
nou caz al detectivului Roy G in noua serie 


a celui mai ingenios scriitor britanic de thriller. 


PETER JAMES 


SĂ MORI FRUMOS! 


Traducere din limba engleză 
CRISTINA IORDACHE 


De același autor, la Editura Nemira, a apărut: 
Viu sau mort 


PETER JAMES s-a născut în 1948, în Anglia. După ce a studiat 
cinematografia la Ravensbourne Film School, a debutat ca scenarist de 
televiziune. A fost producător executiv al filmului Neguțătorul din 
Veneţia (2004). Este un autor britanic de mare succes. A scris 
treisprezece romane care au fost traduse în treizeci și șase de limbi. 
Ele reflectă pasiunea autorului pentru fenomenele paranormale. 

Romanul Viu sau mort este unul dintre cele mai vândute 
unsprezece romane din Marea Britanie în prima jumătate a anului 
2006. În anul 2005, pentru același roman i s-a decernat Premiul Krimi- 
Blitz și a fost votat Best Crime Writer of the Year. 


Ușa din față a casei cu terasă, odinioară frumoasă, se deschise și o 
femeie tânără, cu picioare lungi, îmbrăcată într-o rochie scurtă de 
mătase, care părea că se lipește de ea și totodată plutește în jurul ei, 
ieși în soarele blând de iunie, în dimineața ultimei zile din viaţa sa. 

În urmă cu un secol, aceste vile înalte, albe, așezate doar la o 
aruncătură de băț de faleza din Brighton, erau case de vacanţă ale 
celor cu avere din Londra. Acum, în spatele fațadelor murdare, arse de 
soare, apăruseră garsoniere și apartamente de închiriat; ciocănelele de 
alamă ale ușilor fuseseră înlocuite de mult cu panouri pentru interfon, 
iar pe jos zăceau resturi din pungile cu gunoi aruncate sub sumedenia 
de afișe ale companiilor de închirieri. Cele câteva mașini oprite de-a 
lungul străzii, înghesuite pe locurile de parcare insuficiente, erau 
lovite și ruginite, mânjite cu găinaț de porumbei și de pescăruși. 

În contrast evident cu acest peisaj, totul la tânăra femeie denota 
rafinament - de la unduirea nepăsătoare a părului lung la ochelarii de 
soare pe care îi purta, de la strălucitoarea brățară Cartier la geanta 
Anya Hindmarsh atârnată de umăr, la corpul bine întreţinut, bronzul 
mediteranean și parfumul Issey Miyake care dădea o notă de 
sexualitate mirosului de monoxid al traficului intens. Era tipul de fată 
pe care ai fi văzut-o printre raioanele de la Bergdorf Goodman, la barul 
unui hotel Schrager sau la pupa unui iaht din St-Tropez. 

N-ar fi fost rău pentru o studentă la drept care s-ar fi întreținut 
dintr-o bursă infimă. 

Însă Janie Stretton fusese prea răsfăţată de tatăl ei, după ce-i 
murise mama, ca să se gândească vreodată la ideea că ar trebui să se 
întrețină singură. Pentru ea era un lucru ușor să facă bani. Să îi facă 
însă practicând ceea ce învățase era o cu totul altă problemă. Profesia 
de avocat era grea. Studiase patru ani la facultatea de drept, iar acum 
era în primii doi la o firmă de jurisconsulți din Brighton, având ca șef 
un avocat specializat în divorţuri; slujba îi plăcea, deși unele cazuri 
erau, chiar și pentru ea, ciudate. 

Ca acela de ieri, al lui Bernie Milsin - simpaticul bătrânel de 
șaptezeci de ani, cu costumul său gri și cravata înnodată cu grijă. Janie 


stătuse neobservată într-un colț, pe un scaun, în timp ce Martin 
Broom, de treizeci și cinci de ani, pe lângă care fusese repartizată, lua 
notițe. Domnul Milsin se plângea că doamna Milsin, care era cu trei 
ani mai în vârstă decât el, nu îi dădea să mănânce decât după ce 
făceau sex oral. 

— De trei ori pe zi, îi spunea el lui Martin Broom. Nu mai pot la 
vârsta mea, mă dor prea tare genunchii de la artrită. 

Făcuse sforțări mari pentru a nu râde și observase că și Broom abia 
se abținea. Deci nu numai bărbaţii aveau nevoi trăsnite; se părea că 
ambele sexe aveau. Era câte ceva de învăţat în fiecare zi, iar ea nu știa 
de unde căpăta mai multă experiență: de la Facultatea de Drept a 
Universităţii din Sussex sau de la Universitatea Vieţii. 

Semnalul unui mesaj pe telefonul mobil o întrerupse din gânduri 
chiar în clipa în care ajunse la Mini Cooper-ul ei roșu cu alb. Privi 
ecranul: 


. v » 
„Diseară. 20.30? 


Janie zâmbi și răspunse cu un scurt „XX“. Apoi așteptă să treacă un 
autobuz și mașinile care îl urmau, traversă, deschise portiera și se opri 
un moment pentru a-și aduna gândurile, trecând în revistă lucrurile 
pe care le mai avea de făcut. 

Bins, motanul ei, avea o gâlmă pe spate, care se făcea din ce în ce 
mai mare. Nu îi plăcea deloc cum arată și vroia să îl ducă la un control 
la veterinar. ÎI găsise pe Bins în urmă cu doi ani, un motan rătăcit, atât 
de slab încât părea mort de foame, care încerca să ridice capacul de la 
coșul ei de gunoi. Îl băgase în casă, iar el nu arătase niciodată vreo 
dorință de a pleca. Cam atât despre independenţa pisicilor, își spusese 
ea. Sau poate că rămăsese fiindcă ea îl răsfăța. Dar, la naiba, Bins era o 
ființă afectuoasă și Janie nu avea pe nimeni în viața ei căruia să îi ofere 
afecțiune. Va încerca să facă o programare pentru astăzi mai târziu. 
Dacă va ajunge la veterinar la ora 18.30, tot îi va mai rămâne suficient 
timp, calculă ea. 

În pauza de masă trebuia să cumpere o felicitare și un cadou 
pentru tatăl ei, care împlinea cincizeci și cinci de ani vineri. Nu îl mai 
văzuse de o lună; fusese plecat cu afaceri în SUA. Se părea că în 


ultimul timp călătorea din ce în ce mai mult. Căuta mereu acea femeie 
care s-o poată înlocui pe soţia lui pierdută, pe mama fiicei sale. Nu 
vorbea niciodată despre acest lucru, dar ea știa că se simte singur și că 
își făcea griji pentru afacerea lui, care părea că trece printr-o perioadă 
mai dificilă. lar faptul că locuia la optzeci de kilometri de el nu părea 
să fie de ajutor. 

În timp ce își punea centura de siguranţă, nici prin cap nu îi trecea 
că, de la aproape două sute de metri distanță, era urmărită cu un 
teleobiectiv și fotografiată cu un aparat digital Pentax, al cărui zgomot 
era imperceptibil din cauza traficului. 

Privind-o printre firele de păr ciufulite, el spuse în telefonul mobil: 

— Vine acum. 

— Eşti sigur că e ea? 

Vocea care întrebase era rece și tăioasă precum o lamă de oțel. 

Este o adevărată încântare pentru ochi, își spuse el. Chiar după 
atâtea zile și nopţi de când o urmărea, douăzeci și patru de ore pe zi, 
șapte zile pe săptămână, în casă și afară, tot i se părea uimitoare. 
Întrebarea abia dacă merita un răspuns. 

— Da, sunt sigur, răspunse. 

— Sunt în tren, urlă în telefonul mobil bărbatul imens, 
supraponderal, cu o față de copil idiot, care stătea lângă el. În tren. T- 
R-E-N! repetă el. Da, conexiune proastă. 

Apoi intrară într-un tunel. 

— La dracu, exclamă idiotul. 

Înghesuit pe banchetă de idiot la dreapta, iar la stânga de o fată 
dată cu un parfum dulceag, care scria furioasă ceva pe telefonul mobil, 
Tom Bryce își înăbuși un rânjet. Era un bărbat plăcut, arătos, de 
treizeci și șase de ani, într-un costum elegant, și avea o față serioasă, 
băiețoasă, marcată de stres și un smoc de păr închis la culoare care îi 
cădea neîncetat pe frunte; acum se topea încetul cu încetul din cauza 
căldurii înăbușitoare, la fel ca buchetul de flori, culcat pe suportul 
pentru bagaje, pe care îl cumpărase pentru soția sa. Temperatura în 
vagon era în jur de treizeci și cinci de grade, dar părea mult mai cald. 
Anul trecut călătorise la clasa întâi, iar acele vagoane erau mult mai 
bine ventilate, sau cel puţin nu așa aglomerate, dar anul ăsta trebuia să 
facă economie. Totuși, îi plăcea s-o surprindă pe soţia sa, Kellie, cu un 
buchet de flori cel puţin o dată pe săptămână. 

Un minut mai târziu, când ieșiră din tunel, idiotul apăsă o tastă și 
coșmarul continuă: 

— Doar ce am intrat într-un tunel! ţipă el ca și cum ar fi fost încă 
acolo. Da, incredibil! Cum dracu’ de nu au un fir sau ceva, care să 
păstreze legătura? în tunel, știi? În unele tuneluri de pe autostrăzi 
există, știai? 

Tom încercă să nu-i mai dea atenţie și să se concentreze pe 
mesajele primite pe laptopul Mac. Încă un sfârșit prost al unei zile 
proaste la serviciu. Încă o sută și ceva de mesaje la care să răspundă și 
altele care tot soseau. Le ștergea în fiecare seară înainte de a se culca, 
aceasta era regula lui, singura modalitate de a face față volumului de 
muncă. Unele erau glume pe care avea să le citească mai târziu, altele 
erau fișiere cu tentă sexuală de la prieteni, la care învățase să nu se mai 
uite în vagoanele aglomerate ale trenurilor de când, așezat alături de o 


doamnă bine, deschisese un fișier cu o blondă care făcea felaţie unui 
măgar. 

Trenul se legăna, se clătina, țăcănea, vibra scurt când intra într-un 
tunel, apropiindu-se tot mai mult de casă. Vântul urla pe lângă 
fereastra deschisă deasupra capului său, iar ecoul zidurilor negre urla 
alături de el. Dintr-o dată, vagonul începu să miroasă a șosete 
nespălate și a funingine. O servietă se mișcă pe suportul de bagaje, iar 
el se uită nervos în sus, verificând să nu îi cadă în cap sau să strivească 
florile. Pe panoul publicitar de pe peretele din fața lui, deasupra unei 
fete bosumflate, cu fustă scurtă, care citea revista 19, cineva scrisese 
neîndemânatic cu vopsea neagră „Seagulls Wannkers”®. 

Cam atât despre fanii fotbalului, se gândi Tom; nici măcar nu știau 
să scrie corect wankers. 

Picături de sudoare i se prelingeau pe ceafă și pe spate; mai multe 
încă îi curgeau prin locurile în care cămașa albă nu era deja lipită de 
piele din cauza transpiraţiei. Își scosese sacoul și își slăbise nodul de la 
cravată, ba și-ar fi dorit să se descalțe și de pantofii Prada care îl 
strângeau. Când ieșiră din tunel își ridică ochii din ecranul lap topului; 
aerul se schimbă, devenind mai dulce, cu miros de iarbă; peste câteva 
minute avea să se simtă ușoara briză sărată a Canalului Mânecii. După 
paisprezece ani de navetă, Tom putea spune cu ochii închiși când era 
aproape de casă. 

Se uită pe geam la câmp, la ferme, la stâlpi, la un rezervor, la 
dealurile line, îndepărtate și apoi din nou la mesaje. Citi și șterse unul 
de la managerul său de vânzări, apoi răspunse la o plângere; încă un 
client important care era furios că nu primise la timp comanda pentru 
o festivitate estivală. De data aceasta era vorba de pixuri personalizate, 
data trecută fusese vorba de umbrele de golf imprimate. Tot 
departamentul său de vânzări și livrări era un dezastru; parțial din 
cauza unui sistem informaţional nou și parţial din cauza idiotului care 
îl conducea. Pe o piaţă extrem de dură, acest lucru îi afecta serios 
afacerea. Doi clienți mari, Avis și Apple, plecaseră la concurenţă în 
numai o săptămână. 

Groaznic. 

Afacerea scârțâia din cauza datoriilor. Se extinsese prea repede, 
avusese viteză prea mare. Așa cum se întâmplase și cu ipoteca la casă. 


Nu ar fi trebuit niciodată s-o lase pe Kellie să-l convingă să cumpere 
altă casă, când piaţa era în scădere, iar afacerea la fel. Acum se chinuia 
să nu intre în faliment. Afacerea nu îi mai acoperea cheltuielile. Și, în 
ciuda tuturor avertismentelor lui, nu se schimbase nimic în obsesia ei 
de a cheltui. Aproape în fiecare zi cumpăra ceva nou, de cele mai 
multe ori de pe eBay, iar pentru că erau lucruri luate la reduceri, ea nu 
le considera cheltuieli. Și întotdeauna îi reproșa că el își cumpără 
haine de la designeri renumiţi; atunci, pe ea de ce o ceartă? Faptul că 
el le cumpăra numai când erau reduceri și că îi erau necesare în 
profesie nu conta pentru ea. 

Era atât de îngrijorat, încât discutase despre problema cheltuielilor 
cu un prieten care făcuse psihoterapie după divorţ. La câteva pahare 
de martini cu votcă, o băutură cu care Tom se tot alina în ultimele 
luni, Bruce Watts îi spusese că există persoane care au o tendință 
compulsivă de a cheltui, dar că pot fi vindecate. Tom se întrebase dacă 
problema la Kellie era atât de mare încât să necesite consiliere. Și dacă 
da, cum să aducă subiectul în discuţie? 

Idiotul începu din nou: 

— Alo, Bill, sunt eu, Ron. Ron de la Parts. Da, așa! M-am gândit să 
te pun rapid la curent cu... La dracu’! Bill? Alo? 

Tom ridică ochii fără să își miște capul. Nu era semnal. Divina 
providenţă. Uneori chiar puteai crede că există Dumnezeu. Apoi auzi 
sunetul unui alt telefon. 

Al său, își dădu el seama brusc, simțind vibraţiile în buzunarul 
cămășii. Uitându-se pe furiș în jur, scoase telefonul din buzunar, se 
uită la număr și răspunse pe cel mai ridicat ton cu putință: 

— Bună, dragă! Sunt în tren! T-R-E-N! Are întârziere! 

Zâmbi către idiot, savurând câteva momente de dulce răzbunare. 

În timp ce el continua să vorbească cu Kellie, coborându-și vocea 
până la un nivel civilizat, trenul ajunse în Gara Preston Park, ultima 
înaintea destinaţiei lui, Brighton. Idiotul, ducând o geantă mare, și 
încă vreo două persoane din vagon coborâră, apoi trenul porni din 
nou. Abia la câteva minute după ce închise telefonul observă Tom CD- 
ul de pe locul pe care idiotul îl eliberase. 

Îl luă și căută câteva indicii pentru a-l putea înapoia proprietarului. 
Carcasa era dintr-un plastic opac, fără nici o etichetă. Deschise 


capacul și scoase discul argintiu, întorcându-l și uitându-se cu atenţie 
la el; dar nu scria nimic nici aici. Îl va pune în calculator să vadă dacă 
are vreo adresă și, dacă nu avea, îl va duce la lucruri pierdute. Nu că 
idiotul ar fi meritat asta... 

Un perete văruit se ridica de o parte și de alta a trenului. Apoi, la 
stânga se văzură case și un parc. În câteva momente vor intra în Gara 
Brighton. Nu avea timp să verifice acum CD-ul și se decise să se uite 
acasă, mai târziu. 

Dacă ar fi avut cea mai vagă idee cu privire la impactul devastator 
al acestui lucru asupra vieţii sale, ar fi lăsat nenorocitul de CD pe 
banchetă. 

Încruntându-se din cauza soarelui, Janie se uită panicată la ceasul 
de pe bordul mașinii, apoi îl verifică și pe cel de la mână. 19.55. Iisuse! 

— Ajungem acum, Bins, spuse ea cu vocea joasă, blestemând 
traficul de pe faleza din Brighton și dorindu-și să o fi luat pe altă rută. 
Apoi duse la gură o gumă de mestecat Freshmint. 

Spre deosebire de stăpâna sa, motanul nu avea nici o întâlnire în 
seara aceea și nu se grăbea. Stătea cuminte în coșul său de răchită, 
uitându-se supărat înainte - probabil că era îmbufnat fiindcă fusese 
dus la veterinar, se gândi ea. În timp ce luă o curbă prea repede, 
întinse o mână pentru a ţine coșul, apoi încetini și se uită după un loc 
de parcare, sperând din toată inima să aibă noroc. 

Se întorsese mult mai târziu decât intenționase, din cauza șefului 
ei care o reținuse la birou tocmai astăzi, pentru a revedea notițele pe 
problema unui divorț spinos, pentru discuţia de mâine dimineaţă, cu 
avocatul. 

Clientul era un tip arogant, arătos, care se căsătorise cu o femeie 
bogată și care acum vroia să obțină de la ea cât mai mulţi bani posibil. 
Lui Janie îi displăcuse chiar din primul moment în care îl văzuse în 
biroul șefului ei, în urmă cu câteva luni; după părerea ei, era un 
parazit și nu merita să obţină vreun ban. Nu îi spusese niciodată 
părerea ei șefului, deși avea impresia că și el simţea la fel. 

Apoi așteptase aproape o oră la cabinetul veterinarului, pentru a se 
întâlni în final cu domnul Conti. Și nu fusese o consultaţie prea bună. 
Cristian Conti, tânăr și destul de modern pentru un veterinar, stătuse 
destul de mult să verifice gâlma de pe spatele lui Bins, apoi îl mai 
căutase și în alte locuri. Pe urmă o rugase să revină a doua zi cu pisica 
pentru a-i face o biopsie, drept care Janie intră în panică imediat, 
bănuind că veterinarul suspecta o tumoare. 

Domnul Conțţi făcuse tot posibilul să îi potolească frica și îi spusese 
care erau posibilitățile, dar ea plecase de la cabinet într-o atmosferă 
sumbră. 

În față văzu un loc îngust între două mașini, la o distanță mică de 
intrarea în casa ei. Frână și dădu cu spatele. 


— Eşti bine, Bins? Ţi-e foame? 

În cei doi ani de când se întâlniseră, se atașase foarte mult de 
motanul maro cu alb, cu ochii verzi și mustăţile lungi. Era ceva în acei 
ochi, în comportamentul său, în modul în care își freca nasul de ea, 
torcând, apoi adormind cu capul în poala ei în timp ce ea se uita la 
televizor, pentru ca apoi să îi arunce una dintre privirile acelea ale lui 
care păreau atât de umane, de adulte, de atotcunoscătoare. Avusese 
dreptate cel care spusese: „Câteodată, atunci când mă joc cu pisica 
mea, mă întreb dacă nu cumva ea se joacă de fapt cu mine." 

Dădu cu spatele către locul de parcare, încurcându-se cu totul, 
apoi încercă din nou. Nu era perfect nici de data aceasta, dar trebuia 
să se mulțumească cu atât. Trase capota, luă coșul și coborî, oprindu- 
se să se uite la ceas încă o dată, ca și cum, printr-o minune, nu ar fi 
văzut bine ultima oară. Dar văzuse bine. Era 19.59. 

Îi trebuia doar jumătate de oră ca să-i dea să mănânce lui Bins și să 
se pregătească. Insul cu care se întâlnea era înnebunit să dețină 
controlul și insista să îi spună cum să arate de fiecare dată când se 
vedeau. Trebuia să aibă brațele și picioarele proaspăt epilate; trebuia 
să se dea mereu cu exact aceeași cantitate de Issey Miyake și în 
aceleași locuri; trebuia să își spele părul cu același șampon și același 
balsam și să folosească același machiaj. lar chiloţii trebuia să aibă 
dimensiuni microscopice. 

El îi spunea dinainte ce rochie să poarte, ce bijuterii și chiar în ce 
loc din apartament să îl aștepte. Totul decurgea împotriva firii ei; 
fusese întotdeauna o femeie independentă și nu permisese nici unui 
bărbat să îi dea ordine. Și totuși, ceva în legătură cu tipul ăsta o 
învinsese. Era un ins necioplit, din estul Europei, bine făcut și 
îmbrăcat ţipător, deosebit de toți cei cu care se întâlnise până acum, 
bărbați eleganțţi și educați. Și după numai trei întâlniri, devenise sclava 
lui. Chiar și numai gândindu-se la el se excita. 

În timp ce închidea mașina și se îndrepta către apartamentul ei, nu 
observă singura mașină de pe stradă care nu era mânjită de murdărie 
de la porumbei și de la pescăruși, un Volkswagen GTI negru-lucios, cu 
geamuri închise la culoare, parcat puţin mai în faţa ei. Un bărbat, care 
nu putea fi văzut de cei de afară, stătea pe locul șoferului, urmărind-o 
cu un binoclu micuţ și formând un număr la telefonul său mobil. 

Nu mult după ora 19.30, Tom Bryce își conducea mașina sport Audi 
pe lângă terenurile de tenis, apoi pe lângă spaţiul verde al Parcului 
Hove, plin cu oameni care își plimbau câinii, făceau sport, leneveau pe 
iarbă, bucurându-se de ce mai rămăsese din ziua lungă de vară. 

Ținea geamurile deschise, iar interiorul mașinii era scăldat în aer 
curat cu miresme de iarbă proaspăt tăiată și învăluit în vocea caldă a 
lui Harry Connick Junior, care lui îi plăcea, dar despre care Kellie 
spunea că este demodat. Ei nu îi plăcea nici Sinatra. Muzica de calitate 
pur și simplu nu era stilul său; îi plăceau chestii de genul house, toate 
sunetele alea ciudate pe care el nu le înțelegea. 

Cu cât treceau anii, cu atât părea că au mai puţine în comun. Nu își 
aducea aminte ce film le plăcuse amândurora, iar show-ul lui Jonathan 
Ross de vineri seara era singura emisiune pe care o urmăreau 
împreună la televizor. Dar se iubeau, ăsta era un lucru sigur, iar copiii 
erau mai presus de orice. Însemnau totul. 

Acesta era momentul zilei de care se bucura cel mai mult, 
anticiparea clipei când va ajunge acasă, la familia pe care o adora. lar 
în seara aceasta, diferența dintre căldura oribilă, lipicioasă, din Londra 
și din tren și acest moment plăcut părea chiar mai mare. 

În vreme ce starea de spirit i se îmbunătăţea cu fiecare secundă, 
traversă intersecţia cu luxoasa stradă Woodiand, numită și strada 
Milionarilor, mărginită de case frumoase, multe din ele cu grădină. 
Kellie spera că va sta acolo cândva, dar pentru moment era peste 
posibilitățile lor materiale; și probabil că așa va fi întotdeauna, după 
modul în care merg lucrurile, se gândi el cu regret. Merse apoi spre 
vest, de-a lungul străzii Goldstone Crescent, mai modestă, după care 
făcu la dreapta pe bulevardul Upper Victoria. 

Nimeni nu era sigur de ce i se spunea „Upper”®, de vreme ce nu 
exista și bulevardul Lower! Victoria. Vecinul său mai în vârstă, Len 
Wainwright, pe care el și Kellie îl porecliseră în mod secret Girafa 
pentru că avea peste doi metri înălțime, într-unul din momentele sale 
de erudiție nu foarte sclipitoare anunţase de peste gardul grădinii că 
se numea așa pentru că strada mergea de-a lungul unui deal abrupt. 


Nu era o explicaţie foarte bună, dar nimeni nu venise cu o alta mai 
grozavă. 

Bulevardul Upper Victoria făcea parte dintr-un plan de urbanizare 
vechi de treizeci de ani, dar arăta ca și cum nu ar fi ajuns la maturitate. 
Platanii de pe margini erau mai degrabă niște puieți înalți decât niște 
copaci stufoși, cărămida roșie de pe case părea încă nouă, grinzile de 
lemn ale acoperișurilor în stil Tudor nu fuseseră distruse de cari sau de 
vreme. Era o stradă liniștită, cu câteva magazine la capăt, locuită în 
mare parte de cupluri tinere cu copii, în afara lui Len și a Hildei 
Wainwright, care se retrăseseră aici din Birmingham, când doctorul 
sugerase că aerul marin ar fi indicat pentru astmul de care suferea 
Hilda. Tom credea că dacă ar fi lăsat-o mai moale cu treburile în casă, 
ar fi obținut rezultate mai bune. 

Își parcă mașina în spaţiul strâmt din garaj, lângă Espace-ul vechi 
al lui Kellie, își puse telefonul mobil în buzunar și coborî, luând 
servieta și florile. Magazinul de ziare de vizavi era încă deschis, la fel 
ca sala mică de gimnastică, dar coaforul, magazinul de unelte și 
agenţia imobiliară erau închise. Două fete de liceu așteptau în stația de 
autobuz din josul străzii, îmbrăcate ca pentru o noapte de petrecere, 
cu fuste atât de scurte încât li se vedea partea de jos a feselor. Simţind 
o înțepătură de dorinţă, se uită la ele câteva momente, privindu-le 
picioarele goale în timp ce ele împărțeau o țigară. 

Apoi auzi ușa de la intrare deschizându-se și vocea lui Kellie 
strigând entuziasmată: 

— A venit tati! 

Ca o persoană care lucra în marketing, Tom se pricepea la vorbe, 
dar dacă cineva l-ar fi rugat să spună cum se simţea în fiecare seară a 
săptămânii, când venea acasă la persoanele care însemnau totul în 
lume pentru el, se îndoia că ar fi putut. Era un amestec de bucurie, de 
mândrie și de iubire nemăsurată. Dacă ar fi putut să îngheţe un 
moment din viaţa lui, l-ar fi ales pe acesta, așa cum stătea în fața ușii 
deschise, simțind îmbrăţișările strânse ale copiilor, uitându-se la Lady, 
lupul lor alsacian cu lesa în gură, cu o expresie de speranţă întipărită 
pe față, dând din labe pe ciment și cu coada ca de mahon roșu 
agitându-se în aer. Și apoi pe cel în care vedea zâmbetul lui Kellie. 


Stătea în fața ușii în blugi și un tricou alb, cu fața încadrată de 
părul blond, ondulat, și luminată de zâmbetul ei minunat. Îi dădu 
buchetul de flori roz, galbene și albe. 

Kellie făcu ceea ce făcea întotdeauna când îi oferea flori. Cu ochii 
albaștri strălucind de bucurie, roti buchetul în mâini pentru un 
moment, exclamând „Oh, oh!, ca și cum ar fi fost cel mai frumos 
buchet pe care îl văzuse vreodată. Apoi îl ducea spre nas - nasul ei 
micuț și nostim pe care îl plăcuse dintotdeauna - și îl mirosea. 

— Oh! Uită-te aici! Trandafiri! Florile mele preferate și culorile 
mele preferate! Ești atât de atent, dragul meu! 

Îl sărută. Și în această seară sărutul ei se dovedi mai lung, mai 
intens decât de obicei. Poate că va avea noroc în noaptea asta? Sau, 
Doamne ferește, își spuse el pentru o clipă și un nor îi întunecă 
gândurile, îl pregătea pentru a-i da vestea vreunei cumpărături 
nebunești pe eBay. 

Dar ea nu spuse nimic în timp ce intrau în casă, iar el nu văzu nici 
o cutie, nici un ambalaj, nici un aparat electronic nou. Apoi, zece 
minute mai târziu, după ce își scoase hainele lipicioase, făcu duș și se 
schimbă în pantaloni scurți și un tricou, starea sa de spirit își recăpătă 
tonusul ascendent. 

Lui Max, de șapte ani, paisprezece săptămâni și trei zile „egzact”, îi 
plăcea Harry Potter. Îi mai plăceau și brățările de cauciuc imprimate 
cu „SĂ ERADICĂM SĂRĂCIA” și unele cu negru și alb, cu „SPUNE-ŢI 
PĂREREA”. 

Tom, încântat că Max era interesat de ceea ce se întâmpla în lume, 
chiar dacă nu înţelegea foarte bine ce însemnau sloganurile respective, 
stătea pe scaun lângă patul fiului său din camera mică, tapetată în 
galben-aprins. Citea cu voce tare aceeași carte pentru a doua oară, în 
timp ce Max, ghemuit în pat, cu capul ieșindu-i de sub pătura cu 
Harry Potter, cu părul ciufulit, cu ochii larg deschiși, îi sorbea 
cuvintele. 

Pe Jessica, de patru ani, o durea un dinte și, din cauza crizei subite, 
nu era interesată de poveste. Eforturile lui Kellie de a o potoli nu 
reușeau să-i oprească scâncetele, care se auzeau prin pereţii 
dormitorului. 


Tom termină de citit capitolul, îl sărută de noapte bună pe fiul său, 
ridică un trenuleț Hogwarts Express de pe jos și îl puse pe un raft 
lângă PlayStation. Apoi stinse lumina, trimițând din ușă un alt sărut 
către Max. Intră în camera roz a Jessicăi, un altar al lumii lui Barbie, și 
îi văzu faţa schimonosită, roșie și plină de lacrimi. Kellie, care încerca 
să îi citească o poveste, făcu un semn de neputinţă. Încercă și el 
pentru câteva momente să-și calmeze fata, dar fără nici un rezultat. 
Kellie îi spuse că Jessica avea o consultație de urgenţă la dentist, 
stabilită pentru mâine dimineaţă. 

Coborî scările, încercând să își facă loc cu atenţie printre două 
păpuși Barbie și un joc Lego, și intră în bucătăria în care era un miros 
plăcut de mâncare gătită, apoi aproape că se împiedică de bicicleta 
Jessicăi. Lady, așezată în coșul ei, rozând un os de mărimea piciorului 
unui dinozaur, se uită încrezătoare la el și dădu ușor din coadă. Apoi 
se ridică din coș, traversă camera și se așeză cu burta în sus, cu 
sfârcurile în aer. 

Mângâind-o cu piciorul în timp ce ea își dădea capul pe spate cu 
un zâmbet prostesc, cu limba ieșindu-i printre dinţi, spuse: 

— Mai târziu, bătrânico, îţi promit. Ne plimbăm mai târziu, bine? 
Rămâne stabilit. 

Din cauza acestei bucătării își dorise Kellie casa. Foștii proprietari 
cheltuiseră o avere ca să o decoreze cu marmură și oţel lustruit, iar 
Kellie adăugase mai târziu aproape toate elementele electronice pe 
care un card de credit pe ducă le-ar fi putut cumpăra. 

Pe fereastră putea vedea aspersorul învârtindu-se în centrul 
grădinii mici, dreptunghiulare, în timp ce o mierlă stătea pe iarbă, sub 
jetul de apă, ridicând o aripă și curățându-se cu ciocul. Haine mici, 
vesel colorate, atârnau pe sârmă la uscat. Sub ele, pe iarbă, era un 
scuter de plastic. În sera de la capătul grădinii, roșiile, zmeura și 
căpșunile se coceau. 

Era primul an în care încerca să cultive ceva și se simţea foarte 
mândru de eforturile sale; cel puțin până acum. Deasupra gardului 
putea vedea fața prelungă și tristă a Girafei fâțâindu-se de colo-colo. 
Vecinul său era acolo tot timpul, tunzând iarba, adunând frunzele 
uscate, udând plantele, mișcându-se de sus în jos, cu capul plecat 
precum o macara uzată. 


Apoi se uită la desenele în acuarelă și creion care acopereau 
aproape un întreg perete - eforturile lui Max și ale Jessicăi - pentru a 
vedea dacă a apărut ceva nou. În afară de Harry Potter, Max mai era 
înnebunit după mașini și aproape fiecare desen al său avea roți. Jessica 
desena oameni ciudaţi și animale și mai ciudate, iar în fiecare desen 
făcea și un soare care lumina strălucitor. De obicei era o fată veselă și 
nu îi plăcea să o vadă plângând în seara aceasta. Nu era nici un desen 
nou pe care să îl admire. 

Își amestecă niște votcă Polstar cu suc de afine, punând și cuburi 
de gheață din frigiderul modern, american - o altă „afacere” a lui 
Kellie - cu un ecran de televizor în ușă, apoi se îndreptă către 
sufragerie. Stătu să se gândească dacă să meargă în mica seră aflată 
acum în bătaia soarelui sau să iasă și să stea pe bancă în grădină, dar 
se hotărî să se uite câteva minute la televizor. 

Luă telecomanda și se așeză în fotoliul mare, foarte comod - un 
chilipir pe care și-l cumpărase chiar el de pe internet - din fața celei 
mai extravagante achiziţii a lui Kellie, un televizor cu ecran plat imens, 
marca Toshiba. Ocupa jumătate de perete și va toca jumătate din 
salariul său când avea să înceapă să plătească ratele; dar trebuia să 
admită că era foarte plăcut să vadă emisiunile de sport la el. Ca de 
obicei, era setat pe canalul de teleshopping QTV și tastatura lui Kellie 
era atașată. 

Trecu în revistă câteva canale, apoi găsi serialul The Simpsons și se 
uită la acesta o vreme. Dintotdeauna îi plăcuse. Preferatul său era 
Homer; îl înțelegea. Orice ar fi făcut, lumea îl tot lăsa baltă. 

Se simţea bine în timp ce bea din pahar. Îi plăcea acest scaun, îi 
plăcea camera cu zona de luat masa într-o parte și spaţiul larg deschis 
dinspre seră. Îi plăceau fotografiile cu Kellie și cu copiii, aflate peste 
tot, litografiile abstracte înrămate, reprezentând un scaun de pe 
puntea unui vas - o formă de artă necostisitoare asupra căreia el și 
Kellie căzuseră de acord - și vitrina de sticlă în care era expusă colecția 
sa de trofee câștigate la golf și crichet. 

Putea auzi cum la etaj plânsul Jessicăi se mai temperase. Își 
termină băutura și tocmai își punea alta când Kellie cobori în 
bucătărie. Deși născuse doi copii, chiar dacă avea o expresie obosită și 
era nemachiată, tot arăta suplă și frumoasă. 


— Ce zi! spuse ea, ridicând mâinile într-un semicerc dramatic. 
Cred că mi-ar trebui și mie o băutură. 

Ăsta era un semn bun; întotdeauna băutura o făcea să fie mai 
drăgăstoasă. Fusese excitat toată ziua. Se trezise la ora 6 excitat, așa 
cum i se întâmpla în majoritatea zilelor și ca de obicei se rostogolise în 
pat și o strânsese pe Kellie în braţe în speranța unei partide scurte. Și 
tot ca de obicei fusese întrerupt de sunetul ușii deschizându-se și al 
pașilor mici de copil. Era din ce în ce mai convins că soţia lui avea un 
buton secret pe care apăsa ca să cheme copiii de fiecare dată când 
simţea din partea lui o tentativă de a face sex. 

În multe feluri, viaţa sa urma un model destul de clar, se gândi el: 
numai prostii la serviciu, datorii imense acasă și o erecție permanentă. 

Începu să îi prepare și ei o băutură, în timp ce ea amestecă în 
tocănița de pui. O urmări admirativ cum ridică în același timp capacul 
unei cratițe pline cu cartofi și verifică tava din cuptor. Făcea mai multe 
lucruri în același timp, iar el nu putea pricepe cum reușea. 

— Jess e bine acum? 

— S-a cam alintat puţin astăzi, atât. E bine. l-am dat niște aspirină 
ca să n-o mai doară. Tu ce ai făcut azi? 

— Nu mă întreba. 

Îi luă obrajii între palme și îl sărută. 

— Când a fost ultima oară când ai avut o zi bună? 

— Îmi pare rău, nu am vrut să mă plâng. 

— Deci, vorbește. Sunt soţia ta; îmi poţi spune. 

Se uită la ea, îi luă fața în palme și o sărută pe frunte. 

— După ce mâncăm. Eşti atât de frumoasă! În fiecare zi ești și mai 
frumoasă. 

Ea dădu din cap, zâmbind. 

— Nu, e numai miopia ta; așa se întâmplă atunci când înaintezi în 
vârstă. Apoi făcu un pas în spate și arătă spre ea. Îţi plac ăștia? 

— Ce? 

— Pantalonii ăștia. 

Din nou îl învălui supărarea. 

— Sunt noi? 

— Da, au sosit astăzi. 

— Nu arată noi, spuse el. 


— Nici nu trebuie! Sunt de la Stella MeCartney. Frumoși, nu-i așa? 

— Fiica lui Paul? 

— Da. 

— Credeam că hainele de la ea sunt scumpe. 

— De obicei, da; acum sunt la reduceri. 

— Bineînţeles. 

Continuă să îi amestece băutura; nu își dorea o ceartă în seara asta. 

— Am căutat pe internet oferte pentru vacanțe. Știu când ar putea 
mama și tata să îi ia pe copii: prima săptămână din iulie. Ce părere ai? 

Tom scoase agenda electronică din buzunar și verifică. 

— Avem o expoziţie la Olympia în săptămâna a treia, dar la 
începutul lui iulie este bine. Trebuie să fie însă ceva foarte ieftin. Poate 
că ar fi mai bine să mergem undeva în Anglia? 

— Preţurile de pe internet sunt incredibile! spuse ea. Putem sta o 
săptămână în Spania și să ne coste mai puțin decât dacă rămânem 
acasă! Uită-te pe site-urile astea, le-am notat. Să te uiţi după ce 
mâncăm. Holly, de pe strada noastră, are un prieten care a luat o 
excursie în St Lucia, de pe net, cu două sute cincizeci de lire. Nu ar fi 
minunat să mergem în Caraibe? 

El lăsă agenda deoparte, o luă în braţe și o sărută. 

— Mă gândeam să nu stau astăzi la calculator și să îți acord toată 
atenţia. 

Îl sărută și ea. 

— Nu aș vrea să mă gândesc la ce ai suferi în acest caz. Zâmbi 
poznaș. Și e o emisiune cu Jamie Oliver la care vreau să mă uit, iar ție 
nu îți place. Ar fi mult mai bine pentru tine să te duci sus, la 
calculator. 

În timp ce îi dădea băutura, el spuse: 

— Unde ţi-ar plăcea cel mai mult să mergi dacă ne-am permite? 

— Oriunde unde nu există copii care să ţipe. 

— Chiar nu te deranjează să îi lași acasă? Nu ţi-ai schimbat 
părerea? Eşti sigură? 

Niciodată până acum Kellie nu vroise să se despartă de copii. 

— În acest moment, i-aș vinde cu cea mai mare plăcere, spuse ea și 
bău jumătate din băutură dintr-o înghițitură. 


O oră mai târziu, puțin după ora 21, Tom urcă scările spre micul lui 
birou, cu vedere spre stradă. Era încă lumină ca în timpul zilei; îi 
plăceau serile lungi de vară și, timp de câteva săptămâni, acestea se 
vor tot lungi. Printre două acoperișuri ale magazinelor de peste drum 
putea să vadă un triunghi albastru din Canalul Mânecii. Deasupra 
acoperișurilor, un stol de grauri îi trecu prin fața ochilor, apoi dispăru. 
Mirosul de grătar din curtea vecinilor era purtat de vânt și intra pe 
fereastră tentându-l, deși abia mâncase. 

În sala de gimnastică văzu un tip care făcea abdomene, cu 
instructorul lângă el. Acest lucru îi aduse aminte că, în afara 
plimbărilor scurte cu Lady, nu mai făcuse sport. Prea multe mese de 
afaceri, prea multă băutură și acum o parte din hainele sale preferate 
începeau să îl strângă. Kellie îi spunea tot timpul că este tont pentru 
că stă lângă o sală de sport și nu o folosește. Dar asta ar fi fost o altă 
cheltuială. 

Poate că o va lua pe Lady la niște plimbări mai lungi în serile astea 
de vară. Poate că se va apuca din nou de înot. Faptul că mergea la golf 
o dată pe săptămână nu era suficient pentru talia sa; nu îi plăcea deloc 
să îi vadă în vestiarul clubului pe toți bărbaţii aceia cu burta lăsată de 
la bere și era conștient și stânjenit de faptul că începe să aibă și el așa 
ceva. Ca și cum ar fi tras un semnal de alarmă, își altoi un pumn în 
burtă. „O să te fac un pachet de mușchi până la plecarea în vacanţă!” 

Bău al treilea pahar de Sauvignon și simți că îl cuprinde o 
moleșeală, grijile zilei dizolvându-se într-un abur de alcool. Puse 
paharul lângă el, uitându-se la camera video montată pe suportul său 
de pe birou și prin care comunica ocazional cu fratele lui din Australia; 
apoi scrise ceva la laptop și își verifică poșta electronică. Aproape 
imediat ajunse la un mesaj de la fostul său șef de la Motivation 
Business, Rob Kempson, cu care rămăsese prieten. 


„Iom, 
la te uită la țâţele ăsteia! 
Rob” 


In loc să intre în joc, Tom luă CD-ul pe care îl uitase idiotul în tren 
și îl puse în laptop. Antivirusul său lucră câteva momente, apoi semnul 


EI 


CD-ului apăru pe monitor. Dar nu era nici un indiciu cu privire la 
identitatea tipului. Făcu dublu clic pe CD. 

Câteva secunde mai târziu, tot ecranul i se albi. Apăru o fereastră 
MICĂ, în care scria: 


„Această adresă Mac este corectă? 
Apăsaţi DA pentru a continua, NU pentru a ieși.” 


Presupunând că era doar o problemă de conexiune între Windows 
și Apple Mac, Tom apăsă pe DA. 
După câteva secunde, apăru un alt mesaj: 


„Bine ai venit, abonatule. Ești conectat.” 
Apoi apărură cuvintele: 
„O PRODUCȚIE SCARAB” 


Aproape imediat, cuvintele dispărură. Simultan, ecranul se lumină 
și apăru imaginea neclară a unui dormitor, văzut parcă printr-o 
cameră de securitate. 

Era o încăpere destul de mare, feminină, cu un pat dublu mic, 
acoperit cu o cuvertură și cu perne împrăștiate, o măsuţă pentru 
haine, o oglindă cu rama din lemn ce părea a proveni din atelierul 
unui croitor, un cufăr din lemn la capul patului, câteva covorașe pe 
podea și jaluzele verticale la ferestre, închise. Două lămpi de o parte și 
de alta a patului luminau încăperea și se mai vedea o lumină din baie, 
care avea ușa întredeschisă. Pe pereți erau atârnate câteva fotografii 
alb-negru, cu nuduri de Helmut Newton. În fața patului era un 
șifonier cu uși mari și cu oglinzi în care se reflecta o ușă ce probabil 
dădea în coridor. 

O femeie tânără, subțire, ieși din baie aranjându-și hainele, 
uitându-se la ceas și părând puţin nervoasă. Elegantă și frumoasă, cu 
părul blond lung, îmbrăcată cu o rochie mulată, neagră și cu un șirag 
de perle, avea o poșetă mică, de parcă s-ar fi pregătit să plece la o 
petrecere. Lui Tom îi aducea aminte puțin de Gwyneth Paltrow și, 


pentru un moment, se întrebă dacă nu era ea; apoi femeia se întoarse, 
iar el văzu că nu e ea, deși semăna destul de mult. 

Fata se așeză pe pat și, spre surprinderea lui Tom, își dădu jos 
pantofii cu toc înalt, părând că nu știe de existența camerei. Apoi se 
ridică și începu să își desfacă nasturii rochiei. 

Câteva minute mai târziu, ușa dormitorului se deschise în spatele 
femeii și un bărbat scund, masiv, cu o mască pe față și îmbrăcat 
complet în negru, intră și închise ușa. Femeia fie nu îl auzise, fie îl 
ignoră. În timp ce el traversa încet camera, ea începu să își desfacă 
șiragul de perle. 

Bărbatul scoase din jacheta de piele ceva ce străluci în lumină, iar 
Tom se aplecă surprins când văzu despre ce era vorba: o lamă lungă de 
cuţit. Din două mișcări scurte insul ajunse la ea, îi puse o mână în 
jurul gâtului și îi înfipse cuțitul între omoplaţi. Îngheţat de uimire, 
Tom înregistră șocul femeii, nesigur dacă se prefăcea sau dacă totul 
era real. Bărbatul scoase cuțitul care era acoperit în ceea ce părea a fi 
sânge. O înjunghie din nou și din nou, sângele ţâșnind din răni. 

Femeia căzu pe podea. Bărbatul îngenunche, îi rupse rochia, apoi îi 
tăie sutienul cu lama cuţitului, îl scoase de pe ea și o întoarse cu 
brutalitate pe spate. Ochii femeii se roteau în cap, iar sânii mari îi 
atârnau într-o parte. Îi tăie chiloţii negri, apoi îi îndepărtă complet, se 
uită la corpul ei gol și frumos pentru câteva momente, apoi îi înfipse 
cuțitul în buric, chiar deasupra părului pubian tuns după moda 
braziliană. 

Tom se uita scârbit, pe cale să părăsească site-ul, dar curiozitatea îl 
făcu să se uite mai departe. Fata se prefăcea, cuțitul era fals, sângele 
care se scurgea din ea era fals și acesta? Bărbatul înfipse cu sălbăticie 
cuțitul o dată și încă o dată. 

Apoi Tom sări, în timp ce ușa din spatele lui se deschise. 

Rotindu-se în scaun, o văzu pe Kellie în ușă, ținând paharul de vin, 
evident ameţită. 

— Ai găsit ceva frumos, iubitule? întrebă ea. 

El se întoarse din nou și închise laptopul, înainte ca ea să vadă ce 
era pe ecran. 

— Nu, spuse el cu vocea tremurând. Nimic, nu. Eu... Kellie îi 
încercui gâtul cu braţele, vărsând puţin vin pe laptop. 


— Pardon! 

El își scoase batista și șterse vinul. În timp ce făcea asta, Kellie își 
strecură mâna liberă pe sub cămașa lui și începu să se joace cu un 
sfârc. 

— Am hotărât că ai muncit suficient pe ziua de azi. Hai în pat. 

— În cinci minute, spuse el. Încă cinci minute. 

— S-ar putea să adorm în cinci minute. 

El se întoarse și o sărută. 

— Două minute, bine? 

— Unul! spuse ea și ieși din cameră. 

— N-am plimbat-o pe Lady. 

— S-a plimbat suficient după-amiază. E în regulă; deja am lăsat-o 
să iasă. 

El zâmbi. 

— Un minut, da? 

Ea ridică poznaș un deget. 

— Treizeci de secunde! 

În momentul în care ea închise ușa, el deschise laptopul. Pe ecran 
apărură cuvintele: 


„Acces neautorizat. Aţi fost deconectat.” 


Stătu câteva minute să se gândească. Ce dracu' văzuse? Probabil că 
era un demo pentru un film. Cu siguranță. Apoi ușa se deschise din 
nou și Kellie spuse: 

— Cincisprezece secunde... sau încep fără tine. 

Era cel mai frumos cadou pe care îl primise vreodată de ziua ei, în 
toți cei cincizeci și doi de ani! Nimic nu se apropiase așa de mult de 
dorințele ei, nici măcar la un milion de kilometri. Nici mașina sport 
MG pe care Don i-o făcuse cadou la patruzeci de ani (și pe care în 
realitate nu și-o permitea), nici ceasul Cartier de argint pe care i-l 
dăruise la cincizeci de ani (și pe care știa că nu și-l permite), nici 
frumoasa brățară de tenis pe care i-o dăduse ieri la cincizeci și doi de 
ani. 

Nici săptămâna la institutul de sănătate Grayshott Hall pe care 
băieţii ei, Julius și Oliver, complotaseră să i-o ofere cadou; un cadou 
minunat, însă oare credeau cumva că este supraponderală sau că are 
vreo altă problemă? 

Oricum, lui Hilary Dupont nu îi mai păsa, parcă plutea prin aer 
îndreptându-se către ușă, jucându-se cu lesa lui Nero, declamând: 

— O geantă, domnule Worthing? O geantă? 

Peacehaven, suburbia în care locuia Hilary, se afla în partea de est a 
orașului Brighton și era străbătută de o mulțime de străzi care se 
întretăiau, începând cu drumul de pe coastă până la străzile mai mici 
din South Downs, mărginite de bungalouri și case construite după al 
doilea război mondial. 

O întindere mare de teren arabil începea la doar un rând de case 
după strada pe care stătea ea. Orice vecin care s-ar fi uitat pe fereastră 
cu puţin înainte de ora 10 în această dimineaţă de iunie ar fi văzut o 
femeie blondă, cam grăsuță, dar deosebit de frumoasă, îmbrăcată într- 
un costum în picăţele, încălțată cu ghete de cauciuc verzi, vorbind și 
gesticulând de una singură, urmată de un labrador negru și împiedicat 
care mergea în zigzag de la un felinar la altul și făcea pipi pe fiecare. 

Hilary coti la stânga la capătul străzii, urmând curba drumului și 
urmărindu-și cu atenţie câinele în timp ce o dubiță cu două uși trecea 
pe lângă ei, apoi traversă, merse la o poartă care ducea spre un câmp 
de rapiță de un galben-strălucitor și, văzând că Nero era pe cale să facă 
pipi pe aleea din fața casei cuiva, îl strigă cu o voce atât de puternică, 


încât ar fi putut să reducă la tăcere întreg Stadionul Wembley, fără 
microfon: 

— Nero! Să nu îndrăznești! Vino încoace! 

Câinele își ridică ochii, văzu poarta deschisă, merse voios către ea, 
apoi începu să alerge cu viteză și dispăru pe deal, prin rapiță, ieșind 
pentru câteva secunde din raza ei vizuală. 

Închise poarta în urmă și repetă: 

— O geantă, domnule Worthing? O geantă? 

Simţea că explodează de fericire; îi sunase deja pe David, pe Julius, 
pe Oliver și pe mama ei și le dăduse vestea, incredibila veste, cea mai 
bună veste dintotdeauna: telefonul din urmă cu doar o jumătate de 
oră, primit din partea Societăţii Sudice de Artă Dramatică, prin care 
era anunţată că a obţinut rolul Lady Brackwell, rolul principal! Vedetă! 

După douăzeci și cinci de ani de jucat printre amatori, în mare 
parte pentru Teatrul Mic din Brighton, sperând întotdeauna să fie 
descoperită, în sfârșit avea un rol adevărat! Cei de la Societatea Sudică 
de Artă Dramatică era semiprofesioniști, realizau un spectacol în aer 
liber în fiecare vară, întâi pe meterezele Castelului Lewes, plecând apoi 
în turneu în toată țara, până în Cornwall. Societatea era faimoasă; vor 
fi recenzii în presă; va fi remarcată! Cu siguranță! 

Doar că, Dumnezeule, emoţiile începeau să își facă deja simțită 
prezenţa. Mai jucase într-o piesă, demult, într-un rol secundar. Dar 
încă știa pe dinafară replici din el. 

Merse pe deal, până la marginea câmpului, gesticulând în timp ce 
recita cu glas cât putea de tare ceea ce ea considera a fi una dintre cele 
mai dramatice și mai amuzante fraze din piesă. Dacă va izbuti să 
declame fraza asta perfect, va prinde esenţa personajului. 

— O geantă, domnule Worthing? Ai fost găsit într-o geantă? 

Un avion zbură la înălțime joasă deasupra capului «i, 
poziționându-se pentru aterizarea pe Gatwick, iar ea se văzu nevoită 
să ridice puţin vocea pentru a se putea auzi. 

— O geantă, domnule Worthing? Ai fost găsit într-o geantă? O 
geantă, domnule Worthing? Ai fost găsit într-o geantă? 

Merse mai departe, repetând fraza iar și iar, schimbând intonaţia 
de fiecare dată și gândindu-se pe cine ar mai putea suna să anunţe. Nu 


mai era mult până la prima reprezentaţie, doar șase săptămâni. 
Doamne, atât de multe de învăţat! 

Apoi începură îndoielile. Dacă nu era pregătită? Dacă îngheţa sau 
leșina în faţa atâtor spectatori? Ar fi însemnat sfârșitul, chiar sfârșitul! 

Va fi bine; se va descurca cumva. La urma urmei, provenea dintr-o 
familie de actori. Se născuse actriță; părinții mamei ei fuseseră actori 
de music-hall înainte de a se pensiona, când au cumpărat un motel la 
malul mării, în Brighton. 

Ajunse în vârful dealului și văzu următorul deal întinzându-se pe o 
suprafață de doi kilometri în față, iar de jur împrejur numai teren 
agricol, cu câțiva copaci solitari și garduri de sârmă, dar nu îl văzu pe 
Nero. Bătea un vânt puternic, îndoind rapiţa și firele de grâu. Își duse 
mâinile la gură și strigă: 

— Nero! Vino încoace, băiete! Nero! 

După câteva momente văzu o mișcare prin rapiță, ceva ce mergea 
în zigzag; Nero părea incapabil să alerge în linie dreaptă. leși din iarbă 
și veni sărind către ea, cu ceva alb atârnându-i din bot. 

Un iepure, se gândi ea la început și speră ca animalul să fie mort. 
Nu putea să suporte când îi aducea unul viu, rănit, tremurând de 
spaimă și i-l punea mândru la picioare. 

— Hei, băiete, ce ai acolo? Dă-i drumul! Dă-i drumul! 

Dar rămase cu gura căscată. Un tremur o cuprinse din cap până în 
picioare în timp ce făcea un pas înapoi, uitându-se la obiectul alb, 
nemișcat. 

Apoi începu să ţipe. 

Lui Roy Grace nu îi plăcea să țină conferințe de presă. Dar era 
conștient de faptul că poliția era plătită din contribuţiile publice și, 
prin urmare, publicul avea dreptul să fie informat. Problema era doar 
că jurnaliștii întrebau mereu despre lucrurile care pe el îl enervau. Nu 
erau interesaţi de informarea publicului; treaba lor era să vândă ziare 
și să atragă cititori sau ascultători. Vroiau să preia știri pe care să le 
transforme în povești și, cu cât mai senzaţionale, cu atât mai bine. 

lar dacă știrea nu avea nimic senzaţional, de ce să nu se ia chiar de 
poliție? Puţine lucruri atrag mai mult atenţia publicului decât o 
dovadă a neglijenţei polițiștilor, a rasismului sau a incapacității 
acestora. Urmăririle de mașini cu final nefericit erau un subiect 
preferat în ultimii ani, mai ales dacă rezultau răniți sau morți din 
cauza șoferului neatent al polițiștilor. Așa cum se întâmplase ieri, când 
într-o urmărire, doi suspecți dintr-o mașină furată au zburat de pe un 
pod și s-au înecat în râu. 

De aceea se afla acum aici, în sala de ședințe, stând în fața unei 
mese dreptunghiulare cu insuficiente scaune pentru toţi jurnaliștii 
prezenți și cu spatele la un panou mare, cu un aranjament artistic 
format din cinci insigne de poliție pe un fundal albastru, cu numele 
site-ului  www.crimestoppers.co.uk scris proeminent sub fiecare 


insignă. 
Bănuia că erau probabil aproximativ patruzeci de persoane din 
media prezente - de la ziare, radio și televiziuni, fotografi, 


cameramani și ingineri de sunet - pe mulţi îi cunoștea, dar printre ei 
erau și figuri noi care lucrau în presa locală și ţinteau către cea 
națională, sperând să prindă potul cel mare, alături de reporteri 
bătrâni și obosiţi care abia așteptau ca totul să se termine, iar ei să se 
ducă într-o cârciumă. 

Lângă el, mai mult pentru a arăta că poliţia ia acest lucru în serios, 
decât pentru a participa cu adevărat la conferință, erau prezenți Alison 
Vosper, o femeie frumoasă, dar dură, în vârstă de patruzeci și patru de 
ani, cu părul blond, scurt, care ţinea locul șefului ei, Jim Bowen, plecat 


la o conferință, și superiorul direct al lui Grace, Gary Weston, 
detectivul-șef. 

Weston era un tip relaxat, de treizeci și nouă de ani, din 
Manchester, plin de șarm, cu care Grace fusese coleg când intraseră în 
poliţie și cu care rămăsese prieten bun. Deși era doar cu o lună mai în 
vârstă decât Grace, Weston intrase în politică și cultivase prieteni 
influenţi, cu gândul permanent la o carieră de comandant în poliţie; 
cu calitățile sale, probabil că va ajunge pe poziția cea mai înaltă, se 
gândea Grace uneori cu admiraţie, dar fără invidie. 

Fiind un bun diplomat, Gary Weston păstra tăcerea astăzi, 
lăsându-l pe Roy Grace să discute cu ziariștii, curios să vadă dacă 
amicul său avea să se înfunde și mai mult în rahat. 

O reporteră agresivă, pe care nici unul dintre ofițerii de poliție nu o 
mai văzuse până atunci, puse o întrebare: 

— Detectiv Grace, am înţeles că o femeie a fost rănită într-un 
accident de mașină în Newhaven, că un cetățean în vârstă a fost lovit 
într-un accident pe centura din Brighton și, după câteva minute, un 
poliţist a fost azvârlit de pe motocicleta sa. Puteţi să ne explicaţi care 
au fost motivele pentru care nu ați oprit urmărirea? 

— Accidentul din Newhaven a avut loc înainte ca poliţia să înceapă 
urmărirea, răspunse Grace, alegându-și cuvintele cu grijă. Persoanele 
acuzate au furat un Land Rover imediat după acest accident. Apoi au 
urmărit o Toyota condusă de un cetățean în vârstă, au blocat-o într-un 
tunel și au furat-o. Ştiam că cel puţin unul dintre cei urmăriți era 
înarmat și periculos și că un nevinovat se baza pe noi pentru a-i 
prinde; întrucât am considerat că cetățenii ar fi mult mai periclitați 
dacă nu îi urmărim, am decis să nu ne oprim. 

— Chiar dacă urmărirea s-a terminat cu moartea lor? întrebă 
reportera. 

Tonul ei îl scotea din sărite și își reprimă cu greu dorința de a o 
înjura, de a-i spune că indivizii care muriseră erau doi monștri, că 
faptul că s-au înecat în apele râului era cea mai bună dreptate pentru 
toți cei pe care îi păgubiseră, răniseră și uciseseră, decât condamnarea 
la cine știe ce pedeapsă insignifiantă, acordată de vreun judecător cu 
vederi liberale. Dar trebuia să fie atent să nu spună ceva ce ar putea fi 
transformat de ziariști într-un titlu senzaţional. 


— Cauza morţii va fi stabilită în scurt timp, în urma cercetărilor, 
spuse el, mult mai calm decât se simţea. 

Răspunsul său provocă un murmur nervos, o ridicare a mâinilor în 
aer și aproape treizeci de întrebări puse în același timp. Uitându-se la 
ceas, ușurat să vadă că minutarul înaintase, rămase neclintit: 

— Îmi pare rău. Asta-i tot pentru astăzi. 

Înapoi în biroul său mic, aproape nou, din clădirea cu două etaje în 
stil Art-Deco, recent renovată, care fusese construită în 1950 pentru a fi 
spital de boli contagioase și care devenise între timp sediul central al 
poliției din Sussex, Grace se așeză în scaunul rotativ. Ca fiecare piesă 
de mobilier din încăpere, scaunul era proaspăt scos din cutie și nu îl 
simţea familiar și confortabil. 

Se legănă un moment, se jucă cu înălțimea scaunului, dar tot nu 
era bine. Îi plăcea mult mai mult vechiul său birou din Secţia de 
Poliţie din Brighton. Camera era mai mare, mobila era veche, dar 
clădirea se afla în mijlocul orașului și era plină de viață. Noul birou era 
într-o zonă industrială de la marginea orașului și părea fără suflet. 
Kilometri de coridoare lungi, mochetate și recent zugrăvite, birou 
după birou cu mobilă nouă, dar nici o cantină! Nici un loc de unde să 
îţi iei o cafea, decât blestematele de automate. N-aveai de unde să-ți 
iei măcar un sandviș; trebuia să traversezi strada și să mergi la 
supermarket, la Asda. Cam la atât se pricepeau comitetele de arhitecți. 

Pentru un moment se uită cu drag la colecţia sa de treizeci și cinci 
de brichete originale, așezate pe pervaz între biroul său și fereastră, și 
se gândi că programul de lucru din ultimele săptămâni nu-i mai 
permisese să se ocupe de pasiunea sa; să meargă prin magazinele de 
antichităţi și să găsească lucruri vechi era ceva ce obișnuia să facă 
împreună cu soția lui, Sandy, și în care găsea mare alinare. 

Pe peretele din spatele său trona un ceas mare, rotund, din lemn, 
care fusese element de recuzită în secţia de poliţie din filmul The Bill, 
ceas pe care Sandy îl cumpărase în vremuri mai fericite la o licitaţie și 
pe care i-l făcuse cadou când împlinise douăzeci și șase de ani. 

Sub el se afla un păstrăv de aproape patru kilograme pe care îl 
cumpărase când fusese în vizită în Portobello Road. Nu întâmplător îl 
așezase acolo; îi dădea ocazia să folosească o glumă mai veche când le 


povestea noilor polițiști despre răbdare și despre peștele cel mare care 
trebuia prins. 

Restul spaţiului era ocupat de un televizor și un videoplayer, o 
masă rotundă, patru scaune și o grămadă de dosare și ciorne 
împrăștiate deasupra, o trusă pentru intervenții la locul infracțiunii și 
teancuri de alte dosare puse pe podea. 

Fiecare dosar de pe jos era al unei crime nerezolvate. Se uită la un 
plic verde, cu un colț acoperit de ciucurii de la covor. Era reprezentativ 
pentru o grămadă de douăzeci de cutii cu dosare, poate mai multe, 
îngrămădite într-un birou din clădire sau prin cine știe ce dulapuri, ori 
încuiate în vreun garaj al poliției din zona în care avusese loc crima, 
unde prinseseră mucegai. Acesta era cazul încă deschis al lui Richard 
Ventnor, un veterinar homosexual care fusese bătut până la moarte în 
cabinetul său, în urmă cu doisprezece ani. Cuprindea fotografii de la 
locul crimei, rapoarte ale medicilor legiști, dovezi sigilate, depoziţii ale 
martorilor, transcrieri ale proceselor, despărțite pe categorii și legate 
cu o bandă colorată. Aceasta era o parte din noua sa sarcină, să 
cerceteze crimele nerezolvate din regiune, să ia legătura cu poliția din 
zona în care se întâmplase crima, căutând ceva ce s-ar fi putut 
schimba în ultimii ani și care să justifice redeschiderea cazului. 

Știa majoritatea cazurilor pe dinafară; era avantajul unei memorii 
vizuale care îl ajutase să treacă examenele de la școală și de la 
Academia de Poliţie. Pentru el, fiecare caz însemna mai mult decât o 
viață umană care fusese luată și un criminal care era încă liber; 
însemna ceva aflat foarte aproape de sufletul său. Însemna că o familie 
nu se putea despărți de trecut pentru că nu fusese rezolvat un mister, 
nu fusese făcută dreptate. Și mai știa că în cazurile care erau deschise 
de peste treizeci de ani, el era probabil ultima șansă de a afla adevărul 
pe care o mai aveau victimele și rudele lor. Era un singur caz în care, în 
prezent, avansa cu cercetarea. Cazul lui Tommy Lytle. 

Acesta era cel mai vechi dosar deschis al lui Grace. În urmă cu 
douăzeci și șapte de ani, Tommy, de unsprezece ani, plecase de la 
școală spre casă într-o după-amiază din luna februarie. De atunci nu 
mai fusese văzut niciodată. Unicul indiciu fusese o camionetă marca 
Morris, văzută de un martor care avusese prezența de spirit să îi 
noteze numărul. Dar nu se stabilise nici o legătură cu proprietarul, un 


tip singuratic, ciudat, cu antecedente de agresiuni sexuale asupra 
minorilor. Și apoi, acum două luni, din pură coincidență, camioneta 
apăruse în zona lui Grace, când proprietarul actual fusese oprit pentru 
că se aflase la volan sub influenţa alcoolului. 

Progresele medicinii legale față de acum douăzeci și șapte de ani 
erau considerabile. Graţie noilor metode de testare a ADN-ului, se 
lăudau polițiștii, dacă o persoană fusese într-o cameră, nu conta cu cât 
timp în urmă, ei puteau găsi dovezi ale prezenţei sale acolo. Nu 
trebuia decât un fragment de piele care să fi scăpat aspiratorului, un 
fir de păr ori o fibră din haină. Chiar dacă era ceva de sute de ori mai 
mic decât vârful unui ac, i se putea da de urmă. 

lar acum aveau camioneta. Suspectul principal era încă în viaţă. 

Medicii legiști analizaseră camioneta cu microscopul, dar până 
acum, așa cum îl informa raportul de la laborator pe care Grace îl 
citise ieri seară, nu găsiseră nimic care să lege camioneta de suspect. 
Descoperiseră un fir de păr, dar ADN-ul nu se potrivea. 

Dar sigur vor găsi ceva în nenorocita aia de camionetă, își spuse 
Grace, chiar dacă asta însemna să desfacă el însuși mașina milimetru 
cu milimetru. Luă o  înghiţitură din sticla de apă minerală, 
strâmbându-se din cauza gustului - sau a lipsei acestuia - și a izului 
metalic al acestei chestii pe care o bea pentru a mai dilua tona de cafea 
îngurgitată zilnic. Apoi, punând capacul la sticlă, se uită la norii de 
ploaie care se adunau, grei precum plumbul, suspendaţi aproape de 
acoperișul gri al magazinului Asda de peste drum, singurul loc pe care 
îl putea vedea pe geam; privindu-i, se gândi la ziua de mâine. 

Mâine era joi și avea o întâlnire; nu ca ultima, un dezastru al unui 
site de întâlniri, ci una adevărată, cu o femeie frumoasă. Abia aștepta 
întâlnirea, dar era în același timp emoţionat. Se întreba cu ce să se 
îmbrace, unde să o ducă, dacă va avea suficiente lucruri să îi spună. 

Și era îngrijorat cu privire la Sandy. Ce ar zice ea dacă ar ști că se 
întâlnește cu o altă femeie? Era absurd să se gândească la acest lucru 
după aproape nouă ani și, deși știa asta, nu se putea abține. Așa cum 
nu se putea abţine să nu se întrebe, în aproape fiecare moment al vieţii 
sale, unde era ea și ce i se întâmplase. Dacă mai trăia sau dacă murise. 

Desfăcând sticla de Evian, mai luă o gură de apă, apoi se uită la 
mormanul de dosare, la monitorul de pe birou, apoi la grămada de 


ziare din ziua respectivă. Titlul din cel de deasupra, ziarul local Argus, 
urla parcă la el: „Doi morţi într-o urmărire a poliției din Sussex." 

Aruncă ziarele pe podea și citi ultimele e-mailuri primite. Încă 
încerca să se obișnuiască cu noul program folosit de poliție, Vantage, 
cu care se lucra mult mai ușor decât cu cel dinainte, GreenScreen. 
Grace verifică raportul cu incidente, pentru a vedea ce se întâmplase 
peste noapte, lucru pe care în mod normal l-ar fi făcut la prima oră, 
dar astăzi fusese nevoit să se pregătească pentru conferința de presă. 

Nu era nimic ciudat, doar cazurile obișnuite într-o noapte în 
Brighton. O mulțime de furturi, spargeri, un atac la un magazin non- 
stop, o bătaie într-un bar, un caz de violență în familie, câteva 
accidente de circulaţie, dar nimic grav, plus un telefon pentru a merge 
la o fermă din Peacehaven și a identifica un obiect suspect. Nici un 
incident major, nici o crimă, nimic care să îi atragă interesul. 

Bine. Nu fusese la birou mare parte din săptămâna trecută, în afara 
câtorva ore pe care a fost nevoit să le petreacă pentru a se pregăti să 
apară la tribunal, la un proces al unui infractor local, așa că avea 
nevoie de câteva zile pentru a-și aranja hârtiile. 

Își transferă agenda în calculator și verifică întâlnirile. Nu era 
nimic. Secretara sa, Eleanor Hodgson, sau asistenta administrativă, 
titlul impus de corectitudinea politică, îi anulase toate întâlnirile 
pentru ca el să se poată concentra pe cazul său și pe proces. Dar se 
temea că vor fi suficiente întâlniri programate în curând. 

Aproape imediat se auzi un ciocănit, apoi ușa se deschise și 
Eleanor intră. Ageră și sigură pe sine, la vreo cincizeci de ani, părea 
tipul de englezoaică pe care Grace își imagina că o poţi întâlni la o 
petrecere organizată de un preot; nu că el ar fi fost vreodată la o astfel 
de petrecere. Și după trei ani de lucru pentru el, Eleanor era încă 
extrem de politicoasă și un pic formală, ca și cum s-ar fi temut mereu 
să nu-l supere, deși el nu își imagina cum s-ar putea întâmpla acest 
lucru. 

Se opri ţinând un teanc de ziare la distanţă de corpul ei, de parcă i- 
ar fi fost frică să nu o îmbolnăvească. 

— Roy, acestea sunt ediţii ulterioare ale ziarelor de dimineaţă, 
spuse ea. M-am gândit că vrei să le vezi. 

— Ceva nou? 


— Cam aceleași lucruri. Ziarul Guardian o citează pe Julia Drake de 
la Comisia Independentă de Plângeri a Poliţiei. 

— Mi-am închipuit că nu va trece mult până ce vor începe. A 
dracului vacă înțepată! 

Eleanor tresări la înjurătura lui, apoi zâmbi nervos. 

— Cred că toţi sunt un pic cam duri cu tine. 

El se uită la sticla cu apă, dorindu-și brusc o ceașcă de cafea. Și o 
țigară. Și o băutură. Era aproape miezul zilei și încerca să evite să bea 
alcool până seara, dar avea sentimentul că nu va face la fel astăzi. 
Comisia Independentă de Plângeri a Poliţiei. Minunat. Câte ore din 
viața sa îi va consuma chestia asta pentru multe luni de aici încolo? 
Știa că era inevitabil ca ei să se implice, dar confirmarea acestui lucru 
făcea ca dintr-o dată lucrurile să fie și mai rele. 

Sună telefonul. Răspunse cu Eleanor de față și auzi accentul 
britanic al detectivului-șef. 

— Foarte bine, Roy, spuse Gary Weston, părând mult mai autoritar 
decât de obicei. Te-ai descurcat bine. 

— Mulţumesc. Acum am de-a face cu Comisia Independentă de 
Plângeri a Poliţiei. 

— O să te descurci. Ești liber la ora 15? 

— Da. 

— Să vii la mine în birou; o să facem un raport pentru ei. 

Grace îi mulțumi. În momentul în care închise, telefonul sună din 
nou. De data asta erau cei de la Centrul de Control al Poliţiei. 
Dispecera civilă, pe nume Betty Mallet, care era acolo de când știa el, 
spuse: 

— Bună, Roy, ce mai faci? 

— Mi-a fost și mai bine, răspunse el. 

— Am o cerere de la Secţia de Poliţie din Peacehaven să le 
trimitem imediat un detectiv pentru o investigaţie. Eşti liber? 

Grace urlă în sinea sa. De ce nu putea suna pe altcineva? 

— Poţi să îmi spui despre ce este vorba? 

— O persoană care locuiește în acea zonă își plimba câinele de 
dimineață, pe terenul agricol dintre Peacehaven și satul Piddinghoe. 
Câinele a fugit și s-a întors cu mâna cuiva în bot. Poliţia s-a dus acolo 


cu câini și au găsit mai multe părți ale unui corp omenesc; se pare că 
au fost aruncate de curând acolo. 

Ca toţi detectivii, Grace avea o geantă pregătită, cu un costum de 
protecție, cizme, mănuși, lanternă și alte instrumente necesare la locul 
unei crime. 

— Bine, spuse el, uitându-se resemnat la geanta de pe jos, 
nedorindu-și chestia asta chiar deloc. Spune-mi adresa exactă și ajung 
în douăzeci de minute. 

Râdeau de el în timp ce mergea pe stradă. Weathermani!“ simţea 
acest lucru în măduva oaselor, la fel cum simt alți oameni frigul sau 
umiditatea. De aceea evita să aibă contact vizual cu orice și cu oricine. 

Putea să îi simtă cum se opresc, se holbează, se întorc, îl arată cu 
degetul, îl bârfesc, dar nu îi păsa. Era obișnuit cu asta; râseseră de el 
toată viaţa, timp de douăzeci și opt de ani de când se știa pe această 
planetă. Era convins că nu fusese la fel pe planeta anterioară, dar ei îi 
blocaseră amintirile cu privire la aceasta. 

— Viking, North Utsire, South Utsire, sud-vest patru sau cinci, 
mișcându-se din când în când spre nord-vest cinci cu șapte, își spuse 
el în timp ce mergea, indignat de faptul că fusese reţinut la birou și că 
trebuia să renunţe la pauza de masă. Vânt puternic în Viking, ploi 
torențiale, căldură. Moderate sau puternice. Patruzeci, ciclonic cinci la 
șapte, mergând spre nord-vest șapte cu vânt puternic nouă, revenind 
mai târziu în sud-vest patru sau cinci. Ploi torențiale, apoi furtună. 
Moderate sau puternice, continuă el. 

Vorbea repede, fără ca mintea să îi stea cu adevărat la prognoza 
meteo, ci chinuindu-se să găsească un algoritm pentru un program pe 
care îl făcea pentru birou. Algoritmul ar fi făcut ca jumătate din 
sistemul actual să fie de prisos, iar unii vor fi tare supăraţi din cauza 
aceasta. Dar, pe de altă parte, nu ar fi trebuit să se cheltuiască banii 
contribuabililor pe un sistem de nimic, fără ca măcar să știe de la 
început ce și cum. 

Viaţa era un proces de învăţare continuă și trebuia să înveţi să te 
descurci. Q din Star Trek își dăduse seama de acest lucru. 

— Dacă nu poţi face față unei bubiţe, poate că ar fi mai bine să te 
duci acasă și să te bagi sub pat. Aici nu ești în siguranţă. Este minunat, 
cu comori capabile să satisfacă și cele mai delicate dorinţe, și pe cele 
mai grosiere. Dar nu este pentru cei timizi. 

Bărbatul Care Nu Era Timid își continuă drumul, urcând dealul 
printre oamenii ieșiți în pauza de masă pe strada West din Brighton, 
pe lângă un Body Shop, apoi pe lângă Woolwich Building Society și 
SpecSavers. Subţire și cu fața gălbejită, avea o atitudine stângace, o 


tunsoare aiurită și sprâncenele încruntate de concentrare, în spatele 
unor ochelari mari, demodaţi. Îmbrăcat într-un hanorac maroniu, o 
cămașă albă din material sintetic, pantaloni de stofă gri și sandale, 
ducea în spate un rucsac mic în care avea un laptop și masa de prânz. 
Mergea pe vârfuri, ţopăit, cu corpul aplecat și cu un aer de hotărâre, 
înfruntând vântul puternic care bătea dinspre Canal. În ciuda vârstei, 
ar fi putut trece drept un adolescent insolent. 

— Cromarty, Forth, Tyne, Dogger, nord-vest șapte cu vânt puternic 
nouă, cu urmări pe sud-vest patru sau cinci, ocazional șase. Ploi 
scurte, apoi furtună. Moderate sau puternice. 

Continuă să recite cu glas tare prognoza actualizată pentru 
Insulele Britanice, care fusese transmisă la ora 0.55, după meridianul 
Greenwich. De când avea zece ani învăța prognozele pe dinafară, de 
patru ori pe zi, șapte zile pe săptămână. Descoperise că era cea mai 
bună metodă de a ajunge de la A la B; dacă repeta prognoza toată ziua, 
nu mai simţea arsura privirilor celorlalți pe pielea sa. 

Și era o metodă bună de a-i opri pe copiii de la scoală să râdă de el. 
De asemenea, de fiecare dată când cineva vroia să afle prognoza meteo 
— şi era uimitor cât de des copiii de la Școala Mile Oak vroiau s-o știe - 
el le-o putea spune. 

Informația. 

Informaţia era moneda de schimb. Cui îi trebuia bani dacă avea 
informaţii? Chestia era că majoritatea oamenilor habar nu aveau de 
nimic. De aceea nu erau aleși. Părinţii lui îl învățaseră. Nu avea prea 
multe pentru care să le mulțumească, dar cel puţin îl învățaseră asta. 
În toţi anii îi băgaseră în cap: Special Ales de Dumnezeu. Ales ca să fie 
salvat. 

Și totuși, ei greșiseră puţin. Nu era chiar Dumnezeu, dar el unul 
renunțase de mult timp să le mai spună asta. Nu merita efortul. 

Trecu pe sub o arcadă, apoi făcu la stânga pe lângă Turnul cu Ceas 
în strada West, trecu de Librăria Waterstone, de un restaurant 
chinezesc și un centru de zbor, îndreptându-se către mare. După 
câteva minute, intră pe ușile rotative ale Hotelului Grand, cu fațada sa 
în stil Regency, păși în hol și merse direct la recepţie. 

O femeie tânără într-un costum închis la culoare, cu o insignă 
aurită pe care scria Ariene, prinsă de rever, se uită la el mirată un 


moment, apoi îi adresă un zâmbet profesional. 

— Pot să vă ajut? întrebă ea. 

Uitându-se fix la tejgheaua de lemn, evitând contactul vizual, se 
concentră pe un suport de plastic plin de formulare pentru American 
Express. 

— Pot să vă ajut? întrebă ea din nou. 

— Hm, da, bine. Se uită și mai insistent la formulare, simțindu-se 
și mai indignat, acum că se afla aici. Puteţi să îmi spuneţi în ce cameră 
este domnul Smith? 

După ce verifică preţ de câteva secunde în calculator, ea îl întrebă: 

— Domnul Jonas Smith? 

— Mda, el. 

— Vă așteaptă? 

„Să fii sigură că mă așteaptă.” 

— Da. 

— Îmi puteţi da numele dumneavoastră, domnule? ÎL voi suna în 
camera sa. 

— Mda. John Frost. 

— Aşteptaţi un moment, domnule Frost. Ea ridică un receptor și 
formă un număr. Câteva secunde mai târziu spuse: Domnul John Frost 
este la recepţie. Îl pot trimite la dumneavoastră? După o scurtă pauză, 
continuă: Mulţumesc. Puse receptorul jos, apoi se uită din nou la 
Weatherman: Camera șapte unu patru, la etajul șapte. 

Privind în continuare formularele pentru American Express, își 
mușcă buza inferioară un moment și spuse: 

— Mda, mulțumesc. 

Luă liftul până la etajul șapte, merse de-a lungul coridorului și 
bătu la ușă. 

Câteva secunde mai târziu, îi deschise Albanezul, al cărui nume 
real era Mik Luvic, dar căruia Weatherman trebuia să îi spună Mick 
Brown; totul, după părerea lui, făcea parte dintr-o șaradă ridicolă, în 
care toţi, inclusiv el, trebuiau să aibă nume false. 

Albanezul era o un bărbat musculos, la vreo treizeci de ani, cu o 
față dură și o expresie de siguranţă, iar părul tuns scurt era ridicat în 
sus și dat cu gel. Era îmbrăcat într-o vestă neagră cu zorzoane aurii, 
pantaloni albaștri și pantofi albi, iar în jurul gâtului purta un lanţ gros 


de aur. Umerii și brațele puternice, goale, erau acoperite de tatuaje, iar 
cu incisivii mici și ascuţiţi, care îi aminteau lui Weatherman de peștii 
piranha pe care îi văzuse la acvariul din localitate, mesteca niște gumă. 

Uitându-se la covorul eau de Nil, Weatherman spuse: 

— Salut. Am venit la domnul Smith. 

Albanezul, care într-o perioadă își câștigase banii din luptele 
ilegale cu mâinile goale, dar care acum avea o activitate mai plăcută, 
se uită la el în tăcere câteva secunde, mestecând fără oprire cu gura 
deschisă, apoi îi făcu semn să intre într-un apartament spaţios, care 
duhnea a țigară și părea o copie ieftină a stilului Regency, închizând 
rapid ușa în spatele lor. Arătând dezinteresat cu degetul către o altă 
ușă deschisă, se întoarse cu spatele, traversă camera, se așeză pe un 
scaun și continuă să se uite la un meci de fotbal de la televizor. 

Weatherman îl mai întâlnise pe Albanez cu diferite ocazii și nu îl 
auzise încă vorbind. Uneori se întreba dacă nu era surd și retardat, dar 
nu prea credea. Merse prin hol așa cum îi fusese indicat și intră într-o 
cameră mult mai mare, în mijlocul căreia obezul domn Smith stătea 
pe canapea și privea concentrat patru monitoare de computer așezate 
pe o măsuţă de cafea din faţa lui și rozându-și o unghie ca și cum ar fi 
ros dintr-un os de găină. 

Era îmbrăcat într-o cămașă înflorată descheiată până la buric, 
scoțând la iveală o masă de piele alburie, cutată și lăsată, care îl făcea 
să pară că are sâni. Partea de sus a pantalonilor albaștri era întinsă 
peste coapsele de mărimea unor copaci maturi. În contrast, labele 
picioarelor erau mici, în papuci Gucci cu monogramă, fără șosete și 
păreau delicate, ca picioarele de păpușă; capul său, cu părul argintiu 
ondulat, prins într-o coadă de cal la spate, era și mai disproporționat, 
ca și cum ar fi aparținut cuiva de douăzeci de ori mai mic. Avea atât de 
multe bărbii, încât până în momentul în care deschise gura micuță și 
mușchii din jurul ei începură să se miște, lui Weatherman îi fu greu să 
își dea seama unde se termina fața și unde începea gâtul. 

— Vrei să mănânci, John? spuse Jonas Smith, cu un accent din 
Louisiana care nu avea nici cea mai vagă nuanţă de căldură. Îndreptă 
un deget porcin, cu pielea din jurul unghiilor roasă din loc în loc, către 
o măsuţă cu sandvișuri și mâncare acoperită cu folie de aluminiu. 

Uitându-se la covorul eau de Nil, Weatherman spuse: 


— De fapt, am un sandviș. 

— Aha. Vrei să bei ceva? Comandă-ţi ceva de băut și așază-te. 

— Mulţumesc. Hm, da, bine. Nu am de nevoie de ceva de băut. 
Eu... hm... bâigui Weatherman și se uită la ceas. 

— Atunci stai dracului jos. 

Weatherman ezită un moment, își reținu furia și se îndreptă către 
scaunul cel mai apropiat. 

Americanul continuă să își roadă unghiile și se uită fix, cu ochii ca 
de purcel, la Weatherman, care își scoase rucsacul din spinare și se 
așeză pe scaun, cu ochii fixaţi pe covor, ca și cum ar fi căutat un model 
care nu era acolo. 

— Cola? Dorești o Cola? 

— Hm, de fapt, hm. Weatherman se uită din nou la ceas. Trebuie 
să mă întorc până la ora 14. 

— O să te întorci când o să îţi spun eu. 

Lui Weatherman îi era foame. Se gândea la sandvișul cu brânză din 
cutia de plastic din rucsacul său. Dar problema era că în realitate nu îi 
plăcea ca oamenii să se uite la el când mănâncă. Inspiră adânc și 
închise ochii, ceea ce îl ajută să se mai calmeze. 

— Fisher, Germany Bight, sud-vest patru sau cinci, schimbând 
direcţia la nord-vest, șase cu vânt puternic opt. Moderat sau puternic. 

Deschizând din nou ochii, remarcă pe măsuţa din fața canapelei o 
scrumieră cu o ţigară pe jumătate fumată. 

— Ce? întrebă domnul Smith. Ce ai spus? 

— Prognoza meteo pentru nave. Poate că o să aveți nevoie de ea. 

Americanul, al cărui nume real era Carl Venner, se uită la tip, 
conștient că era parțial un geniu, parţial lipsit de două doage. Un 
ciudat nenorocit și ostil, cu o problemă de atitudine. Putea să se 
descurce cu el; se descurcase cu rahaturi mai mari în viaţa lui. Dar 
acum trebuia să ţină minte că îi era necesar, iar atunci când nu îi va 
mai fi de folos, nimeni nu îi va duce dorul. 

— Apreciez că ai venit așa repede, spuse Venner încercând să 
zâmbească, dar fără ca vocea să i se îmbuneze. 

— Mda, bine. 

— Avem o problemă, John. 

Dând din cap, Weatherman spuse: 


— Bine. 

Urmă o tăcere lungă. Simţind pe cineva în spatele lui, se întoarse și 
văzu că Albanezul intrase în cameră și stătea în dreptul ușii, cu braţele 
încrucișate, uitându-se la el. Alţi doi bărbaţi i se alăturaseră. 
Weatherman știa că amândoi erau ruși, dar nu i se făcuse niciodată 
cunoștință cu ei. 

Păreau că se materializează din perete la fiecare întâlnire pe care o 
avea cu Venner, dar nu își dădea seama de unde veneau. Nu zâmbeau, 
erau slabi, cu fața ascuţită, cu părul tuns într-o formă ciudată și cu 
costume negre, bine călcate. Erau un fel de parteneri de afacere. Îl 
făceau să se simtă tot timpul inconfortabil. 

— Ne-ai spus că site-ul nostru nu poate fi detectat, îl înștiință 
domnul Smith. În acest caz, poți să ne explici domnului Brown și mie 
cum de am fost detectaţi ieri noapte? 

— Avem cinci programe firewall. Nimeni nu ne poate detecta. Am 
instalat o alertă automată care se declanșează în două minute în cazul 
în care cineva intră fără să aibă acces și îl deconectează. 

— Atunci, cum a obținut accesul? 

— Nu știu; lucrez la asta. Cel puţin asta făceam când m-aţi 
întrerupt și m-aţi chemat aici, adăugă el. Ar putea să fie o eroare de 
sistem. 

— John, timp de unsprezece ani am fost șeful reţelei de 
monitorizare a Europei din partea Spionajului Militar American. Știu 
diferenţa dintre o eroare de sistem și niște urme clare. Aici văd urme. 
Vino și uită-te, îi ceru arătând spre unul dintre monitoare. 

Weatherman se apropie până când putu să vadă monitoarele. 
Rânduri de semne, toate criptate, se mișcau pe suprafața acestora. Un 
grup de litere clipeau. Se uită cu atenţie la monitor câteva momente, 
le verifică și pe celelalte, apoi se întoarse către primul, la literele care 
clipeau. 

— Hm, ar putea exista mai multe motive pentru asta. 

— Ar putea, fu de acord Americanul, nerăbdător. Dar le-am 
eliminat. Lucru care ne duce la o singură posibilitate: cineva 
neautorizat a intrat în posesia CD-ului unui client. Deci vreau să îmi 
faci rost de numele și adresa clientului care a pierdut CD-ul și de cele 
ale persoanei care l-a găsit. 


— Pot să vă dau numele de utilizator al clientului, pentru că există 
în fișa de înscriere. Dar persoana care l-a găsit, hm, s-ar putea să nu fie 
așa ușor de identificat. 

— Dacă el a fost capabil să ne găsească, vei putea să îl găsești și tu. 
Domnul Smith își încrucișă braţele, iar buzele i se despărțiră într-un 
zâmbet cărnos. Ai resurse. Folosește-le. 

Roy Grace era pe un teren noroios, băgat până la brâu în rapiţă, 
într-un costum de protecție din hârtie albă tras peste haine și cu 
cizme peste pantofi. Timp de câteva minute rămase în vântul 
amestecat cu picături de ploaie și urmări o furnică făcându-și loc cu 
încăpățânare către mâna de femeie ce zăcea cu palma în jos printre 
șirurile de rapiță de un galben-strălucitor. 

Apoi se aplecă și mirosi carnea, îndepărtând o muscă. Nu se simţea 
nici un iz, ceea ce îi spunea că este proaspătă; dată fiind căldura zilei 
de vară, probabil că nu stătea acolo de mai mult de douăzeci și patru 
de ore. 

Cu mulți ani în urmă, când era detectiv fără experiență și mersese 
la locul unei crime - o femeie tânără găsită violată și ucisă în curtea 
unei biserici din Brighton - fusese abordat de o reporteră atrăgătoare, 
tânără, roșcată, care lucra la Argus și întrebat dacă simţea vreo emoție 
când ancheta o crimă sau dacă privea acest lucru ca făcând parte din 
meseria lui, așa cum făcea toată lumea care avea alt serviciu. 

Deși era căsătorit și fericit cu Sandy, îl încântase flirtul cu ea și nu 
vroise să îi spună că era pentru prima oară când venea la locul unei 
crime. Așa că, încercând să pară mascul feroce, declarase că era doar o 
slujbă și că așa făcea față ororilor de la locul crimelor. 

Acum se gândea la acel moment. La acea minciună. Adevărul era 
că în ziua în care se va duce la locul unei crime și nu va simți altceva 
decât că își face treaba, în ziua în care nu îi va mai păsa de victimă, va 
demisiona din poliție și se va apuca de altceva. lar acea zi era încă 
departe. Probabil că până la urmă i se va întâmpla și lui, așa cum i se 
întâmplase și tatălui său și cum li se întâmpla multor polițiști în 
vârstă, dar acum simţea în stomac aceleași emoții de fiecare dată când 
venea la locul unei crime. 

Era un amestec puternic de frică de ceea ce va urma să vadă și 
teama de responsabilitatea imensă pe care o avea ca ofițer senior de 
investigații; îl apăsa gândul că această femeie, oricine era ea, avea 
părinţi, poate și frați, probabil un soț sau un iubit, sau copii. Cineva 


din familia ei va fi nevoit să îi identifice cadavrul și toți, în stare de șoc, 
vor trebui interogațţi și eliminaţi de pe lista suspecților. 

Mâna era elegantă, cu degete lungi, cu unghii îngrijite, oja roz- 
aprins contrastând puternic cu carnea care căpătase o culoare 
albăstruie, cu excepția unei dâre lungi de sânge închegat, dintr-o 
tăietură care mergea de la degetul mare până la încheietură. Se întreba 
cine era, ce fel de persoană fusese, ce dusese la acest rezultat. 

Primele douăzeci și patru de ore după o crimă erau esenţiale. După 
acestea, cercetarea devenea din ce în ce mai înceată și mai sofisticată. 
Ştia că în următoarele ore și zile va trebui să renunțe la orice altceva 
din viaţa lui pentru a se ocupa de interogatorii. Va trebui să afle cât 
mai multe detalii despre viața și moartea femeii, detalii oferite de 
corpul ei, de casa, bunurile personale, familia și prietenii ei. Probabil 
că va ajunge să știe mai multe despre ea decât oricare dintre 
persoanele care o cunoscuseră atunci când era în viaţă. 

Interogatoriile vor fi deranjante și uneori brutale. Moartea în sine 
reușea grozav să distrugă demnitatea umană, dar nu se compara cu o 
investigație criminalistică. Și mai exista și senzaţia că sufletul 
persoanei ar putea - mai știi? — să îl urmărească. 

— De aici credem noi că provine mâna, Roy. 

Figura grasă a lui Bill Barley, inspectorul de la Secţia din East 
Downs care părea și mai gras din cauza echipamentului de protecţie 
alb care se umfla în bătaia vântului, stătea lângă el, arătând cu mâna 
în mănușă de plastic spre terenul pe care îl împrejmuise și unde câțiva 
ofițeri de la intervenţii, toți în salopete albe, ridicau un cort alb. 

Mai departe, acolo unde își parcase el mașina, Grace putea vedea o 
altă mașină care se apropia de cele ale poliției, marcate și nemarcate, 
de furgoneta care transporta câinii, de camioneta fotografului și de 
vehiculul înalt, de mărimea unui camion pătrățos, al celor de la 
Departamentul de Criminalistică, pe lângă care toate celelalte păreau 
mici. 

Dubiţa medicului legist încă nu apăruse. Nici mașinile celor de la 
presă, dar nu va trece mult timp până când primii reporteri vor apărea. 
Ca muștele. 

Barley era un vechi meseriaș, de vreo cincizeci de ani, cu un accent 
derutant din Sussex și cu o față rotundă, cu vene sparte. Grace era 


impresionat de viteza cu care împrejmuise zona. Cel mai urât coșmar 
era să ajungă la locul unei crime unde ofițeri neexperimentați 
băgaseră deja majoritatea dovezilor în pământ. Barley părea însă că 
menține situația sub control. 

După ce acoperi mâna cu un material gros, Grace porni după el, 
călcând cu grijă pentru a lăsa cât mai puţine urme posibil, uitându-se 
din când în când la un câine polițist cum merge prin rapiță, până când 
ajunseră în zona în care se concentra majoritatea activității. Grace 
văzu imediat motivul. În mijloc, turtind o parte mică din recoltă, era 
un sac de gunoi negru, cu plasticul tremurând în bătaia vântului și cu 
muște zburând în jurul lui. 

Grace îl salută pe unul dintre ofițerii de la intervenții, Joe Tindall, 
pe care îl cunoștea bine. În vârstă de aproape patruzeci de ani, Tindall 
arăta tot așa, ca un om de știință trăsnit, cu un smoc de păr sârmos și 
ochelari ca fundul de borcan, dar reușise să facă unele schimbări de 
când se îndrăgostise de o fată mult mai tânără decât el. Acum, sub 
echipamentul alb de protecție prevăzut cu glugă, avea capul complet 
ras, o bărbiță de o jumătate de centimetru lățime, care mergea de la 
mijlocul buzei inferioare până în mijlocul bărbiei, și ochelari 
dreptunghiulari cu lentile heliomat. Arăta mai mult a traficant de 
droguri decât a cercetător. 

— "Neaţa, Roy, îl salută Tindall cu obișnuitul său ton sarcastic. Bine 
ai venit la „O sută unu lucruri de făcut cu un sac de gunoi într-o 
dimineață de miercuri în Peacehaven”. 

— Ai fost la cumpărături? întrebă Grace, arătând spre plasticul 
negru. 

— Nu o să îţi vină să crezi câte poţi face în zilele astea cu punctele 
de fidelitate, spuse Tindall. Apoi îngenunche și deschise atent sacul. 

Roy Grace era în poliție de nouăsprezece ani, iar ultimii 
cincisprezece îi petrecuse investigând evenimente grave, majoritatea 
crime. Deși fiecare crimă îl impresiona, nu erau multe lucruri care îl 
mai puteau șoca acum. Dar ceea ce era în sacul de gunoi izbuti s-o 
facă. 

Conţinea corpul a ceea ce fusese cu siguranță o femeie tânără, bine 
făcută. Era acoperit cu sânge închegat, părul pubian fiind atât de 
mânjit, încât nu se mai vedea ce culoare era și aproape fiecare 


centimetru de piele era tăiat în frenezia înjunghierii cu un instrument 
ascuțit, probabil un cuţit, se gândi el. Capul lipsea și cele patru 
membre fuseseră separate de corp. Un braţ și picioarele erau în aceeași 
pungă. 

— lisuse, spuse Grace. 

Chiar și umorul lui Tindall secase. 

— Umblă un nenorocit bolnav pe aici. 

— Încă nu aţi găsit capul? 

— ÎI caută. 

— A fost chemat un patolog? 

Tindall îndepărtă vreo două muște. Apărură altele și Grace dădu 
din mâini, furios. Muștele puteau detecta carnea de om în 
descompunere de la kilometri. În afara unui container sigilat, era 
imposibil să le ţii la distanță de un cadavru. Dar uneori erau 
folositoare. Muștele depuneau ouă, care se transformau în larve, care 
deveneau viermi și apoi muște. Era un proces care dura doar câteva 
zile. Când un cadavru era descoperit abia după multe săptămâni, 
puteai să îți dai seama exact când survenise moartea după generațiile 
de larve care îl acopereau. 

— Presupun că a chemat cineva patologul, da, Joe? 

Tindall încuviință. 

— Da, Bill l-a chemat. 

— Pe Nadiuska? întrebă Grace cu speranţă. 

Erau doi patologi trimiși pe teren în această zonă, pentru că 
locuiau suficient de aproape. Favoritul celor de la poliție era Nadiuska 
De Sancha, o spaniolă frumoasă cu strămoși în aristocrația rusă, 
căsătorită cu unul dintre cei mai buni chirurgi plasticieni din Marea 
Britanie. Era populară nu numai pentru că își făcea foarte bine treaba 
și era de foarte mare ajutor, ci și pentru că era o plăcere să o vezi. La 
aproape cincizeci de ani, putea să pară cu ușurință cu zece ani mai 
tânără; dacă arta soțului său avea ceva de-a face cu acest lucru - iată 
un subiect de dezbatere printre toți cei cu care lucra; speculațiile erau 
cu atât mai ample cu cât purta tot timpul bluze pe gât, fie iarnă sau 
vară. 

— Nu, din fericire pentru ea. Nu îi plac înjunghierile multiple. 
Vine doctorul Theobald. Şi un chirurg de la poliție. 


— Aha, spuse Grace, încercând să nu lase să i se vadă dezamăgirea. 
Nici unui patolog nu îi plăceau înjunghierile multiple, pentru că 
acestea trebuiau măsurate fiecare în parte. Nadiuska De Sancha nu era 
doar o plăcere pentru ochi, ci era și amuzant să lucrezi cu ea; flirta, 
avea un simț al umorului dezvoltat și era foarte rapidă în treaba ei. 
Prin contrast, conform părerii generale, Frazer Theobald era la fel de 
amuzant precum cadavrul pe care îl examina. Și încet. Atât de încet! 
Dar munca sa era riguroasă și nu făcea nici o greșeală. 

Și imediat, cu colțul ochiului, Grace văzu silueta mică a bărbatului, 
îmbrăcat tot în alb și trăgând de geanta mare, mergând de-a lungul 
câmpului spre ei, cu capul foarte puţin peste înălțimea rapiţei. 

— Bună dimineaţa tuturor, spuse patologul și dădu noroc cu toţi 
trei, cu mâna în mănușa de cauciuc. 

Doctorul Frazer Theobald avea peste cincizeci de ani. Un bărbat 
mic și îndesat, cu puțin mai înalt de un metru și cincizeci de 
centimetri, cu ochii căprui, rotunzi; își lăsase o mustață groasă în 
genul lui Adolf Hitler, sub un nas mare, coroiat, și avea o claie de păr 
sârmos. Nu era nevoie de mai mult de un trabuc pentru a trece, la o 
petrecere costumată, drept Groucho Marx®. Dar Grace se îndoia că 
Theobald era tipul de om care s-ar fi gândit vreodată să meargă la ceva 
atât de frivol precum o petrecere. Tot ceea ce știa despre viaţa lui 
personală era faptul că era căsătorit cu o profesoară universitară de 
microbiologie și că principalul său mod de relaxare era să meargă 
singur cu barca. 

— Așa, deci, domnule detectiv Grace, spuse el, fixând cu privirea 
bucăţile din sacul de gunoi, apoi uitându-se la pământul din jur. Poţi 
să mă pui la curent? 

— Da, doctore Theobald. Întotdeauna prima jumătate de oră cu 
patologul avea un aer oficial. Până acum avem corpul dezmembrat a 
ceea ce pare a fi fost o femeie tânără, cu multiple răni de înjunghiere. 

Grace se uită la Barley ca și cum ar fi căutat o confirmare și 
detectivul adăugă: 

— Poliţia din East Down a fost alertată azi-dimineaţă de un telefon 
dat de o femeie care își plimba câinele. Patrupedul a găsit o mână, pe 
care am lăsat-o in situ. Detectivul arătă cu degetul. Am împrejmuit 


zona și câinii polițiști au descoperit aceste fragmente aici, pe care le- 
am lăsat neatinse; doar ce am deschis gura sacului. 

— Fără cap? 

— Deocamdată, răspunse detectivul. 

Patologul îngenunche, își puse geanta jos, dădu cu grijă la o parte 
sacul de gunoi, studie fragmentele și rămase tăcut câteva minute. 

— Trebuie să luăm amprentele și să facem un test ADN imediat 
pentru a vedea dacă o putem identifica, spuse Grace. 

— Se uită peste deal, la casele de pe stradă. În spatele acestora, în 
depărtare, putea să vadă apa gri a Canalului, care abia se deosebea de 
cerul gri. 

Adresându-se detectivului, Grace continuă: 

— În același timp, ar trebui să începem o cercetare din casă în casă 
în această zonă, să întrebăm dacă au văzut ceva suspect în ultimele 
două zile. Să vedem dacă este vreo persoană dispărută din zonă; dacă 
nu, atunci mărim aria la întreg orașul Brighton și apoi la Sussex. Există 
camere de supraveghere, Bill? 

— Doar în câteva magazine de aici și în alte firme. 

— Asigură-te că li se spune să păstreze casetele înregistrate în 
ultimele șapte zile. 

— Imediat. 

Făcând un semn spre sac, Grace întrebă: 

— Ai idee despre cum au ajuns fragmentele acestea aici? Există 
urme de cauciucuri? 

— Avem câteva urme de pași. După model, par a fi un fel de cizme 
de lucru. Urmele par adâncite în noroi; cred că a fost cărată, spuse Bill 
Barley arătând în depărtare, de-a lungul unei fâșii înguste de pământ 
și rapiță dintre benzile întinse de poliţie. 

Theobald își deschisese geanta și examină cu atenţie sângele de pe 
mâna care zăcea pe pământ. 

„Cine o fi oare?” se întrebă Grace. „Cum a fost ucisă? Cum a ajuns 
aici?” 

Fierbea deja de mânie. De mânie și de altceva. 

Era ideea dureroasă pe care refuza să o conștientizeze, că soarta 
tinerei femei ar fi putut fi și soarta soției lui. În urmă cu nouă ani, 
Sandy dispăruse de pe fața pământului și nu se mai aflase nimic 


despre ea. Ar fi putut fi ucisă și aruncată pe undeva. Omorâtă și tăiată 
cu sălbăticie în bucăţi. Dacă cineva ar fi vrut să scape de un cadavru și 
să fie sigur că nu va fi niciodată găsit, era ușor; existau o mulțime de 
modalităţi de a face asta. 

Și acest lucru îl rodea acum. Cineva se chinuise să o facă bucăţi pe 
această femeie și să o decapiteze. Dar dacă ar fi vrut cu adevărat să nu 
poată fi identificată, i-ar fi luat și mâinile. Deci, de ce nu le-a luat? De 
ce i-au lăsat fragmentele de corp aici, în mijlocul câmpului, unde 
putea fi descoperită repede? În loc să o îngroape? Oare cel care făcuse 
asta își dorise să fie descoperită? 

Kellie, îmbrăcată într-un costum sport mov, stătea pe covorul din 
sufragerie sprijinită de canapea, cu tastatura în braţe, și mânca dintr- 
un pachet de Pringles cu sare și oțet. Nu era cea mai sănătoasă 
mâncare, dar măcar nu avea multă grăsime; nu îi vor strica imaginea, 
se gândi ea. 

Accesase internetul și se uita la brățara mov cu cristale Swarovski 
de pe ecran, apoi dădu un dublu clic pentru a mări imaginea. 
Simţindu-se vinovată, se gândi ce bine s-ar fi potrivit cu costumul ei. 
Poate că era un pic strălucitoare, chiar niţel vulgară. Dar bijuteriile cu 
cristale Swarovski erau cu siguranță elegante; lui Kellie îi plăceau 
lucrurile de la ei. Preţul recomandat de producător era de 152 de lire, 
iar cea mai mare ofertă de până acum era de numai 10,75 lire. Și mai 
erau doar trei ore și patruzeci și două de minute pentru licitare! 

Asta nu însemna nimic! Licită și ea cu douăsprezece lire. Asta nu 
va face o gaură în bugetul lor; dacă ar fi putut să o obţină cu un 
asemenea preț, după câteva săptămâni ar putea să o scoată pe piață la 
un preț mai mare și ar obţine profit! 

Se mai uită câteva minute la ecran și nimeni altcineva nu licită. 
Foarte bine până acum. Întinse mâna, luă sticla de Smirnoff — cea pe 
care o ţinea ascunsă de Tom în dulapul ei cu lenjerie - îi desfăcu dopul 
și luă o înghițitură mică. E doar a treia băutură pe ziua de azi, socoti 
ea, ignorând faptul că era o sticlă nouă și că deja era o treime goală. 

Afară ploua. Lady intră în cameră cu lesa în dinţi, ridică ochii spre 
ea și scânci. 

— Vrei să ieși afară, nu-i așa, frumoaso? Trebuie să așteptăm să se 
potolească ploaia, da? 

Câinele scânci din nou, mai tare. 

Ea lăsă sticla jos și ridică braţul. Lady se ghemui lângă ea, apoi se 
rostogoli greoaie pe spate. 

— Tipic feminin, nu-i așa? spuse Kellie drăgăstoasă, alcoolul 
ridicându-i moralul. Vrei doar să te mângâi pe ţâţe. 

Mângâie burta câinelui câteva minute, apoi își trecu braţul pe sub 
gâtul lui și îl sărută pe cap, simțind mirosul cald, puternic, de blană, al 


animalului. 

— Te iubesc, Lady. 

Auzind zgomot afară, Lady sări brusc în picioare, mârâi și alergă în 
hol. Lătră și o clipă mai târziu Kellie o auzi ieșind pe trapa din ușa 
bucătăriei și fugind în grădină, fără îndoială ca să urmărească vreo 
pasăre care îndrăznise să se așeze pe gazon. 

Nu mai licitase nimeni altcineva pe eBay. 

Într-o bună zi va înțelege cum vine treaba cu licitația on-line. 
Fusese un articol în Daily Mail de acum două săptămâni, pe care ea îl 
decupase și îl păstrase, despre toate persoanele care făcuseră averi din 
vânzarea lucrurilor pe eBay. Încercase să îi explice lui Tom că tot ceea 
ce făcea ea era să încerce, în felul ei, să câștige niște bani, dar el părea 
că nu înţelege. Doar că ea nu se pricepea deloc la asta. Dar se va 
pricepe cândva, își spuse; îi va da de cap. 

Apoi se uită la sticlă. Poate încă o înghiţitură? 

Închise ochii, gândindu-se. „Ce naiba se întâmplă cu mine? Cu 
viața mea? Sunt genele de vină?” 

Se gândi apoi la părinţii ei. Tatăl ei pe care îl adora, plin de vise, era 
acum imobilizat în casă din cauza bolii Parkinson, deși avea numai 
cincizeci și opt de ani. Își aduse aminte de câte ori, în copilăria ei, se 
aventurase el în afaceri și eșuase. Făcuse taximetrie în Brighton și își 
deschisese propria afacere de închiriat limuzine. Eșuase. Cumpărase o 
franciză pentru a comercializa o băutură sănătoasă, care urma să îl 
îmbogăţească. Asta îi costase casa. 

Mama ei încercase să aducă mai mulți bani în casă făcând ore 
suplimentare şi istovitoare la Aeroportul Gatwick, promovând 
parfumuri în duty-free, până când a fost nevoită să își lase serviciul 
pentru a avea grijă de tatăl ei. Acum locuiau, cu o frică permanentă de 
răufăcători, hoţi și spărgători, într-un apartament de la primărie, în 
Whitehawk, cel mai rău-famat cartier din Brighton. În urmă cu două 
zile, când se dusese să îi viziteze, își lăsase afară mașina, un Espace 
vechi, doar jumătate de oră. Când ieșise din casă, văzuse că i se 
furaseră capacele de la roți. 

Își aducea aminte când l-a întâlnit pentru prima oară pe Tom, la 
petrecerea de douăzeci și unu de ani a unei prietene de la colegiul din 
Brighton. Rămăsese uimită de cât de mult îi amintea de tatăl ei; de 


tatăl pe care vroia să și-l aducă aminte, tânărul, simpaticul bărbat cu 
mult şarm, cu pasiune pentru viață și entuziasm. Tom avea viziuni, 
planuri mari și, spre deosebire de tatăl ei, era extrem de calculat. Vroia 
să capete experiență lucrând pentru una dintre cele mai mari 
companii în domeniu, apoi să înceapă propria afacere. 

Iar ea a crezut în el. Îi părea imposibil ca Tom să nu reușească. Toţi 
prietenii ei l-au plăcut imediat. Părinţii ei îl adorau. Se îndrăgostise de 
el din acea seară. După două nopți, făcuseră dragoste în apartamentul 
mic de la parter, de pe malul mării, pe muzica lui Scott Joplin, timp de 
mai multe ore. De atunci, aproape că nu mai petrecuseră nici o noapte 
despărțiți. 

În primii ani de căsătorie totul fusese minunat. Tom începuse 
propria afacere și avea succes. Se mutaseră într-un apartament mai 
mare, apoi în casa asta. Începuse să nu mai fie atât de bine la puţin 
timp după ce ea își lăsase serviciul de învățătoare, înainte de a se naște 
Max. Se plictisise, apoi avusese o perioadă lungă de depresie 
postnatală. I se păruse dificil să stea toată ziua acasă cu un bebeluș, în 
timp ce Tom pleca devreme la Londra și ajungea târziu înapoi, prea 
obosit ca să mai vorbească. Dar nu avea să fie așa întotdeauna, îi 
promisese el. Doar că trebuia acum să lucreze mai mult, pentru viitor. 

Apoi se născuse Jessica. Și din nou lupta de una singură se 
repetase. Doar că de data aceasta afacerea lui Tom mergea mai prost. 
Lucra mult mai mult și vorbea cu ea și mai puţin. Începuse să îl ducă 
pe Max la școală, să își facă noi prieteni. Toate femeile păreau să aibă 
soți de succes, haine frumoase, mașini drăguţe, case mari, vacanțe de 
Vis. 

Chestia cu eBay, pe care Tom nu o înțelegea, o începuse pentru că 
vroia să îl ajute. Bine, erau și unele lucruri pe care le cumpăra pentru 
ea, dar majoritatea erau la reduceri și intenționa să le revândă și să 
scoată un profit. Dar se părea că niciodată nu obținea atâţia bani cât 
dăduse pe ele. 

Și mai era un motiv pentru care cheltuia pe eBay și pe canalul de 
cumpărături QVC, un motiv pe care nu i l-ar putea spune niciodată lui 
Tom; așa ascundea cele patruzeci de lire pe care le cheltuia din banii 
casei pentru a-și lua votcă. 


Era doar o etapă, o metodă de a ieși din starea de stres. Nu era 
alcoolică, își spunea ea. Doar că trecea printr-o criză, pe care o rezolva 
în felul ei. Ca pentru a se convinge, luă ziarul Argus și îl deschise la 
pagina cu locuri de muncă. Aceasta ar fi soluția cea mai bună - să 
găsească ceva cu jumătate de normă. Cel puţin să contribuie cât de cât 
la întreținerea casei. Și să aibă niște bani să-și cumpere băutură din 
când în când; nu că ar avea neapărat nevoie. 

Sună telefonul mobil. Era în bucătărie, unde îl lăsase. Înjurând, se 
ridică în picioare și ieși din cameră clătinându-se puţin, se uită la 
ecranul telefonului, văzu că era cea mai bună prietenă a sa, Lynn 
Cottesloe, și răspunse. 

— Bună, ce faci? întrebă ea, conștientă de faptul că vocea ei era 
puțin neclară. 

— Sunt la Restaurantul Orsino. Tu unde ești? 

— La naiba! Îmi pare rău! 

— Eşti bine? 

„Drăcie!” înjură ea. „Drăcie, drăcia naibii!” Uitase cu desăvârșire că 
stabiliseră să ia masa împreună astăzi. Se uită la ceas. Era ora 13.15. 

— Kellie, ești bine? 

— Bine? Eu? Sigur că da, spuse ea ameţită. 

În camera îngustă care era sediul din Londra și totodată salonul de 
prezentare al firmei BryceRight Promotional Merchandise Limited, 
Tom Bryce stătea mohorât la biroul său, cu mânecile cămășii suflecate 
și cu nodul de la cravată desfăcut. Tremura și se gândea să își pună 
sacoul pe el. Blestemata de vreme britanică! leri era insuportabil de 
cald, iar astăzi dârdâie de frig. 

Locul făcea o impresie bună; era situat central și, cu toate că nu era 
mare, camera avea ferestre largi și stucaturi originale pe tavan. Era 
suficient spațiu pentru cele cinci birouri, o sală de așteptare, totodată 
spaţiu de prezentare, și o bucătărie mică într-o nișă în capăt. 

Numele companiei fusese ideea lui Kellie. La început i se păruse 
puţin extravagant, dar, așa cum susținuse ea, era un nume pe care 
oamenii și-l aduceau aminte cu ușurință. BryceRight producea cadouri 
pentru partenerii de afaceri și haine promoţionale pentru companii și 
cluburi. Linia sa de producţie varia de la stilouri, calculatoare, mouse 
pad-uri și jucării pentru birou, până la tricouri, șepci, haine sport și 
trofee, toate personalizate. 

După ce absolvise economia în Brighton, Tom lucrase pentru una 
dintre cele mai mari companii în domeniu, Motivation Business, apoi, 
în urmă cu zece ani, susținut de Kellie, se îndatorase până în gât și 
pornise propria afacere. Lucrase din biroul său și din cele două 
dormitoare libere până la puţin timp după ce se născuse Max, când 
acumulase suficient capital încât să închirieze un spaţiu la această 
prestigioasă adresă de pe strada Bond, precum și un depozit în Brick 
Lane, în estul Londrei. 

În primii șase ani, afacerea înflorise. Era un agent de vânzări 
înnăscut, clienţii îl plăceau, totul era roz. Apoi fusese atentatul de pe n 
septembrie și telefonul nu mai sunase timp de două zile. Și de atunci 
se părea că nu mai suna la fel de des. 

Angajase patru agenţi de vânzări, doi în Londra, unul în nordul 
Angliei și unul în Scoţia. În plus, secretara lui, Sarah, lucra tot aici, în 
birou, împreună cu o funcționară, Maggie, care era responsabilă de 
relația cu clienţii și de aprovizionare. Angajase încă patru oameni la 


depozit, un gestionar, un controlor al calităţii și doi mesageri. Dar la 
depozit avea cele mai multe probleme, probabil fiindcă nu petrecea el 
însuși suficient timp acolo. 

BryceRight avea o bază de clienți impresionantă, cu unele din cele 
mai mari sonore nume. Îi aproviziona pe Weetabix, Range Rover, Legal 
and General Insurance, Nestle, Grants of St James, precum și o serie de 
companii mai Mici. 

În primii ani îi făcuse plăcere să vină la serviciu, iar pentru o 
perioadă ritmul lejer de după n septembrie îi prinsese bine, dar de 
curând recesiunea economică și concurența din ce în ce mai dură îl 
aduseseră la punctul în care nu mai făcea suficienţi bani încât să își 
acopere cheltuielile. Pierdea clienţi în favoarea concurenţei, cei care 
rămâneau făceau comenzi tot mai mici, iar în ultima vreme se 
făcuseră numeroase greșeli care îl costaseră și mai mult. 

Tăviţa de pe biroul lui era plină cu facturi, unele mai vechi de trei 
luni. Din nou, la sfârșitul lunii, va trebui să cântărească bine ce facturi 
va achita, în așa fel încât să poată plăti salariile. Și mai erau, ca de 
obicei, și cheltuielile lui Kellie la mijloc. 

Ea îi zâmbea din rama de argint de pe birou, împreună cu Max și 
cu Jessica, toți trei reacționând la ceva ce le spusese fotograful. Era o 
poză bună, dintr-un unghi avantajos, care le dădea un aer visător. 
Uitându-se plin de afecțiune la ea, se rugă la Dumnezeu să nu mai 
apară cine știe ce surprize din partea ei. Cum ar fi putut să îi spună că 
trebuie să vândă casa și să se mute într-una mai mică? Și în ce? într-un 
apartament? Cum le va spune lui Max și Jessicăi că nu vor mai avea 
grădină? 

Prin fereastra de la etajul doi se uită la ploaia care cădea și la 
geamurile clădirilor din față. Strada Conduit era îngustă, iar clădirile 
înalte o făceau să semene cu un canal. Chiar și într-o zi însorită, biroul 
său era într-o umbră continuă. Uitându-se în jos, putea vedea oamenii 
care ieșiseră în pauza de prânz, marea de umbrele și coloana de 
mașini, taxiuri și dube care așteptau la semaforul de la intersecţia cu 
strada Bond. Urmări în special un nou model, maroniu, de Bentley 
Continental. Încă de când începuse să câștige își dorise unul, dar în 
acest moment distanța care îl separa de ceva atât de costisitor era 


aceeași cu distanţa care îl despărțea pe un melc de pe gardul grădinii 
de planeta Marte. 

Neconsolat, mușcă din sandvișul său cu ton, porumb și pâine de 
secară. Nu era nebun după combinaţia de ton cu porumb și nu îi 
plăceau semințele din pâinea de secară, dar în această dimineaţă se 
trezise mai hotărât ca niciodată să mănânce mai sănătos; iar chestia 
asta se presupunea că nu avea grăsimi, că nu avea nimic. Ar fi preferat 
ce mânca de obicei, ou cu șuncă, sau brânză cu murături. Dar Kellie, 
care îl bătuse aseară pe burtă și îi spusese „grăsuţule”, îl făcuse să se 
hotărască. 

Se uită pe prima pagină a revistei comerciale Incentive Marketing și 
văzu că unul dintre rivalii săi, a cărui afacere înflorea, se pregătea să 
intre mai puternic pe piață. Care este secretul lui? se întrebă el. Ce 
făcuseră ceilalți atât de bine, iar el atât de greșit? 

Mușcă din nou din sandviș și se uită la tehnician, Chris Webb, un 
tip înalt, laconic, de patruzeci de ani, cu un cercel într-o ureche, pe 
care îl chema să îi repare calculatoarele - și care îl trata ca pe un copil 
retardat - cum umbla cu o şurubelniţă în laptopul său Mac. Din când 
în când, Tom privea spre ecranul mort, sperând să își revină. 

Și gândindu-se la ce văzuse noaptea trecută. Nu reușise să își 
scoată din minte imaginea fetei care era înjunghiată și avusese un 
coșmar atât de îngrozitor, încât se trezise la 3 dimineața urlând. 
Probabil că era un film sau o reclamă la un film. 

Dar păruse atât de real. 

— Informaţiile tale s-au dus, omule, îmi pare rău, îl anunţă Chris 
Webb, enervant de vesel. 

— Da, asta ţi-am spus și eu, zise Tom. Vreau să le recuperezi. 

În timp ce tehnicianul se ocupa din nou de computer, Tom, 
simțindu-se pierdut fără acesta și incapabil să se concentreze la 
revistă, se uită la câteva produse ale companiei sale, gândindu-se că 
toate arătau un pic învechite, erau acolo de prea mult timp și aveau 
nevoie de o împrospătare. 

Studie vitrina Jaguar, în care se aflau un hanorac, o șapcă de 
baseball, un tricou de polo, un pix, un breloc, mănuși pentru șofat, o 
cravată și o caschetă, toate cu emblema Jaguar. Aveau niște produse 
noi pe care ar fi trebuit să le expună, se gândi el. Apoi se întoarse către 


altă vitrină - mouse pad-uri, stilouri, calculatoare și umbrele, toate cu 
sigla celor de la Weetabix. Și acestea trebuia actualizate. 

Sarah, secretara sa, o femeie atrăgătoare de vreo douăzeci de ani, 
care avea tot soiul de aventuri, intră în cameră cu o pungă cu mâncare 
și cu telefonul lipit de ureche, în toiul unei conversații. În spatele 
biroului ei stătea cel mai bun agent de vânzări al lui Tom, Peter Chard, 
într-unul dintre costumele sale elegante, cu părul aranjat - o dublură a 
actorului Leonardo DiCaprio, adâncit într-o revistă și mâncând paste. 
La biroul de lângă el stătea Hong-Kong, născut Simon Wong, un tip 
ambițios, tăcut, la treizeci de ani, care completa un formular de 
comandă. Era un client nou, cu o comandă serioasă; o mică bucurie, se 
gândi Tom. 

Un telefon începu să sune. Pe Sarah, care încă vorbea la mobil, 
părea că nu o interesează. Nici Peter și Simon nu păreau că îl aud. 
Maggie ieșise în pauza de masă. 

— Cineva să răspundă la nenorocitul acela de telefon! ţipă Tom. 

Secretara ridică un braț în semn de scuză și se aplecă peste birou. 

— Mai spune-mi o dată ce s-a întâmplat, îi ceru Chris Webb, 
părând exasperat, ca și cum s-ar fi adresat imbecilului clasei. 

Ambii agenţi de vânzări se uitară la Tom. 

— Mi-am deschis calculatorul azi-dimineață și nu a vrut să 
pornească. Era mort, spuse el. 

— Ba a pornit, spuse tehnicianul. Dar nu mai există nici o 
informaţie pe el. De aceea nu îţi apare nimic pe ecran. 

Coborându-și vocea în dorința de a nu mai fi auziţi de ceilalți din 
birou, Tom spuse: 

— Nu înţeleg. 

— Nu sunt prea multe de înţeles, prietene. Baza ta de date a fost 
ștearsă. 

— E imposibil, spuse Tom. Adică, eu nu am făcut nimic. 

— Ori ai un virus, ori cineva a intrat în calculatorul tău. 

— Am crezut că Mac-urile nu pot fi virusate. 

— Ai făcut ce ţi-am spus, nu-i așa? Te rog, spune-mi că ai făcut! Nu 
ai legat calculatorul la server? 

— Nu. 

— Ce noroc; ar fi șters întreaga bază de date. 


— Deci este un virus. 

— Ai într-adevăr ceva aici. Hard-ul n-are nici o problemă. Nu pot 
să cred că ai fost atât de prost să bagi un CD pe care l-ai găsit în tren. 
Iisuse, Tom! 

Tom privi fix peretele. Restul echipei se prefăcu preocupată. 

— Ce vrei să spui cu „prost”? E un computer, nu? Asta face el. Are 
toate programele antivirus, pe care tu le-ai instalat. Rulează CD-uri. Ar 
trebui să poată să ruleze orice CD. 

Webb arătă spre CD. 

— M-am uitat pe el, dar nu pe un calculator pe care l-ar fi putut 
strica. Este un spyware; îți reconfigurează programele și îți bagă cine 
știe ce prostii în sistem. L-ai găsit în tren? 

— Seara trecută. 

— Asta să îţi fie pedeapsă pentru că nu l-ai dus la obiecte pierdute. 

Câteodată lui Tom nu îi venea să creadă că el chiar îl plătea pe tipul 
ăsta ca să îl ajute. 

— Mersi. Am încercat să fiu de ajutor; m-am gândit că o să găsesc 
o adresă și o să îl returnez. 

— Data viitoare când se mai întâmplă așa ceva să vii la mine, să mă 
uit eu. Și, în afară de asta, ai mai deschis vreun fișier atașat pe care nu 
l-ai recunoscut? 

— Nu. 

— Ești sigur? 

— Niciodată nu le deschid; m-ai sfătuit în urmă cu mulţi ani să nu 
o fac. Le deschid doar pe cele care vin de la persoane cunoscute. 

— Porno? 

— Glume, porno și chestiile obișnuite. 

— Îţi sugerez să îţi pui un prezervativ data viitoare când mai intri 
pe internet. 

— Nu este amuzant. 

— Nu era o glumă. Ai luat un virus periculos; este extrem de 
agresiv. Dacă te-ai fi conectat la serverul de la serviciu în dimineața 
asta, l-ai fi curăţat și pe el și calculatoarele colegilor tăi. Și copia de 
rezervă. 

— Rahat! 


— Bine spus, zise Chris Webb. Nu aș fi putut să o spun nici eu mai 
bine. 

— Și cum scap de el? 

— Plătindu-mă bine. 

— Minunat. 

— Sau îți poţi cumpăra un calculator nou. 

— Chiar știi cum să faci fericit pe cineva, nu crezi? 

— Vrei adevărul, eu ţi-l spun. 

— Nu înțeleg. Am crezut că Mac-urile nu iau viruși. 

— De cele mai multe ori, nu. Dar mai sunt și scăpări. Poate că pur 
și simplu nu ai avut noroc. Dar, cel mai probabil, este ceva de pe CD-ul 
ăsta. Bineînţeles că mai există și altă posibilitate. 

Se uită în jur, găsi cana de ceai pe care o pusese acolo în urmă cu 
ceva timp și luă o înghiţitură. 

— Și care ar fi aceea? întrebă Tom. 

— Ar putea fi cineva care e supărat pe tine. După câteva momente, 
Webb adăugă: Ce cravată deosebită ai! 

Tom se uită la ea; era mov cu niște cai argintii. Hermes. Kellie o 
cumpărase de curând de pe internet, la ofertă; ideea ei de a economisi. 

— Dacă te interesează, e de vânzare, spuse el. 

Puțin după ora 16.30, după trei ore de cercetări istovitoare, după ce 
aflase de la corpul dezmembrat al tinerei femei, sub ploaia care cădea 
peste câmpul de rapiță, tot ceea ce se putea afla, patologul luă o 
hotărâre. Terminase procedura primitivă, dar eficientă, de a lipi bandă 
adezivă pe fiecare centimetru de carne, în speranța că va mai găsi câte 
ceva, luase cu penseta câteva fibre pe care le găsise în părul ei pubian 
și le sigilase cu atenție, apoi mai studiase o dată cadavrul și pământul 
din jur, pentru a vedea pentru ultima oară dacă nu îi scăpase ceva. 

Lui Grace i-ar fi plăcut ca patologul să meargă direct la morgă și să 
facă autopsia chiar în acea seară, așa cum ar fi fost normal, dar 
Theobald îl informă că avea deja programată alta în Hampshire, în 
cazul unei morți suspecte survenite la bordul unui iaht. 

Într-o lume ideală, autopsiile în cazul crimelor s-ar face la locul 
faptei, deoarece există riscul ca atunci când cadavrele sunt mutate să 
se piardă indicii preţioase, invizibile pentru ochiul uman. Dar un teren 
noroios, bătut de vânt și ploaie, nu făcea parte dintr-o lume ideală. 
Cadavrele erau rareori găsite în locuri propice autopsiilor. Unii 
patologi preferau să stea cât mai puţin la locul crimei, pentru a se 
întoarce la mediul de lucru relativ mai plăcut de la morgă. Dar 
doctorul Frazer Theobald nu era unul dintre aceștia. Ar fi putut sta o 
noapte întreagă la locul unei crime dacă era necesar, înainte de a se 
declara satisfăcut și a spune că rămășițele umane puteau fi mutate la 
morgă. 

Grace se uită la ceas. În parte, mintea îi stătea la întâlnirea de 
mâine seară. Ar fi fost bine ca astăzi să plece de la serviciu înainte ca 
magazinele să închidă. Știa că nu trebuia să gândească așa, dar de ani 
de zile sora lui și toți ceilalți îi spuneau să înceapă din nou să trăiască. 
Pentru prima oară de când dispăruse Sandy, găsise o femeie care îl 
interesa. Dar era îngrijorat că garderoba sa arăta ca naiba și avea 
nevoie de niște haine de vară noi. Apoi încercă să își scoată întâlnirea 
din minte și să se concentreze la munca sa. 

Capul tinerei femei tot nu fusese găsit. Roy Grace îi chemase pe cei 
de la cercetări și câteva mașini cu polițiști sosiseră și începuseră să 


cerceteze zona. Ploaia deasă reducea vizibilitatea și un elicopter 
acoperea o zonă puţin mai largă de la o înălțime redusă. Doar câinii 
polițiști alsacieni, mișcându-se pe teren, păreau că nu sunt deranjați 
de situaţie. Spre supărarea fermierului, o întreagă echipă de polițiști, 
îmbrăcaţi în haine fosforescente, mai galbene decât lanul de rapiţă, 
călca în picioare sistematic fiecare centimetru de teren. 

Grace stătuse mare parte din timp la telefon, organizând 
cercetarea, aranjând un spaţiu de lucru pentru echipa pe care o va 
forma în Divizia Incidentelor Majore, obținând un nume de cod de la 
computerul poliției din Sussex și ascultând datele despre tinerele care 
fuseseră date dispărute în ultimele zile. Pe raza imediată a suprafeței 
de cercetat era doar un caz de dispariție care merita atenţie, în Sussex 
erau încă trei și alte șase în toată partea de sud-est a Angliei. 

Până acum, taciturnul doctor Theobald nu reușise să îi dea mai 
multe detalii despre femeie, în afara faptului că avea părul șaten- 
deschis, observaţie făcută din analiza părului pubian și că, probabil, 
avea douăzeci-treizeci de ani. Patru femei se potriveau descrierii. 

Grace știa de statistica îngrijorătoare care spunea că 230 ooo de 
persoane erau date dispărute anual în Anglia. Și că 9o% din cele care 
erau găsite apăreau în cel mult treizeci de zile. Mai mult de 30 % din 
cele 230 ooo de persoane nu vor mai fi văzute niciodată. În mod 
normal, numai pentru copii și vârstnici se luau măsuri imediate. 
Pentru toate celelalte persoane dispărute, poliția aștepta de obicei 
douăzeci și patru de ore sau mai mult, în funcţie de circumstanţe. 

Fiecare semnalare a unei persoane dispărute atingea o coardă 
sensibilă în sufletul lui Roy Grace. De fiecare dată când auzea 
cuvintele, suspina în sinea sa. Sandy era o persoană dispărută. Se 
evaporase parcă de pe faţa pământului când împlinise treizeci de ani, 
acum aproape nouă ani, și nu mai fusese văzută de atunci. 

Nu exista nici o dovadă care să ateste că, din cele 70 ooo de 
persoane dispărute, majoritatea muriseră. Oamenii dispăreau dintr-o 
mulțime de motive. De cele mai multe ori din cauza unor probleme în 
familie; soțul sau soţia fugeau de acasă, copiii fugeau. Probleme 
psihice. Dar - și Roy Grace ura să recunoască acest lucru - intrau pe 
listă motive mult mai sinistre. Fie fuseseră omorâţi, fie, în cazuri mai 
rare, erau ținuți captivi. Din când în când, în Marea Britanie, dar și în 


alte țări de pe glob, se afla de câte un caz teribil al unei persoane 
ţinute ostatică ani de zile, uneori zeci de ani. Uneori, în momentele 
sale cele mai urâte, mai înfiorătoare, de disperare, și-o imagina pe 
Sandy prizoniera vreunui maniac, ținută într-un beci. 

Încă mai credea că este în viaţă, oricare ar fi fost motivul dispariţiei 
sale. În ultimii nouă ani mersese la mai mulţi clarvăzători decât își 
putea aminti. De fiecare dată când auzea de unul cu reputaţie bună, se 
ducea să îl vadă. De fiecare dată când unul venea în Brighton și ieșea 
în public, el era acolo. Și în tot acest timp, nici unul, nici măcar unul, 
na spusese că luase legătura cu soţia lui moartă, sau că primise un 
mesaj de la ea. 

Grace nu avea mai multă încredere în clarvăzători decât în medici 
sau în oamenii de știință. Avea o minte deschisă. Credea într-o vorbă a 
personajului său preferat, Sherlock Holmes: „Când ai eliminat 
posibilul, ceea ce rămâne, oricât de improbabil ar fi, este adevărul.” 

Gândurile îi fură întrerupte de soneria telefonului mobil. Se uită la 
ecran, dar numărul nu apărea; probabil era un coleg, aceasta fiind 
procedura standard printre ofițerii de poliție. Răspunse: 

— Roy Grace. 

— Hei, înţeleptule! spuse o voce familiară. 

— Du-te naibii, sunt ocupat, zise Grace cu un zâmbet. 

După trei ore în care încercase să lege o conversaţie cu tăcutul 
doctor Frazer Theobald, era bine să audă o voce prietenoasă. Glenn 
Branson era un sergent cu care era bun prieten. Lucraseră de câteva ori 
împreună de-a lungul mai multor ani și era prima persoană pe care 
Grace o alesese să facă parte din echipa care va cerceta această crimă. 

— Păi poţi să te duci naibii și tu, bătrâne. În timp ce tu îţi faci de 
cap la al doilea pahar cu coniac, după masa de prânz, eu muncesc din 
greu și îţi fac treaba. 

Gustul neplăcut al sandvișului cu pește și roșii, masa lui Grace, pe 
care părea că o luase acum o sută de ani, încă mai persista în stomac. 

— Asta ar fi un lucru plăcut, spuse el. 

— Am văzut un film extraordinar aseară. Serpico. Al Pacino juca 
rolul unui polițist din New York. L-ai văzut? Branson era înnebunit 
după filme. 

— L-am văzut acum treizeci de ani, când eram în pătuţ. 


— A fost făcut în 1973. 

— Le ia cam mult filmelor să ajungă și la voi, la ţară, nu-i așa? 

— Foarte amuzant. Ar trebui să îl vezi din nou, e foarte bun. Al 
Pacino, ăsta da actor! 

— Mulţumesc pentru informaţia foarte valoroasă, Glenn, spuse 
Grace, ieșind din cort și din raza patologului, a fotografului de la 
poliție, pe nume Jim Thrrup, și a lui Dennis Ponds, agentul 
răspunzător de relaţiile publice în cadrul poliţiei din Sussex, care abia 
sosise și care aștepta să afle ceva despre crimă pentru a putea relata 
presei. Din experienţa sa, în această fază a investigaţiei era bine să 
spună publicului cât mai puţine. Cu cât presa dădea mai puţine 
informaţii cu privire la ce s-a descoperit, cu atât va fi mai ușor să evite 
apelurile false și pe cei care vroiau doar să îi facă să piardă timpul. 

În același timp, poliţia trebuia să păstreze o relaţie bună cu presa; 
deși în ultimele săptămâni, în cazul lui Grace, aceasta începuse să se 
deterioreze. Astăzi apăruse la știri în legătură cu moartea celor doi 
suspecți, iar săptămâna trecută fusese tras la răspundere pentru că 
recunoscuse la tribunal, la un proces, că a consultat un clarvăzător. 

— Sunt pe un deal, sub o ploaie nenorocită. Cum te ajută chestia 
asta pe tine? 

— Nu mă ajută; era pentru educaţia ta. Nu te uiţi decât la prostii. 

— Nu e nimic rău dacă mă uit la Neveste disperate. 

— Spune-mi mie despre asta, că doar locuiesc cu una. Dar am 
niște informații pentru tine. 

— Mda? 

— O tipă jurisconsult, o funcţionară. Doar ce a fost dată dispărută. 

— Ce să spun, mare pierdere, zise Grace sarcastic. 

— Ştii, omule, ești bolnav. 

— Nu, sunt doar sincer. 

Ca majoritatea colegilor săi din poliţie, lui Roy Grace nu îi plăceau 
avocaţii și mai cu seamă cei ai criminalilor, pentru care legea era doar 
un joc. În fiecare zi, ofiţerii de poliţie își riscau viaţa pentru a prinde 
criminali, iar avocaţii lor câștigau foarte bine încercând să păcălească 
legea și să îi elibereze. Bineînţeles, Grace știa că oamenii nevinovați 
care erau arestaţi trebuiau protejaţi. Dar Glenn era încă la începutul 


carierei; nu avea suficientă experiență cu scursurile umane care scăpau 
de pedeapsă cu ajutorul unor avocați inteligenţi. 

— Da, bine. Chestia e că nu a apărut azi la serviciu. Unul dintre 
prietenii ei s-a dus la ea la apartament și n-a găsit-o acolo; sunt foarte 
îngrijoraţi. 

— Și? Când a fost văzută ultima oară? 

— La serviciu, ieri după-amiază. Avea o întâlnire cu un client 
important în această dimineaţă și nu a apărut. Nici nu a telefonat. 
Șeful ei spune că nu îi stă în fire acest lucru. O cheamă Janie Stretton. 

— Am deja o listă cu patru nume, Glenn. Ce o face pe tipa asta 
specială? 

— Doar o presimţire. 

— Janie Stretton? 

— Da. 

— O adaug pe listă. 

— Pune-o în fruntea listei. 

Ploaia îi curgea pe față și îi intra pe sub costum. Grace se trase din 
nou la adăpost, sub acoperișul cortului. 

— Încă nu avem capul, spuse el. Și am sentimentul că nu îl vom 
găsi, dintr-un motiv foarte bun. Deja am făcut un test pentru 
amprente, care s-a dovedit negativ. Trimitem ADN pentru analiză la 
laboratorul din Huntington, dar asta va dura vreo două zile. 

— Am găsit-o, spuse Glenn Branson. Pariez pe asta. 

— Janie Stretton? întrebă Grace. 

— Janie Stretton. 

— Probabil că tipa e în pat acum, la o partidă scurtă în pauza de 
masă. 

— Nu, Roy, insistă detectivul. Cred că tocmai te uiţi la ea. 

Tom își petrecu toată după-amiaza în biroul unui client important, 
Polstar Vodka, scăzând din preţuri cât mai mult - și din profit - 
pentru a nu îl pierde în favoarea concurenţei. Tot neajutorat din cauza 
lipsei laptopului, plecă mohorât cu o comandă de 50 ooo de pahare 
inscripționate și de suporturi argintii pentru pahare, cu care sperase să 
își mărească profitul. Dar va avea noroc dacă își va acoperi măcar 
cheltuielile. Cel puţin avea ce să arate la bancă, deși era conștient de 
ceea ce vor spune: „Simpla existență a comenzilor nu dovedește nimic, 
doar profitul este important.” 

Dar, cu noroc, va reuși ceva mai profitabil în viitor, spera el. 

Ajuns înapoi la birou cu puţin după ora 17, fusese ușurat să vadă că 
laptopul său funcționa. Dar îl costase șapte ore din timpul preţios al 
tehnicianului, pe care abia își permitea să-l plătească. Biroul lui Peter 
Chard era gol, iar Simon Wong vorbea la telefon; Maggie avea și ea 
treabă la telefon. Sarah îi aduse o grămadă de scrisori de semnat. 

Se ocupă de ele, apoi își îndreptă atenţia către Chris Webb, care îi 
povestea cum actualizase sistemul și ce program antivirus instalase; 
bineînţeles, cu alte costuri. Dar tot nu putea explica de unde apăruse 
virusul care ștersese toate datele, singura posibilitate fiind CD-ul găsit 
în tren, CD pe care îl va lua să îl analizeze. 

După ce plecă Chris, Tom stătu o jumătate de oră să își facă ordine 
în poșta electronică. Apoi, din curiozitate deschise internetul și intră 
la istoric, unde putea vedea toate site-urile accesate în ultimele 
douăzeci și patru de ore. Erau două vizite pe Google, câteva pe 
jeeves.co.uk și una la Railtrack, unde verificase ce trenuri sunt în ziua 
respectivă. Mai era o vizită pe site-ul celor de la Polstar Votka făcută 
ieri, pentru a se pregăti pentru întâlnirea de astăzi. Și un site pe care 
nu îl recunoștea. 

Era un șir lung, complex, de litere și liniuţe. Ultimele cuvinte ale 
lui Chris Webb înainte de a pleca fuseseră să nu intre pe vreun site pe 
care nu îl recunoștea, dar Tom folosea internetul de ani buni și știa 
cum funcționează. Ştia că poți să iei un virus dacă deschizi un fișier 
atașat, dar nu putea să accepte că poți lua unul dacă accesezi un site. 


Programe-spion, da. Știa că multe firme aveau obiceiul prost de a 
trimite un program-spion atunci când intrai pe site-ul lor. Acesta 
rămânea în calculator și raporta tot ceea ce se accesa din acel moment. 
În acest fel se putea construi profilul potenţialilor clienţi și se putea 
afla ce produse îi interesează. Dar viruși? În nici un caz. 

Intră pe adresă. 

Aproape instantaneu, mesajul apăru pe ecran: 


„Acces interzis. Incercare de intrare neautorizată.” 


— Mai ai nevoie de ceva în seara asta, Tom? 

Ridică privirea. Sarah, ţinându-și poșeta, stătea în ușă. 

— Nu, e în regulă, mulțumesc. 

— Am o întâlnire, îl anunţă ea cu gura până la urechi. Trebuie să 
ajung la coafor! 

— Noroc! 

— Tipul este directorul de marketing al unui trust de presă. Ar 
putea ieși ceva de aici. 

— Du-te și fă-l praf! 

— Așa voi face! 

Se întoarse la ecran și accesă din nou adresa. 

În câteva secunde mesajul reapăru: 


„Acces interzis. Incercare de intrare neautorizată.” 


Mai târziu - după un martini mai mare decât de obicei, după masa 
de seară, și aproape o sticlă întreagă de vin Australian Margaret River 
Chardonnay, în locul celor două pahare pe care le bea de obicei - Tom 
se așeză la biroul de acasă, deschise laptopul, accesă căsuţa de e-mail 
și începu să lucreze. În câteva minute îi sosiră câteva mesaje. Două 
conțineau comenzi serioase, ceea ce-l încântă. Un mesaj era de la 
directorul de marketing al unui client important, mulțumindu-i 
personal pentru ajutorul dat pentru ca sărbătorirea semicentenarului 
să fie un succes. 

Simţindu-se înveselit, se uită peste restul mesajelor, răspunzând la 
unele și ștergând altele. Apoi apăru alt mesaj. 


„Dragă domnule Bryce, 

Noaptea trecută ați accesat un site pe care nu erați autorizat să îl vizitaţi. Acum aţi 
încercat să îl accesaţi din nou. Nouă nu ne plac musafirii neinvitaţi. Dacă anunţaţi poliția 
despre ceea ce ați văzut sau dacă încercaţi să intrați din nou, ceea ce s-a întâmplat 
calculatorului dumneavoastră li se va întâmpla soţiei dumneavoastră, Kellie, băiatului Max și 
fiicei Jessica. Citiţi bine acest mesaj, apoi gândiţi-vă mult. 


Prietenii dumneavoastră de la Scarab Productions” 


Nici nu apucase să termine de citit, că mesajul dispăru de pe ecran. 
Apoi toate mesajele începură să dispară, ca și cum ar fi fost dizolvate 
în acid. 

Într-un minut, sau poate mai rapid, în timp ce se uita neajutorat, 
cu creierul paralizat, fără să-i dea prin minte să închidă calculatorul, 
toate datele dispărură. 

Apăsă pe taste. Dar nu mai era nimic, decât un ecran gol, gol. 

Lui Dennis Ponds, responsabil cu relațiile de presă al poliției din 
Sussex, câțiva ofiţeri bănuitori îi dăduseră o poreclă: Pond Life®. Prea 
multe informații se scurseseră către presă și întotdeauna biroul său era 
privit cu suspiciune. Fost ziarist, arăta mai mult a agent de vânzări. La 
vreo patruzeci de ani, cu părul negru dat pe spate, niște sprâncene 
neobișnuit de mari și o înclinaţie către costumele lucioase, avea 
sarcina dificilă de a menţine legătura fragilă dintre poliţie și public. 

Roy Grace, ţinând în mână o sticlă cu apă minerală, îl privea de la 
biroul său, simțind compasiune pentru el. Mulţi polițiști nu aveau 
încredere în el, iar presa nu îi înțelegea motivele. Nu era o slujbă din 
care s-ar fi putut câștiga ceva. Grace își aducea aminte că unul dintre 
cei care ocupaseră înainte acest post ajunsese la psihiatrie și își 
petrecea toată ziua sugând dintr-o sticlă goală. 

Ponds pusese toate ziarele de dimineaţă pe biroul lui Grace și 
acum stătea în fața lui, frângându-și mâinile. 

— Cel puţin am reușit să nu ajungă pe prima pagină, Roy, spuse el 
scuzându-se, ridicându-și sprâncenele și făcându-le să arate ca două 
ciori care se pregătesc să se bată. 

Avuseseră noroc; știrile despre Charles și Camilla ocupau pagina 
întâi a tuturor ziarelor. Era o expresie a timpurilor moderne faptul că 
povestea corpului fără cap apăruse în doar câteva fraze în paginile de 
interior ale unor ziare și că în altele nu fusese deloc menţionată. Dar 
povestea celor „Două victime urmărite de poliție” ajunsese în toate 
ziarele naționale, precum și pe jumătate de pagină din Daily Mail care 
era acum deschis în fața lui. 

— Ai făcut tot ce ai putut, spuse Grace. 

Spre deosebire de mulţi dintre colegii săi, își dădea seama de cât de 
important era ca Ponds să fie de partea lor. 

— Te-ai descurcat bine la conferința de presă, îl lăudă Pond Life. 
Cel mai bun lucru pe care îl poţi face astăzi este să zici ceva de corpul 
decapitat. Am stabilit o întâlnire la ora 14. Ești pregătit? 

— Gata să-i fac praf, răspunse Grace. 

— Poţi să-mi dai ceva date înainte? 


Grace se jucă cu capacul sticlei, rotindu-l înainte și înapoi. 

— N-am identificat amprentele. Așteptăm rezultatul testelor ADN 
de la laborator. Între timp, cercetăm lista cu persoane dispărute. 

— Le spunem că lipsește capul? 

— Nu vreau să se afle acest lucru momentan. Le voi spune doar că 
trupul a fost mutilat, ceea ce duce la îngreunarea identificării. 

— Credeam că eu sunt cel care acopăr adevărul pentru voi. 

Grace zâmbi. 

— Se pare că ai fost un profesor bun... 

Cu sprâncenele ridicate precum aripile în zbor, Ponds întrebă: 

— Aveţi vreo pistă? 

— Hai, Dennis! Acum vorbești ca un jurnalist. 

— Aș vrea să le dau un os de ros. 

— Există câteva posibile piste. 

— OK, însă am auzit că, probabil, este vorba de o tânără din 
Brighton, jurisconsult. Așa e? 

Uimit de informaţie, Grace întrebă: 

— Unde ai auzit asta? 

Ponds dădu din umeri. 

— Umblă vorba pe stradă. 

— Pe care stradă? Cine dracu ţi-a spus asta? 

Ponds se uită la detectiv. 

— Trei jurnaliști au sunat deja la biroul meu. 

Grace își aduse aminte de discuţia la mobil cu Glenn Branson de 
ieri după-amiază, când vorbiseră despre cine ar putea fi tânăra. Oare 
ascultase cineva? Acest lucru era aproape imposibil; noile telefoane 
trimiteau semnale digitale, codificate. Înfuriat, aruncând cu sticla spre 
tavan, Grace replică: 

— Cine dracu' le-a spus? Dennis, victima, oricine este ea, are o 
familie. Poate că are un soț, o mamă, un tată, copii care o iubeau. Nu 
cred că e cazul să facem speculaţii. 

— Știu acest lucru, Roy. Dar nici să mințim presa nu putem. 

Gândindu-se ca întotdeauna la Sandy, Grace zise: 

— Ascultă, îți dai seama că toţi cei cărora le-a dispărut cineva 
apropiat și cărora li se pare că descrierea se potrivește vor sta cu ochii 


lipiți de tot ce se tipărește și orice se spune la televizor sau la radio? 
Nu este treaba mea să dau speranţe, treaba mea e să găsesc criminali. 

Dennis Ponds notă repede pe un carneţel. 

— Asta e bine, spuse el. Ultima frază. Pot să o folosesc în 
comunicatul de presă? 

Grace se uită un moment la el. Era o chestie tipică pentru un ofițer 
de presă! Cuvinte. De fapt, asta era tot ce își dorea Ponds. Încuviință și 
se uită la ceas, intenționând să se ducă să își informeze echipa. Apoi 
trebuia să ajungă la autopsia de la morgă, care urma să înceapă la ora 
10. 

Mai era un motiv pentru care vroia să asiste la autopsie și acesta nu 
avea nimic de a face cu sărmana fată ale cărei rămășițe măcelărite vor 
fi și mai ciopârţite de medicul patolog; avea însă de a face cu o altă 
tânără de la morgă, cu care urma să se întâlnească în această seară. 

Sub teancul de ziare de pe biroul său se afla și revista pentru 
bărbați FHM. Grace spera să aibă câteva minute în această dimineață 
pentru a vedea care mai erau ultimele tendințe în moda masculină. 
Glenn Branson îl tot bătea la cap în legătură cu hainele sale, cu 
tunsoarea, chiar și cu ceasul lui nenorocit. Ceasul lui Seiko de 
încredere, pe care i-l dăduse Sandy, se pare că era prea mic, prea 
demodat; oferea indicii greșite cu privire la el. Probabil că nici nu arăta 
ora bună. 

Cum naiba să fii modern? Mai avea rost să încerce la cei treizeci și 
nouă de ani ai lui? Apoi se gândi la Cleo Morey și simţi un val de 
entuziasm. Și da, își dădu seama că avea rost. Avea un rost enorm. 

Dennis Ponds mai rămase lângă biroul lui o perioadă ce îi păru o 
eternitate, dar Grace îl toleră pentru că așa legătura între ei se întărea, 
iar el avea nevoie ca omul să fie de partea lui pentru moment. În afară 
de asta, Ponds îi spuse o bârfă interesantă despre detectivul-șef 
adjunct, Alison Vosper, apoi de o plângere cu privire la detectivul-șef 
Gary Weston, superiorul direct al lui Grace, care, spunea Ponds, părea 
mult mai interesat de cursele de cai și de câini decât de munca în 
poliţie, iar oamenii începuseră să observe acest lucru și să comenteze. 
Oricare ar fi fost adevărul, nu era un lucru deștept din partea șefului 
său cel ambițios să își lase reputaţia să aibă de suferit. Ca prieten, 
probabil că ar fi trebuit să îi spună ceva; dar cum? Și apoi, Grace știa, 


deși nu vroia să admită, că uneori era gelos pe stilul de viaţă al lui 
Gary Weston, pe familia sa care îl adora, pe modul în care se comporta 
în societate, pe ascensiunea sa în ierarhie. Încercă să își aducă aminte 
cine spusese „De fiecare dată când un prieten al meu are un succes, 
ceva în mine moare”. Pentru că, din nefericire, era adevărat. 

În sfârșit, Dennis Ponds plecă. În timp ce ușa se închidea, Grace 
luă revista și începu să o răsfoiască. În câteva minute, reveni la starea 
de proastă dispoziţie. Erau douăzeci de stiluri diferite pe douăzeci de 
pagini. Ce l-ar fi făcut să arate modern și bine îmbrăcat la întâlnire? Și 
ce l-ar fi făcut să arate ca un prost? 

Era un singur mod de a afla, se gândi el, resemnându-se să aștepte 
ce îi rezerva soarta. 

Grace ieși din birou și trecu pe lângă secretariat, unde Eleanor, 
asistenta lui, lucra alături de trei colege. Împreună, aceste patru femei 
făceau munca administrativă necesară tuturor detectivilor de la sediul 
central al secției de criminalistică, cu excepţia lui Gary Weston, care 
avea propria lui asistentă. 

Două dintre lucrurile care nu îi plăceau lui Gary la această clădire 
erau uniformitatea, lipsa de personalitate. Poate din cauza faptului că 
era proaspăt renovată, sau poate fiindcă era departe de oraș, clădirea 
părea sterilă. Nu avea, așa cum aveau majoritatea secţiilor de poliție, 
pereţii zgâriaţi de la încăierările cu răufăcătorii sau de la vreun obiect 
de metal pe care cineva l-ar fi mânuit cu neatenţie, ori pete vechi pe 
covor, ori tavanul pătat de fum de ţigară. Nu erau geamuri crăpate, 
scaune rupte, birouri vechi; nu avea acea patină care conferea 
personalitate unui loc, deși, trebuia să recunoască, personalitatea 
aceea nu era întotdeauna una primitoare. 

Eleanor avea pe birou un buchet de violete într-un vas mic, 
chinezesc, o fotografie cu cei patru copii, dar, curios, nici una a soțului 
ei, un rebus pe jumătate dezlegat dintr-un ziar și cutia cu masa de 
prânz. 

Se uită la el cu obișnuitul ei zâmbet nervos. Pe spătarul scaunului 
atârna un sacou. După mai mulţi ani de lucru împreună, erau unele 
lucruri pe care le făcea automat. Unul dintre acesta era să-i elibereze 
agenda de fiecare dată când era desemnat să se ocupe de o nouă 
anchetă. 

Îl informă pe scurt despre trei ședințe de comitet la care îi anulase 
prezenţa, la una fiind vorba de proceduri interne, la alta de modul de 
revizuire a cazurilor vechi și la a treia de înscrierea în echipa de rugby 
a poliției din Sussex. 

Apoi Grace primi un apel pe mobil de la Emily Gailor, cea care 
administra dovezile în procesul lui Suresh Hossain, care îi transmitea 
că nu va fi nevoie de el la tribunal în acea zi. Hossain era un infractor 
din partea locului, acuzat că își ucisese un rival. 


Luându-și geanta în care pusese revista FHM, străbătu culoarul 
larg, cu mochetă verde, mărginit de birouri ale personalului 
administrativ. La stânga sa, printr-un geam lat, putea vedea în biroul 
impresionant al lui Gary Weston, detectivul-șef. De data asta, Gary era 
acolo și îi dicta ceva asistentei. 

Ajungând la ușă, Grace își trecu cardul de securitate prin fața 
dispozitivului, apoi deschise ușa și intră pe un culoar lung, cu 
mochetă gri. Trecu pe lângă un panou mare cu titlul Operaţiunea 
Lisabona, pe care era prinsă fotografia unui bărbos cu figură de chinez, 
înconjurată de fotografii ale plajei aflate la poalele falezei înalte din 
Beachy Head, fiecare având un cerc roșu desenat pe ea. Acest bărbat 
neidentificat fusese găsit mort în urmă cu patru săptămâni la poalele 
stâncilor. La început se presupusese că era doar un alt sinucigaș, până 
când la autopsie s-a demonstrat că era deja mort atunci când căzuse 
de pe faleză. 

Grace trecu pe lângă biroul ofițerilor care se ocupau cu 
interogările, o cameră mare în care detectivii se adunau pe durata 
cercetărilor, apoi pe lângă o ușă pe scria SIO, încăperea care va fi 
biroul său temporar; pe partea opusă se afla o ușă pe care scris MIR 
ONE și pe care el intră. 

MIR ONE și MIR TWO erau punctele centrale ale investigațiilor 
privind incidentele grave. În ciuda ferestrelor care erau prea sus 
pentru a se vedea prin ele, MIR ONE, cu pereţii vopsiți în alb, avea un 
aer proaspăt, plăcut, emana energie pozitivă, era camera lui preferată 
din clădire. Dacă altor încăperi ale sediului central le lipsea zgomotul 
secţiilor de poliție cu care era obișnuit Grace, aceasta era plină de 
viaţă. 

Avea un aer aproape futurist, amintind de Sala de Control a 
Misiunilor de la NASA, în Houston. Era o cameră mare, în forma 
literei „L; împărţită în trei spaţii de lucru, fiecare cu un birou din 
lemn, la care aveau loc câte opt persoane. Alături de ele se aflau niște 
panouri mari. Pe unul era scris OPERAȚIUNEA CORMORANT, pe 
altul OPERAȚIUNEA LISBON și pe treilea OPERAȚIUNEA 
SNOWDRIFT; pe fiecare erau prinse fotografii de la locul crimei și 
grafice cu progresele înregistrate. Ultimul, adus ieri după-amiază, avea 
titlul OPERAŢIUNEA PRIVIGHETOAREA, nume aleatoriu pe care 


calculatorul poliției îl alesese pentru ancheta privind cadavrul 
decapitat. 

Spre deosebire de alte birouri din secțiile de poliţie, aici nu exista 
nici un lucru personal pe mese sau pe pereți. Nu erau fotografii de 
familie, nici calendare cu evenimente sportive, nici cartonașe cu 
jucători. Fiecare obiect din această cameră, în afara mobilei și a 
aparaturii electronice, avea legătură cu cercetările în derulare. Și nu 
erau nici râsete, nici vorbărie. Doar liniște și concentrare maximă, 
soneriile telefoanelor și sunetul hârtiilor tipărite la imprimantele laser. 

Fiecare echipă de lucru era alcătuită din cel puţin un șef, de obicei 
un sergent sau inspector, un supervizor, un agent cu funcție mai mică, 
un analist și un dactilograf. Grace îi cunoștea pe majoritatea, dar 
oamenii erau prea ocupați ca să aibă timp de amabilităţi. 

Nu îl remarcă nimeni când intră în încăpere, cu excepţia 
detectivului Glenn Branson, înalt de un metru și nouăzeci centimetri, 
negru și chel precum un meteorit, care îl salută ridicând mâna. Era 
îmbrăcat într-unul dintre costumele sale dichisite, unul maro cu dungi 
albe, care îl făcea să semene mai mult cu un traficant de droguri decât 
cu un poliţist, avea o cămașă albă cu gulerul apretat și o cravată care 
părea vopsită de un cimpanzeu orb, drogat. 

— Salut, bătrâne! spuse Glenn Branson cu o voce sonoră, făcându-i 
pe ceilalți să ridice privirea un moment. 

Grace le adresă un zâmbet scurt. Îi solicitase pe toți cei cu care 
lucrase la ultimul său caz, ceea ce însemna că nu avuseseră o pauză 
prea mare. Dar erau tineri și colaboraseră bine. Din anii de experiență 
învățase că, dacă ai o echipă bună, merită să faci toate eforturile ca să 
o menții intactă. 

Cea mai în vârstă era detectivul Bella Moy, cu faţa ca o cireașă sub 
o claie de păr șaten, care avea ca întotdeauna o cutie desfăcută de 
bomboane la câțiva centimetri de tastatură. O urmări cum scria ceva 
foarte concentrată, iar mâna sa, la fiecare câteva minute, ca și cum ar fi 
fost o creatură cu viață proprie, lua o bomboană și o băga în gură. Era 
o femeie slabă, cu toate că mânca mai mult decât orice ființă pe care o 
întâlnise Grace vreodată. 

Lângă ea stătea detectivul Nick Nicholl, de aproape treizeci de ani, 
tuns scurt și înalt ca un vrej de fasole, un polițist ambițios și un bun 


jucător de fotbal pe care Grace îl încuraja să se apuce de rugby, 
gândindu-se că ar fi fost perfect să joace în echipa poliţiei, pe care 
fusese rugat s-o prezideze toamna viitoare. 

În faţa lui, citind o hârtie scoasă la imprimantă, stătea Emma-Jane 
Boutwood, detectiv fără experienţă - o tânără frumoasă, cu părul lung, 
blond și o figură perfectă. Când o primise în echipă, la ultimul său caz, 
Grace crezuse că va fi veriga slabă a echipei. Dar imediat fata 
demonstrase că era un agent plin de energie, iar el avea sentimentul că 
va face carieră în poliție, dacă va decide să rămână. 

— Deci? spuse Glenn Branson. Mi-am schimbat presimţirea. Cum 
să te conving că noua mea presimţire e cea bună? Teresa Wallington. 

— Ea cine e? întrebă Grace. 

— O fată din Peacehaven. Nu a apărut la petrecerea de logodnă de 
noaptea trecută. 

Cuvintele răscoliră ceva rece în interiorul lui Grace. 

— Spune-mi mai multe. 

— Am vorbit cu logodnicul ei. Nu minte. 

— Știu și eu? replică Grace. 

Instinctul îi spunea că era prea devreme, dar nu vroia să îi taie lui 
Branson din entuziasm. Studie fotografiile de la locul crimei, care 
fuseseră lipite pe panou la cererea sa. Se uită la un instantaneu al 
mâinii tăiate, apoi la corpul măcelărit. 

— Crede-mă, Roy. 

Uitându-se în continuare la fotografii, Grace spuse: 

— Să te cred? 

— lar începi! 

— Ce încep? întrebă Grace, nedumerit. 

— Să faci ce îmi faci tot timpul, omule. Să răspunzi cu o altă 
întrebare. 

— Asta pentru că niciodată nu înţeleg la ce te referi! 

— Pe dracu’! 

— Câte femei dispărute avem, pe care nu le-am eliminat încă de pe 
listă? 

— Nici o schimbare de ieri. Cinci, pe o rază rezonabilă a zonei 
locale. Mai multe, dacă includem toată ţara. 

— Nu a venit nimic de la laborator? întrebă Grace. 


— Speră ca în această seară, pe la ora 18, să afle dacă femeia este în 
baza lor de date, interveni detectivul Boutwood. 

Grace se uită la ceas. Mai erau cincisprezece minute și trebuia să 
plece la morgă. Făcu repede niște calcule în minte. Conform 
presupunerilor de ieri ale lui Frazer Theobald, femeia nu era moartă 
de mai mult de douăzeci și patru de ore. Nu era ceva neobișnuit ca o 
persoană să lipsească o zi întreagă. Dar după două zile prietenii, 
rudele și colegii deveneau îngrijorați. Ziua de astăzi va fi productivă 
pentru că măcar vor reuși să mai scurteze lista cu potenţialele victime. 

Adresându-se detectivului Nicholl, Grace spuse: 

— S-au luat amprente după urmele de picior? 

— Se lucrează. 

— Să se lucreze nu este suficient. Am zis că vreau ca până la 
întâlnirea din această dimineață doi ofițeri să meargă cu modelul la 
magazinele din zonă și să vadă dacă se potrivește ceva. Există șanse ca 
cizmele să fi fost cumpărate pentru această ocazie. Dacă e așa, atunci 
ar apărea pe camerele de supraveghere. Nu pot fi multe magazine în 
zonă care să vândă cizme de lucru; vreau să am un raport la întâlnirea 
de la ora 18. 

Detectivul Nicholl încuviinţă și își luă imediat telefonul. 

— Este a doua zi în care nu l-a contactat, insistă Branson. 

— Cine? întrebă Grace neatent. 

— Teresa Wallington. Locuiește împreună cu logodnicul ei. Se pare 
că nu există nici un motiv pentru care să dispară. 

— Și celelalte patru de pe listă? 

— Nici ele nu au fost văzute astăzi, recunoscu el iritat. 

Deși avea treizeci și unu de ani, Branson era în poliție de numai 
șase ani, după ce avusese un eșec ca angajat într-un club de noapte. 

Grace îl simpatiza; era inteligent și atent și avea o intuiție grozavă. 
Intuiția e importantă în munca de poliţist, dar are și un neajuns: te 
poate determina să tragi prea repede concluzii, fără să analizezi atent 
toate posibilitățile, pentru ca apoi să dai atenție numai acelor dovezi 
care îți susțin bănuiala. Uneori, Grace trebuia să mai taie din 
entuziasmul lui Branson, pentru binele lui. 

Dar de data aceasta, Grace avea nevoie de Branson nu numai 
pentru intuiţia de care dădea el dovadă, ci pentru ceva ce nu ţinea de 


serviciu. 
— Vrei să vii cu mine la morgă? 
Branson se uită la el cu sprâncenele ridicate. 
— La naiba, omule, acolo duci tu toate fetele cu care te întâlnești? 
Grace zâmbi. Branson era mai aproape de adevăr decât realiza. 

Tom Bryce stătea într-o sală de ședințe lungă și îngustă, dintr-o 
clădire mică de birouri aflată lângă Aeroportul Heathrow - atât de 
aproape, încât i se părea că avionul va ateriza și va ajunge de pe pistă 
direct în încăperea respectivă. Motorul huruia, trenul de aterizare ieși, 
iar avionul trecu pe lângă acoperiș ca umbra unui pește uriaș, la o 
distanță ce părea de numai câţiva centimetri. 

Sala avea un aspect ieftin. Pe pereţii maronii erau fotografii 
înrămate cu scene din filme de groază și SF, în mijloc era o masă de 
bronz pentru douăzeci de oameni, care părea adusă dintr-un templu 
tibetan, iar în jurul ei erau dispuse scaune înalte, deloc confortabile, 
făcute fără îndoială pentru a nu lungi ședințele. 

Clientul său, Ron Spacks, era un fost manager în muzica rock, 
astmatic și aproape de șaizeci de ani. Purta o perucă ce părea greșit 
așezată, în timp ce dinţii lui erau mult prea albi pentru fața ridată și 
pentru vârsta lui. Era îmbrăcat într-un tricou decolorat cu Greatful 
Dead!7, blugi și sandale. Răsfoia catalogul BryceRight și mormăia de 
fiecare dată când găsea ceva ce îl interesa. 

Tom își bea cafeaua și aștepta cu răbdare. Gravytrain Distributing 
era unul dintre cei mai mari distribuitori de DVD-uri din ţară. 
Medalionul de aur pe care Spacks îl purta la gât, inelele cu diamante 
pe degete, Ferrari-ul negru parcat afară, toate erau o dovadă a 
succesului său. 

Așa cum se lăudase cu alte ocazii, insul începuse prin a avea un 
stand pe strada Portobello, vânzând DVD-uri la mâna a doua pe 
vremea când lumea nici nu știa ce sunt acelea DVD-uri. Tom nu se 
îndoia că mare parte din imperiului lui fusese clădit pe marfă de 
contrabandă, dar nu era timpul să facă alegeri morale în privința 
clienţilor. În trecut, Spacks făcuse comenzi grase și plătise întotdeauna 
la scadenţă. 

— Mda, spuse el. Vezi, Tom, clienţii mei nu vor nimic extravagant. 
Ce ai nou anul ăsta? 

— Suporturi de bere sub formă de CD, la pagina patruzeci și doi, 
cred. Le putem imprima. 


Spacks deschise la pagina respectivă. 

— Mda, repetă el cu un ton cam neentuziasmat. Mda. Și cât ar 
costa o sută de mii de bucăţi? Ai putea să le faci la mai puţin de o liră? 

Tom se simţi pierdut fără computer. Acesta era la birou, resuscitat 
încă o dată de Chris Webb. Toate prețurile produselor sale erau pe 
computer și fără acestea nu ar fi îndrăznit să înceapă să reducă, mai 
ales la o comandă ca aceasta. 

— O să revin cu o estimare. Vă trimit astăzi un mail. 

— Mda, nu trebuie să fie mai mult de o liră, spuse Spacks și 
deschise o cutie de Cola. Aș dori ceva în jur de șaptezeci de pence. 

Telefonul lui Tom începu să sune. Se uită la ecran, văzu că era 
Kellie și respinse apelul. 

Șaptezeci de pence nu era suficient, știa acest lucru cu siguranţă - 
CD-urile costau mai mult de atât - dar se hotărî să nu îi spună încă lui 
Spacks acest lucru. 

— Cred că ar fi cam puţin, replică plin de tact. 

— Mda. Să-ţi spun ce altceva m-ar interesa. Vreo douăzeci și cinci 
de ceasuri Rolex de aur. 

— Rolex de aur? Adevărate? 

— Nu vreau niște copii mizere; vreau marfă adevărată. Vreau să le 
inscripționez cu un logo. Poţi să îmi obţii un preț? Am nevoie de ele 
repede, la mijlocul săptămânii viitoare. 

Tom încercă să nu își arate surprinderea, mai ales după ce Spacks îi 
spusese că nu vroia nimic extravagant. Acum vorbea de ceasuri care 
costau mii de lire fiecare. Apoi telefonul sună din nou. 

Era tot Kellie, iar acest lucru îl îngrijoră pe Tom; în mod normal ar 
fi lăsat un mesaj. Poate că unul dintre copii era bolnav? 

— Vă deranjează dacă răspund? întrebă el. Soţia. 

— Trebuie să răspundem celor cărora ne supunem. Oyster - clasic 
pentru Rolex, așa-i? 

Tom, care știa la fel de multe despre Rolex-urile de aur pe cât știa 
despre fermele de găini din Anzi, replică: 

— Da, cu siguranță. Apoi, cu un gest către Spacks, răspunse la 
telefon. Bună, iubito. 

Kellie avea o voce ciudată și vulnerabilă. 


— Tom, îmi pare rău că te deranjez, dar am primit un telefon care 
m-a înspăimântat. 

Ridicându-se și îndepărtându-se de Spacks, Tom zise: 

— Iubito, ce s-a întâmplat? Spune-mi. 

— M-am dus să îmi fac manichiura. La vreo cinci minute după ce 
m-am întors, a sunat telefonul. Un bărbat m-a întrebat dacă sunt 
doamna Bryce și eu am spus da. Apoi m-a întrebat dacă sunt doamna 
Kellie Bryce și iar am zis că da. Pe urmă a închis. 

Afară era o zi mohorâtă, ploioasă, și aerul condiționat răcorea 
încăperea fără a fi necesar. Dar brusc, ceva mult mai rece îi trecu prin 
tot corpul, prinzându-l cu niște degete de gheaţă. 

Amenințarea de ieri noapte? Amenințarea care apăruse cu câteva 
secunde înainte ca memoria calculatorului să fie ștearsă. Avea acel 
telefon legătură cu mesajul pe care îl primise? 


„Dacă anunţaţi poliția despre ceea ce aţi văzut, sau dacă încercaţi să intraţi din nou, ceea 
ce s-a întâmplat calculatorului dumneavoastră li se va întâmpla soției Kellie, băiatului 


dumneavoastră Max, și fiicei dumneavoastră Jessica.” 


Doar că, bineînţeles, nu anunţase poliţia și nici nu încercase să mai 
intre pe site. Se gândi la alte posibilităţi. 

— Ai încercat să apelezi numărul de la care ai fost sunată? Să 
formezi unu-șapte-zero-unu? 

— Da. Spune că numărul nu este alocat. 

— Unde ești acum, iubito? 

— Acasă. 

Se uită la ceas și văzu că îi tremura mâna. Era abia mijlocul zilei. 

— Uite, iubito, probabil că nu este nimic. Probabil că fost un 
număr greșit. Nu știu. Poate că cineva verifica livrările de la eBay. Pot fi 
multe explicaţii, spuse încercând să pară sigur pe el, dar nereușind să 
se convingă măcar pe sine. Tot ce putea să vadă în gând era tânăra cu 
părul lung, frumoasă, măcelărită de un bărbat. Sunt la o întâlnire, 
adăugă. Te sun din nou imediat ce pot. 

— Te iubesc, spuse ea. 

Uitându-se la Spacks, care răsfoia alte pagini ale catalogului, Tom 
spuse: 


— Și eu. Te sun în cinci minute, maximum zece. 

— Femeile, remarcă Spacks înțelegător, când el închise. 

Tom încuviință. 

— Nu te poţi pune cu femeile. 

— Nu, îl aprobă Tom. 

— Așa. Ceasuri Rolex. Am nevoie de un preț pentru douăzeci și 
cinci de ceasuri Rolex de aur. Cu o mică inscripţie pe ele și cu livrare la 
sfârșitul săptămânii viitoare. 

Tom era atât de îngrijorat pentru Kellie, încât nici nu realiză 
valoarea potenţială a comenzii. 

— Ce fel de inscripţie? 

— Un punctuleţ. Mic. 

— Lasă pe mine. Te voi contacta. Îţi voi obţine cel mai bun preţ. 

— Mda. 

Modul de a șofa al lui Glenn Branson nu îi plăcuse niciodată lui 
Grace, dar de când acesta făcuse cursurile intensive de condus, din 
cadrul poliției, care făceau parte din pregătirea premergătoare unui 
transfer la Departamentul Naţional de Criminalistică, îl speria și mai 
mult. Și, ca lucrurile să fie și mai rele, colegul său asculta tot timpul la 
radio un post de muzică rap, cu volumul suficient de tare încât Grace 
să își simtă creierul într-un mixer. 

Cursul intensiv pentru șoferi permitea polițiștilor să ia parte la 
urmăriri cu viteză foarte mare, așa că, pentru a-și arăta abilitățile, 
Branson alesese singura rută pe care era posibil să ai o coliziune la 
viteză foarte mare fără să te chinuiești prea mult. Era un drum de doi 
kilometri și jumătate, cu două benzi, care trecea precum o șiră a 
spinării prin Downland, o zonă care se întindea între centrul orașului 
Brighton și parcul industrial în care se afla și sediul central al Poliţiei. 

Era ca o pistă de curse. Grace putea să vadă drumul pe un 
kilometru înainte: cele două curbe ușoare, partea dreaptă, o curbă 
strânsă la dreapta și apoi jumătate de kilometru de curbă pe stânga, 
unde avusese loc un accident mortal acum mai puţin de o săptămână. 
Observase un camion care se apropia de ei și se uită la Branson, 
sperând că văzuse și el pericolul. Dar Branson se concentra asupra 
curbei strânse la stânga, care se apropia. 

Vitezometrul arăta 135 de kilometri și urca. Picături de ploaie se 
loveau de parbriz. 

— Vezi, omule! ţipă Branson peste vocea ca de ciocan a lui Jay-Z. 
Treci bine pe dreapta, ca să ai cea mai bună vedere asupra benzii, apoi 
calci acceleraţia. Așa se face la Formula 1. 

Grace fluieră printre dinţi, în timp ce Glenn călca pe acceleraţie, 
strivind noroiul, iarba și urzicile de pe marginea drumului. Mașina 
zvâcni alarmant. Simți că i se lipește cămașa de piele. 

Camionul se apropia. 

Grace verifică rezistența centurii de siguranță, apoi vitezometrul. 
Mașina de poliție Vectra, fără însemne, mergea acum cu 160 de 
kilometri la oră. Îi trecu prin cap să întrebe dacă avea de gând să pună 


frână înainte de a ajunge la curba de nouăzeci de grade, acum la o 
distanță de doar câteva sute de metri în față, dar orice întrebare i-ar fi 
distras atenţia lui Branson. Pe o movilă la stânga sa, în bătaia vântului, 
Grace văzu doi bărbaţi ducând echipament de golf. 

Se întrebă dacă ultimele clipe ale lui pe acest pământ vor fi 
petrecute între rămășițele ciopârțite ale unei mașini de poliţie, în 
miros de sandvișuri vechi, ţigări și transpiraţia altora, tras prin parbriz 
de doi bătrânei îmbrăcaţi în echipament de golf, în timp ce un 
cântăreţ de rap pe care nu îl văzuse în viața lui răcnea la el. 

— Așadar, despre bănuiala mea... spuse Branson chiar în centrul 
curbei, când camionul se afla la doar câteva sute de metri de ei. 

Grace se apucă de marginile scaunului. Înfruntând toate legile 
fizicii, mașina reveni pe direcția corectă. Acum mai urma doar o curbă 
periculoasă și apoi vor fi pe un drum sigur, pe care se mergea cu 60 de 
kilometri la oră. 

— Sunt numai urechi. 

— Nu aud decât cum îţi bate inima, spuse Branson rânjind. 

— Sunt norocos că o mai am. 

Grace dădu radioul mai încet. Ca și cum i-ar fi răspuns, Branson 
încetini. 

— "Teresa Wallington. Locuiește cu logodnicul. Și plănuiesc o 
petrecere de logodnă la Al Duomo pentru marți seară - trebuie să fie 
la mijlocul săptămânii, pentru că el lucrează în ture mai ciudate. 
Trebuie să vină rude și prieteni din toată țara, nu? 

Grace nu spuse nimic. Deși acum mergeau cu 60 de kilometri la 
oră, încă nu erau în afara pericolului. În timp ce Branson vorbea și 
căuta în același timp un post de radio, mașina mergea înainte pe 
contrasens, iar un autobuz se apropia. Chiar în momentul în care 
Grace vroia să apuce volanul, panicat, Branson păru că observă 
autobuzul și repuse rapid mașina pe banda corectă a drumului. 

— Apoi, ea nu apare, spuse Branson. Nici un telefon, nici un mesaj, 
nada!ă. 

— Și prietenul a ucis-o? 

— l-am spus să vină în această după-amiază. M-am gândit să îl 
ducem în sală, să-l studiem niţel. 


La sediul central exista o cameră specială pentru chestionarea 
martorilor, care putea fi monitorizata cu o cameră video din încăperea 
alăturată. Acolo se discuta cu martorii vulnerabili. Urmărindu-i și 
filmându-i, ofițerii le puteau citi limbajul corpului, verificându-le 
credibilitatea. Dar uneori Grace găsea încăperea folositoare pentru 
primul interviu cu cineva care se putea dovedi a fi suspect - de multe 
ori soțul sau amantul victimei. 

În fotoliile roșii, confortabile, din sala de interogatoriu, era mai 
probabil ca oamenii să lase să le scape ceva, decât în scaunele ţepene 
din sălile posomorâte ale Secţiei de Poliţie din Brighton. În unele 
cazuri, casetele erau date unui psiholog pentru a schița profilul. 
Același era motivul pentru care soţii, partenerii sau amanţii victimelor 
erau uneori dați la televizor cât mai rapid posibil - pentru a vedea ce 
limbaj corporal folosesc. 

— Deci, ai renunţat la juristă? Am auzit că îți plăcea de ea, îl 
ironiză Grace. 

— Am vorbit cu prietena ei cea mai bună. Mi-a spus că a mai făcut 
așa și înainte, să dispară pentru două zile fără nici o explicaţie. 
Singurul lucru diferit este că până acum nu a lipsit niciodată de la 
serviciu. 

— Vrei să spui că nu are legătură? 

Branson, umblând din nou la radio, răspunse: 

— Așa mi se pare. 

Grace se întreba dacă Branson remarcase coada care se făcuse la 
semafor în fața lor. Se îndreptau, mult prea rapid, către partea din 
spate a unei mașini de gunoi. De data asta reacționă: 

— Glenn!! 

Răspunsul lui Branson a fost să apese pe frână, făcând ca roţile din 
spate să scrâșnească. Grace întoarse capul pentru a vedea o mașină 
mică, roșie, oprindu-se la numai câţiva centimetri de portbagajul lor. 

— La ce curs pentru șoferi ai mers? întrebă Grace. Poţi să îmi 
reîmprospătezi memoria? Era un curs la care luai notițe în Braille? 

— Du-te naibii, răspunse Glenn. Eşti un pămpălău de pasager, știai 
asta? Ar trebui să stai în spate. 

Grace se gândi că ar fi fost mult mai bine pe scaunul din spate. 
Motorul se opri și Branson îl porni din nou. 


— Adu-ţi aminte de începutul filmului The Italian Job, când 
conduce un Ferrari în tunel și bum! 

— În noua variantă? 

— Nu, tontule, aia e o prostie. În cel original, cu Michael Caine. 

— Îmi aduc aminte de autobuzul de la sfârșit, care se balansa pe 
marginea prăpastiei. De asta îmi aduce aminte șofatul tău. 

— Mda, bine, tu conduci ca o babă. 

Grace scoase revista FHM din servietă. 

— Poţi să oprești o secundă? Am nevoie de sfatul tău. 

Când semaforul se făcu verde, Branson înaintă puţin, apoi opri 
într-o stație de autobuz. Grace deschise revista și îi arătă două pagini 
cu bărbaţi în costume diferite. 

Branson se uită ciudat la el. 

— Ai ajuns homosexual, sau ce? 

— Am o întâlnire. 

— Cu unul din ăștia? 

— Foarte amuzant. Am o întâlnire în seara asta, una serioasă. Tu 
pari a fi expertul în materie de modă în poliție; am nevoie de sfatul 
tău. 

Branson se uită la fotografii un minut. 

— Deja ţi-am zis că trebuie să faci ceva cu părul, da? 

— Ușor de spus pentru tine, că nu ai deloc. 

— M-am ras în cap, omule, că e mai modern. 

— Eu nu mă rad în cap. 

— Ţi-am mai spus, știu un frizer grozav. lan Habbin de la The 
Point. Să ţi-l decoloreze puţin, să îl scurteze în părți, puțin mai lung 
sus și dat tot cu gel. 

— N-o să îmi crească până la ora 20, în seara asta. Dar am timp să 
îmi iau ceva de îmbrăcat. 

Brusc, Branson îi arătă prietenului său un zâmbet cald. 

— Eşti serios, omule; chiar ai o întâlnire! Mă bucur pentru tine. 
Era și timpul să începi să ai o viață din nou. Și cine este? O cunosc? 

— Poate. Grace era emoţionat de reacția prietenului său. 

— Hai, termină cu misterele. Cine e? Cumva Emma-Jane? Arată 
bine! 

— Nu, nu ea; oricum, este prea tânără pentru mine. 


— Atunci, cine? Bella? 

— Doar spune-mi cu ce să mă îmbrac. 

— Nu cu costumul ăsta vechi pe care îl porți acum. 

— Haide, spune-mi odată! 

— Și unde o duci? 

— La un local italian. „Latin in the Lanes”. 

— Ăsta-i restaurantul favorit al doamnei mele. Lui Ari îi plac 
fructele de mare. Dar știu că o să cheltuiești mult cu ea! 

Grace dădu din umeri. 

— Și ce crezi că ar trebui să fac, să o duc la McDonald's? 

Ignorând comentariul, Branson îi spuse: 

— Uită-te cum mănâncă. 

— Pardon? 

— Îţi poţi da seama cum este o femeie în pat după modul în care 
mănâncă. 

— O să ţin minte să mă uit. 

Apoi Branson tăcu câteva minute, studiind revista. Dădu câteva 
pagini. 

— Pentru cineva de vârsta ta, nu aș încerca să arăt prea tânăr. 

— Du-te dracului! 

Branson arătă spre un manechin care purta o jachetă bej obișnuită 
peste un tricou alb, blugi și pantofi maro. 

— Asta ești tu. Așa te văd îmbrăcat. Domnul $mecher. Du-te la 
Luigi, pe strada Bond; ei au așa ceva. 

— Vrei să vii cu mine după autopsie, să mă ajuţi să aleg ceva? 

— Numai dacă îmi dai întâlnire după aceea. 

Se auzi un claxon puternic. Branson și Grace se întoarseră și văzură 
în oglinda retrovizoare fața unui autobuz. 

Branson porni mașina și merseră mai departe. Câteva minute mai 
târziu ajunseseră în aglomeraţia de la sensul giratoriu, lângă un 
magazin Sainsbury gigant, aflat în dreapta lor, și trecură de un 
magazin de pompe funebre, amplasat strategic. Făcură stânga și 
intrară pe o poartă de fier forjat prinsă de niște stâlpi de cărămidă, pe 
care era un semn deloc primitor: „Morga Brighton și Hove”. 

Grace nu avea nici o îndoială că existau locuri mai rele pe lume. 
Însă, din punctul său de vedere, mai rău decât locul acesta nu se 


putea. Își aducea aminte de o expresie pe care o auzise odată: 
„Banalitatea răului.” lar acesta era un loc banal. Era o clădire oarecare, 
dar cu o aură oribilă. Avea un singur etaj, era îmbrăcată în piatră de 
râu de culoare gri și avea o alee asfaltată într-o parte, suficient de largă 
cât să intre o ambulanţă. 

Morga era o oprire într-o călătorie doar dus către un mormânt sau 
un crematoriu, o călătorie a oamenilor care muriseră brusc, violent 
sau în mod inexplicabil, ori din cauza vreunei boli care ucidea 
fulgerător, cum ar fi meningita virală, caz în care analizele post- 
mortem i-ar fi putut ajuta pe cei rămași în viaţă. În mod normal, în 
momentul în care trecea de poartă începea automat să tremure fără să 
vrea, dar astăzi nu era așa. 

Astăzi era încântat. Nu din cauza cadavrului pe care venise să îl 
studieze, ci din cauza femeii care lucra acolo. Cu care avea întâlnire în 
acea seară. 

Dar nu îi va spune acest lucru lui Glenn Branson. 

Tom scoase cu atenție mașina din parcarea de la Gravytrain 
Distribution, atent să nu lovească Ferrari-ul lui Ron Spacks, puse 
telefonul în suport și formă numărul lui Kellie, adâncit în gânduri. 

Imaginea femeii în timp ce era măcelărită îi dădea fiori și îi tot 
revenea în minte. Era un film, trebuie să fi fost doar o scenă dintr-un 
film de groază; existau sute de filme pe care nu le văzuse. Probabil că 
era o scenă dintr-unul. Puteai să creezi tot felul de efecte speciale în 
zilele noastre. Era un film. 

Trebuie să fi fost un film. Dar știa că doar încerca să se convingă 
singur. Calculatorul lui stricat, e-mailurile amenințătoare... Se scutură 
ca și cum un nor negru îi intrase în suflet. Ce dracu’ văzuse marți 
seară? 

Apoi auzi vocea lui Kellie, puțin mai veselă acum. 

— Bună, spuse ea. 

— Iubito? Îmi pare rău pentru mai devreme, eram cu un client tare 
dificil. 

— E în regulă, probabil sunt doar eu de vină. Doar că, știi, a fost 
ciudat. 

În timp ce conducea pe lângă mai multe fabrici și depozite, un alt 
avion ateriza și el ridică vocea. 

— Spune-mi exact ce s-a întâmplat. 

— A fost doar un telefon. Bărbatul m-a întrebat dacă aici locuiește 
familia Bryce, apoi dacă eu sunt Kellie Bryce și când i-am spus că da, a 
închis. 

— Ştii ce cred eu? spuse Tom. Probabil că este vreunul dintre acei 
oameni despre care am citit acum câteva zile în ziar; e un întreg 
sistem care funcționează: sună oameni pretinzând că sunt de la bancă 
și că fac un control de siguranţă; le cer clienților să le confirme o 
mulțime de lucruri despre casa lor, despre parole, detalii bancare și 
cărți de credit. Probabil că a fost cineva de genul acesta, care a fost 
întrerupt în mijlocul acţiunii. 

— Poate, replică Kellie, deși nu părea mai convinsă decât el. Avea 
un accent ciudat. 


— Ce fel de accent? 

— Ceva european, dar nu britanic. 

— Și nu a mai spus nimic altceva? 

— Nu. 

— Aștepţi vreun pachet? 

Urmă o tăcere ciudată. 

— Nu chiar. 

La naiba. Cumpărase ceva. 

— Ce vrei să spui cu „nu chiar”, iubito? 

— Încă nu s-a închis licitaţia. 

Tom nici nu vroia să știe care era extravaganţa zilei de azi. 

— Uite, o să încerc să ajung acasă devreme. Trebuie să mă duc în 
oraș să îmi recuperez laptopul; e la reparat din nou. 

— Încă nu merge? 

— Nu, e un virus care nu vrea să fie eliminat. Cum este vremea? 

— Se luminează. 

— Poate că, dacă ajung la timp, facem cu un grătar împreună cu 
copiii? 

Răspunsul ei fusese ciudat, aproape evaziv, se gândi el în timp ce 
ieșea cu mașina pe drumul principal, căutând indicatorul pentru 
Londra într-un sens giratoriu aflat puţin în faţa lui. 

— Da, spusese ea. Adică, bine, poate. 

Tot drumul de-a lungul Autostrăzii M4, îngustă precum gâtul unei 
sticle din cauza liniilor de autobuz introduse de Ken Livingston (lucru 
pentru care Tom i-ar fi fiert primarului testiculele în ulei), încercă să 
își imagineze toate motivele pentru care cineva ar da un telefon și pe 
urmă ar închide. Și cel mai probabil era că fusese un curier care nu 
mai știa drumul. Foarte simplu. Nimic de care să fie îngrijorat. 

Doar că își făcea griji, pentru că îi iubea pe Kellie, Max și Jessica 
atât de mult. 

Părinții săi muriseră în urma unui accident de mașină, pe vreme de 
ceaţă, pe Mı, când el avea douăzeci de ani. Singurul său frate, Zack, 
care era cu cinci ani mai mic decât el și care niciodată nu trecuse peste 
acest accident, renunţase la școală, locuia în Bondi Beach în Sydney, își 
lua tot soiul de slujbe ciudate și făcea surfing. În afara lui Zack și a 
unui unchi din partea mamei pe care nu îl văzuse de la zece ani și care 


nu se deranjase să vină la înmormântarea părinţilor săi, Kellie, Max și 
Jessica erau singura familie pe care o avea, ceea ce îi făcea și mai 
importanți. 

Când ieși de pe autostradă și intră pe strada Cromwell, îi sună 
telefonul. Tom apăsă pe o tastă pentru a răspunde. 

— Alo! 

O voce de bărbat cu un puternic accent est-european întrebă: 

— Sunteţi Tom Bryce? 

Precaut, răspunse: 

— Da, eu sunt. 

Apoi bărbatul închise. 

Rămășițele femeii moarte se aflau în camera sterilă pentru 
autopsie, pe o măsuță de metal, sigilate în pungi transparente precum 
cele pentru produsele congelate de la magazin. 

Corpul era într-o pungă; picioarele și mâna care fusese găsită pe 
câmp erau sigilate separat. Mâna era într-o pungă mică. Tălpile erau și 
ele înfășurate în pungi; acest lucru era necesar pentru a proteja orice 
fibră, orice fragment de piele sau de pământ de sub unghii. Apoi, totul 
fusese introdus într-o altă pungă mare. 

Tocmai bucata de plastic mare o îndepărta doctorul Frazer 
Theobald cu mare atenţie, verificând încet orice, oricât de 
microscopic, ar fi putut cădea de pe pielea sau părul femeii moarte și 
care ar fi putut avea legătură cu criminalul. 

Grace venise în acest loc de mai multe ori decât dorea să își 
amintească. Prima oară venise în urmă cu douăzeci de ani, când abia 
intrase în poliţie și asistase la o autopsie. Își aducea aminte perfect; 
victima era un bărbat de șaizeci de ani care căzuse de pe o scară, întins 
în pielea goală, lăsat fără nici o urmă de demnitate umană, cu două 
etichete pe care îi era scris numele, una maronie și una verde, legate 
de degetul mare de la un picior. 

Când medicul tăiase în jurul scalpului, chiar pe linia unde începea 
să crească părul, pentru ca apoi să întindă pielea capului până când i-a 
acoperit fața, descoperind craniul, iar patologul, cu ferăstrăul, 
începuse să caute prin cap, Grace făcuse ceea ce făceau mulți polițiști 
la început: căpătase o culoare verde și, clătinându-se, plecase la 
toaletă, unde vomitase. 

Acum nu mai vomita, dar locul tot îl înfricoșa de fiecare dată când 
venea aici. Pe de o parte era mirosul de dezinfectant Trigene pe care îl 
luai cu tine în fiecare por al pielii și îl aveai ore întregi după ce părăseai 
clădirea; pe de altă parte era lumina difuză care intra pe ferestrele 
semiopace și care dădea camerei un aspect eteric. Și era senzaţia 
dintotdeauna că morga era o gară, o sală de așteptare, un casă urâtă la 
jumătatea drumului între moarte și odihna eternă. 


Cadavrele erau ţinute aici până când cauza morţii era identificată 
(în unele cazuri până când se descoperea cine era victima), apoi, cu 
acordul rudelor, erau lăsate în seama unui antreprenor de pompe 
funebre. Uneori, cadavrele nu erau niciodată identificate. Cadavrul 
unui bărbat în vârstă, aflat în frigiderul din depozit, era acolo de 
aproape un an. Fusese găsit mort pe o bancă în parc și nimeni nu 
venise să îl identifice. 

Uneori, în momentele sale negre, Grace se întreba dacă același 
lucru se va întâmpla și cu el. Nu avea soţie, copii sau părinţi; o avea 
doar pe sora sa, însă ce se întâmpla dacă el trăia mai mult decât ea? 
Dar nu se gândea prea mult la asta, avea destule probleme cât era în 
viață, deși se gândea mult la moarte. Mai ales aici. Uneori, uitându-se 
la un cadavru de pe o masă sau la ușile frigiderelor în care erau ţinute, 
îi trecea un fior prin vene întrebându-se câte fantome erau în clădirea 
asta. 

Cleo Morey, medicul legist șef, îl ajută pe doctorul Theobald să 
îndepărteze plasticul mare, apoi îl împături cu grijă pentru depozitare; 
acesta urma să fie trimis la laborator în cazul în care corpul nu le 
dădea nici un indiciu. Grace își lăsă privirea să alunece puţin pe silueta 
medicului. Chiar și în hainele de lucru era uimitor de frumoasă, părere 
pe care o împărtășeau toţi cei care o vedeau. 

Apoi patologul de serviciu scoase corpul din pungă și începu 
laborioasa muncă de măsurare și înregistrare a dimensiunilor fiecărei 
din cele treizeci și patru de tăieturi. Pielea părea mai palidă decât ieri 
și, deși mare parte din aceasta, inclusiv cea de pe sâni, era acoperită de 
tăieturi de un roșu-aprins, putea să vadă primele semne de rigor 
mortis. 

În cameră erau două mese de metal, una fixă și una cu roţi, pe care 
erau puse rămășițele femeii moarte. Mai erau un levier hidraulic și un 
rând de frigidere cu uși de sus până jos. Pereţii erau vopsiți în gri și 
toată camera era înconjurată de un canal de scurgere. De-a lungul 
unui perete erau mai multe chiuvete și un furtun galben, încolăcit. De- 
a lungul altuia era o suprafață de lucru largă, o masă din metal, un 
dulăpior din metal plin cu instrumente, niște baterii Duracell și câteva 
suvenire sinistre, în mare parte stimulatoare cardiace pe care nimeni 
nu le voise înapoi. 


Lângă dulap era o schemă cu numele celui decedat, cuprinzând 
coloane pentru greutatea creierului, a plămânilor, a inimii, a ficatului, 
a rinichilor și a splinei. Momentan, aici nu era scris decât „Femeie 
necunoscută”. 

Era o cameră încăpătoare, dar în această dimineaţă era aglomerată. 
În afara patologului de serviciu și a legistului-șef, mai erau Darren, 
asistentul medicului legist, un tip inteligent, arătos și cu o atitudine 
plăcută, de vreo douăzeci de ani, cu părul tuns în stil modern, Joe 
Tindall, ofițerul care fotografia linia așezată pe fiecare rană, Glenn 
Branson și el. 

Vizitatorii purtau salopete maro cu manșete albe și fie pungi de 
plastic peste încălțări, fie cizme de cauciuc. Patologul și cei doi medici 
legiști aveau salopete albastre și șorțuri groase, maro, iar primul avea o 
mască ce îi atârna pe lângă bărbie. Grace se uită la Cleo Morey, îi 
surprinse privirea și zâmbetul scurt dar clar pe care i-l adresă și simţi 
că i se accelerează pulsul. 

Se simțea ca un copil entuziasmat. Și nu era bine, era 
neprofesional; toată concentrarea sa trebuia îndreptată către caz în 
acest moment, dar nu se putea abține. Cleo Morey îi atrăgea atenţia și 
el nu avea ce face. 

Deja avuseseră o întâlnire în urmă cu câteva zile. De fapt, fusese un 
fel de întâlnire: la un pahar într-un local, întâlnire scurtată din cauza 
unui telefon care îl chema înapoi la serviciu. 

Doamne, era minunată, se gândi el. Și indiferent de câte ori o 
întâlnea, nu prea reușea să o vadă pe această femeie de aproape 
treizeci de ani, cu picioare lungi, cu părul blond, pielea roz și 
inteligenţă ascuţită, lucrând aici, făcând una dintre cele mai mohorâte 
treburi de pe planetă. După cum arăta, ar fi putut fi manechin sau 
actriţă, iar la ce minte avea ar fi putut face carieră în orice domeniu și- 
ar fi propus, dar ea alesese asta. Ore lungi, la datorie zi și noapte. În 
orice moment putea fi chemată pe malul unui râu, la un incendiu sau 
într-o pădure, pentru a vedea un cadavru. Pentru a pregăti cadavrul 
astfel încât medicul patolog să poată face autopsia, apoi să îl 
reasambleze pe cât de bine posibil, indiferent de cât de ars sau de 
descompus era, pentru a fi identificat de rude și pentru a oferi acestora 


o fărâmă de speranță că moartea celui iubit nu a fost atât de rea pe cât 
o arăta corpul. 

În timp ce îl urmărea pe doctorul Theobald măsurând cea de-a 
cincea rană, chiar deasupra ombilicului, nu o invidia deloc pe Cleo 
pentru sarcina care îi revenea. Cu noroc, spera ca identificarea să se 
poată face după ADN; nici un părinte nu ar trebui să vadă vreodată așa 
ceva. Da, știa prea bine cât de important era pentru unii oameni să 
vadă cu ochii lor. De multe ori, deși încercau să nu îi lase, oamenii 
insistau să vină, doar ca să își mai vadă o dată ruda, să își ia la 
revedere. 

Sfârşit. 

Ceva de care el nu a avut parte. Şi acest lucru îl făcea să înțeleagă 
necesitatea lui. Fără un sfârșit nu aveai nici o motivație să mergi mai 
departe. Acesta era motivul pentru care el rămăsese cuprins de o stare 
de amorţeală de la dispariţia lui Sandy. Mâine urma să vină un nou 
clarvăzător în Brighton, să facă o demonstraţie în fața unui public 
restrâns într-un centru de sănătate, iar Grace cumpărase un bilet. Știa 
că probabil va fi tot un eșec, dar poliția britanică și cea internațională 
epuizaseră toate pistele convenţionale. 

Cleo îi aruncă o privire caldă, flirtând. Verificând întâi că Branson 
nu se uita, el îi făcu cu ochiul. 

„lisuse, ești atât de frumoasă!" se gândi el, cu inima grea și 
simțindu-se vinovat din cauza lui Sandy. Era ca și cum, chiar și după 
atâţia ani, o înșela întâlnindu-se cu o altă femeie. 

Telefonul său sună, anunțându-l că are un mesaj. Îl scoase din 
buzunar și se uită la ecran. Era de la detectivul Nicholl, rămas la birou: 


„leresa Wallington eliminată.” 


Imediat, Grace îl atenţionă pe Branson și îl trase în partea din spate 
a camerei. 

— Cred că trebuie să mai lucrezi la tehnica presupunerilor, îi 
spuse. Apoi îi întinse telefonul pentru a citi mesajul. 

— La naiba! Aveam un sentiment... chiar aveam o presimţire în 
legătură cu asta, spuse Branson. 


Arăta atât de dezamăgit, încât lui Grace i se făcu milă de el. Cu un 
semn de încurajare, îi spuse: 

— Glenn, în filmul Seven, Morgan Freeman a avut o bănuială care 
s-a dovedit a nu fi corectă. 

Uitându-se într-o parte, Branson replică: 

— Vrei să spui că aceasta este o trăsătură comună a polițiștilor de 
culoare? 

— Nu, el este actor. Grace se uită din nou la Cleo, urmărindu-i 
părul blond ondulându-se, extrem de frumos, pe umeri. Poate că e o 
trăsătură comună gorilelor mari și chele, își încurajă el colegul. 

Apoi îl sună pe Nick de la telefonul fix aflat pe masa de lângă el. 
Noile telefoane mobile pe care le comandase poliția vor distorsiona 
orice posibilă interceptare, dar pentru moment, cele pe care le 
foloseau erau foarte ușor de ascultat, așa că evita să le folosească în 
cazurile delicate. 

— S-a speriat din cauza nunţii, îi explică Nick Nicholl. Și a fugit. 
Acum se întoarce cuminte acasă. 

— Drăguţ, remarcă Grace sarcastic. Îi voi spune lui Glenn. Îi plac 
poveștile cu final fericit. 

Se uitară peste lista scurtă cu femei dispărute care se potriveau 
descrierii și Grace îi spuse lui Nicholl să se asigure că aveau câte ceva 
de la fiecare din cele patru femei, pentru o probă de ADN. Nicholl îl 
puse la curent cu cercetarea minuțioasă care se făcea în zona în care 
fusese descoperit cadavrul, pentru a găsi mâna stângă și capul fetei. În 
sinea sa, Grace nu se aștepta ca acestea să fie găsite. Poate că mâna da, 
era posibil ca un câine sau o vulpe să o fi luat de acolo. Dar se îndoia 
că vor găsi vreodată capul. 

Mai dădu un telefon scurt, pentru a vedea cum înaintau lucrurile 
în cazul lui Suresh Hossain, un caz care devenise personal pentru el. 
Era un caz dificil; acuzarea făcuse niște gafe și nici el nu se descurcase 
atât de bine pe cât trebuia. Fusese atât de prost încât să ia una dintre 
dovezi, un pantof care aparţinea bărbatului ucis, și să o ducă unui 
clarvăzător. Apărarea aflase acest lucru și îl umilise la tribunal. 

Doctorul Frazer "Theobald își făcea treaba încet, ca de obicei, dar 
avansa. Examinarea stomacului femeii moarte arăta că nu mâncase 
înainte de a fi ucisă, ceea ce îi va ajuta să își dea seama când murise - 


mai degrabă devreme în cursul serii. Nu se simţea nici miros de alcool, 
care ar fi fost prezent chiar și după două pahare, ceea ce sugera că nu 
fusese la un bar, deși nu era chiar cu totul exclus. 

Puțin după ora 12.30, când Grace se îndepărtă din nou, de data 
aceasta pentru a-l suna pe Dennis Ponds să întrebe despre conferința 
de presă de la ora 14, Glenn Branson se apropie de el, părând 
neobișnuit de îngrețoșat. 

— Ar fi bine să vii să vezi asta, Roy. 

Grace întrerupse telefonul pe care vroia să îl dea și îl urmă. Toată 
lumea stătea în jurul mesei, într-o tăcere șocată. În timp ce se apropia 
putea să simtă duhoarea dezgustătoare a excrementelor și a gazelor 
din intestine. 

Corpul femeii fusese deschis, cavitatea toracică fusese expusă, iar 
inima, plămânii și celelalte organe vitale fuseseră îndepărtate și puse 
într-o parte pentru a fi sigilate și puse înapoi în corp după ce autopsia 
se va termina. Pe tăvița de metal, așezat la câțiva centimetri de 
cadavru, era un tub lung, maro-deschis, care arăta ca un cârnat. Avea 
aproape doi centimetri în diametru și zăcea într-o baltă de sânge, 
excremente și mucus. Doctorul Theobald făcuse o incizie în el și o 
ţinea deschisă cu foarfecele, pentru ca toată lumea să vadă. 

Patologul se întoarse spre el, figura lui mustăcioasă având un aer 
mai serios decât de obicei. Apoi arătă cu degetul. 

— Cred că ar trebui să te uiţi la asta, Roy. 

Anatomia nu fusese niciodată punctul forte al lui Roy și uneori, 
când se uita la organele unui cadavru, avea nevoie de ceva timp pentru 
a-și da seama ce reprezentau. Privi pe masă, încercând să înţeleagă 
despre ce putea fi vorba. O parte din intestine, presupuse el. Apoi, în 
timp ce se uita, doctorul Theobald folosi forcepsul pentru a face 
incizia mai mare, iar acum Grace putu vedea ceva înăuntru. 

Ceva ce toată lumea din cameră văzuse deja. Ceva ce îl făcu să se 
holbeze pentru câteva momente, în stare de soc. 

Apoi făcu involuntar un pas în spate, ca și cum ar fi vrut să se 
depărteze. 

— lisuse, spuse el, închizând ochii o secundă, simțind că i se 
scurge sângele din creier. Stomacul i se întorsese pe dos de dezgust. 

— O, Doamne! 

Era un gândac lucios, gras, negru, lung de cinci centimetri, cu 
picioare ţepoase și spate carenat, care avea un corn îndoit pe cap. 
Frazer Theobald îl ridică cu delicateţe, folosind foarfecele, și îl ţinu în 
sus pentru ca toată lumea să îl poată vedea. Creatura nu mișca. 

Grace, căruia niciodată nu îi plăcuseră insectele, mai făcu un pas în 
spate. În general nu îi plăceau târâtoarele; îi fusese frică de păianjeni 
toată viaţa și se ferise de insecte. lar asta era, Dumnezeule, o creatură 
extrem de urâtă. 

— Ce este asta, mai exact? întrebă Branson, cu vocea tremurând și 
arătând cu degetul spre masa de disecţie, salvându-l inconștient pe 
Grace de la a pune o întrebare stupidă. 

— Rectul ei, bineînţeles, spuse patologul cu un aer cunoscător. 

Branson se uită într-o parte, părând îngrețoșat. Apoi văzu cum 
Theobald își apropie gândacul de nări, părul lung al mustăţii 
mișcându-se, aproape atingându-se de picioarele păroase ale insectei. 
Patologul inspiră adânc. 

— Formaldehidă, spuse el. 

Îi întinse insecta lui Grace, pentru a o inspecta. Detectivul își 
învinse greaţa și mirosi. Imediat simți mirosul de la orele de biologie 
din școală. 

— Da, aprobă el, apoi se uită din nou pe tava de disecţie. 

— De aceea nu l-am remarcat la examinarea vizuală a rectului; 
fusese împins prea sus. 

Grace se uită la capătul tubului de pe masă, sfincterul femeii. 

— După părerea ta, Frazer, a fost introdus înainte sau după 
moartea ei? 

— Nu pot spune. 

Apoi puse întrebarea care stătea pe buzele tuturor. 

— De ce? 

— Asta voi trebuie să aflaţi, spuse Theobald. 

Branson stătea în partea îndepărtată a camerei, sprijinindu-se de 
masa de lângă chiuvetă. 

— Vă aduceţi aminte de filmul Tăcerea mieilor? 


Grace își aducea aminte bine. Citise cartea, una dintre puţinele 
cărți care chiar îl speriaseră, apoi văzuse filmul. 

— Toate victimele aveau un fluture îndesat pe gât, spuse Branson. 
Un fluture cap-de-mort. 

— Da, spuse Grace. Era semnătura criminalului. 

— Și poate că aceasta este semnătura criminalului nostru. 

Grace se uită la creatura pe care patologul încă o ţinea sus. Pentru 
o secundă, ar fi putut jura că era vie, că i se mișcau picioarele. 

— Ştie cineva ce insectă este? întrebă el. 

— O rădașcă? sugeră Cleo Morey. 

— De mărimea asta? interveni Darren, asistentul. Am studiat 
entomologia ca parte a pregătirii mele. Nu îmi amintesc de nimic atât 
de mare. Nu cred că este de la noi. 

— Cineva a importat-o? spuse Grace. S-au chinuit să o importe și 
apoi i-au băgat-o în fund? De ce? 

Urmă o tăcere lungă. În sfârșit, patologul introduse insecta într-o 
pungă și îi puse o etichetă. 

— Trebuie să aflăm tot ce se poate despre asta, spuse el. 

Grace se gândea. Din necesitate, de-a lungul anilor citise tot ce 
putuse despre mentalitatea criminalilor. Cele mai multe crime erau 
comise de persoane care își cunoșteau victimele. Erau crime singulare, 
de cele mai multe ori crime pasionale, comise la nervi. Dar câțiva 
criminali erau cu adevărat nebuni, ucigând de plăcere și crezând că 
pot păcăli poliția, uneori ajungând până la a se juca cu ea. Aceștia erau 
criminalii care de multe ori lăsau o semnătură. Un indiciu în 
batjocură. „Acesta este indiciul meu. Prindeţi-mă dacă puteţi, polițiști 
handicapaţi!” 

Grace se uită la ceas. Știa persoana care i-ar fi putut spune imediat 
despre ce fel de insectă era vorba. Habar n-avea dacă acest lucru va fi 
un ajutor real, dar le putea da un indiciu. 

— Presa nu trebuie să afle despre asta, spuse el. Toată lumea să 
păstreze tăcere totală, da? 

Toţi încuviințară. Îi înțelegeau raționamentul. Cu un asemenea 
indiciu neobișnuit, vor ști imediat, în cazul că vor primi un telefon de 
la un pretins asasin, dacă respectivul era omul lor sau nu. Le va salva 
ore, dacă nu zile de urmărit piste false. 


Grace îi spuse lui Branson să sune echipa de la birou și să identifice 
în Marea Britanie alte victime la care se găsise o astfel de insectă. Apoi 
îi puse patologului o întrebare prostească. Știa că e stupidă, dar 
trebuia să întrebe: 

— Insecta era cu siguranță moartă când a fost introdusă? 

— Mă îndoiesc că cineva ţine o doză de formaldehidă în fund, 
răspunse doctorul, puţin sarcastic. Arătă cu degetul un borcan mic de 
sticlă de pe tava de disecţie, cu un lichid cu aspect murdar. Nu e nici 
urmă acolo; acela este mucusul din intestin. 

Grace încuviință și făcu un calcul rapid. Dacă pleca direct de la 
conferința de presă, va avea timp să arate insecta singurului om care o 
putea identifica. 

— Viking nord-vest, îndreptându-se spre sud-est cinci sau șase, 
devenind variabil la trei sau patru mai târziu. Ploi. Bine. North Utsire, 
South Utsire, nord-vest, patru sau cinci în South Utsire, altfel variabil 
trei sau patru, spuse Weatherman. 

Conducea mașina, un Fiat Panda vechi și ruginit. La radio, un tip 
care habar nu avea despre ce vorbește povestea cât de ușor este să furi 
identitatea cuiva. Dar șofatul pe strada ce mărginea Portul Shoreham, 
portul comercial al orașelor Brighton și Hove, făcea prognoza meteo 
relevantă. 

La stânga era Sussex Motor Yachting Club, urmat de un depozit, 
iar la dreapta se aflau un rând de case. Se ducea din nou să îl vadă pe 
Jonas Smith, sau Carl Venner, pe numele său real; grăsanul începuse să 
îl enerveze. Colabora cu Venner doar ca să se răzbune pe cei pentru 
care lucra și care îl scoteau din sărite în stil mare. Acum trebuia să 
renunţe la orice de fiecare dată când Venner îl chema, pentru că acesta 
refuza să comunice prin telefon sau prin e-mail, ca o persoană 
normală. Și întotdeauna exista o șaradă ridicolă prin care trebuia să 
treacă, fie să meargă să-l întâlnească la un hotel, cum fusese ultima 
oară, în eventualitatea că era urmărit, fie să meargă la el la birou, mai 
rar, cum făcea acum. 

La capătul șirului de case trecu pe lângă un magazin cu piese 
pentru iahturi, apoi semnaliză la dreapta, așteptă să poată intra în 
trafic și acceleră, motorul tușind din cauza solicitării, și se îndreptă 
spre zona industrială Portslade Units. Clădirea către care se ducea era 
ușor de remarcat; era cea cu elicopterul, ca o insectă mutant, neagră, 
pe acoperiș. Elicopterul personal al lui Venner. 

Merse cu mașina pe lângă un depozit de antichităţi, apoi trase în 
parcarea imensei clădiri moderne, lângă un Mercedes negru, despre 
care știa că era una dintre mașinile lui Venner. Pe firmă scria „Oceanic 
and Occidental Import-Export”. 

Opri mașina, dar continuă să asculte la Radio 5 Live, întrebându-se 
dacă să sune de pe telefonul mobil să intre în direct cu prezentatorul. 
Dar nu avea timp; trebuia să se întoarcă la birou. Murmurând pentru 


sine „patruzeci, Cromarty, Tyene, Dogger, nord-vest șapte vânt 
puternic forță nouă”, coborî din mașină, o încuie, verifică fiecare ușă în 
parte și se îndreptă spre intrarea laterală, unde, cu fața spre camera de 
supraveghere, apăsă pe buton. 

Urmară un clinchet, apoi un bâzâit și ușa se deschise. Intră într-un 
spaţiu imens, de mărimea unui teren de fotbal, plin de containere gri. 
Doi est-europeni ursuzi, îmbrăcaţi în salopete, unul chel și cu capul 
tatuat, iar celălalt cu o coamă neagră, se uitară la el, făcură semn că îl 
recunosc și se întoarseră spre un container care era ridicat în aer cu o 
macara. 

Weatherman spărsese sistemul informaţional al companiei și citise 
actele. Ştia ce conţin containerele. Jumătate aveau bunuri legale, în 
majoritate piese pentru mașini și îngrășăminte pentru agricultură, iar 
cealaltă jumătate conțineau mașini de lux furate din Rusia și Orientul 
Mijlociu, echipament militar pentru Siria și Coreea de Nord și 
medicamente expirate pentru Nigeria. 

Dar nu îi va spune lui Venner că știa aceste lucruri. Erau doar 
informaţii folositoare. Vroia să îl vadă, să îi spună ce a aflat și să se 
întoarcă la birou. lar în această seară avea o întâlnire cu Mona; de fapt, 
o întâlnire on-line. A treia cu ea. Mona lucra pentru o companie de IT 
din Boise, Idaho, în America; vorbeau cel mai des despre mediu. 

Dar lucrul deosebit la ea era că îl citise pe Robert Anton Wilson și 
aveau atât de multe în comun. Era de acord cu Weatherman că în 
curând oamenii vor putea să își „descarce” creierul în computer și să 
trăiască o experiență virtuală, eliberaţi de toate constrângerile unei 
fiinţe biologice, umane. 

Traversă sala imensă de la parter și urcă la etaj cu liftul. 

— Scade în East Forties și East Dogger, îl informă el pe Mick 
Brown, care venise să îl întâmpine în ușa deschisă, îmbrăcat într-un 
costum gri de la Prada și purtând pantofi albi. 

Albanezul nu auzise niciodată prognoza meteo pentru nave. Nu 
avea nici o idee despre ce vorbea Weatherman și nici nu îi păsa. 
Mestecă o gumă cu gura deschisă pentru câteva momente, arătându-și 
dinţii mici și albi și uitându-se la el, analizându-i expresia urâtă, 
tunsoarea urâtă, cămașa albă urâtă, pantalonii bej și pantofii gri, vechi. 
Verifică dacă are vreo armă, nu pentru că ar fi crezut că ciudatul domn 


Frost ar purta vreuna, dar era ceva pentru care era plătit, așa că 
verifica pe toată lumea. 

Frost nu avea mușchi, era extrem slab. Va fi ușor să îl ucidă atunci 
când va sosi momentul. Dar nu tocmai plăcut. Albanezului îi plăceau 
luptătorii; era mai bine să lovești pe cineva care cu puțin timp înainte 
încercase să te lovească pe tine, în special dacă erau femei. 

— Mobilul? întrebă el cu un accent gutural. 

— Nu l-am adus cu mine. 

— L-ai lăsat în mașină sau la birou? 

— La birou, minţi el. Așa mi s-a spus. 

Chiar în faţa liftului era o ușă solidă, cu un panou de securitate și o 
cameră cu circuit închis. Albanezul scoase un card din buzunar, îl 
apăsă pe panou, apoi deschise ușa făcându-i semn lui Weatherman să 
îl urmeze. 

Imediat, Frost simți mirosul familiar de ţigară. Intrară într-o 
cameră mică, neprimitoare, fără ferestre și cu tapet ieftin pe pereţi. Era 
mobilată cu un birou vechi de metal care părea că fusese luat de la 
solduri, un scaun rotativ, un televizor cu plasmă montat pe perete, la 
care se vedea un meci de fotbal, și cinci monitoare; unul arăta ușa de 
la intrarea în birou, iar celelalte patru aveau o acoperire de 360 de 
grade a exteriorului clădirii. 

— Așteaptă. 

Albanezul traversă biroul, deschise o altă ușă, intră și o închise în 
urma lui. Câteva momente mai târziu, Weatherman auzi voci ridicate. 
Venner țipa, dar sunetul era prea înăbușit pentru a înţelege ce spune. 

Se uită la ecranul televizorului. Era pauza de masă, un alt motiv 
pentru care era nervos, a doua pauză de masă în care îl chema Venner. 
Cu ochii în podea, fixând o bucăţică de staniol prinsă între fibrele 
covorului, se întreba cum să își adune curaj și să îi spună că nu mai 
vrea să lucreze pentru el. Apoi se uită la televizor, dorindu-și să fi fost 
Star Trek și nu un meci de fotbal. Star Trek îl încuraja, îl inspira. 
Uneori își închipuia că este unul dintre personaje. Era îndrăzneţ... 

— Hm, spuse Bărbatul Care Nu Era Timid, curățându-și gâtul și 
mintea, gândindu-se, întrebându-se cum să își adune curajul. Carl 
Venner nu va fi bucuros... 


Apoi gândurile i-au fost întrerupte de zgomotul ușii deschise și de 
vocea grasului care țipa cu un accent pițigăiat din Louisiana: 

— la dracului curva asta de sub ochii mei! M-a mușcat, curva 
dracului! 

Câteva secunde mai târziu, o fată înspăimântată ieși din cameră, 
având o expresie nedumerită. Avea trăsături est-europene, cu părul 
lung, castaniu, era slabă și se dăduse cu un ruj aprins, întins urât. Era 
încălțată cu niște pantofi ieftini, purta un maiou cu decolteu adânc și 
o fustă atât de scurtă, încât aproape că nu era legal să umble cu ea pe 
stradă. Sub ochiul drept avea o urmă proaspătă de lovitură, care părea 
că se va transforma într-o vânătaie; pe obrazul stâng avea o altă 
lovitură care îi julise pielea și din care curgea sânge. Pe mâini avea 
vânătăi mari. 

Weatherman se gândi că nu are mai mult de doisprezece ani. 

Ea se uită la el ca și cum i-ar fi cerut ajutorul, dar el își feri ochii, 
căutând bucăţica de staniol de pe covor și părându-i rău pentru ea, dar 
nu avea cum să o ajute și era hotărât să îi spună lui Venner că s-a 
săturat; doar că încă nu fusese plătit. 

Albanezul se răstea la fată într-o limbă pe care Weatherman nu o 
înțelegea. Fata îi răspunse domnului Brown cu o voce înaltă, prea 
agresivă pentru vârsta ei, se uită din nou disperată la Weatherman, dar 
el privi spre covor, murmurând ceva pentru sine. 

Apoi Weatherman simţi un braț în jurul umerilor și duhoarea 
neplăcută de ţigară combinată cu miros de transpiraţie, doar ușor 
mascată de colonia Comme des Garcons, „Homme”; învățase de 
curând pe dinafară toate mirosurile de parfum din magazinele duty- 
free din Aeroportul Gatwick, ca o modalitate de a-și petrece timpul 
înaintea unui zbor. 

— Nu îi place pe la spate, John. Ce zici de asta? întrebă Carl 
Venner; corpul său de un metru șaizeci și de o sută șaizeci de 
kilograme era într-o stare jalnică, iar pe obraz avea o zgârietură 
proaspătă. Părul alb, în mod normal atent aranjat, era ciufulit, iar 
coada de cal se desfăcuse parţial. Era îmbrăcat cu o cămașă verde, 
descheiată, cu jumătate dintre nasturi rupți, scoțând la iveală cute 
grele de carne pe piept și un buric alb, fără păr, care atârna peste 
cureaua strălucitoare. 


Faţa îi era roșie de la efort sau de la nervi, iar petele uscate de 
eczemă, pe care Weatherman le remarcase și altă dată, i se vedeau pe 
frunte; bărbatul respira atât de repede, încât se întrebă dacă nu cumva 
era pe cale să aibă un atac de cord. 

— Nu îi place să și-o tragă în cur, spuse Venner, repetându-se. Poţi 
să crezi chestia asta? 

Weatherman nu avea nici o părere despre subiectul acesta. 
Simţindu-se împins de Carl Venner, răspunse simplu: 

— Hm. 

Se opriră un moment, iar Venner se întoarse către domnul Brown: 

— Fă ce vrei cu ea, apoi scapă de nenorocită. 

Să suporte așa ceva și să mai fie și implicat nu făcea parte din 
înțelegerea lor. Însă Weatherman înțelesese adevărata natură a 
angajatorului său abia după ce citise despre trecutul său, când îi 
spărsese dosarele personale. 

Îl întâlnise prima dată pe Venner pe un forum de discuţii pentru 
programatori, pe internet, unde se făcea schimb de informaţii și erau 
rezolvate probleme dificile din domeniu. Venner îl provocase la o 
chestie care atunci i se păruse ipotetică. Provocarea era să conceapă un 
site impenetrabil. Weatherman schițase deja sistemul. Se gândise să îl 
ofere serviciului britanic de spionaj, dar îl scoseseră din sărite cu 
conflictul din Iraq. Și, oricum, nu avea încredere în nici un sistem 
guvernamental, de nicăieri. De fapt, nu avea încredere în mai nimic. 

Venner îl împinse în biroul său ca o cavernă, care se întindea pe 
aproape toată suprafaţa etajului de deasupra depozitului. Era un 
spațiu mare, fără ferestre și fără suflet, tapetat cu același material 
ieftin ca și biroul și aproape la fel de puţin mobilat, în afara unei zone 
de la capătul celălalt, unde erau mai multe rafturi de echipamente de 
calcul pe care Weatherman le știa pe dinafară, deoarece el le instalase. 

Biroul lui Venner, pe care erau trei laptopuri și nimic altceva decât 
o scrumieră de sticlă cu două mucuri de ţigară și un castron cu 
bomboane, era copia celui de afară. În spatele acestuia erau un fotoliu 
vechi de piele neagră și o canapea lungă, din piele maro, într-o stare 
jalnică. Pe covorul din fața acesteia Weatherman remarcă o pereche de 
chiloți mici, de dantelă. Deasupra, picăturile de ploaie băteau în 
acoperișul metalic al depozitului. 


Ca întotdeauna, cei doi colegi muţi ai lui Venner, în costume negre, 
se materializară de nicăieri și îl flancară tăcuţi și fără să zâmbească, 
făcându-i lui Weatherman un semn slab de recunoaștere. 

— Ştii, chiar m-a mușcat, nenorocita! Uite! Lui Venner îi mirosea 
gura și ridică un deget gras, cu unghia roasă până la carne. 
Weatherman putea să vadă semnele unei mușcături chiar la 
încheietură. Uitându-se la ele, spuse: 

— Ai nevoie de un vaccin împotriva tetanosului. 

— Tetanos? 

Weatherman fixă chiloţii de pe covor, mișcându-se înainte și înapoi 
în tăcere, gândindu-se. 

— Tetanos? repetă americanul, speriat. 

Uitându-se în continuare la chiloţi, Frost răspunse: 

— Bacteriile inoculate de mușcătura unui om sunt mai periculoase 
decât cele de la animal. Ai idee câte microorganisme trăiesc în 
scuipatul uman? 

— Nu. 

Tot fâțâindu-se, Weatherman spuse: 

— Până la un milion pe milimetru; sunt cel puţin o sută nouăzeci 
de specii de bacterii. 

— Grozav! Venner se uită nesigur la rană. Deci... reluă el fâțâindu- 
se agitat pe covor, într-un cerc mic, apoi își încrucișă mâinile, expresia 
sa indicând o schimbare totală de spirit și de subiect. Ai vreo 
informaţie? 

— Hm. Weatherman continuă să se uite la chiloţi, fâțâindu-se. Ce 
se va întâmpla, hm, cu fata? 

— Mick o duce acasă. Care e problema ta? 

— Hm, nimic, bine. OK, minunat. 

— Ai adus ce ţi-am cerut? Pentru ce dracu' te plătesc? 

Weatherman desfăcu nasturele de la buzunar și scoase o foaie de 
hârtie liniată, ruptă dintr-un carnețel și împăturită în două. I-o dădu 
lui Venner, care o luă mormăind. 

— Eşti sigur sută la sută? 

— Da. 

Acest răspuns păru că îl satisface pe Venner, care se duse la birou 
să citească. 


Pe hârtie era scrisă adresa lui Tom și a lui Kellie Bryce. 

Profesorul Lars Johansson era un bărbat care, după părerea lui 
Grace, semăna mai mult cu un bancher decât cu un om de știință 
care-și petrecuse mare parte din viaţă târându-se prin peșteri, mlaștini 
și jungle din lumea întreagă, în căutarea unor insecte rare. 

La peste un metru și optzeci de centimetri înălțime, cu părul blond 
și o figură prietenoasă, îmbrăcat într-un costum din trei piese cu 
dungi albe, anglo-suedezul degaja șarm și încredere. Stătea la o masă 
mare din biroul său dezordonat de la ultimul etaj al Muzeului de 
Științe Naturale din Londra, cu ochelarii cu ramă de baga pe nas, 
înconjurat de cutii și borcane pline cu specimene rare, un microscop și 
un set de ustensile, rigle și greutăţi. Întreaga încăpere părea un decor 
luat dintr-un film cu Indiana Jones, se gândi Grace. 

Cei doi bărbaţi se întâlniseră și deveniseră prieteni în urmă cu 
câțiva ani, la Conferința Internaţională a Criminaliștilor, conferință 
care se organiza în diferite orașe din SUA și la care Grace participa în 
fiecare an. În mod normal, ar fi trimis pe cineva din echipa sa să 
discute cu Johansson, dar știa că va obţine un răspuns mai rapid dacă 
se ducea chiar el. 

Entomologul scoase punguţța de plastic în care era insecta. 

— A fost analizată, Roy? întrebă el cu accentul său de britanic 
cultivat. 

— Da. 

— Deci este în regulă dacă o scot din pungă? 

— Desigur. 

Johansson scoase cu atenţie din pungă insecta de cinci centimetri 
folosind pensetă și o așeză pe un suport de hârtie. O studie cu o lupă, 
în tăcere, timp de mai multe minute, în timp ce Grace bea 
recunoscător dintr-o ceașcă de cafea, gândindu-se pentru un moment, 
cu regret, la întâlnirea cu Cleo pe care fusese nevoit să o amâne pentru 
a putea veni întâi aici și apoi să se întoarcă la sediu pentru a discuta cu 
echipa sa. Așteptase întâlnirea mai mult decât orice altceva și era 
dezamăgit că fusese nevoit s-o amâne. Dar cel puţin stabiliseră o alta, 


pentru sâmbătă, peste numai două zile. Și avantajul era că va avea 
suficient timp să își cumpere haine noi. 

— E un specimen frumos, Roy, spuse el. Foarte frumos. 

— Ce poţi să îmi spui despre el? 

— Unde l-ai găsit, mai exact? 

Grace îi explică, iar entomologul, spre lauda sa, nu mișcă nici o 
sprânceană. 

— Se potrivește, spuse el. Nebunesc, dar foarte potrivit. 

— Potrivit? întrebă Grace. 

— Locul este potrivit - din motive care îţi vor deveni clare. 

— Sunt numai urechi. 

— Vrei să auzi despre acest micuţ tot cursul din anul doi de la 
biologie? Sau vrei varianta prescurtată? 

— Doar varianta scurtă; pe urmă trebuie să le-o povestesc unor 
oameni mai tonți decât mine. 

Entomologul zâmbi. 

— Numele său este Copris lunaris și aceasta este lungimea medie; 
de obicei au între cincisprezece și douăzeci și cinci de milimetri. 
Provine din Europa de Sud și din Africa de Nord. 

— Se găsesc și aici? 

— Nu în afara unei grădini zoologice. 

Grace se încruntă, gândindu-se unde duce acest detaliu. Profesorul 
continuă: 

— Grecii antici îl considerau o creatură sacră și mai este numit 
gândac de bălegar sau scarabeu. 

Acum Grace înţelegea. 

— Gândac de bălegar? 

— Exact. Cele mai cunoscute sunt subspeciile care își folosesc 
capul și picioarele din față pentru a aduna bălegarul și a-i da forma 
unei bile pe care apoi o rostogolesc până când găsesc un loc potrivit să 
o îngroape, așteptând să se descompună. 

— Sună delicios, spuse Grace. 

— Cred că prefer chifteluțele suedeze. 

Grace se gândi un moment. 

— Deci, faptul că gândacul a fost introdus în rectul femeii are o 
anume semnificaţie. 


— Una ciudată, da. 

O sirenă se auzi în stradă. 

— Cred că este corect să presupunem că avem de a face cu cineva 
care are niște valori diferite față de mine sau de tine, spuse Grace 
strâmbându-se. 

Văzuse foarte multe în cariera sa și câteodată ajungea la punctul în 
care zicea că nimic nu îl mai poate șoca. Apoi apărea ceva de genul 
acesta. 

— Care este legătura cu vechii egipteni, Lars? 

— Îţi scot ceva la imprimantă; este chiar fascinant. 

— Mă va ajuta să îl găsesc pe criminal? 

— Este clar că e vorba de cineva care are habar de simbolism. Cred 
că ar fi util să afli cât mai multe despre domeniul ăsta. Ai fost în Egipt, 
Roy? 

— Nu. 

Profesorul devenise entuziasmat. 

— Dacă mergi în Luxor, în Valea Regilor, vei vedea în temple 
scarabei peste tot; erau o parte fundamentală a culturii Egiptului de 
Sus și de Jos. Și, bineînţeles, erau importanţi în ritualuri funerare. 

Grace mai bău din cafea, gândindu-se la ce mai avea de făcut în 
seara aceea, în timp ce profesorul scria ceva la tastatură. 

În urmă cu douăzeci de minute, Emma-Jane Boutwood îl sunase 
pentru a-i spune că sosiră rezultatele de la analiza ADN și că acesta nu 
exista în baza de date. Nu mai fuseseră găsite alte părţi ale corpului. 
Încă o femeie de pe lista celor dispărute fusese eliminată din cazul lor. 
ADN-ul celorlalte fusese trimis la laborator și sperau să găsească o 
potrivire. Dacă nu, erau nevoiţi să mărească zona de cercetare. 

Brusc, imprimanta scoase o foaie de hârtie la doar câţiva 
centimetri de locul în care stătea el și îl sperie. 

— Ritualuri funerare? 

— Da. 

— Care era semnificaţia acestor insecte în ritualuri, Lars? 

— Erau puse în morminte pentru a asigura întoarcerea la viaţă. 

Grace se gândi la acest lucru câteva minute. Aveau de-a face cu un 
fanatic religios? Cu cineva care juca un joc? Evident, era vorba de un 


individ inteligent, suficient de educat încât să fi citit despre Egiptul 
antic; prezenţa insectei în rectul femeii nu era deloc întâmplătoare. 

— De unde ar putea lua cineva un scarabeu în Anglia? întrebă el. 
Doar de la o grădină zoologică? 

— Nu, există câțiva importatori de insecte tropicale. Nu mă 
îndoiesc că o să afli informaţii despre ei pe internet. 

Grace își notă în minte să spună cuiva să facă o listă și să viziteze 
fiecare importator de insecte tropicale din Marea Britanie. 
Entomologul puse insecta înapoi în pungă. 

— Pot să te mai ajut cu ceva referitor la asta, Roy? 

— Sunt sigur că vei mai putea. Momentan nu mă pot gândi la 
altceva. Și apreciez că ai rămas atât de târziu pentru mine. 

— Nu e nici o problemă. Lars Johansson arătă spre fereastra de la 
care se vedea șoseaua Exhibition. S-a dovedit a fi o seară frumoasă. Te 
întorci în Sussex? 

Grace confirmă. 

— Lasă-mă să îţi fac cinste cu o băutură, înainte să pleci. 

Grace se uită la ceas. Următorul expres pentru Brighton era în 
aproximativ patruzeci de minute. Nu avea timp să stea la o băutură, 
dar cu siguranță simţea nevoie de una. Și pentru că profesorul îl 
ajutase de atâtea ori în trecut, se gândi că ar fi fost nepoliticos să 
refuze. 

— Doar una mică, spuse el. Apoi trebuie să fug. 

De aceea, treizeci de minute mai târziu, la una dintre mesele de 
afară ale unui bar aglomerat, se trezi întrebându-se ce naiba era în 
neregulă cu viaţa sa. Ar fi trebuit să fie acum împreună cu una dintre 
cele mai frumoase femei pe care le văzuse vreodată. Dar, în schimb, 
era la a doua halbă de bere caldă, după ce în primele cincisprezece 
minute i se ținuse o lecţie despre sistemul digestiv al scarabeului, iar 
acum asculta o analiză lungă a greșelilor din mariajul lui Lars 
Johansson, care devenea din ce în ce mai trist. 

Traficul la ora de vârf în afara Londrei, în acea zi de joi, se dovedise 
a fi mai groaznic decât de obicei. Și seara fiind caldă, plăcută, se părea 
că toţi londonezii vroiau să plece la ţară. De obicei, Tom mergea cu 
trenul pentru a evita acest coșmar, dar fusese nevoit să ia mașina 
astăzi pentru a ajunge la biroul lui Ron Spacks, apoi se dusese în 
centrul Londrei pentru a-și recupera laptopul. 

Planurile sale de a ajunge acasă devreme și a face un grătar în 
grădină cu familia fuseseră făcute praf de Chris Webb, care sosise 
târziu pentru a-i repara computerul și căruia îi luase mai mult timp 
decât se așteptase. Până când terminase, se făcuse aproape 16.30, ceea 
ce însemna că Tom pleca acasă la momentul cel mai nepotrivit. 

În mod normal, în mașină ar fi verificat ce mesaje avea sau ar fi 
ascultat ceva la radio - în Londra îi plăcea în special David Prever de la 
LBC, altfel asculta știrile de la Radio 4 sau jazz; dar în această seară, în 
afara telefonului pe care i-l dăduse lui Ron Spacks pentru a-i spune că 
echipa sa lucra la preţurile pentru ceasurile Rolex Oyster - iată o 
potenţială comandă de vis, pe care trebuia să o încheie - conducea în 
tăcere, doar cu gândurile sale sumbre. 

Sunteţi Tom Bryce? 

Accent est-european puternic. 

Conversația sa cu Kellie de mai devreme. 

Ce fel de accent? 

Ceva european, nu englez. 

Aceeaşi persoană? 


„Noaptea trecută ați accesat un site pe care nu erați autorizat să îl vizitaţi. Acum ați 
încercat să îl accesaţi din nou. Nouă nu ne plac musafirii neinvitaţi. Dacă anunţaţi poliția 
despre ceea ce ați văzut sau dacă încercați să intrați din nou, ceea ce s-a întâmplat 
calculatorului dumneavoastră li se va întâmpla soţiei dumneavoastră, Kellie, băiatului Max și 


fiicei Jessica. Citiţi bine acest mesaj, apoi gândiţi-vă mult.” 


Tom nu avea nici o intenţie să spună poliţiei despre ce văzuse 
marți noapte. Internetul era ca un canal; puteai găsi orice în el, oricât 


de erotic sau de vulgar. Probabil că intrase pe un site care fie făcea 
reclamă la un film, fie era un site violent pentru nebuni. Atâta tot. Nu 
era treaba lui să caute prin canal. 

Dar acel mesaj de ameninţare sugera că nu era doar atât. 

Se apropia de South Downs; traficul, deși aglomerat, era rapid. La 
stânga, la vreun kilometru peste pajiște, văzu o lumină reflectându-se 
într-un geam. Un tren. Uitând de gândurile sale chinuitoare pentru un 
moment, Tom îi invidie pe pasagerii relativ relaxaţi din tren. Oricum, 
va ajunge acasă în cincisprezece minute și abia aștepta să bea ceva, o 
băutură mare și tare. 

Se uită pe geam la soarele ca o minge strălucitoare ce cobora pe 
cerul ca de cobalt. În spatele dealurilor se afla casa sa, sanctuarul său. 
Dar nu se simțea în siguranță; ceva tremura în interiorul lui, 
amestecându-i emoţiile, răscolindu-i frica. 

Nu vroia să îi spună lui Kellie că primise același telefon, dar până 
acum fuseseră atât de deschiși și de sinceri unul cu celălalt, încât se 
întrebă dacă nu era greșit să nu îi spună. Doar că acest lucru ar fi 
agitat-o și mai mult. Apoi, ar fi trebuit să îi povestească și despre CD. 

Și pe urmă? 

Amenințarea din e-mail era limpede. Dacă mergea la poliţie. Dacă 
încerca să mai acceseze site-ul. Și adevărul era că nu intenţiona să facă 
nici una, nici alta. Deci ar trebui să fie în regulă. 

Dar ce rost avuseseră telefoanele? Poate fusese o prostie să încerce 
să intre a doua oară pe site, se gândi el. 


În timp ce intra pe stradă și începu să urce dealul, panica puse 
stăpânire pe el. În față putea vedea mașina veche a lui Kellie parcată 
lângă bordură. În mod normal, o băga în garaj. De ce era pe stradă? se 
întrebă el. 

Câteva minute mai târziu, când parcă în fața casei, văzu care era 
motivul. Aproape fiecare centimetru pătrat din fața garajului era 
ocupat de o cutie. Era una dintre cele mai mari cutii pe care le văzuse 
în viața lui. Ar fi putut ușor adăposti un elefant matur și tot ar mai fi 
rămas spațiu. Iisuse, chestia asta era mai înaltă decât ușa garajului. 

Și în loc ca ușa casei să se deschidă larg și Kellie, Max, Jessica și 
Lady să iasă să îl întâmpine, ușa se deschise câţiva centimetri și apăru 


capul lui Kellie, cu o față rotundă, precaută, apoi ea ieși îmbrăcată 
într-un tricou alb, larg, pantaloni scurți și papuci. Undeva în spatele 
casei putea să o audă pe Lady lătrând entuziasmată. Nici urmă însă de 
copii. 

— E puţin mai mare decât mă aşteptam, spuse Kellie 
împăciuitoare, în loc de salut. Se vor întoarce mâine pentru a-l 
asambla. 

Tom se uită la ea un moment. Dintr-o dată părea atât de 
vulnerabilă. Speriată de telefon sau de el? 

— Ce este asta? întrebă. 

Nu se putea gândi decât că obiectul din cutie trebuie să fi costat o 
grămadă de bani. 

— Trebuia să îl cumpăr, spuse ea. Serios, avea un preţ așa de bun! 

lisuse! Încercând să-și păstreze calmul, întrebă: 

— Ce este? 

Ea făcu un semn și răspunse, încercând să pară nonșalantă și 
nereușind: 

— Este doar un grătar. 

Acum înțelegea el reticența din glasul ei când îi sugerase mai 
devreme să facă un grătar. 

— Un grătar? Ce dracu' prăjești într-o chestie așa de mare? Balene? 
Dinozauri? O cireadă întreagă de Aberdeen Angus”? 

— Preţul lui este de peste opt mii de lire. Eu l-am luat cu trei mii! 
exclamă ea. 

Tom se întoarse, aproape explodând. 

— Eşti incredibilă, iubito! Aveam un grătar foarte bun. 

— A ruginit. 

— Dar ai fi putut lua unul nou de la Homebase cu aproximativ 
șaptezeci de lire. Tu ai cheltuit trei mii? Și unde naiba îl vom pune? 
Chestia asta o să ocupe jumătate din grădină! 

— Nu, eu nu... nu este... aşa de mare când îl asamblăm. Arată atât 
de bine! 

— Va trebui să îl trimitem înapoi. Făcu o pauză, uitându-se în jur. 
Unde sunt copiii? 

— Le-am spus că trebuie să vorbesc cu tine înainte de a-i vedea. I- 
am avertizat că tata s-ar putea să nu fie prea încântat. Își puse mâinile 


în jurul lui. Uite, e ceva ce nu ţi-am spus; am vrut să fie o surpriză. Îl 
sărută. 

lisuse, se întrebă el, ce mai urmează? Îi va spune că este 
însărcinată? 

— Mi-am luat o slujbă! 

Cuvintele îi aduseră un zâmbet. 


O jumătate de oră mai târziu, după ce îi citise Jessicăi mai multe 
pagini din Pisoiul care iubea curcubeele, apoi lui Max un capitol din 
Harry Potter și pocalul de foc, după ce udase roșiile din seră și zmeura, 
căpșunile și zucchinii din pământul de alături, Tom stătea cu Kellie la 
masa de lemn de pe terasă, cu un pahar mare de votcă într-o mână, 
urmărind ultimele raze ale soarelui peste grădina lor. Dădură noroc cu 
paharele. Lângă picioarele sale, Lady rodea fericită un os. 

Peste gardul lângă care Kellie plantase glicină pentru a avea mai 
multă intimitate, se vedea capul lui Len Wainwright mișcându-se de 
colo-colo în fața șopronului. Len petrecuse mult timp, timp pe care 
Tom nu îl avea, explicându-i diferitele faze ale construirii acestuia. Dar 
nu îi spusese niciodată care era scopul lui. Kellie sugerase odată că 
poate o va ucide pe soţia sa și o va ascunde în șopron. Atunci i se 
păruse amuzant, dar acum Tom nu mai zâmbea. 

Aerul mirosea dulceag și nu se auzea decât ciripitul de seară al 
păsărilor. Era o perioadă a anului care îi plăcea foarte mult, un 
moment al zilei în care, în mod normal, uita toate problemele și se 
bucura de viață. Dar nu și în această seară. Nimic nu părea să îi 
calmeze frica ce tot îi dădea târcoale. 

— Nu... nu știam... adică, credeam că nu prea vrei să stai departe 
de copii și să te duci la serviciu! spuse el. 

— Jessica se duce acum la grădiniță, așa că am timp, răspunse ea 
bând din vin. Se deschide un nou hotel în Lewes și mi s-a oferit o 
slujbă la recepție, cu program flexibil, începând de luni. 

— Să lucrezi la hotel? Nu ai mai lucrat la vreun hotel. De ce nu te 
apuci din nou de predat, dacă vrei să lucrezi din nou? 

— Simt că vreau să fac altceva. Mă vor pregăti. Și nu e mare lucru. 
În general trebuie să lucrez la calculator. 


„Ceea ce îți dă posibilitatea să stai pe eBay toată ziua, se gândi 
Tom, dar nu spuse nimic. Luă o gură din băutură și începu să facă 
niște calcule în gând. Dacă Kellie ar câștiga suficient cât să își acopere 
cumpărăturile, ar fi un ajutor imens. Dar trei mii de lire de pe cardul ei 
de credit pe nenorocitul acela de grătar imens... Îi va lua luni de zile să 
câştige atât. Între timp, el va trebui să plătească. Apoi îi sună telefonul 
mobil, pe care îl lăsase în birou. 

Se uitară unul la celălalt. Văzu strălucirea de teamă din ochii lui 
Kellie și se întrebă dacă ea văzuse același lucru în ai lui. Se grăbi să 
urce și văzu cu ușurare că pe ecran apărea numele lui Chris Webb. 

— Bună, Chris, spuse el. Ai găsit ceva pe CD? 

Vocea programatorului era aspră. 

— Nu și se pare că nici nu o voi face. 

— Cum așa? 

— Am ajuns acasă și tot locul este răvășit. Cineva a răscolit totul. Și 
nu glumesc când spun totul. Îmi va trebui o săptămână să rearanjez. 

— lisuse! Și ți-au luat ceva? 

— Nu, răspunse el. Nu au luat. Urmă o pauză lungă în care Tom 
auzi sunetul unei brichete și apoi o inhalare. De fapt, lipsește numai 
un lucru. 

— Ce anume? 

— CD-ul tău. 

Alison Vosper, detectiv-șef adjunct, era persoana în faţa căreia 
trebuia să raporteze Roy Grace. Aceasta avea un temperament 
schimbător, trecând de la amabilitate și blândeţe într-un moment, la 
arţag în următorul. În urmă cu câţiva ani, cineva din poliţie o poreclise 
Nr. 27, după felul de mâncare dulce-acrișor de la restaurantul 
chinezesc. Porecla rămăsese, deși Grace se gândea că ar trebui 
schimbată, pentru că nu își mai aducea aminte când o văzuse într-o 
pasă bună. 

Și cu siguranţă astăzi nu era bine dispusă. 

Vineri dimineaţă, la ora 9, stătea în picioare pe covorul gros din 
fața biroului lui Vosper, cu același gol în stomac pe care îl avea când 
era chemat în biroul directorului de la școală. Era ridicol ca o persoană 
de vârsta lui să fie nervoasă în fața superiorilor, dar Alison Vosper avea 
acest efect asupra sa, indiferent că vroia să recunoască sau nu. În mod 
evident, fusese chemat pentru a face un rezumat înaintea conferinţei 
de presă, dar nu erau prea multe de spus. După patruzeci și opt de ore, 
nu știau cine este victima și nu aveau nici un suspect. 

Un lucru pe care Grace îl învățase de când lucra în poliţie era cât 
de mult țineau ofițerii superiori să lase publicului impresia că poliția 
avea rezultate. Din cauza faptului că doreau să aibă publicul de partea 
lor, Grace avea uneori sentimentul că superiorii săi considerau că era 
mai bine să ţină în custodie pe cineva, oricât de nevinovat ar fi fost, 
doar să arate că fac ceva, decât să admită în fața unei săli pline de 
jurnaliști că nu au nici un indiciu. 

Spre deosebire de sediul central al Departamentului de 
Criminalistică din Sussex House, modern și fără suflet, șefii cei mari 
aveau birourile în clădirea Queen Anne, în centrul grupului înghesuit 
de clădiri care cuprindea toate birourile Poliţiei din Sussex, la 
marginea orașului Lewes. 

Caracteristicile plăcute, originale, ale clădirii fuseseră lăsate intacte 
în majoritatea birourilor, în special stucaturile de pe tavan. Biroul lui 
Alison Vosper era un bun exemplu. Încăperea de la parter era 


imaculată, cu o priveliște minunată spre o peluză îngrijită, mobilată cu 
antichităţi elegante, care dădeau impresia de autoritate și permanenţă. 

Piesa de rezistenţă era un birou mare din lemn de trandafir lustruit 
pe care era o agendă, o vază subţire de cristal cu trei lalele în ea, 
fotografii înrămate ale soţului (care era un polițist cu câţiva ani mai 
vârstnic, dar într-o poziţie ierarhică inferioară ei) și ale celor doi copii, 
un băiat și o fată, inocenți în uniformele de școală, un suport pentru 
creioane și, ca de obicei, mai multe ziare de dimineață împrăștiate în 
evantai. Din fericire, Grace nu apărea în nici unul pe prima pagină. 

Detectivul-șef adjunct Alison Vosper nu era numai acră în această 
dimineaţă, ci și extrem de rece, un lucru scos în evidenţă de bluza pe 
gât apretată, de culoarea gheții, prinsă în faţă cu o broșă cu diamant la 
fel de înghețată. Chiar și parfumul avea o tentă acidă. 

Ca de obicei, Vosper nu îl invită să se așeze - o tehnică pe care o 
folosea de mult pentru a face ședințele scurte și la obiect. Grace îi 
aduse la cunoștință tot ce se mai întâmplase de la ședința de ieri. 
Singura reacţie vizibilă pe care a obținut-o a fost când a ajuns la 
insectă; era suficientă repulsie pentru a demonstra că sub carapacea 
dură, Alison Vosper era totuși un om. 

— Deci avem trei victime posibile printre femeile raportate ca 
dispărute în ultimele zile? întrebă ea. 

Avea un accent din Midiands, care ce o făcea să pară și mai dură. 

— Da. Am trimis la Huntingdon material luat din locuinţele lor, 
pentru analiza ADN-ului. Vom primi un răspuns astăzi mai târziu. 

— Și dacă nu se potrivește nimic cu victima? 

— Va trebui să extindem cercetările. 

Sună telefonul. Ea apăsă un buton și răspunse: 

— Sunt ocupată. Apoi se uită din nou la detectivul Grace. Știi că 
acest caz contează foarte mult pentru tine, Roy? 

— Mai mult decât alte cazuri? 

Se uită la el în tăcere, cu privirea rece. 

— Cred că amândoi știm asta. 

Grace se încruntă, nesigur de ce va urma și simțindu-se 
inconfortabil. Ea își învârti verigheta de aur pe deget și păru că se 
îmbunează. 


— Ai fost norocos, Roy, să rămâi atâţia ani în același loc. O 
mulțime de polițiști trebuie să se tot mute dacă vor să fie promovați. 
Ca și mine. Eu sunt din Birmingham, dar am stat numai trei ani din 
toată cariera mea acolo. Am fost peste tot: Northumberland, Ipswick, 
Bristol, Southampton. Este altfel decât pe vremea tatălui tău. El a stat 
tot timpul în Brighton, nu-i așa? 

— Dacă includem și Worthing. 

Ea zâmbi. Worthing era la doar câţiva kilometri distanță. Apoi 
figura i se înăspri din nou. 

— Mi s-a spus că tatăl tău era o persoană cunoscută și foarte 
respectată. Dar se pare că multe persoane cred că nu ești fiul tatălui 
tău. 

Lăsă cuvintele să atârne în aer. Roy le simţi ca pe o înțepătură în 
inimă. Era ca și cum ar fi fost înjunghiat și toată energia i se scurgea pe 
acolo. Se uită la ea confuz și se simţi foarte vulnerabil. 

— Știu... știu că am partea mea de critici, spuse el și, dintr-o dată 
fu conștient de cât de neconvingător suna. 

Ea dădu din cap și de data aceasta își scoase verigheta de pe deget, 
ținând-o în față, ca și cum ar fi vrut să arate că nimic nu este 
permanent, că îl putea da afară din viaţa ei la fel de ușor cum putea 
arunca verigheta la gunoi. 

— Nu de critici sunt eu îngrijorată, Roy. Șeful este preocupat de 
răul pe care l-ai cauzat poliției din Sussex. Aproape că ai împiedicat un 
proces acum două săptămâni, când ai dus o dovadă la un clarvăzător; 
și, ca rezultat, ai fost citat în toate titlurile ziarelor, ceea ce ne-a făcut, 
și pe tine și pe noi, să cădem de proști. Ţi-ai pierdut respectul multor 
colegi apelând la supranatural. Apoi, ai permis ca doi suspecți să 
moară în timpul unei urmăriri. 

Grace încercă să o întrerupă, gândindu-se că nu avea dreptate, dar 
ea îl opri ridicând o mână. 

— Acum suntem la patruzeci și opt de ore de la o crimă și nu poți 
spune nici cine este victima, nu ai nici un suspect; tot ce ai este 
istoricul unui nenorocit de gândac găsit la locul crimei. 

Deja Grace se enerva. 

— Îmi pare rău, dar nu este corect și tu știi asta. 


— Aici nu e vorba despre ce este corect, Roy; este vorba de faptul 
că poliţia apare în ochii publicului ca fiind incompetentă. 

— Cei doi care au murit în mașină erau vinovaţi ca naiba și erau și 
periculoși. Au străpuns barajele de poliţie, au furat două mașini, au 
lovit un polițist pe motocicletă. Ai fi preferat să îi lăsăm să scape? 
întrebă el dând din cap cu frustrare. 

— Ce vreau să îți spun, Roy, este că poate că ar fi mai bine să te 
mutăm într-o zonă în care nu ești cunoscut. Poate undeva în nord. 
Undeva unde au multe pe cap și le-ar prinde bine cunoștințele tale. 
Cum ar fi în Newcastle. Un coleg de la secția de acolo m-a întrebat 
dacă avem un detectiv pentru un caz sensibil, un om pe care să îl 
trimitem acolo câteva luni, poate un an. Și cred că tu ești persoana 
potrivită pentru asta. 

— Cred că glumești. Aici e casa mea. Nu vreau să fiu transferat 
nicăieri. Nici nu sunt sigur că vreau să mai rămân în poliție dacă se 
întâmplă asta. 

— Atunci adună-te și asigură-te că nu se întâmplă. Desemnez un 
alt ofițer să lucreze cu tine la caz, deoarece nu cred că faci suficiente 
progrese. Este un fost detectiv inspector, pe care l-am promovat în 
aceeași funcţie cu tine. 

— Îl cunosc? 

— Numele lui este Cassian Pewe. 

Grace se gândi un moment, apoi gemu în sinea sa. Detectiv 
inspector Cassian Pewe, acum detectiv căpitan Cassian Pewe. Grace se 
întâlnise cu el în urmă cu vreo doi ani, când cei de la Met aduseseră 
oameni pentru a da o mână de ajutor celor din Brighton, în timpul 
conferinţei laburiștilor. Și-l amintea ca o persoană foarte arogantă. 

— Vine aici? 

— Începe de luni. Va lucra într-un birou de aici. Ai vreo problemă 
cu asta? 

„Da”, ar fi vrut să spună, nervos. „Bineînţeles, pudelul șefului. În ce 
alt birou să îl bage? Aici era perfect, astfel ca ea și Pewe să stea comod 
de vorbă, despre cum să-l submineze pe spinul din coasta lor, anume 
pe detectivul Roy Grace.” 

Dar nu avea altă soluție și spuse: 

— Nici o problemă. 


— Ai un cartonaș galben, Roy. Da? 

Simţea că se îneacă și nu putu decât să răspundă dând din cap. 
Apoi telefonul sună. Ea îi făcu semn să răspundă. Se îndepărtă de 
biroul ei și se uită la ecran. Era de la echipa lui. 

— Roy Grace, spuse el. 

Era detectiv Nicholl, care îl suna entuziasmat să îi spună că 
primiseră rezultatele de la laboratorul din Huntingdon. Aveau o 
potrivire cu ADN-ul cadavrului. 

— Nu pot să cred ce muzică asculți, omule, spuse Branson. E o 
porcărie maximă. Nu am nici un alt cuvânt pentru ea. 

Mergeau pe un drum care cobora îndreptându-se spre est, având la 
stânga întinderea verde a bazei de luptă din timpul celui de-al doilea 
război mondial, care acum devenise Aeroportul Shoreham, un loc 
agitat pentru avioane particulare și zboruri comerciale către insulele 
Canalului și în direcția Southampton. 

Shoreham era suburbia de vestul extrem al orașului Brighton și 
Grace simţea tot timpul un amestec ciudat de relaxare și nostalgie 
atunci când o lăsa în urmă. Nostalgie, deoarece Brighton era locul 
unde se simţea cu adevărat acasă; în orice alt loc se simţea ca într-o 
apă nesondată căreia nu îi știa adâncimea, puţin cam nesigur. Și 
relaxare pentru că, atunci când era în conurbaţia Brighton și Hove, 
avea un sentiment de responsabilitate și nu putea să se relaxeze decât 
în afara ei. 

După anii petrecuţi în poliție, devenise a doua natură a sa să 
evalueze în mod inconștient fiecare pieton și ocupant al locurilor din 
mașinile de pe stradă. Îi știa pe majoritatea răufăcătorilor, cu siguranță 
pe toți traficanţii de droguri și pe mulţi dintre hoţi și spărgători; știa 
când erau la locul potrivit și când nu. De aceea era ridicolă 
ameninţarea lui Alison Vosper de a-l transfera. O viaţă de cunoștințe și 
contacte s-ar fi dus pe apa sâmbetei. 

Roy Grace hotărâse să conducă el deoarece simțea că nervii nu îi 
mai suportau o altă plimbare cu Branson, care își arăta talentul la 
urmăriri de mare viteză. Acum nu era sigur că nervii săi mai rezistau 
văzând ce face detectivul de CD-player-ul său. Dar Branson încă nu 
terminase cu el. 

— Beatles? Cine naiba mai ascultă Beatles în mașină în zilele 
noastre? 

— Eu, îmi plac, spuse Grace defensiv. Problema ta este că nu faci 
diferenţa între zgomot și muzica bună. 

Opri Alfa Romeo la un semafor, la intersecția cu Lancing College. 
Se hotărâse să ia mașina sa deoarece nu o mai folosise de ceva timp și 


bateria necesita o încărcare. Și, mai important, dacă ar fi luat o mașină 
de la serviciu, Branson probabil că ar fi insistat să conducă și s-ar fi 
simţit jignit dacă nu l-ar fi lăsat. 

— Asta e amuzant, venind din partea ta, spuse Branson. Pur și 
simplu nu înţelegi muzica! Apoi, schimbând brusc subiectul, arătă 
spre un local de peste drum. Sussex Pad. Au o mâncare de pește foarte 
bună, am fost cu Ari. Mda, e bună. Apoi își îndreptă din nou atenţia 
către CD player. Dido! 

— Ce are Dido? 

Branson ridică din umeri. 

— N-are nimic, dacă îți place genul ăsta de lucruri. Nu mi-am dat 
seama cât de trist ești. 

— Da, îmi place genul ăsta de lucruri. 

— Și, lisuse, ce e asta? Ceva ce ţi-au dat gratis la o revistă? 

— Bob Berg, spuse Grace, enervându-se. Se întâmplă să fie un 
cântăreţ de jazz modern. 

— Da, dar nu este de culoare. 

— Da, bine. Și trebuie cumva să fii de culoare ca să cânți jazz? 

— Nu am spus asta. 

— Ba ai spus! Oricum, este mort; a murit într-un accident acum 
câţiva ani și mie îmi place muzica lui. Este un saxofonist tenor foarte 
bun. Mai ai altceva de făcut bucățele? Sau ar trebui să vorbim despre 
așa-zisa ta bănuială? 

Puțin mai potolit, Branson porni radioul și îl opri pe un post de 
muzică rap. 

— Mâine mergem să cumpărăm haine? O să te duc să îţi cumperi 
și niște muzică. Dacă vii cu tipa de la întâlnire în mașina asta și vede 
ce muzică asculți, o să înceapă să caute în torpedou după cuponul de 
pensie. 

Grace nu îl mai asculta, gândindu-se la ceea ce aveau de făcut și la 
toate mingile pe care trebuia să le ţină în aer în același timp. Nervii îi 
erau întinși la maximum, în parte din cauza întâlnirii cu Alison 
Vosper, de la care plecase simțindu-se foarte deprimat, dar și din 
cauza sarcinii pe care trebuia să o ducă la capăt în aproximativ o oră. 
În mod normal, Grace era foarte cinstit când spunea că îi plăcea 
aproape fiecare aspect al muncii de poliţist; cu excepţia unuia și acela 


era să spună unui părinte sau membru de familie despre moartea 
cuiva drag. Nu era ceva ce trebuia să facă foarte des în ultima vreme, 
deoarece aveau ofițeri la Departamentul de Relaţii cu familia, detectivi 
care erau pregătiți special. Dar erau unele situaţii, ca asta, de exemplu, 
când vroia să fie el însuși de față pentru a vedea reacţiile, pentru a 
culege cât de multe informaţii în primele momente după ce aflau 
vestea. Și îl luase pe Glenn Branson deoarece credea că va fi o bună 
pregătire pentru el. 

Persoanele pe care le anunțau de moartea cuiva respectau un 
anumit model. În primele ore erau în stare de șoc, vulnerabile, și era 
posibil să spună mai mult decât doreau. Dar, rapid, începeau să dea 
înapoi, iar ceilalți membri ai familiei strângeau rândurile în jurul lor. 
Dacă vroiai să afli ceva informaţii, trebuia să le obţii în primele ore de 
la aflarea veștii. Era o metodă crudă, dar întotdeauna eficientă; altfel te 
blocai timp de săptămâni, poate chiar luni. Jurnaliștii știau și ei acest 
lucru. 


Îi recunoscu pe cei doi ofițeri de la Departamentul de Relaţii cu 
familia, detectiv Maggie Campbell și detectiv Vanessa Ritchie, care 
stăteau în mașină, un Volvo mic, nemarcat, parcat lângă marginea 
peluzei din fața casei; Grace opri și el mașina alături. Figurile celor 
două, pline de dezaprobare, se uitau prin parbriz la el. 

— La dracu, omule! Cum își permit unii astfel de case? spuse 
Glenn, uitându-se la porţile de oţel dintre doi stâlpi din piatră. 

— Pentru că nu sunt polițiști, răspunse Grace. 

Banii nu fuseseră un lucru extrem de important în viaţa lui. Sigur 
că îi plăceau lucrurile frumoase, dar nu avusese niciodată dorinţe 
extravagante și fusese întotdeauna atent să nu depășească limita. 
Sandy se descurcase de minune să economisească de ici, de colo. 
Întotdeauna îl amuzase faptul că obișnuia să cumpere felicitările 
pentru următorul Crăciun la promoţiile din ianuarie. Din aceste 
economii se cinsteau întotdeauna cu ceva frumos, așa cum îi plăcea ei 
să spună. În primii ani de căsătorie, când lucra la o agenţie de voiaj și 
putea să obțină reduceri la călătorii, economisise de două ori suficienți 
bani încât să plece peste hotare câte două săptămâni. 


Dar oricât ar fi economisit din salariul său, chiar cu toate primele 
pentru ore suplimentare, pe care obișnuia să le primească la începutul 
carierei, nu ar fi fost de ajuns să cumpere vreodată ceva de mărimea 
conacului la care se uita acum. 

— Îţi aduci aminte filmul acela, Marele Gatsby? întrebă Branson. 
Versiunea lui Jack Clayton, cu Robert Redford și Mia Farrow? 

Grace încuviinţă. Își aducea vag aminte, cel puţin de titlu. 

— Așa-i și locul ăsta, nu? Te uiţi la o casă dată dracului. 

Și așa era: o alee dreaptă cu copaci pe margine, lungă de câteva 
sute de metri, care ducea într-o parcare circulară cu un iaz ornamental 
în mijloc, în fața unui conac antic roman, sau cel puţin în stil antic 
roman. 

Grace încuviință. Cu colțul ochiului văzu portiera de la Volvo 
deschizându-se. 

— Încep necazurile, spuse el încet. Cele două coborâră din mașină. 

Maggie Campbell, o femeie cu părul negru, la treizeci și ceva de 
ani, și Vanessa Ritchie, subţire, înaltă și roșcată, mai mare în grad, cu o 
față dură și puternică, veniră lângă ei, amândouă în haine la modă, dar 
sobre. 

— Nu se poate să intrăm toți patru, Roy, spuse detectiv Ritchie. 
Suntem prea mulți. 

— O să mă duc eu primul, cu Glenn, să îi dau vestea. Apoi te sun 
imediat ce cred că este cazul să interveniți. 

O văzu pe Maggie Campbel încruntându-se. Ritchie dădu din cap. 

— Este greșit, știi prea bine asta. 

— Da, știu, dar așa vreau să joc în cazul acesta. 

— Să joci? răspunse ea nervoasă. Nu suntem la un experiment aici! 
Nu e bine. 

— Ce nu e bine, Vanessa, este ca un tată să afle că părți din fata lui 
au fost găsite, mai puţin câteva bucăți importante, cum ar fi capul, pe 
un teren nenorocit, cu un gândac în fund. Asta e ce este greșit. 

Ofițerul de la relaţiile cu familia se bătu cu palma peste piept. 

— Pentru asta am fost noi pregătite. Suntem specialiste în toate 
aspectele pierderilor omenești. 

Grace se uită pe rând la cele două femei. 


— Știu totul despre pregătirea voastră și vă știu și pe voi; am lucrat 
înainte cu voi și vă respect. Asta nu are nimic de a face cu capacitățile 
voastre. Pregătirea vă poate ajuta, dar la sfârșitul zilei rămâne și 
aspectul muncii polițienești. În acest caz, am motivele mele pentru a 
le da eu vestea; și cum eu coordonez acest caz, eu stabilesc regulile, 
da? Nu mai vreau să văd fețe triste din partea voastră, vreau să 
cooperăm. Este clar? 

Cele două încuviinţară, dar tot nu păreau mulțumite. 

— Te-ai hotărât cât de mult îi vei spune tatălui? întrebă tăios 
Vanessa Ritchie. 

— Nu, voi acţiona în funcţie de situaţie. O să vă informez înainte 
de a vă chema, da? 

Maggie Campbell zâmbi cu jumătate de gură, împăciuitor. Detectiv 
Ritchie îi făcu un semn de „tu ești șeful”. 

La un gest al șefului, Branson apăsă pe buton și după câteva 
secunde porţile se deschiseră treptat. Merseră cu mașina până la casă. 
Grace parcă între cele două mașini de afară, un BMW 7 vechi, destul 
de murdar, și un Subaru foarte vechi. 

În timp ce se apropiau de ușa de la intrare, aceasta fu deschisă de 
un bărbat distins, pe la cincizeci și cinci de ani, cu părul negru cu fire 
argintii la tâmple, îmbrăcat cu o cămașă albă deschisă la gât, cu butoni 
de aur, pantaloni de costum și pantofi negri lucioși. Avea un telefon 
mobil în mână. 

— Detectiv căpitan Grace? întrebă el, cu un accent ușor înfundat, 
părând că vorbește printre dinţi, uitându-se nesigur la cei doi polițiști. 

Avea un zâmbet plăcut, dar niște ochi albaștri, triști, ca o pereche 
de suflete mici, pierdute. 

— Domnul Derek Stretton? întrebă Grace. Apoi el și Branson îi 
arătară din politeţe legitimaţiile de serviciu. 

Făcându-le semn să intre, Derek Stretton întrebă: 

— Cum aţi condus până aici? 

— A fost bine, răspunse Grace. Cred că am ales o perioadă bună a 
zilei. 

— Drumul este îngrozitor; nu înțeleg de ce nu vor să facă o 
autostradă. Janie pierde întotdeauna ore întregi până când ajunge aici, 
din cauza blocajelor. 


Primul lucru pe care îl remarcase Grace atunci când intrase fusese 
cât de puţin mobilată era casa. Existau o masă frumoasă cu intarsii, un 
dulap și scaune antice, dar nici un covor sau ceva care să acopere 
pardoseala și observă niște umbre pe pereţi, de unde era evident că 
fuseseră date jos tablouri de curând. 

Conducându-i spre un birou la fel de sumar mobilat, cu două 
canapele puse direct pe podea și cu o masă de plastic, ca cele pentru 
picnic, așezată între ele în chip de măsuţă de cafea, Derek Stretton 
păru că se grăbește să le explice, arătând către pereţii goi și urmele 
mari, dreptunghiulare, unele cu fire deasupra, altele cu becuri: 

— Din nefericire am fost nevoit să renunţ la ceva din averea 
familiei. Am făcut câteva investiţii păguboase... 

Asta explica umbrele de pe pereţi, se gândi Grace. Probabil că le-a 
trimis la licitaţie. Stretton arăta atât de mohorât, încât îi păru sincer 
rău de el - și asta fără bomba pe care urma să o lanseze. 

— Menajera mea nu este... Făcu un semn neajutorat cu mâna prin 
aer. Pot să vă aduc niște ceai? Cafea? 

Grace era însetat. 

— Ceai, vă rog, cu lapte, fără zahăr. 

— Și pentru mine la fel, vă rog, spuse Branson. 

În timp ce Stretton ieșea, Grace se îndreptă către una dintre piesele 
de mobilier din cameră, o masă elegantă, acoperită de fotografii. 

Într-una se vedea un cuplu în vârstă; bunicii, presupuse el. Apoi 
era una cu un Derek Stretton tânăr și cu o femeie atrăgătoare, de 
aproape aceeași vârstă. Lângă ea mai era una cu o femeie tânără; Janie, 
probabil. În fotografie avea șaptesprezece sau optsprezece ani, era 
frumoasă și elegantă, într-o rochie de bal din catifea neagră, cu părul 
blond lung prins sus cu două clame cu diamante și cu un colier de 
argint la baza gâtului. Semăna mult cu Gwyneth Paltrow. Zâmbea, dar 
nu era nimic spontan în fotografie. Pentru Grace părea ceva de genul 
„Da, sunt minunată și știu acest lucru.” 

Mai era o fotografie lângă aceasta, tot cu Janie, cu vreo doi ani mai 
tânără, pe o pârtie de schi, cu un hanorac mov, ochelari de soare 
moderni și cu o expresie șmecheră. 

Grace se uită la ceas. Era ora 11.30. Plecase de la conferința de 
presă, lăsându-l pe Dennis Ponds să spună jurnaliștilor că acum aveau 


numele victimei și îl vor face public după ce îi vor anunţa rudele, adică 
peste aproximativ o jumătate de oră. Apoi, îi ceruse lui Ponds să 
trimită fotografia ei în cât mai multe locuri posibile, pentru a vedea ce 
informaţii despre ultimele sale ore de viață pot veni de la public și să 
solicite difuzarea cazului la următorul episod din Crimewatch, 
miercurea viitoare, dacă până atunci nu progresau. 

Branson se dusese lângă șemineu. Deasupra acestuia erau mai 
multe felicitări. Grace se apropie. Se uită la una cu un desen al unui 
bărbat foarte mândru, în costum cu cravată, pe care erau scrise 
cuvintele: „Pentru un tată cu totul deosebit!” 

O deschise și văzu mesajul: „Pentru tăticul meu iubit. Cu toată 
dragostea mea, multă, multă de tot. JXXX. 

Grace puse felicitarea la loc și se îndreptă către o fereastră înaltă, 
cu alcov. Fereastra avea o priveliște frumoasă către râul Hamble; 
Branson i se alătură și se uitară împreună la o pădure de macarale din 
portul care părea că se află chiar la marginea proprietăţii. 

— Nu mi-au plăcut niciodată bărcile, spuse Branson. Nu m-am 
simțit niciodată prea bine pe apă. 

— Deși locuiești lângă mare? 

— Nu este chiar lângă mare. 

Îi sună telefonul și el îl scoase din buzunar. 

— Detectiv Branson. Aha, bună, sunt cu Roy, aproape de 
Southampton; probabil că ne întoarcem în Brighton pe la ora 14. Roy 
vrea să facă o ședință scurtă la ora 18, așa că toată lumea să fie acolo, 
da? Am obţinut ofițerii pe care îi cerusem în plus? Doar unul până 
acum? Cine este? La dracu, cred că glumești! El! Nu pot să cred că ni l- 
au aruncat nouă! Roy va fi supărat. Mergem direct la apartamentul ei 
de aici; Roy vrea ca cineva să se ducă la ea la birou, să discute cu șeful 
ei și cu personalul. Bine. OK. 18.30. Perfect. 

Branson își puse din nou telefonul în buzunar. 

— Era Bella. Ce crezi că s-a întâmplat? Cererea pentru doi ofițeri 
suplimentari... Știi pe cine ne-au dat? 

— Lovește-mă. 

— Norman Potting. 

Grace mormăi. 

— Ar trebui să iasă la pensie; e mai bătrân decât Dumnezeu. 


— Nu prea le-a încântat pe doamne. Bella nu e fericită. 

Detectivul sergent Norman Potting avea peste cincizeci și cinci de 
ani și, în comparaţie cu alţii, venise târziu în echipă. Era un poliţist de 
școală veche, incorect din punct de vedere politic, lent și fără nici un 
interes de a promova; nu își dorise niciodată responsabilităţi, dar nici 
nu voise să se pensioneze atunci când împlinise cincizeci și cinci de 
ani, limita de vârstă normală pentru un sergent, și de aceea își 
prelungise serviciul. Îi plăcea să facă lucrul la care era bun și anume să 
muncească ordonat și calculat. Ordonat, adică să facă munca de 
poliție metodic și riguros, adică să sape cât mai adânc în cazul oricărei 
crime; să fie cât mai calculat posibil, până când dădea de o urmă care 
să îl ducă undeva. 

Cel mai bun lucru care se putea spune despre Norman Potting era 
acela că era încăpățânat și de încredere și că dădea rezultate. Dar era 
plicticos ca naiba și avea obiceiul de a supăra pe aproape oricine. 

— Credeam că lucrează permanent la Gatwick, cu echipa 
antiterorism, spuse Grace. 

— Evident, cei de acolo s-au săturat de el. Poate că nu i-au mai 
suportat glumele, zise Branson. 

— Și Bella spune că miroase a tutun de pipă. Nici ea, nici Emma- 
Jane nu vor să stea lângă el. 

— Bietele de ele. 

Derek Stretton se întoarse în cameră, ducând o tavă cu trei cești 
mici și o cană de lapte. Puse tava pe măsuţa de plastic, apoi le făcu 
semn să se așeze pe canapea, iar el se așeză în fața lor. 

— Domnule detectiv, ați spus la telefon că aveţi vești de la Janie? 
întrebă el cu speranţă. 

În acest moment Grace își dorea cu ardoare să le fi trimis pe cele 
două specialiste să facă treaba asta. 

Practic, Tom nu făcuse nimic în acea dimineaţă. Stătea la biroul 
său, având o grămadă de mesaje la care nu răspunsese și care îi 
umpleau monitorul; însă cel puţin calculatorul său funcționa din nou. 
Răspunsese la câteva apeluri telefonice și se uitase atent peste o listă 
de prețuri pentru ceasurile Rolex Oyster, dar în restul timpului se 
gândise. 

Se gândise. Își chinuise creierul, dar nu găsise nici un răspuns. 
Telefonul de ieri noapte, când Chris îi spunea că a fost jefuit. 

„De fapt, lipsește un singur lucru nenorocit... CD-ul tău...” 

Oricum, el văzuse casa lui Chris, știa că e într-o dezordine 
monstruoasă. N-ar fi fost greu să rătăcești un CD acolo, erau zeci de 
CD-uri împrăștiate peste tot. 

Dar, se gândi Tom, cineva nu era prea fericit că el avea CD-ul și nu 
se obosise degeaba să îi strice de două ori calculatorul. Și acum îl 
luaseră înapoi? Încercase Chris Webb să îl acceseze și le atrăsese 
atenția? 

Și dacă proprietarul CD-ului, idiotul din tren, și-l luase acum 
înapoi, se va termina toată povestea? Poate că idiotul va fi în seara 
aceasta în tren, din nou. Dar Tom se îndoia; în toţi anii de când făcea 
naveta nu îl mai văzuse niciodată. Și în afară de asta, nu era sigur ce ar 
fi făcut: s-ar fi dus și ar fi țipat la el, sau ar fi fost prea zăpăcit ca să mai 
spună ceva? 

Încă nu îi povestise nimic lui Kellie despre asta. Era mai bine să 
păstreze tăcerea, să nu se audă nimic. Nu mai primise nici un telefon, 
ceea ce însemna, spera el, că respectase avertismentul. 

Și cu siguranță îl înțelesese. 

— Domnule Stretton, proprietarul apartamentului pe care l-a 
închiriat fiica dumneavoastră în Londra ne-a lăsat înăuntru ieri și ne-a 
dat voie să luăm câteva lucruri care i-au aparținut, pentru testul de 
ADN. Am luat câteva fire de păr de pe perie și o bucată de gumă de 
mestecat pe care am găsit-o în coșul de gunoi, explică Grace. 

Derek Stratton ţinea ceașca fără să bea, uitându-se la el cu atenţie. 

— Am trimis mostrele la laboratorul poliţiei din Huntingdon și 
azi-dimineaţă am primit rezultatele. ADN-ul identificat pe guma de 
mestecat și cel de pe perie este al aceleiași persoane și s-a remarcat o 
potrivire perfectă cu cel al cadavrului descoperit miercuri. Mi-e teamă 
că singura concluzie pe care o putem trage, domnule, este că tânăra 
femeie omorâtă este fiica dumneavoastră, Janie. 

Urmă o tăcere lungă și preț de câteva secunde Grace crezu că 
Derek Stretton va da capul pe spate și va începe să râdă. Dar ceașca a 
început să-i tremure în farfurioară, din ce în ce mai tare, până când 
bărbatul se aplecă în față și o puse pe măsuţă. 

— Eu... înțeleg, spuse el. 

Se uită la Grace, apoi la Branson. Și încet, ca un castel din cărți de 
joc, păru că se dărâmă în sinea sa, ca și cum cineva îl secase de toate 
puterile. 

— Ea este tot ce am pe lume. Vă rog, spuneţi-mi că nu este 
adevărat. Trebuie să vină astăzi... este ziua mea... urma să mergem să 
luăm cina în oraș. O, Doamne! Eu... eu... 

Grace se uită nemișcat în față, evitând privirea lui Branson, 
dorindu-și cu disperare să poată spune că nu este adevărat, că era o 
greșeală. Dar nu putea să adauge nimic, nimic care să micșoreze 
durerea acestui om. 

— Mi-am pierdut soția, mama ei, în urmă cu trei ani. Cancer. 
Acum o pierd pe Janie. Eu... 

Grace îi lăsă un timp, apoi întrebă: 

— Cum era fiica dumneavoastră, domnule? Adică, erați apropiaţi? 

După o tăcere lungă, Derek Stretton răspunse: 


— Se spune că întotdeauna există o legătură specială între fiică și 
tată. În cazul meu, cu siguranţă așa a fost. 

— Era o persoană atentă? 

— Enorm. Nu uita niciodată de ziua mea, de Crăciun sau de Ziua 
Tatălui. Este... este... o fiică perfectă. 

Vocea i se stinse. Grace se ridică. 

— Aveţi o fotografie recentă a ei? Aș dori să îi pun fotografia în 
circulaţie cât mai repede posibil. 

Derek Stretton încuviință nemișcat. 

— Și vă deranjează dacă aruncăm o privire în dormitorul ei? 

— Doriţi să vin și eu, sau... 

— Ne descurcăm singuri. 

— Primul etaj, la capătul scărilor faceţi la dreapta. Este a doua ușă 
pe dreapta. 

Era camera unei fete tinere; o fată tânără ordonată, organizată, 
calculată. Un rând de jucării de pluș stătea aranjat pe perne. Un poster 
cu formaţia U2 era lipit pe perete. Pe noptieră se vedea o colecție de 
scoici. Rafturile erau pline cu cărți pentru copii, povești cu aventuri 
pentru fete și câteva romane de acțiune de Scott Turrow, John Grisham 
și alți autori americani. Pe podea era o pereche de papuci și un halat 
de modă veche atârna pe dosul ușii. 

Grace și Branson deschiseră toate sertarele, cotrobăiră printre 
hainele ei, printre lenjerie, tricouri, bluze, pulovere, dar nu găsiră 
nimic care să indice chiar și de departe ceva ce ar fi expus-o unui 
criminal sălbatic. Apoi Grace ridică o cutie de bijuterii din catifea și o 
deschise. Înăuntru erau niște cercei delicaţi din ametist, o brățară de 
argint, un colier de aur și un inel cu monogramă. Închise capacul și 
tinu în continuare cutia. 

După cincisprezece minute, se întoarseră la parter. Derek Stretton 
părea că nu se mișcase de pe scaun și nu băuse din ceai. Grace întinse 
cutia și îi deschise capacul, arătându-i tatălui ce conţinea. 

— Domnule Stretton, toate acestea sunt ale fiicei dumneavoastră? 

El se uită la ele și încuviință. 

— Pot împrumuta una dintre ele? Una pe care este posibil să o fi 
purtat de curând? 

Grace ignoră privirea ciudată pe care i-o aruncă Branson. 


— Inelul cu monogramă este probabil cel mai bun, spuse Derek 
Stretton. Este emblema familiei noastre. Până de curând obișnuia să îl 
poarte tot timpul. 

Grace scoase din buzunar o pungă mică de plastic, pentru dovezi, 
pe care o adusese cu el în acest scop și, ridicând inelul cu batista, îl 
puse cu atenţie în pungă. 

— Domnule Stretton, vă puteţi gândi la cineva care ar fi avut vreun 
motiv să îi facă rău fiicei dumneavoastră? 

— La nimeni. 

Așezându-se în faţa lui Derek Stretton și aplecându-se spre el, 
Grace întrebă: 

— Avea un prieten? 

Uitându-se în jos, Derek Stretton spuse: 

— Nu, nu era nimeni special. 

— Dar se întâlnea cu cineva? 

EI se uită la Grace, părând că își mai revine. 

— Era o fată frumoasă, cu personalitate puternică. Nu ducea 
niciodată lipsă de admiratori. Dar lua foarte în serios dreptul; nu cred 
că vroia prea multă distracţie. 

— Era avocat? 

— Studentă la drept. A studiat dreptul la universitatea din 
Southampton, iar în ultimii trei ani a învăţat la Guildford. În prezent, 
face practică la un cabinet de jurisconsulți în Brighton. Apoi va 
merge... ar fi mers... încă un an la Guildford. 

— Aţi susținut-o în timpul studiilor? 

— Cât de bine am putut. A fost puţin mai greu în ultimele luni. 
Ne-am chinuit... Eu... 

Grace încuviință înțelegător. 

— Să ne întoarcem la prieten, domnule. Cunoașteţi numele celui 
mai recent prieten al ei? 

Derek Stretton părea că îmbătrânise cu douăzeci de ani în ultimele 
douăzeci de minute. Se gândi câteva secunde. 

— Justin Remington; a ieșit cu el în urmă cu aproximativ un an. Un 
tânăr încântător. El... A venit cu el de câteva ori aici. Face afaceri cu 
terenuri în Londra. Mie îmi plăcea, dar nu cred că era suficient de 
inteligent pentru ea. Zâmbi cu o privire îndepărtată. Ea are... avea... o 


minte remarcabilă. Nu am mai putut să o întrec la Scrabble de când a 
făcut nouă ani. 

— Ştiţi unde aș putea să îl găsesc pe acest Justin Remington? 

Urmă o tăcere în timp ce Stretton se gândi, apoi, ridicând din 
sprâncene, spuse: 

— Îi plăcea foarte mult să joace tenis. Nu cred că sunt chiar atât de 
mulți jucători. Știu că juca în Londra, cred că în Queens. 

Lui Roy Grace îi devenea din ce în ce mai clar că va obţine foarte 
puţine informaţii de la acest bărbat. 

— Aveţi cui să daţi un telefon? îl întrebă el. O rudă sau un prieten 
care să vină aici? 

După câteva secunde, Derek Stretton spuse încet: 

— Sora mea, Lucy. Nu stă prea departe. O să îi dau un telefon. Va fi 
terminată. 

— De ce nu dați telefonul cât suntem noi aici, domnule? întrebă 
Branson cât de drăguţ putea. 

Cei doi așteptară ca el să dea telefonul, retrăgându-se discret în 
partea cealaltă a camerei. Grace îl auzi plângând; apoi ieși din cameră 
pentru un timp. În sfârșit se întoarse lângă ei, cu un plic maro. 

— Am pus niște fotografii cu Janie pentru dumneavoastră. Aș 
aprecia dacă le-aș primi înapoi. 

— Sigur, spuse Grace, știind că sărmanul om va fi nevoit să dea o 
grămadă de telefoane pentru a le primi înapoi; în mod inevitabil se vor 
pierde undeva în sistem. 

— Lucy, sora mea, este pe drum. Va ajunge aici în jumătate de oră. 

— Doriţi să așteptăm cu dumneavoastră? întrebă Grace. 

— Nu, voi fi bine. Am nevoie de ceva timp să mă gândesc. Eu... 
Pot... Pot să o văd pe Janie? 

Grace se uită la Branson. 

— Nu cred că ar fi indicat, domnule. 

— Chiar aș vrea să o mai văd o dată. Ştiţi? Pentru a-mi lua la 
revedere. 

Și-l prinse mână, strâns. Grace realiză că în ziare nu apăruse faptul 
că lui Janie îi lipsea capul. Nu acesta era însă momentul să îi spună. 
Hotărî să lase asta în seama celor două de la relaţiile cu familia. 
Vanessa Ritchie și Maggie Campbell trebuia să își câștige pâinea și să 


ramburseze ceva din fondurile uriașe care se investiseră în pregătirea 
lor. 

— Vor veni două doamne detectiv la dumneavoastră, peste puţin 
timp; sunt de la Departamentul de Relaţii cu familia. Vor putea să vă 
sfătuiască în această privință. 

— Mulţumesc. Ar însemna mult pentru mine. Apoi râse scurt și 
trist. Ştiţi, domnilor ofițeri, nu am discutat niciodată despre moarte cu 
Janie. Nu am nici o idee dacă vroia să fie înmormântată sau incinerată. 
Cu o privire sălbatică, adăugă: Și pisica ei, bineînţeles. Bins! Obișnuia 
să îl aducă pe Bins aici înainte de a pleca undeva. Eu... nu știu... totul 
este atât de... 

— Doamnele vă vor putea ajuta; de aceea sunt aici. 

— Vedeţi, nu m-am gândit niciodată că ar putea să moară. 

Grace și Branson se întoarseră la mașină într-o tăcere neplăcută. 

Un polițist de proximitate, aproape nediferențiindu-se de un 
detectiv în uniformă, stătea în fața clădirii din Kemp Town, unde Janie 
Stretton închiriase un apartament, cu o mapă în care înregistra toate 
persoanele care intrau și ieșeau din clădire. Prin contrast cu casa 
grandioasă, deși puțin mohorâtă, a tatălui ei, această stradă cu case 
dărăpănate, panouri ale agenţiilor imobiliare, lăzi de gunoi pline și 
mașini sărăcăcioase, părea un campus studențesc. 

În secolul al XIX-lea, Kemp Town fusese oarecum izolat de 
Brighton, o enclavă cu case mari, luxoase, construite pe un deal 
încununat de un hipodrom, cu vedere spre Canal. Dar treptat, în 
ultima jumătate de secol, prin construirea caselor de la primărie și a 
blocurilor-turn și prin estomparea continuă a graniței cu orașul, Kemp 
Town căpătase și el aceeași aură sărăcăcioasă care marcase îndelung 
orașul Brighton. 

Parcată la capătul străzii și ieșind prea mult în evidenţă, Grace 
putea vedea mașina pătrățoasă a celor de la unitatea de intervenţie în 
caz de incidente majore. Își parcă Alfa Romeo între două mașini, chiar 
în spatele acesteia, apoi străbătu strada alături de Branson, fiecare 
ducându-și geanta cu echipament. 

Era aproape ora 15 și pe Grace îl durea stomacul din cauza celor 
două sandvișuri cu crevete, o ciocolată Mars și o cutie de Cola pe care 
le înghiţise pe când se întorceau de la tatăl lui Janie. Fusese surprins că 
îi mai era foame după ce dăduse vești atât de triste, dar se simţise 
chiar înfometat; ca și când, mâncând, s-ar fi reîntors la viaţă. Acum, 
stomacul se revolta. 

Bătea un vânt puternic, sărat, iar cerul se întuneca. Pescăruși se 
roteau deasupra lor, ţipând și scâncind. 

O reclamă a agenţiei imobiliare Mishon Mackay scârțâi în timp ce 
treceau pe lângă ea. Aceasta era o parte din Brighton pe care o plăcuse 
întotdeauna, fiind aproape de mare și având vile vechi, frumoase. Dacă 
închideai ochii, îți puteai imagina că dispar reclamele și plăcuţele de la 
interfon, clădirile sunt primenite cu o mână de vopsea albă, proaspătă, 
și puteai să ţi-i închipui pe locuitorii din urmă cu o sută de ani ai 


Londrei, îmbrăcaţi elegant, plimbându-se către plajă sau de-a lungul 
străzii, pentru a se bucura de frumusețea orașului și promenada sa. 

Cu toate că avea o viață scurtă, orașul se schimbase foarte mult. Își 
aducea aminte, de când era copil, că străzile acestea erau atunci 
domeniile de la malul mării ale celor bogaţi. Acum, după zeci de ani în 
mâinile speculanţilor, erau toate transformate în garsoniere și 
apartamente cu chirie pentru studenţi; chiria se plătea în numerar, 
fiind trimis un agent să o încaseze. lar când ceva se strica, dacă aveai 
noroc poate că se repara până la urmă. 

Uneori, în duminicile ploioase, lui Grace îi plăcea să meargă la 
muzeu și să se uite la imagini și picturi cu Brightonul din epoca 
trecută, cu podurile cu lanţuri și șarete, când bărbaţii purtau pălării de 
mătase și bastoane cu mâner de argint. Uneori se întreba cum era 
viața pe vremea aceea, apoi își aducea aminte cum tatăl său îi spunea 
că instrumentele electrice de acum ale stomatologilor erau pe atunci 
acționate cu piciorul. Și dintr-o dată se simţea fericit că trăiește în 
secolul XXI, în ciuda tuturor neplăcerilor societății moderne. 

— Un bănuț pentru gândurile tale, spuse Glenn Branson. 

— Îmi place partea asta din Brighton, zise Grace. 

Branson se uită la el, uimit. 

— Da? Eu cred că este dezgustătoare. 

— Nu te pricepi deloc să apreciezi frumusețea. 

— Partea asta a orașului îmi aduce aminte de filmul Brighton Rock, 
cu Dickie Attenborough în rolul lui Pinkie. 

— Da, îmi aduc aminte. Am citit și cartea, spuse Grace, uimindu-l 
pentru prima dată. 

— A fost și o carte? 

— lisuse, de sub ce piatră ai ieșit și tu? zise Grace. Graham Greene. 
Este unul dintre romanele lui cele mai cunoscute. Publicat în 1940. 

— A, asta explică tot, bătrâne. Generaţia ta. 

— Da, da. Îmi tot spui toate prostiile despre câte știi tu despre 
filme, dar în realitate ești doar un filistin. 

Branson se opri și arătă cu degetul spre o fereastră din lemn, apoi 
la vopseaua decolorată de soare de deasupra și de dedesubtul acesteia 
și la cimentul sfărâmicios. 

— Ce îți poate plăcea la asta? 


— Arhitectura. Sufletul locului. 

— Da, sigur. Eu am lucrat într-un club de noapte peste drum și nu 
am găsit nici un suflet pe aici. Doar o mulțime nesfârșită de drogaţi cu 
mintea făcută țăndări. 

Ajunseră la polițistul cu ochelari din fața ușii de la intrare și își 
arătară legitimaţiile. Sârguincios, acesta le notă numele pe carnet, cu 
cel mai încet scris pe care îl văzuse Grace vreodată. Poliţiştii de 
proximitate fuseseră angajaţi pentru a ușura munca ofițerilor. Li se mai 
spunea „polițiști de plastic” și erau perfecţi pentru astfel de lucruri. 

— Mergeţi până la al doilea etaj, spuse el săritor. Intrarea și scările 
au fost verificate; nu au găsit nimic care să merite cercetat. 

Grace, amuzat, se gândi că vorbea ca și cum el ar fi coordonat toată 
treaba. Intrând pe ușa din față, clădirea i se înfăţișă ca orice clădire cu 
apartamente de închiriat la prețuri mici: cu mocheta tocită de pe jos, 
reclamele atârnând din cutiile poștale, vopseaua veche și tapetul 
scorojit, mirosul de varză fiartă, bicicleta legată în hol, scările abrupte 
ȘI înguste. 

O bandă cu albastru, galben și alb a poliției din Sussex era fixată în 
dreptul ușii de la apartament. Grace și Branson își scoaseră costumele 
albe de protecţie din genţi, le îmbrăcară, apoi își puseră mănușile, 
pantofii și glugile. Branson ciocăni la ușă. 

După câteva momente, ușa fu deschisă de Joe Tindall, îmbrăcat în 
aceleași haine de protecţie. Indiferent de cât de des vedea Grace 
criminaliști la treabă, costumele lor albe îi aminteau de agenţii secreţi 
ai guvernului care făceau ordine după o invazie extraterestră. Și 
indiferent de cât de des îl văzuse pe Joe Tindall în ultimele zile, nu 
putea să se obișnuiască deloc cu schimbarea sa de înfățișare. 

— Oho, noi chiar ne întâlnim în cele mai interesante locuri, nu-i 
așa, Roy? spuse Tindall în loc de salut. 

— Îmi place să îmi răsfăţ echipa, replică Grace cu un zâmbet. 

— Așa am remarcat. 

Intrară într-un hol mic și Tindall închise ușa în spatele lor. O altă 
persoană îmbrăcată în alb stătea în genunchi și cerceta parchetul. 
Grace remarcă un calorifer care fusese scos din perete. După ce vor 
termina aici, toate caloriferele vor fi demontate, jumătate din parchet 
scos și chiar părți din tapet vor fi dezlipite. O bandă adezivă fusese 


întinsă în linie dreaptă prin mijlocul holului, ca o alee pe care toți 
trebuiau să o urmeze. Tindall era foarte meticulos când era vorba de 
protejarea locului unei crime. 

— Ceva interesant? întrebă Grace, uitându-se la o pisică maro cu 
alb care venise să-l studieze. 

Tindall se uită ciudat la el. 

— Depinde ce înseamnă la tine interesant. Pete de sânge pe 
covorul din dormitor, pe care cineva a încercat să le șteargă. Picături 
de sânge pe perete și pe tavan. Cheile de la un Mini care era parcat 
afară. L-am luat de aici cu o dubă; nu vreau s-o conducă cineva și să o 
contamineze. 

— Foarte bine. 

Imediat, Grace se gândi că Janie Stretton nu se dusese cu mașina la 
întâlnirea cu criminalul. Cel puțin eliminaseră o pistă de cercetare. 
Îngenunche și mângâie pisica. 

— O să vină cineva să te ducă la bunicul tău, îi spuse. 

Tindall se uită din nou ciudat la el. 

— Urmaţi-mă. 

— Tu trebuie să fi Bins, spuse Grace către motan, amintindu-și că 
Derek Stretton pomenise de pisică. 

Acesta mieună. 

— l-a dat cineva de mâncare? 

— Este în bucătărie un aparat care îi dă de mâncare automat, 
răspunse Tindall. 

Grace îl urmă pe criminalist. În contrast cu exteriorul clădirii și cu 
sărăcia părților comune, apartamentul lui Janie Stretton era spaţios, 
ordonat și, deși modest, era mobilat cu gust. Pe hol și în sufragerie 
erau podele de lemn lustruit, acoperite cu covoare albe; toate 
draperiile și elementele de decor erau de asemenea albe; mobila era 
masivă, lăcuită cu negru, mai puţin cele șase scaune de plastic din 
jurul mesei. Pe pereţi erau fotografii în alb și negru, iar Grace remarcă 
faptul că unele dintre ele erau nuduri. 

Într-o parte a sufrageriei, în fața unei ferestre de lemn, era un birou 
mic, destul de fragil, pe care se aflau un laptop Sony și un robot 
telefonic. Ledul de la mesagerie clipea. 


Apartamentul mai avea o bucătărie minusculă, un dormitor la fel 
de mic și unul mare, cu un aspect feminin, cu un iz persistent de 
parfum clasic pe care Grace îl recunoștea și care îi plăcea. Era ciudat să 
se gândească la faptul că cea care folosea parfumul era moartă și din 
ea rămăsese doar parfumul. Camera era mochetată de la un cap la 
celălalt în alb; în centru era o pată mare, de aproape jumătate de 
metru în diametru, și câteva pete mai mici în jurul ei. Petele fuseseră 
cumva șterse, dar fără succes. 

O ușă deschisă ducea către baie. Traversă camera, ocolind cu grijă 
petele, și se uită înăuntru. Pe podea se aflau o găleată de plastic goală 
și o perie de șters. Se întoarse din nou spre dormitor, în timp ce un alt 
ofițer în haine albe căuta amprente cu atenţie. Se uită la lada din lemn 
de cedru de la capătul patului mic, de două persoane, la pernele 
împrăștiate pe acesta, la oglinda mare, cu ramă de lemn, la storurile 
venețiene trase, la cele două lămpi de la pat aprinse, la dulapul cu 
oglinzi din fața patului. Putea să vadă petele de pe pereţi pe care 
criminalul uitase să le șteargă. Sau poate că renunțase după ce 
încercase fără succes să șteargă petele de pe covor; sau poate că fusese 
întrerupt în mijlocul curăţeniei. 

Totuși, găleata părea nepătată, la fel ca peria. Altă enigmă. 

Bins intră în cameră și se frecă de piciorul lui Grace. El mângâie 
pisica, absent. Apoi, îndemnat de Tindall care se uita în sus, remarcă 
tavanul cu oglindă de deasupra patului. 

— Puțin mai neobișnuit, nu crezi? spuse criminalistul. 

— E chiar pervers, comentă Branson. Da! 

— Poate că o durea foarte tare spatele, spuse Grace, înfundat. Și 
aceasta era singura modalitate în care se putea machia. 

— Mai este ceva, spuse criminalistul, deschizând lada de lemn. 

Grace și Branson se uitară înăuntru. Spre amuzamentul lui Grace, 
aceasta era plină cu obiecte pe care s-ar fi așteptat să le găsească în 
camera unui sado-masochist. Chiar fără să scormonească prin ele, 
văzu un bici, cătușe, o mască de cauciuc care acoperea toată fața, alte 
câteva lucruri printre care o lesă care, în mod evident, nu era destinată 
unui câine, o rolă de bandă adezivă, un baston de bambus și o serie de 
vibratoare. 

Grace fluieră. 


— Cred că i-ai găsit cutia cu jucării. 

— Orice îți dorești, nu? spuse Joe Tindall. 

Grace îngenunche și se uită mai atent. 

— Altceva? 

— Da. În noptieră erau aproximativ douăzeci de reviste porno 
recente. Serioase, foarte dure. 

Grace și Branson se uitară rapid prin colecţia de reviste. Bărbaţi cu 
femei, femei cu femei, bărbaţi cu bărbaţi și alte combinaţii. În ciuda 
circumstanțelor, Grace simţi că se excită puțin când frunzări paginile 
cu femei; nu se putea abţine și în realitate era chiar încântat că, după 
mult timp, dorinţele îi renășteau. 

— Chestiile astea sunt normale? întrebă Branson. 

— Am găsit reviste porno în dulapurile multor bărbaţi, spuse 
Tindall. Dar nu le vezi des în camera unei femei. 

Grace se îndepărtă de cei doi și merse de unul singur prin 
apartament. Vroia să simtă locul. Și cu cât se plimba mai mult, cu atât 
i se părea mai puţin acasă. Își aduse aminte de arhitectul Le Corbusier, 
care spunea că o casă este ca o mașină în care se trăiește. Exact așa se 
simţea în acest loc. Era curat, fără nici o pată. În scaunul de toaletă era 
un săpun odorizant nou; chiuveta lucea; toate produsele de toaletă, o 
periuță de dinţi electrică și o pastă de dinți erau puse în dulăpior. 
Locul era incredibil de curat pentru un student. 

Remarca diferențele dintre dormitorul ei de aici și cel din casa 
tatălui, cu afișul de pe perete, jucăriile din pluș, colecţia de scoici, 
cărțile; din acea cameră puteai să îți faci o impresie despre persoana 
care locuia acolo, dar nu și din cea de aici. 

Grace intră în sufragerie și, folosindu-și batista, apăsă pentru a 
vedea care a fost ultimul număr format la telefon. După câteva apeluri, 
auzi robotul de la firma de juriști la care lucra Janie. Apoi sună la 1471, 
pentru a verifica ultimul telefon primit, dar acesta nu era înregistrat. 
Apoi apăsă tasta pentru a asculta mesajele. Pisica stătea lângă el, dar 
nu o remarcă. Se uita la o fotografie înrămată a lui Janie, așezată lângă 
robot. Era îmbrăcată într-o rochie de seară, iar fundalul părea că este 
de la Opera Glyndebourne. Interesant, se gândi el, că în toate 
fotografiile Janie părea că pozase. Robotul scoase niște sunete, apoi se 
auzi vocea insipidă a unei femei: 


— Bună, Janie. Sunt Susan, secretara domnului Broom. Este 
miercuri, ora 11.15. Domnul Broom te aștepta dimineaţă la ora 8 pentru 
a lucra împreună la finalizarea raportului pentru juriu. Când poți, dă- 
mi te rog un telefon. 

Grace notă detaliile în carneţel. 

Mai era un mesaj similar de la aceeași femeie, două ore mai târziu, 
apoi la ora 15.30 unul de la o altă femeie, cu o voce tânără: 

— Bună, Janie, Maggie sunt. Sunt un pic îngrijorată că nu ai apărut 
astăzi. Eşti în regulă? Poate că trec pe la tine mai târziu, în drum spre 
casă. Sună-mă, trimite-mi un mesaj sau dă-mi un semn. 

Apoi, o oră mai târziu, era un mesaj de la o femeie cu o voce 
extrem de veselă: 

— Bună, Janie, sunt Claire. Am ceva pentru tine. Dă-mi un telefon, 
te rog. 

Următorul mesaj era de la Derek Stretton: 

— Bună, Janie, dragă. Am primit felicitarea ta; ești foarte drăguță. 
Abia aștept să ne vedem vineri. Am rezervat locuri la restaurantul tău 
preferat; putem să ieșim și să ne ghiftuim cu pește! Dă-mi un telefon 
când ai un moment liber. Multă dragoste, tati! 

Apoi un mesaj de la o voce aspră: 

— Bună ziua, doamnă Stretton. Numele meu este Darren. Sunt de 
la firma Beneficial și doream să știu dacă doriți o asigurare pentru 
casă. Voi reveni cu un telefon. 

Apoi urmă din nou vocea veselă a lui Claire, de data aceasta puţin 
îngrijorată: 

— Bună, Janie, sunt tot eu, Claire. Mă tem că poate nu ai primit 
ultimul meu mesaj. Te sun pe mobil din nou; era pentru seara asta. 

Grace se încruntă. Pentru seara asta? Miercuri seară. Când deja era 
moartă de douăzeci și patru de ore? 

Pentru ziua următoare, joi, erau mai multe mesaje de la locul de 
muncă. Apoi din nou de la femeia pe nume Claire, care părea foarte 
supărată. Mai era și un mesaj de la tatăl său, îngrijorat de data aceasta: 

— Janie, iubito, m-au căutat cei de la biroul tău; mi-au spus că nu 
te-ai mai dus de marți și sunt foarte îngrijorați. Eşti bine? Sună-mă, te 
rog. Te iubesc mult. Tati. 

Grace derulă caseta înapoi până la vesela Claire: 


— Bună, Janie, sunt Claire. Am ceva pentru tine. Dă-mi un telefon, 
te rog. 

Ceva în legătură cu acest mesaj îl deranja, dar nu putea spune 
exact ce. Verifică aparatul să vadă dacă reținea numerele de telefon, 
dar se părea că nu. 

— Glenn, strigă el. Ești cel mai priceput dintre noi în tehnologie. 
Poţi să intri în agenda ei de pe laptop? 

Detectivul se apropie computer și îl porni. 

— Depinde dacă a fost o fată bună sau nu. Dacă avem o parolă 
sau... A, nu! Minunat! Nici o parolă! 

Trase un scaun și se uită. 

— Vrei un nume? 

— Claire. 

— Claire cum? 

— E un singur Claire. 

Grace nu se mai deranja să îi mai atragă atenţia lui Glenn asupra 
gramaticii. După câteva secunde, Branson ridică fruntea. 

— Doar unul. Am încercat diferite modalităţi de ortografiere. 

— Îţi dă și o adresă? 

— Doar un număr. 

— Bine, formează-l. 

Branson formă și îi dădu receptorul lui Grace. Sună de câteva ori, 
apoi răspunse o voce masculină, neprietenoasă: 

— Da, alo? 

— Pot vorbi cu Claire? 

— Este pe altă linie, cine sună? 

Grace făcu un calcul rapid. Lăsaseră fotografia lui Janie la birou 
atunci când trecuseră să ia geanta lui Glenn. Vor trece vreo două ore 
până când vor face copii și le vor trimite presei, așa că nimeni în afara 
poliţiei și a familiei nu știa că este moartă. 

— Sun din partea lui Janie Stretton, spuse el. 

— OK, așteptați o secundă; va veni într-o secundă. 

Grace ascultă timp de câteva secunde Primăvara de Vivaldi, apoi 
auzi vocea lui Claire. 

— Alo? spuse ea, îngrijorată. 


— Da, bună ziua. Aș dori să vă răspund la un mesaj pe care i l-ați 
lăsat lui Janie miercuri după-amiază. 

— Cine sunteți dumneavoastră, vă rog? 

Vocea era foarte îngrijorată acum. Prea îngrijorată. 

— Detectiv căpitan Grace de la Secţia de investigaţii criminalistice 
din Sussex. 

Telefonul se întrerupse. 

Imediat, Grace formă numărul din nou. Telefonul sună de câteva 
ori apoi răspunse un robot: 

— Ne pare rău, momentan nu suntem acasă pentru a răspunde... 

— Rahat! exclamă Grace, închizând. Scoase staţia, formă numărul 
Bellei, îi dădu numărul și o rugă să găsească adresa. Apoi își sună 
asistenta, pe Eleanor, și îi spuse să aranjeze o conferință de presă la ora 
15.15. Era dornic să obţină toată atenţia publicului înainte ca acesta să 
se relaxeze în weekend. 

În timp ce aștepta, își verifică e-mailurile pe agenda electronică, 
dorind în special să vadă dacă era vreo veste de la procesul lui Suresh 
Hossain; dar acesta era amânat zilnic din cauza unor detalii 
procedurale. 

Cinci minute mai târziu, Bella, eficientă ca întotdeauna, îi 
transmise prin staţie o adresă de lângă Gara Hove, la zece minute de 
mers normal cu mașina sau la nouăzeci de secunde dacă mergeau cu 
girofarul și sirenele pornite. Era adresa unei firme cu numele BEE247 
Ltd. Nu îi spunea nimic. 

Se întoarse către Branson. 

— Sigilează computerul și ia-l cu tine; vom face o plimbare. Nu îmi 
plac oamenii care îmi trântesc telefonul în nas. 

Grace își puse centura de siguranţă, îi spuse lui Branson să facă la 
fel, apoi apăsă acceleraţia până la podea, mergând cât de repede 
îndrăznea, făcând slalom prin trafic, claxonând, aprinzând și stingând 
farurile și dorindu-și să fi fost într-o mașină marcată. 

În timp ce trecea pentru a treia oară pe roșu, Grace nu putea gândi 
decât: „Dacă lovesc ceva, orice, pot să încep să îmi caut un apartament 
în Newcastle." 

Adresa pe care i-o dăduse Bella era undeva într-un șir de magazine 
pe o stradă de la sud de Gara Hove. Grace luă o curbă strânsă la 
stânga, trecând pe lângă o spălătorie auto, apoi încă una tot la stânga, 
tăind periculos fața unui taxi care ieșea din gară. 

Văzu o femeie într-un costum cu pantalon ieșind în grabă pe ușa 
unei firme situate între un magazin cu produse pentru baie și o 
tutungerie. Avea aproximativ treizeci de ani, un corp frumos, părul 
roșu tuns scurt și o față machiată prea strident. Ducea o servietă mare 
de piele. 

Înainte ca mașina să se oprească, Grace sări pe trotuar, traversă 
strada și o strigă: 

— Claire? 

Ea se întoarse, prea uimită pentru a mai putea nega cine este. Îi 
arătă legitimaţia. 

— Puțin cam devreme ca să pleci de la serviciu, nu ţi se pare? 

Ochii ei se îndreptară rapid spre dreapta, apoi spre stânga, ca și 
cum ar fi căutat o cale să scape. 

— Eu... ieșisem doar puţin, să îmi iau un sandviș, răspunse cu 
accentul tipic din estul Londrei. 

— Am vorbit la telefon acum câteva minute; cred că am fost 
întrerupți. 

— A, spuse ea evaziv. Am fost? 

— Da și m-am gândit că ar fi mai ușor să vin până aici, știi cum 
sunt telefoanele... 

Ea se uita la el precaută, fără nici un zâmbet. 


— Te deranjează dacă mergem până în birou și stăm puţin de 
vorbă? întrebă Grace, urmărindu-l cu coada ochiului pe Branson cum 
traversează strada pentru a veni lângă ei. 

Acum părea panicată. 

— Păi, cred că ar trebui să discut mai întâi cu partenerul meu de 
afaceri. 

— Te las să alegi, spuse Grace. Putem să facem asta în mod plăcut 
sau mai puțin plăcut. Modul plăcut este să mergem la birou acum, să 
bem o ceașcă de ceai și să stăm frumos de vorbă. Modul mai puţin 
plăcut înseamnă ca eu să stau cu tine aici în timp ce partenerul meu se 
duce să ia un mandat de percheziţie și se întoarce cu șase polițiști care 
îţi vor cerceta biroul, bucăţică cu bucăţică. 

Grace văzu că panica din ochii ei se transformă în frică. 

— Despre ce este vorba mai exact, domnule ofițer? 

— Vrei să spui, în afara faptului că nu îmi place ca oamenii să îmi 
închidă telefonul în nas? 

Ea se înroși, neștiind ce să zică. Un autobuz trecu pe lângă ei, cu 
motorul turat. Grace așteptă un minut. Apoi reluă: 

— Îţi voi spune exact despre ce este vorba. Janie Stretton e moartă. 

Femeia își duse mâna gură, în stare de șoc. 

— Janie? 

Grace simți că era momentul să preseze. 

— Marți noapte a fost înjunghiată și apoi tăiată în bucăți de un 
maniac. Ai văzut ştirile despre corpul fără cap pe care l-am găsit 
miercuri în Peacehaven? 

Tot sângele se scurse de pe chipul femeii, făcând ca machiajul să 
arate și mai intens. Ea încuviință, tot cu mâna la gură. 

— Astăzi am aflat că era Janie Stretton. Acum e OK să stăm de 
vorbă? 


Biroul firmei BEE247 Ltd era o cameră de la etajul doi, cu privelişte 
spre stradă. În afara efortului de a da pe toți pereții cu o vopsea de 
culoare albastră, care nu se asorta deloc cu covorul verzui, lui Grace 
nu i se părea că se lucrase prea mult la aspectul încăperii. 

În interior erau trei birouri mari, vechi, din lemn, trei scaune 
rotative și patru fișete de metal înalte. Totul părea cumpărat la mâna a 


doua. În plus, mai era și un CD-player ieftin și un televizor la fel de 
ieftin, oprite. În contrast cu acestea, pe fiecare birou era câte un 
calculator performant și telefoane moderne. Unul dintre ele suna, dar 
Claire îl ignoră. Părea șocată. 

Branson și Grace se așezară pe două fotolii din imitație de piele din 
fața biroului femeii, fiecare sorbind din ceașca de ceai. Grace își 
scosese carneţelul, dar urmărea ochii femeii foarte atent. 

— Care este numele dumneavoastră complet? 

Văzu că își îndreaptă privirea spre stânga - emisfera care controla 
memoria. 

— Claire Porter, răspunse ea. 

Grace notă. 

— Și această companie este a dumneavoastră? 

— A mea și a partenerului meu. 

— Care este numele său? 

Din nou, ochii ei se îndreptară spre stânga. Era improbabil ca ea să 
mintă în legătură cu numele ei sau cu cel al partenerului de afaceri, 
așa că mișcarea ochilor către zona corespunzătoare memoriei îi 
transmise lui Grace că spre această parte i se îndrepta privirea de 
fiecare dată când spunea adevărul. Ceea ce însemna că, dacă privea 
spre dreapta, minţea. 

— Barry Manson. 

Grace se gândi un moment. 

— BEE-247 Ltd, spuse el. Barry Claire Enterprises? 

Ea scutură din cap. 

— Nu, dar pe aproape. 

Punându-și carnețelul pe genunchi, Grace își întinse mâinile spre 
ea. 

— Așa... Ce ai putea să ne spui? 

Îi urmări ochii îndreptându-se furios spre dreapta. Modul 
constructiv. Încerca să se gândească la o minciună convingătoare. 
Apoi, dintr-o dată, își îngropă faţa în mâini. 

— La dracu, nu pot să cred! Janie! Era o fată atât de drăguță; chiar 
îmi plăcea de ea. 

— Ai lăsat un mesaj pe telefonul ei, miercuri după-amiază, la ora 
15. Ai spus - se întrerupse pentru a citi din carneţel - „Am ceva pentru 


tine. Sună-mă, te rog.” Despre ce era vorba? 

Ea ridică privirea și din nou ochii i se îndreptară spre dreapta și 
păru agitată. Branson interveni, delicat, jucând rolul clasic al 
polițistului amabil, spre deosebire de atitudinea dură a lui Grace. 

— Claire, ai face bine să ne spui. Dacă ai ceva de ascuns, ar fi mult 
mai bine dacă n-ai face-o. 

Cuvintele părură că merg direct la ţintă. Ochii ei se plimbară de 
colo-colo ca și cum ar fi căutat o cale de scăpare. 

— Dumnezeule, Barry o să mă omoare. Înseamnă Barry și Claire 
Escorte douăzeci și patru de ore, șapte zile. 

Grace rămase câteva clipe tăcut, uimit. 

— Janie Stretton era escortă? Prostituată? 

Foarte cooperantă dintr-o dată, Claire spuse: 

— Noi oferim escorte persoanelor singure, bărbaţi sau femei. 
Oameni care au nevoie de cineva pentru a ieși într-o seară, chestii de 
genul acesta. Nu prostituate. 

Grace remarcă faptul că ochii ei încă se îndreptau către dreapta; 
păreau că încearcă să ajungă cât mai la dreapta posibil. 

— Adică totul este cât se poate de nevinovat? 

Ea dădu din umeri. 

— Pentru noi, da. 

— Da, da, da. Claire, am mai auzit asta, OK? Dacă clientul dorește 
să facă un aranjament privat cu tânăra doamnă, asta nu este problema 
voastră, nu-i așa? 

Ea tăcu un minut. Apoi spuse: 

— Cred că ar trebui să îmi chem avocatul. 

— Nu mă interesează să îți închid mica afacere sordidă, spuse 
Grace. Cheamă-ţi avocatul și te voi închide. Numai de amorul artei te 
voi face praf. Eu vreau să îl găsesc însă pe ucigașul lui Janie; asta este 
tot ce mă interesează. Ajută-mă cu asta și nu mă ating de tine. Ne-am 
înţeles? 

Ea se strâmbă. Apoi încuviinţă. 

— Cât îi taxaţi pe clienţi? 

— Șaizeci de lire pe oră. 

— Și cât opriţi voi din asta? 

— Patruzeci la sută. 


— Fetele păstrează restul și ce mai obţin în plus? 

— Își păstrează ce e în plus, spuse ea defensiv. 

— Bine. Cu cine era Janie marţi noapte? 

Se întoarse către computer și scrise ceva la tastatură. După câteva 
secunde, spuse: 

— Anton. 

— Anton? Anton și mai cum? 

— Nu știu. 

— Nu știți numele clienţilor? 

— Doar dacă vor să îmi spună. 

— Și câți vă spun? 

— Foarte puţini. Dar nu știu dacă este numele lor real sau nu. 

Grace simţi că se enervează din ce în ce mai tare. 

— Aceste fete sunt angajate la voi și le trimiteţi singure la întâlniri, 
fapt pentru care luați un comision gras, și nici măcar nu vă obosiţi să 
aflați numele clienților? 

Urmă iar o tăcere. 

— Întotdeauna verificăm prima întâlnire. Le telefonăm fetelor 
după zece minute. Avem un limbaj codificat; dacă nu sunt mulțumite, 
avem agenți de siguranţă pe care îi putem trimite să le ia. Aceasta era a 
patra întâlnire a ei cu Anton. Nu m-am îngrijorat; adică, nu am simţit 
că am vreun motiv să fiu îngrijorată. 

— Și nu v-a deranjat că era o studentă la drept, tânără și inocentă? 

— Avem o grămadă de studente. Este o modalitate simplă de a-și 
completa veniturile. Mulțumită lui Tony Blair, majoritatea studenţilor 
ies de la universitate cu datorii pentru achitarea cărora ar avea nevoie 
de ani de zile. Angajarea ca escortă este o soluţie. Îmi place să cred că 
facem ceva ca să îi ajutăm. 

— Da, bineînţeles, spuse Grace, cu vocea plină de sarcasm. Vreau 
să spun, toţi acei bani pe care îi încasați... totul înseamnă altruism, iar 
aranjamentul ei privat cu Anton măcelarul nu este problema voastră. 
Rămase tăcut o secundă, gândindu-se, apoi întrebă: Câte fete aveţi 
înregistrate? 

— În jur de treizeci. Și zece băieți. 

— Aveţi fotografii? 

— Da. 


— Vreau să le văd pe ale lui Janie. 

Ea merse până la un fișet, luă un dosar, îl deschise, scoase o 
fotografie în plastic și i-o dădu. Nu semăna cu nici una dintre 
fotografiile din apartamentul tatălui său. Aceasta era o cu totul altă 
Janie Stretton: o Janie a nopții. 

Stătea întinsă seducător pe o blană de leopard, îmbrăcată cu cei 
mai scurți pantaloni de piele posibili, o bluză de dantelă neagră 
desfăcută până la buric, cu sânii complet dezgoliți. 

Grace îi dădu poza lui Branson. 

— Doar escortă, îi spuse el sarcastic femeii. Însoţitoare pentru 
evenimentele strict mondene, nu? 

— Da, așa ceva. 

— Claire, nu am venit în orașul ăsta cu pluta! Era de meserie, nu-i 
așa? 

— Dacă era, noi nu știam. 

— Unde vă faceţi reclamă? 

— Reviste, ziare, internet. 

Grace încuviință. 

— Și de unde vă luaţi majoritatea clienţilor? 

— Depinde. Vorba merge din gură în gură. 

— Și în ce reviste? 

Claire ezită. 

— Reviste de profil, ziarul local, una sau două publicaţii de 
specialitate. 

— De specialitate? 

După câteva secunde de ezitare, ea răspunse: 

—  Fetișuri, majoritatea. Persoane cărora le plac cauciucurile. 
Masochism. Chestii. 

— Chestii? întrebă Grace. 

Ea dădu din umeri. 

— Și există vreo modalitate de a ști cum a aflat acest Anton 
numărul vostru? 

Căută în dosar și scoase o fișă. 

— 6 mai. Anton. Am notat „accent puternic european”. Spune că a 
văzut reclama în - ea se încruntă ca și cum s-ar fi chinuit să-și citească 
propriul scris - în List. 


Grace știa publicaţia; era o revistă locală. Telefonul sună din nou. 
Ea îl ignoră și continuă să se încrunte de parcă ar fi încercat să 
descifreze și alte notițe. 

— Vroia să vadă niște fotografii ale fetelor, așa că l-am îndrumat 
către site-ul nostru. Apoi a sunat după vreo jumătate de oră, spunând 
că ar vrea o întâlnire cu Janie. Am numărul lui! 

Grace sări în picioare, Branson făcând instantaneu același lucru. 

— ÎL ai? 

— Întotdeauna iau un număr de contact de la clienţii noștri. Îi face 
să se poarte mai atent. 

— Dă-mi-l, te rog. 

Îl notă în timp ce ea citea, apoi imediat îl formă pe telefonul mobil. 
Instantaneu, reveni tonul. 

— La dracu'! 

— Ne mai poți spune ceva despre Anton? 

— Aș vrea să pot. Credeţi că... el... Ar putea fi cel care?... 

— Dacă el nu a ucis-o, atunci este printre ultimele persoane care 
au văzut-o. Fetele voastre sună după ce termină întâlnirea? 

— Câteodată, depinde de cât de târziu este. 

— Fa nu te-a sunat marţi seară după întâlnirea cu Anton? 

— Nu. 

— Și tu ai sunat-o pentru o altă întâlnire miercuri? 

— Da. Se uită la notițele ei. Alt domn. Aveţi nevoie de numele și 
numărul lui? 

Grace încuviință. 

— O să îl verificăm. 

— Veţi fi discreți? 

— ÎI voi mobiliza pe cel mai discret om al meu, zâmbi Grace în 
sinea sa. 

Îl va delega pe noul lor coleg, Norman Potting, să facă treaba asta. 
Detectivul era la fel de discret precum un taur pe role într-un magazin 
de porţelanuri. 

La ora 16, biroul lui Tom începuse să se golească. Tipic pentru o zi 
de vineri, se gândi el. În Londra era o după-amiază plăcută, însorită, 
iar prognoza meteo era bună. Unul câte unul, angajaţii își eliberau 
birourile, luându-și veseli la revedere pe când se îndreptau spre ușă. Îi 
invidia pentru sfârșitul de săptămână lipsit de griji și încercă să își 
aducă aminte când avusese și el unul în care se relaxase cu adevărat și 
nu se gândise la serviciu, nu stătuse la computer, nu calculase intrările 
și ieșirile de capital, nu se uitase nervos peste umărul lui Kellie când 
aceasta era la calculator în sufragerie, vizitând magazinele on-line. 

În ciuda zgomotului produs de trafic, ferestrele erau întredeschise, 
iar el simțea aerul plăcut, călduț. Poate că weekendul acesta se va 
relaxa puţin, atât cât îi va permite umbra neagră a nenorocitului de 
CD. 

La 16.15 se hotărâse. „La dracu!“ Dacă pleca acum, ar fi avut 
suficient timp să prindă expresul de 16.36 și va ajunge acasă la vreme 
pentru a face grătarul plănuit împreună cu Kellie, la care să folosească 
noua achiziție monstruoasă. Dădu din cap la gândul grătarului. O 
nebunie. Însă era curios să vadă cum arăta un grătar care costa mai 
mult de cinci sute de lire. 

Dintr-o extravaganţă (minoră în comparaţie cu cele ale lui Kellie), 
luă un taxi în locul autobuzului până la Gara Victoria și ajunse 
aproape la limită. Luă ziarul Evening Post de la un vânzător și, fără să 
mai aștepte restul, merse la peron și se sui în tren cu doar câteva 
secunde înainte ca acesta să se pună în mișcare. 

Cu hotărâre, străbătu toate vagoanele trenului, căutându-l pe idiot. 
Dar nu era nicăieri. Până când termină, era deja ud de transpiraţie de 
la căldură și de la efort. Găsi unul dintre puţinele locuri libere, își 
scoase laptopul și cardul pentru internet de mare viteză, își puse 
geanta și haina pe locul pentru bagaje, apoi se așeză cu laptopul pe 
genunchi și se uită pe prima pagină a ziarului. 

„TREIZECI DE MORŢI ÎNTR-UN ATAC CU BOMBĂ ÎN IRAQ” 

Citi articolul despre ultimul atac sinucigaș care lovise o mașină cu 
polițiști, conștient și vinovat de faptul că devenise aproape impasibil la 


astfel de reportaje. Păreau tot timpul atât de multe. Și încă nu-și 
formase o părere despre evenimentele din Iraq. Nu îi păsa de Bush și 
de Blair, iar atacurile succesive îl făceau să se îndoiască din ce în ce 
mai tare de faptul că lumea era un loc mai sigur de când izbucnise 
conflictul. Câteodată, când își băga capul pe ușa camerei în care 
dormeau copiii, se uita la ei plin de o neajutorare vinovată, știind că 
este responsabil pentru viața lor; dar se simțea dureros de neputincios. 

Apoi dădu pagina și simţi că o mână nevăzută, venită dintr-o cu 
totul altă dimensiune, îl apuca din interior și îl strângea ca o 
menghină. Se uita la fotografia unei femei tinere, sub un titlu 
înfiorător de pe pagina a treia: „CORPUL DECAPITAT A FOST 
IDENTIFICAT”. 

Faţa ei. Care îi aducea aminte puţin de Gwyneth Paltrow, așa cum o 
văzuse prima oară în biroul său, marți noapte. Era ea. Cu siguranţă. 

Ochii săi se îndreptară către text: 

„Astăzi, Poliţia din Sussex a confirmat faptul că trupul mutilat al 
tinerei femei, găsit miercuri pe un teren agricol din Peacehaven, East 
Sussex, aparţine studentei Janie Stretton, de douăzeci și trei de ani. 

Ofiţerul care investighează cazul din partea poliţiei din Sussex, 
detectiv căpitan Roy Grace, a declarat: «Aceasta este una dintre cele 
mai brutale crime pe care le-am întâlnit în douăzeci de ani de carieră 
în poliție. Janie Stretton era o studentă obișnuită, muncitoare și 
plăcută. Facem tot ceea ce putem pentru a-l găsi pe criminal.» 

Derek Stretton, tatăl fetei, ne-a oferit următoarea declaraţie, în 
casa sa de pe malul Lacului Hamble, lângă Southampton: «Janie era 
una dintre cele mai minunate fiice pe care și le putea dori un tată; a 
fost un sprijin enorm pentru mine atunci când soția mea a decedat. 
Sper ca poliția să-l găsească repede pe criminal, înainte de a mai 
distruge o viaţă nevinovată.»” 

Apoi ochii lui Tom se îndreptară din nou spre faţa lui Janie. În 
același timp, cuvintele din mesajul ameninţător îi ardeau creierul: ,... 
Dacă anunțați poliția despre ceea ce aţi văzut sau dacă încercaţi să 
intrați din nou, ceea ce s-a întâmplat calculatorului dumneavoastră li se 
va întâmpla soției dumneavoastră, Kellie, băiatului Max și fiicei 
Jessica...” 


Timp de o secundă se uită speriat la ceilalți călători, dar se părea că 
nimeni nu era atent la el. În faţa lui, un tânăr asculta muzică la un 
iPod; putea să audă ritmul enervant de rap, prea încet ca să 
recunoască cine cânta, dar suficient de tare încât să răzbată peste 
zgomotul făcut de tren. Alți doi călători citeau ziarul, o femeie citea 
un exemplar uzat din Codul lui Da Vinci și un bărbat în costum cu 
dungi lucra la un laptop. 

Tom se uită la fotografie. Exista oare vreo posibilitate să se înșele? 
Macar una? 

Nu, nu exista. Era ea. 

Ce naiba ar trebui să fac? se întrebă el. 

La 18.30, Roy Grace, Glenn Branson și ceilalți membri ai echipei de 
investigație, inclusiv noul venit, detectiv sergent Norman Potting, 
stăteau la o masă mare, dreptunghiulară, în sala de ședințe, unde 
fusese alocat spaţiul de lucru pentru Operaţiunea Privighetoarea. 

Grace putea simţi mirosul de tutun de pipă care venea din hainele 
lui Norman Potting. Bătrânul polițist era îmbrăcat într-un costum 
maro care avea cel puțin douăzeci de ani, o cămașă albă care arăta ca 
și cum ar fi călcat-o când era beat, o cravată verde cu pete de mâncare 
și pantofi negri, solizi. Era un tip îngâmfat, aflat la a treia căsătorie, cu 
o față îngustă, ca de cauciuc, și traversată de vene sparte, buze 
proeminente, dinți pătați de tutun și părul pieptănat pe spate. 

Grace îl întâmpină oficial, evitând să se uite în ochii celorlalți. 

— Mă bucur să fiu în echipă, răspunse Potting cu vocea sa groasă, 
cu accentul nativ din Devon. Mai ales să lucrez cu niște doamne tinere 
și frumoase. 

Le făcu expresiv cu ochiul Bellei și Emmei-Jane. Grace clipi grăbit. 
Trebuia să plece pe la ora 19 dacă era posibil, măcar pentru vreo două 
ore. Se uită pe notițele pe care Bella și Eleanor le pregătiseră pentru el. 

— Este ora 18.30, vineri, 3 iunie, citi el. Aceasta este a doua ședință 
a Operațiunii Privighetoarea, numele sub care este investigată 
uciderea unei persoane anterior necunoscute, identificată acum ca 
fiind Jane, cunoscută și Janie, Susan Amanda Stretton; este a doua zi 
de la descoperirea cadavrului. Voi face un rezumat al evenimentelor. 

Timp de câteva minute, Grace trecu în revistă modul în care fusese 
găsit trupul fără cap al lui Janie, apoi descoperirea făcută cu privire la 
viaţa ei secretă. La acest punct, Norman Potting îl întrerupse: 

— Roy, nu a circulat prin presă, în urmă cu câţiva ani, ceva despre 
vedetele de la Hollywood care își introduceau șoareci în fund? 

— Mulţumesc, Norman; dar nu cred că acest lucru are vreo 
relevanţă aici. 

— Își spun, sunt o mulțime de actori ciudaţi și nu ai de unde să 
ști. 


— Mulţumesc, Norman, spuse Grace apăsat, încercând să îl pună la 
locul lui. Era pe cale să continue și să le spună despre viaţa secretă a 
lui Janie, când Glenn Branson ridică mâna și îl întrerupse: 

— Roy, mai devreme în mașină îmi povesteai despre simbolistica 
scarabeului. Cred că ar fi folositor să spunem și echipei. 

— Da, așa intenționam. Pe scurt, în mitologia antică egipteană, 
scarabeul era venerat sub numele Khepri, care, tradus literal, 
înseamnă „cel care a luat ființă” sau „cel care a apărut din pământ. 
Egiptenii venerau Soarele. Așa cum scarabeul împinge o sferă de 
bălegar, egiptenii își imaginau că Khepri împingea Soarele - privit ca o 
minge solară - pe cer, de la est la vest, în fiecare zi; așa că scarabeul era 
pentru ei o formă a zeului Soare, Ra. Drept rezultat, în mitologia 
religioasă a Egiptului antic, scarabeul a devenit un important simbol al 
genezei, reînvierii și vieţii de după moarte. 

— Egiptenii ăștia erau niște tipi inteligenţi, spuse Norman Potting. 
Adică, cum naiba au construit ei piramidele alea? Îți spun, eu nu aș 
avea încredere niciodată într-un egiptean; trebuie să fii cu ochii pe 
negroteii ăștia. 

Grace, clipind, se uită cu coada ochiului la Glenn Branson, apoi la 
Potting, întrebându-se cum naiba era încă în poliție și nu ajunsese la 
tribunal, acuzat de hărțuire sexuală sau rasism. 

— Norman, acest limbaj este total inacceptabil și nu vreau să îl aud 
la întâlnirile mele. 

Potting se uită ca și cum ar fi vrut să spună ceva, apoi se gândi mai 
bine și lăsă ascultător privirea în jos, în hârtiile sale. 

— Roy, ţi-ai dat seama dacă acest simbolism are relevanţă pentru 
noi? întrebă Nick Nicholl. 

— Nu încă. Dar sper că unul dintre voi, geniilor, o va face, spuse el 
zâmbind. 

Apoi continuă relatându-le ce aflaseră în acea după-amiază despre 
viața secretă a lui Janie Stretton. Și, cel mai important, că știau numele 
de botez al unui posibil suspect. Fusese deja stabilit că numărul de 
telefon al acestui Anton, pe care i-l dăduse Claire, era de la o cartelă 
preplătită și nu putea fi detectat. 

Grace se opri să bea niște apă. 


— Bine. Capitolul resurse. Cei de la Divizia East Downs au fost 
foarte drăguţi și ne-au pus la dispoziție oameni. Am făcut o 
investigație în vecinătatea locului în care au fost descoperite corpul și 
membrele miercuri dimineaţă, zonă pe care am tot lărgit-o în ultimele 
patruzeci și opt de ore. Am adus și echipa de scafandri a poliţiei și 
suntem în curs de a cerceta toate râurile, lacurile și rezervoarele. 
Totodată, am mai solicitat o căutare cu elicopterul. 

Și continuă la fel, pe capitole. Capitolul întâlniri: Grace anunţă că 
vor fi întâlniri zilnic la 8.30 și la 18.30. Le spuse că echipa de 
informaticieni lucra încă de miercuri. Citi apoi cu glas tare lista cu 
strategii de investigare, care includea domeniul comunicare/media, 
subliniind faptul că descoperirea gândacului nu trebuie să ajungă la 
presă și că solicitaseră ca în episodul de săptămâna viitoare din 
Crimewatch să apară date despre crimă. 

Apoi Emma-Jane ridică o mână. 

— Vom face cunoscută informaţia că Janie Stretton avea o viață 
secretă? 

Grace se întreba același lucru. Se gândi la Derek Stretton, deja 
distrus, cu viața ruinată. Ce efect va avea această informaţie asupra 
bietului om? Dar ar avea vreo valoare dacă ar spune-o presei? Oare îl 
va face pe vreunul dintre cei care i-au închiriat serviciile să vină cu 
vreun indiciu vital? Improbabil, dar posibil. Era o alegere dificilă. Dacă 
ar da informaţia publicităţii, ar spori interesul presei. O acoperire mai 
largă ar mări șansele de a afla ceva nou. Poate că vreun barman sau 
picolo îi văzuse pe Janie și pe acest Anton împreună. 

— Doi ofițeri de la Departamentul de Relaţii cu familia sunt acum 
la tatăl lui Janie. Detectivii Donnington și Ritchie. Voi discuta acest 
lucru întâi cu ele, dar părerea mea este că da, îi răspunse el Emmei- 
Jane. Dacă ele vor considera că această informaţie nu îl va afecta prea 
puternic pe domnul Stretton, o vom da presei. 

Următorul punct pe listă era cel al autopsiei. Grace îi informă că, în 
afara gândacului, nu avuseseră nici o altă surpriză până acum, cu o 
excepţie: nu era nici un semn de agresare sexuală a victimei. Avea 
raportul de la doctorul Frazer Theobald în fața sa, dar nu era necesar 
să citească toate paginile cu detalii tehnice. Janie murise din cauza 


rănilor multiple făcute cu o lamă lungă și subțire. „Și faptul că i s-a 
retezat capul nu i-a mărit șansele de supraviețuire”, se gândi el. 

— În acest moment, scarabeul este principala mea problemă, 
spuse el. A mai aflat cineva de vreo crimă la locul căreia să fie găsit un 
scarabeu? 

— În aprilie, o femeie a fost găsită în Wimbledon Common, spuse 
Nick. Victima era o tânără de douăzeci și șase de ani căreia, la fel, îi 
lipsea capul. Purta o brățară de argint pe care nimeni din familia ei nu 
a recunoscut-o. Am primit o fotografie în format jpg. lat-o scoasă la 
imprimantă, adăugă el întinzându-i hârtia lui Grace. Nici în acest caz 
nu a existat vreun semn de agresiune sexuală. Crima e încă 
nerezolvată. 

Grace se uită la gândăcelul mic de argint care atârna de brățară. 
Recunoscu imediat caracteristicile. Era un scarabeu. 

— Foarte bine lucrat, spuse el. Altele? 

— Cei de la Met sunt singurii care au răspuns până acum, răspunse 
Nick. 

Grace se uită la fotografie. 

— Intuiţia îmi spune că vom mai afla și de altele. Putem să primim 
dosarul acestei crime? 

Nick se uită la notițele sale. 

— Detectivul însărcinat cu ancheta este Dickinson; s-a oferit să 
discute cu mine sau cu oricare dintre noi. 

— Pare neobișnuit de cooperant pentru cei de la Met, spuse Grace 
cinic. 

Cei de la Poliția Metropolitană păreau că au o lege pe care o 
respectau: erau aroganți, se considerau cei mai buni și nu cooperau cu 
secțiile de poliție din provincie. 

— Poţi să aranjezi să ne întâlnim mâine dimineață? 

— Mâine trebuia să joc într-un amical de fotbal pentru echipa de 
criminaliști din Sussex, dar da. 

— Suntem în iunie; este sezonul de crichet, nu de fotbal, spuse 
Grace cu un ton mustrător. Avem un tată cu care am stat astăzi și 
căruia i-am spus că fiica sa a fost măcelărită; nu mă îndoiesc că ar fi 
impresionat să știe că investigarea crimei a fost amânată pentru un 
meci de fotbal. 


Tânărul detectiv roși. 

— Nu, Roy... domnule. 

Când ajunse la finalul raportului, Grace recapitulă: 

— Am cercetat deja locul în care a fost ucisă Janie Stretton. Bella și 
Nick au interogat toți vecinii victimei și încă se mai lucrează la acest 
lucru. Celelalte posibile scenarii pe care le văd eu sunt următoarele. 
Unu: avem de-a face cu o crimă singulară a unei persoane demente. 
Doi: putem avea de-a face cu un criminal în serie care lasă o 
semnătură. Așteptăm mai multe informaţii de la Met în legătură cu 
cealaltă victimă asupra căreia s-a găsit un scarabeu, pentru a vedea 
dacă are vreo legătură. Deci criminalul nostru a ucis poate deja de 
două ori, de fiecare dată o femeie tânără, și putem presupune că va 
ucide din nou. 

Apoi îi întrebă pe membrii echipei dacă au ceva de raportat. 

Potting spuse că a petrecut mare parte din după-amiază la firma de 
avocaţi la care lucra Janie Stretton. Îl interogase pe șeful acesteia, 
Martin Broom - pe care Grace îl întâlnise odată la tribunal, în cazul 
unui atac într-un divorț destul de urât - și pe câţiva dintre colegii ei. 
Janie se dovedise a fi o tânără populară, muncitoare și conștiincioasă. 

„Oare fiecare dintre noi are o parte întunecată?” se întrebă Grace în 
gând. 

— Am mai cerut un om pentru echipă, spuse el. Și vreau ca un 
specialist de la Departamentul de II să-i analizeze laptopul în 
amănunțime. Apoi se întoarse către detectivul Boutwood: Emma-Jane, 
îmi pare rău să pun asta în sarcina ta, dar vreau să organizezi o 
vizionare a tuturor înregistrărilor camerelor de supraveghere din zona 
Brighton, de marți noapte. Poţi să îţi iei și ajutoare pentru asta. O 
cauţi pe această domnişoară. Îi dădu fotografia lui Janie Stretton, care 
circulase prin presă. În acea seară a ieșit la a patra întâlnire cu un tip 
pe nume Anton, sau oricare ar fi numele lui real. Cineva trebuie să îi fi 
văzut. Apoi se întoarse către detectivul Nicholl: Nick, vreau să 
organizezi o echipă de specialiști și agenţi ai poliției comunitare, care 
să ducă această fotografie în fiecare restaurant, bar sau club din 
Brighton și Hove și să întrebe dacă cineva a văzut-o pe fată. OK? 

Lunganul încuviință. 


— Bella, continuă Grace. Tatăl lui Janie Stretton mi-a spus că pe 
fostul prieten al acesteia îl cheamă Justin Remington - un agent 
imobiliar din Londra. Du-te, găsește-l și vezi ce are de spus. 

Ea făcu semn că a înţeles. 

— Emma-Jane, ce ai făcut cu crescătorii de insecte tropicale? 

— Am localizat șaisprezece în Marea Britanie. Unii livrează doar pe 
internet, dar am găsit șapte cu crescătorii. Unul în Bromley, în sudul 
Londrei, pare foarte interesant. A primit o cerere de a vinde un 
scarabeu în urmă cu doar zece zile. Unui bărbat cu accent est- 
european. 

— Minunat! spuse Grace. Și? 

— Am aranjat să ne întâlnim mâine. 

— O să vin cu tine. 

Apoi se uită la notițe. 

— Norman, am luat robotul telefonic din apartamentul victimei. 
Acum este examinat de Unitatea de Suport Tehnic. Aș vrea să verifici 
informaţiile pe care ţi le vor da ei. 

— Vreo păsărică frumoasă? 

— O să rog pe cineva să te ajute, dacă găsești vreuna. 

— Chiar îmi place agenţia asta, dacă are în baza de date păsărici de 
calibrul lui Janie Stretton. 

Grace îl ignoră. Remarca sa nici măcar nu merita un răspuns. 

— Ne vedem toţi aici, dimineaţă la 8.30, spuse el. Scuze că v-am 
stricat weekendul. 

În special evită să îl privească în ochi pe Glenn Branson. Soţia lui 
era din ce în ce mai enervată de orele suplimentare pe care le făcea 
Glenn. Dar aceasta era alegerea lui, se gândi Grace. Atunci când te 
înscriai în poliția Maiestăţii Sale, erai plătit din banii ei. Și, în schimb, 
îi dedicai viaţa. 

Bine, poate chestia asta nu era trecută în contract. Dar așa era 
realitatea. Dacă vroiai o viață personală, trebuia să-ți alegi o altă 
carieră. 

În Brighton vântul bătea mai tare decât în Londra, însă era 
suficient de cald încât să stea afară. 

În CD-playerul încorporat în grătar cântau tare Giris Aloud și o 
lumină licărea în ritmul muzicii. Jessica, îmbrăcată în blugi largi, o 
bluză neagră și pantofi strălucitori, cu părul lung fluturând, și Kellie, 
cu picioarele goale în pantaloni albi trei sferturi și o cămașă 
bărbătească cu dungi, dansau pe iarbă, învârtindu-se cu viteză, râzând 
și distrându-se de minune. 

Max, în pantaloni gri, murdari, și un tricou cu Dumbledore și mai 
murdar, cu părul blond turtit pe frunte precum un mop, nu terminase 
încă de inspectat grătarul. Îl trata cu respectul pe care l-ar fi arătat 
unei nave spaţiale care ar fi aterizat în curtea lor. Așa și arăta, de altfel. 

Era mare, ocupând o bună parte din grădină, doi metri de la un 
capăt la celălalt, rotund, cu un model futurist din oţel inoxidabil, 
aluminiu și un material negru, ca marmura, plus scaune pliante 
extrem de confortabile. Arăta mai mult ca barul unui hotel modern 
din Londra în care Tom se întâlnea uneori cu clienţii, mai degrabă 
decât cu un dispozitiv pe care se prăjeau cârnații. 

Girafa trecuse pe lângă ei de vreo douăzeci de ori în seara aceea. 
Tom văzu capul lui Len Wainwright, mult deasupra gardului înalt, 
fâțâindu-se încet de colo-colo, sus și jos, murind de nerăbdare să 
prindă privirea lui Tom și să stea la taclale despre grătar. Dar Tom nu 
avea chef de pălăvrăgeală în această seară. 

— Asta ce face, tati? strigă Max, acoperind muzica și arătând la un 
afișaj digital. 

Tom lăsă jos paharul cu vin rose, apoi frunzări versiunea în limba 
engleză a manualului de instrucțiuni, de mărimea cărţii de telefon a 
Londrei. 

— Cred că măsoară temperatura cărnii din interior; sau a ce 
gătești. 

Gura lui Max se deschise, apoi se închise, așa cum făcea de fiecare 
dată când era impresionat de ceva. Apoi se încruntă: 

— De unde știe asta? 


Tom deschise un compartiment și îi arătă o ţepușă. 

— În ţepușă există un senzor care citește temperatura din interior. 
Este ca un termometru. 

— Uau! Ochii lui Max străluciră o secundă, apoi băiatul căzu din 
nou pe gânduri și făcu câţiva pași în spate. E mare, nu-i așa? 

— Un pic, spuse Tom. 

— Mami a spus că s-ar putea să ne mutăm și atunci o să avem o 
grădină mai mare, așa că nu va mai fi atât de mare. 

— Așa a spus? 

— Exact așa a spus. Vii să facem o cursă cu camioane? 

— Trebuie să încep să gătesc; vom mânca în curând. Nu îţi este 
foame? 

Max strâmbă din buze. Întotdeauna analiza fiecare întrebare cu 
atenţie; chiar și una simplă ca aceasta. Lui Tom îi plăcea această 
calitate a fiului său, o considera un semn de inteligență. Până acum, 
părea că nu moștenise nesăbuința mamei lui. 

— Hm. Păi, cred că s-ar putea să mi se facă foame în curând. 

— Crezi? Tom zâmbi și își mângâie fiul pe cap, plin de dragoste. 

Max se dădu înapoi. 

— O să îmi strici pieptănătura! 

— Așa crezi? 

El încuviinţă serios. 

— Păi, mie mi se pare că ai un cuib de păsări în el. 

Max îl privi și mai serios. 

— Cred că te-ai îmbătat! 

Tom se uită șocat la el. 

— Beat? Eu? 

— Acesta este al treilea pahar cu vin. 

— Stai să numeri? 

— Ne-au povestit la școală despre cum e să bei prea mult vin. 

Acum Tom era și mai șocat. Oare statul trimitea acum copiii acasă 
ca să-și spioneze părinţii în privinţa băuturii? 

— Cine a spus asta, Max? 

— Fra o femeie. 

— Una dintre profesoarele tale? 

El dădu din cap. 


— O nimicnicistă. 

Tom simți mirosul dulceag de grătar venind din grădina unuia 
dintre vecini. El încă mai căuta prin manual, încercând să aprindă 
gazul. 

— O nimicnicistă? 

După câteva secunde, Max răspunse: 

— Ne-a spus despre ce este bine să mâncăm. 

Acum Tom înţelese, sau crezu că a înțeles. 

— Vrei să spui o nutriționistă? 

După câteva secunde de gândit profund, Max încuviinţă. 

— Putem să facem o cursă cu camioane înainte să gătești? Doar o 
cursă mică? 

Tom localiză în sfârșit butonul de pornire-oprire. Manualul de 
instrucțiuni spunea să aprinzi grătarul, apoi să îl lași douăzeci de 
minute. Kellie și Jessica erau în regulă, dansând pe o altă melodie. 

— O cursă. 

— Promiţi să nu câștigi? întrebă Max. 

— Atunci nu ar mai fi un joc corect, nu-i așa? spuse Tom, mergând 
în spatele lui în casă. Și oricum, nu te bat niciodată; întotdeauna 
câștigi tu. 

Max izbucni în râs și o luă la fugă pe scări, înaintea tatălui său, spre 
dormitorul lui. Tom se opri în bucătărie să arunce o privire la televizor, 
în eventualitatea în care ar fi fost știri, și să își umple un pahar cu vin, 
terminând sticla cu această ocazie. Dacă Kellie nu își pusese și ea, Max 
greșea, își dădu el seama. Nu era al treilea pahar, ci era al patrulea. lar 
luni intenționa să meargă la directorul lui Max să îl întrebe ce dracu’ 
credea că face, îndoctrinând copiii să monitorizeze obiceiul de a bea 
ale părinţilor. 

Dar în timp ce urca scările, atent să nu verse vinul, avea ceva mult 
mai important în minte. Se opri în capul scărilor, gândindu-se. 

Max îl strigă: 

— Poţi să iei ce culoare vrei, mai puţin verde, tati. lau eu verdele, 
da? 

— Bine, răspunse el. lei tu verdele! 

Max câștigă cursa ușor. În genunchi pe covorul din camera fiului 
său, cu telecomanda în mână, Tom nu se putea concentra la joc. Se 


ciocni la prima curbă dintr-a doua cursă, apoi rată următoarea 
oportunitate, împrăștiind cauciuc și fire de paie. Apoi se rostogoli 
peste marginea pistei. 

În ultimele două ore, de când văzuse fotografia lui Janie Stretton în 
Evening Standard și din nou la știrile de la ora 18, când ajunsese acasă, 
creierul său nu mai funcționase cum trebuie. Nu mai putea ignora ce 
se întâmplase. Totuşi, mesajele care îi stricaseră computerul îi 
demonstrau că insul care i le trimisese era serios. 

Ceea ce însemna că ameninţarea era serioasă. Ar putea să ignore ce 
văzuse. Avea oare vreo informaţie care să fie cu adevărat importantă 
pentru poliție? Nu văzuse decât vreo două minute de film cu o femeie 
tânără care era înjunghiată de un tip cu mască. Era ceva în asta care ar 
fi putut fi important cu adevărat pentru poliție? Ceva care să merite să 
riște viața familiei sale? 

Reluă argumentele din nou și din nou. Și de fiecare dată ajungea la 
concluzia inevitabilă că da, ar putea fi ceva care să ajute poliția. Altfel, 
de ce ar fi fost amenințat? 

Trebuia să discute despre asta cu Kellie, își dădu el seama. ÎL va 
crede că băgase CD-ul în computer fără să știe ce e pe el? Și dacă va 
refuza să meargă la poliţie, ce va face atunci? Ce îi va spune conștiința? 
Oamenii pe care îi admirase dintotdeauna, adevărații eroi din trecut și 
din prezent, erau cei pregătiți să lupte împotriva lucrurilor rele. Cei 
care luptau și pedepseau. 

Tom îl urmări pe Max câteva minute, cum se juca cu ochii 
strălucind, cu degetele umblându-i experte pe telecomandă, camionul 
său mergând cu viteză pe pistă. Afară, muzica încetă și o auzi pe 
Jessica râzând plină de veselie. 

Nu aveau și ei ceva de spus în această problemă? Avea dreptul să le 
pună viaţa în pericol pentru ceea ce credea el? Ce ar fi făcut tatăl său 
în această situație? 

Doamne, erau momente de genul acestuia, în care îi lipseau atât de 
mult părinţii săi. Dacă ar fi putut să meargă la ei și să le ceară sfatul, ce 
ușor ar fi fost. Se gândi la tatăl său, un bărbat la locul lui, care lucrase 
ca manager de vânzări la o companie germană producătoare de perii 
de curăţat industriale. Un bărbat înalt, amabil, paracliser la biserica 
anglicană din localitate. Participase la slujbă în fiecare duminică din 


viața sa și fusese răsplătit de Dumnezeu prin decapitare, într-un 
accident pe Autostrada Mi, la patruzeci și patru de ani. 

Tatăl său i-ar fi oferit o perspectivă creștină, aceea a cetățeanului 
responsabil - anume că Tom ar trebui să spună poliţiei ce a văzut și ce 
amenințări a primit. Dar el nu fusese niciodată în stare să 
împărtășească credinţa tatălui său în Dumnezeu. 

Va vorbi cu Kellie, se hotărî el. Ea era foarte înțeleaptă. Orice va 
spune ea, el va face. 

Pe afișul scris neîndemânatic cu litere de mână și lipit cu 
leucoplast pe geamul ușii se putea citi: „Brent Mackenzie. Clarvăzător 
de renume mondial. Aici, doar în această seară!” Pe o bandă de culoare 
galben-fosforescent, lipită peste afiș, scria: „Nu mai avem bilete!” 

În exterior, clădirea nu arăta foarte promițător. Grace se așteptase 
la o sală spațioasă, dar Centul Holistic din Brighton părea că nu ocupă 
mai mult spațiu decât un magazin de cartier, cu fațada zugrăvită într- 
un roz țipător. 

O femeie pe la patruzeci de ani, cu un combinezon negru peste o 
bluză gri mulată și cu un păr destul de ciufulit, stătea de partea 
cealaltă a ușii, verificând biletele. Întotdeauna se simţea la fel când 
mergea să vadă un clarvăzător sau un medium. Anticipația. Speranța 
pe care o avea în inimă că de data aceasta va fi altfel, că în sfârșit, după 
aproape nouă ani, va afla răspunsul. 

Sau va primi un mesaj, o adresă, un semn. Ceva care să îi spună 
dacă Sandy era moartă sau vie. Acesta era cel mai important lucru pe 
care vroia să îl știe. Sigur, vor urma tot felul de întrebări după aflarea 
răspunsului. Dar mai întâi avea nevoie de un răspuns. 

Poate în seara aceasta? 

Dădu biletul și merse pe scările înguste în urma a trei fete care 
vorbeau  emoţionate. Păreau că sunt surori, cea mai tânără 
adolescentă, cea mai în vârstă aproape de treizeci de ani. Trecu pe 
lângă o ușă nevopsită pe care scria „Liniște, sesiune de terapie”, apoi 
intră într-o cameră în care erau aproximativ douăzeci de scaune de 
plastic așezate în forma literei „L, cu un spaţiu în mijloc, în care 
presupunea că va sta clarvăzătorul. Sala avea jaluzele albastre, ghivece 
cu plante pe rafturi și o fotografie a unui peisaj din Provence pe un 
perete. 

Cele mai multe scaune erau deja ocupate. Două tinere veniseră cu 
mama lor, o femeie cu fața ca o budincă, îmbrăcată într-un pulover 
larg tricotat, care părea că abia își reține lacrimile. Lângă ele era o 
bătrână de aproape șaptezeci de ani, cu părul lung și o bluză înflorată, 
fustă de blugi și ochelari cu lentile groase. 


Grace găsi un scaun liber lângă doi bărbaţi de aproape treizeci de 
ani, amândoi îmbrăcaţi în blugi și tricouri. Unul, extrem de gras, cu 
părul ciufulit, care îi aducea aminte de comicul Ken Dodd, se uita fără 
expresie înainte și mesteca gumă. Celălalt, mult mai slab, transpira din 
greu și ținea ostentativ o cutie de Pepsi Cola în mână, ca și cum 
aceasta i-ar fi oferit un anumit statut social. Grace auzi o frântură din 
conversaţia lor; vorbeau despre șurubelniţele electrice. 

O altă mamă cu fiica ei intrară în cameră și se așezară pe scaunele 
rămase libere de lângă el. Fiica, slabă precum o greblă și îmbrăcată în 
pantaloni negri și bluză roșie, se dăduse cu un parfum care lui Grace i 
se părea că aduce cu odorizantul pentru toalete. Mama, la fel de gătită, 
arăta ca o imagine a fiicei ei îmbătrânită pe computer. Grace știa 
procedura; era folosită frecvent în căutarea persoanelor dispărute. În 
urmă cu un an trecuse și fotografia lui Sandy prin acest proces și 
fusese uimit cât de mult se putea schimba cineva în doar opt ani. 

În sală se simţea nerăbdarea. Grace se uită în jurul său, întrebându- 
se de ce erau toți ceilalți aici; se gândi că unii erau în doliu, dar 
probabil că majoritatea erau niște suflete pierdute care căutau să fie 
călăuzite. Și fiecare scosese zece lire pentru a se întâlni cu un străin 
fără nici o calificare medicală sau sociologică, pe cale să spună 
fiecăruia lucruri care ar fi putut să le modifice modul în care vedeau 
viața. Lucruri pe care spiritele le transmiteau prin Brent Mackenzie, 
sau cel puțin așa susținea el. Grace știa, le văzuse pe toate. 

Și totuși, venea să vadă mereu mai mult. 

Era ca un drog: încă o dată și se va opri. Dar bineînțeles că nu avea 
să se oprească, nu până în ziua în care va afla adevărul despre 
dispariţia lui Sandy. Poate că spiritele îi vor spune lui Brent Mackenzie 
în această seară; poate că acest clarvăzător va face ceea ce au eșuat toţi 
ceilalți - și anume să o scoată din eter. 

Roy Grace știa ce risc pentru reputaţia sa comporta interesul arătat 
clarvăzătorilor, dar nu era singurul polițist din Marea Britanie care 
apela la aceștia; nu era chiar deloc singurul. Și, indiferent de ce 
spuneau cinicii, Grace credea în supranatural. Nu avea altă opţiune. 
Văzuse o fantomă, de fapt două fantome, de mai multe ori în timpul 
copilăriei. 


În fiecare vară se ducea și stătea o săptămână cu unchiul și mătușa 
sa în căsuţa acestora din Bembridge, în Insula Wight. În casa mare de 
peste drum de ei, două doamne în vârstă foarte drăguțe obișnuiau să îi 
facă cu mâna de la o fereastră de la etaj. Abia după mulți ani, când se 
întorsese să viziteze Bembridge după o lungă absenţă, aflase că acea 
casă era goală de peste patruzeci de ani; cele două doamne care îi 
făceau cu mâna se sinuciseseră în 1947. Și nu fusese imaginaţia sa: și 
alte persoane le văzuseră, inclusiv mătușa și unchiul său. 

Publicul se liniștise deja; se părea că bărbaţii de lângă el își 
terminaseră discuţia despre șurubelniţele electrice. Era fix ora 19.45. În 
spatele său auzi zgomotul făcut de cineva care deschidea o cutie de 
Cola. Un telefon mobil sună la sosirea unui mesaj și bătrâna căută în 
poșeta croșetată, scoase telefonul și îl închise, înroșindu-se toată. 

Apoi mediumul intră, cu înfățișarea unui om care caută ușa de la 
toaletă. Avea aproximativ patruzeci de ani și peste un metru nouăzeci 
înălțime; era îmbrăcat într-un tricou portocaliu, larg, cu mărgele maro 
în jurul gâtului și adidași albi, strălucitori. Avea părul tăiat scurt, o 
barbă nerasă de câteva zile, un nas spart ca al unui jucător profesionist 
de box, o burtă masivă de la bere și, remarcă Grace, un ceas ce părea 
scump. Timp de câteva minute nu păru să remarce că intrase într-o 
cameră plină. Grace chiar începuse să se întrebe dacă acesta era 
clarvăzătorul. 

Apoi, cu faţa la jaluzele, Brent Mackenzie vorbi. Avea vocea subțire 
și fragilă, prea subțire pentru o persoană atât de mare, dar foarte 
serioasă. 

— Nu îmi voi folosi memoria în această seară, spuse el. Vreau să 
dau tot ce am mai bun pentru fiecare dintre voi. Voi avea câte un 
mesaj pentru fiecare; vă promit. 

Grace se uită în jur. Doar o mare de tăcere, fețe absorbite, 
așteptând. 

— Primul meu mesaj este pentru o doamnă de aici, pe nume 
Brenda. 

Acum clarvăzătorul se întoarse și se uită în sală. Mama cu fața ca 
budinca ridică mâna. 

— A, Brenda dragă, aici erai! Dacă aș spune că este pe cale să se 
schimbe ceva în viața ta, aș avea dreptate? 


Femeia se gândi un moment, apoi aprobă entuziasmată. 

— Da, asta îmi spun spiritele. Este o mișcare importantă, nu-i așa? 

Mama se uită pe rând la cele două fiice ale ei, ca și cum ar fi căutat 
o confirmare. Amândouă se încruntară. Apoi femeia privi spre 
medium. 

— Nu, spuse ea. 

Urmă o tăcere stânjenită. După câteva momente, mediumul spuse: 

— Mi se spune că este o schimbare mai importantă decât realizezi 
acum. Dar nu trebuie să te îngrijorezi; faci ceea ce trebuie. Se uită 
încurajator la ea, apoi închise ochii și se dădu un pas în spate. 

Grace îl privi, simțindu-se nu tocmai în largul lui. Aceasta era o 
manevră tipică pentru un medium; să manipuleze ceea ce spuneau 
oamenii atunci când vroia să facă impresie. 

— Am un mesaj pentru o anume Margaret, spuse Brent Mackenzie, 
deschizând ochii și uitându-se prin cameră. O femeie scundă, cu fața 
de șoricel, pe care Grace nu o remarcase înainte, ridică mâna. 

— Numele Ivy înseamnă ceva pentru tine, dragă? 

Femeia clătină din cap. 

— Bine. Dar ce zici de Irlanda? Îţi spune ceva Irlanda? 

Din nou, ea dădu din cap. 

— Spiritele sunt foarte sigure de Irlanda. Cred că vei merge acolo 
în curând, deși nu realizezi acest lucru în prezent. Spiritele îmi spun 
că vei merge la Cork. Există cineva care îţi va schimba viaţa și care este 
în Cork. 

Femeia se uita fără nici o expresie. 

— Voi reveni la tine, Margaret, spuse clarvăzătorul. Sunt întrerupt; 
uneori cei din lumea spiritelor sunt tare nepoliticoși; devin foarte 
nerăbdători atunci când au de transmis un mesaj cuiva. Acum primesc 
un mesaj pentru Roy. 

Grace simți un șoc, ca și cum și-ar fi băgat degetele în priză. Brent 
Mackenzie se întoarse uitându-se fix spre el. Simţi că faţa îi ia foc și își 
pierdu toată încrederea în sine; se uita la mediumul care venea spre el, 
simțindu-se confuz și neajutorat. 

— Este un domn cu mine; cred că este tatăl tău. Îmi arată o insignă 
pe care obișnuia să o poarte. Asta îți spune ceva? 


„Poate', se gândi Grace. „Dar nu îţi dau nici un indiciu. Eu te 
plătesc pe tine să îmi spui diverse lucruri, nu invers." 

Grace îi aruncă o privire lipsită de expresie. 

— Îmi arată casca sa. Cred că a fost ofițer de poliţie înainte de a 
deceda. A murit? 

Grace încuviință refractar. 

— Îmi spune că este foarte mândru de tine, dar că treci printr-o 
perioadă dificilă în acest moment. Cineva îți pune piedici în carieră. 
Îmi arată o femeie... cu părul scurt, blond? Numele ei este Vespa, ca al 
motocicletei? 

Grace era uimit. „Alison Vosper?” Își dorea cu disperare să 
vorbească cu acest bărbat, să îi spună numele Sandy. Dar îl părăsise 
curajul. Și nu vroia să îi dea indicii. Îi va spune Brent Mackenzie ceva 
despre Sandy? Vreun mesaj despre ea, de la tatăl său? 

— Roy, tatăl tău îmi arată ceva. Este o insectă mică. Arată ca un 
gândac. Este foarte agitat în legătură cu acest gândac. Nu este foarte 
clar... Clarvăzătorul își luă faţa în mâini, se întoarse, apoi reveni: Îmi 
pare rău, îl pierd. Spune că s-ar putea salva ceva. 

Grace, uitându-se la el, găsi în sfârșit curajul de a vorbi: 

— Ce anume a spus că se poate salva? 

— Îmi pare rău, Roy. L-am pierdut. Mediumul se uită la altcineva. 
Am un mesaj pentru Bernie. 

Grace nu mai era atent. Se gândea. Bărbatul îi dăduse două indicii. 
Tatăl său și gândacul. „Spune că s-ar putea salva ceva.” 

Îl va aborda pe clarvăzător la sfârșitul sesiunii, indiferent de cât de 
obosit era, și îl va mai trage de limbă. 

„Ce voise oare să spună? Ce dracu’ putea salva? Cariera? O altă 
viață?” 


Dar nu fu nevoie să se agite să îl rețină pe Brent Mackenzie când se 
încheie sesiunea. Clarvăzătorul, cu un hanorac lung peste tricou, îl 
aștepta la capătul scărilor. 

— Roy, da? întrebă el. 

Grace încuviință. 

— De obicei nu fac acest lucru, dar putem vorbi între patru ochi? 

— Da, sigur. 


Grace îl urmă într-o cameră mică de consultaţii, cu un birou, două 
scaune și câteva zeci de lumânări, iar clarvăzătorul închise ușa în 
spatele lor. În această cameră părea și mai mare, depășindu-l pe Grace 
în înălțime. 

Rămânând în picioare, Mackenzie spuse: 

— Uite, îmi pare rău; nu am avut o sesiune foarte reușită. Nu am 
vrut să spun prea multe înăuntru, în fața tuturor. Știi, unele lucruri 
sunt personale. Nu mi se întâmplă foarte des, dar am perceput niște 
semnale negative în legătură cu tine. Vreau să spun, referitor la 
gândacul acesta pe care l-am văzut; nu mi-l mai pot scoate din cap. Ca 
unul dintre aceia pe care îi vezi în scrierile antice egiptene. 

Ridicându-și capul spre el, Grace întrebă: 

— Un scarabeu? 

Mediumul se uită ciudat la el. 

— Are vreo logică? 

— Are de a face cu serviciul. Nu pot să vorbesc despre asta. 

— Eşti poliţist, nu-i așa? 

— Se vede? 

Clarvăzătorul zâmbi. 

— Și eu am fost poliţist, timp de zece ani. Departamentul de 
Criminalistică din Manchester. 

— Serios? 

— Da. Poveste lungă. O lăsăm pe altă dată. Chestia este, prietene, 
că mi se spune că ești în mare pericol. Ceva ce are de a face cu acest 
scarabeu. Trebuie să îți păzești spinarea. 

Până când Tom reușise să afle cum se aprinde grătarul, trecuse deja 
ora de culcare a copiilor. Și până când reușise să prăjească și carnea și 
cârnații, Jessica dormea dusă și Max sforăia. 

lar acum băuse prea mult vin rose și trebuia să încheie oferta de 
preţ pentru douăzeci și cinci de ceasuri Rolex Oyster, gravate cu un 
punctuleţ, și să o trimită pe e-mail lui Ron Spacks. Insul îi confirmase 
faptul că era foarte serios cu privire la această comandă, iar Tom 
promisese că îi va trimite oferta nu mai târziu de această seară. Găsise 
o sursă de aprovizionare de încredere, care îi făcea o reducere lui 
Sparks, lucru care îi va aduce lui un profit net de 35 ooo de lire la 
contract. Nu era doar o afacere grozavă, ci ar fi fost și un ajutor imens 
pentru afacerea și viața sa în acest moment. 

Se uită plin de dragoste la Kellie, care stătea în fața televizorului 
urmărindu-l pe Jonathan Ross luându-i un interviu unei vedete rock 
de care Tom nu auzise niciodată. Lady, ca de obicei, se oprise în fața 
ușii de la intrare cu lesa în gură. 

Se târî pe scări, ţinându-se de balustradă de parcă ar fi escaladat 
Everestul pe calea cea mai grea. Deschise ușa de la dormitorul Jessicăi. 
Lumina de afară ajungea până înăuntru, împrăștiind umbre. Fata 
dormea adânc, cu fața întoarsă către el, cu mâinile în jurul ursului 
mare de pluș, respirând cu un șuier lung, liniștit, ritmic, și expirând cu 
un pocnet ușor. 

Ceva îl apucă de piept ca o menghină. Stătu nemișcat, ca și cum tot 
timpul din univers ar fi înghețat. Aceasta era fiica lui. Copilul lui. 
Creaţia sa, pe care o adusese pe lume. Micuța lui. Jessica. 

Doamne, o iubea din cap până în picioare. Oamenii spun că 
părinţii au favoriţi între copii, dar el nu avea, putea spune asta cu 
mâna pe inimă. 

Îi trimise un sărut, închise ușa și, cu inima grea, merse în birou 
pentru a încheia oferta pentru Ron Spacks. După ce verifică e-mailul 
de două ori, trimise documentul și coborî scările. La televizor, 
Jonathan Ross vorbea acum despre mărimea penisurilor. Kellie 


adormise, cu paharul de vin gol pe jos și o cutie de bomboane Milk 
Tray, pe jumătate golită, pe canapea lângă ea. 

După ce duseseră copiii la culcare, îi povestise despre site, despre 
mesajul care venise după aceea și despre fotografia lui Janie Stretton 
din ziarul din ziua respectivă. Apoi se uitaseră împreună la știrile de la 
ora 22 și o văzuseră pe sărmana femeie, urmăriseră o transmisiune de 
la locul crimei, din Peacehaven, precum și rugămintea detectivului 
Roy Grace de la Departamentul de Criminalistică din Brighton, ca 
aceia care știau ceva în legătură cu acest caz să transmită poliţiei 
informaţiile. Kellie îl luase prin surprindere. Crezuse că o cunoștea 
bine. Își imaginase că va pune siguranța familiei pe primul loc. În 
special după ce îi spusese despre mesajele de ameninţare. 

Dar ei îi luase mai puţin de două minute să se hotărască. 

— Imaginează-ţi că ar fi fost Jessica, peste douăzeci de ani, spusese 
ea. Imaginează-ţi că noi am fi părinţii în cauză, disperaţi să se facă 
dreptate. Apoi imaginează-ţi, știind toate astea, că ești un martor, 
poate singurul martor. Declaraţia ta ar putea face diferenţa între 
prinderea criminalului - și oprirea acestuia de la a ucide din nou - și 
distrugerea vieților tuturor celor care au legătură cu victima. 
Imaginează-ţi că Jessica ar fi ucisă de un criminal care ar fi putut fi 
oprit dacă cineva ar fi fost suficient de curajos încât să facă o 
declaraţie. 

Intră în bucătărie, scoase o sticlă din Bowmore, whisky-ul lui 
preferat, și își turnă câteva degete. În urmă cu câteva ore luase decizia 
că va face așa cum îi va spune Kellie. Dar atunci crezuse că îi va spune 
să pună siguranţa familiei înainte de toate. lată însă că ea era fermă în 
a merge la poliţie, indiferent de consecinţe. 

Stând pe un scaun la bar, se uită la imaginea sa reflectată în geam. 
Văzu cum un bărbat îngrijorat duce paharul cu whisky la gură și bea; 
văzu cum bărbatul pune paharul la loc. Văzu toată disperarea de pe 
fața acestuia. 

Goli paharul, apoi se întoarse în sufragerie pentru a o trezi pe 
Kellie. Mai aveau multe de vorbit. 


Vorbiră până la o oră târzie, apoi, extenuat, Tom încercă să 
adoarmă. Dar la ora 3 era încă treaz. Și la 4. Se zvârcolea. Se răsucea. Il 


treceau transpiraţiile, apoi îi era frig. Avea o durere de cap surdă. În 
noaptea aceasta erau în siguranţă. În noaptea aceasta nu trebuia să se 
îngrijoreze pentru ameninţări. Părerea lui Kellie era că poliția îi va 
proteja. Tom nu i-o împărtășea. 

Răsărea soarele. La ora 5, Tom auzi zgomot de cauciucuri, un șuier 
și un sunet ca de sticle lovite. Peste încă o oră și ceva, copiii se vor 
trezi și vor alerga la ei în dormitor, sărindu-le în pat. Sâmbătă. În mod 
normal îi plăcea sâmbăta, era ziua sa preferată din săptămână. 

Kellie îi spusese că ar putea să vorbească confidenţial cu poliţia și 
că aceasta îi va respecta cerința. Cum ar putea afla cineva că a vorbit 
cu ei? 

— Eşti bine, iubire? întrebă ea brusc. 

— Sunt încă treaz, răspunse el. Nu am închis un ochi. 

— Nici eu. 

Întinse mâinile, le găsi pe ale ei și le strânse. Ea îl strânse ca 
răspuns. 

— Te iubesc, spuse el. 

— Şi eu te iubesc. Apoi, după o pauză, îl întrebă: Ai luat vreo 
decizie? 

El tăcu câteva minute. Apoi răspunse încet: 

— Da. 

Nici Roy Grace nu dormise în această noapte. O listă nesfârșită de 
lucruri care trebuia făcute pentru Operaţiunea Privighetoarea îi 
alergau prin minte. La fel și cuvintele lui Brent Mackenzie. 

„Chestia este, prietene, că mi se spune că ești în mare pericol. Ceva 
ce are de a face cu acest scarabeu. Trebuie să îți păzești spinarea.” 

Ce voise să spună? Poate că doar simțţise vibraţiile scarabeului, care 
îi răsunau puternic în minte. 

Apoi gândurile sale se întoarseră la Janie Stretton. Lăsă la o parte 
sentimentele tatălui îndurerat; de-a lungul timpului se întărise în fața 
acestor situaţii. Probabil că se întărise mai tare decât i-ar fi plăcut, dar 
aceasta era singura modalitate de a rezista. Se gândea la ce i se făcuse 
fetei. Care era rostul să îi ia capul, dar să lase o mână? Altul decât că 
era un fel de mesaj? Pentru cine? Pentru poliție? Sau poate era un soi 
trofeu bolnav? 

Și de ce scarabeul? 

Pentru ca ucigașul, sau ucigașa, să își arate inteligența? 

Apoi gândurile i se întoarseră către avertizarea primită de la Alison 
Vosper și la informaţia că acest caz reprezenta ultima șansă pentru el. 
Pentru a-și păstra slujba și viaţa aici, în Brighton, trebuia să găsească 
criminalul fără să greșească, fără titluri în presă despre polițiști care se 
joacă de-a științele oculte și fără suspecți uciși în urmăriri cu mașina. 

Trebuia să meargă pe coji de ouă. Ar fi fost mai ușor să meargă pe 
apă, se gândi el. 


Pe la 6, Grace se săturase să asculte zgomotele dimineţii, sticlele de 
lapte zăngănind, un câine lătrând la distanță și toate lucrurile 
nenorocite din mintea sa. 

Dădu pătura la o parte, își coborî picioarele din pat și rămase 
nemișcat câteva minute, cu ochii injectați din cauza nesomnului, cu 
capul pocnindu-i. Nu dormise mai mult de jumătate de oră toată 
noaptea, poate mai puţin. Și în seara care urma avea o întâlnire. O 
întâlnire adevărată, foarte serioasă. 


lar ăsta era - trebuia să recunoască - un alt motiv pentru care 
aproape că nu dormise. Nerăbdarea. Precum un adolescent 
îndrăgostit! Nu se putea abţine. Nu își aducea aminte când se simţise 
ultima oară așa. 

Merse până la fereastră, trase draperia și se uită afară. Urma să fie o 
zi plăcută: cerul era senin, ca o pânză de un albastru-adânc. Totul 
părea nemișcat. O pasăre ţopăia prin iarbă, căutând viermișori. Grace 
se uită la grădina acvatică în stil Zen pe care o amenajase Sandy, cu 
forma sa ovală și pietrele mari, plate, și la plantele pe care le sădise pe 
marginile acesteia. Multe dintre ele muriseră, iar cele care rămăseseră 
crescuseră alandala. 

Nu avea nici o idee despre grădinărit; acesta fusese tot timpul 
domeniul lui Sandy. Dar lui îi făcuse plăcere să o ajute să își creeze 
propria grădină pe micul teren dreptunghiular și să o ajute să o 
delimiteze. Săpase în locurile în care îi spusese să sape, fertilizase, 
udase, cărase saci cu îngrășământ, smulsese buruieni, plantase; un 
muncitor silitor, cu Sandy ca șef. 

Acestea fuseseră vremurile bune, în care își construiau viitorul, își 
făceau casa, cuibul, își cimentau viața împreună. Grădina pe care 
Sandy o amenajase și o iubise atât de mult era neglijată acum. Până și 
gazonul părea neîngrijit și năpădit de buruieni și uneori se simţea 
vinovat, întrebându-se ce ar spune ea dacă s-ar întoarce. 

Dimineţile de sâmbătă. Își aducea aminte cum obișnuia să se ducă 
să alerge dimineaţa devreme și cum se întorcea aducându-i lui Sandy 
un corn cu migdale de la brutăria de pe strada Church și ziarul Daily 
Mail. 

Trase draperiile și lumina inundă camera. Și brusc, pentru prima 
oară în aproape nouă ani, văzu încăperea în mod diferit. Văzu un 
dormitor de femeie, decorat în mare parte în nuanţe de roz. Văzu o 
masă de toaletă din mahon, în stil victorian, pe care o luaseră 
împreună la o licitaţie din piața de pe strada Gardner, acoperită cu 
lucruri feminine: perii de păr, piepteni, cosmetice și sticluțe de 
parfum. Mai era și o fotografie înrămată cu Sandy în rochie de seară și 
cu el în costum și cravată, alături de căpitanul navei Black Watch, 
făcută în singura lor croazieră. Văzu papucii ei încă pe podea, capotul 


agăţat pe peretele din fața patului. Ce ar spune o femeie despre asta, 
dacă ar aduce-o aici? se gândi el dintr-o dată. 

Ce ar gândi Cleo? 

Și realiză că nu își pusese niciodată asemenea întrebări până acum. 
Casa lui era o întoarcere în timp. Totul era exact așa cum fusese în acea 
zi de marţi, 26 iulie, când Sandy dispăruse fără urmă. 

Își aducea aminte atât de bine. În dimineaţa zilei în care el 
împlinea treizeci de ani, Sandy îl trezise cu o tavă pe care pusese un 
tort micuţ cu o singură lumânare, un pahar cu șampanie și o felicitare 
cu un desen foarte obraznic. Deschisese cadourile pe care le primise 
de la ea, apoi făcuseră dragoste. 

Plecase de acasă la 9.15, mai târziu decât de obicei, și ajunsese la 
biroul din Brighton după 9.30, la o întrunire cu privire la uciderea 
unui motociclist din gaşca celor de la Hell's Angel, care fusese aruncat 
în Portul Shoreham cu mâinile legate la spate și prins cu un lanţ de un 
stabilopod. Promisese că va fi acasă devreme, pentru a merge să 
sărbătorească împreună cu un alt cuplu: cel mai bun prieten al său, 
Dick Pope, și el poliţist, și soţia acestuia, Leslie, cu care Sandy se 
înțelegea bine. Însă aflaseră lucruri noi cu privire la caz și ajunsese 
acasă cu două ore mai târziu decât intenționase. Nu găsise nici urmă 
de Sandy. La început, crezuse că este supărată pe el și vrea să 
protesteze împotriva purtării lui. Casa era în regulă, lipseau mașina ei 
și poșeta și nu era nici un semn de luptă. 

Apoi, douăzeci și patru de ore mai târziu, mașina ei, un VW Golf 
mai vechi, fusese găsită într-una dintre parcările Aeroportului 
Gatwick. În dimineaţa dispariţiei, se făcuseră două tranzacţii cu cardul 
ei de credit, una la Boots și una la o benzinărie Tesco. Nu luase cu ea 
nici o haină și nici alte lucruri. 

Vecinii săi de pe strada rezidenţială pe care locuiau, lângă malul 
mării, nu văzuseră nimic. Printre aceștia era un cuplu extrem de 
prietenos de greci care aveau două cafenele în oraș, dar ei fuseseră 
plecaţi în vacanță. Pe partea cealaltă stătea o văduvă în vârstă, cu o 
problemă la urechi, care adormea la televizor cu volumul dat la 
maximum. Chiar și acum, la 6.18 dimineața, putea auzi prin peretele 
despărțitor al casei o voce răgușită cu accent american; semăna cu 


vocea lui John Wayne care vorbea cu un grup de hoți pe care abia îi 
prinsese. 

Coborî scările în bucătărie, nehotărât dacă să își facă un ceai sau 
întâi să meargă să alerge. Peștișorul auriu înota fără nici un scop în 
bolul său rotund, ca întotdeauna. 

— "Neaţa, Marlon! spuse el vesel. Ai făcut baia de dimineață? Ți-e 
foame? 

Marlon deschise și închise gura de vreo două ori. Nu era prea 
vorbăreţ. 

Grace umplu ibricul, trase un scaun și se așeză la masa din 
bucătărie, uitându-se în jur, întrebându-se ce lucruri ale lui Sandy se 
mai aflau aici. Cu excepţia frigiderului argintiu, aproape totul era roșu 
sau avea ceva roșu. Cuptorul și mașina de spălat vase erau roșii, 
mânerele dulapurilor albe, rafturile, clanțele, toate erau roșii. Chiar și 
masa era alb cu roșu. Toate fuseseră alegerea lui Sandy. Atunci era 
culoarea la modă, dar acum părea puţin îmbătrânită; suprafeţele de 
ceramică erau zgâriate rău. O parte din balamale se lăsaseră. Varul de 
pe pereţi se cojea și arăta învechit. 

Adevărul era că i-ar fi fost mai bine într-un apartament și știa acest 
lucru. Îmbătrâneau în casa asta - el, Marlon și fantoma lui Sandy. 

Deschise ușa dulapului de sub chiuvetă, se lăsă pe vine, găsi un sul 
de saci de gunoi și rupse unul. Apoi luă o fotografie cu el și cu Sandy 
de pe un raft și se uită la ea un minut. Poza fusese făcută de un străin, 
cu aparatul lui Grace, în luna de miere. Chiar pe vârful Vezuviului. El 
și Sandy stăteau pe marginea craterului ascuns parţial de un nor gri, 
transpiraţi din cauza efortului de la urcușul greu. 

Puse fotografia în sacul de gunoi, apoi stătu nemișcat ca și cum ar 
fi așteptat să fie lovit mortal de un fulger. 

Dar nu se întâmplă nimic. Cu excepția remușcărilor care îl 
cuprinseră. Dacă totul mergea bine în această seară și o va aduce pe 
Cleo Morey aici, după ce mâncau? Își dădu seama că trebuia să scape 
de tot ce era în mod evident al lui Sandy. lar aceasta era o piatră de 
încercare foarte mare pentru el. Cât un munte. 

Dar poate că era timpul. 

Apoi, răzgândindu-se, scoase fotografia din sac și o puse la loc pe 
raft. Ar fi arătat ciudat dacă nu ar fi avut fotografii. Trebuia să 


elibereze casa de lucrurile ei personale. 

În dormitor, se uită la peria ei de păr. În ea mai erau încă fire din 
părul ei lung, blond. Luă unul, îl ridică în lumină, cu inima grea dintr- 
o dată. Lăsă firul să cadă și îl urmări plutind pe covor, simțind un nod 
în gât. Apoi duse peria la nas și o mirosi, dar nu se mai simţea nimic 
de la Sandy, ci numai un iz anost, vechi. 

Puse peria în sacul de gunoi, împreună cu tot ceea ce mai era al ei 
pe masa de toaletă și în baie. Duse sacul în camera liberă folosită pe 
post de depozit și îl așeză lângă o cutie goală, în care fusese laptopul 
său atunci când îl cumpărase, și lângă niște suluri de hârtie pentru 
cadouri de Crăciun. Apoi se schimbă în pantaloni scurți, maiou și 
adidași, băgă o bancnotă de cinci lire în buzunar și plecă să își facă 
alergarea de dimineaţă. 

Ruta sa îl ducea direct spre Kingsway, o stradă cu două benzi care 
mergea de-a lungul plajei din Hove. Pe o parte a străzii erau case care, 
după aproape un kilometru, lăsau loc unor blocuri și hoteluri, unele 
moderne, altele în stil victorian sau Regency, mărginind întreaga 
lungime a litoralului. Pe partea cealaltă erau două porturi pentru bărci 
și un loc de joacă, peluze, apoi promenada cu baruri și plajele cu 
pietriș în spate și, la un kilometru și jumătate spre est, ruinele 
vechiului West Pier. 

Nu era aproape nimeni în zonă și lui i se părea că are tot orașul 
pentru el. Îi plăcea să iasă în timpul weekendului atât de devreme, se 
simțea ca și cum ar fi avut un avantaj asupra lumii. Fluxul era în 
retragere și putea vedea discul soarelui deja ridicat pe cer. În 
depărtare, pe nisipul ud, un bărbat mergea legănând un detector de 
metale. O navă-container, care nu părea mai mult decât o pată, se 
zărea la orizont, nemișcată. 

O mașină care mătura străzile trecu încet pe lângă Grace, cu 
motorul  huruind, cu măturile învârtindu-se, ridicând mizeria 
obișnuită după o noapte de vineri, cutii goale de mâncare, de Cola, 
mucuri de ţigară, ocazionale ace de seringă. 

Grace se opri la mijlocul promenadei, lângă un alcoolic ghemuit pe 
o bancă, și își făcu întinderile, respirând adânc mirosul familiar al 
mării pe care îl iubea atât de mult; mirosul sărat al aerului proaspăt, 
umed, împletit din plin cu miros de rugină, smoală, funii vechi și pește 


putred; ceea ce proprietarilor de la marginea mării le plăcea să 
numească în broșuri „ozon. 

Apoi începu cursa de zece kilometri, până în port și înapoi. Pentru 
ultimul kilometru, îi plăcea să meargă în oraș, să alerge printre 
magazinele aglomerate de pe strada Church, la o brutărie deschisă 
non-stop, ca să ia niște lapte și un ziar și poate o revistă care îi făcea 
cu ochiul. Poate că în această dimineață va cumpăra o altă revistă de 
modă. Ceva ca Arena. Să își mai facă o idee despre cum să se îmbrace 
în această seară. 

Se opri în fața ușii magazinului, parțial împrospătat din cauza 
alergării, parţial extenuat din cauza lipsei de somn, transpirând 
abundent. Își făcu întinderile, apoi intră în magazin și merse la 
standul cu reviste și ziare. Și, instantaneu, văzu titlul de pe prima 
pagină a ziarului Argus: 


„ENIGMA SCARABEULUI ÎN CRIMA STUDENTEI LA DREPT” 


Fierbând de mânie, luă un exemplar de pe raft. Pe pagină apărea 
fotografia lui Janie Stretton, cea pe care el o dăduse presei, și lângă ea, 
într-o casetă, o fotografie mică a unui scarabeu. 

„Departamentul de Criminalistică al Poliţiei din Sussex refuză să 
confirme faptul că un scarabeu, care nu provine din Insulele Britanice, 
ar putea fi un indiciu vital în descoperirea criminalului lui Janie 
Stretton. Solicitat să confirme descoperirea scarabeului la autopsie, 
medicul patolog Frazer Theobald și ofițerul de investigaţii detectiv 
căpitan Roy Grace de la poliție nu au fost disponibili pentru 
comentarii...” 

Grace se uita la cuvinte, din ce în ce mai furios. Nu a fost disponibil 
pentru comentarii? Nimeni nu l-a întrebat nimic ca să comenteze. Și 
dăduse instrucțiuni clare ca presa să nu afle despre descoperirea 
gândacului. 

Deci cine dracului le dăduse pontul? 

Cu câteva minute înainte de ora 8.30, după ce făcuse un duș, 
mâncase un bol cu cereale și, cu toate că era sâmbătă, se îmbrăcase cu 
un costum închis la culoare, cămașă albă și o cravată simplă - neștiind 
ce poate aduce ziua și pe cine va trebui să întâlnească - Grace ajunse 
la birou într-o stare de spirit proastă, pregătit să jupoaie pe cineva de 
viu. 

Întreaga echipă era deja acolo, așteptându-l și, după feţele 
colegilor, se părea că toţi citiseră articolul din Argus. 

În eventualitatea că nu o făcuseră încă, Grace trânti cu zgomot 
ziarul pe birou. În loc de salut, spuse: 

— OK, cine dracului este responsabil pentru asta? 

Glenn Branson, Nick Nicholl, Bella Moy, Emma-Jane Boutwood, 
Norman Potting și restul echipei se uitară la el fără nici o expresie. 

Grace își fixă privirea acuzatoare asupra lui Norman Potting, ca 
primă alegere: 

— Ai vreo idee, Norman? întrebă el. 

— Semnatarul acestui articol este acel tânăr jurnalist, Kevin 
Spinella, răspunse Potting cu vocea sa groasă, rurală. Nenorocitul face 
tot timpul probleme, nu-i așa? 

Grace realiză dintr-o dată că, în furia sa, neglijase să se uite la 
numele celui care semnase articolul. Oboseala era de vină; creierul nu 
îi funcţiona la viteză maximă din cauza nopţii nedormite. În mod 
normal, o alergare lungă îl revigora, dar în acest moment se simţea 
sleit și avea nevoie urgentă de o cafea. Și mirosul acesteia se ridica 
ameţitor din câteva cești de pe birou. 

Kevin Spinella era un angajat nou la ziar, un reporter de 
investigație, tânăr și inteligent, care își câștigase repede o reputație în 
favoarea sa și în defavoarea poliției din Sussex. Grace mai avusese 
întâlniri cu jurnalistul, la fel ca majoritatea colegilor săi. 

— Bine, Norman. Prima ta sarcină pe ziua de astăzi este să îl 
găsești pe ticălos și să afli de unde a luat povestea. 

Sergentul se strâmbă în timp ce bea cafea din ceașca de plastic. 


— Probabil că îmi va spune că își protejează sursele, replică el cu o 
îngâmfare care îl irită pe Grace. 

Abia se abținu să nu ţipe la el, deoarece adevărul era că Potting 
avea dreptate. 

— Problema este, Roy, spuse Branson, că avem o sută de specialiști 
implicaţi, care caută capul victimei. Poate fi unul dintre ei. Sau poate fi 
unul dintre cei care au fost la locul crimei. Sau cineva de la morgă. 

Grace știa că are dreptate. Aceasta era problema cu o investigație 
atât de mare. Toată lumea era curioasă, așa era natura umană. Era 
nevoie doar de o persoană neglijentă care să lase să se scurgă ceva și 
toată povestea ajungea la urechile tuturor. Dar ce de necazuri putea 
aduce acest lucru! Sau deja adusese. 

Lăsând problema la o parte pentru un timp, Grace revăzu lista pe 
care o pregătiseră Bella Moy și Eleanor și pe care vor continua să o 
actualizeze de două ori pe zi pe tot timpul investigaţiei. Apoi Norman 
Potting îl întrerupse. 

— Nu se știe niciodată, Roy; s-ar putea să avem ceva împotriva 
acestui Kevin Spinella. 

— Cum ar fi? 

— Păi, am auzit vorbe că ar fi poponar. Știi, homălău. 

Grace, cu inima bubuindu-i, simţi că urmează un alt moment 
Potting. 

— Vrei să spui homosexual? 

— Exact, prietene. 

Grace se uită la el furios. Norman Potting nu avea nici o legătură cu 
lumea reală. 

— Și cum ne-ar putea ajuta acest lucru? 

Potting scoase o pipă din lemn, cu capătul mestecat bine, din 
buzunarul costumului și se uită la el cu buzele strânse. 

— Mă întreb ce ar gândi editorul ziarului Argus, vocea orașelor 
Brighton și Hove, dacă ar ști că un pufulete lucrează pentru el. 

Lui Grace nu îi venea să își creadă urechilor. 

— Norman, de vreme ce conurbaţia Brighton și Hove are cea mai 
mare comunitate de homosexuali din Marea Britanie, cred că ar fi tare 
fericit dacă toţi din echipa editorială ar fi homosexuali. 


Potting se întoarse către Emma-Jane și îi făcu sugestiv cu ochiul, o 
urmă de salivă apărându-i în colțul gurii. Îndreptându-și degetul mare 
câtre piept, spuse: 

— Nici o problemă, dragă; norocul tău că mai sunt încă puţini 
bărbaţi adevărați prin jur. Trage cât poţi de ei. 

— Când o să găsesc unul, așa o să fac, replică ea. 

— Norman, spuse Grace, limbajul pe care îl folosești este 
inacceptabil. Vreau să te văd în biroul meu imediat după această 
întâlnire. Apoi se întoarse către echipă și continuă: 

— OK, să ne concentrăm. E.-]. și cu mine avem o întâlnire la o 
crescătorie de insecte din Bromley, la ora u. Norman, tu te ocupi astăzi 
de Spinella și de mesajele de pe robotul telefonic al lui Janie Stretton. 

Continuă cu sarcinile pe ziua respectivă pentru toți membrii 
echipei. Dacă totul mergea bine, va avea o fereastră de o oră, după- 
amiază, pentru a se întâlni cu Glenn în centru și a merge să-și 
cumpere niște haine. Încercă să nu se mai gândească la vina pe care o 
simțea din cauză că nu se concentra în totalitate pe cazul lui Janie 
Stretton. Sigur, după toţi anii de coșmar prin care trecuse, nu merita și 
el ceva bun, măcar ocazional? 

Apoi, precum un nor negru care acoperă soarele, se gândi din nou 
la Sandy. Ea era mereu prezentă, tăcută, în fundal. Era ca și cum ar fi 
avut nevoie de aprobarea ei în tot ceea ce făcea. Se gândi vinovat la 
toate lucrurile pe care în urmă cu doar două ore în urmă le pusese 
într-un sac de gunoi. Pentru eventualitatea că se va întoarce cu Cleo 
Morey diseară? Sau pentru a-și șterge trecutul, pentru a face loc 
viitorului? 

Curând, când va avea un moment pentru sine, se va duce la o 
agenție imobiliară și va scoate casa la vânzare. Chiar și numai gândul 
la acest lucru era ca și cum și-ar fi ridicat o greutate imensă de pe 
umeri. 

Telefonul lui Glenn Branson sună. Se uită la Grace, care îi făcu 
semn să răspundă. 

— Camera de investigaţii, detectiv Branson la telefon. Cu ce vă pot 
ajuta? 

— Știţi de ce majoritatea bărbaților mor înaintea soțiilor? întrebă 
dintr-o dată Norman Potting. 


Grace, încercând să asculte conversaţia lui Branson, se pregăti 
pentru ce urma să vină. Ca răspuns la o mare de persoane care dădeau 
din cap, Potting spuse: 

— Pentru că asta vor! 

Toate femeile oftară la unison. Glenn Branson își puse telefonul 
mai aproape de ureche și o pe acoperi pe cealaltă cu mâna, încercând 
să nu audă zgomotul. Potting, singura persoană care părea să găsească 
gluma amuzantă, râdea pentru sine. 

— Mulţumesc, Norman, spuse Grace. 

— Mai am multe acolo de unde a venit asta, replică sergentul. 

— Pun pariu că ai. Dar este ora 8.45, sâmbătă dimineață. Poate că 
ai vrea să ne spui restul glumelor puţin mai târziu, după ce am arestat 
criminalul? 

— Un plan foarte bun! spuse Potting, după câteva minute de 
gândire. Nu pot să nu fiu de acord cu asta, Roy. 

Grace se uită atent la el. Uneori era dificil de spus dacă omul făcea 
pe deșteptul sau era pur și simplu prost. Din experienţele sale 
anterioare cu sergentul, părea că de obicei era simultan în ambele 
feluri. 

Branson, îmbrăcat astăzi cu o jachetă din piele scumpă, fără guler, 
peste un tricou negru, scria un număr pe carneţel. 

— Zece minute, spuse el. Vă sun eu. Nu, nu vă faceţi griji. Absolut. 
Mulţumesc. 

Toată lumea tăcuse brusc și se uita la el. În timp ce punea 
receptorul la loc, Branson spuse: 

— O altă posibilă sursă. 

— Ceva credibil? întrebă Grace. 

— Un bărbat m-a sunat de la un telefon public; îi era frică să 
vorbească de acasă. Apoi a început să se îngrijoreze din cauza unei 
mașini parcate pe cealaltă parte a străzii; vroia să se ducă până acolo 
să o verifice. Trebuie să îl sun înapoi peste zece minute. 

Branson își verifică ceasul, un dreptunghi masiv din metal 
inoxidabil cu care îi plăcea să se laude la nesfârșit. La spunea tuturor 
că este un ceas Russian Diver, pe care l-a cumpărat de la un magazin la 
modă din Brighton. Se părea că era cel mai mare ceas de mână din 
lume. Grace văzuse chiar și pendule mai mici. 


Primiseră peste două sute cincizeci de telefoane de la populaţie de 
când povestea crimei apăruse în presă, miercuri după-amiază. Toate 
informaţiile trebuia controlate și toate, în afara unui procent foarte 
mic, nu vor duce nicăieri. Acum, cu informaţia despre scarabeu în 
Argus - cu siguranţă și în toate ziarele centrale de mâine - numărul 
telefoanelor va crește și le va fi și mai greu să identifice pistele false. 

— Un pierde-vreme sau ceva real? întrebă Grace. 

— Spunea că are impresia că a fost martor la uciderea lui Janie 
Stretton. 

Grace conducea în timp ce Emma-Jane Boutwood, îmbrăcată cu 
gust într-un costum albastru-marin cu o cămașă bleu, stătea pe 
scaunul pasagerului, într-un Mondeo fără însemne, cu hârtia cu 
instrucțiuni pe genunchi, peste un plic mare, maro. 

În mod normal, Grace ar fi folosit plimbarea de o oră cu mașina ca 
o oportunitate să întărească legătura cu un membru nou al echipei. 
Dar în această dimineaţă avea prea multe lucruri pe cap, printre care 
supărarea pe Norman Potting era doar un fapt minor, astfel încât 
conversaţia lor era sporadică. E.-]. îi spuse câte ceva despre ea - că 
tatăl ei avea o agenţie de publicitate în Eastbourne și că fratele ei mai 
mic supraviețuise unei tumori pe creier în urmă cu câțiva ani. Era 
suficient pentru Grace ca să își dea seama de sufletul omenos care se 
afla în spatele imaginii de polițistă ambițioasă pe care o vedea la birou. 
Dar ea nu află decât foarte puţine de la el și, după câteva încercări de a 
face conversaţie, înțelese că dorea liniște. 

Mergeau cu o viteză constantă de no de kilometri la oră, pe 
Autostrada M25. Era unul dintre drumurile pe care nu le agrea, 
blocajele dese de circulaţie atrăgându-i supranumele de cea mai mare 
parcare a lumii; dar în această sâmbătă dimineaţă traficul era lejer și se 
mergea repede. După zorii frumoși, vremea se strica, iar cerul devenea 
din ce în ce mai ameninţător, de culoarea cărbunelui. Câteva picături 
de ploaie căzuseră pe parbriz, dar nu destule cât să dea drumul la 
ștergătoare. Grace abia le remarcase; mergea pe pilotul automat, cu 
mintea concentrată la caz. 

Janie Stretton fusese ucisă în timpul nopții de marţi și acum era 
sâmbătă dimineaţă. Încă nu îi găsiseră capul, nici motivul, nici un 
suspect. Nici măcar un indiciu nenorocit. 

Și Alison Vosper îi spusese că de luni arogantul detectiv inspector 
Cassian Pewe de la Met, cu același rang ca și el, li se alătura la 
Departamentul de Criminalistică din Brighton. Nu avea nici o îndoială 
că Alison Vosper aștepta ca el să facă un pas greșit și îl va zbura 
imediat din acest caz, înlocuindu-l cu Pewe, cu părul său blond- 


strălucitor, ochii albaștri angelici și o voce la fel de insistentă ca 
sfredelul unui dentist. 

Alison Vosper va avea grijă ca noul ei protejat — asta îi părea Pewe 
lui Grace - să se remarce repede; și nu exista nici o ocazie mai bună 
decât o crimă așa de complicată ca aceasta, unde echipa deja formată 
nu ajunsese la nici o concluzie. 

Cel mai tare pe Grace îl nedumerea violența crimei - agresorul 
fusese probabil pradă unei frenezii feroce - combinată cu lipsa 
aparentă a unei agresiuni sexuale. Aveau de a face cu cineva total 
nebun, poate un alt schizofrenic precum Peter Suteliffe, spintecătorul 
din Yorkshire? Un bărbat care auzea vocea lui Dumnezeu spunându-i 
să ucidă prostituate? 

Sau își făcuse Janie Stretton un dușman? 

Evident, fostul ei prieten, Justin Remington, era un potenţial 
suspect, dar, din ce aflaseră de la tatăl lui Janie, prea puţin probabil. 
Bella Moy era un bun judecător al oamenilor - își vor face o părere mai 
exactă asupra lui dacă Bella, cu puțin noroc, reușea să îl interogheze 
astăzi. Dacă ea avea cea mai mică presimţire că exista ceva în neregulă 
cu omul, se va duce să îl vadă și el. Dar dacă nu era Justin Remington, 
așa cum presimţea el, atunci cine? De ce? Unde era acum criminalul? 
Undeva în oraș, pe cale să ucidă din nou? 

Seara trecută, după ce fusese la Brent Mackenzie, își luase niște 
cartofi prăjiți cu pește - și o ceapă murată - și venise cu ele la biroul de 
investigaţii. Mâncase totul și băuse o cană de ceai negru de la aparat, 
în timp ce se uita peste notele pregătite de dactilografa echipei, 
Hannah Loxley. 

Stătuse acolo mult timp, uitându-se la fotografia lui Janie Stretton, 
apoi la cele două panouri mari. Pe unul era prinsă o hartă a zonei 
Peacehaven, cu cele două locuri în care fuseseră descoperite mâna și 
corpul încercuite cu roșu. Mai erau fotografii ale cadavrului la locul 
crimei și vreo două făcute la autopsie, una arătând scarabeul din rect. 
Putea să vadă fiecare detaliu acum și se scutură brusc de scârbă. 

„Ce s-a întâmplat cu tine marţi noapte, Janie? Și cine este Anton? 
Anton ţi-a făcut asta?” 

Gândurile sale se întoarseră la Derek Stretton. Un procent mare 
din totalul victimelor din Marea Britanie erau ucise fie de un membru 


al familiei, fie de cineva pe care îl cunoșteau. Oare era ceva ce el și 
Glenn Branson nu remarcaseră ieri, când merseseră să îl vadă pe tatăl 
lui Janie? Ceva din ce spusese omul sugera că și-ar fi măcelărit fiica? 
Orice era posibil: Grace învățase măcar atâta lucru de când lucra în 
poliție. Dar Stretton păruse într-adevăr un tată trist, demoralizat și 
pierdut. Nu avea aura unei persoane care doar ce omorâse pe cineva. 

Radioul mașinii prinse viață. leșiseră din zona de acoperire audio a 
poliției din Sussex și acum prindeau un controlor de trafic din 
Bromley care cerea o mașină în ajutor. Emma-Jane îl dădu mai încet. 

— Aproape am ajuns, spuse ea. Mergi înainte pe lângă primul sens 
giratoriu, apoi ar trebui să fie a doua stradă la stânga. 

Dintr-o dată, ca și cum cerul ar fi ţinut totul în el, un torent de 
ploaie explodă pe parbriz, dansă pe metalul Fordului, zăngănind ca 
piatra pe acoperiș. Grace căută ștergătoarele, apoi le porni, mai încet la 
început, apoi mai rapid; pe parbriz se întinse o peliculă opacă și 
pentru câteva minute se văzu nevoit să orbecăie, până când geamul se 
curăță puțin. 

— Te pricepi la insecte? întrebă el. 

E.-]. se strâmbă. 

— Nu prea. Dar tu? 

— Nu mă dau în vânt după ele. 

Făcu la stânga, așa cum indică ea, pe un drum cu case de pe la 
1930; nu era foarte diferită de strada lui, se gândi el. La capătul 
îndepărtat văzu un teren industrial în spatele căruia drumul trecea pe 
sub podul de cale ferată. La stânga, în depărtare, erau mai multe case 
și alte magazine. 

— Aici este, spuse detectivul. 

Grace încetini, căutând un loc de parcare în fața magazinelor. Văzu 
o brutărie, o farmacie, un magazin cu lucruri la mâna a doua în fața 
căruia, pe trotuar, erau împrăștiate câteva scaune vechi, o mașină de 
jucărie, o tablă de lemn și alte obiecte; alături era un centru medical, 
apoi o prăvălie cu trofee sportive și ceva ce semăna cu un magazin de 
animale de casă, cu o sumedenie de cuști goale în vitrină. Pe plăcuța 
de deasupra intrării se putea citi: ERRIDGE ȘI ROBINSON - 
IMPORTATORI ȘI FURNIZORI. 


Parcară mașină pe un loc aflat puțin mai departe, apoi alergară 
prin ploaie, Emma-Jane ţinând plicul maro deasupra capului, și intrară 
pe ușa magazinului, în sunetul unui clopoțel. 

Mirosul îl lovi pe Grace imediat: o duhoare pătrunzătoare, acră, 
combinată cu iz de lemn. Erau într-o încăpere întunecată, înconjurată 
de sus până jos de cuști luminate cu ultraviolete; în unele se vedeau 
târându-se insecte. Se uită într-una dintre cuști, la doar câţiva 
centimetri de locul în care stătea, și văzu un gândac maro mișcându- 
se. Un gândac foarte mare, prea mare și prea aproape pentru a se simți 
confortabil. Făcu câțiva pași în spate, își șterse apa de ploaie de pe față 
și îi aruncă Bellei o privire gen „În ce loc am nimerit?” 

Apoi văzu păiajenul, sau mai degrabă piciorul lui galben și păros, 
urmat de un alt picior, apoi de altul, traversând cușca în trei mișcări 
rapide. Era imens, cu picioarele întinse și complet vizibil acum; nu ar 
fi încăput pe o farfurie întinsă. 

Emma-Jane se uita și ea; părea foarte neplăcut impresionată. La fel 
ca el. Cu cât se uita mai mult în jur, cu atât vedea mai mulți ochi mici 
și antene întinse. lar duhoarea aproape că îl făcea să vomite. 

Apoi se deschise o ușă interioară și apăru un bărbat mic și slab, la 
vreo patruzeci de ani, îmbrăcat în salopetă maro și cu o cămașă albă 
închisă până la ultimul nasture, dar fără cravată. Avea ochi mici, 
precauți, sub niște sprâncene mari, stufoase, care arătau ca două 
omizi. 

— Vă pot ajuta? întrebă el cu o voce răgușită și cu ton agresiv. 

— Sunteţi George Erridge? 

Răspunsul său fu ezitant: 

— Mda. 

— Eu sunt detectiv Boutwood, spuse E.-]. Am vorbit ieri la telefon. 
Acesta este detectiv căpitan Grace de la Poliţia Criminalistică din 
Brighton. 

Grace își scoase legitimația. Bărbatul o studie părând că citește 
fiecare cuvânt, cu fața cuprinsă de emoție, cu sprâncenele încruntate. 

— Da, spuse el. Așa. Apoi se uită la cei doi ofițeri de poliţie, 
așteptând. 

E.-]. scoase o fotografie color din plic și i-o dădu. 


— Căutăm pe cineva care ar fi putut livra această creatură unui 
client din Anglia. 

George Erridge aruncă doar o privire peste fotografie și spuse 
aproape instantaneu: 

— Copris lunaris. 

— Importați insecte tropicale? întrebă Grace. 

Bărbatul păru jignit. 

— Nu doar tropicale; europene, pan-asiatice, australiene; de fapt, 
din toată lumea. 

— Aţi importat și așa ceva? 

— De obicei am câteva pe stoc. Vreţi să le vedeţi? 

Grace era tentat să răspundă „Nu, chiar nu vreau, dar spuse 
îndatoritor: 

— Da, aș vrea. 

Bărbatul îi conduse într-o baracă de peste treizeci de metri 
lungime. Ca și magazinul din față, era plină de cuști de la podea până 
în tavan; mirosul era chiar mai rău aici, mult mai acru și mai 
pătrunzător, iar lumina la fel de slabă. 

— Aceasta este camera gândacilor, le explică Erridge, cu mândrie. 
Procurăm mai mult pentru industria farmaceutică, pentru teste. 

Grace, care nu putuse suferi niciodată gândacii, se opri și se uită 
într-una dintre cuști, în care erau aproximativ douăzeci de creaturi 
maro. Se cutremură. 

— Unul dintre cele mai rezistente animale de pe planetă, spuse 
bărbatul. Știaţi că, dacă tai capul gândacului, acesta mai poate trăi 
până la cincisprezece zile? Timp în care continuă să se ducă la locul în 
care se hrănea. Bineînţeles, fără să poată să mănânce. 

— Câh! se strâmbă Emma-Jane. 

— Nu știam asta, spuse Grace. „Mulţumesc că mi-ai adus la 
cunoștință”, aproape că adăugă el. 

— Poate supravieţui unui holocaust nuclear. Și-a încheiat evoluţia 
în urmă cu sute de mii de ani. Ce vă spune asta despre rasa umană? 

Grace se uită la el, nesigur de ce ar trebui să răspundă. Apoi el și 
E.-]. îl urmară pe o altă ușă interioară, într-o cameră și mai lungă. La 
jumătatea acesteia, George Erridge se opri și arătă o cușcă mică. 

— Uitaţi, spuse el. Copris lunaris. 


Roy Grace se uită câteva minute, până când văzu unul dintre 
scarabei, nemișcat. 

— Deci, dacă nu sunt indiscret, de ce vă interesează aceste insecte? 
întrebă Erridge. 

Era atât de tentat să îi spună, ca să îi urmărească apoi expresia, 
încât Grace trebui să se lupte cu el însuși ca să se abţină. 

— Nu vă pot dezvălui împrejurările, însă un astfel de gândac a fost 
găsit la locul unei crime. Ceea ce am dori de la dumneavoastră este o 
listă a clienţilor care au cumpărat așa ceva recent. 

George Erridge tăcu, dar ochii săi se uitau agitaţi când la unul, 
când la celălalt. 

— Am avut un singur client în ultimele luni. De fapt, nu prea sunt 
ceruți; doar colecționarii ocazionali și muzeele îi solicită; nu prea 
avem cereri. 

— Cine era clientul? întrebă Grace. 

Erridge își băgă mâinile în buzunarele de la salopetă, apoi își trecu 
limba apăsat peste buza inferioară. 

— Hm. Un tip ciudat, cu accent est-european. M-a sunat în urmă 
cu două săptămâni și m-a întrebat direct dacă am Copris lunaris în 
stoc. A spus că vrea șase exemplare. 

— Șase? replică Grace, îngrozit. 

„Șase crime ca asta?” se întrebă el. 

— Da. 

— Vii sau morți? 

Erridge se uită ciudat la el. 

— Vii, bineînţeles. 

— Către cine livraţi în mod normal? 

— Precum spuneam, către industria farmaceutică, muzee de 
istorie naturală, colecționari particulari, companii de film; de curând, 
am dat o tarantulă pentru o producție BBC. Vă spun un secret din 
branșă: gândacii sunt mult mai ușor de controlat decât orice alt 
animal. Vrei un gândac docil, pune-l în frigider patru ore. Vrei un 
gândac agresiv, pune-l într-o tigaie la foc mic preţ de câteva minute. 

— O să ţin minte asta, spuse Grace. 

— Da, continuă Erridge serios. Asta trebuie să faceţi. Vedeţi, ei nu 
suferă. Nu simt durerea așa cum o simţim noi. 


— Norocul lor. 

— Într-adevăr. 

— Ce informaţii aveți despre bărbatul acesta care a cumpărat șase 
gândaci? întrebă Emma-Jane. 

Părând un pic încurcat, Erridge spuse: 

— Nu am informaţii. Eu ţin doar evidenţa clienţilor obișnuiți. 

— Deci nu aţi mai avut de-a face cu acest bărbat înainte? 

— Nu. 

— Dar l-ai întâlnit? întrebă Grace. 

— Nu. A sunat, a întrebat dacă avem și mi-a spus că o să trimită pe 
cineva să îi ia. A folosit un taxi și șoferul a plătit. 

— O firmă locală? 

— Nu știu. Nu merg cu taxiul, nu îmi permit. 

Brusc, telefonul lui Grace sună, apoi intră pe vibrații. Scuzându-se, 
Grace se depărtă de specialistul în insecte și răspunse: 

— Detectiv Grace. 

Era Branson. 

— Salutare, bătrâne. Ce faci? 

— Sunt la cumpărături, răspunse Grace. Cumpăr cadoul pentru 
ziua ta. Ce s-a întâmplat? 

— ÎI ţii minte pe tipul care m-a sunat în timpul întâlnirii — agitatul 
pe care a trebuit să îl sun la cabina telefonică și care spunea că e 
posibil să fi fost martor la uciderea lui Janie Stretton? 

— Mda. 

— Spune că a văzut crima pe computer, după ce a introdus un CD 
pe care l-a găsit în tren. 

— Ne lasă să ne uităm la computer? 

— Acum mă duc spre casa lui. 

Detectivul sergent Jon Rye credea că a intra în calculatorul cuiva 
era ca și cum ai fi intrat în sufletul unui om și avea mai mult decât 
suficientă experiență pentru a face această observaţie. Pierduse 
numărul calculatoarelor pe care le examinase în ultimii șapte ani, 
probabil că peste vreo două sute, se gândea el. Și astăzi avea altul, un 
laptop Mac, cu ecran de cincisprezece inci, vechi de un an. 

Nu dăduse încă peste un computer care să își ascundă secretele de 
el și de echipa lui. Ticăloși de toate genurile - hoți, pești, pedofili — toți 
credeau că pot șterge hard-discul și vor fi în siguranţă. Dar nu exista 
nici o posibilitate de a șterge complet un disc. Cu programul pe care 
Jon Rye îl avea la dispoziţie, putea să recupereze orice informaţie 
ștearsă și putea lua orice amprentă digitală de pe fiecare părticică a 
calculatorului, oricât de complexă sau de bine ascunsă ar fi fost. 

În acest moment, așezat la biroul său de la Departamentul IT pe 
care îl conducea, urma să se uite în sufletul unui bărbat pe nume Tom 
Bryce. Și nu avea altă soluţie decât să lucreze în acest weekend, 
deoarece bărbatul, care era un potenţial martor și nu suspect, avea 
nevoie de calculator luni dimineață, la serviciu. 

Jon Rye se lăuda, și nu pe nedrept, că după o oră de analiză a 
calculatorului unui bărbat știa mai multe despre el decât știa soţia lui. 
Și invariabil, calculatoarele care ajungeau în mâna sa aparțineau mai 
mult bărbaţilor decât femeilor. 

Departamentul IT ocupa un spaţiu substanţial la parterul clădirii 
poliţiei din Sussex. Pentru un observator obișnuit, departamentul nu 
arăta neobișnuit față de alte departamente din clădire. Era alcătuit 
dintr-o zonă largă, plină de birouri; pe unele dintre acestea erau 
servere mari, iar pe altele piese și computere dezmembrate. Pe unul 
dintre rafturile dezordonate, printre dosare răvășite, era o pungă de 
zahăr Tate and Lyle. Un ceas cu Bart Simpson era prins pe perete 
deasupra biroului la care stătea Joe Moody, un bărbat masiv cu părul 
prins în coadă, îmbrăcat cu tricou și blugi; omul verifica imagini cu 
niște hoți mai proști decât de obicei, care se filmaseră furând o 
mașină. 


O parte din cameră era despărțită de restul printr-un grilaj; aici se 
desfășura Operaţiunea Glasgow, o investigație referitoare la 
pornografie și pedofilie, care se derula de doi ani și era pe punctul de a 
descoperi una dintre cele mai mari rețele de gen din Europa. Cușca 
avea rolul de a preveni amestecarea dovezilor cu cele ale restului 
departamentului. Patru oameni lucrau astăzi în cușcă și Rye nu îi 
invidia. O zi da, una nu, în ultimele douăzeci și patru de luni fuseseră 
nevoiţi să își petreacă orele de muncă urmărind imagini bolnave cu 
acte sexuale în care erau implicaţi copii. În general Jon avea de-a face 
cu suspecți de pedofilie și nimic nu îi domolea furia când vedea 
imaginile respective. Doamne, erau ceva oameni bolnavi în lumea 
asta! Prea mulți. 

Storurile venețiene era trase, iar atmosfera posomorâtă din cușcă 
părea și mai apăsătoare din cauza ploii de afară. Dar cel puţin astăzi 
era o temperatură suportabilă în birou; în majoritatea zilelor de vară 
era prea cald și sufocant, iar nenorocitele de ferestre nu se deschideau. 

Jon Rye, un bărbat dur, puternic, în vârstă de treizeci și opt de ani, 
cu o figură băiețească și cu părul tuns scurt, era îmbrăcat într-o 
cămașă albă cu mânecă scurtă, pantaloni albaștri și pantofi maro; era 
tipul de uniformă pe care o purta la serviciu în fiecare zi, inclusiv 
sâmbăta. În ultima perioadă devenise o excepţie să nu lucreze 
sâmbăta. 

Jon fusese dintotdeauna interesat de tehnologie și, în urmă cu zece 
ani, când folosirea calculatoarelor explodase, văzuse noile oportunități 
majore pentru criminali și își dăduse seama cât de prost era echipată 
poliția pentru a face față acestui tip de crime. Stabilise că domeniul IT 
îi oferea cea mai mare siguranţă a unui post în poliție, iar apoi, când va 
ieși la pensie, cu experiența sa în domeniu, știa că îi va fi ușor să își 
găsească o slujbă bine plătită în lumea civilizată. 

Renunţțase să o mai convingă pe soţia sa, Nadine, că această slujbă 
nebunească era doar temporară și că nu va sta aici mereu; sau poate că 
ea renunțase să îl mai asculte atunci când îi spunea. Se uită în jur, la 
cei câțiva membri ai echipei sale care lucrau astăzi, și se întrebă câți 
dintre ei aveau certuri acasă pentru că veneau aici. 

Problema era că erau prea puţini. În prezent erau în urmă cu nouă 
luni la computerele care așteptau să fie verificate; ca întotdeauna, totul 


se reducea la resurse. Era de părere că șefii preferau să cheltuiască 
banii pentru a face poliția mai vizibilă - să iasă stradă, să prindă hoți, 
atacatori, traficanţi de droguri, să retușeze statisticile - și priveau 
Departamentul de IT ca pe ceva necesar, dar care nu le aducea multe 
bile albe. 

Câţiva din echipa sa erau niște ciudați, recrutați din afara poliţiei: 
vreo doi direct de la facultate, alții de la Departamentele de IT din 
industrie sau de la autorităţile centrale. La biroul de lângă el stătea cel 
mai ciudat dintre toți, Andy Gidney. 

Gidney, care avea douăzeci și opt de ani, era de-a dreptul bizar. 
Extrem de slab, cu o piele care nu arăta că văzuse vreodată aerul 
proaspăt, păr pe care și-l tundea cu siguranţă singur, haine și ochelari 
care păreau primite de pomană și cu un comportament antisocial în 
permanenţă, omul era fără îndoială strălucitor din punct de vedere 
profesional; de la depărtare era cel mai deștept din echipă. Vorbea 
șapte limbi fluent, inclusiv rusa, și nu fusese niciodată învins de o 
parolă. 

De fapt, nu aveau nevoie de parole ca să intre în computere, pentru 
că programul pe care îl foloseau îi introducea pe o ușă laterală, dar 
unele parole la dosarele arhivate le dădeau bătaie de cap. Mare parte 
din săptămâna trecută, Andy lucrase la un dosar parolat luat de la un 
suspect într-un caz de escrocherie în care conturile on-line ale 
băncilor erau copiate. Andy se încăpăţâna să nu renunţe și refuza să 
lase calculatorul să fie trimis la un specialist în decriptare. 

Lui Jon nu îi păsa de Gidney, dar îi admira tenacitatea și îi respecta 
calităţile. Învăţase de mult să accepte faptul că oamenii din acest 
departament erau diferiți de polițiștii de patrulă alături de care lucrase 
la Circulaţie, unde petrecuse aproape zece din cei douăzeci de ani de 
când era în poliţie. În trafic vedeai cazuri cumplite și uneori tragedii 
care îți rupeau inima. Dar aici, la Departamentul IT Criminalistic, 
vedeai adevărata față întunecată a naturii umane. 

Începu așa cum făcea în fiecare caz, ducând calculatorul în camera 
pentru dovezi, care era încuiată și ai cărei pereți erau acoperiți de 
rafturi de lemn pline de computere, toate considerate dovezi ale 
crimelor și sigilate în pungi de plastic transparente, cu etichetă. Unele 


dintre ele erau aici de ceva timp. Câteva găleți mari de plastic, pline cu 
echipamente de calculator etichetate, completau imaginea. 

Rye puse laptopul lui Tom Bryce pe birou, desfăcu carcasa și 
îndepărtă hard drive-ul, pe care îl conectă cu atenţie la o cutie de oţel 
înaltă, dreptunghiulară, cu partea din față de sticlă. Aceasta conţinea 
un dispozitiv de scriere, Fastbloc, care urma să facă o copie bit cu bit a 
discului. 

Când termină de copiat, Rye reasamblă computerul, îl duse din 
nou în cameră, îl porni și se apucă de treabă. Din obișnuință, prima 
comandă căutare pe care o introduse fu „Buffy”. Nu apăru nimic. A 
doua căutare - „Star Trek”. Din nou, nimic. Nu era o dovadă, dar era 
un indiciu folositor că Tom Bryce nu era un pedofil. Departamentul 
descoperise un lucru curios în ultimii ani: peste nouăzeci la sută 
dintre pedofili erau fani Buffy, spaima vampirilor și Star Trek. Dacă 
găseai ambele titluri în calculator, era primul semnal de alarmă. 

Jon lucra repede și metodic. Scană albumul foto, cu multe poze ale 
unei femei atrăgătoare, cu părul blond ondulat, și doi copii, o fată și 
un băiat, fotografiaţi de când aveau doar câteva zile până în prezent, 
când fata avea patru ani, iar băiatul șapte. Fotografii de familie 
obișnuite. Nimic alarmant. 

Apoi începu să se uite la site-urile preferate ale lui Bryce, dar nu 
era nimic remarcabil nici aici. Merse înapoi, urmând pașii bărbatului 
în ultimul an, uitându-se la fiecare site pe care îl vizitase acesta. Erau 
vreo duzină de site-uri porno, așa cum erau în calculatorul oricărui 
bărbat, dar în afara unora cu lesbiene, nimic nu îl incrimina pe bărbat 
că ar fi pervers sexual. 

Apoi dădu de ceva ce îl nedumeri. La început crezu că erau urme 
ale unui virus, dar apoi realiză că era codul-sursă al unui spyware care 
se instala singur. Tipul acestuia îi atrase atenţia, dar nu își dădu seama 
imediat despre ce era vorba. Îl urmări atent, lăsându-se condus printre 
site-uri. Remarcă faptul că programul generase de curând un nume de 
utilizator și o parolă; încercă să intre, dar fuseseră blocate, așa că nu 
mai putu să înainteze. 

Se uită în jur. Andy Gidney, în spatele său, cu căștile de la iPod în 
urechi, era foarte concentrat; degetele i se mișcau deasupra tastaturii 


cu viteza și grația unui pianist. Sergentul se ridică, merse până la 
colegul său și îl bătu pe umăr. 

— Andy, am nevoie de puţin ajutor. Poţi să te oprești din ce faci și 
să vezi dacă poți găsi o parolă și un nume de utilizator? 

Fără să spună un cuvânt, ciudatul se ridică mohorât și se așeză la 
biroul lui Rye. Jon merse să își ia o cafea și, după cinci minute, când se 
întoarse, Andy revenise la biroul lui. 

— Ai reușit să o afli? întrebă Rye. 

— Pentru numele lui Dumnezeu, este o parolă de opt caractere, 
spuse Gidney, ca și cum Rye ar fi fost un idiot. Ar putea să îmi ia zile 
întregi! 

Șeful Departamentului de IT se așeză înapoi la birou, scoase 
capacul de plastic de la paharul cu cafea și îl așeză la o distanţă sigură 
de calculator. Merse din nou pe urmele spyware-ului și apoi, brusc, își 
dădu seama de ce formatul respectiv îi atrăsese atenţia. 

Își aducea aminte perfect! 

Câteva clipe mai târziu era în camera cu dovezi și desfăcea cu 
atenţie plasticul opac, cu însemnele poliției, de pe un monitor și un 
server care fuseseră aduse cu câteva săptămâni în urmă. 

— Haide! lisuse, suntem deja în întârziere! Jessica, treci în pat 
imediat! ţipă Tom Bryce la fiica sa, care coborâse la parter în pijamaua 
roz pentru a treia sau a patra oară. 

Avea nervii întinși la maximum. 

Sus, Max ţipă: 

— Max, taci din gură! Culcă-te! 

— Nuuuuu! 

Tom, îmbrăcat într-o haină neagră Armani, cămașă albă, pantaloni 
albaștri și pantofi Gucci, gata de plecare, se învârtea prin sufragerie și 
bea dintr-un pahar mare cu votcă. 

— Kellie, ce naiba faci? Și unde dracului este dădaca? 

— Trebuie să ajungă! răspunse ea. Vin acum! Apoi, mai tare, ţipă: 
Jessica, treci înapoi imediat! 

— Tati, nu îmi place de Mandy! De ce nu poate să vină Holly? 

— Jessica! Vino înapoi! 

— Holly era ocupată, îi răspunse Tom fiicei sale. Oricum, Mandy e 
simpatică; ce ai cu ea? 

Jessica, purtând mândră două brățări de cauciuc, ca să îl imite pe 
fratele său, una roz și una galbenă, se trânti pe canapea, luă 
telecomanda și începu să schimbe canalele la televizor. Tom îi luă 
telecomanda și închise televizorul. 

— Sus, tânără domnişoară! 

— Mandy vorbește tot timpul la telefon cu prietenul ei! 

— Are telefonul ei, poate să facă ce vrea, spuse Tom. 

Jessica, proaspăt spălată și îmbrăcată toată în roz, își dădu părul pe 
spate și luă o figură de femeie matură. 

— Vorbesc despre sex. 

— Jessica, în primul rând este nepoliticos să asculți conversațiile 
altor persoane și în al doilea rând ar trebui să fii în pat, dormind, când 
ea este aici. Deci, ce contează? 

— Contează, spuse Jessica ofensată. 


Kellie coborî scările, arătând minunat și mirosind a un nou parfum 
Gucci pe care Tom abia i-l cumpărase și pe care îl găsea incredibil de 
sexi atunci când îl simțea la ea. Purta o rochie neagră scurtă, mulată, 
cu un decolteu generos, și care îi scotea în evidenţă picioarele superbe. 
În jurul gâtului avea un colier de argint în stil roman. Arăta foarte șic. 

Era perfect pentru seara respectivă. Un client pe care Tom vroia cu 
disperare să îl impresioneze îi invitase la o cină. Kellie se uită la el. 

— Deja bei? 

— Să-mi dau curaj, spuse el. 

Ea îl privi dezaprobator. 

— Credeam că o să conduci în seara asta, ca să nu mai dăm banii 
pe taxi. Apoi se întoarse spre Jessica. Imediat, în pat! spuse ea, răstit. 
Sau nu vezi nimic la televizor mâine, și vorbesc serios. 

Jessica se uită posomorâtă la mama, apoi la tatăl ei. Părea pe 
punctul de a spune ceva, apoi se gândi mai bine și porni spre camera 
ei, înnebunitor de încet. 

— O să beau numai un pahar de vin când ajungem acolo și pe 
urmă doar apă. 

— E în regulă, spuse ea. O să conduc din nou eu. 

— Cred că amândoi avem nevoie să bem ceva în seara asta, spuse 
Tom. Se îndreptă spre ea, își puse mâinile în jurul ei și o sărută pe 
frunte. Eşti foarte frumoasă. 

— Şi tu arăţi bine. Îmi place cum îţi stă în cămașă albă. 

Jessica urca pe scări acum. Tom sărută urechea lui Kellie. 

— Mi-ar plăcea să te duc direct în pat. 

— Va trebui să aștepți. Nu mă dezbrac acum ca să mă îmbrac la loc 
după aceea. 

Se auzi soneria. Răsunară pași de căţel și Lady veni alergând spre 
ușă, lătrând puternic. Tom rămase în sufragerie și își termină băutura; 
alcoolul începuse să i se suie la cap și îi ridica moralul, făcându-l mai 
încrezător. 

Apoi Mandy intră în cameră și el rămase cu gura căscată. Fiica unei 
prietene a lui Kellie de la orele de gimnastică, Mandy mai stătuse cu 
copiii lor în diferite ocazii în ultimii trei ani. Și în acest timp îi 
remarcase evoluţia de la o biată fetiță la o fată în toată firea. Dar în 
seara aceasta era - și nu exista altă expresie - o bombă sexi. 


Avea șaptesprezece, poate optsprezece ani, era micuță, blondă, o 
clonă a lui Britney Spears, cu o față minunată, foarte expresivă. Era 
îmbrăcată cu un maiou strălucitor, aproape transparent, cu siguranță 
cu cea mai scurtă fustă pe care o văzuse el vreodată; în picioare avea 
cizme de piele, lungi până la coapse. Se machiase cu atenţie și remarcă 
unghiile făcute cu ojă aurie la mâna în care ţinea un telefon mobil 
fistichiu. Era o micuță ființă vulgară. 

Părinţii ei o lăsaseră să meargă să facă pe dădaca îmbrăcată așa? Și, 
se gândi el alarmat, nu peste mulţi ani, Jessica se va găti tot așa. 

— Bună seara, domnule Bryce, spuse ea veselă. 

— Ce mai faci, Mandy? 

— Sunt bine. Luna asta am examene, așa că studiez din greu. 

Zâmbind, el întrebă: 

— Acestea sunt hainele tale de studiu? 

Fără să înțeleagă gluma, ea spuse foarte serioasă: 

— Da, așa este. Apoi adăugă: Mi-am luat carnetul de conducere. 

— Bravo. Foarte bine. 

— A treia oară. Mama mi-a spus că o să îmi împrumute mașina 
cândva; are o Toyota nou-nouţă. 

— Foarte drăguţ din partea ei, spuse el, descoperind un alt lucru 
pe care nu îl aștepta cu nerăbdare pentru când Jessica și Max vor 
crește. 

Kellie reveni în cameră. 

— Ne întoarcem pe la miezul nopţii, Mandy. E bine? 

— Da, sigur. Să aveţi o seară plăcută. 

Tom lăsă paharul gol, îi aruncă fetei o ultimă privire lungă, 
doritoare, și își dădu seama că era puţin beat. Trebuia să fie atent, se 
gândi el. Philip Angelides era pe unul dintre primele locuri pe lista 
celor mai bogaţi oameni din revista Sunday Times, cu o avere 
personală de peste două sute cincizeci de milioane de lire. Deţinea un 
imperiu economic care includea o companie producătoare de 
medicamente, un lanţ de magazine auto, un grup de agenţii de turism, 
o firmă imobiliară care construia în Spania și o afacere foarte 
profitabilă de management sportiv - toate domenii în care era nevoie 
de produsele BryceRight. 


Tom îl întâlnise, așa cum îi întâlnise pe majoritatea clienţilor săi, la 
clubul de golf. Avea o casă imensă la ţară, la o jumătate de oră distanță 
de Brighton. Invitaţia din seara aceasta era o oportunitate excelentă. 
Doar că Tom nu avea chef să iasă azi. 

De când fusese la sediul poliţiei, în Hollingbury, și îi spusese 
povestea detectivului înalt și negru, era foarte agitat. Detectivul 
Branson părea că luase tot ceea ce spusese el foarte în serios și îl 
asigurase că totul va fi confidenţial. Oricum, devenise foarte nervos 
atunci când detectivul îl întrebase dacă poate să le împrumute 
laptopul în weekend, pentru a vedea ce pot afla din el. Se întorsese la 
poliție în aceeași zi, mai târziu, plin de îndoieli, deși Kellie era 
convinsă că făceau ceea ce trebuie. 

În acea după-amiază jucase o partidă de golf extrem de proastă; 
una din cele mai proaste din viaţa sa. Pur și simplu mintea nu îi stătea 
la asta. Era speriat; o groază adâncă, puternică, îl sugruma. Nu se 
putea împiedica să se gândească la ceea ce făcuse: își pusese soţia și 
copiii în pericol. 

Și că poate, doar poate, făcuse cea mai mare greșeală din viața sa. 

— O votcă și o apă tonică, vă rog, spuse Cleo Morey. 

Chelnerul se întoarse spre Roy Grace. 

— Eu vreau o Peroni. Apoi se răzgândi și se decise brusc că are 
nevoie de ceva cu mai mult alcool decât berea, în ciuda faptului că era 
cu mașina. Își va face griji pentru asta mai târziu. De fapt, nu. Adu-mi 
un whisky Glenfiddich cu gheaţă. 

Stăteau la o masă retrasă în „Latin in the Lanes”, un restaurant 
italian de pe malul mării, în Brighton. Erau restaurante mai noi, mai 
fistichii din care putea alege, cum ar fi Hotel du Vin; mai pretenţioase, 
mai deosebite, precum Blanche House; erau numeroase restaurante la 
care nu mersese niciodată cu Sandy. 

Atunci, de ce alesese restaurantul preferat al lui și al lui Sandy? 

Nu era sigur de răspuns. Poate pentru că locul îi era familiar și s-a 
gândit că s-ar simți mai confortabil aici, cu frâiele în mână. Sau era 
încă o încercare de a trimite fantoma ei să se odihnească? 

Își aducea aminte de unii membri ai personalului și câțiva păreau 
că își aduc aminte de el - dacă nu de numele lui - și îl salutau ca pe un 
vechi prieten. Locul avea un freamăt specific sâmbetelor și la ora 21, 
mai târziu decât planificase Grace, toate mesele erau ocupate. 

Şedinţa de la ora 18.30 durase mai mult decât se așteptase, așa că 
fusese nevoit să rămână mai mult să facă un raport, deși fusese un 
singur eveniment pe ziua respectivă. 

Bella reușise să dea de Justin Remington, fostul prieten al lui Janie 
Stretton, și aflase că acesta tocmai se întorsese în acea dimineață din 
luna de miere, din Thailanda. Fusese să discute cu el și, după părerea 
ei, întărită de viza de pe pașaport, omul putea fi tăiat de pe lista 
suspecţilor. 

Investigația detectivului Nicholl prin barurile, cluburile şi 
restaurantele din Brighton și Hove, cu o fotografie a lui Janie Stretton, 
nu dusese până acum la nici un rezultat. Cel care le dăduse primul 
indiciu real fusese Jon Rye, de la Departamentul IT. 

Analiza făcută de Rye asupra computerului unui martor care îl 
sunase pe Branson dimineață relevase faptul că acesta, aparent fără să 


vrea, urmase o rută complexă care îl dusese la un server din Albania. 
Era vorba de aceeași rută, aceeași adresă IP și aceleași protocoale de pe 
un computer ridicat de la un suspect într-o investigaţie referitoare la 
pornografia cu copii, pe care Rye îl examinase de curând. Proprietarul 
acestuia, Reginald D'Eath, era deja pe lista acuzaților de infracțiuni 
sexuale și avea la activ condamnări pentru agresiune sexuală și trafic 
de casete cu filme pornografice cu copii. 

D'Eath, acum un martor-cheie al acuzării într-un caz de 
pornografie cu minori, pregătit împotriva unui sindicat rusesc al 
crimei organizate care opera în afara Marii Britanii, era ascuns în 
prezent, pentru protecția sa, într-o casă sigură procurată de cei de la 
Protecţia Martorilor. După întâlnire, Grace stătuse o oră frustrantă la 
telefon, negociind cu o femeie-ofițer de la Protecţia Martorilor, întâi 
politicos, apoi vărsându-și nervii pe ea și încercând să o determine să 
îi facă legătura cu cineva care să aprobe eliberarea adresei lui Reggie 
D'Eath. În final, fusese nevoit să accepte să fie sunat la telefon a doua 
zi dimineaţă la ora 10. 

Cleo, așezată în fața lui la masa pe care așteptau tacâmurile și 
paharele strălucitoare, arăta pur și simplu extraordinar. Părul îi lucea 
în lumina tremurată a lumânărilor, iar ochii ei aveau culoarea razelor 
de soare pe gheaţă. Se dăduse cu un parfum care îl ameţea. Răzbătea 
până la el, mai puternic decât mirosul de ulei de măsline încins, 
usturoi prăjit și pește fript care venea de la bucătărie. Inspiră puternic, 
devenind din ce în ce mai excitat. 

Adevărul era că totul la ea îl excita. Nasul cârn, simpatic, buzele 
roz, bărbia cu gropiță. Jacheta modernă, crem, tricoul de mătase larg, 
cu decolteu adânc, eșarfa înfășurată pe gâtul zvelt, cerceii de argint 
imenși, moderni, dar stilaţi. Remarcă și inelele pe degete: unul din aur 
cu o pecete, altul cu un rubin mare montat între diamante și al treilea, 
modern, din argint cu o piatră albastră, pătrată. 

Era o frumuseţe britanică clasică, sub toate aspectele. Și era aici, la 
o întâlnire cu el! Nu își mai putea controla fluturașii din stomac. Toți 
chelnerii se uitau la ea. La fel și cei de la mese. De la mare distanţă, era 
cea mai frumoasă femeie din restaurant. Era absolut, mortal de 
frumoasă! 


Exista însă o singură problemă. Dintr-o dată, nu mai știa ce să 
spună. Nici măcar un cuvânt. Avea mintea goală, ca și cum vreun 
programator îi intrase în creier și îi ștersese totul din memorie. 
Zâmbindu-i și încercând să se gândească la ceva să-i spună și să nu 
pară cu totul tâmpit, se aplecă pentru a lua o crochetă și lovi un pahar 
gol; acesta se ciocni de farfuria ei și se sparse. 

Simţi că roșește. Cleo întinse mâna pentru a-l ajuta să adune 
bucăţile mai mari, până când interveni un chelner. 

— Îmi pare rău, spuse Grace. 

— Să spargi un pahar înseamnă că ai noroc, zise ea. 

— Credeam că așa se spune la nunțile grecești. 

— La nunțile grecești se sparg farfurii. Paharele se sparg la cele 
evreiești. 

Îi plăcea vocea ei; era nuanţată, aristocratică și plină de încredere. 
Era o voce care aparţinea cuiva care venea dintr-o altă lume decât cea 
din care venea el. Lumea școlilor private, a privilegiilor, a banilor. 
Societatea. Era prea sus ca să lucreze într-o morgă. Totuși, și Janie 
Stretton era o aristocrată, judecând după casa tatălui ei. Și lucra 
pentru o agenţie dubioasă, ca escortă. 

Poate că aristocrația îți dădea dreptul să fii altfel. Scott Fitzgerald, 
un scriitor care lui îi plăcea, scrisese că oamenii bogaţi sunt diferiți. 
Dar poate că nu erau chiar atât de diferiți. 

— Ăăă, îmi plac inelele tale, spuse el încet. 

Doar atât reușise să îngaime. Păru sincer încântată și își ridică pe 
rând degetele lungi, elegante, cu manichiura făcută, părându-i foarte 
cochetă lui Grace. 

— Tu nu porţi? întrebă ea. Apoi, aproape instantaneu roși, 
realizând că pusese punctul pe i. Îmi pare rău, nu a fost prea drăguţ. 

Grace dădu din cap. 

— Nu am purtat niciodată, spuse el. 

Apoi aproape că adăugă „atunci când am fost căsătorit”. Dar, 
bineînţeles, mai era căsătorit încă, din punct de vedere tehnic. 

Chelnerul aduse băuturile. Ridică paharul și ciocni cu ea. 

— Noroc! spuse el și ceva din zâmbetul ei îi dădu curaj în mod 
inexplicabil. Nu arăţi rău pentru cineva care a ieșit de la morgă, 
adăugă. 


— Mulţumesc! Ea bău din pahar și după câteva secunde continuă: 
Ştii, și tu arăţi chiar foarte bine pentru un polițist. 

Grace zâmbi, dar pentru a doua oară pe ziua de azi avea îndoieli 
asupra hainelor cu care era îmbrăcat. Primele îndoieli le avusese în 
magazinul modern, Luigi s, la care Branson insistase să îl ducă în acea 
după-amiază. Sergentul se comportase apoi ca un nebun, cotrobăind 
pe rafturi ca un vânător de chilipiruri în timpul reducerilor din 
ianuarie și punându-l să se schimbe tot timpul. 

În această seară purta costumaţia aleasă special de Branson pentru 
întâlnire: un bluzon simplu de la Jasper Conran, cel mai scump tricou 
pe care îl cumpărase vreodată, pantaloni bej, de la Dolce&Gabbana, o 
curea extrem de scumpă, pantofi maro și chiar și șosete noi, galbene, 
pe care Branson insistase să le adauge. 

Și pe lângă acestea, acum avea o întreagă garderobă, pentru 
aproape orice ocazie. Nota de plată fusese de peste două sute cincizeci 
de lire. Nu cheltuise mai mult de o sută de lire pentru haine niciodată 
în viaţa sa. 

Dar, la naiba, se gândi el; în ultimii ani abia dacă își mai cumpărase 
ceva de îmbrăcat. Așa că terminase povestea dintr-o singură lovitură. 
Și ceea ce nu îi plăcea putea duce înapoi și schimba. 

— Pentru un polițist? Să o iau ca pe un compliment? întrebă el 
zâmbind. 

Ea zâmbi călduros, cercetându-i fața cu privirea. 

— Dacă dorești... 

El dădu un răspuns care spera să sune nonșalant: 

— Sunt doar niște lucruri pe care le-am pus pe mine. 

Ea se uită la umărul lui drept. 

— Și eticheta cu prețul face parte din model? 

Își duse mâna la umăr; imediat degetele sale apucară eticheta 
rigidă, prinsă cu o aţă. Sub privirea amuzată a lui Cleo, pipăi firul, 
înjurându-și neatenţia. 

— Face parte din model... Cu totul; este noua modă la jachete, 
acel... hm... adaos personal. 

Ea râse și el își dădu seama că râde împreună cu ea. Nervozitatea îi 
dispăruse și, dintr-o dată, capul îi era plin de lucruri pe care vroia să le 


discute cu această femeie. Dar ea fu mai rapidă, luându-i eticheta, 
rupând-o și aruncând-o în scrumieră. 

Amestecându-și băutura în pahar, Cleo întrebă: 

— Roy, sunt curioasă. În legătură cu soția ta; este un subiect despre 
care vorbești? Spune-mi dacă sunt băgăcioasă și mă amestec unde nu 
trebuie. 

El își duse ezitând mâna la buzunar, pentru a lua pachetul de 
ţigări. Tehnic vorbind, nu mai fuma, dar erau momente când simţea 
nevoia de o ţigară. Ca acum. Un chelner apăru cu meniurile, două 
registre masive, cu coperte tari. Grace îl puse pe al său pe masă, fără să 
se uite la el și Cleo făcu la fel. 

— Nu, nu ești băgăcioasă. Ridică mâna o secundă, neajutorat, 
neștiind de unde să înceapă răspunsul. Întotdeauna am vorbit deschis 
despre asta; poate chiar prea deschis. Vroiam doar ca oamenii să știe... 
Întotdeauna m-am gândit că, dacă vorbesc cu mulți oameni, poate va 
apărea cineva care să își aducă aminte. 

— Cum o chema? 

— Sandy. 

Îi întinse pachetul de ţigări, dar ea refuză. El scoase o ţigară. 

— Este adevărat ce spun oamenii? Că pur și simplu a dispărut? 

— Când împlineam treizeci de ani. 

Tăcu câteva minute, simțind toată durerea revenind. Cleo aşteptă 
răbdătoare, apoi reluă: 

— Când împlineai treizeci de ani? 

— Am plecat la serviciu. Invitasem niște prieteni seara, ca să 
sărbătorim. Când am plecat de acasă, Sandy era veselă; plănuiam 
vacanţa de vară și ea vroia să vadă lacurile italiene. Când m-am întors, 
nu mai era. 

— Își luase lucrurile? 

— Lipseau geanta și mașina ei. 

Își aprinse ţigara cu bricheta Zippo pe care i-o făcuse Sandy cadou 
și bău din pahar. Nu părea corect să vorbească despre Sandy la o 
întâlnire. Dar în acest moment simţea că vrea să fie sincer cu Cleo, să 
îi spună totul, să îi dea cât mai multe detalii cu putință. Nu doar 
despre Sandy, ci despre întreaga sa viață. Ceva în legătură cu ea îl făcea 
să simtă că poate fi deschis. Mult mai deschis decât cu oricine 


altcineva. Trase cu putere din ţigară, apoi suflă fumul afară. Era atât de 
bună. 

— Chestia ciudată este că Sandy pregătise masa pentru seară, 
continuă el. Avea ingredientele pentru desert scoase pe masa din 
bucătărie. Nu era ca și cum... 

Încruntându-se, Cleo întrebă: 

— Geanta și mașina? Și au fost găsite? 

— Mașina ei a fost găsită într-o parcare a Aeroportului Gatwick. 
Dar nu și-a folosit deloc cărţile de credit. Ultimele tranzacţii au fost în 
dimineața în care a dispărut, una la Boots, de 7,50 lire, și alta la o 
benzinărie Tesco, de 16,42 lire. 

— Și nu a luat nimic altceva? Nici o haină, nici un lucru? 

— Nimic. 

— Aţi verificat camerele de supraveghere? 

— Nu erau chiar așa multe atunci; singura înregistrare pe care o 
avem este cea din fața benzinăriei Tesco; era singură și arăta bine. 
Casierul era un tip în vârstă; a spus că își aduce aminte de ea pentru că 
întotdeauna le remarca pe fetele frumoase și pentru că râsese puţin cu 
ea. A spus că nu părea să fie speriată. 

— Nu cred că o femeie și-ar părăsi viața așa, pur și simplu, lăsând 
totul în urmă, spuse Cleo. Decât dacă... ezită. 

— Decât dacă? așteptă el. 

Uitându-se fix la el, ea răspunse: 

— Doar dacă nu fugea de cineva care o maltrata. Apoi zâmbi și 
spuse încet: Nu îmi pari a fi o persoană violentă. 

— Cred că părinţii ei încă mai suspectează că am îngropat-o în 
pivniţă. 

— Serios? 

El își goli paharul. 

— Presupun că se gândesc că toate celelalte piste au fost eliminate. 

— Chiar te-au acuzat? 

— Nu, sunt niște oameni simpatici; nu ar face asta. Dar o văd pe 
fețele lor. Mă invită la masă sâmbătă, pentru a menţine contactul, dar 
ceea ce vor de fapt este să le dau niște vești. Nu prea am ce să le spun 
și văd că se uită la mine ciudat, ca și cum s-ar întreba „Cât de mult va 
continua să ne spună minciunile astea despre Sandy?” 


— E îngrozitor, replică ea. 

Grace se uită la mănunchiul de brățări strălucitoare de pe 
încheietura ei, gândindu-se ce bun-gust avea în toate. 

— Era singurul lor copil; viața lor a fost distrusă o dată cu 
dispariţia ei. Am văzut și în alte situaţii, la serviciu. Oamenii au nevoie 
de ceva de care să se agaţe, ceva pe care să își concentreze emoțiile. 
Mai trase o dată din ţigară și scutură scrumul în scrumieră, lângă 
eticheta cu prețul. Acum, destul despre mine. Vreau să te cunosc. 
Spune-mi despre cealaltă Cleo Morey. 

— Cealaltă Cleo Morey? 

— Cea în care te schimbi atunci când pleci de la morgă. 

— Nu încă, îl tachină ea. Nu am încheiat cu tine, nici pe departe. 

El văzu că și ea își terminase băutura, chemă chelnerul și mai 
comandă un pahar pentru fiecare. Apoi se întoarse la Cleo. 

— Îmi pare rău, este rândul tău să răspunzi la întrebări. 

Ea se strâmbă și pe el îl apucă râsul. 

— Aș vrea să știu, spuse el, de ce cea mai frumoasă femeie din 
lume lucrează la morgă, făcând cea mai oribilă meserie din lume. 

— Eram asistentă; mi-am luat licenţa la universitatea din 
Southampton. Nu eram foarte bună profesional. Nu știu, poate pentru 
că nu aveam suficientă răbdare. Apoi am lucrat o săptămână la morga 
de la spitalul din oraș și am descoperit... nu știu cum să îți explic... am 
simțit... era primul loc în care am simţit că puteam să aduc o 
schimbare. Ai citit vreodată scrierile lui Chaung Tse? 

— Sunt doar un polițist amărât de pe străzile din Brighton. Nu 
citesc niciodată ceva deosebit. Cine-i ăsta? 

— Un filozof chinez taoist. 

— Bineînţeles. Ce prostie să nu știu. 

Ea își înmuie degetele în gheaţa de pe fundul paharului și îl stropi 
uşor. 

— Nu fi nesuferit! 

El clipi când apa îi atinse fruntea. 

— Nu sunt nesuferit! 

— Ba ești! 

— Spune-mi ce a zis tipul acesta, Chaung Tse! 


— „Ceea ce pentru o omidă pare sfârșitul lumii, pentru maestru e 
un fluture.” 

— Deci tu transformi cadavrele în fluturi? 

— Aş vrea eu. 


Au fost ultimii care au plecat din restaurant. Grace era așa de prins 
de Cleo - și de băutură - încât nu remarcase că ultimii clienţi 
plecaseră în urmă cu peste o jumătate de oră și că personalul 
restaurantului aștepta răbdător să închidă. 

Cleo întinse mâna după nota de plată, însă el i-o luă hotărât 
înainte. 

— Bine, spuse ea. Dar eu o achit pe următoarea. 

— S-a făcut, spuse el, scoțând cartea de credit și sperând să mai 
aibă bani pe ea. 

Câteva minute mai târziu ieșiră în vântul puternic, iar el îi ținu ușa 
taxiului, apoi se urcă și el, cu capul învârtindu-i-se. Nu mai știa cât de 
mult băuseră. Trei sticle de vin, apoi sambuca. Apoi iar sambuca. Și 
înainte de masă mai băuseră ceva. El își întinse braţul de-a lungul 
scaunului și Cleo se cuibări confortabil lângă el. 

— A fost bine, mormăi el. Adică, sincer... 

Apoi gura ei o apăsă pe a lui. Buzele ei erau moi, atât de incredibil 
de moi. Îi simţi limba dornică lângă a lui. Păru că trecuseră doar 
câteva secunde când taxiul opri în fața apartamentului ei din moderna 
zonă North Laines, din centrul orașului. Printre aburii alcoolului el 
recunoscu clădirea, o hală industrială recent transformată. Se făcuse 
multă publicitate în jurul ei. 

Îl rugă pe taximetrist să aștepte, apoi cobori și merse cu ea până la 
intrare, nesigur de ce trebuia să facă o dată ajunși acolo. Apoi, buzele 
lor se găsiră din nou. O ţinu strâns, puţin nesigur pe picioarele sale; își 
trecu mâinile prin părul ei lung, moale și parfumat, amețit de noapte, 
de miresmele ei, de moliciunea și căldura ei. 

Parcă numai după câteva secunde, se pomeni singur în taxi și 
primi un mesaj. „La naiba”, se gândi el. „Serviciul. 

Butonă ca să citească mesajul. Era de la Cleo și scria doar „X”. 

Kellie tăcea, luminile becurilor stradale trecându-i pe față, în timp 
ce Tom conducea Audi-ul pe străzile Londrei, înapoi în Brighton. 
Radioul era dat încet; putea auzi melodia lui Louis Armstrong We 
Have All the Time in the World, care îl emoţiona întotdeauna. Dădu 
puțin mai tare, chinuindu-se să stea treaz. Ceasul de la mașină arăta 
ora 1.15. 

Seara în casa lui Philip Angelides mersese bine, dar atmosfera 
fusese oficială. În urmă cu câţiva ani, el și Kellie se înscriseseră la 
Fondul Naţional și obișnuiau să meargă în după-amiezile de sâmbătă 
să vadă diferite case. Unele din cele pe care le vizitaseră ei erau mai 
mici decât palatul elisabetan în care fuseseră astăzi. 

Fuseseră șaisprezece persoane așezate în jurul mesei rotunde, 
servite de o sumedenie de chelneri. Angelides îl forțase pe fiecare în 
parte să ghicească mai întâi proveniența vinului alb, apoi a celui roșu, 
începând cu ţara și continuând cu soiul strugurelui, stilul, 
producătorul și anul de producție. 

Caro Angelides, soția magnatului, era probabil cea mai îngâmfată 
femeie lângă care Tom avusese ghinionul să stea vreodată, iar cea de la 
dreapta sa nu era cu mult mai deosebită. Singurul lor subiect de 
discuţie fuseseră caii; de la curse la vânătoare și înapoi. Nu își aducea 
aminte ca vreuna să îi fi pus o singură întrebare despre el pe tot 
parcursul serii. 

Între timp, bărbatul de lângă Kellie se lăuda cu cât de deștept era 
el, iar tipul din stânga ei, un afacerist din domeniul petrolului, după 
înfățișare, care era din ce în ce mai beat, îi pusese în mod repetat 
mâna pe picior și încercase să ajungă în fusta ei. 

Toţi ceilalți musafiri erau în mod evident foarte bogaţi și de o cu 
totul altă condiţie socială decât Tom și Kellie; ei nu cunoșteau vinurile 
de colecţie și îl enervase pe Tom să vadă că gazda minimalizează 
preferințele lui Kellie. Și nu avusese nici o șansă să vorbească despre 
afaceri cu el. De fapt, în timp ce conducea, se întreba de ce se mai 
deranjase Philip Angelides să îi invite. Poate doar ca să se dea mare? 


Dar o legătură tot se formase. El se comportase bine; reușise să 
discute cu ambele femei de lângă el, cu toate că nu avea nici un fel de 
cunoștințe despre cai, cu excepția unui pariu anual la Campionatul 
Naţional. Și cel puţin ghicise că vinul roșu era francez, deși aici 
avusese noroc chior. 

— Ce adunătură oribilă de oameni, spuse Kellie dintr-o dată. Îi 
prefer pe prietenii noștri oricând. Cel puţin, ei sunt oameni adevărați. 

— Cred că o să fac niște afaceri bune cu el. 

Ea tăcu un minut, apoi spuse cu invidie în glas. 

— Dar au o casă minunată. Să mori, nu alta. 

— Ți-ar plăcea să stai într-o casă atât de mare? 

— Da, de ce nu, dacă aș avea și servitorii necesari. Apoi, după ce se 
gândi puţin, adăugă: Sunt sigură că o să avem și noi într-o bună zi. Am 
încredere în tine. 

Tom întinse mâna și o găsi pe a lui Kellie. I-o strânse. Continuă să 
o ţină așa, șofând cu o singură mână, cufundat în tăcere. Cufundat în 
gânduri. Îndreptându-se spre casă, spre realitate. 

Decizia de a merge la poliție atârna ca o umbră neagră în mintea 
sa. Bineînţeles că făcuse lucrul corect; ce altă opţiune avea? Ar fi putut 
trăi cu conștiința minciunii? Luaseră decizia împreună; așa faci ca soţ 
și soție. Formezi o echipă. 

Se apropiau de curbă. Făcu la stânga pe drumul aproape gol, își 
eliberă mâna, având nevoie de amândouă acum, urmă curba strânsă, 
apoi se îndreptă spre deal, ajungând la sensul giratoriu de la capăt. 

Peste mai puțin de un minut, intrând în vale, făcu la stânga pe 
Goldstone Crescent, apoi la dreapta pe strada lor. Urcă dealul, trase 
mașina în garaj, opri motorul și coborî. Kellie rămase pe locul ei. Tom, 
cu cheile în mână, gata să o închidă automat, așteptă ca ea să coboare. 
Dar Kellie nu se mișcă. El se uită la mașinile parcate de-a lungul 
străzii, luminate de felinare. Ochii săi studiară toate umbrele, uitându- 
se după orice mișcare bruscă. O figură solitară în parcare? 

Paranoia, se gândi el. Apoi deschise portiera. 

— Acasă! spuse el. 

Ea încă nu se mișcă. El se uită la fața ei, întrebându-se dacă 
adormise, dar ea ținea ochii deschişi; se uita fix înainte. 

— Iubito! 


Se uită la el ciudat. Părea să aibă un moment gen Kellie. Deveneau 
din ce în ce mai frecvente. Nu putea să își explice exact ce erau aceste 
momente, dar din când în când, preț de câteva secunde, uneori mai 
mult, părea că dispare într-o lume a ei. Ultima oară când o întrebase îi 
spusese că uneori are nevoie de spaţiu, să se gândească. Dar era al 
naibii de sigur că uneori își alegea niște locuri și ore ciudate să facă 
asta. 

Până la urmă își desfăcu centura de siguranţă și coborî. El închise 
mașina, merse la ușa principală, o descuie și o deschise, lăsând-o 
politicos pe Kellie să intre prima. 

Televizorul urla. lisuse, copiii dormeau; Mandy nu avea nici un pic 
de bun-simţ? Apoi se uită în jur și rămase mirat că Lady nu lătrase și 
nu venise să îi întâmpine. 

Kellie merse până în hol. 

— Mandy, ne-am întors! Ai avut o seară plăcută? Dă mai încet 
televizorul, se poate, dragă? 

Răspunsul dădacei nu se auzi din cauza zgomotelor de la televizor. 

Tom intră în hol. Deoarece conducea, băuse foarte puţin și acum 
simțea nevoia unui pahar. Doar că era mai bine să aștepte până când o 
ducea pe Mandy acasă. Locuia la câţiva kilometri distanţă, ar fi fost o 
prostie să riște. 

La televizor, o adolescentă stătea pe o alee inundată de ploaie și 
tipa, cu o umbră coborând asupra ei. Mandy era întinsă pe canapea, o 
revistă pentru adolescenţi zăcea deschisă pe covor, lângă câteva 
ambalaje de dulciuri, o cutie goală de pizza și una de Cola. Prinsă de 
film, fără să își ia ochii de la ecran, întinse mâna stângă spre covor, 
căutând telecomanda, dar era la o distanţă de câţiva centimetri de ea. 

Chiar când fata de la televizor începea să ţipe și mai tare, Tom 
îngenunche, luă telecomanda și tăie sonorul. 

— E totul în regulă, Mandy? 

Adolescenta se uită puţin mirată de tăcerea bruscă, se întinse, 
căscă, apoi zâmbi: 

— Da, este bine, domnule Bryce. Copiii au fost cuminţi, sunt 
extraordinari. Dar sunt puţin îngrijorată de Lady. 

— De ce? întrebă Kellie. 

Ridicându-se și punându-și încălțările, Mandy răspunse: 


— Nu pare să fie ea. De obicei vine și stă cu mine, dar astăzi nu a 
vrut să iasă din coșul ei. 

Tom și Kellie intrară amândoi în bucătărie, îngrijorați. Lady, 
încovrigată în coș, nu ridică nici o sprânceană. Kellie îngenunche și o 
mângâie pe cap. 

— Lady, iubito, ești bine? 

Mandy veni după ei. 

— A băut destul de multă apă acum puţin timp. 

— Probabil că are un parazit, spuse Tom, uitându-se la o jumătate 
de pizza congelată pusă pe masă cu o furculiță și un cuţit, și la un 
ambalaj de îngheţată cu caramel. 

Îngenunche și mângâie câinele. 

— Eşti bolnavă, Lady? Nu ţi-e bine? 

Kellie se ridică. 

— Să vedem dacă se simte mai bine dimineață. Dacă nu, o să 
chemăm un veterinar. 

Mohorât, Tom văzu o factură imensă, dar nu avea ce face. Își iubea 
câinele; era parte din familie, din viața sa. 

— E o idee bună, spuse el. 

Kellie vorbi cu dădaca, apoi îi spuse lui Tom că o duce ea acasă pe 
Mandy. 

— E în regulă, mă duc eu, spuse Tom. M-am abținut de la toate 
vinurile alea fine, o pot duce eu. 

— Nici eu nu am băut prea mult, zise Kellie. E în regulă. Tu ai 
condus suficient astăzi. Bea ceva și relaxează-te. 

Nu avea nevoie de mai mult ca să fie convins. Își turnă două degete 
de Armagnac, se trânti pe canapea și luă telecomanda, schimbând de 
la filmul de groază pe care îl urmărea Mandy la o comedie veche, 
Porridge; îl urmări pe Ronnie Parker în închisoare ceva timp, înainte 
de a schimba canalul din nou, de data aceasta la un meci de fotbal 
american. Auzi ușa de la intrare închizându-se și motorul mașinii 
pornind, și avu o senzaţie caldă, plăcută, când luă prima înghiţitură 
din băutură. 

Apoi se uită în pahar și învârti gânditor lichidul închis la culoare. 
Se gândea la deosebirea între el și Philip Angelides. Ce calități făcuseră 


din Angelides un așa succes economic și din el un ratat? Era norocul? 
Genele? Tupeul? 

Afară, Kellie ieși în stradă, apoi începu să meargă la vale, 
conversând cu Mandy. Chiar dacă s-ar fi uitat mai atentă în oglindă, 
tot nu ar fi observat mașina care o urmărea. 

Era la mai mult de o sută de metri în spatele ei și avea farurile 
stinse. 

Roy Grace, în taxi, se uita la telefonul mobil. La singura literă de pe 
ecran: 

„X” 

Avea probleme serioase în a se concentra și în ciuda - sau din 
cauza băuturii - emoțiile îi scăpaseră de sub control. Luminile 
becurilor și cele ale semafoarelor treceau pe lângă el. La radioul cu 
paraziți al taxiului un ascultător al unei emisiuni în direct se plângea 
de Tony Blair și de sistemul de sănătate. Se uită la ceas. 1.10. 

„Când trecuse seara?” 

Încă putea simţi gustul ei pe buze. Simţea parfumul ei în taxi, pe 
hainele sale. Doamne, era minunată. Era încă excitat. leșise din 
afurisitul de restaurant excitat. Și dacă l-ar fi invitat, oare ar fi?... 

Și știa răspunsul. 

Dar ea nu îl invitase. Inspiră adânc, dar de data aceasta nu simți 
decât mirosul de plastic încins al taxiului. 

— Am așteptat patru ore nenorocite; mama e bolnavă de cancer și 
au lăsat-o să stea cu rana deschisă patru ore înainte să o vadă cineva! 
se plângea bărbatul de la radio. 

— Revoltător, nu-i așa? spuse taximetristul. 

— Desigur, zise Grace absent, concentrându-se la tastele 
telefonului. 

— Ce doamnă drăguță aveţi. Mi s-a părut că o recunosc. Am 
impresia că am mai întâlnit-o undeva. 

— Majoritatea apucă să o întâlnească abia după ce mor. 

— Așa? spuse șoferul, părând amuzat. Este un înger? 

— Exact, răspunse Grace distrat, concentrându-se în continuare pe 
telefon. 

Scrise „XX” și trimise mesajul. După câteva minute, când ajunse 
acasă, era dezamăgit că nu primise nici un răspuns. 


42 


Tom se trezi brusc, ameţit și confuz, cu un zgomot asurzitor în 
urechi, fără să îți dea seama unde se află. Realiză că la televizor era o 
cursă de motociclete și începu să gândească mai limpede; de acolo 
venea zgomotul. 

Se uită în jur după telecomandă, văzu un pahar gol de coniac pe 
covor, la picioarele sale, și își dădu seama ce se întâmplase. Adormise. 
Cât dracului era ceasul? 

Ceasul de la DVD arăta ora 4.10. Nu, nu se putea! Privi și ceasul de 
la mâna sa. 4.02. 

O grămadă de motociclete, foarte aproape una de cealaltă, intrau 
pe o porțiune de pistă dreaptă pe care o recunoscu ca fiind de la 
Silverstone. În urmă cu vreo doi ani se dusese la o petrecere acolo și de 
câteva ori fusese la curse. Acum frânau, urmând să intre pe Copse. 
Găsi telecomanda, opri televizorul și se ridică încet, simțindu-se 
înțepenit ca naiba. 

De ce nu îl trezise Kellie când se întorsese? se întrebă el. Își luă 
paharul gol și se târî până în hol, simţindu-și capul încă ameţit și 
corpul greu. Lăsă paharul în bucătărie, apoi găsi puterea să urce la etaj. 
Ținându-se de balustradă, încercând să nu trezească pe nimeni - deși 
probabil că motocicletele îi treziseră pe toţi - deschise ușa de la 
dormitor. Instantaneu, simţi că ceva nu era în regulă. 

Draperiile nu fuseseră trase și lumina palidă, premergătoare 
răsăritului, era suficientă pentru a vedea că patul era gol. 

Kellie nu venise. 

Și dintr-o dată se trezi complet. Mai demult, destul de rar, când 
unul dintre copii avea un coșmar, ea se ducea în patul lui pentru 
câteva ore. Întrebându-se dacă făcuse același lucru și acum, verifică 
fiecare dormitor în parte. Dar nu era nicăieri. Apoi, înjurându-și 
prostia, cobori scările, deschise ușa de la intrare și se uită în garaj. Era 
gol. 

Ca să fie sigur, merse pe trotuar și se uită în sus și în jos, în cazul în 
care ea, dintr-un motiv oarecare, parcase mașina pe stradă și adormise 
înăuntru. Dar nu era nici urmă de mașină. 


Se uită din nou la ceas, încercând să își dea seama cât timp 
dormise. La ce oră o dusese pe dădacă acasă? Era în jur de 1.30. Acum 
două ore și jumătate. Două ore și jumătate pentru un drum dus-întors 
de șase kilometri? ÎI trecu un fior de gheaţă. Avusese un accident? Dar, 
dacă se întâmplase ceva, nu ar fi luat legătura cu el cineva de la 
poliție? Trecea cumva printr-un soi de moment Kellie lung și stătea 
undeva în întuneric? Cu siguranţă știa că el se va neliniști. 

Dar asta era o chestie, o parte din problema lui Kellie; uneori făcea 
cele mai iraționale lucruri fără să se gândească la consecinţe. Nu 
făcuse niciodată ceva care să îi pună cu adevărat în pericol pe copii, 
dar uneori pur și simplu nu se gândea. Ca atunci când încheiase o 
„afacere” pe eBay și rezervase o săptămână la un centru de sănătate 
din Champney, în același timp în care el pleca în Germania la un târg 
comercial. Uitase cu desăvârșire să se gândească la ce se va întâmpla 
cu copiii. 

Mai fuseseră câteva momente când pur și simplu dispăruse, o dată 
toată ziua, altă dată mai mult de douăzeci și patru de ore. Fusese 
disperat de fiecare dată, sunase la toate spitalele din sudul Angliei 
pentru a vedea dacă fusese vreun accident și întrebându-se dacă avea 
un amant. Apoi apăruse, aparent neîngrijorată că el fusese nevoit să își 
ia o zi liberă de la serviciu pentru a sta cu copiii, și îi spusese că 
avusese nevoie de puţin spaţiu. 

Își aminti că în mașină, mai devreme, căzuse într-unul dintre 
momentele ei de tăcere. Asta făcea acum, se bucura de puţin spațiu? 
Foarte drăguţ din partea ei să îi spună și lui. 

Luă telefonul fără fir din baie și o sună pe mobil. Câteva secunde 
mai târziu auzi soneria ei înnebunitoare, Crazy Frog, la parter, așa că 
închise. Își lăsase telefonul acasă. 

Minunat! Se așeză pe pat, gândindu-se. Doamne, o iubea atât de 
mult, în ciuda temperamentului ei. Erau diferiți, dar sub multe aspecte 
se potriveau atât de bine unul cu celălalt. Îi plăcuse să o urmărească în 
această seară la cină. Da, nu era locul ei în acel cuib de viespi, nu era 
locul nici unuia dintre ei, dar se descurcase; ţinuse fruntea sus; arătase 
minunat; spusese lucruri frumoase despre el, lăudându-l pe el și 
afacerea lui în fața persoanelor din jur. 


Apoi se gândi la invidia pe care i-o simţise în voce în noaptea 
aceasta, când se întorceau, și când o întrebase dacă i-ar plăcea să 
locuiască într-o casă la fel de mare ca a lui Angelides. 

„Da, de ce nu, dacă aș avea și servitorii necesari. Și vom avea, într-o 
bună zi. Am încredere în tine." 

Încă nu avusese curajul să îi spună că în curând vor trebui să vândă 
casa și să se mute în alta mai mică. Nu știa cum să o facă, nu vroia să 
vadă ce durere îi va provoca. Dar, mai mult decât orice, nu vroia să 
pară un ratat în faţa ei. 

„Lisuse, unde ești, iubito?” 

Se ridică și se învârti prin cameră, plin de teamă. Avusese oare un 
accident? Sau doar un moment gen Kellie? Era 5.20. Se întrebă dacă să 
îi sune pe părinții lui Mandy Morrison și să întrebe dacă Kellie le 
adusese fata acasă în siguranţă. Dar dacă fata nu ar fi ajuns, părinţii ei 
i-ar fi telefonat, îngrijorați. 

Fără să se dezbrace, se sprijini de pat, cu mintea alertă, așteptând 
ca o mașină să treacă pe stradă. Dar tot ceea ce putea auzi erau 
primele ciripituri ale păsărilor. După câteva minute, în ciuda orei 
matinale, sună la Mandy Morrison; răspunse tatăl acesteia, adormit, 
care îl asigură că Mandy ajunsese acasă în siguranţă la ora 2.30. 

Îi mulţumi, apoi sună la informaţii telefonice și ceru numărul 
spitalului. După câteva minute, i se făcu legătura cu o femeie care 
părea foarte obosită, de la Urgenţă. Aceasta îi spuse că nimeni cu 
numele Kellie nu fusese adus în ultimele ore. 

Apoi, tot de la informații, ceru legătura la sediul central al Poliţiei 
din Sussex. Dar după ce așteptă câteva minute, de la Departamentul 
de Circulaţie i se spuse că nu fusese raportat nici un accident rutier în 
care să fie implicată soţia sa. 

Nu știa ce să mai facă. 

Era a doua oară când Wendy Salter era de serviciu noaptea. Agenta 
terminase de trei săptămâni Colegiul de Poliție din Ashford, în Kent, și 
trebuia să lucreze doi ani înainte de a primi insigna de ofițer, precum 
colegul ei, Phil Taylor, un tip de treizeci și șapte de ani, care era acum 
la volanul automobilului Vectra și care conducea cu viteză, cu girofarul 
pornit, deși pe drumul liber nu era nevoie de el. 

Erau la mai puţin de un kilometru de sediul central al poliţiei din 
Sussex și traversaseră aproape toată conurbaţia Brighton și Hove în 
nouăzeci de secunde, după ce primiseră un telefon urgent de la 
recepție. Tocmai rezolvaseră o ceartă între beţivi, asupra unei plăți, 
ceartă care se transformase în bătaie, la clubul de noapte Escape, de pe 
malul mării. 

Rularea cu viteză maximă prin oraș o încânta pe Wendy; nu se 
putea abţine, era ca și cum participa la cea mai frumoasă cursă din 
lume. Mulţi ofițeri simțeau la fel. Expresia de pe faţa lui Taylor arăta că 
și el se număra printre aceștia. 

Era ora 4.15 și prin parbriz, Wendy putea vedea câteva raze ale 
răsăritului apărând pe bolta întunecată a cerului. Un iepure speriat 
sări în lumina farurilor și se pierdu sub mașină. Wendy așteptă 
bufnitura, dar nu se auzi nimic. 

— A fost un iepure sinucigaș, spuse Phil Taylor vesel. 

— Cred că l-ai ratat. 

— Am citit undeva că unii din America au scos o carte despre cum 
să ucizi în stradă. 

— Nu s-ar putea întâmpla una ca asta decât în America, spuse 
Wendy. 

În realitate, nu fusese niciodată acolo, dar percepţia ei asupra 
Americii era influențată de toţi trăsniții din California pe care îi văzuse 
la televizor și despre care citise, la care mai adăugase și ceva influenţe 
din Michael Moore”. 

Pe partea dreaptă era pădure, iar pe stânga se vedeau luminile din 
Brighton și Hove. Apoi, luând o curbă strânsă la stânga, văzură o 
strălucire roșie în față. Pentru o secundă, Wendy se gândi că era 


soarele care răsărea, dar elimină această ipoteză când își dădu seama 
că mergeau spre vest. Pe măsură ce se apropiau, strălucirea se 
intensifica; apoi, brusc, simţi mirosul. Mirosul înțepător, caustic, de 
vopsea, cauciuc și plastic arzând. 

Taylor frână și opri la o distanță mică de mașina în flăcări, care 
fusese lăsată într-o parcare ce oferea priveliști splendide ziua. Dar, în 
timp ce își desfăcea centura de siguranţă și cobora din mașină, Wendy 
Salter nu putea vedea decât fumul dens, înecăcios, pe care vântul 
puternic îl îndrepta spre ei, făcându-i ochii să lăcrimeze. Se întoarse o 
clipă, tușind, apoi alergă alături de colegul ei cât mai aproape, până 
când căldura îi opri. 

În depărtare, se auzea sunetul unei sirene. Probabil pompierii, se 
gândi ea, simțind mirosul de vopsea și cauciuc ars de o sută de ori mai 
puternic acum. Deja putea vedea interiorul mașinii, care avea 
geamurile aproape în totalitate topite și, spre ușurarea ei, își dădu 
seama că nu e nimeni înăuntru. Era o mașină mare și, uitându-se în 
față, recunoscu sigla de pe radiator. 

— Un Audi, îi spuse ea lui Taylor. 

— Este un model recent, poţi să îți dai seama după bară, spuse el. 

— Știu. Un Audi A4. 

EI o privi. 

— Îţi cam plac mașinile, nu-i așa? spuse el admirativ. 

— Nu atât de mult ca individului care a făcut asta, răspunse ea. 

— Copii, exclamă el ca și când ar fi înjurat. Nenorociţii! Să dea foc 
la mașina cuiva, nou-nouţă! 

— Vitezomani? 

— Probabil, spuse el. Cine altcineva? 

Roy Grace se trezi duminică dimineață la ora 6.30, când sună 
ceasul, cu gura uscată și cu o durere de cap surdă. Cele două pastile de 
paracetamol pe care le luase cu un pahar de apă la 5 dimineața 
avuseseră același efect ca acelea pe care le înghiţise cu două ore mai 
devreme. Adică nici unul. 

În timp ce apăsa butonul de pe ceasul deșteptător, făcându-l să 
tacă pentru o perioadă, ciripitul sonor al păsărelelor se făcu auzit, 
neîntrerupt precum un CD blocat. Lumina pătrundea printre 
draperiile pe care realiză că nu le trăsese complet. 

„Cât de tare m-am îmbătat aseară?” 

Adunându-și gândurile, cu creierul înceţoșat, simțindu-se de parcă 
petrecuse toată noaptea, se întinse după telefonul mobil. Dar nu mai 
era nici un mesaj de la Cleo. Nici nu se aștepta să fie vreunul, de vreme 
ce era ora 6.30 și probabil că ea dormea dusă, dar logica nu era 
punctul său forte în acest moment, cu durerea de cap și păsările care 
ciripeau și conștiința că trebuie să se trezească și să se ducă la serviciu. 
Nici o șansă de o duminică liniștită, băiete! 

Închise ochii, gândindu-se la cele întâmplate. Doamne, Cleo era 
minunată din toate punctele de vedere, o ființă umană extraordinară. 
Era foarte, foarte deosebită și se înțeleseseră atât de bine! Apoi se 
gândi la sărutul lor din taxi, un sărut lung, lung, ameţitor. Și încercă să 
își aducă aminte cine îl inițiase. Cleo, își amintea bine. Ea făcuse 
primul pas. 

Simţi o dorinţă puternică să îi vorbească, să o vadă. Brusc, crezu că 
îi simte parfumul. Doar o urmă slabă pe mâna sa; o duse la nas și, da! 
Era mai puternic la încheietură; de când stătuse cu mâna în jurul 
umerilor ei, în taxi. Își ținu încheietura în dreptul nasului pentru mai 
mult timp, inspirând mireasma tare, dulce, simțind ceva în inima sa 
tresărind, ceva ce crezuse că era de mult mort. 

Apoi se simţi cuprins de vinovăţie. Sandy. Dar o ignoră, o dădu la o 
parte din mintea sa, hotărât să nu o bage în seamă, să nu o lase să îi 
strice momentul. Se uită din nou la ceas pentru a verifica ora, creierul 


său întorcându-se cu greu la muncă. Ședinţa de la ora 8.30. Apoi își 
aduse aminte că trebuia să își recupereze mașina. 

Dacă se ridica acum din pat, avea suficient timp să alerge până la 
parcarea subterană unde își lăsase ieri mașina; aerul proaspăt ar putea 
să îl mai trezească. Dar trupul îi spunea că nu vrea să alerge, că are 
nevoie de încă opt ore de somn. Strânse din ochi, încercând să omoare 
durerea care îi penetra creierul și să ignore păsările enervante pe care 
le-ar fi împușcat cu plăcere dacă ar fi avut o armă, și se cufundă pentru 
câteva momente prețioase în amintirea lui Cleo Morey. 

Păru că trecuseră doar câteva secunde, când ceasul sună din nou. 
Fără tragere de inimă, cobori din pat, trase draperiile de tot și se duse 
în baie să se spele pe dinți. Faţa care îl privea din oglinda de deasupra 
chiuvetei nu era una plăcută. 

Roy Grace nu fusese niciodată o persoană vanitoasă, dar până de 
curând se considerase încă tânăr, sau cel puțin matur, nu frumos, dar 
în regulă, cea mai plăcută parte a sa fiind ochii albaștri (precum ai lui 
Paul Newman, îi spunea Sandy), iar cea mai rea nasul mic, dar foarte 
turtit. Acum, din ce în ce mai des, fața care îl privea în oglindă în 
fiecare dimineață părea că aparţine unui tip mult mai în vârstă - un 
străin cu fruntea încreţită, obrajii lăsați și pungi de mărimea stridiilor 
sub ochi. 

Nu berea, oboseala sau mâncarea de tip fast-food, ori ritmul de 
lucru înnebunitor erau cele care te duceau spre sfârșit, ci gravitația, 
decise el. Gravitaţia te făcea cu fiecare zi mai scund. Trăgea de piele 
câte un pic, lăsând-o încet să atârne. Jumătate din viață era o luptă 
împotriva gravitaţiei, dar ea câștiga mereu. Gravitaţia era cea care lăsa 
capacul jos pe sicriu. Și dacă ţi se împrăștia cenușa în vânt, până la 
urmă tot gravitația o va aduce pe pământ, fir cu fir. 

Câteodată era îngrijorat din pricina gândurilor sale, care deveneau 
din ce în ce mai morbide. Poate că sora lui avea dreptate; poate că 
petrecea prea mult timp singur. Dar după atât timp, era obișnuit cu 
singurătatea. Devenise normală pentru el. 

Nu era genul de viață pe care și-o planificase, nici cea la care visase 
în urmă cu șaptesprezece ani, atunci când o ceruse în căsătorie pe 
Sandy, într-o zi caldă de septembrie, la capătul Cheiului Palace, 
spunându-i că a adus-o acolo pentru că, dacă îl refuză, el va sări în 


apă. Ea surâsese cu zâmbetul ei larg și cald, își dăduse părul blond din 
ochi și îi răspunsese, cu umorul ei tipic, că testul ar fi fost mai sugestiv 
dacă ar fi dus-o pe promontoriul Beachy. Bău un pahar de apă de la 
chiuvetă, strâmbându-se la gustul de fluor care părea mai tare în 
această dimineață. Bea mai multă apă plată, îi repeta lan, instructorul 
său de fitness de la sala de forță a poliţiei. Încerca, dar pur și simplu 
apa nu avea un gust la fel de bun precum o cafea de la Starbucks. Sau 
un Glenfiddich cu gheaţă. Sau orice altceva. În realitate, nu își făcuse 
griji pentru felul în care arată - până acum. 

Până la Cleo. 

Anii trecuţi de la dispariţia lui Sandy își lăsaseră amprenta asupra 
lui. Munca în poliție era grea, dar majoritatea polițiștilor aveau la cine 
să se întoarcă atunci când li se termina tura, aveau cu cine să 
vorbească. Și Marlon, oricât de plăcută ar fi fost compania lui, nu era 
suficient. 

Își puse treningul, îi dădu lui Marlon ceva de mâncare, pentru 
cazul că ar fi uitat mai târziu, și ieși pe strada aproape pustie. Era o 
dimineață minunată de vară, cu un cer senin care promitea ca ziua să 
rămână la fel. Și brusc, în ciuda mahmurelii și a lipsei de somn, se 
simți plin de energie. Cu inima revigorată, începu să alerge de-a lungul 
străzii. 

Roy Grace locuia în Hove, un district rezidenţial, care până anii 
trecuți fusese un oraș separat de Brighton, deși erau unite pe o 
laterală. Acum, ambele formau conurbaţia Brighton și Hove. În limba 
greacă, din care provenea, numele „Hove” însemna „loc de 
înmormântare”. Numele nu era chiar nepotrivit, pentru că Hove era 
fratele mai liniștit, mai elegant, al zgomotosului Brighton. Granița 
începea la malul mării, fiind marcată printr-un obelisc și o linie 
colorată de-a lungul promenadei; după aceea devenea din ce în ce mai 
ștearsă, mulți oameni constatând că trece prin locuinţele lor și că sunt 
nevoiți să plătească o parte din taxe primăriei din Brighton și o parte 
celei din Hove. 

Casa modestă, cu trei camere, a lui Grace, era pe o stradă care 
dădea direct în Kingsway, șoseaua cu două benzi la capătul căreia era 
marea. O traversă, apoi străbătu iarba proaspătă a peluzelor, pe lângă 
un loc de joacă pentru copii și cele două docuri ale lagunei Hove, unde 


tatăl său, care construia navomodele, îl ducea în copilărie și îl lăsa să 
se joace cu telecomanda. 

Atunci, laguna i se părea un loc imens, dar acum i se înfățișa mică 
și de învechită. Mai erau în zonă un carusel vechi, un leagăn ruginit și 
același chioșc de îngheţată de când era el mic. Bărcile tot mai erau 
încuiate pe timpul nopţii și câteva rațe înotau lângă un doc, în timp ce 
un grup de lebede pluteau alături, în celălalt. 

EI traversă docurile, intră pe promenadă, care era la fel de pustie ca 
ieri la aceeași oră, și trecu pe lângă un șir lung de cabine de duș 
albastre. În timp ce alerga, peisajul de la stânga se schimbă. La început 
fusese un rând urât de blocuri construite după război și mai multe 
case la fel de neinteresante. Apoi, după ce trecu de Centrul de 
divertisment King Alfred, încă în construcție, priveliștea din stânga se 
transformă în ceva ce lui îi plăcea: esplanada lungă, cu case în stil 
Regency, majoritatea vopsite în alb, cu bovindouri, balustradă și terase 
mari. Multe dintre ele fuseseră inițial reședințele de vară ale unor 
londonezi bogaţi, dar acum, la fel ca majoritatea clădirilor din acest 
oraș, cu prețuri extrem de ridicate, fuseseră transformate în 
apartamente sau hoteluri. 

Câteva minute mai târziu, apropiindu-se de graniţa dintre Brighton 
și Hove, văzu spre dreapta rămășițele triste, ruginite, ieșind din mare, 
ale ceea ce fusese odinioară Cheiul West. Într-o vreme fusese la fel de 
plin de viață și de frumos ca perechea sa, Palace, aflat la exact un 
kilometru spre est. Vizitele aici constituiau una dintre plăcerile sale în 
copilărie. 

Tatăl lui, care fusese un pescar pasionat, îl ducea des la Palace, pe 
platforma de pescuit de la capăt, și sâmbăta după-amiază, când nu 
erau meciuri de fotbal, sau când Anglia juca în deplasare, veneau de 
acolo încărcați cu sardine, macrou, plătică și, dacă aveau noroc, câte 
un biban-de-mare, în funcţie de flux și de vreme. 

Dar nu pescuitul îi plăcea cel mai mult lui Grace aici când era 
copil, ci celelalte atracţii, în special mașinuţele și trenul cu fantome și 
mai cu seamă cuburile acelea de lemn cu o latură din sticlă, în care 
erau imagini mișcătoare. Avea una preferată și întotdeauna îi cerea 
tatălui său mai mulți bani ca să se uite. Era o casă bântuită și pentru 
un minut, în timp ce angrenajele scârțâiau și scripeţii gemeau, ușile se 


deschideau, luminile se aprindeau și se stingeau și apăreau tot felul de 
schelete și fantome, plus Moartea însăși, o siluetă cu fața acoperită, 
îmbrăcată toată în negru, cu o coasă în spate. 

În timp ce simţea că energia i se diminuează, la stânga apăruse 
monstruozitatea numită Top Rank Suite, o clădire urâtă, de la 1960, 
total nepotrivită cu restul arhitecturii. Câteva sute de metri mai 
departe se zărea fațada Hotelului Old Ship. Mări pasul, alergă de-a 
lungul hotelului și intră în parcarea subterană, uitându-se la ceas. 

La naiba! Realiză că făcuse socoteala greșit. Dacă vroia să ajungă la 
timp la ședința de la ora 8.30 - și era foarte important pentru moralul 
echipei să facă asta - avea mai puţin de jumătate de oră la dispoziţie 
pentru a alerga înapoi acasă, a se schimba și a pleca. 

Acum îi era și foarte sete, dar nu avea timp nici măcar să se 
gândească să oprească și să ia o sticlă de apă de undeva. Compostă 
tichetul de parcare, apoi coborî pe scările de ciment până la nivelul la 
care își lăsase mașina, întrebându-se de ce exista cineva care făcea pipi 
pe scara fiecărei parcări în care intrase el vreodată. 


45 


La 8.29, cu un minut înainte de ora stabilită, Grace se apropie de 
birou, mâncând în grabă micul dejun, un baton Mars de la automat și 
un ceai dintr-o ceașcă de plastic. 

Își termină repede Mars-ul, băgă o lamă de gumă de mestecat în 
gură pentru a acoperi orice miros de alcool de noaptea trecută, puse 
restul pachetului în buzunar și tocmai intra în birou când auzi pași în 
urma sa. 

— Hei, bătrâne, cum a fost întâlnirea? 

Se întoarse și îl văzu pe Glenn Branson, într-o geacă de piele 
strălucitoare ca o oglindă, cu un cappuccino în mână. În jurul buzelor 
avea o urmă de spumă, ca o mustață. 

— Bine, răspunse el. 

— Bine? Asta e tot? Doar bine? 

Grace mestecă gumă și zâmbi reținut. 

— Păi, poate că un pic mai bine decât bine, cred. 

— Nu știi? 

— Încerc să îmi aduc aminte; am băut prea mult. 

— Ai făcut sex? 

— Nu a fost tipul ăla de întâlnire. 

Branson se uită ciudat la el. 

—  Omule, uneori ești bizar! Eu credeam că ăsta e scopul 
întâlnirilor! Apoi zâmbi larg. Vreau să îmi povestești pas cu pas mai 
târziu. Ţi-a admirat îmbrăcămintea? 

Grace se uită la ceas, conștient că trecuse de 8.30. 

— Tot ceea ce a spus a fost că probabil croitorul meu are un simţ al 
umorului extrem de dezvoltat. 

Deschise ușa și intră în cameră, iar Branson îl urmă. 

— A spus asta? Vorbești serios? Bătrâne! Haide! 

Întreaga echipă stătea în jurul biroului; toţi erau îmbrăcaţi lejer, cu 
excepţia lui Norman Potting, care părea că pusese pe el ce avea mai 
bun: un costum bej apretat, o cravată foarte viu colorată și o eșarfă și 
mai colorată ieșind neglijent din buzunarul de la piept. 


Și Grace se îmbrăcase lejer, în parte pentru că era duminică, în 
parte pentru că se simţea prea obosit ca să își pună un costum, dar 
mai ales pentru că avea o întâlnire astăzi, cu o tânără foarte dragă, fina 
sa Jaye Somers, și nu vroia să arate ca un bătrân plictisitor. Așa că se 
îmbrăcase cu unele dintre hainele pe care le cumpărase ieri: un tricou 
alb, blugi care îi veneau prea strâns pe fund, dar de care Glenn 
Branson îl asigurase că arătau bine, pantofi care semănau cu ghetele 
de fotbal, dar fără crampoane, și o jachetă subțire din bumbac. 

Părinţii lui Jaye Somers, Michael și Victoria, erau amândoi ofițeri 
de poliţie și fuseseră prietenii cei mai apropiați ai lui și ai lui Sandy, și 
totodată un sprijin imens în lunile dificile de după dispariţia lui Sandy. 
Și rămăseseră la fel de apropiaţi în continuare. Împreună cu cei patru 
copii cu vârste de la doi la unsprezece ani, deveniseră a doua familie 
pentru Grace. 

O luase la plimbare pe Jaye și duminica trecută, intenționând să 
viziteze grădina zoologică din Chessington, deoarece ea era hotărâtă 
să vadă o girafă. Dar întâlnirea le fusese întreruptă după jumătate de 
oră, când primise un telefon de la serviciu că trebuie să meargă la 
locul unei crime. În schimb, îi promisese că o duce la plimbare astăzi. 

Îi plăcea foarte mult de Jaye; era tipul de fiică pe care i-ar fi plăcut 
să o aibă: foarte inteligentă, drăguță, interesată de totul și înțeleaptă 
pentru vârsta ei. Spera să nu fie nevoit să o dezamăgească pentru a 
doua oară. Mai mult decât orice, i-ar fi subminat încrederea în adulți. 

Primul punct de pe agendă era Reginald D'Earth, agresorul sexual 
al cărui calculator fusese reținut. Grace îi anunţă că detectivul Rye de 
la Departamentul IT descoperise că erau rute similare pe computerul 
lui Tom Bryce. Se părea că acestea îl duseseră pe Bryce la un site unde 
fusese martor la crimă - după cum constatase Branson interogându-l. 

Grace transmise echipei că aștepta un telefon la ora 10 de la cineva 
de la Protecția Martorilor, pentru a-i da adresa lui D'Earth. Le spuse 
lui Norman și lui Nick să vină cu el să îl interogheze pe tip; dintr-un 
motiv pe care nu și-l putea explica simţea că acest interviu va fi unul 
dur și că s-ar putea să aibă nevoie de ajutoare. 

Nick Nicholl raportă că mersese în continuare prin barurile, 
cluburile și restaurantele din Brighton, noaptea, cu fotografia lui Janie 
Stretton, dar încă nu aflase nimic. 


Norman le dădu vești despre clienții agenţiei BEE-247. Până acum, 
spuse el, nu găsise nici unul care să o cunoască pe Janie sau să se 
încadreze în descrierea lui Anton. 

— Dar, spuse el, am descoperit ceva la o altă agenţie de escorte; se 
pare că domnișoara Stretton era înregistrată la ambele. 

Și le arătă o altă poză a lui Janie Stretton, mult mai obraznică decât 
cea adusă de Grace de la BEE-247: era complet goală, cu excepţia unor 
ciucurași pe sfârcuri, cizme de piele înalte până la coapse și cătușe din 
metal și piele, cu o mână în șold și cu cealaltă agitând un bici. 

Grace rămase surprins de eficiența lui Potting. Poate că se înșelase 
cu privire la el. 

— De unde ai asta? 

— De pe internet, spuse el. Am dat o căutare pe toate fetele de la 
agenţiile locale și i-am recunoscut figura. 

Grace și-ar fi imaginat că internetul e un instrument de căutare 
mult prea modern pentru un tip de școală veche precum Potting. 

— Sunt impresionat, Norman, spuse el, întrebându-se în sinea sa 
dacă el căutase pe internet numai în folosul cazului. 

Roșind puţin, sergentul zise: 

— Mulţumesc, Roy. Mai este încă viață într-un câine bătrân ca 
mine! Îi făcu cu ochiul lasciv Emmei-Jane, care răspunse prin a se uita 
în hârtiile de pe birou. Bună poză, adăugă apoi, dând fotografia mai 
departe lui Nicholl, care stătea lângă el și care ignoră comentariul. 

În afara lor, în încăpere nu mai era nimeni când ajunsese Grace, 
dar curând sala se umplu. Crima nu respecta weekendurile. Pentru toți 
cei care lucrau în investigaţii, va fi o zi ca în timpul săptămânii. 

Emma-Jane raportă despre sarcina care i se încredinţase ieri. 
Contactase fiecare firmă de taxiuri din zona Bromley, căutându-l pe 
taximetristul care luase cutia cu scarabei de la Erridge și Robinson. 
Dar până acum nu găsise nimic. 

Un sunet puternic de muzică rap îi întrerupse. Era noua melodie 
de la telefonul mobil al lui Branson. Uitându-se spre ei ca și cum și-ar 
fi cerut iertare, spuse: 

— Scuze, copilul a făcut asta. Apoi răspunse: Detectiv Branson. 

Un minut mai târziu, cu telefonul la ureche, se trase într-o parte. 


— Domnule Bryce, îl auzi Grace spunând, ce pot face pentru 
dumneavoastră? 

Branson tăcu câteva minute, ascultând, apoi răspunse: 

— Îmi pare rău, nu se aude foarte bine... Soţia dumneavoastră, 
spuneați? Nu a venit acasă noaptea trecută? Până acum? Puteţi să îmi 
daţi o descriere a mașinii pe care o conducea? 

Branson se întoarse la birou, se așeză și începu să noteze pe 
carnețel. 

— Bine, domnule. Mă voi informa la cei de la Circulaţie. O mașină 
Audi A4, sport. Vă sun înapoi pe acest număr? 

În timp ce închidea, Nick Nicholl întrebă: 

— Ai spus Audi? 

— Da. De ce? 

Nicholl scrise ceva la tastatură și se aplecă privind pe ecran situația 
ultimelor infracțiuni din zonă. 

— Da, spuse el, m-am gândit eu. 

Grace se uită la el întrebător. 

— La 4.30 azi-dimineață, spuse Nicholl citind din calculator. Un 
Audi sport a fost găsit incendiat pe Ditchling Beacon. Numerele de 
înmatriculare erau arse. 

Branson se uită la el, cu o expresie de neplăcere. 

Jessica, în pijamaua roz, stătea pe podea în bucătărie, mângâind-o 
pe Lady, care era letargică. Max, așezat lângă sora lui, cu un tricou cu 
Harry Potter pus cu fața în spate, spuse cu o voce foarte serioasă, ca și 
cum ar fi fost o autoritate în domeniu: 

— Este duminică. Cred că vrea să se trezească mai târziu. 

Apoi, își îndreptă atenţia pentru câteva minute asupra desenelor 
animate de la televizor. 

— Tati, nu-i așa că nu o să moară? întrebă Jessica. 

Tom, care nu închisese un ochi - nebărbierit, cu părul răvășit, în 
picioarele goale, cu niște blugi și un tricou - îngenunche și puse un 
braţ în jurul fiicei sale. 

— Nu, dragă, spuse el cu vocea tremurând. Îi este doar puţin rău. 
Probabil că are un microb sau așa ceva. O să vedem cum se simte într- 
o oră sau două și dacă nu va fi mai bine, chemăm un veterinar. 

Îi sunase pe părinţii lui Kellie, pe toţi prietenii ei și pe ai lui, poate 
că ea plecase la unul dintre ei. Îi telefonase chiar și surorii lui, Martha, 
care locuia în Scoţia. Nimeni nu o văzuse și nu avea vești de la ea. Nu 
știa pe cine să mai sune sau ce să mai facă. 

Jessica își lipi faţa de capul căţelului și îl sărută. 

— Te iubesc, Lady. O să te facem bine. 

Câinele nu reacționă. Max îngenunche și el și își puse capul pe 
spinarea câinelui. 

— Toţi te iubim, Lady. Trebuie să te trezești, altfel o să pierzi micul 
dejun! 

Tom realiză dintr-o dată că nimeni nu luase micul dejun. Era 9.30. 

— Când se întoarce mami, ea o să știe cum să o facă bine, spuse 
Jessica. 

— Da, sigur că va ști, răspunse Tom fără nici o intonaţie. Copii, 
cred că vă este foame. Ce aţi vrea să mâncaţi? Pâine prăjită? 

Kellie le făcea întotdeauna copiilor pâine prăjită duminica. 

— Nu îţi iese prea bine, tati, spuse Max. Întotdeauna o arzi. 

Se ridică, luă telecomanda și începu să schimbe canalele. 

— Pot încerca să nu o ard. 


— De ce nu poate să o facă mami? 

— O să o facă, spuse el cu efort. Aș putea să vă pregătesc eu ceva 
care să vă țină de foame până când se întoarce. 

— Nu mi-e foame, spuse Max morocănos. 

— Nu vreţi niște cereale? 

— Tati, tu întotdeauna le arzi, spuse Jessica, imitându-l pe fratele 
ei. 

— Tati, putem să mergem la plajă astăzi? întrebă Max. Mami a 
spus că putem, dacă este frumos; și eu cred că este frumos, nu ți se 
pare? 

Tom se uită deprimat pe fereastră. Arăta minunat: cerul albastru 
promitea o zi frumoasă de vară. 

— Mai vedem. 

Max îl privi dezamăgit. 

— Aaaaa! Dar a promis! 

— Așa a făcut? 

— Da. 

— Atunci o s-o întrebăm când vine acasă ce i-ar plăcea să facem 
astăzi. 

— Probabil că o să vrea doar să bea votcă, spuse Jessica fără să se 
uite în sus. 

Tom nu era sigur că a auzit bine. 

— Ce ai spus, dragă? 

Jessica mângâia în continuare câinele. 

— Jessica, ce ai spus adineauri? 

— Am văzut-o. 

— Ai văzut-o pe mami făcând ce? 

— Am promis că nu o să spun. 

Tom se încruntă. 

— Că nu o să spui ce? 

— Nimic, spuse ea dulce. 

Sună soneria. 

Max alergă în hol, ţipând bucuros: 

— Mami! Mami! A venit mami! 

Jessica se ridică în picioare și îl urmă pe fratele ei. Tom era chiar în 
spatele lor. Max deschise ușa de la intrare, apoi rămase mut de uimire, 


uitându-se la bărbatul negru, înalt, îmbrăcat într-o jachetă de piele 
lucioasă și pantaloni albaștri, care stătea în ușă. Jessica se opri în 
drum. Lui Tom nu îi plăcea deloc expresia de pe fața detectivului. 

Glenn Branson se lăsă în jos pentru a ajunge cu fața la același nivel 
cu a Jessicăi. 

— Bună, spuse el. 

Ea dădu înapoi, spre bucătărie. Max rămase în ușă, uitându-se la 
bărbat. 

— Detectiv Branson, spuse Tom, puţin surprins să îl vadă. 

— Pot vorbi cu dumneavoastră? 

— Da, bineînţeles. 

Îi făcu semn să intre. Branson se uită la Max. 

— Ce mai faci? 

— Lady nu vrea să se trezească, spuse băieţelul. 

— Lady? 

— Câinele nostru, explică Tom. Cred că are un parazit. 

— Înţeleg. 

Max se uita în continuare la ei. 

— De ce nu pregătești niște cereale pentru tine și pentru Jessica? îi 
sugeră Tom. 

Fără tragere de inimă, Max se întoarse și se îndreptă spre bucătărie. 
Tom închise ușa de la intrare în spatele detectivului. 

— Aveţi vreo veste? 

Era încă nedumerit de remarca Jessicăi în legătură cu votca. Ce 
voise oare să spună? 

Vorbind încet, Branson răspunse: 

— Am găsit mașina Audi pe care aţi spus că o folosea soţia 
dumneavoastră. A fost incendiată, probabil de niște vagabonzi, azi- 
dimineaţă, pe Ditchling Beacon. Am făcut o verificare în baza de date; 
este numărul dumneavoastră. 

Tom se uita cu gura deschisă, șocat. 

— Incendiată? 

— Din nefericire, da. 

— Soţia mea? începu el să tremure necontrolat. 

— Nu era nimeni în mașină. Se întâmplă tot timpul în weekend. 
Mașinile sunt furate de cei care vor să participe la curse, apoi le dau 


foc, fie pentru a se distra, fie pentru a-și șterge amprentele. De obicei, 
amândouă. 

Lui Tom îi trebuiră câteva momente ca să respire normal. 

— O ducea pe dădacă acasă, spuse el. Cum dracului a putut fi 
incendiată? 

Detectivul nu avea nici un răspuns. 

Conurbaţia Brighton și Hove avea atâtea feţe, se gândea Grace, și 
locuitori atât de diferiți. Se părea că unele orașe erau împărţite în 
comunități etnice, dar în Brighton și Hove erau mai mult comunități 
sociologice. 

Erau în primul rând persoanele în vârstă, relativ bogate, în 
apartamente mari sau case cu grădină, care în zilele de vară puteau fi 
văzute uitându-se la crichet la County Ground, jucând bile pe iarbă 
sau stând la soare, pe bănci sau pe plajă, ori plecând - dacă aveau mai 
mulți bani - iarna în Spania sau în Insulele Canare. Apoi erau 
vârstnicii săraci, care tremurau în apartamentele mici de la primărie 
atât iarna, cât și jumătate din vară. Mai erau cei din clasa de mijloc, 
avuţi, extrem de vizibili, cu casele lor moderne de pe Hove 4, și cei mai 
discreți în apartamentele simpatice cu vedere la mare. Și, în sfârșit, 
mai erau și cei mai modești, precum Grace, care stăteau în casele 
dinspre vest, în suburbia Southwick, chiar în spatele portului 
comercial Shoreham și în mici cartiere în întregul oraș, până în 
Downs. 

Mare parte din culoarea și energia localității proveneau de la 
comunitatea homosexualilor, foarte vizibilă și uneori insolentă, de la 
studenţii de la universitățile din Brighton și Sussex și de la 
numeroasele colegii risipite prin oraș. Acolo mișunau infractorii 
vizibili - traficanţii de droguri așteptând pe la colțurile străzilor 
murdare, care dispăreau când simțeau picior de poliţist - și cei mai 
puţin vizibili, cei bogați din fruntea jocului, care locuiau în spatele 
zidurilor înalte ale caselor ostentative de pe Dyke Road. 

Cartierele de locuinţe sociale erau la marginea orașului; cele mai 
mari, Moulscombe și Whitehawk, aveau o reputaţie veche pentru 
crime și violență, dar, după părerea lui Grace, nu meritau această 
faimă. Crime și violenţe se petreceau peste tot în oraș, dar, oamenii se 
simțeau mai bine dacă arătau cu degetul spre aceste zone, ca și cum 
aici ar fi trăit o cu totul altă specie de Homo Sapiens, nu oameni la 
locul lor, care nu aveau suficienți bani ca să își cumpere lucruri 
ostentative. 


Și apoi mai era clasa de jos, tristă. În ciuda încercărilor repetate de 
a-i aduna de pe străzi, din momentul în care vremea începea să se 
încălzească, alcoolicii și vagabonzii se îndreptau din nou către 
vitrinele magazinelor, intrările clădirilor, trotuarele și staţiile de 
autobuz. Acest lucru nu era bun pentru turism și era chiar mai rău 
pentru conștiința autorităților. 

De la începutul festivalului, în mai, o dată cu sosirea primăverii, 
apăreau mese și scaune în fața oricărei cafenele, iar străzile orașului 
prindeau viaţă. În astfel de zile, se gândea Grace, aproape că îţi puteai 
imagina că ești la Marea Mediterană. Dar apoi vântul începea să bată 
cu putere și zgomot dinspre Canal, aducând ploaia răzbunătoare ce 
răpăia pe mesele goale și uda vitrinele magazinelor în care 
manechinele purtau haine de vară, ca și cum făceau haz de cei ce 
îndrăzneau să pretindă că în Anglia exista vară. 

Inima plină de viață a orașului, prin care treceau acum, se 
concentra pe aproape doi kilometri pătraţi de fiecare parte a Cheiului 
Palace. Erau terasele în stil Regency înghesuite unele în altele în Kemp 
Town, unde locuise și Janie Stretton, zona Lanes, în care erau 
concentrați vânzătorii de antichităţi, și districtul North Lanes, cu 
magazine mici, moderne, și case simpatice, printre care și clădirea în 
care stătea Cleo Morey. 

Nick Nicholl conducea un Ford fără însemne. Grace stătea pe 
scaunul pasagerului, trecând preocupat notițe în agenda electronică. 
Norman Potting stătea în spate. Mergeau pe London Road, în centrul 
orașului Brighton. La orice oră din zi și din noapte, aici era un trafic 
aglomerat, dar acum, duminica devreme, în afara unor autobuze, 
aveau practic drumul numai pentru ei. 

Grace își privi ceasul. Spera ca interogarea lui Reggie D'Eath să nu 
dureze mult și să aibă apoi două ore pentru a se întâlni cu fina sa. Era 
suficient să iasă la masă sau să meargă să vadă o girafă. 

Acum treceau pe lângă Royal Pavilion, cel mai important punct de 
atracţie al orașului. Nici unul dintre cei trei bărbaţi nu se uită la el; era 
unul dintre acele locuri atât de familiare, încât deveniseră invizibile. 

Clădirea cu turnulețe, în stilul unui palat indian, fusese construită 
de George al IV-lea pe când era prinț de Wales, ca loc de distracție pe 
malul mării pentru amanta sa Maria Fitzherbert, la sfârșitul secolului 


al XVIII-lea. Și, în ceea ce privește castelele de la malul mării, de 
atunci nimic la fel de mare nu mai fusese construit vreodată. 

Se opriră la sensul giratoriu de la intersecția cu strada care ducea 
spre mare; în fața lor era Cheiul Palace, țipător chiar și duminica la ora 
10 dimineaţa. O blondă cu picioarele lungi și cu o fustă care abia îi 
acoperea fundul trecu prin fața lor fără să se grăbească, aruncându-le 
o privire galeșă și legănându-și veselă geanta. 

Potting, care tăcuse câteva minute, murmură: 

— Haide, păpușico! Apleacă-te, arată-ne posteriorul! 

În trafic se făcu o breșă și Nick Nicholl o luă la stânga. 

— E bună tipa! spuse Potting, întorcându-se să o vadă în oglinda 
retrovizoare. 

— Doar că ea este un el, îl corectă Nick Nicholl. 

— Ei, pe naiba! 

— Da, exact! 

Merseră pe strada Marine Parade, pe lângă cioburile de pahare 
sparte și cutiile de pizza din fața unui club de noapte, pe lângă 
clădirea de apartamente Van Alen, apoi pe lângă fațadele în alb și 
negru, în stil Regency, din Piaţa Sussex, unde - așa cum îi spusese 
Branson lui Grace de vreo mie de ori - Sir Laurence Olivier avusese o 
Casă. 

— Cred că vorbești prostii, replică Potting. Era super tipa! 

— Mărul lui Adam mai mare, spuse detectivul. Așa îți dai seama. 

— Ei, să-mi trag una! ricană Potting. 

— Sunt sigur că ar fi făcut-o și el, dacă îl rugai frumos. 

— Nu ar trebui să li se permită să meargă pe stradă așa, poponari 
nenorociți. 

— Eşti atât de grețos, Norman, spuse Grace, întorcându-se. Ești 
chiar agresiv. 

— Îmi pare rău, Roy, dar eu îi consider pe poponari agresivi, spuse 
Potting. Nu i-am înţeles niciodată și nu îi voi înţelege. 

— Da, dar se întâmplă ca Brighton să fie capitala homosexualilor 
din Marea Britanie, spuse Grace, de data asta supărat. Dacă ai o 
problemă cu asta, fie ţi-ai ales slujba greșit, fie ești în locul nepotrivit. 
„Și ești un nenorocit și mi-as fi dorit să nu fii cu mine în mașină, sau în 


viața mea“ - i-ar fi plăcut să adauge în timp ce căuta în buzunar alte 
pastile de paracetamol. 

Pe partea stângă defilau terasele mari ale caselor în stil Regency. La 
dreapta se vedeau catargele iahturilor, gata pentru a participa la o 
regată de duminică. 

— Și tipul cu care vom sta de vorbă, spuse Potting, este și el unul 
din ăștia? 

— Nu, răspunse Nick Nicholl. Nu este; îi plac fetele, cu condiţia să 
nu fie mai mari de patru ani. 

— Asta e ceva ce chiar nu pot să înţeleg, spuse Norman Potting. 

Scoţând o pastilă din folie, Grace se gândi mohorât: „Minunat, 
avem ceva în comun. 


Urcară un deal abrupt, pe Rottingdean, pe lângă o școală primară 
cu un teren de crichet în mijloc și două panouri mari, albe, pentru 
reclame, vizavi de un șir de case plăcute. Apoi intrară pe o stradă cu 
bungalouri pe ambele părţi. Era tipul de zonă liniștită în care orice 
lucru neobișnuit ar fi ieșit în evidenţă - așa cum atenţiona abţibildul 
galben-strălucitor cu „Patrulă cetățenească” lipit pe fiecare fereastră. 

O alegere bună pentru a ascunde un martor, se gândi Grace, cu 
excepţia unui detaliu minor care părea a fi fost trecut cu vederea. Ce 
persoană cu mintea întreagă la cap ar fi pus un pedofil într-o casă 
aflată la câțiva metri de un loc de joacă pentru copii? Dădu din cap. 
Chiar nu se gândise nimeni? 

— Domnul D'Eath ne așteaptă? întrebă Nicholl. 

— Cu cafea și cu biscuiţi Under Eight, presupun, spuse Norman 
Potting, râzând apoi răgușit. 

Ignorând gluma macabră!:, Grace răspunse: 

— Femeia de la Protecţia martorilor, cu care am vorbit, mi-a spus 
că i-a lăsat un mesaj. 

Opriră la numărul 29. Bungaloul din anul 1950 arăta mai rău decât 
celelalte de pe stradă, cu pereţii maro care necesitau reparații și cu 
vopseaua scorojită. Grădina mică din faţă era și ea într-o stare proastă, 
aducându-i lui Grace aminte că trebuia să tundă și el iarba în acest 
weekend; azi ar fi fost o zi perfectă pentru acest lucru. Dar când o să 
aibă timp? 


Îi spuse lui Norman Potting să aștepte în stradă, în cazul în care 
Reginald D'Eath nu ar fi primit mesajul că vin și ar fi încercat să fugă, 
apoi, împreună cu Nicholl, merse la ușa din față. Îl nedumerea faptul 
că draperiile de la camera din față erau încă trase la ora 10.45 duminica 
dimineață. Dar poate că domnul D'Fath se trezea târziu. Apăsă 
butonul soneriei. Țârâitul ei se auzi în casă. Apoi liniște. Grace aşteptă 
câteva minute și sună din nou. Tot nici un răspuns. 

Deschizând ușiţa de la cutia de scrisori, îngenunche și strigă: 

— Domnule D'Fath, sunt detectiv căpitan Grace de la Poliţia din 
Brighton! 

Nici un răspuns. Urmat de Nicholl, merse pe lângă casă, pe aleea 
îngustă de lângă coșurile de gunoi, și deschise o poartă înaltă de lemn. 
Grădina din spate era într-o stare și mai rea decât cea din față; gazonul 
crescuse sălbatic, iar marginile lui erau pline de ciulini. Grace sări 
peste o stropitoare din plastic pusă cu fundul în sus și ajunse la ușa 
din spate a bucătăriei, cu geamuri opace, dintre care unul era spart. 
Cioburile erau împrăștiate pe cărare. 

Se uită la Nick Nicholl, a cărui expresie încruntată i-o oglindea pe a 
lui. Încercă ușa și aceasta se deschise imediat. Intrară într-o bucătărie 
veche, cu un frigider antic marca Lee, dulapuri mohorâte din imitație 
de lemn și o masă din placaj, cu un prăjitor de pâine stricat și un 
ceainic de plastic deasupra. Resturi de mâncare erau întinse pe o masă 
urâtă - o farfurie cu ouă pe jumătate mâncate, mazăre și o cană cu ceai 
pe jumătate băută. O revistă, deschisă la o pagină cu copii în pielea 
goală, era sprijinită de un castron. 

— Iisuse, comentă Grace, dezgustat la vederea revistei. Apoi băgă 
un deget în ceai; era rece ca gheața. Se șterse pe un prosop de 
bucătărie și strigă: 

— Alo! Reginald D'Eath! Suntem Poliţia din Sussex! Poţi ieși, ești în 
siguranță! Am venit să vorbim! Avem nevoie să ne ajuţi la un caz! 

Liniște. 

Era o liniște care lui Grace nu îi plăcea, o liniște care îi pătrundea 
în piele. Și un miros care nu îi plăcea. Nu era mirosul stătut al unei 
bucătării vechi, ci unul mult mai astringent, pe care îl știa, dar nu 
putea să îl identifice; ceva în minte îi spunea însă că nu are cum să 
aparţină unei case. 


Avea nevoie de D'Eath. Vroia cu disperare să-l întrebe la ce anume 
se uitase pe calculatorul său. Ştia de la Jon Rye că Reggie D'Fath 
folosise aceleași rute ca Tom Bryce și nu avea nici o îndoială că 
pedofilul avea informaţii cu privire la ce văzuse acesta din urmă. 

Era cea mai bună pistă pe care o aveau până acum în investigarea 
uciderii lui Janie Stretton. Și nu-i dădea pace gândul că nu era vorba 
doar de anchetă, ci și de salvarea carierei sale. Trebuia să obțină 
rezultate. 

Îi făcu semn lui Nick Nicholl să caute și în restul casei. Detectivul 
ieși din bucătărie și Grace îl urmă într-o cameră de zi micuță, unde 
mirosul era și mai puternic. Aici erau un set de mobilă ieftin, din trei 
piese, un televizor vechi, două reproduceri jalnice după tablouri de 
Turner și o singură fotografie pe raftul de deasupra șemineului în care 
un bec electric imita flăcările. 

Grace se uită la cuplul din poză: un bărbat slab, cu o față de copil, 
de aproximativ treizeci de ani, cu părul rar, îmbrăcat într-un costum 
gri, cu o cravată țipătoare și o cămașă cu gulerul prea strâns, ţinând în 
braţe o blondă planturoasă, în fața unei clădiri care semăna cu un 
oficiu de căsătorii. 

Apoi auzi un strigăt: 

— lisuse! Roy! 

Luat prin surprindere, ieși din cameră și îl văzu pe Nicholl pe 
coridor, cu mâna la gură, tușind în fața unei uși deschise. Când ajunse 
la el, mirosul înțepător, acru, îl apucă de gât. Își ţinu respiraţia și intră 
pe lângă Nicholl într-o baie vopsită în verde. Și ajunse faţă în faţă cu 
Reggie D'Eath. 

Sau cu ceea ce mai rămăsese din el. 

Și acum Grace știa exact de unde venea mirosul. Își aminti o 
poezioară idioată, învățată de la profesorul de științe: 


Of aici zace sărmanul Joe 
Of, el nu mai respiră 
Căci el credea că este H2O 
Dar era H2SO4. 


Îl înţepau ochii, iar faţa îl durea. Era periculos să rămână în cameră 
mai mult de câteva secunde, dar nu avea nevoie de mai mult timp. 

Reggie D'Eath era în cadă, cufundat până la gât într-un lichid 
limpede precum apa. Dar era acid sulfuric. Deja îi arsese toată pielea, 
mușchii și organele interne aflate mai jos de gât, lăsând un schelet 
curat, parțial dizolvat, de care mai atârnau câteva tendoane palide. Un 
lanț de metal prins în jurul gâtului era agăţat de un suport pentru 
prosoape de deasupra sa. Vaporii de acid sulfuric corodau deja fața 
mortului, lăsând pe piele pustule livide. 

Grace ieși rapid din cameră, ciocnindu-se de Nicholl. Cei doi 
bărbaţi se uitară muţi unul la celălalt. 

— Am nevoie de aer, spuse Grace, împleticindu-se spre ieșire, apoi 
în grădină. 

Nicholl îl urmă. 

— Este totul în regulă? întrebă Norman Potting, rezemându-se de 
mașină și trăgând din pipă. 

— Nu prea, răspunse Grace, simțind că îi vine să vomite și încă 
incapabil să gândească clar. Inspiră aerul proaspăt de câteva ori, 
trăgând adânc în piept. Un bărbat aflat în apropiere își spăla mașina. 
Se auzea zgomotul unei mașini de tuns iarba. Nicholl începu să 
tușească tare, uscat. 

Grace își scoase telefonul cel nou din buzunar și se uită la taste; îl 
avea de ceva vreme, dar până acum nu folosise camera foto. Cu batista 
la nas, se întoarse în casă, merse în baie și făcu rapid câteva fotografii. 
Apoi ieși din cameră. 


Nick Nicholl era alături. 

— Eşti bine, șefu'? 

— Niciodată n-am fost mai bine, spuse repede Grace, trăgând aer 
în piept. 

Apoi puse telefonul în buzunar, îngrozit de ceea ce urma să facă. 
Inspiră din nou adânc, intră în baie, luă un prosop de pe suport, cu 
care înfășură capul lui Reggie D'Eath, și trase cu putere. 

După câteva mișcări bruște, capul, împreună cu o parte din 
coloană, se desprinse. Surprins de cât de greu era, încă ținându-și 
respirația, Grace îl târî în afara băii și îl puse pe podeaua din hol. 
Tânărul detectiv Nicholl îi aruncă o privire, se aplecă într-o parte și 
începu să vomite. Grace, aducându-și aminte de ceva de la orele de 
prim-ajutor, alergă în bucătărie, găsi un castron în dulap, îl umplu cu 
apă rece, apoi alergă înapoi și îl goli peste fața lui D'Eath, încercând să 
îndepărteze acidul. Astfel mai păstra ceva din eventualele dovezi 
incriminatoare și, în orice caz, ajuta la identificare. Mirosul vomei 
detectivului îl făcu să se înece și, în timp ce alerga să mai aducă apă, 
abia se abținu să nu vomite și el. 

Apoi se întoarse în bucătărie și chemă ajutoare. Ceru ofițeri de la 
investigaţii, un paznic și alți polițiști care să facă o anchetă din casă în 
casă. În timp ce vorbea, remarcă un telefon sub revista pe care o citise 
D'Eath în timp ce mâncase. 

Imediat ce termină, luă cu grijă telefonul, folosindu-și batista, apoi 
îl duse la ureche și apăsă tasta pentru reapelare. Pe ecran apăru un 
număr local. După ce sună de două ori, răspunse o voce de bărbat 
serviabilă și politicoasă. 

— Bună dimineaţa, Dobsons. Cu ce vă pot ajuta? 

— Sunt detectivul Grace de la Departamentul de Criminalistică din 
Brighton. Cred că ați fost sunaţi de curând de domnul Reginald 
D'Eath; puteţi să-mi spuneţi ce legătură aveţi cu el? 

— Îmi pare foarte rău, spuse domnul Politeţe. Numele nu îmi este 
cunoscut. Poate că unul dintre colegii mei a vorbit cu dânsul. 

— Și cine sunteți dumneavoastră, mai exact? întrebă Grace. 

— Serviciul funerar. 

Grace îi mulțumi, închise și formă 1471. Câteva minute mai târziu 
auzi o voce de robot: 


— Îmi pare rău, numărul nu este înregistrat. 

Închise. Ultimul telefon al lui D'Eath fusese la un serviciu funerar 
care nu avea numărul înregistrat. Oare apelul fusese o glumă proastă a 
criminalului? 

Adâncit în gânduri, ieși din casă și îl trimise înăuntru pe Norman 
Potting. Nu ar fi fost frumos să îl lase să se bucure de pipa sa, în 
lumina blândă a soarelui, de unul singur. 

Trecuse aproape o oră când sosiră primii ofițeri de la investigaţii, 
printre care și un foarte încruntat Joe Tindall. Omul îl agrea din ce în 
ce mai puţin pe Roy Grace. 

— Începe să devină un obicei de duminică, nu-i așa, Roy? 

— Aveam și eu o viață personală, replică scurt Grace, suferind de o 
lipsă a umorului. 

Tindall dădu din cap. 

— Mai sunt doisprezece ani, opt luni și șapte zile până când mă 
pensionez. Calculez fiecare secundă nenorocită, spuse el. 

Grace îl conduse în casă, către baie, și priveliștea care îl întâmpină 
nu îi îmbunătăţi deloc starea de spirit lui Joe Tindall. Lăsându-l acolo, 
Grace ieși, trecu peste banda cu care poliția înconjurase curtea și își 
făcu loc calm prin mulţimea de vecini curioși. Își dădu seama că de 
peste o oră nu se mai gândise la Cleo Morey. Era 1.30. Șase mașini de 
poliție erau acum pe stradă și vehiculul celor de la incidente majore 
tocmai sosise. 

Doi ofițeri de la poliția comunitară băteau la ușa casei vecine, 
începându-și cercetarea din ușă în ușă. Grace se retrase într-o parte, 
unde să nu fie auzit de ceilalți, sună la familia Somers și îi ceru scuze 
lui Jaye că trebuia să amâne din nou întâlnirea. Dezamăgirea din vocea 
ei îl duru. Dar vor ieși săptămâna viitoare, îi promise el. Ea părea însă 
că nu îl mai crede. 

Apoi sună la Cleo. Îi răspunse robotul. 

— Bună, spuse el. Am sunat să îți spun că mi-a părut bine că am 
ieșit aseară. Dă-mi un telefon când ești liberă. Ah, de dragul tău, sper 
că nu ești la serviciu astăzi. Am aici un cadavru tare urât. 

Durerea sa de cap, sau mahmureala, se întorsese și mai puternică, 
iar gâtul și-l simţea de parcă era din glaspapir. Deprimat, se întoarse 


lângă Nicholl și Potting, care stăteau afară, vorbind cu polițistul de 
gardă. 

— Vrea unul dintre voi să bea ceva? Eu cu siguranţă vreau. 

— Atât timp cât nu este apa de îmbăiat a domnului D'Eath, spuse 
Potting. 

Grace aproape că zâmbi. 

Kellie încercă să se miște, dar durerea din braţe se întețea la fiecare 
mișcare, sfoara, sau sârma, sau chestia cu care era legată întrându-i 
din ce în ce mai adânc în piele. Și când încercă să ţipe, sunetul îi făcu 
să vibreze toată faţa și îi rămase blocat în gură. 

— Mmmmmmmmmmmmmmmmmm. 

Nu vedea nimic, nu își putea deschide ochii. În spatele imaginilor 
din capul său era întuneric total. Nu putea auzi decât sunetul sângelui 
năvălindu-i în urechi. Sunetul propriei frici. Tremura de frică și de frig. 
Și din cauza lipsei alcoolului. Avea gâtul uscat. Vroia să bea ceva. Vroia 
cu disperare o gură de votcă. Și apă. 

Chiloţii îi îngheţaseră pe ea și îi dădeau mâncărimi. Cu ceva timp 
în urmă, când dăduse drumul urinei pe care nu o mai putea reţine, se 
simțise ciudat, confortabil și cald pentru câteva minute. Până când 
începuse să se răcească. Din când în când simțea mirosul; apoi 
rămânea doar izul de mucegai. 

Habar nu avea cât era ceasul. Sau unde se afla. Capul îi pocnea. O 
frică rece, îngrozitoare, îi intrase peste tot, i se răsucea prin vene. Îi era 
atât de frică, încât nu putea gândi clar. Doar din când în când avea 
impresia că auzea un sunet înfundat de trafic. O sirenă din când în 
când. Care venea să o salveze? 

Dar nu avea nici o idee unde se afla. Lacrimile i se adunaseră în 
ochii închiși. Îi vroia pe Tom, pe Jessica și pe Max, vroia să le audă 
vocile, să le simtă braţele în jurul ei. Încercă să își aducă aminte de 
acele momente; acele momente confuze, care îi treceau cu viteză prin 
minte. 

O dusese pe Mandy Morrison acasă. Oprise mașina în faţa casei lor 
moderne din zona Tongdean Lane, pe un deal de lângă Stadionul 
Withdean. Stătuse în mașină, cu radioul deschis, așteptând să o vadă 
pe Mandy intrând în casă și să poată pleca. 

Mandy deschisese ușa, intrase, se întorsese, îi făcuse cu mâna și 
închisese ușa. 

Apoi portiera din dreapta se deschisese. Și cea din spatele ei. O 
mână dură ca fierul îi trăsese capul pe spate. Apoi ceva ud și acru îi 


fusese pus la nas. Se scutură când își aduse aminte. Apoi ajunsese aici. 

Tremura fără să se poată controla. Ședea întinsă pe spate, pe o 
podea tare ca piatra. 

Se luptă, încercând din nou să își miște brațele, dar durerea deveni 
de nesuportat. Încercă să își miște picioarele, dar păreau cimentate 
împreună. Răsuflarea îi devenea mai rapidă, iar pieptul i se strângea. 

Simţi lumină deasupra ei. Întunericul din spatele pleoapelor 
deveni un fum roșu. 

Apoi scoase un sunet înfundat de durere, în timp ce banda îi era 
smulsă de pe ochi, simțind că îi fusese luată jumătate din piele. Și 
clipi, orbită de lumina bruscă. Un bărbat îndesat, cu un rânjet 
îngâmfat și părul alb prins într-o coadă de cal, extrem de gras, într-o 
cămașă largă descheiată până la buric, stătea deasupra ei. 

La început, se simţi ușurată; credea că bărbatul venise să o ajute. 
Încercă să îi vorbească, dar tot ce putea scoate era un sunet neînțeles. 
El se uită la ea fără să spună nimic, măsurând-o de sus până jos, pe 
gânduri. Apoi, în sfârșit, zâmbi și inima ei tresări. Venise să o ajute; o 
va scoate de aici și o va duce acasă la Tom, la Jessica și la Max! 

Brusc, tipul scoase limba și și-o trecu repede peste buze, 
umezindu-le precum un șarpe. Apoi spuse cu un accent de american: 

— Arăţi ca o femeie care și-o trage în fund. 

Duse mâna la buzunar și Kellie auzi un sunet de metal. În timp ce 
frica îi cuprindea fiecare celulă, văzu un lanţ delicat de argint între 
degetele lui. 

— Ţi-am adus un cadou, Kellie, îi spuse insul cu o voce care sugera 
că el îi era acum cel mai bun prieten. Ținu lănţișorul în faţa ei și, în 
lumina slabă, ea nu își dădu seama ce medalion avea. Arăta ca un fel 
de gândac. 

— Te poţi relaxa, spuse el. Vom face câteva fotografii pentru 
albumul de familie. 

— Grrmnngg, răspunse ea. 

— Dacă ești o fată bună și faci exact ce îți spun, s-ar putea să îţi 
dau ceva de băut. Votcă Stoli, spuse el. E preferata ta, nu-i așa? 

Cu cealaltă mână, ridică o sticlă. 

— Nu aș vrea să mori de sete, adăugă el. Chiar ar fi o pierdere. 

— Deci, un nume potrivit pentru el. D'Eath, spuse Norman 
Potting, pronunțând death. 

Grace, Potting și Nicholl stăteau la o masă în salonul lambrisat de 
la Black Lion, în Rottingdean, fiecare cu câte un pahar în față. Grace 
luă o gură, ținând paharul aproape de nări, respirând sacadat aroma, 
încercând să scape de mirosul de acid sulfuric. Realiză că mâna îi 
tremura. De la mahmureală? De la ce văzuse dimineaţa? 

Își aminti un caz de la începutul carierei, când patrula noaptea și 
fusese chemat la o sinucidere pe calea ferată Londra-Brighton. Un 
bărbat se așezase pe linie la intrarea într-un tunel, iar trenul trecuse 
peste gâtul lui. Fusese nevoit să meargă de-a lungul căii ferate ca să îi 
recupereze capul. 

Nu va uita niciodată imaginea suprarealistă a acestuia în raza 
lanternei, lipsa aproape totală a sângelui și tăietura precisă, 
chirurgicală. Mortul era un bărbat de vreo cincizeci de ani, cu o 
înfățișare sănătoasă, de persoană care stătuse mult în aer liber. Grace 
ridicase capul ţinându-l de păr și fusese surprins de cât de greu era. Al 
lui D'Eath fusese la fel de greu. 

Se uită la jocul de lumini al unui automat pe care nimeni nu îl 
folosea. Putea auzi chiar și zgomotele sale joase. Era încă devreme; în 
local se aflau câţiva clienţi. Un bărbat îmbrăcat modern, de genul celor 
ce lucrează în presă, stătea lângă șemineu, bea ceva ce semăna cu 
Bloody Mary și citea Observer. Un cuplu în vârstă, fără nici o expresie, 
stătea la câteva mese de ei, ca doi saci cu legume. 

Gândindu-se la programul zilei, care fusese serios compromis de 
moartea lui D'Eath, era preocupat de faptul că Nick Nicholl trebuia să 
discute cu detectivul care se ocupa de o crimă din Wimbledon, unde 
în urmă cu șase luni fusese descoperit cadavrul unei femei fără cap și 
purtând un lănţișor cu un scarabeu ca medalion. Poate că ar fi mai 
bine să meargă el însuși, ca un detectiv senior la un alt detectiv senior, 
nu să trimită un membru nou al echipei. Întorcându-se spre Nicholl, 
întrebă: 


— La ce oră te întâlnești cu cel care investighează cazul din 
Wimbledon? 

— Trebuie să mă sune azi după-amiază. Tipul are un frate în 
Brighton; va veni aici ca să ia masa cu el. 

— Să îmi spui, ca să vin cu tine. 

— Da, domnule. 

Deși avea aproape treizeci de ani, Nick era încă timid și nu-i putea 
spune pe numele mic, așa cum vroia Grace. Verifică lista din ce în ce 
mai lungă de notițe de pe agenda electronică. Mirosul de carne prăjită 
care venea din bucătărie îi chinuia stomacul deja maltratat. Va mai 
trece un timp până când va putea să înghită din nou o bucăţică de 
mâncare. Nu era sigur nici dacă era un lucru deștept să bea după ce 
luase atâtea pastile de paracetamol. Dar acesta era unul dintre 
momentele în care simţea nevoia să bea. 

Scoase telefonul din buzunar și verifică dacă nu cumva se închisese 
- să nu rateze vreun apel de la Cleo. Se întrebă cum se descurca Glenn 
Branson, fiind puţin îngrijorat în privinţa acestuia. Silueta lui masivă, 
grație căreia fusese, probabil, un dansator formidabil, ascundea un tip 
sensibil. Prea sensibil și cu inima prea bună uneori. 

— Acid sulfuric, spuse Potting gânditor, gustând din băutură. 

Grace se uită la el. Natura nu fusese darnică cu sărmanul om; de 
fapt, ar fi putut fi catalogat drept urât. În ciuda rateurilor din ultima 
vreme, lui Grace i se făcu dintr-o dată milă de el, simțind că în spatele 
bravurii sale se ascunde o persoană tristă și singură. 

Potting își puse paharul pe masă, băgă mâna în buzunar și își 
scoase pipa. O duse la gură, apoi scoase o cutie cu chibrituri din 
celălalt buzunar. Nick Nicholl se uita fascinat. 

— Ai fumat vreodată, băiete? întrebă Potting. 

Tânărul detectiv dădu din cap. 

— Așa m-am gândit și eu; nu pari genul. Trăiești sănătos, nu-i așa? 

— Încerc, spuse Nicholl, bând din bere. Tata fuma. A murit la 
patruzeci și opt de ani, de cancer la plămâni. 

Potting tăcu o secundă. Apoi întrebă: 

— Țigări? 

— Douăzeci pe zi. 

Potting ridică pipa, îngâmfat. 


— Vezi tu, aici este diferenţa. 

— Nick este un sportiv foarte bun, interveni Grace. Vreau să îl iau 
în echipa mea de rugby la toamnă. 

— Sussex are nevoie de niște sportivi buni acum, spuse Potting. 
Situaţia e cam strânsă! Ce meci au avut ieri cei de la Horlicks! Trei 
reușite din zece încercări. Împotriva nenorociţilor de la Surrey! 

Scăpără un chibrit și își aprinse pipa, scoțând un nor de fum cu 
miros dulceag, greţos, care se adună în jurul lui Grace. Potting 
continuă să pufăie până când tot tutunul se aprinse. 

În mod normal, lui Grace îi plăcea mirosul de tutun de pipă, dar nu 
și în această dimineaţă. Îndepărtă fumul cu mâna, urmărindu-l cum se 
ridică încet, în rotocoale, spre tavanul afumat. Moartea lui D'Eath 
putea fi o coincidenţă, se gândi el. Bărbatul era martor-cheie într-un 
proces împotriva membrilor unei rețele internaționale de pedofilie. 
Existau suficiente motive pentru care mulți ar fi vrut să îl vadă mort. 

Dar ceea ce fusese găsit pe cele două computere indica și o altă 
posibilitate. Bryce fusese avertizat să nu contacteze poliția. În mod 
corect, el ignorase ameninţarea și o examinare a computerului său 
făcuse legătura cu cel al lui Reggie D'Eath. După nici douăzeci și patru 
de ore, D'Eath era mort. 

Se auziră niște zgomote enervante de la automat, apoi altele mai 
puternice, ca un xilofon. Potting și Nicholl erau adânciţi într-o 
conversaţie despre crichet, iar Grace se cufundă în gândurile sale. Și 
era atât de absorbit de ele, încât atunci când se întoarseră la mașină, 
aproape că nici nu remarcă informaţia pe care Potting, schimbând 
subiectul și revenind la Reggie D'Fath, o scoase brusc la iveală. 

Veterinarul de la serviciul de urgență, care se prezentase drept 
Dawn, o femeie de vreo treizeci de ani din Australia, cu înfățișare 
masculină, îngenunche lângă Lady, încă letargică. Ridică pleoapele 
câinelui și îi examină pupilele în lumina unei lanterne. Max și Jessica 
priveau curioși. Tom stătea lângă ei. Detectivul, Glenn Branson, ieșise 
ca să dea un telefon. Tom se uita la câine, confuz. Ieri se dusese la 
poliție, ignorând mesajul ameninţător care îi fusese trimis. Acum 
Kellie dispăruse, iar mașina îi fusese incendiată. 

„Oh, iubito, unde ești?” 


Afară, sub razele soarelui de dimineaţă, Branson stătea cu telefonul 
la ureche, vorbind cu un agent de la Departamentul de Relaţii cu 
familiile, Linda Buckley, aranjând ca aceasta să vină acasă la Tom 
Bryce. 

Aproape imediat ce termină de vorbit, telefonul îi sună. Era un 
ofițer de la Poliția Rutieră, Dudley Bunting, pe care îl apelase mai 
devreme. Glenn îi spuse ce căuta și că era foarte urgent. Bunting 
promise că va reveni cât de repede putea. 

— Astăzi am nevoie, spuse Branson. Nu în trei săptămâni. Se 
poate? 

Bunting păru că ezită. 

— Este duminică. 

— Da, știu, ar trebui să fiu la biserică. Și sunt cu un tip căruia i-ar 
fi plăcut să își petreacă ziua cu soţia, și cu cei doi copii ai lui cărora le- 
ar fi plăcut să-și petreacă ziua cu mama lor; cu toate astea, se pare că 
cineva a răpit-o în mijlocul nopţii. Așa că poate ai vrea să îţi sacrifici 
masa de duminică împreună cu socrii și să-mi dai o mână de ajutor. 

Bunting îl asigură că i le va da chiar pe amândouă. 

În timp ce vorbea, altcineva îl apela: era Ari. Branson nu răspunse. 
Când termină, pe ecran apăru sigla unui mesaj, urmat de două sunete 
ascuţite. 

Detectivul se uită la firma sălii de gimnastică aflate pe partea 
cealaltă a drumului. GYM AND TONIC. Era un nume bun, se gândi el. 


Da, îi plăcea. Își trase un pumn în stomac pentru a-și testa mușchii. 
Încă mai erau tari, dar trebuia să se întoarcă la sală repede; avusese o 
perioadă în care mergea zilnic; acum, se gândi el vinovat, era bine 
dacă se ducea de două ori pe săptămână. Dar, uitându-se la cerul senin 
și simțind căldura soarelui, era ceva ce îl făcea să se simtă și mai 
vinovat. Ari, soţia lui, și copiii lor. 

Sammy avea opt ani și Remi trei; le simţea lipsa în fiecare minut în 
care nu era cu ei. Și, cu toate acestea, în ultimele zile abia dacă îi 
văzuse. Munca îi consuma din ce în ce mai mult din viață. 

Apăsă pe butonul pentru mesagerie și ascultă mesajul lăsat 
adineauri, cu un ton repezit și sarcastic, care devenea zilnic mai 
repezit și mai sarcastic. 

„Glenn, îi duc pe Sammy și pe Remi la plajă; ar fi drăguţ să ni te 
alături, de vreme ce a fost ideea ta. Le-ar plăcea să își vadă tatăl măcar 
o oră, în weekend. Poate vrei să mă suni. Numele meu este Ari, în caz 
că ai uitat. Sunt soţia ta.” 

Oftă adânc. Se certau din ce în ce mai des din cauza programului 
său. Ari părea că deja uitase că își luase liber weekendul trecut, când 
fuseseră la ziua de naștere a surorii ei, în Solihull, lăsând toată munca 
pe umerii lui Grace. Problema lui Glenn Branson era că avea ambiţie; 
vroia să avanseze în ierarhie, așa cum făcuse și Roy Grace. Dar asta 
însemna că lucrul peste program nu era ceva temporar. Așa va fi și în 
următorii douăzeci de ani. 

Puţini dintre colegii săi reușiseră să împace serviciul cu mariajul; 
de multe ori se dovedea că numai ofițerii căsătoriți cu alți ofițeri, care 
își înțelegeau reciproc ritmul de lucru, erau fericiţi în căsătorie. La un 
moment dat, va trebui să decidă ce era mai important: munca sau 
familia. 

Ironia sorții era evidentă. La puţin timp după ce se născuse 
Sammy, când Glenn Branson lucra ca dansator într-un club de noapte, 
hotărâse că vrea să aibă o carieră de care fiul său să fie mândru și 
atunci se înscrisese în poliție. 

Era pe punctul de a o suna pe Ari, când o voce din spatele său îl 
întrerupse. Era Tom Bryce, iar bărbatul nu arăta deloc bine, având fața 
palidă și ochii speriați. 


— Pot să vorbesc undeva în liniște cu dumneavoastră, sergent 
Branson? întrebă el. 

— Desigur. 

Urcară în mașina lui Branson și închiseră portierele. 

— Vreau să vă întreb dacă credeţi că suntem în pericol. Ar trebui să 
îmi duc copiii undeva? Să ne ascundem? 

Detectivul nu știa ce să răspundă. Tăcu câteva minute, gândindu-se 
la moartea oribilă a lui Janie Stretton și la avertismentul primit de 
Bryce pe e-mail. Apoi la soţia lui, care dispăruse. Nu putea să răspundă 
pentru că nu avea suficiente informaţii. Dacă i s-ar fi întâmplat lui 
acest lucru și Ari ar fi dispărut? Putea să se uite în ochii lui Tom Bryce 
și să îi spună să stea liniștit? 

Dar care erau opţiunile? O pază a poliţiei tot timpul? Se îndoia că 
ar fi posibil acest lucru dacă nu avea dovezi mai solide prin care să 
justifice cheltuiala în fața lui Alison Vosper. Să îi ducă într-o casă din 
cele rezervate protecției martorilor? Roy Grace îl sunase în urmă cu 
jumătate de oră să îi spună despre moartea lui Reggie D'Eath. Deci așa 
stăteau lucrurile în privința protecției martorilor. 

— Cred că trebuie să luăm în considerare posibilitatea ca soţia 
dumneavoastră să fi fost răpită, domnule Bryce. 

De acest lucru se temea și Tom, deși o vagă îndoială nu îi dădea 
pace. Cuvintele Jessicăi îi tot reveneau în minte. 

„Probabil că va vrea doar să bea votcă. Am văzut-o. Am promis să 
nu spun. 

— Am aranjat să vină o polițistă de la Departamentul de Relaţii cu 
familia, continuă detectivul. Este o profesionistă; se va muta aici, dacă 
sunteți de acord. Va organiza ture împreună cu colegul ei pentru a vă 
oferi tot timpul protecție. 

— Asta aţi face în situația mea, detectiv Branson? 

— Da, răspunse el ezitând. Da. Pentru moment, în orice caz. Să 
vedem ce aflăm astăzi. 

Glenn Branson se uită în jos, incapabil să privească mai mult de o 
secundă în ochii bărbatului. Și în timp ce rostea cuvintele, se gândea la 
el însuși. „Dacă aș fi eu în locul lui, aș vrea ca Sammy și Remi să 
rămână în casă?” 

Dar pur și simplu nu știa răspunsul. 

— Cartofi, spuse Norman Potting dintr-o dată. 

Cei trei polițiști erau în mașină; se întorceau de la barul din 
Rottingdean și mergeau spre sediul central al poliţiei, iar Nick Nicholl 
era la volan. Halba de bere, pastilele de paracetamol și lipsa somnului 
îl moleșiseră pe Grace. 

— Cartofi? repetă Nicholl. 

— Am crescut la o fermă. Tata obișnuia să stropească plantele de 
cartofi cu acid sulfuric. Diluat, vreau să spun. Nu mi-a făcut nici un 
rău. 

— Acid sulfuric pe cartofi? Vorbești serios? 

Cuvintele „acid sulfuric” îi atraseră atenția lui Grace. 

— Prietene, sunt tot timpul serios, spuse Potting. Acidul ucide 
larvele și ușurează culesul. 

— Şi îi ucide și pe cei care mănâncă din cartofi? întrebă Grace. 

— Toate chestiile astea cu produsele organice sunt o prostie, zise 
Potting. Nu-i nimic rău cu insecticidele. Uitaţi-vă la mine! 

— Mă uit, spuse Nicholl, privind în oglindă. 

— Nu am fost nici măcar o zi bolnav, în viața mea! 

„Tu ești permanent bolnav”, se gândi Grace. 

— Lucruri inofensive în mâini potrivite, continuă Potting. 

— Nu cred că Reggie D'Eath ar fi de acord cu tine, îl contrazise 
Grace. 

— Tu le-ai da copiilor tăi cartofi care au fost stropiţi cu acid 
sulfuric? îl întrebă Nicholl. 

— Nu mi-aș face nici o problemă. 

— Eu mi-aş face, spuse Nicholl. 

După un minut de tăcere, Potting îl întrebă: 

— Câţi copii ai? 

— Primul este pe drum, trebuie să se nască din zi în zi, răspunse 
detectivul. Tu? 

— Doi din prima căsătorie. Unul din a doua. Încă doi din a treia. A 
doua fiică din a treia căsătorie are sindromul Down. Nici măcar nu-i 
văd prea des, spuse el melancolic. 


Nicholl era în mod evident afectat de răspunsul lui Potting. 

— Sindromul Down? 

Potting încuviinţă. 

— Îmi pare rău, spuse Nicholl. 

Potting ridică din umeri. 

— Se mai întâmplă, spuse el trist. E un copil bun, întotdeauna 
fericit. Ridică din nou din umeri. Fiecare familie are câte o problemă, 
nu crezi? 

— Și mai ești căsătorit? Cu a treia soţie? 

Faţa lui Potting căzu. 

— Am renunţat. Își strânse buzele. Sunt burlac, liber și fantezist. 
Ca și detectivul Grace, aici de faţă. Și îți spun eu, așa e cel mai bine. 

Nick Nicholl replică: 

— De fapt, eu am o căsnicie foarte fericită. 

— Eşti un bărbat norocos, spuse Potting. 

— Deci, dacă am căuta pe cineva care a avut suficient acid sulfuric 
încât să umple o cadă, ar trebui să căutăm un fermier? întrebă Grace, 
întorcând capul. 

— Sau pe cineva care aprovizionează fermele de cartofi, spuse 
Potting. Sau companiile de medicamente. Sau producători de acid 
citric și lactic și de uleiuri comestibile. Adezivi, explozivi, cauciuc 
sintetic. Apă și purificatori. Producători de hârtie. Vopsitori de piele. 
Baterii de mașină. 

— Ar trebui să te duci la „Cine știe câștigă”, spuse Nicholl, și să ai 
ca domeniu principal acidul sulfuric. 

— M-am implicat într-un caz în urmă cu câţiva ani. Un tip din 
Croydon a aruncat cu acid sulfuric în fața prietenei sale când aceasta l- 
a părăsit. Se pare că este o practică obișnuită într-o ţară din Africa. 

— Ce tip simpatic, spuse Nicholl. 

— Minunat. La asta poţi să te aștepți de la negrotei. 

Acum Grace era livid. 

— Norman, în caz că nu ai remarcat, avem o persoană de culoare 
în echipă. Dacă mai faci o singură remarcă rasistă sau homofobă, te voi 
suspenda din funcţie. E ceva ce nu înţelegi? 

După câteva secunde de tăcere, Potting spuse: 


— Îmi pare rău, Ray. Îmi cer scuze. Nu a fost foarte diplomatic din 
partea mea. E un tip în regulă detectivul Branson. 

„Chiar dacă este negru?” îi veni lui Grace să întrebe. Dar nu spuse 
decât: 

— A fost nevoie de câteva găleți ca să umple cada. Vecinii trebuie 
să fi văzut ceva... toate abțibildurile alea cu „Patrula cetățenească”. 
Două treburi pentru tine, Norman. În primul rând, află de la echipa 
care merge din casă în casă dacă a fost văzut vreun vehicul străin pe 
stradă în ultimele zile. În al doilea rând, află dacă există furnizori sau 
utilizatori de acid sulfuric în zonă. 

— Înainte sau după ce verific registrele firmei Barry și Claire 
Escorts, Douăzeci și patru din șapte, șefu'? 

— Va trebui să faci mai multe lucruri odată, Norman, ca noi toţi. 

Două sunete ascuțite îi spuseră lui Grace că are un mesaj. Se uită la 
ecran și văzu că era de la Cleo. Instantaneu, starea de spirit i se 
îmbunătăți. Apoi, când îl citi, se descurajă. 

Camera de vizionare aflată la dispoziția echipei care se ocupa de 
incidentele majore era un cub mic și fără ferestre, la câțiva metri de 
biroul principal. Înăuntru erau doar Glenn Branson și Tom Bryce și 
totuși părea aglomerat, aproape claustrofobic. Încă un exemplu, după 
părerea lui Branson, al modului deficitar în care fusese gândită 
transformarea clădirii. 

Tom Bryce stătea la birou, cu un monitor în faţa lui, iar în stânga 
un video și mai multe CD-uri. În aparatul video era o casetă de la 
camerele de supraveghere din Gara Preston Park, prima la nord de 
Brighton, folosită de navetiști datorită amplasării convenabile către 
ieșirea din Brighton și posibilităţii de a parca gratuit pe străzile din jur. 
Era gara unde coborâse idiotul care stătuse lângă el marți seară și care 
uitase CD-ul în tren. 

Ofițerul Bunting se mișcase repede. La două ore după telefonul lui 
Glenn Branson, făcuse rost de înregistrările de pe peronul de sud al 
Gării Preston Park, la ora sosirii trenului cu care călătorise Tom. 

Tom se chinuia să se concentreze, dar nu putea pentru că era 
extrem de îngrijorat cu privire la Kellie. Tremura din cauza faptului că 
nu mâncase nimic toată ziua și băuse prea multă cafea. Își simţea 
stomacul ca și cum ar fi fost plin de sârmă ghimpată. Deodată, îi sună 
telefonul. 

Se uită la ecran și văzu un număr necunoscut. 

Mai bine aș răspunde, spuse el. 

Branson încuviinţă. 

Era Lynn Cottesloe, cea mai bună prietenă a lui Kellie, care locuia 
în Brighton și întreba dacă aflase ceva, voind să știe dacă ea și soţul ei 
puteau ajuta cu ceva. Să le aducă niște mâncare? Să stea cu copiii? 
Tom îi mulțumi și îi spuse că ofițeri de la Departamentul de Relaţii cu 
familia stăteau la ei. Ea îl rugă să sune imediat ce avea noutăți, iar el 
promise că așa va face. Apoi se întoarse la casetele video. 

Prima cameră surprinsese peronul în lung, dintr-un punct foarte 
bun. Un tren tocmai intra în gară. Un ceas din colțul drept, sus, arăta 
ora 19.09. 


— Acesta este Thameslink, de la compania London Bridge, îl 
informă Glenn Branson. Trenul dumneavoastră sosește în două 
minute. 

Tom derulă înainte, apoi opri când un alt tren intra în gară. Își 
simțea nervii întinși. Trenul încetini, apoi opri. Ușile se deschiseră și 
aproximativ treizeci de persoane coborâră pe peron. Tom îngheță 
imaginea și se uită la fiecare figură cu atenţie. Idiotul nu era. 

— Acesta este trenul? întrebă el. 

— Cu siguranță. Expresul din Victoria de la ora 18.10, cel pe care 
mi-ați spus că l-aţi luat, răspunse Branson. Lăsaţi caseta să meargă 
puţin, poate că nu a coborât toată lumea. 

Tom apăsă pe buton și călătorii reveniră la viață. Se uită la ușile 
deschise ale trenului, dintre care multe începuseră să se închidă. 
Încercă să își dea seama în ce vagon stătuse. Fusese al patrulea de la 
locomotivă; presupunea că se uita acum la el. 

Apoi îl văzu. 

Bărbatul mare, cu fața de copil, îmbrăcat cu o cămașă în stil safari 
și pantaloni fără formă, cu o geantă în mână. Acum pășea pe peron și 
se uita cu atenţie ca și cum s-ar fi asigurat că locul era sigur înainte de 
a cobori. 

Sigur de ce? se întrebă Tom, înghețând imaginea. 

Bărbatul se opri la jumătatea pasului, cu pantoful stâng în aer, cu 
fața îndreptată ușor către camera de supraveghere, dar fără să arate că 
ar fi conștient de prezenţa ei. Pe faţa lui era vizibilă o expresie 
preocupată. Tom porni caseta din nou, dar în câteva secunde 
îngrijorarea bărbatului păru să dispară și acesta începu să meargă, 
aproape vesel, către ieșire. Opri din nou caseta și spuse: 

— Acesta este. 

Branson se uită șocat la bărbat. 

— Focalizaţi pe figura lui, vă rog. 

Tom roti un buton și mări imaginea cu o mână tremurândă, până 
când se fixă asupra feţei idiotului. 

— Sunteţi sigur? 

Tom încuviință. 

— Da. EI este. Cu siguranţă. 

— Nu vă înșelați? 


— Nu. 

— E foarte interesant, spuse detectivul. 

— Știţi cine este? 

— Da, spuse Branson cu o voce aspră. Știm. 


54 


Cu puţin înainte de ora 17, sergentul Jon Rye stătea la biroul său 
din Departamentul IT, lucrând la calculatorul lui Tom Bryce, când îi 
sună telefonul pe linia directă. Ridică receptorul: 

— Jon Rye. 

— Bună ziua. Sunt Tom Bryce... Sunt în sediul dumneavoastră, în 
camera de vizionare... Mă întrebam dacă... dacă ați terminat cu 
calculatorul meu... Aș putea veni... să-l iau? Trebuie să lucrez în seara 
asta. Trebuie să... să mă pregătesc pentru o întâlnire foarte importantă 
de mâine. Ce ziceţi? 

„Grozav! Tu trebuie să lucrezi, iar eu trebuie să ajung acasă și să îmi 
salvez căsnicia”, se gândi Jon Rye. Duminică după-amiază, în 
departament mai erau doar el și Andy Gidney, în partea cealaltă a 
camerei. Trist, într-adevăr. 

Gidney, cu căștile pe urechi, stătea aplecat asupra tastaturii, 
încercând să spargă codul la care se chinuise toată săptămâna. Avea 
biroul plin de cutii goale de Cola și pahare de plastic de cafea, de la 
automat. 

Rye era îngrijorat din cauza ciudatului; părea un suflet rătăcit. Cel 
puţin el, când părăsea clădirea, avea la cine să se ducă. Poate că 
Nadine era uneori acră, dar îi punea o cină pe masă și, în plus, avea 
copiii cu care să vorbească. Un fel de normalitate. Dar care era 
normalitatea lui Gidney? 

Adică, se gândi el, care era normalitatea fiecăruia aici? Inclusiv a 
sa? În cea mai mare parte a timpului de lucru nu făceau decât să 
vizioneze filme pornografice la computere confiscate. Și majoritatea 
acestora nu erau de genul pozelor incitante, dar cumințele, din 
Playboy; erau bărbaţi maturi cu copii în vârstă chiar și de doi ani. Ceva 
ce el, nici într-un trilion de ani, nu va putea înțelege. Cum puteau 
chestiile de genul acesta să excite pe cineva? Cum puteau oamenii să 
facă așa ceva unor copii nevinovați? Cum putea un bărbat de patruzeci 
de ani să sodomizeze un copil? Și apoi să trăiască știind ce a făcut? 

Din nefericire, răspunsul era prea simplu și prea des întâlnit. 


Știa exact ce ar fi făcut dacă ar fi prins pe cineva luându-se de 
copiii lui când aceștia fuseseră mici; ar fi implicat o lamă și o lampă de 
sudură. 

Brusc răsună o melodie electronică bizară, care îi devenise 
enervant de familiară. Telefonul mobil al lui Gidney. Ciudatul își luă 
casca de pe o ureche și răspunse cu o voce fără nuanţă, golită de orice 
emoție: 

— Salut. 

Rye știa oarecum unde locuia Gidney; undeva departe în The Level, 
spre pista de curse, într-un cartier-dormitor. Era o zonă cu multe case 
în stil victorian, construite inițial ca ateliere, acum locuite în mare 
parte de studenți și tineri singuri. La cine se ducea acasă ciudatul? 
Dacă se ducea vreodată. La o conservă de fasole? La un alt calculator? 
La ziarul Guardian pe care îl aducea întotdeauna la subsuoară când 
venea la serviciu, dar pe care se părea că nu îl citește niciodată, și la o 
grămadă de reviste tehnice? 

— Mai am nevoie de jumătate de oră, îi răspunse Rye lui Tom 
Bryce. Așteptaţi sau ați dori să trec să vi-l aduc în drum spre casă? 

— Da. Am copiii, trebuie să mă întorc. Mulţumesc, spuse Bryce. Aș 
aprecia dacă aţi putea veni. 

— Bine, am adresa dumneavoastră. Vin cât de repede pot. Își 
verifică ceasul pentru a se asigura că îi rămâne suficient timp să ajungă 
acasă la emisiunea de care era dependent, Top Gear. Deși trecuseră 
câţiva ani de când nu mai lucra la Circulaţie, încă mai rămăsese cu 
sufletul acolo. 

În timp ce lăsa receptorul, îl văzu pe Gidney, îmbrăcat în hanorac și 
cu rucsacul lui mic în spate, îndreptându-se spre ușă. Fără „La 
revedere”, fără nimic. Doamne, omul nu se dezminţea! 


Examinarea computerului dură mai mult decât se așteptase și Rye 
realiză vinovat că trecuse mai bine de o oră și jumătate de când 
vorbise cu Tom Bryce. În sfârșit, când era pe punctul de a se ridica, îi 
sună telefonul. 

Era un operator de la centrul de primire a apelurilor dintr-o clădire 
de la Mailing House, sediul poliției unde erau preluate apelurile 
telefonice de la cetăţeni. 


— Departamentul IT? întrebă operatorul. 

Rye inspiră adânc, rezistând tentaţiei de a-i spune bărbatului că 
formase greșit. 

— Sergent Rye la telefon. 

— Am un client care se plânge că cineva îi folosește conexiunea 
internet wireless fără permisiunea sa. 

— O, la naiba, exclamă Rye, aproape explodând; chiar nu avea timp 
pentru asta. Dacă are o conexiune de internet wireless, nu trebuie 
decât să-și activeze criptarea pentru a o proteja! 

— Nu ați dori să vorbiţi cu el? întrebă operatorul. Este al treilea 
telefon pe care îl primim de la el în ultima lună. Este destul de agitat. 

„Bine a venit în club”, se gândi Rye. În silă, răspunse: 

— Fă-mi legătura. 

Câteva secunde mai târziu auzi vocea răgușită a unui bărbat în 
vârstă, cu un puternic accent german. 

— Bună ziua, numele meu este Andreas Seiler. Sunt inginer; acum 
am ieșit la pensie, dar am lucrat în construcţia de poduri. 

Apoi se auziră numai paraziți. Rye aşteptă puţin. Apoi, pentru a 
rupe tăcerea și a vedea dacă bărbatul mai este la telefon, spuse: 

— Vorbiţi cu sergentul Rye din Departamentul IT. Cu ce vă pot 
ajuta? 

„Nu am nevoie urgentă de un pod’, era tentat să adauge. 

— Mulţumesc. Cineva îmi fură internetul. 

Rye se uită la ceasul computerului. 18.35. Vroia să termine 
conversaţia și să plece acasă. lar operatorul ar fi putut preciza că 
bărbatul vorbea de parcă nu ar fi știut engleză. 

— Vă fură internetul? Nu prea înțeleg ce vreți să spuneți. 
Domnule? 

— Descărcăm niște planuri de la un coleg din compania în care am 
lucrat, pentru un pod în portul din Kuala Lumpur. Apoi transferul a 
fost încetinit atât de mult, încât planurile s-au mai descărcat. S-a mai 
întâmplat acest lucru. 

— Domnule, cred că aveţi o problemă fie cu furnizorul de internet, 
fie cu propriul computer, spuse Rye. Ar trebui să îi sunați pe cei de la 
suport tehnic. 


— Bineînţeles că am făcut asta. Am verificat și calculatorul. Nu 
sunt probleme. Este afară. Mă gândesc că este vorba de bărbatul din 
duba albă. 

Acum Rye era puţin cam nedumerit. Și din ce în ce mai enervat de 
insul care îi irosea timpul. 

— Un bărbat într-o dubă albă vă încetinește conexiunea la 
internet? 

— Da, așa este. 

— Îmi cer scuze, domnule... Rye se uită la notițe. Domnule Seiler. 
Sunt un pic încurcat. Unde vă aflați acum? 

— Sunt elveţian, dar în prezent lucrez în Brighton. 

— Unde în Brighton, domnule? 

— Strada Freshfield. 

— Bine. Rye cunoștea zona. O stradă extrem de largă, pe un deal, 
cu case din cărămidă, cu două sau trei etaje, multe din cele mai mari 
transformate în apartamente. Conexiunea dumneavoastră la internet... 
sunteți pe bandă largă? 

— Da. 

— Aveţi o conexiune wireless? 

— Adică Airport? Wi-fi? 

— Da. 

— Da, asta am. 

Rye își zâmbi, realizând că probabil aceasta era problema omului. 

— Aveţi conexiunea wireless criptată? 

Ezitând, bărbatul întrebă: 

— Criptată? Nu cred. Vedeţi, locuiesc la fiul meu; acum lucrez la 
calculatorul lui. 

— Ca să folosiți conexiunea, vă cere o parolă? 

— Nu îmi cere. 

Fără parolă, orice trecător care avea un card de internet wireless în 
laptop putea folosi conexiunea altcuiva. Lui Rye i se întâmplase de 
vreo două ori, din greșeală, în timp ce stătea în mașina de poliție cu 
laptopul deschis. Și, își spuse cu un sentiment de vinovăţie, nici el nu 
se deranjase să își protejeze propria conexiune. 

— Duba este acum afară? 

— Da. 


— Puteţi să citiți numărul de înmatriculare? 

Bătrânul inginer îi citi numărul. Rye îl notă în carneţel, fără un 
motiv anume. 

— Sfatul meu ar fi să vă criptaţi conexiunea și acest lucru îl va opri. 

— O să vorbesc cu fiul meu. 

— O idee bună, domnule. 

Ray termină convorbirea și închise. Apoi, sătul, hotărî că restul 
colegilor ar trebui să știe că duminică seară, la ora 18.40, el era la 
birou, și decise să înregistreze telefonul în baza de date. 

Scrise numele său și departamentul, tastă numărul de înregistrare 
și descrierea dubei, apoi relată incidentul: „Detectare de rețea wireless. 
Sergent Rye a rezolvat problema la telefon.” 

Ştia că este copilărește, dar acest lucru îi îmbunătăţi starea de 
spirit. 

De asemenea, avea să ducă la niște rezultate pe care el unul nu le- 
ar fi putut prevedea vreodată. 

— Am găsit lasagna în frigider, anunţă ofițerul pentru relaţiile cu 
familia în timp ce Tom intra în bucătărie, cu Jessica ținându-l de un 
picior și Max de celălalt, ca și cum ar fi fost îngroziţi că, dacă îi vor da 
drumul, va dispărea, la fel ca mama lor. Aţi vrea să vă gătesc ceva 
pentru cină? 

Tom se uită mut la ofițerul Buckley; nici nu se gândise la cină. Nu 
se putea gândi decât la expresia de pe faţa detectivului Branson când i- 
l] arătase pe idiotul din tren, în înregistrările camerelor de 
supraveghere. La răspunsul scurt și ciudat al acestuia atunci când îl 
întrebase dacă îl cunoșteau: „Da. Îl știm” Și la refuzul lui de a mai 
spune orice altceva în legătură cu el. 

Întorcându-se către agentă, Tom răspunse: 

— Da, mulţumesc, ar fi bine. 

— Este câte ceva în frigider: roșii, salată, ridichi. Aș putea să fac o 
salată. 

— Minunat, spuse el. 

Lady intră pe ușița pentru câini, se uită la Tom și lătră o dată, apoi 
dădu din coadă, veselă din nou. 

— Ți-e foame, Lady? 

Ea lătră din nou, apoi îl privi, așteptând. 

— Nu îmi place salata! protestă Max. 

— Mie îmi place doar salata de la mami! spuse Jessica într-un fel 
de solidaritate. 

— Asta e salata de la mami, spuse Tom. Ea a cumpărat-o. 

— Dar nu ea o face, zise Max. 

— Această doamnă foarte drăguță o va prepara în locul ei. 

Tom luă castronul câinelui și începu să îl umple cu biscuiţi uscați. 
Apoi deschise o conservă specială. Veterinarul nu putuse stabili ce 
fusese în neregulă cu câinele; probabil un virus. Detectivul întrebase 
dacă era posibil să fi fost drogată, iar veterinarul îi spusese că da. 
Trebuia să trimită o mostră de sânge la laborator, iar analiza ar putea 
dura câteva zile. Branson îl rugase să facă acest lucru. 


— Am găsit niște îngheţată de lămâie delicioasă în congelator, 
spuse veselă agenta. O să mâncăm înghețată la desert! 

— Eu vreau înghețată de la mami, spuse Max. 

— Eu vreau de ciocolată sau căpșuni, ceru Jessica. 

Tom schimbă o privire cu polițista. Avea în jur de treizeci și cinci 
de ani, părul blond, scurt, o expresie prietenoasă și o fire caldă, dar 
hotărâtă. Părea o persoană care putea face față multor situații. 
Ridicând din umeri, puse castronul pe podea și se întoarse spre Max. 

— Este îngheţata de la mami, da? 

Max se uită la el cu niște ochi mari și rotunzi, care păreau complet 
goliți de expresie. Tom nu putea citi în ei, nu își putea da seama ce 
simţea exact fiul său. Sau fiica sa. 

Sau el însuși. 

Vroia cu disperare să o mai întrebe pe Jessica despre votca pe care 
spusese că o bea Kellie. Despre ce dracului fusese vorba? 

— Nu îmi place îngheţata de lămâie, spuse Jessica. 

Tom îngenunche și puse un braț în jurul ei. 

— Nu avem cu alte arome în seara asta. O să îți cumpăr de 
ciocolată și căpșuni mâine, ce zici de asta? 

Fiica sa nu avu nici o reacţie. 

— [a-l pe tata în braţe, iubito. Am nevoie de o îmbrăţișare. 

— Când se întoarce mami acasă? 

Ezită un moment, întrebându-se ce să îi răspundă. Adevărul, pe 
care nici el nu îl știa? O minciună nevinovată? Să mintă era mai ușor. 

— Curând. Își luă fiica în braţe. Facem baie? 

— Vreau să îmi facă baie mami. 

— S-ar putea ca mami să nu vină acasă până mai târziu, așa că 
astăzi îți face baie tati. Bine? 

Ea se uită într-o parte, îmbufnată. În sufragerie, auzi sonorul 
televizorului: sunete de clopoței, scârțâit de roţi, o voce ascuţită cu 
accent american protestând cu privire la ceva. Max se uita la Familia 
Simpson. Bine. Cel puţin asta îl va ţine ocupat până la cină; sau ar 
trebui să îi facă și lui baie? 

Brusc, realiză cât de puţine știa despre obișnuinţele copiilor, 
despre rutina casei. O umbră întunecată și o frică teribilă îl cuprinseră. 
Mâine dimineaţă trebuia să facă o prezentare importantă în faţa celor 


de la Land Rover. Directorul lor de marketing spusese ceva despre un 
contract important. Daca Kellie nu se întorcea în noaptea asta, pur și 
simplu nu știa cum se va descurca. 

„O, Doamne, iubita mea Kellie, te rog, întoarce-te! Te iubesc atât 
de mult! 

La capătul scărilor, o duse pe Jessica în dormitor, apoi închise ușa 
și o întinse în pat. Se așeză apoi lângă ea. 

— Jessica, poate tati să te întrebe ceva legat de ce ai zis azi- 
dimineață despre mami? Am spus că o să o întrebăm pe mami ce vrea 
să facă dacă se întoarce la timp și tu ai răspuns: „Probabil că va vrea 
doar să bea votcă” Îţi aduci aminte? 

Jessica se uita tăcută înainte. 

— Îţi aduci aminte că ai spus asta, iubito? Bosumflată, ea răspunse: 

— Și tu bei votcă. 

— Da, beau. Dar de ce ai spus asta? 

Jos, o auzi pe Lady lătrând. Apoi ţârâi soneria. Max strigă: 

Tom, cu inima bătându-i de bucurie, alergă pe scări. Max deja 
deschidea ușa de la intrare. 

În prag stătea sergentul Jon Rye, cu laptopul său. 

Roy Grace, la birou împreună cu restul echipei, trecea în revistă 
ultimele incidente înregistrate în baza de date. Era ora 19.45, duminică 
seară, și cu toate că nu îi era foarte foame, simţea că îl ia tremuratul 
din cauza lipsei de zahăr sau a excesului de cofeină, ori de la 
amândouă. Îi era din ce în ce mai greu să se concentreze. Nici Cleo 
Morey nu îl ajuta. La fiecare câteva minute, gândul i se întorcea la 
mesajul ei de dimineaţă. 

Verifica ultimele date cu privire la Reggie D'Eath, când simți că îl 
bate cineva pe umăr. 

— Salutare, bătrâne! 

Își ridică privirea. Branson, care ieșise din încăpere în urmă cu ceva 
timp, se întorsese cu o cutie mare cu gogoși de la magazinul de peste 
drum. Împărți câte una fiecăruia. 

Grace o luă pe a sa și ieși din birou, hotărât să își dezmorțească 
puţin oasele. Branson i se alătură în hol. 

— Eşti bine, bătrâne? Arăţi ca dracu. 

Grace mușcă din gogoașă, lingându-și zahărul de pe buze. 

— Mersi. 

Coborând vocea, Branson spuse: 

— O păsărică mi-a șoptit că tu și Cleo Morey v-aţi făcut de cap 
noaptea trecută în „Latin in the Lanes”. 

Grace se uită surprins la el. 

— Da? 

— Ea e cea care îți place? 

— Doamne, trăim într-un oraș tare mic! 

— E o planetă mică, omule! 

— De unde știi cine era? 

Detectivul se bătu cu degetul peste obraz. 

— Doar tu m-ai învăţat! Una dintre primele reguli pentru a fi un 
bun detectiv: construiește-ți rețeaua de informatori. 

Grace dădu din cap, jumătate amuzat, jumătate enervat. 

— Ai văzut filmul Police? Gerard Depardieu era un poliţist care se 
baza pe informatori pentru a înhăţa niște traficanţi de droguri. Un film 


foarte bun. 

— Nu l-am văzut. 

— E bun. Îmi aducea aminte de tine. Deși avea nasul mai mare. 

— Semăn cu Gerard Depardieu? 

Branson îi dădu una. 

— Nu, mai mult cu Bruce Willis. 

— Așa e mai bine. 

— Semeni cu fratele mai puțin norocos al lui Bruce Willis. Sau 
poate cu tatăl lui. 

— Chiar știi cum să faci un om să se simtă bine în pielea lui. Tu 
semeni cu... 

— Cu cine? Will Smith? 

— În visele tale! 

— Deci, spune-mi mai multe despre tine și domnișoara Morey. 

— Nimic de spus. Am luat cina. 

— În interes de serviciu, bineînţeles? 

— Desigur. 

— Chiar și în taxi? insistă Branson. 

— lisuse! Fiecare taximetrist din Brighton și Hove te informează pe 
tine? 

— Nu, doar vreo doi. Am avut noroc. 

Grace nu știa dacă să fie mândru de protejatul său, care devenise 
un detectiv atât de eficient, sau să se enerveze. 

Întrerupându-i gândurile, Branson îl întrebă: 

— Și i-a plăcut costumaţia ta? 

— A spus că am nevoie de un croitor nou și că tu ești varză. 

Branson părea atât de nefericit, încât lui Grace îi păru rău. 

— Stai liniștit. De fapt, nu a spus nimic. 

— La naiba, asta e și mai rău! 

— Avem de-a face cu două crime și o femeie dispărută; putem 
schimba subiectul? 

— Nu schimba subiectul! Cleo Morey! E foarte frumoasă. Adică, 
dacă nu aș fi fericit în căsătorie... Înţelegi? Dar... cum de nu te gândești 
la ce face, omule? 

— Nu a venit cu nici un cadavru la întâlnire, așa că a fost ușor. 

Branson dădu din cap, reținându-și un zâmbet. 


— Hai. De la cap la coadă. Nu fă pe modestul cu mine. Îmi spui? 

— Nu am de ce să fac pe modestul. Are un prieten, bine? De fapt, 
un logodnic. Din întâmplare, a uitat să îl menţioneze. 

— Îţi baţi joc de mine! 

Grace își scoase mobilul și îi arătă mesajul primit dimineață: 

„Nu pot vorbi pentru moment. A venit logodnicul meu. Te sun mai 
târziu. CXXX” 

După câteva secunde, Branson spuse: 

— Tipul e istorie. 

— Asta era la miezul zilei. Încă nu a sunat. 

— Trei săruturi. Crede-mă, s-a dus. 

Grace băgă restul gogoșii în gură. Era atât de bună, încât ar mai fi 
putut mânca una. 

— Asta e încă una dintre presimţirile tale? 

Detectivul se uită la el cu coada ochiului: 

— Nu mă înșel chiar de fiecare dată. 

Cleo nu fusese la serviciu astăzi. Dacă ar fi fost, Grace s-ar fi dus să 
asiste la autopsia lui Reggie D'Fath, deși acest lucru nu ar fi fost 
necesar. Un alt detectiv fusese numit să investigheze acest caz. 

— Vom vedea, spuse el. 

Grace își aduse aminte de o expresie pe care obișnuia să o 
folosească mama lui: „Timpul va decide.” Soarta. Ea crezuse foarte 
mult în soartă, dar el nu îi împărtășise niciodată credinţa - deși pe ea 
o ajutase atunci când suferise și fusese răpusă de cancer. Dacă credeai 
într-o putere superioară, care hotărâse deja totul pentru tine, din 
unele puncte de vedere erai norocos. Oamenii credincioși erau 
norocoși; își putea lăsa toate responsabilitățile în seama lui 
Dumnezeu. În ciuda atracției sale către supranatural, Grace nu putuse 
niciodată să creadă într-un Dumnezeu care avea un plan pentru el. 

Intră înapoi în cameră și se duse la birou. Pe panourile mari, albe, 
era prinsă una dintre fotografiile pe care i le făcuse dimineaţă lui 
Reggie D'Eath în baie și o fotografie a lui Kellie Bryce - cea pe care 
Branson o dăduse presei, posturilor de poliție din ţară și staţiilor 
portuare. 

Mâine dimineaţă, Cassian Pewe, arogantul detectiv inspector de la 
Met, începea să lucreze împreună cu el la acest caz. Era sigur ca naiba 


că, dacă nu va avea rapid un rezultat cu privire la moartea lui Janie 
Stretton, Alison Vosper îl va pune pe Pewe să-i sufle în ceafă. 
Întorcându-se către Branson, întrebă: 

— Glenn, cât de sigur ești că Tom Bryce nu și-a ucis soția? 

De fiecare dată când o femeie era dată dispărută în circumstanţe 
suspecte, primul bănuit era soțul sau iubitul, până când putea fi 
eliminat de pe listă. 

— Așa cum am spus și la ședință în urmă cu o oră, sunt foarte 
sigur. L-am înregistrat când îl interogam aici, înainte de a ne uita la 
înregistrări, și pot să duc caseta la analiză, dar nu cred că este nevoie. 
Ar fi trebuit să îi lase pe cei doi copii singuri în casă în mijlocul nopții, 
să își ucidă soţia, să îi care cadavrul undeva, apoi să conducă până pe 
Ditchling Beacon, să își incendieze mașina și să meargă pe jos opt 
kilometri înapoi. Nu prea cred. 

— Atunci, unde este? Crezi că ar fi putut fugi cu un amant? 

— Nu cred că și-ar fi incendiat mașina, dar cred că și-ar fi luat cu 
ea geanta și niște haine. 

— Ar putea fi o acoperire bună... să își incendieze mașina. 

Branson era ferm. 

— Nu. În nici un caz. 

— Aș vrea să îl văd pe acest domn Bryce. Hai să mergem la el. 

— Acum? În seara asta? Am putea merge, dar tipul este destul de 
tulburat; încearcă să se descurce cu copiii. Am aranjat ca niște ofițeri 
de la Departamentul de Relaţii cu familia să stea cu el. Aș prefera să 
mergem dimineață, dacă soţia lui nu apare. 

— Ai vorbit cu părinţii bonei? 

— Da. Erau în pat când fata s-a întors acasă. l-a strigat pe la 1.45 să 
le spună că a venit. Au auzit o mașină care pleca, atât. 

— Vecinii lor? 

— Nu sunt chiar așa de mulți pe strada aia, pe Nob Hill. Am fost 
pe acolo, nimeni nu a auzit sau văzut ceva. 

— Ai verificat toate camerele de supraveghere de pe stradă? 

— Mai aștept; sunt verificate toate înregistrările de la ora 1 până 
când am primit telefonul. Nimic deocamdată. 

— Ai aflat ceva despre ei, ca familie? 


— Am vorbit cu vecinii lor de alături, un cuplu în vârstă. El are doi 
metri înălțime, iar ea fumează atât de mult, încât abia puteam să văd 
în camera lor. Se pare că era prietenă cu doamna Bryce, Kellie. Îi ajută 
și stă cu copiii în caz de urgenţă, chestii de genul acesta. Mi-a spus că 
au probleme cu banii. 

Grace ridică o sprânceană, cu interesul crescut: 

— Da? 

— Nu ţi-ai da seama după casa lor. Au un grătar dat dracului, care 
arată ca turnul de control din Houston, probabil că a costat câteva mii. 
Au o bucătărie modernă, televizor cu plasmă, tot ce trebuie. 

— Probabil că de asta au probleme cu banii, spuse Grace. Ar fi 
putut să dea foc mașinii pentru a încasa asigurarea. 

Branson se încruntă. 

— Nu m-am gândit la asta. Obține cineva bani din asigurarea 
mașinii? 

— Ar trebui aflat dacă este mașina lor sau e luată în rate. Dacă au 
încercat să o vândă de curând. Cei de la IT au o copie după memoria 
calculatorului său. Pune-i să verifice dacă au fost date anunţuri de 
vânzare a mașinii pe internet, de pildă pe Autotrader. Ar putea să fi 
aranjat dispariția împreună. 

Cu cât se gândea mai mult, cu atât devenea mai agitat. „Probleme 
financiare”, își spuse el. Ar putea să fie o pistă falsă, dar merita 
cercetată. Uneori oamenii erau foarte inventivi pentru a-și acoperi 
cheltuielile. Se uită la Bella Moy care lua o pastilă; de la gogoașă, avea 
o urmă de zahăr pe tastatură. Nick Nicholl era la telefon, foarte 
concentrat. 

Norman Potting era și el la telefon, verificând listele clienților de la 
BEE-247, fără îndoială supărându-i pe unii, se gândi Grace răutăcios. 
Nu că ar fi făcut el pe moralistul în privinţa prostituţiei; fuseseră 
câteva ocazii în ultimii nouă ani când ridicase receptorul pentru a 
suna la numerele din reclamele din Argus, dar de fiecare dată umbra 
lui Sandy parcă îl privea de peste umăr. Același lucru i se întâmplase și 
când plecase într-o excursie pentru cei singuri, în Insula Paxos din 
Grecia. 

Ușa se deschise și apăru fața veselă a lui Tony Case, ofițerul care se 
ocupa de administrativ. 


— M-am gândit să te întreb dacă mai ai nevoie de ceva, Roy, spuse 
el. 

— Mulţumesc, Tony, cred că suntem în regulă. Apreciez că ai venit. 

Case ridică un deget, cunoscător. 

— Face parte din datorie. 

— Să ai un weekend plăcut, spuse Grace. 

Tony se uită la ceas. 

— Toate cele patru ore care au mai rămas din el? Aproape că e 
amuzant, Roy. 

După ce ofițerul plecă, Grace se uită la literele portocalii de pe 
monitor, căutând ultimele date cu privire la moartea lui D'Eath. Nu îi 
dură mult timp până ce observă ceva. Căutările din casă în casă 
scoseseră la iveală un vecin vigilent, care remarcase o dubă albă 
parcată în fața casei lui D'Fath pe la ora 19, în seara precedentă. 
Vecinul își notase conștiincios numărul dubei. 

Grace selectă informaţia. Ofițerul care vorbise cu vecinul ceruse o 
verificare în registrul vehiculelor, dar nu se găsise nimic 
compromițător. Detectivul însărcinat cu investigarea morţii lui Reggie 
D'Eath era Dave Gaylor, un polițist mult mai experimentat ca el. Fără 
îndoială că el și echipa sa vor face ceea ce trebuie cu duba atunci când 
O vor găsi. 

Nicholl veni și se opri lângă el. 

— Roy, am primit un telefon de la administratorul unui bar la care 
am fost ieri: Karma Bar. Se uitau la niște înregistrări din urmă cu două 
săptămâni - încearcă să rezolve o problemă cu doi traficanţi de 
droguri care operează în local - și crede că a recunoscut-o pe Janie 
Stretton. 

Grace se simţi entuziasmat. 

— Cât de repede îl putem aduce aici? 

— Preferă să merg eu acolo; are nevoie de casete. Spunea că le pot 
vedea imediat. 

— Acum? 

— Da. 

Grace se gândi puţin. Nick Nicholl nu era la criminalistică de mult 
timp și mai avea încă de învăţat. Tânărul detectiv era inteligent, dar îi 
putea scăpa ceva; iar aceasta părea să fie prima pistă pe care o aveau. 


Dacă așa stăteau lucrurile, atunci era vital să afle orice informaţie 
posibilă. 

— Adu fotografiile ei, îi ceru. Vin cu tine. Întorcându-se către 
Branson, adăugă: Îl vedem pe domnul Bryce imediat ce mă întorc. 

— Va fi destul de târziu pentru el. 

Glenn Branson se gândea - în mod neprofesional, știa - la 
rămășițele propriului weekend. Îi era dor să își vadă copiii, chiar și 
pentru cinci minute înainte de culcare. 

— Glenn, dacă domnul Bryce nu și-a ucis soţia, sau dacă nu a făcut 
vreo șmecherie cu ea, va sta treaz toată noaptea, poţi să mă crezi. 

Branson zâmbi chinuit, știind că Grace avea dreptate, și se uită la 
ceas. Șeful va lipsi măcar o oră, probabil mai mult. Până când se vor 
întoarce de la casa lui Tom Bryce, se va face cel puţin ora 23. Nu îi era 
frică să înfrunte o duzină de răufăcători înarmați cu cuțite pe o alee 
întunecată din Brighton, dar uneori era pur și simplu îngrozit de soţia 
sa, iar acum era panicat că trebuie să o sune și să îi spună că e puţin 
probabil să ajungă acasă până la miezul nopţii. 

Grace era atât de încântat de posibila pistă din Karma Bar, încât, 
verificând rapid lista incidentelor, trecu peste raportul sergentului Jon 
Rye din urmă cu o oră, „Detectare de rețea wireless”, fără a-l remarca. 

Tom îi citi Jessicăi câteva pagini dintr-o carte de povești. Nu îi 
stătea mintea la asta, iar ea nu asculta. Nu se descurcă mai bine nici cu 
Max. Nu se putea gândi decât că probabil era un tată de doi bani. 
Copiii o vroiau pe mama lor și pe bună dreptate, iar el începea să se 
simtă complet nelalocul lui. Acum păreau chiar că preferă compania 
Lindei Buckley în loc de a sa. Ofiţerul stătea jos, așteptând să îi vină 
schimbul de noapte. 

El puse cartea deoparte, îl sărută de noapte bună pe Max, care era 
complet treaz, și închise ușa în urma sa. Apoi merse în birou și mai 
dădu o serie de telefoane: la părinţii lui Kellie, pe care îi sunase 
aproape din oră în oră, la toți prietenii ei și din nou la sora ei din 
Scoţia, care era foarte îngrijorată. Nimeni nu știa nimic de ea. 

Apoi merse în dormitor și deschise șifonierul în care își ținea Kellie 
hainele. Îi răvăși puloverele, mirosind parfumul care venea din ele. Dar 
nu găsi nimic. Apoi deschise sertarul de dedesubt, plin de lenjerie. Și 
mâna i se lovi de ceva tare și rotund. Trase. 

Era o sticlă de votcă Tesco, sigilată. Mai găsi o sticlă, tot 
neîncepută. Apoi o a treia. Aceasta era pe jumătate goală. Se așeză pe 
pat și se uită la ele. Trei sticle de votcă în sertarul cu lenjerie? 

„Probabil că va vrea doar să bea votcă. Am văzut-o. Am promis să 
nu spun. 

Oh, lisuse! 

Se uită din nou la sticlă. Ar trebui să îl sune pe detectivul Branson 
și să îi spună? Încercă să gândească clar. Dacă îi spune, ce se va 
întâmpla? Detectivul și-ar putea pierde interesul, gândindu-se că ea a 
luat-o razna și a fugit de acasă. Dar el o cunoștea mai bine. Sau cel 
puţin așa credea până acum un minut. 

Cotrobăi prin restul sertarelor ei, dar nu mai găsi nimic. Puse la loc 
sticlele, închise dulapul și coborî scările. Linda Buckley stătea în 
sufragerie, uitându-se la televizor, la un serial polițist din anii '6o. 
Sergentul de serviciu avea un pachet de ţigări pe birou, pe care îl oferi 
unei femei cu părul prins în coc și figură speriată. 


— Vă plac serialele polițiste? întrebă el moale, încercând să facă 
conversaţie. 

— Doar cele mai vechi, răspunse ea. Nu îmi plac filmele moderne. 
Au atâtea lucruri greșite, încât mă înnebunesc. Îmi vine să urlu și îmi 
spun: „Nu așa se face, Dumnezeule!” 

El se așeză, întrebându-se dacă să i se confeseze. 

— Trebuie să mâncaţi ceva, domnule Bryce. Să vă pun lasagna la 
încălzit în cuptorul cu microunde? întrebă ea, înainte ca el să apuce să 
spună ceva. 

Tom îi mulțumi; avea dreptate. Deși tot ceea ce își dorea era o 
băutură tare. Femeia se ridică și se duse în bucătărie. El se uită năuc la 
ecran, gândindu-se la sticlele de votcă, întrebându-se de ce Kellie avea 
rezerva ascunsă. De când bea? Și, mai important, de ce? Asta explica 
dispariţia ei? 

Nu credea. Sau, cel puţin, nu vroia să creadă acest lucru. 

Serialul poliţist se termină și începură știrile de la ora 21. Se simţea 
un miros de carne gătită, care îi chinuia stomacul. Nu îi era poftă 
deloc. Tony Blair dădea noroc cu George Bush. Tom nu avea încredere 
în nici unul dintre cei doi bărbaţi, iar în seara aceasta nici nu îi 
remarcă. Se uită la niște imagini din Iraq, apoi la o fotografie a unei 
adolescente drăguţe care fusese găsită violată și strangulată lângă 
Newcastle, urmată de câteva cuvinte din partea unui inspector 
încurcat, care vorbea greu, cu o freză ca a unui hârciog, care în mod 
sigur nu avea experienţă în colaborarea cu presa. 

— Massa e pusă! spuse autoritar ofițerul. 

Ascultător ca un miel, se duse în bucătărie și se așeză. Televizorul 
de aici era deschis pe același canal. Luă vreo două înghiţituri de 
lasagna, apoi se opri, fiindu-i greu să mănânce. 

— Cred că ar trebui să punem un bilet în ușă, spuse el, astfel încât 
colegii dumneavoastră să nu mai sune la sonerie. Nu vreau să le dau 
speranţe false copiilor și să se gândească de fiecare dată când sună la 
ușă că s-a întors mama lor. 

— Este o idee bună, spuse ea, luând o bucată de hârtie și 
îndreptându-se spre ușa de la intrare. Dar vreau să văd farfuria goală 
când mă întorc! 


— Da, șefa, spuse el forțându-se să zâmbească, apoi forțându-se să 
mănânce. 

La câteva secunde după ce ea ieși, crainicul anunţă o nouă știre: 
„Poliţia din Sussex investighează uciderea unui pedofil anchetat, pe 
nume Reginald D'Eath, care a fost găsit mort azi-dimineaţă în casa lui 
din Rottingdean, East Sussex.” Pe ecran apăru o fotografie a lui D'Fath. 
Tom scăpă furculița, șocat. 

Era fotografia idiotului din tren. 

Brighton Marina era în construcție de când își aducea Roy aminte, 
din copilăria sa. Încă o mai construiau și probabil că așa va fi 
întotdeauna, bănuia el. O zonă largă, prăfuită, era închisă și aici erau 
două macarale, un excavator și un tractor care căra pământul printre 
grămezi de materiale de construcţie depozitate sub foi de cort mișcate 
de briza puternică. 

Nu își dăduse seama niciodată dacă ansamblul îi plăcea sau nu. Era 
poziționat ciudat, la baza unor stânci înalte și abrupte din estul 
orașului; existau două docuri pentru pentru iahturi, în jurul cărora 
Marina Village, așa cum fusese numit, crescuse și încă mai creștea. 
Erau grupuri de case în stil Regency și blocuri cu apartamente, zeci de 
restaurante, cafenele și baruri, vreo două magazine cu piese de 
schimb, multe buticuri, un supermarket imens, o alee pentru bowling, 
un cinema, un hotel și un cazinou. 

Dar lui întotdeauna i se păruse ca un fel de Toytowni:%. Ca o 
versiune matură a unui lego asamblat de un copil. Chiar și după 
treizeci de ani, totul arăta nou și lipsit de suflet. Singura parte care îi 
plăcea cu adevărat era cea în care mergeau acum el și Nick Nicholl: 
promenada de lemn, construită în urmă cu câţiva ani, care se întindea 
de-a lungul malului mării. 

Într-o seară caldă ca aceasta, locul era aglomerat, cu oameni de 
toate vârstele relaxându-se în cafenele și restaurante, urmărind cele 
câteva iahturi care se întorceau de la plimbare, vorbind, ascultând 
muzica și ţipetele pescărușilor. 

Grace, mai întremat după ce mâncase gogoașa, simţi o durere în 
inimă în timp ce trecea pe lângă doi tineri așezați la o masă afară, 
uitându-se unul în ochii celuilalt, evident îndrăgostiți. De ce nu 
spusese Cleo că era logodită? De ce el nu se gândise să o întrebe dacă 
avea o relaţie cu cineva? 

Sărutul lung din taxi, în drum spre apartamentul ei... așa se 
comporta oare o femeie îndrăgostită de logodnicul ei? Chiar dacă 
alcoolul își spunea cuvântul? 


În timp ce soarele apunea, Grace se uită la umbrele care se 
întindeau pe scânduri, cea a lui Nicholl mult mai înaltă decât a lui. 
Detectivul, cu mâinile în buzunare și cu un plic cu pozele lui Janie 
Stretton la subsuoară, mergea lângă el puţin cocoșat, ca și cum i-ar fi 
fost rușine de cei aproape doi metri pe care îi avea. Ca de obicei, fusese 
tăcut tot drumul, lucru pentru care Grace îi era recunoscător, neavând 
chef de vorbărie în seara asta. 

Trecură pe lângă modernul Hotel Seattle, apoi ajunseră la Karma 
Bar; toate mesele și aproape toate scaunele erau ocupate. 

Grace intră în urma lui Nicholl. În ultimii doi ani, cu diferite ocazii 
fusese târât aici de prieteni binevoitori, care insistaseră că acesta era 
locul în care un bărbat de vârsta lui putea întâlni femei. Interiorul 
exotic era diferit de restul barurilor din oraș: spaţios, cu o lumină 
caldă de la felinarele orientale, perne primitoare împrăștiate pe 
banchetele retrase, un bar lung și decor cu influențe, după părerea lui, 
indiene, marocane și din Orientul Îndepărtat. 

Nick Nicholl se duse la o fată simpatică de la bar. 

— Bună, spuse el. Îl caut pe Ricky. 

Ea se uită în jur, apoi spuse amabilă: 

— Cred că este în birou. Vă așteaptă? 

— Da. Puteţi să îi spuneţi că au venit detectiv Nicholl și detectiv 
căpitan Grace. Am vorbit în urmă cu o jumătate de oră. 

Ea plecă să îl găsească. 

— Tipul de la Met, acel Dickinson care investighează uciderea fetei 
cu scarabeul la brățară... mâine după-amiază ne întâlnim cu el, da? 
întrebă Grace. 

— Da. 

— Probabil că nici el nu avea chef să ne vedem azi; nu cred că am fi 
avut nici timpul necesar. 

Amândoi se așezară la bar. Se auzea o melodie a lui Joss Stone. 

— Îmi place, spuse Grace. 

Nicholl ridică din umeri. 

— Mie îmi place muzica country și western, de fapt. 

— Cine îți place? 

El ridică din nou din umeri. 


— Johnny Cash e cel mai bun. Mergeam cu Rachel la ore de dans, 
dar a trebuit să ne oprim, acum că vine cel mic. 

— Mi s-a spus că un copil îți schimbă viața, spuse Grace, uitându- 
se la un teanc de reviste Absolute Brighton puse lângă o scrumieră. 

— Cursurile prenatale nu sunt prea amuzante, recunoscu 
detectivul, cu un glas mohorât. 

Două minute mai târziu, fata de la bar se întoarse și îi conduse pe 
niște scări care duceau într-o încăpere confortabilă, cu mobilă simplă, 
funcțională, în complet contrast cu barul. Înăuntru era un tânăr cu 
părul drept, îmbrăcat în tricou și blugi, așezat la un birou, o canapea, 
două fotolii, un sistem de sunet profesionist și mai multe monitoare 
pe care erau imagini în alb-negru de la camerele de supraveghere din 
interiorul și exteriorul barului. 

Tânărul se ridică cu un zâmbet vesel și veni în fața biroului. 

— Bună ziua. Îmi pare bine să vă cunosc, domnule Nicholl, spuse 
el. Uitându-se la Grace, continuă: Sunt Rick, administratorul. Am citit 
despre dumneavoastră în Argus, parcă ieri. 

— Se poate să fi fost ieri. 

— Mi s-a părut că au fost puţin cam brutali. Pot să vă ofer ceva de 
băut? 

— Aș vrea o apă minerală. Rece, dacă se poate. 

— O Cola fără zahăr, spuse Nick Nicholl. 

Administratorul ridică receptorul și comandă băuturile, apoi le 
făcu semn să ia loc. Ei se așezară pe canapea și Ricky își trase un 
scaun. 

— Mda, așa, spuse el detectivilor, aranjându-și părul. Am o 
memorie foarte bună a fețelor; e necesară în branșă, ca să îi reţii pe cei 
care fac scandal. Așa cum am spus la telefon, sunt sigur că fata pe care 
o căutați a fost aici în urmă cu o săptămână. Vineri noapte, cu un tip. 
Am avut noroc; de obicei, casetele se șterg după o săptămână, dar am 
avut niște probleme. Nu ne veţi aresta, sau ceva de genul acesta? 

Grace zâmbi. 

— Nu mă interesează să vă arestez; vreau doar să îl găsesc pe 
ucigașul lui Janie Stretton. 

— Aha, atunci e în regulă. Apoi Ricky se încruntă. Ce era chestia 
aia pe care am citit-o, despre un gândac, un scarabeu? 


— Nu e ceva important, răspunse Grace, puțin mai dur decât 
intenționase. 

— Eram interesat pentru că noi avem unul aici, pe un raft în 
camera VIP-urilor. E din bronz, face parte din decor. Și împinge o 
minge de bălegar. Câh! 

— De unde îl aveţi? întrebă Grace. 

— Habar nu am, e opera arhitectului care s-a ocupat de decorare. 
Ricky luă o telecomandă și apăsă pe buton. Uitaţi-vă la monitorul din 
centru, spuse el. 

Urmă o licărire, apoi ecranul deveni neclar și o serie de imagini se 
mișcară repede, ca și cum aparatul ar fi fost stricat. Apoi imaginea se 
stabiliză, arătând un unghi larg al barului aglomerat, cu data și ora 
imprimate în partea dreaptă. 

— Uitaţi-vă la ușa de la intrare, spuse Ricky, entuziasmat. 

Grace văzu un bărbat musculos de aproximativ treizeci de ani, cu o 
figură slabă și osoasă și o expresie crudă, de genul „eu sunt regele 
junglei”, care intră urmat de o fată cu părul lung, îmbrăcată cu o fustă 
scurtă și mulată. Era Janie Stretton, fără nici o îndoială. 

Îi studie partenerul cu atenţie, urmărindu-i mersul afectat, care îi 
aducea aminte de felul în care mergea Paras, ca și cum tot locul ar fi 
fost al lui. Bărbatul avea părul scurt dat cu gel în sus, un lanţ gros în 
jurul gâtului și era îmbrăcat în vestă și pantaloni largi. Ținând-o tot 
timpul de mână pe Janie Stretton, își făcu drum prin mulțime și se 
duse direct la bar, unde camera, care se rotea, îi pierdu. 

După câteva minute, îi prinse din nou. Bărbatul avea în față o 
halbă de bere, iar femeia un cocktail. Dădură noroc, apoi, cu o mișcare 
ciudată, bărbatul își puse mâna pe gâtul ei, o apucă de păr, îi trase 
capul pe spate și o sărută pe gât. 

Nick Nicholl ţinea în poală fotografiile lui Janie Stretton și se uita 
când la ele, când la înregistrare. 

— Fa este, spuse el. 

— Fără îndoială, confirmă Grace. Desigur. Uitându-se la 
administrator, îl întrebă: Cine este însoţitorul ei? 

— Habar nu am, nu l-am mai văzut până acum. 

— Ești sigur? 

— Nu sută la sută; vin o grămadă de oameni aici. Dar cred că nu. 


Mobilul lui Grace sună. Fără să își ia ochii de la monitor, îl scoase 
din buzunar și apoi se uită la ecran. 

Era Cleo Morey. Cerându-și scuze, se pregăti să răspundă și ieși din 
birou. 

Părea foarte drăguță și foarte umilă. 

— Vroiam să te întreb dacă ai vrea să bei ceva în seara asta; nu vrei 
să vii pe aici? 

EI se topi la sunetul vocii ei. 

— Mi-ar face mare plăcere. Dar mai lucrez încă vreo două ore. 

— Atunci, vino după aceea, la un pahar de seară. 

— Hm... ezită el, încurcat. Nu era nici locul, nici ora pentru o astfel 
de conversație. 

— Am vin, bere, votcă. 

— Și whisky? râse el. 

— Asta da coincidență. Am o sticlă plină de Glenfiddich pe care 
am cumpărat-o în această după-amiază. 

— Evident o coincidență, spuse Grace, încercând să pară mai 
relaxat decât se simțea, dar fără să reușească. 

— Evident. 

Ofiţerul care preluase tura de la Linda Buckley era un tip slab, 
excesiv de politicos, la vreo douăzeci și cinci de ani, pe nume Chris 
Willingham. Își adusese o geantă mică în care susținea că își pusese 
tot ceea ce avea nevoie pentru a sta treaz în acea noapte și, în câteva 
minute, era instalat și fericit în sufragerie, cu căștile de la iPod pe 
urechi și un exemplar din Ghidul turistic al Croaţiei în braţe. 

Glenn Branson sunase pentru a-i spune că va veni într-o oră, 
făcându-l pe Tom să se întrebe dacă acesta avea vreo informaţie. În 
același timp, era hotărât să întrebe de ce nu îi spusese despre Reginald 
D'Eath, atunci când îl recunoscuse în el pe idiotul din tren. 

Tom îl lăsă pe Chris Willingham cu o cafea neagră și o farfurie cu 
biscuiţi digestivi și se retrase în liniștea biroului său cu un exemplar 
din Sunday Times, pe care încă nu îl citise. De obicei, în serile de 
duminică, el și Kellie ar fi stat pe canapea în sufragerie, cu toate 
paginile din Sunday Times și Mail on Sunday împrăștiate pe covor. El 
începea întotdeauna cu articolele economice, căutând companii care i- 
ar fi putut deveni clienți. Kellie începea cu revista Mails You. 

Dar în această seară era o pierdere de timp chiar și numai să se uite 
la ziar; tot ceea ce putea vedea era o adunătură de litere tipărite. Se 
simţea atât de singur, de înfricoșat. Atât de pierdut și speriat. 

Speriat de moarte pentru Kellie. Reginald D'Fath, idiotul din tren, 
tipul care uitase CD-ul, fusese găsit ucis în casa sa. Strangulat în baie. 
De cine? De aceleași persoane care îl amenințaseră că îi vor ucide 
familia? 

La știrile de seară se spusese că D'Fath, care își schimbase numele 
în Ron Dawkins, făcuse o înţelegere cu acuzarea în procesul unei 
rețele de pedofili. Deci era o lovitură de profesioniști? Sau o crimă din 
răzbunare, a părintelui unui copil care fusese abuzat? Sau, se întreba 
el cu spaima pătrunzându-i în tot corpul, era pedeapsa pentru că a 
pierdut CD-ul? Aceeași pedeapsă cu care el și familia lui fuseseră 
amenințați pentru că îl găsise? 

Se uită la ceas: 20.35. În urmă cu douăzeci și patru de ore, erau în 
biroul lui Philip Angelidess și beau șampanie. Nu fusese o seară 


minunată, dar cel puţin viața era normală atunci. Acum pur și simplu 
nu știa ce să facă. Încerca să se concentreze asupra zilei de mâine, luni, 
dar îi era greu s-o facă mai mult de câteva minute. Nu putea să 
anuleze prezentarea la Land Rover și, presupunând că va trebui să 
delege pe unul dintre agenţi să meargă, adică să îi acorde comisionul 
dacă se încheia afacerea, ar fi însemnat să își reducă profitul și 
capacitatea de a reuși pe piaţă. Dar acum asta era ultima dintre grijile 
sale. 

Apoi, simţi un val de resentimente împotriva lui Kellie. Era ilogic, 
știa, dar nu se putea abţine. „Cum dracului poţi să îmi faci asta într-un 
asemenea moment?” 

Aproape imediat se simţi vinovat că gândise așa. 

„lisuse, iubito, unde naiba ești?” Își îngropă fața în mâini, 
încercând cu greu să gândească clar prin ceața coșmarului și 
blestemându-se că este atât de neajutorat. 


După o oră, o mașină mare, albastră, parcă în fața casei. Uitându- 
se pe fereastra de la birou, Tom îl văzu pe Glenn Branson coborând, 
însoțit de un alt bărbat - un alb de aproape patruzeci de ani, cu părul 
scurt, care era evident că este polițist. 

Se năpusti pe scări, înainte ca aceștia să sune la ușă, trezindu-i pe 
copii, și deschise ușa. Lady veni în hol, dar reuși să o potolească să nu 
latre. Își revenise din boală, sau din posibila otrăvire. 

— Bună seara din nou, domnule Bryce. Ne pare rău că vă 
deranjăm. 

— Nu mă deranjaţi. Mulţumesc. Îmi pare bine că vă văd. 

— Dumnealui este detectivul căpitan Grace, ofițerul care răspunde 
de acest caz, spuse Branson. 

Tom se uită la detectiv, uimit de cât de obișnuit era îmbrăcat; însă 
tot ceea ce știa el despre poliție era din seriale ca Morse, Dalziel and 
Pascoe sau CSI și, dacă se gândea mai bine, și detectivii din acele filme 
erau îmbrăcați la fel. Bărbatul avea o față puternică, plăcută, cu ochi 
albaștri ca de laser și un aer autoritar, convingător. 

— Mulţumesc că aţi venit, spuse Tom invitându-i înăuntru, spre 
bucătărie. 


— Nici o schimbare, domnule Bryce? întrebă Glenn Branson, 
trăgându-și un scaun și așezându-se la masă. 

— Una, dar presupun că deja știți acest lucru. Tipul din tren este 
Reginald D'Eath, pedofilul care a fost găsit mort ieri. l-am recunoscut 
fața la știri. 

Grace se uită rapid prin cameră, remarcând desenele copiilor de pe 
pereți, frigiderul modern cu televizor încorporat, dulapurile scumpe, 
apoi se așeză, uitându-se fix în ochii lui Tom Bryce. 

— Îmi pare foarte rău pentru soția dumneavoastră, domnule Bryce. 
Aș vrea să vă pun câteva întrebări, ca să ne fie mai ușor s-o găsim. 

— Bineînţeles. 

Uitându-se ca un vultur în ochii lui, Grace întrebă: 

— Puteţi să îmi spuneți când ați cumpărat mașina Audi pe care am 
găsit-o incendiată? 

Privirea bărbatului se îndreptă imediat spre dreapta. 

— Da, în martie. 

— De la un vânzător local? 

Din nou ochii se îndreptară spre dreapta, confirmând faptul că 
memoria sa era controlată de partea dreaptă a creierului. Ceea ce 
însemna că dacă ochii i se îndreptau spre stânga la vreo întrebare, 
accesa partea creativă a creierului. Ar fi minţit. Dar în acest moment 
spunea adevărul. 

— Da, de la Caffyns. 

Grace își scoase carneţelul. 

— Aș vrea să încep cronologic. Putem să recapitulăm evenimentele 
care au dus la dispariţia lui Kellie? 

— Desigur. Pot să vă ofer ceva de băut? Ceai sau cafea? 

Grace alese o cafea neagră, iar Glenn Branson un pahar de apă de 
la robinet. Tom dădu drumul la aragaz și începu să povestească în 
detaliu evenimentele de ieri seară. 

Când termină, Grace întrebă: 

— Nu v-aţi certat cu soţia, sau ceva de genul acesta, nici când ați 
plecat, nici când v-aţi întors acasă? 

— Deloc, răspunse Tom, cu ochii spre dreapta din nou. Se gândi la 
drumul spre casă de la Angelides. Kellie fusese într-o dispoziție 


ciudată, dar mai trecuse prin stări asemănătoare înainte și nu 
dispăruse. 

— Pot să vă pun o întrebare personală? 

— Da. 

— Aveţi o căsnicie fericită? Sau sunt probleme în relația 
dumneavoastră? 

Tom Bryce dădu din cap. 

— Nu avem o căsnicie fericită. Apoi adăugă hotărât: Avem o 
căsnicie minunată. 

Apa din ibric începu să fiarbă. Tom se pregătea să se ridice, când 
întrebarea lui Grace îl trânti la loc pe scaun: 

— Totul este în regulă cu finanțele dumneavoastră, domnule 
Bryce? 

După privirea din ochii de laser, Tom își dădu seama că Grace știa 
ceva despre problemele sale. 

— De fapt, nu este tocmai bine. 

— Doamna Bryce are asigurare de viață? 

Tom se ridică furios. 

— Unde dracului vreţi să ajungeţi cu asta? 

— Din nefericire, va trebui să vă pun niște întrebări extrem de 
personale, domnule Bryce. Dacă v-aţi simţi mai bine în prezenţa unui 
avocat sau dacă nu vreți să răspundeţi fără unul de față, este dreptul 
dumneavoastră. 

Tom se așeză la loc. 

— Nu am nevoie de nimeni. 

— OK, mulțumesc. Deci, îmi puteţi spune dacă doamna Bryce are 
asigurare de viaţă? 

Ochii bărbatului se îndreptară din nou spre dreapta. 

— Nu. Am avut una pentru amândoi, de dragul copiilor, dar am 
anulat-o în urmă cu câteva luni, din cauza costului. Se ridică, se duse 
să prepare cafeaua și îi aduse apă lui Branson. Grace așteptă până când 
Tom se așeză și îi putea vedea fața mai bine. 

— Aţi remarcat vreo schimbare în comportamentul doamnei Bryce 
în ultimele luni? 

Grace văzu secunda de ezitare din ochii lui Tom Bryce; aceștia se 
îndreptară hotărât spre stânga, către partea creativă a creierului. Vroia 


să le spună o minciună. 

— Nu, deloc. 

Imediat ce răspunse, Tom se întrebă dacă nu cumva venise timpul 
să le spună despre votcă. Și despre momentele ciudate ale lui Kellie. 
Dar îi era teamă că dacă ar fi spus ceva, cei doi detectivi și-ar fi pierdut 
interesul. Și atunci, ce sens avea să le spună? 

Grace luă ceașca de cafea, apoi o puse la loc fără să o ducă la buze. 
Uitându-se din nou în ochii lui Bryce, îl întrebă: 

— Aveţi vreo bănuială că doamna Bryce ar avea un amant? 

Ochii lui Bryce se îndreptară fermi spre dreapta. 

— Nu, deloc. Avem o căsnicie puternică. 

Roy Grace continuă cu întrebările încă o jumătate de oră, la 
capătul căreia Tom simţea că detectivul îl analizase din cap până în 
picioare. Când închise ușa în urma lor, aproape de ora 23, se simțea 
secătuit și inconfortabil. Din întrebările detectivului și din modul în 
care acesta reacționase la unele dintre răspunsurile lui, se părea că el 
era principalul suspect al poliţiei. Ăsta era un lucru pe care vroia să îl 
schimbe rapid, pentru că atât timp cât îl suspectau pe el, se 
concentrau pe o pistă greșită. 

Deschise ușa de la sufragerie și îl văzu pe agent adâncit în cartea 
sa. Îi spuse să ia tot ce doreşte din bucătărie și își ceru scuze că nu are 
un pat liber. Agentul Willingham răspunse că dormise ziua și 
intenționa să stea toată noaptea treaz. 

Apoi Tom urcă în biroul său, prea tensionat ca să poată dormi. 
Avea de scris câteva mesaje importante referitoare la prezentarea de 
mâine și trebuia să găsească într-un fel sau altul puterea să se 
concentreze. Apăsă o tastă pentru a porni laptopul. După câteva 
secunde, mesajele începură să se încarce. Douăzeci, treizeci, patruzeci. 
Filtrul le identifică pe majoritatea, lăsând numai șase. Trei erau de la 
prieteni, fără îndoială glume. Unul de la Sarah, secretara sa foarte 
eficientă, care îi trimitea lista cu întâlnirile din săptămâna respectivă și 
cu cele necesare la prezentarea de mâine. Altul era de la Ivanhoe, un 
site la care se înscrise, dar pe care rareori avea timp să îl citească. 

Ultimul era de la Scarabinc.com. Subiectul era simplu: Personal și 
confidenţial. 

Apăsă pentru a citi mesajul. Textul era scurt și nesemnat. 


Kellie are un mesaj pentru tine. Rămâi online. 

La ora 23.15, Emma-Jane Boutwood și Nick Nicholl erau încă la 
birou. Ceilalți plecaseră, ducându-se acasă la vieților lor, unul câte 
unul, cu excepția lui Norman Potting, care tocmai se ridica, 
strângându-și nodul la cravată și punându-și jacheta. 

Câteva persoane rămăseseră la celelalte birouri. Acestea era pline 
de cești goale de cafea, cutii de suc, cutii de mâncare, iar coșurile de 
gunoi dădeau pe dinafară. În fiecare dimineață, camera era curată și 
proaspătă, iar până seara mirosea a cantină, se gândi Emma-Jane; o 
adunătură de arome bolnăvicioasă: ceapă prăjită de la magazinul Asda 
din colț, paste, supă cu cartofi, sandvișuri la microunde și cafea. 

Potting căscă, apoi râgăi. 

— Hopa, spuse el. Mă scuzați. Mâncarea indiană întotdeauna mă 
face să scot sunetele astea. Ezită un moment și nu văzu nici o reacție. 
Păi, eu am plecat. Vreunul dintre voi are chef de o băutură mică? Una 
înainte de a pleca acasă? Știu un loc foarte bun. 

Ambii dădură din cap. Nick Nicholl era ocupat cu ceea ce părea să 
fie, după părerea Emmei-Jane, un telefon personal. După cele câteva 
cuvinte pe care le auzise, Nick încerca să își împace soţia, care era 
supărată dintr-o cauză anume. Probabil pentru că soţul ei era încă la 
serviciu la ora asta, duminica. Într-un fel, deși îi lipsea prezenţa unui 
iubit - trecuse un an de când se despărţise de Olli - Emma-Jane era 
ușurată că nu avea pe nimeni în viața ei. Asta însemna că se putea 
concentra asupra carierei fără a se simţi vinovată pentru programul 
nebun pe care îl avea. 

Ignorând faptul că Nicholl vorbea, Potting se aplecă spre el și 
întrebă: 

— Presupun că nu știi scorul la crichet. Am încercat să îl găsesc pe 
internet. 

Nicholl ridică privirea spre el, dădu din cap și se adânci din nou în 
conversaţie. Ezitând din nou, Potting își băgă mâinile în buzunare și 
repetă: 

— Păi, am plecat. 

Emma-Jane ridică o mână. 


— Pa, o seară plăcută. 

— Am timp să ajung acasă și să mă întorc din nou mâine, spuse el 
răgușit. Ne vedem la 8.30! 

— Abia aștept! zise ea glumind. 

Luând o gură de apă minerală din sticlă, îl privi traversând 
încăperea - un om fără nici o formă, într-un costum prost croit. Deși îl 
considera grosolan, îi părea oarecum rău pentru el, pentru că era atât 
de singur. Își promise să încerce să fie mai amabilă cu el mâine. 

Puse înapoi capacul la sticlă și reîncepu să citească declaraţiile 
vecinilor lui Reggie D'Eath, luate mai devreme de echipa de 
investigații. De asemenea, încerca să afle mai multe informații 
referitoare la duba Ford care fusese văzută în fața casei noaptea 
trecută, de unul dintre vecinii lui D'Eath. 

Pe biroul său era numărul de înmatriculare GU 53 OAG. 
Proprietarul înregistrat era o companie numită  Bourneholt 
International LTD., cu o adresă - o căsuță poștală - pe care n-o va 
putea verifica până dimineaţă. Când i-o arătase mai devreme lui 
Norman Potting, acesta îi spusese că probabil era adresa unui imobil 
de locuit. Părea probabil, pentru că nu apăru nici o informaţie când 
căută pe internet. 

Unul dintre telefoanele de pe birou începu să sune. Nick era încă la 
biroul său vorbind la mobil, așa că E.-]. ridică receptorul. 

— Sala incidentelor, spuse ea. 

Vocea de la celălalt capăt părea grăbită, dar politicoasă. 

— Bună, aici este Jim Knight de la Centrul Sudic de Resurse. Îmi 
puteţi face legătura cu detectiv căpitan Grace? 

Centrul de Resurse era sediul la care se preluau apelurile care nu 
erau urgente și puteau fi rezolvate de persoane pregătite, precum 
Knight. 

— Momentan nu este la birou. Vă pot ajuta cu ceva? 

— Trebuie să vorbesc cu cineva de la Operaţiunea Privighetoarea. 

— Eu sunt detectivul Boutwood, fac parte din echipa Operațiunii 
Privighetoarea, răspunse ea, simțindu-se mândră. 

— Am la telefon pe un domn Seiler, în legătură cu o dubă albă. Am 
făcut o verificare a numărului de înmatriculare și am văzut că este 


numărul pe care detectivul Grace l-a pus sub urmărire. M-am gândit 
că ar vrea să discute cu domnul de la telefon. 

— El este proprietarul dubei? 

— Nu, se pare că aceasta este parcată în faţa casei sale. A mai făcut 
o plângere astă-seară, mai devreme; a fost înregistrată la ora 18.40. 

— Da? întrebă Emma-Jane, surprinsă, întrebându-se de ce nu 
fusese remarcată de nimeni. Te rog, fă-mi legătura. 

După câteva secunde, stătea de vorbă cu un bărbat în vârstă, cu un 
puternic accent german. 

— Alo. Nu sunteţi polițistul cu care am vorbit mai devreme? 
întrebă el. 

Fixându-și telefonul între ureche și umăr, detectivul apăsă cu 
viteză pe tastatură. În câteva secunde găsi înregistrarea de la ora 18.40, 
introdusă de un oarecare detectiv sergent Jon Rye, de la 
Departamentul IT. 

„Detectare de rețea wireless. Sergent Rye a rezolvat problema la 
telefon.” 

Ce dracului însemna asta? 

— Din nefericire, este duminică seară, domnule; majoritatea 
colegilor mei au plecat acasă. 

— Da, și omul din duba albă este din nou în fața casei mele, 
furându-mi internetul. Ar fi bine dacă și el ar pleca acasă. 

„Furându-mi internetul?” Ce naiba însemna asta? Dar acum era 
mult mai interesată de dubă. 

— Puteţi să îmi citiți numărul de înmatriculare al dubei, domnule? 

După un moment, enervant de încet, el răspunse: 

— G de la golf, U de la umbrelă, Zero, Trei, O de la Oscar, A de la 
alfa, G de la golf. 

Ea notă. 

GU o3 OAG. 

Brusc, cu adrenalina crescându-i, Emma-Jane se ridică în picioare. 

— Domnule, dați-mi numărul dumneavoastră de telefon și vă sun 
imediat. Adresa dumneavoastră este strada Freshfield numărul 138, 
apartament D? 

Omul confirmă și îi dădu numărul de telefon, pe care ea îl scrise 
direct în agenda mobilului. 


— Vă rog, nu ieșiţi din casă și nu îl alungaţi. Vin la dumneavoastră 
în câteva minute. Acum voi închide și vă sun în două minute. 

— Da, spuse el. Mulţumesc, mulțumesc foarte mult. 

Nick era încă ocupat cu telefonul și nu remarcă gesticulația sa 
nervoasă. Disperată, ea îi trase telefonul de la ureche. 

— Vino cu mine! Acum! 

Tom, tremurând de nervi, stătea în biroul său cu un pahar de 
Glenfiddich, încercând să se concentreze la mesajul pentru 
prezentarea de a doua zi, pe care trebuia, într-un fel sau altul, să îl 
trimită echipei sale în această noapte. La fiecare două minute se uita 
să vadă dacă a mai sosit un alt mesaj, apoi mai lua o înghiţitură mare 
de whisky. 

La ora 23.20, golise paharul și, simțind nevoia de încă unul, cobori. 
Agentul Willingham era în bucătărie și își făcea o cafea. 

— Doriţi și dumneavoastră una, domnule Bryce? întrebă el. 

Tom ridică paharul și cu vocea puţin tremurată spuse: 

— Mulţumesc, dar cred că am nevoie de ceva mai puternic. 

— Nu vă condamn. 

— Aţi vrea un pahar? îi oferi Tom, desfăcând sticla. 

— Nu în timpul serviciului, mulțumesc. 

Tom ridică indiferent din umeri, își umplu paharul cu whisky, 
gheaţă și apă - dar mai mult whisky - și se întoarse sus. În timp ce se 
așeza la birou, observă un alt mesaj de la Scarab Inc. Com, cu un fișier 
atașat. Subiectul era simplu: „Mesaj de la Kellie.” 

Mâinile îi tremurau atât de tare, încât abia reuși să fixeze cursorul 
pe fișier. Păru că trece o veșnicie până când acesta se deschise. Apoi, 
brusc, tot ecranul se făcu negru. Și apăru faţa lui Kellie. 

Puțin luminată, precum un actor solitar pe o scenă sub raza unui 
singur reflector, ea se uita înainte, din întuneric. Era încă îmbrăcată cu 
rochia de seară de ieri, avea mâinile și picioarele legate și era 
imobilizată pe un scaun. Un pandantiv de argint pe care Tom nu îl știa 
îi atârna în jurul gâtului. Sub ochiul drept avea o vânătaie mare, unde 
probabil că fusese lovită, iar buzele păreau umflate. Vorbea cu un ton 
greoi, mecanic, ca și cum ar fi citat ceva din memorie. 

Tom o privea prostit de uimire, ca și cum situaţia nu ar fi fost reală, 
ci doar o glumă proastă sau un coșmar. 

— Tom, te rog uită-te la mine și urmărește-mă cu atenţie, spuse 
Kellie cu vocea tremurând. De ce mi-ai făcut asta? De ce ai ignorat 


instrucțiunile care ţi s-au dat, de a nu te duce la poliție? Ei mă 
pedepsesc acum pentru prostia ta. 

Tăcu apoi, cu lacrimile curgându-i pe obrajii murdari de rimei. 
Încet, camera se apropie din ce în ce mai mult de fața ei. Apoi cobori și 
mai încet, oprindu-se pe pandantivul de la gât, până când rămase 
numai acesta în imagine. Modelul devenise acum vizibil. Era un 
scarabeu. 

— Nu spune poliției despre acest film, iubitule. Fă exact cum îţi 
spun ei. Altfel, va fi rândul lui Max. Și pe urmă al Jessicăi. Nu încerca 
să fii un erou. Te rog, fă ce îți spun ei. Este... Vocea ei se frânse. Este 
singura șansă pe care o avem de a ne mai revedea. Te rog, nu spune 
nimic poliției. Ei vor ști. Oamenii ăștia știu totul. 

Vocea lui Kellie îi rupea sufletul, ca o sârmă ghimpată. Ecranul se 
înnegri din nou. Apoi auzi un sunet. Începu ca un șuier îndepărtat, 
apoi deveni mai puternic și mai ascuţit, din ce în ce mai pătrunzător. 
Era Kellie, își dădu el seama. Urla. 

Apoi liniște. Filmul era la sfârșit. Fișierul se închise. 

Tom vomită pe covor. 

În mașina Vauxhall fără însemne, Nick Nicholl trecu de porţile de 
securitate ale sediului poliției și apăsă la maximum pe acceleraţie. Prin 
stație, Emma-Jane îi dădea instrucțiuni operatorului de la centrul de 
control. 

— Aici Golf Tango Juliet Echo. Avem nevoie de întăriri în apropiere 
de strada Freshfield. Incidentul s-a petrecut la numărul 138, dar nu 
vreau să apară nimeni acolo până când vă spun eu; este foarte 
important. S-a înțeles? 

Tremura de încordare. Acesta era primul incident serios pe care ea 
îl coordona și era conștientă că și-ar putea depăși autoritatea. Dar ce 
altă opţiune avea? 

— Puteţi confirma? 

— Golf Tango Juliet Echo, trimitem întăriri în apropiere de 
Freshfield. Aţi cerut liniște totală și invizibilitate până la alte 
instrucțiuni. Timp apreciat de sosire: patru minute. 

Coborau o pantă abruptă. Emma-Jane se uită la vitezometru. Peste 
100 de km la oră. Formă numărul pe care i-l dăduse domnul Seiler. În 
câteva secunde, acesta răspunse. 

— Domnule Seiler? Sunt detectiv Boutwood; suntem pe drum. 
Duba mai este afară? 

— Da, e afară, răspunse el. Vreţi să mă duc să vorbesc cu șoferul? 

— Nu. Vă rog, nu faceţi asta. Staţi înăuntru și urmăriți-l. Eu voi 
rămâne la telefon. Spuneţi-mi ce puteți vedea. 

Un radar GATSO îi filmă. Menţinându-și viteza, Nicholl continuă 
să ruleze, accelerând și mai tare când văzu semaforul verde din fața 
lor. Nenorocitul se schimbă în roșu. 

— Treci! îi spuse Emma-Jane. Își ţinu respiraţia în timp ce el trecu 
peste linia de marcaj și făcu din scurt la dreapta, trecând periculos 
prin fața unei mașini care claxonă furios. 

— Încă mai văd duba albă, spuse domnul Seiler. E un bărbat în ea. 

— Un singur bărbat? 

Mergeau pe o stradă cu două benzi, cu limita de viteză 60, iar 
vitezometrul lor arăta peste 120 de kilometri la oră. 


— Văd un singur bărbat. 

— Ce face? 

— Are un laptop deschis. 

Al doilea radar GATSO îi prinse. 

— Ar fi bine să ai dreptate, spuse Nick Nicholl. Altfel, carnetul 
meu de condus s-a dus. 

Pe lângă ei treceau alte mașini, care arătau ca într-o filmare 
derulată repede. Câteva le făcură semn cu farurile. Ignorându-și 
colegul, Emma-Jane se concentră la telefon. 

— Suntem la două minute de dumneavoastră, spuse ea. 

— Și vreţi să ies acum? 

— Nu! aproape că ţipă ea. Vă rog, staţi înăuntru. 

Nick Nicholl puse frână, trecu pe lângă patru semafoare pe roșu și 
luă o curbă strânsă la stânga, pentru a intra pe Elm Grove, o stradă cu 
case și magazine pe ambele părți. Firma Harmony Carpets străluci 
când trecură pe lângă ea. 

— Ce puteţi vedea acum, domnule Seiler? 

— Nu s-a schimbat nimic. 

Brusc, se auzi radioul. 

— Golf Tango Juliet Echo, aici agent Godfrey. Echipa Delta Zebra 
Bravo. Ne apropiem de strada Freshfield. Ajungem în treizeci de 
secunde. 

—  Opriţi-vă unde sunteţi, spuse ea, simțindu-se brusc foarte 
importantă și temâtoare să nu greșească. 

Trecură pe lângă clădirea mohorâtă a Spitalului General, unde 
bunica ei murise anul trecut de cancer, apoi intrară brusc, cu scârțâit 
de roţi, pe strada Freshfield. Emma-Jane se uită la numerele de pe 
stradă: 2, 4, 6, 8. Întorcându-se către Nick Nicholl, îi spuse: 

— Bine, acum încetinește. În față este o curbă în formă de S. Duba 
este la capătul acesteia. 

În timp ce străbăteau ultima parte a curbei, văzu duba Ford Transit 
la 200 de metri în faţa lor, cu luminile din spate aprinse. În câteva 
secunde putu să vadă numărul de înmatriculare. 

GU o3 OAG. 

Apăsă butonul de comunicație al radioului: 


— Echipa Delta Zebra Bravo. În fața numărului 138 pe strada 
Freshfield este o dubă Ford Transit. Vă rog interceptațţi-o. Apoi se 
întoarse spre Nick Nicholl: Dă-i drumul! Trage în faţa lui! Blochează-l! 

Își desfăcu centura de siguranţă. Într-o secundă ajunseră în dreptul 
dubei și Emma-Jane deschise ușa înainte ca mașina să oprească. 
Cobori și trase de portiera dubei, în partea șoferului. Era blocată. 

Auzi o sirenă. Văzu lumini albastre strălucind pe asfaltul negru. 
Auzi motorul dubei pornind. Mâna îi fu aproape smulsă când duba 
dădu brusc înapoi. Urmară un bubuit și un scrâșnet de metal pe metal. 
Își simţi iar braţul zvâcnind când duba acceleră spre Vauxhall. Aerul 
vibra de zgomotul puternic al motorului turat, de mirosul acru al 
cauciucurilor încinse și de socul izbiturii, când mașina zvâcni într-o 
parte. Îl auzi pe Nick strigând: 

— Stop! Poliţia! 

Apoi încă un zgomot de metal lovit. Emma-Jane nu dădu drumul 
portierei. Brusc, picioarele îi fură luate pe sus. Duba accelera în mod 
evident; făcu brusc la stânga, iar picioarele ei zburară în aer, apoi la 
dreapta. Către șirul de mașini parcate. Simţi că o apucă groaza. 

Apoi aerul îi ieși brusc din plămâni. Simți o presiune teribilă și auzi 
un sunet înfundat, ca și cum s-ar fi spart sticlă sau metal. În secundele 
de agonie înainte de a cădea în inconștiență, mâinile devenindu-i moi, 
corpul rostogolindu-i-se pe ciment, realiză că nu era nici sticlă, nici 
metal ceea ce auzise. Erau oasele ei. 

Nick o văzu întinsă pe asfalt și ezită un moment. Uitându-se în 
oglindă, zări o mașină de poliție mult în spatele său. În faţa lui, 
luminile din spate ale dubei aproape nu se mai vedeau. Fulgerător, 
acceleră pe urmele ei, ţipând în staţie: 

— Ofițer rănit! Avem nevoie de ambulanţă! 

În câteva secunde câștigă teren față de dubă. La baza dealului se 
vedeau luminile roșii ale semaforului, la intersecția cu Eastern. Duba 
va trebui să oprească, sau cel puţin să încetinească. 

Dar n-o făcu. În clipa următoare, Nick văzu niște faruri și, în câteva 
momente, un taxi Skoda lovi duba dintr-o parte. Auzi un sunet 
puternic, metalic, ca două pubele care se lovesc. 

Duba se învârti și se opri; din ea curgeau ulei și apă, claxonul ţipa, 
în jur era numai sticlă spartă, o roată era îndoită, aproape paralelă cu 


pământul și cu cauciucul spart. Skoda mai înaintă câțiva metri, în 
scrâșnet de fier, fumegând, urcă pe trotuar, se lovi de zidul unei case și 
fu aruncată înapoi. 

Nicholl opri mașina, sună la urgenţe, apoi sări și alergă la dubă. 
Dar când ajunse, își dădu seama că nu avea de ce să se grăbească. 
Parbrizul era spart și plin de sânge. Șoferul stătea prăbușit într-o parte, 
cu corpul parțial acoperind volanul, cu gâtul sucit și cu fața, cu răni 
deschise din loc în loc, lipită de geam, cu ochii închiși. 

Aburul continua să se ridice și se simțea miros de benzină. Nick 
Nicholl încercă să deschidă portiera îndoită, dar era blocată. Trase mai 
puternic, îngrijorat că duba ar putea lua foc, apoi și mai tare, cu toată 
forţa. În sfârșit, ușa se deschise câţiva centimetri. Era conștient de 
mașinile care se opreau; cu coada ochiului văzu doi oameni mergând 
la taxi, trăgând de portiera șoferului și un altul de cea din partea 
dreaptă. Nick trase și mai tare de ușa dubei; se deschise puțin mai 
mult. Și atunci văzu ceva ce strălucea în dreptul scaunului pasagerului. 

Un laptop, își dădu el seama. 

Nick examină îndeaproape fața bărbatului. Respira. Una dintre cele 
mai importante lecţii pe care le învățase la orele de prim-ajutor era să 
nu miște victima unui accident decât dacă aceasta era în pericol 
iminent. Se întinse peste bărbat și opri motorul. Nu era miros de ars. 
Se hotărî să aștepte, apoi merse în partea cealaltă a dubei și luă 
laptopul; inspirat, nu îl atinse decât folosind batista. 

Apoi, îngrijorat din cauza Emmei-Jane, întrebă prin stație dacă au 
sosit ambulanţele. Concomitent, auzi sirenele. Și, pe lângă grija pentru 
tânără, mai avea una: Roy Grace nu va fi cel mai fericit șef când va auzi 
despre acest accident. 

La ora 23, Roy Grace își parcă mașina Alfa Romeo pe singurul loc 
liber din faţa unui magazin de mobilă retro, cu luminile stinse. Cobori, 
încuie mașina și rămase nemișcat în lumina portocalie a felinarelor, în 
fața porţilor din fier forjat ale clădirii în care locuia Cleo Morey. Timp 
de câteva minute se uită la interfon, simțindu-se confuz. O parte din el 
era furioasă, o altă parte se întreba ce va spune ea. lar o altă parte era 
pur și simplu deprimată. 

Pentru prima dată de când dispăruse Sandy, simţea ceva pentru o 
altă femeie. În cele câteva momente în care fusese treaz noaptea 
trecută și nu se gândise la uciderea lui Janie Stretton, îndrăznise chiar 
să viseze că ar putea începe o nouă viaţă. Și că aceasta ar fi putut fi 
alături de Cleo Morey. 

Apoi sosise mesajul ei. 

Logodnic. 

Ce dracu' vroia să însemne asta? Cine era tipul? Vreun frumușel 
din mediul ei bogat, cu care mama și tata erau de acord? Cu un 
Porsche și moșie la țară? Cum naiba uitase să-i spună că era logodită? 
Și acum de ce mai vroia să îl vadă? Să își ceară scuze pentru noaptea 
trecută și să îi spună că sărutul din taxi fusese o greșeală imensă, la 
beţie, și că trebuia să se comporte matur de vreme ce erau nevoiţi să 
lucreze împreună? 

lar el de ce venise? Nu ar trebui să fie aici. Ar trebui să fie ori la 
birou, ori spre casă, la culcare, pentru a fi odihnit la ședința de mâine 
dimineaţă. Și să se intereseze și de procesul lui Suresh Hossain. 

În minte îi tot zăbovea interogatoriul lui Tom Bryce. Ca parte din 
pregătirea sa din ultimii ani, Grace se dusese la mai multe cursuri de 
psihologie, dar nu le găsise niciodată foarte utile. Puteau să ofere 
informaţii în cazul în care trebuia să aleagă între trei suspecți, dar 
nimic din ceea ce învățase nu îl ajuta să afle dacă în acest moment 
Tom Bryce făcea pe îngrijoratul sau chiar era speriat. 

Dar omul spusese cu siguranţă o minciună. 

„Aţi remarcat vreo schimbare în comportamentul doamnei Bryce, 
în ultimele luni? 


Nu, deloc.” 

Ce vroia să însemne asta? Bryce ascundea ceva. Oare o bănuia că ar 
fi avut un amant? Sau că îl părăsise? Și în ciuda simpatiei pe care o 
simțea pentru acest bărbat, ezitarea, minciuna aceasta strecurase 
suficientă îndoială în mintea lui Grace pentru a-l împiedica să apese 
pe buton și să genereze o căutare la nivel general a lui Kellie Bryce. Îi 
va sugera lui Alison Vosper dimineaţă să îi ceară lui Cassian Pewe să 
investigheze dispariției femeii. Și, cu puţin noroc, nenorocitul 
îngâmfat va termina mânjit pe toată fața încă de la prima sa misiune. 
Ce drăguţ va fi! 

Se uită la interfon și simţi fluturași în stomac. „Revino-ţi, omule!” 
Stătea aici, în fața ușii, ca un adolescent! La 23.30, într-o duminică 
amâărâtă! 

Brusc, se simți obosit. Secat. Pentru un moment, îl apucară nervii — 
nervi pe Cleo și pe el fiindcă fusese atât de slab încât să vină aici - și fu 
tentat să se întoarcă la mașină și să plece acasă. Se întoarse, își căută 
cheile în buzunar și tocmai se pregătea să le scoată când auzi vocea ei, 
ciudat distorsionată de interfon. 

— Bună! 

Și vocea îi făcu ceva. Pur și simplu îl energiză. 

— Pizza! spuse el cu un accent italian prost. Aţi comandat o pizza? 

Ea râse. 

— Intră în curte și fă la dreapta. Numărul 6, la capătul din stânga! 
Sper că nu ai uitat să pui și pește! 

Încuietoarea se deschise cu un sunet ascuţit. Împinse ușa grea, 
căutând în buzunar când își aduse aminte de guma de mestecat; își 
băgă o lamă în gură în timp ce mergea pe cărarea de piatră, luminată 
de un șir de felinare. Când ajunse la apartamentul ei, puse la loc guma 
în hârtia în care fusese împachetată și o ascunse în buzunar. 

Ușa se deschise înainte ca el să apese pe sonerie și apăru Cleo; era 
în picioarele goale, cu blugi strâmți și o bluză largă, cu o parte din păr 
strâns în coadă, restul lăsat liber. Avea fața palidă, aproape fără 
machiaj, dar arăta mai frumoasă ca niciodată. Ea îl întâmpină cu un 
zâmbet umil, cu o privire care părea puțin vinovată, ca a unui copil 
care a făcut o năzbâtie. 

— Bună, spuse ea și ridică puţin din umeri. 


Grace ridică și el. 

— Bună. 

Urmă o tăcere ciudată, ca și cum fiecare ar fi așteptat din partea 
celuilalt un sărut. Nici unul nu se mișcă însă. Ea se dădu la o parte, 
aşteptă ca el să treacă pragul și închise ușa în urma lui. 

El intră într-o cameră mare, luminată palid cu mai multe lumânări 
și cu niște spoturi ultramoderne; în aer se simțea o aromă puternică, 
puţin dulce, lemnoasă, feminină și foarte seducătoare. Încăperea avea 
o rezonanţă pozitivă și se simţi instantaneu relaxat. Totul în jur purta 
amprenta lui Cleo: pereţi crem și o podea cu parchet lucios de stejar, 
două canapele roșii, mobilă neagră, lăcuită, picturi abstracte, ciudate, 
un televizor care părea scump; un CD cu muzică latino se auzea încet, 
dar pregnant, prin boxele negre, și ele moderne. Mai erau câteva 
plante exotice și, într-un acvariu pătrat, așezat pe măsuţa de cafea, un 
singur pește care înota printre ruinele unui templu grecesc scufundat. 

— Vrei un whisky? întrebă Cleo. 

— Cred că am nevoie de unul. 

— Cu gheaţă? 

— Multă. 

— Apă? 

— Doar o picătură. 

Roy se îndreptă către acvariu. 

— EI este Peștele, spuse ea. Pește, fă cunoștință cu detectiv căpitan 
Roy Grace. 

— Bună, Pește, replică el și, întorcându-se spre Cleo, adăugă: Am și 
eu un peștișor auriu. 

— Mi-aduc aminte, mi-ai spus. Marlon, nu-i așa? 

— Ce memorie bună! 

— Mda. E mai bună decât a unui peștișor. Am citit undeva că peștii 
nu pot ține minte ceva decât douăsprezece secunde. Uneori, eu pot să 
țin minte ceva toată ziua. 

Grace râse. Dar era un râs forțat. Atmosfera dintre ei era încordată, 
ca între doi boxeri în ring care așteaptă să înceapă prima rundă. 

Cleo ieși din cameră și Grace profită ca să se uite în jur. Se îndreptă 
spre o fotografie înrămată care stătea pe o măsuţă, lângă o plantă de 
plastic. În fotografie era un bărbat distins, de vreo cincizeci de ani, 


care semăna izbitor cu Cleo, lângă o femeie frumoasă, într-un costum 
elegant și cu o pălărie mare; în spate se vedeau mai mulți oameni 
îmbrăcaţi asemănător. Grace se întrebă dacă poza fusese făcută în loja 
regală de la Ascot, deși el unul nu fusese niciodată acolo. 

Apoi se îndreptă spre niște rafturi înalte cât peretele, pline cu cărți. 
Remarcă mai multe romane ale lui Graham Greene, o colecţie din 
jurnalele lui Samuel Pepys, câteva romane polițiste, majoritatea de lan 
Rankin, o carte de Jeanette Winterson, două de James Herbert, una de 
Alice Seebold, The Corrections de Jonathan Franzen, câteva volume de 
Tom Wolfe, biografiile lui Maggie Thatcher și Bill Clinton și, spre 
surprinderea sa, un exemplar din The Occult de Colin Wilson. 

Cleo se întoarse în cameră cu două pahare în care se auzea gheața. 

— Citești mult? întrebă el. 

— Nu suficient, dar cumpăr cărți foarte des. Tu? 

Îi plăcea să citească și de fiecare dată când intra într-o librărie 
cumpăra mai multe volume, dar de puţine ori ajungea să le citească. 

— Mi-aș dori să am timp. De cele mai multe ori citesc rapoarte. 

Îi întinse un pahar înalt, plin cu whisky și gheaţă, apoi se așezară 
pe canapea, lăsând spaţiu între ei. Ea își ridică paharul cu vin alb. 

— Mulţumesc că ai venit. 

El ridică din umeri, întrebându-se cu ce bombă are de gând să îl 
lovească. Dar, în loc de asta, ea spuse: 

— Noroc, urecheatule. 

— Urecheatule? 

— Și ţie, năsosule! 

EI se încruntă. 

— Nu știi asta? 

— Nu. 

— Noroc, urecheatule, reluă ea. Și ţie, năsosule. Dă-i pe gât, un- 
doi. 

Ridică paharul și luă o înghiţitură mare. Dând din cap de uimire, 
Grace luă o gură de whisky; era periculos de bun. 

— Ce înseamnă asta? Dă-i pe gât, un-doi? 

— Așa se zice; trebuie să te învăţ. 

El se uită la Cleo, apoi la pahar, mai luă o înghiţitură și schimbă 
subiectul. 


— Și, vrei să îmi spui acum despre... hm... Domnul Potrivit? 
Logodnicul tău? 

Cleo mai luă o gură de vin. El o urmări, plăcându-i modul în care 
bea, fără să guste ca o păsărică, ci cu înghiţituri sănătoase. 

— Richard? 

— Ăsta e numele lui? 

— Nu ţi-am spus cum îl cheamă? întrebă ea uimită. 

— Nu. De fapt, ai cam uitat. Și la întâlnirea anterioară. 

Ea se uită în paharul cu vin ca și cum ar fi văzut acolo niște ruine 
antice. 

— Dar toată lumea știe despre el! Adică... am crezut... am fost 
sigură că știi. 

— Ei, eu nu sunt toată lumea. 

— Îi înnebunește de luni de zile pe cei de la morgă. 

Grace roti cuburile de gheață în pahar. 

— Cred că nu prea înțeleg. 

— Numărul patruzeci și doi, spuse ea. Înţelesul tuturor? Ghidul 
autostopistului galactic? 

— Mda, spuse el căzându-i fisa. 

Se întrebă pentru o secundă dacă nu cumva Cleo era beată. Dar nu 
părea să fie. Nici măcar ameţită. 

— Îmi pare rău, m-ai pierdut aici. Ai un logodnic care înnebunește 
pe toată lumea? 

— Am crezut că știi, spuse ea, arătând foarte umilă dintr-o dată. La 
dracu’! Nu știai, nu-i așa? 

— Nu. 

Ea își goli paharul. 

— O, Doamne! Apoi înclină paharul ca și cum ar fi căutat ultimele 
picături din prețioasa băutură. De fapt, cuvântul „Doamne” nu ar 
trebui folosit aici, adăugă ridicând din umeri. 

— Vrei să mă pui la curent? 

— Vrei toată povestea cu Richard? 

— Ar putea fi un punct de plecare. 

— L-am întâlnit în urmă cu trei ani; este avocat. A venit la morgă 
deoarece vroia să vadă un cadavru într-un caz de crimă la care lucra. 
Ridică paharul așteptând, apoi păru dezamăgită când văzu că e gol. 


Mi-a plăcut de el; am început să ieșim împreună; părinții mei îl 
plăceau; fratele și sora mea credeau amândoi că e simpatic și, acum un 
an și jumătate, ne-am logodit. Dar cu ceva timp în urmă am descoperit 
că am un rival. Dumnezeu. 

— Dumnezeu? 

Ea încuviinţă. 

— L-a găsit pe Dumnezeu. Sau Dumnezeu l-a găsit pe el. Nu 
contează. 

— Norocosul Richard, spuse Grace. 

— Foarte norocos, răspunse ea cu o urmă de ironie. Îi invidiez pe 
cei care îl găsesc pe Dumnezeu; ce drăguţ să îți poţi lăsa toate 
îndatoririle în seama lui Dumnezeu. Brusc, se ridică. Mai vrei whisky? 

Grace se uită la pahar, care era pe trei sferturi plin. 

— Nu, mulțumesc. Trebuie să conduc înapoi. 

Cleo ieși din cameră, se întoarse cu paharul plin și se așeză pe 
canapea, de data aceasta mult mai aproape. 

— A început să mă ducă la o biserică interesantă din Brighton, 
spuse ea. Dar nu era stilul meu. Am încercat, pentru că atunci îl 
iubeam, dar toată chestia asta nu a reușit decât să ne depărteze unul 
de altul. 

— lar soluţia lui a fost să se roage și mai mult? 

— Da. Știi, ești chiar inteligent. Pentru un poliţist. 

Grace îi aruncă o privire încruntată, dar nu își putu reține un 
zâmbet. 

— Mersi mult. 

Ciocniră paharele. 

— A început să mă îndemne să îngenunchez lângă el, să mă rog 
timp de o oră, uneori mai mult, să îi cerem lui Dumnezeu să ne facă 
relația mai bună. După un timp nu am mai rezistat. 

— De ce? 

— Pentru că nu cred. 

— În nimic? 

— Îmi petrec zilele tăind cadavre; știi cu ce mă ocup. Până acum, 
nu am găsit nici un suflet. Mai bău niște vin. Tu crezi? 

— Cred într-o formă de existență după moarte. Dar am o problemă 
cu religia. 


— Atunci, suntem în aceeași barcă, spuse ea. 

— Am văzut că ai cartea lui Colin Wilson, The Occult. 

— Toate chestiile astea mă intrigă. Știu că tu ești pasionat, și e OK. 
Poţi să crezi în stafii, într-o lume a spiritelor, dar nu este neapărat 
nevoie să crezi într-un Dumnezeu unic. Corect? 

Grace încuviință. 

— Am rupt relaţia cu Richard în urmă cu șase luni, dar el nu poate 
accepta acest lucru. Este convins că Dumnezeu va repara lucrurile 
între noi. Își petrece din ce în ce mai mult timp rugându-se ca 
Dumnezeu să îl ajute în cazurile sale în loc să citească documentaţia. 
Îmi pare rău; mă uit la toate prostiile care se întâmplă în lume și 
majoritatea sunt cauzate de oameni convinși că Dumnezeul lor e cel 
mai bun. Câteodată cred că viziunea lui Richard asupra lui Dumnezeu 
nu este prea departe de cea a unui atentator sinucigaș musulman. Face 
parte din sistemul ăsta blestemat de credință, că nu viața asta 
contează, ci cea de pe urmă. Ce ideal tâmpit! Putem schimba 
subiectul? 

Grace mai bău din whisky. 

— Despre ce ţi-ar plăcea să vorbim? 

Cleo își puse paharul jos, apoi îl luă și pe al lui. Îi înconjură gâtul 
cu braţele și îi șopti la ureche: 

— Ce ar fi dacă nu vorbim deloc câteva minute? 

Apoi își apăsă buzele pe ale lui. Erau moi, incredibil de moi; el îi 
respiră parfumul lemnos, mireasma părului proaspăt spălat, îi simţi 
limba moale, dulce, adânc în gura sa, o simţi trăgându-l din ce în ce 
mai aproape de ea, ca și cum l-ar fi prins în mreje de mătase. 

Și cumva corpurile li se uniră, buzele nu se mai despărțiră; urcau 
pe scări - una, două, nu mai număra; traversară o podea de lemn, apoi 
un covor gros. El Divo cântau în continuare, acum o melodie lentă de 
jazz. Lumânări, cu flăcările tremurând, mărgineau pereţii, iar ea îl tot 
săruta, explorându-i dinţii cu limba, apoi cerul gurii, apoi duelându-se 
cu limba lui până când simți... O, Doamne, un foc în abdomen... 
explodând... 

Un curent electric îi trecea prin piele, împrăștiind săgeți prin tot 
corpul. Deschise ochii și văzu ochii ei albaștri zâmbindu-i. Îi desfăcea 
cămașa și apoi își apăsă brusc gura moale, umedă și caldă pe ochii lui. 


Era ca și cum cineva stinsese lumina. Îl sărută pe frunte, apoi din nou 
pe buze. Și din nou. Era atât de bine, încât îl durea. 

De câteva ori în ultimii ani sunase la un număr de la mica 
publicitate din Argus și ajunsese în câte un apartament urât din 
Brighton. O dată, o fată grasă, spaniolă, îl masturbase. Altă dată, cu o 
thailandeză făcuse sex oral. Și a treia oară, jenantă, când aproape că 
nu se excitase, cu o localnică cu vocea răgușită și fără sâni. 

Poate pentru că, în mintea sa, Sandy era prezentă alături de el. Dar 
acum ea nu era aici. 

Degetele suple ale lui Cleo erau pe cureaua lui. Un alt sărut pe gât, 
chiar sub bărbie. Auzi sunetul cataramei. Un nou sărut tot pe gât, de 
data asta mai jos. Apoi simți ușurarea cauzată de pantalonii 
descheiați, îi simți mâinile în boxerii lui, atât de calde și de incredibile; 
delicioase, senzuale și reci în același timp. 

— O, Doamne! exclamă el, simțindu-se aproape în delir de excitat. 
Dar era hotărât să dureze mult, mult. 

Ea îi zâmbi; cel mai murdar și mai pervers zâmbet pe care îl văzuse 
până acum. Apoi se întoarse la nasturii cămășii lui, desfăcându-i pe 
rând și dând la o parte cămașa. Își lipi buzele de sfârcul lui drept, iar el 
crezu că va muri. Ea continuă să îl sărute încet, stabilindu-și propriul 
ritm, atât de lent și de înnebunitor. Îl ciupi de sfârcul stâng cu 
degetele, încet, apoi mai ferm, uitându-se în ochii lui cu acel zâmbet 
pervers, minunat, incredibil... 

Atât de incredibil... 

Pervers... 

lar el era atât de excitat, că nu mai putea îndura. Limba ei îl apăsă 
în buric. Cu mâinile îi trăgea pantalonii și boxerii în jos, peste pulpe, 
până la pantofi. Apoi îl luă în gură. 

Aerul îi ieși din plămâni, aer din adâncul sufletului, dintr-un loc 
sau o zonă despre care nici nu mai știa că există, despre care credea că 
murise de mult. Își lăsă mâinile să alunece sub bluza ei; îi simți carnea 
moale de pe abdomenul tare; ridică încet bluza, nevrând ca momentul 
să se termine, dorindu-și doar să rămână acolo întotdeauna, scoțându- 
i bluza mereu, în fiecare zi, oră, minut, secundă, nanosecundă, 
picosecundă a vieții sale. Să îngheţe acest moment. 


Apoi îi atinse sânii. Nu avea sutien. Erau mari, mult mai mari decât 
își imaginase. Fermi, rotunzi, niște sâni atât de excitanţi; ea gemu 
când îi atinse, apoi îl luă din nou în gură, mai adânc, mai puternic. 

Câteva minute mai târziu, el încă încălțat și cu pantalonii și boxerii 
în jurul gleznelor, erau întinși pe cuvertura cu model de leopard de pe 
patul ei. Se uitară în tăcere unul la celălalt. Își puse mâinile în jurul 
umerilor ei, simțindu-i oasele puternice, forma spatelui, pielea caldă și 
se gândea - încerca să nu o facă, dar nu se putea abţine - cât de 
diferită era de Sandy. Nu mai bună, doar diferită. 

Amintiri despre Sandy începură să îi apară în minte. Comparaţii. 
Sandy era mai scundă; avea corpul mai cărnos, mai puţin tonificat; 
avea sâni mai mici, cu o altă formă, cu sfârcuri mai mari, roz. Ale lui 
Cleo erau mai mici, ca niște butoane roșii. Părul pubian al lui Sandy 
era castaniu, un hăţiș des. Al lui Cleo era culoarea grâului, tăiat scurt. 
Era toată peste el, cu membrele ca ale unui cal de rasă, mișcându-se, 
șoptind: 

— Roy, ești minunat. Doamne, Roy, vroiam asta de atât timp! Fă 
dragoste cu mine. 

Și el o trăgea spre sine, incapabil să se sature de ea, ca și cum ar fi 
fost pierdut într-un basm. Ea încercă să îl tragă înăuntru, dar el nu era 
gata, nu încă. Trecuse atât de mult timp; încerca să își amintească, 
trebuia să se abţină, trebuia să își aducă aminte cum să se abţină. 

Trebuia cumva să încetinească totul. Să o mulțumească întâi pe ea. 
Aceasta fusese întotdeauna regula lui cu Sandy și cu puţinele iubite cu 
care se culcase înaintea ei. 

O dădu la o parte, atingându-i ușor sânii cu buzele, apoi stomacul, 
trecând cu limba peste firele de păr ca grâul, apoi gustându-i 
umezeala, respirând-o; avea un gust, un miros incredibil, mai 
tulburător decât parfumul cu care se dădea. 

Gemea. 

O, Doamne, avea un gust atât de bun, atât de bun, extraordinar de 
bun! 

Telefonul începu să sune. 

Ea chicoti. Telefonul insistă. Apoi se opri. El intră mai adânc cu 
limba. 

— Roy! șopti ea. Roy! Oh, Roy! O, Doamne, Roy! 


Se auziră două sunete ascuţite: telefonul lui. Un mesaj. 
Dar lui Grace nu îi mai păsa de nimic. 


64 


Chris Willingham se uita la bărbatul isteric, cu vomă pe tricou, 
care stătea în ușă și urla la el, încercând să își amintească de la 
ultimele cursuri cum trebuia să acţioneze într-o astfel de situație. 

— Trebuie să faci ceva! Te rog, trebuie să faci ceva! Trebuie să mă 
ajuţi să îmi găsesc soţia! 

„Vorbește încet”, își aduse el aminte. Acesta era primul lucru. Cu o 
voce calmă, spuse: 

— Ce s-a întâmplat, mai exact? 

— Țipă. E îngrozită până în adâncul sufletului, ai înțeles? Tom 
Bryce intră în cameră și îl apucă de umeri. Trebuie să faci dracului 
ceva! 

Tânărul agent se înecă de la mirosul de vomă. Păstrându-și tonul 
potolit, reluă: 

— Spuneţi-mi, domnule Bryce, ce s-a întâmplat? 

Tom Bryce se întoarse și ieși din cameră. 

— Vino, vino să vezi! E pe calculatorul meu! Agentul îl urmă pe 
scări, în biroul mic plin de cărţi, hârtii și fotografii înrămate ale soţiei 
și copiilor. Văzu un laptop pe birou, deschis, dar cu ecranul gol. Tom 
Bryce apăsă o tastă și apăru căsuţa poștală. 

Duhoarea de la vomă era și mai puternică aici și Willingham, 
concentrându-se asupra calculatorului, călcă cu grijă peste mizeria de 
pe covor. Se uită la Bryce cum se așază la calculator, se uită la ecran, se 
încruntă, apoi caută ceva. 

— Era aici, spuse Tom. Era aici, un mesaj cu un fișier atașat. lisuse, 
unde dracului este? 

Willingham nu răspunse; pentru o secundă, Tom păru că se 
calmează. Apoi se neliniști din nou. 

— Era aici!! 

Se holba la ecran, nevenindu-i să creadă. Nenorocitul de mesaj 
dispăruse. Încercă să îl caute, folosind fiecare cuvânt pe care și-l 
aducea aminte din text. Dar nu apăru nimic. Încercă și alte variante, 
cu capul sprijinit în mâini, sughițând. 


— Te rog, ajută-mă! Fă ceva, te rog! Găsiţi-o, faceţi ceva! O, 
Doamne, ar fi trebuit să o auziţi! 

— Aţi văzut-o pe ecran? 

Tom încuviință. 

— Dar acum nu mai este? 

— Nuuuu. 

Willingham puse la îndoială sănătatea mintală a bărbatului. Își 
imagina lucruri? Ceda sub presiune? 

— Haideţi să o luăm de la capăt, domnule. 

Încercând să rămână calm, Tom îi povesti exact ceea ce văzuse și ce 
îi spusese Kellie. 

— Dacă ați primit un mesaj, spuse agentul, înseamnă că trebuie să 
existe undeva în calculatorul dumneavoastră. 

Tom căută în dosarul cu mesaje șterse, în cel în care intrau de 
obicei spam-urile, apoi în restul dosarelor. Dispăruse. Și, pentru o 
secundă, începu să se întrebe dacă nu cumva își imaginase totul. Dar 
nu și urletul. În nici un caz. Se întoarse către agent. 

— Vă gândiţi că probabil mi-am imaginat, dar nu este așa. Am 
văzut. Indiferent cine sunt oamenii ăștia, se pricep la tehnologie. S-a 
mai întâmplat; am primit săptămâna asta niște mesaje care au 
dispărut, ștergându-mi și toată baza de date. 

Willingham rămase nemișcat, fără să știe dacă să creadă sau nu. 
Bărbatul arăta rău, dar nu părea nebun, ci doar șocat. Cu siguranţă, 
ceva se întâmplase, dar din cunoștințele sale limitate privind 
calculatoarele, mesajele electronice nu dispăreau. Poate că nu le mai 
găseai, asta i se întâmplase și lui. 

— Să încercăm din nou, domnule. Să luăm toate fișierele, pe rând. 

Trecuse de miezul nopţii când terminară. Tot nu găsiseră mesajul. 
Tom se uită la el, implorându-l. 

— Ce vom face? 

Agentul se gândi. 

— Putem încerca să sunăm la Departamentul IT, dar mă îndoiesc 
că mai este cineva acolo la ora asta, duminică noapte. Ce ar fi să 
telefonăm echipei de suport tehnic a furnizorului dumneavoastră de 
internet? Au program non-stop? Apoi se încruntă. Eu... De fapt... ar 
trebui să vorbesc întâi cu detectivul Grace referitor la asta. 


— Lasă-mă să încerc, spuse Tom. 

Căută numărul și îl formă. Robotul îi ceru să aștepte. După zece 
minute de muzică, o voce cu accent indian, dornică să îl ajute, îl 
întrebă ce dorește. După încă zece minute care lui i se părură zece ore, 
vocea reveni și îi transmise că nu găsise nici urmă de mesaj sau fișier 
atașat. 

Tom trânti furios telefonul. Cu un ton care arăta că devine sceptic, 
agentul îl întrebă: 

— Care au fost cuvintele exacte pe care vi le-a spus soţia 
dumneavoastră? 

Încercând cu disperare să gândească logic, Tom cită cât de corect 
izbuti: 

— „Nu spune poliţiei. Fă exact cum îţi spun ei. Altfel, va fi rândul 
lui Max, apoi al Jessicăi. Te rog, fă exact ce îţi spun ei. Nu trebuie să 
spui nimic poliției. Ei vor ști dacă o faci.” 

— Cine sunt „ei? 

— Nu știu, răspunse Tom, simțindu-se cumplit de neajutorat. 

Willingham scoase staţia digitală. Tom îi dădu imediat peste mână: 

— Nu! 

Între ei se lăsă o tăcere lungă. Pe calculator intrară câteva mesaje. 
Tom verifică. Nimic. În sfârșit, Willingham spuse: 

— Cred că ar trebui să fac un raport despre asta. 

— Nu! strigă Tom. 

— Va fi sigur, domnule; nu îl înregistrez decât în sistemul poliţiei. 

— Nu! 

Uimit de vehemenţa bărbatului, agentul ridică mâinile. 

— Bine, domnule, nici o problemă. Zâmbi. Ce ar fi să prepar câte o 
ceașcă de ceai sau de cafea și să ne gândim ce să facem în continuare? 

— Cafea, spuse Tom. Cafeaua ar fi foarte bună, mulțumesc. Neagră, 
fără zahăr. 

Agentul părăsi camera. Tom continuă să se uite la ecran; întreaga 
sa viață era undeva dincolo de el. Apăru un nou mesaj. Era de la 
Scarablnc.com. Instantaneu, îl deschise. 


„Felicitări, Tom! Pricepi repede! Acum ieși din casă, ia mașina lui Kellie, mergi către nord, 


pe A23, și așteaptă ca ea să te sune. Nu îmi place că îmi ignori instrucțiunile de a nu vorbi cu 


poliția. Dacă spui un cuvânt, un SINGUR cuvânt noului tău prieten, menajera ta polițistă, 
atunci, prietene, nu îţi vei mai vedea niciodată soția. Nu încerca să răspunzi la acest mesaj. Și 


nu te obosi să cauţi camera ascunsă - te uiţi acum la ea." 

Cleo îi zâmbi; faţa îi era atât de caldă și de frumoasă în lumina 
lumânărilor. O melodie lină se auzea în fundal. Roy Grace îi putea 
simți respirația calmă și dulce pe faţa lui. 

— Nu a fost rău, șopti ea. 

— Pentru un polițist? 

Îi dădu un pumn în joacă. Apoi îi luă faţa în mâini și îl sărută pe 
gură. Patul era atât de confortabil, Cleo era atât de plăcută, era atât de 
bine să fie cu ea; era ca și cum ar fi știut-o de ani de zile, ca și cum ar fi 
fost cei mai buni prieteni din toată lumea. 

Îi mângâie pielea și o căldură se născu iar înăuntrul său; se simțea 
împăcat pe deplin. Era, cel puţin pentru moment, într-un loc pe care 
nu crezuse că îl va mai regăsi în viața sa. Apoi își aduse aminte că mai 
devreme îi sunase telefonul, că primise un mesaj pe care îl ignorase 
deși nu trebuia, și se uită la ceasul de lângă pat. 

1.15. 

„La naiba! 

Se ridică, pipăi pe jos, găsi telefonul și îl duse la ureche, ascultând 
căsuţa vocală. Era Glenn, care îi spunea să îl sune dacă primește 
mesajul înainte de miezul nopții, iar dacă nu, vor vorbi dimineaţă. 
Ușurat, puse telefonul la loc. 

— Îmi pare bine că ai venit, șopti Cleo. 

— M-a atras remarca ta despre Glenfiddich, atâta tot. Nu îi pot 
rezista. 

— Deci chiar sunteţi atât de superficial, detectiv căpitan Roy 
Grace? Faceţi orice pentru o băutură gratis? 

— Mda. Și poate că eram puţin curios cu privire la logodnicul tău. 
Cât de superficial mă face asta? 

Brusc, trase aer în piept când ea îi luă testiculele între degete. 

— Știți cum se spune, domnule detectiv căpitan? întrebă ea calm, 
strângându-l ușor. 

Gemând de plăcere - și de puţină durere - el răspunse: 

— Ce se spune? 


— Când ai testiculele unui bărbat în mână, inima și mintea 
acestuia le vor urma. 

Ea slăbi strânsoarea puțin, iar el expiră scurt, relaxat. 

— Și, îmi spui ce planuri ai cu mine pentru restul nopții? șopti el. 

Ea mări presiunea, apoi îl sărută: 

— Nu ești în poziţia de a negocia, oricare ar fi planurile mele! 

— Cine negociază? 

— Păi, tu crezi că o faci! 

Ea își îndepărtă mâinile, coborî din pat și traversă camera. El îi 
urmări corpul gol, suplu, picioarele lungi, fundul tare, rotund și alb, 
privind-o până ce ea ieși din cameră. Apoi își puse mâinile sub cap și 
se lăsă pe spate, pe o pernă moale și pufoasă. 

— Cu multă gheață! spuse el tare. 

Ea se întoarse în câteva minute cu două pahare mari și îi dădu lui 
unul. Se urcă în pat lângă el, ridică paharul și dădură noroc. Cu un 
semn din cap, ea spuse: 

— Noroc, urecheatule! Și ţie, năsosule! Dă-i pe gât, un-doi. 

Apoi își goli paharul pe jumătate. El îl ridică pe al său. 

— Noroc, urecheatule! răspunse și luă o gură bună de băutură. 

Ziua de mâine era la milioane de kilometri distanță. Ochii ei, care 
se uitau fix în ai lui, străluceau. 

— Deci, ai venit doar pentru că vroiai să știi despre logodnicul 
meu. Acesta este singurul motiv, domnule detectiv căpitan Roy Grace? 

— Nu îmi mai spune așa! 

— Și cum vrei să îți spun? Sexosul de la capătul universului? 

Zâmbind, el replică: 

— Ar fi foarte bine. Dar și Roy, simplu, ar fi minunat. 

Ea duse paharul la buze, apoi se aplecă spre el, îl sărută senzual și 
îi împinse în gură un cub de gheaţă cu aromă de whisky. 

— Roy! E un nume frumos. De ce ţi-au spus părinţii tăi Roy? 

— Nu i-am întrebat niciodată. 

— De ce nu? 

El ridică din umeri. 

— Nu m-am gândit niciodată. 

— Și mai spui că ești detectiv! Eu am crezut că investighezi totul. 

— De ce părinţii tăi ţi-au spus Cleo? 


— Pentru că... Râse ușor. De fapt, și mi-e jenă să spun, fiindcă 
romanele preferate ale mamei erau cele din seria Cvartetul din 
Alexandria. Mie mi-a pus numele după unul dintre personaje - Clea - 
doar că tatăl meu l-a dictat greșit în registrul de la biserică. A pus un 
„0” la sfârșit în loc de „a” și așa a rămas. 

— Nu am auzit niciodată de Cvartetul din Alexandria. 

— Haide, trebuie să le fi citit! 

— Probabil că am avut o copilărie tare tristă. 

— Sau una petrecută greșit? 

— Tu știai să joci poker la doisprezece ani? 

— Exact ce spuneam! Doamne, trebuie să te educ! Cvartetul din 
Alexandria e o serie de patru romane scrise de Lawrence Durrell; 
povești foarte frumoase, legate între ele. Justine, Balthazar, Mountolive 
și Clea. 

— Trebuie să fie frumoase dacă... 

— Dacă ce? 

— Dacă au dus la tine. 

Apoi îi sună telefonul. De data aceasta răspunse. Fără tragere de 
inimă. 

Două minute mai târziu, tot fără tragere de inimă, era în picioare, 
punându-și șosetele în grabă, neîndemânatic. 

— Te sperii ușor, nu-i așa, Kellie? 

Orbită de lumina din ochii ei, Kellie se zvârcoli în legăturile care o 
țineau, încercând să se tragă înapoi în scaun, să se depărteze de 
picioarele gândacului negru, hidos, pe care americanul gras îl îndrepta 
spre faţa ei. 

— Nuuu! Te rog, nuuuuuu! 

— E unul dintre animalele mele de companie. 

— Ce vrei de la mine? Ce vrei? 

Brusc, el îndepărtă gândacul și întinse spre ea o sticlă de votcă. 

— Ceva de băut? 

Ea își întoarse fața. Tremura. De groază. De foame. De efort. 
Lacrimile îi curgeau pe obraji. 

— Știu că vrei să bei, Kellie. Gustă puţin, o să te simţi mult mai 
bine. 

Dorea cu disperare sticla aia, să îi pună gâtul la gură și să bea tot. 
Dar era hotărâtă să nu îi dea satisfacția asta. Cu colţul ochiului, în 
strălucirea luminii, încă mai putea vedea picioarele care se mișcau. 

— la doar o gură. 

— Vreau să îmi văd copiii, spuse ea. 

— Cred că vrei mai mult votca. 

— Du-te dracului! 

Văzu o umbră, apoi simţi o palmă puternică pe obraz. Ţipă de 
durere. 

— Nu suport nici un rahat de la o curvă, ai înțeles? 

— Du-te dracului! 

Următoarea lovitură fu atât de puternică, încât o dărâmă pe partea 
cealaltă a scaunului. Se prăbuși cu o lovitură agonizantă pe podeaua 
tare ca piatra; durerea îi străpunse braţul, umărul, îi trecu prin tot 
corpul. Îi dădură lacrimile. 

— De ce îmi faci asta? Ce vrei de la mine? Ce vrei? 

— Ce ai zice de puţină ascultare? 

El ţinu gândacul în dreptul feţei ei, atât de aproape încât îi simțea 
mirosul acru. Îi simţi picioarele frecându-se de pielea ei. 


— Nuuuuuuu! Se agită, mișcându-se pe podea cu scaunul, lovindu- 
se, rănindu-se, fiecare părticică din corp durând-o. Nuuuu, nuuu, 
nuuu! Respirația îi devenea din ce în ce mai agitată, nereușind să mai 
tragă aer, isterică. Simţi că o apucă furia împotriva lui Tom. Unde era? 
De ce nu o găsise, de ce nu venise să o salveze? Apoi rămase 
nemișcată, cu ochii la lumina strălucitoare. 

— Te rog, spuse ea. Nu știu cine ești. Îmi vreau doar copiii. Și soțul. 
Te rog, dă-mi drumul. 

Trebuia să aibă legătură cu mesajul pe care îl primise Tom, cel 
despre care spusese poliţiei. 

— De ce m-aţi adus aici? întrebă ea, pentru a verifica. 

Liniște. 

— Eşti supărat pe mine? 

Vocea lui era de această dată blândă: 

— Doar pentru că nu te comporţi cum trebuie, Kellie. Mi-ar plăcea 
să cooperezi. 

— Atunci dă-mi dracului drumul! 

— Nu cred că este posibil în acest moment. 

Ea închise ochii, încercând cu disperare să gândească clar, să lupte 
cu dorința puternică de alcool. Doar o înghiţitură mică din acel Stoli. 
Dar nu îi va da grăsanului american această satisfacție. Niciodată, sub 
nici o formă, niciodată, niciodată, niciodată. 

Apoi dorinţa îi acapară creierul. 

— Te rog, pot să beau puţin acum? întrebă. 

În câteva secunde sticla era la buzele ei și ea dădea lichidul pe gât. 
Doamne, era bine! Poate că se înșelase cu privire la acest bărbat; poate 
că era bun până la urmă. Îi zâmbi cu recunoștință. 

— Vezi? Tot ceea ce vreau este să fiu drăguţ cu tine. Tu te porți 
frumos cu mine, eu mă port frumos cu tine. Ce nu înţelegi din asta? 

Ea dădu din cap. Brusc, când el îi luă sticla de la gură, se simți 
părăsită. Și din nou gândea clar. Simultan, fiecare film de groază pe 
care îl văzuse începu să i se deruleze în minte. Cine dracului era 
bărbatul acesta? Un ucigaș în serie? Ce are de gând să îi facă? Frica îi 
intrase în corp precum o creatură sălbatică. O va viola? O va tortura? 

„O să mor aici, în întuneric, fără să îi mai văd pe Jessica, Max și 
Tom din nou." 


Cum să tratezi cu o persoană ca asta? În filme văzuse că prizonierii 
încercau să stabilească o relaţie, o legătură cu cei care îi ţineau captivi. 
Stabilirea unei legături; le venea mult mai greu să îţi facă rău dacă 
ajungeau să te cunoască puţin. 

— Cum te numești? întrebă ea. 

— Nu cred că trebuie să te îngrijorezi cu privire la asta, Kellie. 

— Mi-ar plăcea să știu. 

— Te voi părăsi pentru o vreme. Cu puţin noroc, soțul tău ni se va 
alătura în curând. 

— Tom? 

— Te-ai prins! 

— Vine Tom? 

— Vine Tom. Nu vrei să te găsească zăcând așa, pe jos, nu-i așa? 

Ea dădu din cap. 

— O să te pun să stai drept. Să arăţi bine pentru cameră! 

— Cameră? 

— Mda. 

Simţindu-se puţin amețţită, cu vocea tremurând, întrebă: 

— Ce cameră? 

— Vei fi vedetă! 

La ora 1.25, în dormitor răsună glasul lui Jay-Z când telefonul lui 
Glenn Branson primi un apel. Întinse rapid mâna pentru a-l opri 
înainte să o trezească pe Ari, se lovi de paharul cu apă de pe noptieră 
și trânti telefonul pe jos. 

Se ridică pe întuneric, cu creierul puţin în ceaţă, și căută pe sub 
scaunul de lângă pat, unde căzuse telefonul; muzica se auzea din ce în 
ce mai tare. În sfârșit îl găsi și apăsă pe buton ca să răspundă. 

— Detectiv Branson, spuse el cât de încet putu, stând ghemuit, ca 
și cum acest lucru i-ar fi făcut vocea și mai neauzită. 

Era Tom Bryce care părea înnebunit. 

— Detectiv Branson, îmi cer scuze că te sun atât de târziu. 

— Nici o problemă. Numai o secundă... 

— Dumnezeule! spuse Ari. Vii acasă după miezul nopţii și mă 
trezești, iar acum mă trezești din nou. Cred că ar trebui să avem 
dormitoare separate. 

„Frumos mod de a începe o săptămână, se gândi mohorât Branson, 
îndreptându-se spre ușă. Intră în baia vopsită în portocaliu-deschis și 
închise ușa. 

— Îmi cer scuze. Acum vă ascult, spuse el, așezându-se gol pe 
scaunul de la toaletă, în lipsă de altceva. Se uită la ușa de sticlă a 
cabinei de duș, montată săptămâna trecută, și la gresia în dungi, 
nebunească, pusă vineri. Se mutaseră în casa asta în urmă cu trei luni. 
Era bine amplasată, la distanță scurtă atât de mare, cât și de zona 
rurală Saltdean, deși acum - îi spusese Ari - toți vecinii fierbeau 
deoarece se aflau la mai puţin de un kilometru de regiunea în care 
fusese descoperit cadavrul lui Janie Stretton. 

— Vreau să știu dacă această linie este sigură, spuse Tom Bryce, 
părând aproape de isterie. 

Se auzea un zgomot ca și cum s-ar fi aflat într-o mașină în mișcare. 
Branson se uită la ecranul telefonului; bărbatul suna de pe mobil. 
Încercând să îl calmeze, răspunse: 

— Aţi sunat pe telefonul meu de serviciu; toate semnalele sunt 
criptate. Linia este foarte sigură. 


Nu-i mai spuse însă că mobilul lui, probabil unul obișnuit, putea fi 
interceptat de oricine. 

— Unde sunteţi? 

— Nu vreau să vă spun. 

— Bine. Nu sunteţi acasă? 

— Nu. Nu este sigur să vorbesc de acasă; sunt microfoane. 

— Vreţi să ne întâlnim undeva? 

— Da. Nu. Da. Adică... trebuie să mă ajutaţi. 

— De aceea sunt aici, domnule Bryce. 

— De unde știu că pot avea încredere în dumneavoastră? Că tot ce 
vă spun va fi confidenţial? 

Branson se încruntă la această întrebare. 

— Ce asigurare aţi dori ca să vă simţiţi în siguranță? 

Urmă o tăcere lungă. 

— Alo? Domnule Bryce, sunteţi acolo? 

— Da. Vocea părea leșinată. 

— Aţi auzit întrebarea mea? 

— Nu știu dacă... dacă ar trebui. Nu cred că îmi pot asuma acest 
risc. 

Conversația se întrerupse. 

Glenn Branson formă numărul de pe ecran, dar intră direct căsuţa 
vocală. Lăsă un mesaj în care spunea că a sunat, apoi așteptă două 
minute, complet treaz, atent, dorindu-și ca Ari să fie mai 
înțelegătoare. Da, era greu, dar ar fi fost drăguţ dacă ea ar fi arătat 
puţin mai multă înţelegere. Ridică umerii. Ce dracului?! Poate că ar 
trebui să citească volumul pe care i-l cumpărase pentru Crăciun, 
Bărbații sunt de pe Marte, Femeile sunt de pe Venus, și despre care îi 
spusese că îl va ajuta să înțeleagă ce simte o femeie. Dar se îndoia că 
va înțelege vreodată cu adevărat ce doresc femeile. Bărbaţii și femeile 
nu veneau de pe planete diferite; veneau din universuri diferite. 

Formă din nou numărul lui Bryce. Din nou intră direct căsuţa 
vocală. Apoi formă numărul de acasă al acestuia, simțind brusc că îl 
cuprinde o frică pe care nu o putea defini. 


— A dispărut? întrebă Roy Grace care stătea lângă Branson în holul 
casei lui Tom Bryce, la ora 2.10, uitându-se uimit și furios la agentul de 


la Departamentul de Relaţii cu familia. Ce dracului vrei să spui cu „a 
dispărut”? 

— M-am dus sus să văd ce face și el nu mai era acolo. 

— Tom Bryce, fiica sa de patru ani și fiul de șapte ani au ieșit din 
casă și tu nu ai remarcat? 

— Păi... spuse neajutorat Chris Willingham. 

— La dracu, ai adormit în timpul serviciului, nu-i așa? 

— Nu, eu... 

Grace, care mesteca gumă pentru a masca mirosul de alcool din 
respirație, se uită la tânărul agent. 

— Trebuia să ai grijă de ei. Și să fii atent la el, ca fiind principalul 
nostru suspect. lar tu i-ai lăsat să plece? 

Agentul le povesti tot ceea ce se întâmplase în ultimele ore, 
inclusiv despre mesajul pe care Tom Bryce susţinea că l-a primit și care 
dispăruse din calculatorul acestuia. 

Grace venise direct de la Spitalul General din Sussex, unde tânăra 
polițistă în care își pusese atâtea speranțe, Emma-Jane Boutwood, era 
conectată la aparate și urma să intre în operaţie. Avusese neplăcuta 
sarcină de a le telefona părinţilor ei pentru a le spune că fiicei lor nu i 
se dădeau multe șanse de supraviețuire. 

Plecase fără nici o tragere de inimă de lângă Cleo, dar după ce 
aflase gravitatea rănilor Emmei-Jane, toate amintirile despre timpul 
petrecut împreună cu ea se șterseseră - cel puțin temporar - iar acum 
se simțea deprimat și foarte îngrijorat în privința Emmei-Jane. 

Şoferul dubei, deocamdată neidentificat, era încă inconștient la 
secția de terapie intensivă a aceluiași spital. Grace ordonase să se pună 
o gardă permanentă la salonul acestuia și lăsase instrucțiuni ca, în 
momentul în care acesta se va trezi, polițistul care va fi atunci de 
gardă să îl aresteze pentru tentativă de ucidere a unui ofițer de poliţie. 
Spera doar că acuzaţia nu se va transforma în omucidere. 

Între timp, Nick Nicholl îl aștepta în birou cu un laptop la care 
trebuia să se uite, iar Tom Bryce fugise pe furiș împreună cu cei doi 
copii ai săi; ce vroia să însemne asta? 

Și săptămâna nu începuse decât de două ore. Întorcându-se către 
Branson, spuse: 


— Telefonul pe care l-ai primit de la Bryce - ai spus că părea 
ciudat. Speriat? 

— Îngrozit. 

Grace se gândi un moment. 

— L-ai pus ieri să completeze o fișă pentru persoane dispărute? 

Branson încuviință. 

— Ai înregistrat-o? 

— Da. 

— Dă-i un telefon lui Nick, este la birou acum. Spune-i să se uite la 
înregistrare. Ar trebui să conțină adresele rudelor domnului Bryce și 
ale prietenilor. Un om înspăimântat nu va merge departe cu doi copii 
mici, în miezul nopţii. Ai dat mașina în urmărire? 

Chris Willingham și Glenn Branson se uitară la el buimaci. Era clar 
că nici unuia nu îi trecuse asta prin cap. 

— Ce dracu” se întâmplă? 

Glenn Branson, încercând să îl calmeze, spuse: 

— Roy, nu am știut cât de departe trebuie să mergem cu 
supravegherea lui. Chris era aici ca să îl ajute să facă față și să îi ofere 
protecţie. 

— Da. Și dacă îi dăm mașina în urmărire, îi putem oferi și mai 
multă protecție; graţie tuturor patrulelor aflate acum pe străzi. Care, 
știe și el, nu sunt chiar așa multe la această oră din noapte. 

— Să îi spun lui Nick să cheme și restul echipei? 

Grace se gândi un minut. Tentaţia de a-l da jos din pat pe Norman 
Potting era aproape irezistibilă, dar avea presentimentul că începuse o 
zi foarte lungă. Ar trebui să-i lase pe cât mai mulți dintre ei să se 
odihnească, astfel încât la ședința de la 8.30 să aibă niște oameni 
energici, în puteri. 

Realiză că trebuie să găsească un înlocuitor pentru Emma-Jane. Și 
cum va reacționa Alison Vosper la încă un accident cauzat de o 
urmărire a poliției? Şoferul de taxi era în spital cu răni minore, iar 
pasagerul său, care nu purta centura de siguranță, avea un picior rupt. 
Un reporter de la Argus era deja la spital și povestea se va afla în 
curând. 

„La dracu, la dracu, la dracu 

— Avem o problemă: nu știu numărul de înmatriculare al mașinii 
cu care a plecat, spuse Glenn Branson. 

— Păi, nu ar fi prea greu de obținut; ar trebui să existe niște acte 
ale mașinii în casă. 

Lăsându-i pe Branson să dea telefonul și pe Willingham să caute 
informaţiile despre mașină, Grace urcă la etaj, se uită în dormitorul 
copiilor, apoi în dormitorul cel mare, cu patul nefăcut. Nimic. Biroul 
lui Tom Bryce arăta mai promiţător. Căută printre dosarele de la 
serviciu, puse teanc lângă o cameră web pe un suport. Cotrobăi prin 
sertare, dar nu găsi nimic interesant, apoi se întoarse spre un fișet 
negru, înalt, de metal. 

Informaţiile pe care le căuta erau într-un dosar pe care scria 
„Mașini'. Nu toată munca de poliție necesita o diplomă în fizică 
atomică, își spuse el. 


Cincisprezece minute mai târziu, Grace și Branson erau într-un lift 
cu graffiti obscene pe pereţi și o pată de urină într-un colț, într-un 
bloc administrat de primăria din Whitehawk. Coborâră la etajul șapte, 
merseră pe coridor și sunară la apartamentul 72. După câteva secunde, 
o voce de femeie întrebă: 

— Cine este? 

— Poliţia! spuse Grace. 

O femeie cam la cincizeci de ani, obosită, îmbrăcată într-un capot 
și cu papuci în picioare, deschise ușa. Părea că în tinereţe fusese 
atrăgătoare, dar acum fața ei era lăsată și brăzdată de riduri; părul 
ondulat, tuns fără nici o formă, fusese blond, însă acum era aproape 
tot alb. Avea dinţii foarte pătaţi; după mirosul de ţigări, Grace își dădu 
seama că erau îngălbeniți de nicotină. În spatele ei, undeva în 
apartament, un copil ţipa. În aer se simţea un miros rânced de grăsime 
prăjită. 

Grace ridică legitimaţia de serviciu. 

— Detectiv căpitan Grace de la Departamentul de Criminalistică 
din Brighton. Dumnealui este detectiv sergent Branson. Sunteţi 
doamna Margaret Stevenson? 

Ea încuviinţă. 

— Sunteţi mama lui Kellie Branson? 


Ea ezită un moment, apoi spuse: 

— Da. Nu-i aici. Îl căutaţi pe Tom? Nu-i aici. 

— Ştiţi unde este? întrebă Grace. 

— Ştiţi unde este fiica mea? 

— Nu. Încercăm să o găsim. 

— Nu ar fi dispărut; nu și-ar fi părăsit copiii. Aproape că nici nu 
suporta să îi scape din vedere. Nici măcar nu vroia să îi lase cu noi. 
Tom a adus copiii aici în urmă cu o oră. A sunat la sonerie, i-a împins 
înăuntru și a plecat. 

— V-a spus unde se duce? 

— Nu. Mi-a spus c-o să sune mai încolo. 

Țipetele se înteţiră în spatele ei. Femeia se întoarse, neliniștită. 
Grace scoase o carte de vizită din portofel și o dădu. 

— Vă rog să mă sunațţi dacă aflați ceva despre el; aveți numărul 
meu de mobil. 

Ea luă cartea de vizită și întrebă: 

— Doriţi să intraţi? O ceașcă de ceai? Trebuie să o opresc pe Jessica 
din plâns; soțul meu trebuie să doarmă. Are Parkinson. Tre să se 
odihnească. 

— Ne pare rău că v-am deranjat, spuse Grace. Domnul Bryce nu a 
spus absolut nimic? 

— Nimic. 

— Nu v-a explicat de ce v-a adus copiii în mijlocul nopţii? 

— Pentru siguranța lor, așa a zis. Asta e tot. 

— Siguranţă față de ce? 

— Nu a spus. Unde este Kellie? Unde credeţi că este? 

— Nu știm, doamnă Stevenson, spuse Glenn Branson. Imediat ce o 
găsim, vă dăm un telefon. Domnul Bryce chiar nu v-a spus unde se 
ducea? 

— Să o găsească pe Kellie, asta a zis. 

— Nu v-a spus unde? 

Ea dădu din cap. Ţipetele deveniră și mai puternice. Grace și 
Branson schimbară o privire - o întrebare și o nedumerire. 

— Ne pare rău că v-am deranjat, spuse Grace. Zâmbi, încercând să 
o liniștească. O să vă găsim fiica. 

Tom, conducând mașina Espace a lui Kellie către nordul orașului 
Brighton, cu telefonul mobil în mână, tremura. Drumul era liber, doar 
din când în când se vedeau faruri din sens opus, sau unele care îi 
apăreau în retrovizor și apoi treceau pe lângă el. Apăsă tasta cu 
numărul lui Kellie pentru a suta oară și îi auzi vocea. 

„Bună, sunt Kellie. Scuze că nu vă pot răspunde acum. Lăsaţi un 
mesaj și vă sun eu!" 

Gânduri neclare îi treceau prin minte, precum umbrele lăsate în 
urmă de farurile sale. Își simţea întreg corpul încordat. Se aplecă în 
față, uitându-se prin parbriz, aruncând priviri nervoase în oglindă, 
frica chinuindu-i stomacul. 

„O, Doamne! lubito, unde ești?” 

Nu știa ce caută aici sau la ce să se aștepte. Își simţea creierul 
blocat; era incapabil să gândească logic, incapabil să se gândească la 
altceva decât la cuvintele din mesaj. Avea viziuni cu acea fată, Janie 
Stretton, măcelărită în camera ei de un bărbat mascat. Dar acum nu 
mai era Janie Stretton, era Kellie. 

Nu își putea imagina unde se afla și nici ce îi trecea ei prin minte. 
Vroia numai să ajungă la ea, orice ar fi însemnat sau cât ar fi costat 
acest lucru. Bani. Asta vroiau, bănuia el. O răpiseră pe Kellie și acum 
vroiau bani. Și vor trebui să îl creadă când le va spune că nu are foarte 
mulți, dar le va da tot ceea ce are pe lume. Tot. 

Pe șosea apăru un indicator. „Cowfold. Haywards Heath." 

— Sunt eu, iubito, spuse în telefon. Încercam din nou. Te iubesc. 

Închise și ecranul telefonului se întunecă după câteva secunde. 
Apoi, brusc, se lumină din nou: „Număr necunoscut apelează.” 

Dacă ar fi fost Kellie, ar fi apărut numărul ei. Agitat, răspunse: 

— Alo? 

— Domnule Bryce? 

Era detectiv Branson. La naiba! Închise imediat. Câteva minute mai 
târziu auzi sunetul unui mesaj. Îl ascultă. Era detectivul Branson, 
pentru a treia oară, rugându-l să-i telefoneze. 

„Kellie, iubito, sună-mă, în numele lui Dumnezeu!” 


În oglindă văzu niște faruri. Deși mergea cu numai 60 de kilometri 
pe un drum cu două benzi, farurile rămaseră în spatele său. Reduse 
viteza la 40. Farurile rămaseră tot acolo. I se uscă gâtul. Telefonul sună 
din nou. Pe ecran apăru un număr pe care nu îl recunoscu. Răspunse 
cu o voce precaută și tremurată: 

— Alo? 

O voce de bărbat cu un accent răgușit, de est-european, întrebă: 

— Domnule Bryce, ce mai faceţi? 

— Cine... cine sunteţi? 

Farurile erau chiar în spatele său, orbindu-l. 

— Soţia dumneavoastră ar vrea să vă vadă. 

Fiindu-i greu să vadă drumul în faţă, el spuse: 

— Kellie e bine? Unde este? 

— E bine, minunat. Abia așteaptă să vă vadă. 

— Cine sunteți? 

— Peste un kilometru o să vedeţi un refugiu. Trageți acolo și opriți 
motorul. Rămâneţi în mașină și nu vă întoarceți. 

Apelul se întrerupse. Nu știa ce să facă. La distanţă în faţă, în timp 
ce începea să coboare o pantă, în lumina farurilor apăru un indicator 
de parcare. Apoi văzu refugiul. 

Inima sa se agita precum o pasăre în cușcă, iar gura i se uscase de 
frică. Încerca disperat să gândească clar, rațional. O voce din minte 
țipa la el să nu oprească, să meargă mai departe, să îl sune pe 
detectivul Branson și să lase poliția să se descurce cu asta. Și o altă 
voce, mult mai domoală, mai logică, îi spunea că, dacă nu oprește, 
Kellie va muri. 

Urletul de groază de pe calculatorul său îl învăluia din toate 
părțile. Femeia de marți noapte de pe calculatorul său, care fusese 
tăiată în bucăţi, fusese adevărată. 

Semnaliză că face la stânga, încetini și întră pe refugiu. Farurile îl 
urmară. Frână, opri motorul, apoi stătu ţeapăn uitându-se în faţă, 
paralizat de frică, dar hotărât să rezolve cumva situația. 

Farurile din oglindă se stinseră. Întuneric. Liniște. Crezu că vede 
umbre mișcându-se. În spatele său, apărură puncte de lumină. 
Deveniră mai mari. Un camion trecu pe lângă el zguduindu-i mașina și 
văzu luminile roșii ale acestuia ștergându-se în depărtare. 


Apoi, cele două portiere din spate ale mașinii sale se deschiseră în 
același timp. O mână îl apucă de gât. Ceva i se apăsă pe gură și pe nas, 
un material umed, cu un miros acid, acru. Brusc, simţi o durere de cap 
care îl orbi, ca un cuţit care îi trecea prin cap. În spatele ochilor era ca 
și cum un televizor se închisese: un strop de lumină din ce în ce mai 
mic se stinse rapid în întuneric. 

Următorul ofițer de poliție care primi un telefon dimineață foarte 
devreme fu detectivul sergent Jon Rye. Ceasul arăta ora 2.43 atunci 
când mobilul său începu să sune, iar el înjură că nu îl închisese. Soţia 
lui se trezi, dar nu spuse nimic; el aprinse veioza de pe noptieră, se 
uită la ecran și văzu doar „Număr necunoscut”. 

„Aproape sigur că are de-a face cu serviciul”, se gândi el. 

La telefon era ofițerul care se ocupa de cazul Janie Stretton. Rye se 
uită la soţia sa, îl rugă pe Roy Grace să aștepte un moment, își puse un 
halat și coborî repede în bucătărie, unde închise ușa. 

— Domnule? spuse apoi. Îmi pare rău. 

— Îmi cer scuze că te deranjez. Trebuie să te întreb ceva urgent. 
Noaptea trecută ai înregistrat un incident sub denumirea „Detectare 
de rețea wireless”. 

„La dracu”, se gândi Jon Rye enervat. Introdusese nenorocitul de 
apel de la inginerul elveţian doar din răzbunare. Mai mult ca o glumă 
decât orice altceva. Uite cum se pot întoarce lucrurile împotriva ta! 

— Ai înregistrat detaliile de identificare ale unei dube Ford Tranzit 
albe. În noaptea anterioară, duba s-a aflat la locul unei crime, iar în 
această seară a fost implicată într-un accident rezultat în urma unei 
urmăriri. 

— Înţeleg, spuse șeful Departamentului IT. 

— Nu am mai auzit expresia asta până acum: „Detectare de rețea 
wireless”. Ce ai vrut să spui? 

Rye îi explică. Când termină, Grace spuse: 

— OK. Dacă am înţeles corect, persoanele cu conectare wireless la 
internet pot intra în orice computer care nu este protejat cu parolă? 

— Exact, domnule. Router-ul wireless - o piesă micuță care costă 
vreo cincizeci de lire - emite un semnal și oricine este în raza de 
acoperire se poate conecta, în cazul în care nu există parolă de 
protecţie. 

— Deci, făcând așa, pot obţine o conectare la internet la viteză 
mare? 

— Într-adevăr, domnule. 


— Dar de ce ar face asta? 

— Dacă ești departe de casă și vrei să îţi verifici poșta electronică, 
motivul poate fi simpla comoditate. Chiar și eu am procedat așa. 

Rye, care acum era complet treaz, se duse la ibric, verifică dacă are 
apă și îl puse să fiarbă, hotărându-se să își facă o cană de ceai. 

— Ai procedat și tu așa? Ce vrei să spui? 

— Eram pasager într-o mașină, în Brighton, am oprit la semafor cu 
laptopul deschis și, brusc, am realizat că eram conectat; prinsesem un 
semnal de la un router wireless. În câteva secunde poți descărca o 
grămadă de mesaje și pagini de internet. 

Grace tăcu un minut, gândindu-se la asta. 

— Deci domnul Seiler, care a făcut plângerea, era supărat din 
cauza unui bărbat care se afla în duba din fața casei și care intrase în 
rețeaua sa. 

— Așa mi s-a părut, domnule. 

— Dar de ce era supărat domnul Seiler? Avea vreo importanță 
conexiunea asta? 

— Da. Dacă încerca să trimită sau să descarce un mesaj, în special 
documente mari, i-ar fi micșorat viteza de conectare. Rye căută o 
analogie. Vă puteţi imagina că acasă daţi drumul la apă la toate 
robinetele odată; apa va curge cu mai puţină presiune decât dacă ați fi 
dat drumul numai la unul. Nu e, totuși, o analogie perfectă. 

— Deci, bărbatul ăsta din dubă a realizat că a găsit un loc potrivit 
pentru a se conecta. 

— Se pare că da: așa se procedează dacă vrei să folosești internetul 
fără să plătești. 

Grace tăcu timp de câteva secunde. 

— Dar preţul la internet este chiar mic acum. Ar mai putea exista 
și un alt motiv? 

Apa din ibric fierbea. Afară era întuneric beznă. Pe ușa de la 
frigider era un desen în creion, cu un bărbat slab într-o mașină mică, 
pătrățoasă, cu patru roţi inegale, și cuvântul „tati” dedesubt. Fusese 
desenat de fiica sa, Becky, în urmă cu mai mult de zece ani, când lucra 
la Circulaţie; probabil că ea avea vreo nouă ani atunci. Ciudat ce 
provoacă oboseala, se gândi el. Nu se mai uitase la desenul respectiv 
de aproape zece ani. 


— Alt motiv? Da, dacă ai avea de trimis sau primit mesaje pe care 
ai vrea să le faci cât mai greu de urmărit. 

— Mulţumesc, spuse Grace. Ne-ai fost de mare ajutor. 

— Nici o problemă. Informaţia aceea despre rute, de pe 
calculatorul domnului Bryce, a fost utilă? 

— Foarte utilă, da. 

— Bine, încă mai lucrăm la el. 

— Poate vorbim mai târziu astăzi. 

— Vă sun dacă aflăm mai multe. 

Simţea nerăbdare în vocea detectivului, ca și cum acesta abia ar fi 
așteptat să termine convorbirea care îl reținea de la altceva - ceva mai 
urgent decât acest telefon care îi trezise întreaga casă în toiul nopții. 

Grace, așezat la biroul din MIR ONE, închise telefonul și luă o gură 
din cafeaua tare, dulce, cu lapte, pe care și-o făcuse. După ce plecase 
el, pe la ora 23, se părea că veniseră cei de la curățenie; locul era fără 
nici o pată, mirosul de mâncare fusese înlocuit cu un miros ușor 
metalic de detergent, coșurile de gunoi fuseseră golite. Nick Nicholl, 
lângă el, închise telefonul. 

— Nici o veste de la spital, spuse el. 

În acest moment, se gândi Grace, nici o veste însemna o veste 
bună. Nici o veste însemna că Emma-Jane era încă în viață. 

— Bine, spuse arătând spre laptopul pe care Nick Nicholl îl luase 
din dubă și care se afla acum într-o pungă de plastic, în fața lui. Vreau 
să verific mesajele primite și trimise de pe acest laptop. 

Trecu repede în revistă incidentele raportate în acea noapte. În 
afară de evenimentele deja cunoscute, fusese o noapte liniștită, 
obișnuită, de duminică. Joi și vineri era de zece ori mai multă 
activitate. 

Tânărul detectiv își puse mănuși din latex, scoase laptopul din 
pungă și îl deschise. Era în funcţiune, dar intrase în hibernare. Câteva 
secunde, procesorul își făcu verificările obișnuite, apoi se deschise la 
programul de poștă electronică Entourage, care probabil că fusese 
folosit, își dădu seama Nicholl, atunci când ajunseseră ei la dubă. 
Branson, care stătea în fața lor, întrebă: 

— Jon Rye a fost de ajutor? 

— Mult mai de ajutor decât aș fi eu la ora asta dimineaţa, răspunse 
Grace, suflând în cafea ca să o răcească. 

— Mda. Ei bine, a lucrat înainte la Circulaţie. Foarte bine că l-ai 
trezit. Unul dintre ei m-a amendat acum vreo zece ani; ar fi putut fi el. 

Grace zâmbi. 

— Ai dat urină? Ai suflat în fiolă? 

— Nu, doar pentru viteză. Pe un drum pustiu și nenorocit. Nici nu 
aveam mult peste limită. Nenorocitul mi-a arătat regulamentul! 

— Da, am luat și eu amendă pentru viteză acum vreo trei ani, 
spuse Grace. De la un agent într-o mașină fără însemne, pe A23. l-am 


spus că sunt polițist și asta a înrăutățit lucrurile. Se pare că au o 
plăcere sadică să dea în cei ca ei. 

— Ştii gluma aia veche? întrebă Branson. Despre diferența dintre 
un arici și un agent de circulație? 

Grace dădu din cap că o știe. 

— Eu nu o știu, spuse Nicholl. 

— La agentul de circulaţie, țepii sunt în interior, spuse Branson. 

Nicholl se încruntă, creierul său obosit neputând să facă legătura 
imediat. Apoi zâmbi. 

— Aha! E amuzant, spuse el, mutând laptopul astfel încât Grace să 
vadă bine ecranul. 

— Începe cu mesajele primite, ceru el. Tot ce a primit începând 
cu... Se uită la notițele sale pentru a vedea la ce oră înregistrase 
incidentul Jon Rye. Începând cu ora 18.30 ieri seară. 

În căsuţă era un singur mesaj, cu un fișier atașat imens. 

„SC5ow12” 

Un simbol arăta că mesajul, cu fișierul atașat cu tot, fusese retrimis 
cuiva. Adresa expeditorului era postmaster(Qscarab.tisana.al. 

Grace simţi adrenalina când văzu cuvântul scarab. 

— Am tras lozul cel mare! 

— Punct al, se miră Branson, care acum stătea în spatele lor, citind 
peste umărul lui. Ce ţară este al? 

— Albania, spuse Nick Nicholl. 

Grace se uită la el. 

— Ești sigur? 

— Da. 

— Eşti un fel de geniu, omule? întrebă Branson admirativ. De unde 
știi asta? 

Detectivul se întoarse spre el și râse șmecherește: 

— A fost răspunsul la o întrebare de concurs la postul local, în 
urmă cu câteva săptămâni. 

— Eu nu am fost niciodată la unul, spuse Branson. Ar trebui să 
merg cu Ari, să ne mai îmbogăţim cunoștințele generale. 

„Și să ne îmbunătăţească mariajul - mai important” se gândi el. Să 
încerce să găsească alte lucruri de făcut împreună, în afară de a se 
certa. Grace se uită din nou la adresă. 


— Tisana, spuse el. A apărut și asta în întrebările alea? 

Nicholl dădu din cap. 

— Să căutăm pe Google. 

Încercă o căutare, dar nu apăru decât un site italian cu posibilități 
de traducere. Nicholl îl selectă. Câteva secunde mai târziu, se uitau la 
o listă lungă, detaliată, de patologii și plante. 

— Acnee, citi Grace. Morcov, vitamine solubile Tisana, germeni de 
grâu, ulei Borragine, Burdock. 

Mai departe era ceva ce i se părea chiar mai interesant la ora asta 
înaintată - sau matinală: Oboseală. Ginseng. Guarana. Vitamine și 
minerale Tisana. Lecitină de soia. 

— Poate că e vreun bolnav închipuit, opină Branson. 

Nicholl îl ignoră, prea obosit pentru glume în acest moment. 

— Du-te la mesajele expediate, spuse Grace. 

Nicholl deschise căsuţa. Era un singur mesaj; același, cu fișierul 
respectiv. 

— Poţi să vezi cui i-a fost trimis? întrebă Grace. 

— Ciudat, spuse Nick Nicholl. Nu arată destinatarul. 

Deschise fișierul și în câteva secunde deveni evident care era 
motivul. Erau sute și sute de destinatari, copiaţi automat. Și toţi aveau 
adrese alcătuite din numere combinate cu „tisana”. Grace o citi pe 
prima: 10897Qtisana.al. Apoi pe următoarea: 244651(Qtisana.al. 

— Prima parte pare a fi numele, evident codat, spuse Nick Nicholl. 
Probabil că „tisana” este furnizorul de internet. 

— Și de ce nu am găsit nimic când am căutat „tisana”? întrebă 
Grace. 

— Pentru că cineva nu vrea să găsim. 

— Poţi să ascunzi lucruri pe motoare de căutare cum este Google? 

— Sunt convins că, dacă te pricepi, poţi ascunde orice vrei. 

Încuviinţând, Grace spuse: 

— Să ne uităm în fișier, să vedem ce are să ne spună. Privi ecranul 
în timp ce Nick Nickoll puse cursorul pe fișier și îl deschise. Apoi, 
câteva secunde mai târziu, își dorea să nu fi sugerat să îl vadă. Timp de 
patru minute, toţi trei se uitară la ecran într-o liniște totală. 

La ora 6.30 dimineața, Roy Grace îl sună acasă pe Dennis Ponds, 
ofițerul responsabil de relațiile cu presa, își ceru scuze că îl trezește și 
îl rugă să vină la ora 8.30 la biroul său temporar. Grace reușise să 
prindă două ore de somn neodihnitor, într-o poziţie relativ orizontală, 
pe două fotolii din camera de interogatoriu, înainte de a pleca din nou, 
puţin după 6.30, spre birou. Branson o dusese mult mai bine, pentru 
că împrumutase canapeaua din biroul detectivului-șef. Nicholl se 
dusese acasă pentru două ore, îngrijorat să își lase soţia însărcinată 
singură pentru prea multă vreme. 

La 7.20, Grace stătea la intrarea supermarketului Asda de peste 
drum și, când se deschiseră ușile, la 7.30, fu primul client. Cumpără o 
lamă de ras, cremă de bărbierit, o cămașă albă, două cornuri, șase cutii 
de Red Bull și două pachete de tablete cu cofeină ProPlus. 

La ora 8 o sună pe Cleo, dar îi răspunse mesageria vocală. Îi lăsă un 
mesaj scurt: „Bună, sunt Roy. Scuze că am plecat așa brusc. Ești 
minunată! Sună-mă când poţi. Te îmbrăţișez.” 

La 8.30, când Dennis Ponds intra în biroul mic de vizavi de MIR 
ONE, Grace se simţea deja excelent. Spălatul, bărbieritul și schimbarea 
cămășii îl împrospătaseră și cele două doze de Red Bull și patru tablete 
ProPlus își făcuseră efectul. Singurul lucru care nu era în regulă era 
spatele său, care îl simţea că îl arde. Cleo îl făcuse bucăţi. Nu îi venise 
să creadă când se uitase în vestiarul bărbaţilor peste umăr și văzuse 
zgârieturile lungi, de un roșu-aprins. Dar zâmbise. Meritase. Focul de 
pe spatele său nu era nimic în comparaţie cu cuptorul care îi ardea în 
abdomen. Doamne, era nebună în pat! 

— "Neaţa, Roy, spuse Ponds. 

Astăzi, mai mult ca niciodată, arăta a șmecher de oraș, cu părul dat 
cu gel pe spate, costum cu dungi albe, cămașă roz cu gulerul mic și o 
cravată albastră care părea făcută din piele de șarpe. 

Grace dădu din cap și se așezară amândoi. 

— Îmi cer scuze că te-am chemat așa devreme. 

— Nici o problemă, spuse Ponds. Întotdeauna mă trezesc cu 
noaptea în cap; doi copii mici, trei câini. Ridică apoi din umeri. Deci? 


— Vreau să stai cu noi la ședința de la ora 8.30; avem o înregistrare 
pe care aș vrea să o vezi. 

Uitându-se la el puțin nedumerit, Ponds replică: 

— Păi... Am un program destul de încărcat în această dimineață; 
trebuie să organizez conferința de presă pentru cazul Janie Stretton... 

— Despre asta este vorba, Dennis, îl întrerupse Grace. Dar și de 
altceva. Poate că încă nu ai auzit, dar un vehicul pe care echipa mea îl 
urmărea noaptea trecută s-a ciocnit cu un taxi, în Kemp Town. 

Figura lui Ponds se lungi. 

— Nu, nu am auzit. 

— Încercând să oprească mașina înainte de a dispărea, unul dintre 
ofițerii mei tineri a ajuns la Reanimare. Tocmai am vorbit la telefon cu 
medicii. A supraviețuit unei operaţii de cinci ore, dar situaţia încă nu 
arată bine. Și-a pus viaţa în joc pentru a opri nenorocita aia de mașină, 
un Ford Transit. Înţelegi asta? Și-a pus viaţa în joc, Dennis. Are 
douăzeci și patru de ani; este unul dintre ofițerii cei mai inteligenți și 
mai serioşi pe care i-am văzut până acum. S-a agăţat de portiera 
vehiculului pentru a-l opri, iar nenorocitul de șofer a lovit-o de o altă 
mașină. Ea încerca să își facă treaba, să aplice legea. Înţelegi? 

Ezitând, Ponds aprobă. 

— Am un ofițer legat la aparate. Am un nenorocit de suspect 
inconștient. Am un șofer de taxi nevinovat, cu un picior rupt. 

— Nu prea înţeleg unde vrei să ajungi. 

Grace își dădu seama că toată cofeina îl făcea să pară puţin agresiv. 

— Uite unde vreau să ajung, Dennis: vreau ca editorul de la Argus, 
editorii de la alte ziare și cei de la radio sau televiziune care ar fi 
interesaţi de această poveste să mă scutească puțin. Nu vreau să fiu 
nevoit să am de a face cu o cameră plină de vulturi înfometați care 
aleargă după altă poveste ieftină despre cât de necugetaţi suntem, că 
punem în pericol oameni nevinovaţi, când de fapt noi încercăm să 
salvăm vieți și în acest proces le riscăm pe ale noastre. 

— Înţeleg ce spui, zise Ponds, dar nu va fi ușor. 

— De aceea vii la ședință, Dennis. O să îţi arăt ceva ce am văzut în 
această dimineață. Apoi îţi voi da o copie. Cred că vei fi de acord cu 
mine că va face lucrurile mult mai ușoare, adăugă Grace zâmbind 
aproape diavolește. 


Merseră câţiva pași de-a lungul coridorului, către sala de ședințe 
care se umplea repede atât cu oameni din echipa lui, cât și din noua 
echipă care primise ieri misiunea de a investiga moartea lui Reggie 
D'Eath; era evident că aceste două crime se intersectau în mai multe 
puncte. 

Grace se hotărâse să folosească sala de ședințe în locul biroului din 
MIR ONE, în parte fiindcă era mai spațioasă, dar mai ales datorită 
monitorului mare cu plasmă de pe perete, la care detectivul John Rye, 
chemat la ședință de Branson, conecta laptopul pe care Nick Nicholl îl 
luase din duba lovită. 

Așezat în fața panoului pe care scria „Noi oprim infracțiunile”, 
Grace se gândi că în acest moment echipa sa părea că nu ar putea opri 
nici măcar un autobuz și își aduse aminte că, din nefericire, astăzi era 
ziua în care își începea lucrul Cassian Pewe. Ce grozav ar fi să fie 
transferat la Newcastle acum, când începuse să se întâlnească cu Cleo! 
Să fie trimis la capătul celălalt al țării. Cinci sute de kilometri distanţă! 
Ei, nu se va întâmpla așa ceva! 

Nici unul dintre ei nu se va bucura de cele patru minute de film. Să 
înceapă săptămâna cu cel mai oribil film de groază pe care cei mai 
mulți dintre ei îl vor vedea în viața lor nu era nicidecum o plăcere. 
Folosea o tactică de șoc, știa asta, care nu îi va aduce prieteni. Dar în 
acest moment, să își facă prieteni era ultimul lucru de pe lista sa de 
priorități. 

Începu ședința așa cum o începea mereu: 

— Este ora 8.30, luni, 6 iunie, citi el. Aceasta este a șasea întâlnire 
în cadrul Operațiunii Privighetoarea, investigarea asasinării lui Jane 
Susan Amanda Stretton, în ziua a cincea după descoperirea cadavrului 
acesteia. Voi face acum sumarul evenimentelor care au urmat 
incidentului. 

Timp de câteva minute, în special pentru cei nou-veniți din 
cealaltă echipă, recapitulă circumstanţele morţii lui Janie Stretton, 
investigaţiile şi acţiunile care avuseseră loc după aceea și 
evenimentele-cheie. Acestea erau: furtul unui CD care se pare că îi 
permisese lui Tom Bryce să fie martor la uciderea lui Janie Stretton; 
descoperirea faptului că Janie Stretton își suplimenta veniturile de 
avocat lucrând ca prostituată; descoperirea legăturii dintre computerul 


lui Tom Bryce și cel al lui Reggie D'Eath; dispariţia lui Kellie Bryce și a 
soțului acesteia; recuperarea noaptea trecută a unui laptop dintr-o 
dubă lovită, laptop în care se afla filmul pe care îl vor vedea cu toţii în 
scurt timp. 

Își verifică ceasul. 

— Dacă vreunul dintre voi are planuri extraprofesionale pentru 
următoarele treizeci și șase de ore și patruzeci și cinci de minute, le 
puteţi anula. Veţi înțelege de ce la finalul acestei întâlniri. Bun. Acum 
putem asculta raportul fiecăruia? întrebă el uitându-se mai întâi la 
Norman Potting. 

— Pot întreba dacă mai sunt noutăţi cu privire la Emma-Jane? se 
interesă acesta. 

— Nu, este încă la Reanimare, spuse Grace scurt. Am cerut să fie 
trimise la spital flori din partea echipei. Ce ai mai aflat referitor la cele 
două agenţii de escorte la care era înregistrată Janie Stretton? 

— Am fost să-i iau o declaraţie oficială doamnei Claire Porter, 
asociat la agenţia de escorte BEE-247, ieri-seară, la ora 19.30. Ne e tot 
atât de utilă ca un ceainic găurit. Nu am obţinut nimic folositor de la 
ea. 

— Şi clienţii ei? 

— Acum îi cercetez pe clienţi, dar și pe fete, spuse Potting. 

„Sunt sigur că asta faci, nefericitule”, se gândi Grace și, văzând 
expresiile câtorva colegi, inclusiv ale celor două agente de la relaţiile 
cu familia care stătuseră cu Derek Stretton, Maggie Campbell și 
Vanessa Ritchie, își dădu seama că nu era singurul care credea acest 
lucru. 

— Până acum, nu am aflat nimic. 

— Și cea de-a doua agenţie? 

— Abia se înscrisese; nu îi făcuseră cunoștință cu nici un client. 

Grace se uită la notițele sale. 

— Ce știi despre Anton, bărbatul care s-a întâlnit cu Janie Stretton 
de patru ori prin intermediul agenţiei BEE-247? 

— Am verificat numărul de telefon. Era una dintre acele cartele 
preplătite pe care le poţi cumpăra de la aproape orice magazin. 
Numele cumpărătorului nu e înregistrat; pista nu duce nicăieri. 


Grace dădu să circule printre membrii celor două echipe vreo 
douăsprezece fotografii cu Janie Stretton și partenerul ei din Karma 
Bar. Acestea fuseseră scoase de pe camera de supraveghere și calitatea 
nu era foarte bună, dar fața ei și a partenerului musculos, cu părul 
scurt, erau destul de clare. 

Aceste poze au fost făcute vineri, pe 27 mai, în noaptea în care 
Janie Stretton a ieșit la a treia întâlnire cu acest Anton. Cred că putem 
presupune că Anton e individul din fotografii. Vreau ca aceste poze să 
ajungă la fiecare post de poliție din ţară și vom încerca să le difuzăm 
miercuri noapte în emisiunea Crimewatch. Cineva trebuie să îl 
recunoască. 

Grace știa că asta va duce la probleme de identificare în viitor, dar 
când va fi nevoie va colabora cu Procuratura pentru a le rezolva. Se 
întoarse către Maggie Campbell și Vanessa Ritchie: 

— Aţi spus că tatăl lui Janie Stretton a oferit o recompensă? 

— A confirmat noaptea trecută, spuse Maggie Campbell. O sută de 
mii de lire pentru informaţii care vor duce la arestarea și condamnarea 
ucigașului. 

— Bine, spuse Grace. Asta e de ajutor; va testa astfel multe 
loialități. 

Se uită la cei doi ofițeri pe care îi recrutase din echipa lui Dave 
Gaylor: Don Barker, un tip care îi plăcea - un sergent îndesat, cu gât de 
taur, cam la treizeci și cinci de ani, cu un ciuf de păr blond și o cămașă 
albastră, cu nasturii aproape să plesnească - și un detectiv mult mai 
tânăr, foarte încrezător, pe care nu îl mai văzuse până acum. Numele 
lui era Alfonso Zafferone; avea trăsături frumoase, latine, părul cu 
aspect umed, și era îmbrăcat într-o jachetă sport și o cămașă cu 
cravată la modă. Adresându-se ambilor, îi întrebă: 

— Aţi făcut vreun progres cu proprietarul dubei albe? 

Răspunse Alfonso Zafferone. Avea o atitudine obraznică și plină de 
sine, care îi displăcu imediat lui Grace. Se purta de parcă era pus pe 
treburi mai mari, și sarcini minore precum verificarea unui vehicul 
erau sub nivelul său. 

— Așa cum deja știm, duba este a unei companii, adresa acesteia 
fiind o căsuță poștală din Londra. Am verificat compania; nu este 
înregistrată. 


— Adică? 

Zafferone ridică din umeri. Oboseala îl făcea pe Grace mai puţin 
tolerant decât era de obicei și îl repezi, rostindu-i numele în mod 
intenționat greșit - una din cele mai bune metode de a pune pe cineva 
la locul lui. 

— Aceasta este o investigație a unei crime, detectiv Zabaglione. 
Aici nu ridicăm din umeri, ci răspundem verbal. Ai dori să încerci din 
nou? 

Tânărul detectiv se uită dușmănos la el, părând un moment că are 
de gând să riposteze, dar era evident că se răzgândise. 

— Înseamnă, domnule, că fie compania este înregistrată în afara 
țării, fie numele este fals. 

— Mulţumesc. Până la următoarea întâlnire de la ora 18.30 vreau să 
știu care este situaţia. Și de unde vine corespondența din căsuţa 
poștală. OK? 

Zafferone încuviință supărat. 

„Nu vei ajunge prea departe, fiule”, se gândi Grace. „Poate doar 
dacă trage cineva apa după tine la WC. 

— Ce știm despre identitatea șoferului dubei? 

— Începuse să își revină în urmă cu zece minute, Roy, spuse Don 
Barker. Nu avea nimic asupra sa sau în dubă. Nu pare a fi englez; poate 
fi din Europa Centrală. Mă duc să îl văd direct de la ședința asta. 

— Bine, spuse Grace. Apoi se întoarse spre Potting. Încă o sarcină 
pentru tine, Norman. Trebuie să vizitezi toți furnizorii angro de acid 
sulfuric din zonă. 

— Îi dau zor, spuse Potting. 

Grace i se adresă lui Nick Nicholl. 

— Adu-mi aminte, Nick, la ce oră ne întâlnim cu detectivul din 
Wimbledon? 

— La 1.30, domnule. 

— Și ai luat legătura cu toate secțiile din ţară să vezi dacă au avut 
vreo crimă în care a apărut și un scarabeu? 

— Da, lucrez la asta, domnule. 

— Mai lasă-mă naibii cu „domnule”, da? 

Detectivul roși. Grace se simţea neplăcut că se răstise la el. Nu era 
nevoie să certe pe nimeni. Își dădu seama că trebuie să se controleze. 


Se uită la echipă și zâmbi. 

— Bine, acum vom vedea un scurt film. Îmi cer scuze că nu avem și 
sucuri. 

Primi ca răspuns un râs strident. 

„După ce veţi vedea filmul, nu veţi mai vrea sucuri; va fi bine dacă 
veți reuși să nu daţi afară micul dejun”, se gândi Grace, făcându-i semn 
sergentului Rye să tragă jaluzelele și să înceapă. În timp ce Rye se 
conforma, Grace spuse: 

— Acest film a fost găsit pe un laptop luat din duba Ford Transit 
ieri-noapte. Hard-discul a fost scos și pus într-un loc sigur, ca dovadă a 
crimei, în Departamentul IT criminalistic. Ceea ce veţi vedea este o 
copie. 

Jon Rye apăsă pe tastatură pentru a începe filmul. Grace făcu 
lumina mai slabă. 

Pe ecran apăru: 


„O PRODUCŢIE SCARAB. 
Vă prezentăm un film special, bonus pentru toţi clienţii noștri: Baia lui 
Reggie! Bărbatul este un pedofil condamnat. Vizionare plăcută!” 


Câteva secunde mai târziu, o cameră video care tremura ușor arăta, 
dintr-un unghi larg, o baie mică, demodată, vopsită în culoarea 
fructelor de avocado. Camera se concentră asupra căzii. Câteva 
secunde mai târziu, un ins îmbrăcat în ceea ce părea să fie un costum 
complet de protecţie, cu mănuși, cizme, rezervor de aer și mască se 
chinuia să intre cu spatele în baie, cărând ceva. Într-o secundă, deveni 
clar că trăgea de picioare un bărbat gol, legat strâns cu o funie. 

Un al doilea ins, în costum de protecţie identic, cu fața invizibilă în 
spatele măștii închise la culoare, ţinea de umerii bărbatului dezbrăcat, 
Reggie D'Eath. Îl aşezară în cada goală. 

Gras, cu o față de copil, cu părul rar și carnea moale, Reggie se 
zvârcolea în cadă ca un pește pe uscat. Figura lui era o mască a terorii, 
dar era incapabil să vorbească deoarece ceva, fixat cu leucoplast, îi 
fusese îndesat în gură. Avea mâinile legate strâns pe lângă corp. Tot ce 
putea face era să se zvârcolească, săltându-se cu ajutorul coapselor, și 
să își răsucească dintr-o parte în alta capul, cu ochii ieșind din orbite, 


implorând, cu penisul mic și subțire mișcându-se între testiculele 
golașe și un desiș întunecat de păr pubian. 

Cei doi inși ieșiră din baie și se întoarseră cu o canistră neagră de 
plastic, despre care Grace estima că are vreo patruzeci de litri. Pe ea nu 
scria nimic. Reggie D'Fath se zbătea acum atât de puternic, încât 
pentru o secundă păru că va reuși să iasă din cadă. 

Bărbaţii lăsară canistra jos. Unul îl ținu pe D'Eath, iar celălalt luă o 
bucată de sârmă lungă, i-o răsuci de două ori în jurul gâtului și apoi o 
agăţă de un suport pentru prosoape de pe perete, deasupra capului. Și 
strânse tare. Ochii lui D'Eath ieșiră și mai tare din orbite. Mișcările 
sale se schimbară după câteva secunde; erau mai degrabă convulsii 
decât zbucium. 

Cu greu, cei doi inși îl deplasară puţin, astfel încât acum era relativ 
ridicat, și nu întins. Ajustară legătura care îl susținea în mod evident 
inconfortabil, intrându-i în pielea gâtului, dar fără să îl sugrume. O 
mână nevăzută aruncă un scarabeu viu pe pieptul lui. Micuța creatură 
se rostogoli pe spate aproape comic, oprindu-se pe organele genitale 
ale lui D'Eath. Începu să meargă, dar era deja prea târziu. 

Fără să mai piardă timpul, cei doi inși ridicară canistra, dându-se 
cu atenţie la o parte din calea camerei, ca să nu o acopere, și vărsară o 
bună parte din lichidul despre care Grace știa că este acid sulfuric 
direct pe organele genitale ale lui D'Eath. 

Apărură vapori. 

Grace nu mai văzuse niciodată un corp tremurând și 
contorsionându-se așa cum o făcea nefericitul D'FEath acum. Capul 
bărbatului se zbătea de la stânga la dreapta, ca și cum ar fi încercat să 
taie sârma cu carotida; ochii îi ieșeau din cap. Pe cât de discret putu, 
Grace se uită la reacțiile colegilor săi. Ponds își ţinea mâna peste gură. 
Absolut toți se uitau șocați. 

Se întoarse la ecran. Bărbaţii continuau să toarne, să golească 
întreg conţinutul canistrei în cadă. În câteva secunde, corpul lui 
D'Eath încetă să mai miște. Baia se umplu repede cu o ceață chimică. 
Imaginea se înnegri. Apoi pe ecran apăru mesajul: 


„DRAGUL NOSTRU CLIENT. Sperăm că ţi-a plăcut micul nostru 
spectacol bonus. Nu uita să te conectezi marți la ora 21.15, pentru 


următoarea Mare Atracţie: SOŢUL ȘI SOŢIA MOR ÎMPREUNĂ. Prima 
noastră CRIMĂ DUBLĂ! 


Grace aprinse lumina. 

După culoarea ca de hârtie a feței lui Alfonso Zafferone, Grace 
ghici că nu va mai avea parte de o atitudine arogantă din partea 
tânărului detectiv de acum încolo. Nu își aducea aminte, de-a lungul 
întregii sale cariere, când mai fusese într-o sală plină cu oameni atât 
de tăcuți. 

Dennis Ponds se uita cu ochii măriți și tulburi, ca și cum abia i s-ar 
fi spus că va fi băgat în cadă. Norman Potting sparse până la urmă 
tăcerea. uși ca să își curețe gâtul, apoi spuse: 

— Să presupunem că acesta este un film snuff}, Roy? 

— Păi, în nici un caz nu e un album de familie, îi răspunse Glenn 
Branson. 

Nu se auzi nici un râset. Nimic. Una dintre femeile care 
dactilografiau se uita în jos, ca și cum i-ar fi fost frică să își ridice ochii, 
în caz că mai urma ceva. 

— Dennis, interveni Grace. Îţi voi da o copie pentru laptopul tău, 
pe care să o duci editorului de la Argus. Nu îi arăta totul, dar fă-l să 
conștientizeze lucrurile cu care avem de-a face. Vreau să pună 
fotografii cu domnul și doamna Bryce pe prima pagină, în ediția de 
astăzi, de la prânz. Avem o zi și jumătate să îi găsim pe acești oameni. 
Înţelege toată lumea acest lucru? Că urmează să fie uciși și filmaţi? 

Branson inspiră adânc, apoi expiră cu zgomot. 

— Doamne, cine se uită la asemenea chestii? 

— O mulţime de oameni cu minţile bolnave, răspunse Grace. Ar 
putea fi oricine din această cameră; sau vecinul vostru, doctorul, 
instalatorul, preotul, agentul de vânzări. Aceleași persoane care se 
opresc să caște gura la accidentele auto. Voyeuriști. Există câte puțin 
din așa ceva în fiecare dintre noi. 

— Nu și în mine, spuse Branson. Nu aș putea să mă uit la chestii de 
genul ăsta. 

— Vrei să spui că toți suntem potenţiali criminali? întrebă Nick 
Nicholl. 

Grace își aduse aminte ce îi spusese un psiholog care vorbise 
despre acest gen de filme la o întrunire a criminaliștilor din Statele 


Unite, când se întâlniseră seara la bar: „loți avem capacitatea să 
ucidem, însă puţini dintre noi pot trăi cu gândul că au ucis. Dar mulți 
sunt curioși; vor să încerce senzaţii tari. Filmele snuff ne dau 
posibilitatea de a experimenta uciderea unei ființe umane.” 

— Gândiţi-vă la asta, îi îndemnă Grace după ce le relată spusele 
psihologului. Un om normal nu-și ucide semenii. 

— Eu aș fi omorât-o fericit pe soacra mea, spuse Potting. 

— Mulţumesc, Norman, replică Grace, făcându-l să tacă înainte de 
a mai continua. Apoi se întoarse către Glenn Branson: Tom Bryce a 
plecat de acasă în toiul nopţii într-un Renault Espace. Nu cred că 
traficul era foarte aglomerat. Nu știm în ce direcţie a luat-o. Nu știm 
câtă benzină avea în rezervor. Vreau să anulăm căutarea capului lui 
Janie Stretton și fiecare ofițer, fiecare agent, să vizioneze înregistrările 
camerelor de supraveghere de la poliție, magazine, benzinării - tot pe 
o rază de cincizeci de kilometri în jurul orașului. 

— Imediat. 

Apoi, întorcându-se către Barker, spuse: 

— Don, vreau să verificaţi toate actele lui Reggie D'Fath: extrase 
bancare, desfășurătoare ale plăţilor făcute cu cardul... 

— Cineva deja se ocupă de asta. 

— Bine. 

Grace își verifică ceasul. Avea o întrevedere la ora 9.30 cu Alison 
Vosper, apoi trebuia să ajungă cumva la întâlnirea de la ora 10, pe care 
o stabilise în partea cealaltă a orașului. 

— Ne vedem aici diseară, la 8.30. Toată lumea știe ce are de făcut? 
Mai aveţi întrebări? 

De obicei erau o mulțime de întrebări. Azi nu era nici una. Apoi 
sună un telefon. Răspunse secretara, care după câteva secunde îi dădu 
receptorul lui Glenn Branson. Toată lumea se uită la el ca și cum ar fi 
simțit că este ceva important. Branson îl rugă pe cel de la telefon să 
aștepte o secundă, acoperi receptorul cu o mână și spuse: 

— Renault-ul Espace al familiei Bryce a fost găsit pe un drum de 
ţară, lângă A23, la Bolney. 

— Gol? întrebă Grace, deși știa răspunsul la întrebare. 

— Ars. 

Când intră în biroul ei, la ora 9.30, Alison Vosper era îmbrăcată 
oficial, ca de obicei. Și tot ca de obicei, el simţea că îl furnică stomacul. 
Femeia îl speria și nu era nimic de făcut în sensul ăsta; stilul ei acid și 
puterea pe care o avea asupra lui îl afectau. Și nu ajuta nici faptul că 
era pe urmele lui cu arma nouă și secretă, detectivul căpitan Cassian 
Pewe. 

Așezată la biroul ei imaculat, emanând un parfum puternic, dar 
deloc sexi, era îmbrăcată într-o jachetă neagră, care îi făcea umerii 
imenși, cu o bluză de culoarea fildeșului, cu guler de dantelă. Îl uimi 
când îl salută cu un zâmbet, deși el se aștepta la o primire cu tunete. 
Desfăcând capacul de la o sticlă de apă minerală, ea luă o înghiţitură. 

— Bună dimineața, Roy, spuse cu vocea și mai prietenoasă decât 
zâmbetul. Îi făcu semn să se așeze pe unul dintre scaunele sculptate, 
în stil Georgian, din fața biroului ei. Ia loc. 

Încă un semn bun? se întrebă el. Foarte rar îi spunea să stea jos la 
astfel de întâlniri. Sau de data asta era un semn rău? Tot zâmbind, 
evident într-o manieră prietenoasă și nu acidă, ea spuse: 

— Deci Operaţiunea Privighetoarea pare a fi până acum un eșec. 

— Nu... Nu aș spune chiar așa... 

Ea ridică o mână pentru a-l întrerupe. 

— Încă nu aveţi nici un suspect. Nu aţi găsit capul victimei. Un 
potenţial martor a fost ucis și doi au dispărut. Și noaptea trecută, din 
nou, echipa ta a făcut o urmărire care s-a terminat cu un accident 
serios. 

În mod miraculos, ea continua să zâmbească, dar căldura 
dispăruse și fusese înlocuită de un ton nedumerit. Grace încuviinţă. 

— Nu merge așa cum ne dorim, spuse el. Avem nevoie de puțin 
noroc. 

Ea puse capacul la sticlă. Afară era o zi plăcută, dar înăuntru era 
rece și intimidant. 

— Folosești o cantitate uriașă de resurse. Ar fi ceva dacă ai putea să 
îmi oferi un rezultat, dar se pare că lucrurile doar se agravează. Cum 
stăm acum? 


Grace o puse la curent cu ultimele evenimente. Când termină, 
aşteptă ceea ce știa că trebuie să vină: în cel mai bun caz, i-l va pune în 
cârcă pe Cassian Pewe, iar în cel mai rău, îl va elimina și îl va desemna 
în locul lui pe Pewe. Spre surpriza lui, ea nu făcu nici una, nici alta. 
Scoase un stilou negru, subţire, din suportul de pe birou și începu să 
bată cu el, gânditoare, în carneţel. 

— De fapt, nu mai ai timp decât până mâine seară la ora 21.15, nu-i 
așa? Dacă indivizii ăștia au de gând să îi omoare pe domnul și doamna 
Bryce și să difuzeze filmul către clienţii lor, o vor face cu ceva timp 
înainte. Ar putea fi deja morți. 

— Știu. 

Urmă o tăcere scurtă. Grace se uită în jos, simțind ochii lui Vosper 
aţintiți asupra sa. Când ridică privirea, văzu pe chipul ei înţelegere. În 
ciuda antipatiei ei față de el, era cel puţin suficient de profesionistă ca 
să recunoască, și să accepte, că problemele cu care se confrunta în 
acest caz nu era neapărat cauzate de el. Dar îl nedumerea faptul că 
încă nu îl menţionase pe Cassian Pewe. Ce o reținea? 

Ezitând, întrebă: 

— Mai rămâne... ăăă... valabilă întâlnirea cu Cassian? Vroiaţi să ne 
vedem în această dimineaţă. 

— Nu, nu mai rămâne, spuse ea, lovind din ce în ce mai tare și mai 
des cu stiloul în carneţel, fără să pară conștientă de ceea ce face. 

— Bine, replică el, simțindu-se puţin ușurat, dar întrebându-se ce 
o determinase să își schimbe decizia. 

— Detectivul Pewe a fost implicat într-un accident auto noaptea 
trecută. Este în spital, cu un picior fracturat. 

Nu numai că Grace nu își putea crede urechilor, dar nu îi venea să 
creadă nici ce vedea. Alison Vosper zâmbea. Din nou. Era un zâmbet 
extrem de reţinut, într-adevăr, dar era un zâmbet în orice caz. Zâmbea 
în timp ce îi dădea informaţia că protejatul ei fusese rănit într-un 
accident de circulaţie. 

— Îmi pare rău, spuse Grace. Ce s-a întâmplat? 

— Era pasager într-un taxi, în centrul Brightonului, noaptea 
trecută. A fost implicat într-un accident cu o dubă urmărită de o 
mașină de poliţie. 


In următorul moment Grace zâmbea și el; nu se putea abține. 
Umor macabru. Până la urmă, toţi îl aveau în această meserie. 


leșind din biroul lui Alison Vosper, Grace telefonă la spital să afle 
dacă șoferul dubei de noaptea trecută își revenise. În prezent, bărbatul 
era unica lor speranță de a ajunge la cei care îi răpiseră pe cei doi 
Bryce. 

Unica lor speranţă. Cu excepţia unei chestii nesigure. 

Conduse până la casa familiei Bryce, unde agentul Linda Buckley 
preluase tura de la Chris Willingham. Femeia îl întrebă dacă mai avea 
sens să rămână acolo. La urma urmei, nu mai avea altceva de făcut 
decât să dea de mâncare câinelui. El îi sugeră să mai stea câteva ore, în 
caz că se întoarce Tom Bryce, ceea ce, își spuse el, era aproape 
imposibil. 

Urcă scările și intră în dormitorul mare, apoi se grăbi înapoi. 
Câinele stătea în hol, uitându-se lung la el, ca și cum ar fi știut că el 
este omul care îi poate aduce acasă pe stăpânul și stăpâna sa. În ciuda 
grabei, Grace se opri un moment, îngenunche lângă câine și îl mângâie 
pe cap. 

— Bună, spuse el. Nu îţi face griji; îi voi aduce înapoi, cumva. Bine? 

Se uită în ochii căprui, mari, ai câinelui și simți pentru o secundă, 
o secundă trecătoare, că animalul pricepuse ce îi spusese. 

Poate că era oboseala, sau stresul, sau orice altceva care îi zăpăcea 
creierul, dar în timp ce se îndepărtă în viteză, îndreptându-se către 
partea de est a orașului, expresia din ochii câinelui îi rămase în minte, 
urmărindu-l. Părea atât de tristă, de plină de încredere. Și, pentru un 
moment, știu că nu se zbate doar pentru domnul și doamna Bryce și 
pentru copiii lor. Ci și pentru câinele lor. 

Tom se trezi brusc, cu o durere de cap care îl orbea, simțind nevoia 
urgentă să meargă la WE și crezând că e o pană de curent. În mod 
normal, nu era niciodată așa de întuneric; întotdeauna lumina palidă a 
becurilor de pe stradă nuanţa dormitorul în portocaliu. 

Și pe ce dracului era întins? Tare ca piatra... 

Și apoi, ca și cum cineva vărsase apă rece pe el, își aduse aminte 
ceva neclar, dar rău. 

Oh, la naiba, tare rău. Braţul drept îl durea. Încercă să îl ridice, dar 
nu îl putea mișca. „Probabil că am stat pe el, își spuse, „și mi-a 
amorţit” Încercă din nou. Apoi realiză că nu își poate mișca nici brațul 
stâng. Nici picioarele. Ceva îi intra în coapsa dreaptă. Îl durea o falcă și 
își simţea gura uscată. Încercă să vorbească și, spre surprinderea sa, își 
dădu seama că nu reușește. Tot ce putea auzi era un zgomot înfundat, 
în timp ce simţea cum cerul gurii îi vibrează. Peste gură avea lipit ceva 
legat în jurul feţei, care îl trăgea de obraji. Apoi îl trecu un fior, pe 
măsură ce își amintea cuvintele de noaptea trecută, de pe calculator: 
„„.. ieși din casă, ia mașina lui Kellie, mergi către nord, pe A23, și 
așteaptă ca ea să te sune... Exact asta făcuse. Acum își aducea aminte. 
Mersese pe A23. Apoi primise un telefon și i se spusese să oprească în 
refugiu. 

lar acum era aici. O, lisuse, o, Doamne, o, lisuse, unde era? Unde 
era Kellie? Ce dracului făcuse? Cine dracului... 

Apăru brusc o lumină, un dreptunghi galben, vertical, la o oarecare 
distanță. O ușă. O siluetă venea spre el ţinând o lanternă puternică, al 
cărei fascicul strălucea ca o oglindă. Tom își ținu respirația, urmărind 
cum persoana se apropie. În lumina legănată a lanternei putea să vadă 
că era într-un fel de depozit, plin cu canistre de plastic și metal care 
păreau să conţină benzină sau alte substanţe chimice. 

În timp ce silueta se apropia, Tom desluși un bărbat foarte gras, cu 
o cămașă largă, descheiată, cu părul dat cu gel pe spate și prins într-o 
coadă de cal. Un medalion mare atârna de lanţul din jurul gâtului. Nu 
era suficientă lumină pentru a-i vedea clar fața, dar părea că are 
undeva între cincizeci și șaizeci de ani. 


Apoi lumina puternică i se fixă direct în față; simţea că îl arde până 
în spatele retinei și închise ochii. Cu un accent din Louisiana, care 
suna sincer, ca și cum ar fi fost o întrebare nevinovată la care aștepta 
răspuns, bărbatul spuse: 

— Deci, vă credeţi un fel de erou, domnule Bryce? Neștiind ce să 
răspundă și, în orice caz, incapabil să vorbească, Tom rămase tăcut. 
Simţi că lumina se îndepărtează și deschise ochii. Bărbatul se 
ghemuise lângă el, întinse mâinile până când îi atinse fața, apoi le 
retrase brusc. Tom urlă. Durerea era ireală. Preţ de câteva secunde fu 
convins că jumătate din obraz îi fusese smuls. 

O bucată de bandă adezivă se legăna în fața sa. Putea să își miște 
din nou fălcile, să deschidă gura, să vorbească. 

— Unde e soţia mea? Unde este Kellie? Te rog, spune-mi unde este. 

Bărbatul lumină prin încăpere. Și inima lui Tom aproape că se 
frânse când văzu că obiectul despre care el crezuse că e un covor 
strâns era de fapt Kellie, la trei metri depărtare. Era întinsă pe ciment, 
legată, cu o cătușă pe gleznă și un lanţ care mergea de la aceasta până 
la un suport din perete, cu bandă adezivă peste gură, implorându-l din 
ochi. 

Primul impuls al lui Tom fu acela de a urla furios la nenorocitul 
gras, dar reuși să se controleze, încercând să gândească clar, să 
înțeleagă ce se întâmplase, despre ce dracului era vorba cu coșmarul 
asta. 

— Cine ești? întrebă el. 

— Pui prea multe întrebări, răspunse bărbatul scurt. Vrei apă? 

— Vreau să știu de ce sunt aici. De ce soția mea este aici. 

Drept răspuns, bărbatul se întoarse și plecă înapoi în întuneric. 

— Kellie! strigă Tom. Kellie, ești bine? 

Nu o mai putea vedea. Sau auzi. 

— Kellie, iubito! 

— Taci dracului din gură, spuse grasul. 

„Nu, nu o să tac!” aproape că ţipă Tom. 

Acum o secundă era cuprins de groază, iar în următoarea furia îl 
orbi. Cum îndrăznea nenorocitul să o țină pe Kellie legată? Sau pe el? 

„În dimineața asta am de făcut cea mai importantă prezentare din 
cariera mea. Ar putea să îmi salveze afacerea. Și o pierd din cauză că 


tu, grasule... 

Dimineaţă? Era dimineață?” 

Amintirile îi reveneau, dar disparate, ca și cum ar fi încercat să 
pună în ordinea corectă niște foi de hârtie împrăștiate prin cameră de 
o pală de vânt. Kellie plecase. Mașina ei fusese arsă. Apoi el răspunsese 
la mesaj. Și acum ea era aici, legată... Se gândi la tânăra femeie de pe 
calculatorul lui, la bărbatul mascat, la cuţit. 

Durerea îi apăsa vezica. 

— Te rog, spuse el, trebuie să fac pipi. 

— Nu te oprește nimeni, răspunse americanul din umbră. 

Tom se uită în jur. Bărbatul era aplecat asupra lui Kellie. Îi trase 
banda de pe gură. Tom se chirci la auzul sunetului. Instantaneu, ea 
începu să ţipe: 

— Du-te dracului! Du-te dracului, nenorocitule! 

— Poartă-te mai frumos, ca o doamnă; oamenii vor vrea să te vadă 
comportându-te ca o doamnă. Mai vrei puţină votcă? 

— Du-te dracului! 

„O, Doamne, Kellie” Era atât de bine să îi audă vocea, să știe că 
este în viață, că încă mai poate să lupte. Totuși, nu asta era metoda 
potrivită. Îşi strânse coapsele și abdomenul, luptându-se cu durerea 
din vezică. Doar grasul n-avea de gând să-l lase să își facă nevoile acolo 
unde stătea! 

— Kellie, iubito! strigă Tom. 

— Fă-l pe nenorocitul ăsta să ne scoată de aici! Îi vreau pe Jessica și 
Max. Îmi vreau copiii. Dă-mi dracului drumul! 

— Vreţi să vă lipesc din nou banda peste gură, doamnă Bryce? 

Ea se răsuci cu fața în jos și rămase nemișcată, plângând isteric, cu 
hohote adânci, înecate. lar Tom se simţea prăbușit, inutil, atât de 
inutil! Trebuia să existe ceva ce putea face. O, Doamne, ceva! 

Durerea din vezică nu-l lăsa să gândească; își simţea capul ca și 
cum i-ar fi fost despicat în două. Lumina de la lanternă se mișca. În 
acel moment, Tom văzu sute de bidoane în culori închise, puse din 
podea până în tavan, niște chestii imense, multe purtând etichetă de 
substanţe periculoase. În aerul rece era un miros ușor acid. 

„Unde dracu' suntem?” 

— O, Tom, te rog fă ceva! plânse Kellie. 


— Vrei bani? îl întrebă Tom pe grăsan. Asta vrei? O să strâng tot ce 
am. 

— Vrei să spui că ai vrea să te înscrii? 

— Să mă înscriu? întrebă Tom, mulțumit să primească în sfârșit un 
răspuns la întrebările sale. Să vorbească cu bărbatul, să îl facă să 
înțeleagă, să încerce să găsească o cale... 

— Ai vrea să te înscrii să te urmărești pe tine și pe soția ta, râse 
americanul. Asta e ceva! 

Speranţele lui Tom crescută. 

— Da, orice, oricât vrei! 

Lumina străluci din nou direct în ochii lui. 

— Nu pricepi, idiotule, nu-i așa? Cum o să puteţi să vă vedeți? 

— Nu... nu știu. 

— Eşti chiar mai prost decât credeam. Vrei să dai bani ca să puteţi, 
tu și proasta ta de beţivă, să vă vedeţi arătând bine morţi? 

Cât timp conduse, Roy Grace vorbi continuu la mobil, dând telefon 
după telefon: se interesă de Emma-Jane, apoi de progresele făcute de 
fiecare membru al echipei, încercând să îi impulsioneze cât de tare 
puteau suporta. 

Mergea spre est de-a lungul drumului de coastă, lăsând în urmă 
elegantele clădiri din Kemp Town și intrând în zona rurală, pe lângă 
școala de fete Roedean, în stil neogotic, și apoi pe lângă azilul de 
nevăzători St Dunstan. 

„21.15 mâine seară.” Ora era înscrisă cu laserul în mintea sa; era 
parte din fiecare gând pe care îl avea. Acum era luni, 10.15. Mai erau 
doar treizeci și cinci de ore până la transmisie; cu cât timp înainte vor 
fi uciși cei doi Bryce? 

Janie Stretton întârziase cu pisica la veterinar, la programarea de la 
ora 18.30, și nu plecase de acolo înainte de 19.40. Între această oră și 
21.15, când Tom Bryce susţinuse că o văzuse pe calculator, fusese ucisă 
și înregistrarea transmisă. Dacă se respecta același tipar, probabil că 
mai aveau timp până la 19.30, mâine. Puțin peste treizeci și trei de ore. 

Și încă nici o pistă credibilă. Treizeci și trei de ore nu însemnau 
NIMIC. 

Apoi își îngădui un zâmbet scurt la gândul că Pewe era în spital. 
Ironia sorții. Incredibilă coincidență. Faptul că Alison Vosper văzuse 
partea amuzantă a situaţiei îi arătase o faţă rară a sa, fața umană. lar 
chestia era - deloc un lucru bun, știa, dar nu se putea abţine - că nu se 
simțea câtuși de puţin vinovat, și nu îi părea rău deloc pentru el. Îi 
părea rău pentru șoferul de taxi nevinovat, dar nu și pentru 
nenorocitul acela mic de Cassian Pewe, care venise în Brighton 
proaspăt promovat, cu intenţia de a-i lua lui locul de muncă. Problema 
nu dispăruse, însă rănirea acestuia măcar o întârziase puţin. 

Merse prin Rottingdean, un oraș boem, istoric, apoi cobori o pantă, 
urcă din nou pe lângă întinderea suburbană dezordonată de la 
Saltdean, prin Peacehaven, aproape de zona în care locuia Glenn 
Branson și unde murise Janie Stretton. leși de pe drumul de coastă și 


intră pe niște străzi aglomerate, cu bungalouri și case, și opri în fața 
unei clădiri mici, neîngrijite, cu o rulotă veche parcată în faţă. 

Sfârși de vorbit la telefon cu Norman Potting, care părea că 
avansase în cercetarea sa asupra furnizorilor de acid sulfuric, mai luă o 
cutie de Red Bull și încă două tablete ProPlus, merse pe o cărare scurtă 
mărginită cu pitici de grădină și intră pe o terasă, pe lângă clopoțţeii de 
vânt nemișcaţi, și sună la ușă. 

Un bărbat mic și slab, trecut bine de șaptezeci de ani, semănând cu 
piticii pe lângă care trecuse, deschise ușa. Avea o barbă de ţap, părul 
cărunt, lung, prins într-o coadă de cal, purta un caftan și pantaloni, iar 
la gât avea un lanţ de aur cu o cruce egipteană. Îl salută pe Grace 
bucuros, cu o voce ascuţită, plină de energie, luându-i mâna și 
uitându-se la el ca la un prieten de mult pierdut. 

— Detectiv căpitan Grace! Ce bine să te văd atât de curând! 

— Și mie îmi pare bine, prietene. Îmi pare rău că vin așa de târziu. 

Abia trecuse o săptămână de când Grace apelase ultima oară la 
serviciile lui, când Frame ajutase fără nici o îndoială la salvarea vieții 
unui om nevinovat. Harry Frame îi strânse mâna cu o forță care nega 
atât anii, cât și statura sa și îl privi cu niște ochi verzi pătrunzători. 

— Și cărui fapt îi datorez plăcerea de această dată? Intră! 

Îl urmă într-un hol îngust, luminat de un bec slab și decorat în stil 
maritim, în care piesa centrală era un hublou de alamă pus pe perete. 
Apoi intrară în camera de zi, plină de rafturi cu miniaturi de nave în 
sticle. În cameră erau un set urât de mobilier din trei piese, acoperit cu 
un pled, un televizor oprit și, lângă fereastră, o masă rotundă de stejar 
cu patru scaune de lemn, spre care îl conduse Frame. Pe perete, Grace 
remarcă, așa cum făcea la fiecare vizită aici, un tablou înfățișând casa 
Annei Hathaway și un motto înrămat: „O minte eliberată nu mai poate 
fi niciodată închisă.” 

— Ceai? 

— Nu, spuse Grace, deși ar fi ucis pentru o ceașcă. Sunt în 
supergrabă. 

— Viaţa nu este o cursă, detectiv căpitan Grace, este un dans, 
spuse Harry Frame cu o voce mustrătoare. 

Grace zâmbi. 


— O să ţin minte. O să te trec în agendă pentru un vals la 
următorul bal al verii. 

Se așeză la masă. 

— Deci? spuse Harry, așezându-se în faţa lui. Oare venirea ta aici 
are legătură cu sărmana tânără care a fost găsită moartă în Peacehaven 
săptămâna trecută? 

Harry Frame era medium și clarvăzător, folosind totodată și 
pendulul. Grace venise să îl vadă de multe ori. Putea fi peste așteptări 
de exact, așa cum putea fi și total nefolositor câteodată. Băgă mâna în 
buzunar și scoase trei pungi mici pentru dovezi, pe care le puse pe 
masă în faţa lui Frame. Întâi arătă spre inelul cu blazon pe care îl luase 
din dormitorul lui Janie Stretton. 

— Ce poţi să îmi spui despre proprietarul acestui inel? 

Frame scoase inelul, îl strânse în mână și închise ochii. Stătu 
nemișcat un minut, cu fața înțeleaptă schimonosită de concentrare. 
Camera avea un miros închis, de mobilă veche, covor vechi, oameni 
învechiţi. În sfârșit, bătrânul dădu din cap. 

— Îmi pare rău, Roy. Nimic. Nu este o zi bună pentru mine azi. Nu 
am nici o legătură cu spiritele. 

— Nimic? 

— Îmi pare rău. Nu poţi veni mâine? Am putea încerca din nou. 

Grace luă inelul, îl puse în punga de plastic și îl băgă în buzunar. 
Apoi arătă către butonii de argint pe care îi luase dintr-un sertar din 
dormitorul familiei Bryce și spre brăţara de argint pe care o luase din 
cutia cu bijuterii al lui Kellie Bryce. 

— Trebuie să îi găsesc pe proprietarii acestor obiecte. Trebuie să îi 
găsesc astăzi. Nu știu unde sunt, dar presupun că sunt undeva în 
apropiere de Brighton și Hove. 

Mediumul părăsi camera și se întoarse cu o hartă a zonei Brighton 
și Hove. Dând la o parte un sfeșnic, întinse harta pe masă și scoase din 
buzunar o sfoară cu o greutate atașată la un capăt. 

— Să vedem ce putem afla, spuse el. Da, într-adevăr, să vedem. 

Ținu brăţara și butonii în mâna stângă, apoi, sprijinindu-și coatele 
pe masă, se înclină deasupra hărții și începu să murmure: 

— Varrum. Varrum. Brrrm. Varummm. 


Apoi se îndreptă, ținu sfoara deasupra hărţii între arătător și 
degetul mare și lăsă greutatea să se miște deasupra hărţii, în faţă și în 
spate, precum un pendul. Apoi, cu buzele strânse de concentrare, o 
roti într-un cerc mic, acoperind harta centimetru cu centimetru. 

— 'Telscombe? spuse el. Piddinghoe? Ovingdean? Kemp Town? 
Brighton? Hove? Portslade? Southwick? Shoreham? Dădu din cap. Nu, 
nu mi se arată nimic în zonele astea, îmi pare rău. 

— Putem să încercăm la scară mai mare? întrebă Grace. 

Frame ieși din nou și se întoarse cu o hartă care acoperea Fast și 
West Sussex. Dar din nou, după câteva minute de rotire a greutății, 
concentrat, nu obținu nici un rezultat. Grace ar fi vrut să-l ia de umeri 
și să îl scuture. Se simţea cumplit de frustrat. 

— Nimic, Harry? 

Mediumul dădu din cap. 

— Vor muri dacă nu îi găsesc. 

Harry Frame îi înapoie butonii și brățara. 

— Aș putea să încerc mâine. Îmi pare rău. 

— În această după-amiază, mai târziu? 

Frame aprobă. 

— Nu vrei să îmi lași obiectele? Voi sta toată ziua să lucrez la 
această problemă. 

— Mulţumesc, aș aprecia, spuse Grace. 

Ştia că se agaţă de un fir de pai și plecă cu inima grea. 


76 


După ședința de la 8.30, Jon Rye petrecuse două ore și trei sferturi 
lucrând pe laptopul care fusese recuperat din duba Ford Transit lovită. 
Dar îl depășea. La 1.20, simțindu-se epuizat și frustrat, ieși din 
departament ca să își ia o cafea de la automat, apoi se întoarse adâncit 
în gânduri. Cu orice computer, în mod normal ar fi găsit o modalitate 
de a sparge parola prin folosirea unui program care îl strecura pe o 
cale laterală, ducându-l în cele din urmă la istoricul site-urilor 
accesate de respectivul aparat. Dar cu acest laptop nu ajungea nicăieri. 

Își trecu legitimaţia de siguranță prin dreptul panoului de la 
intrarea în Departamentul IT, apoi traversă ceea ce botezase în glumă 
„cușca hamsterului”, zona în care se derulau investigaţiile în cazurile 
de pornografie cu minori, făcând un semn de salut celor două echipe 
de câte șase persoane aplecate spre monitoare. 

Andy Gidney și restul echipei sale erau la locurile lor, concentrați 
la ceea ce aveau de făcut pe ziua de azi. Se așeză și el la biroul lui; 
laptopul era închis în camera dovezilor, el lucrând cu o copie a hard- 
discului. 

Deși era șeful acestui departament de peste trei ani, Rye era 
suficient de deștept încât să știe care îi sunt limitele. Fusese realocat 
aici de la Circulaţie. Câţiva dintre cei tineri din echipa sa erau ingineri 
de meserie, absolvenţi de universitate care mâncau și respirau 
calculatoare de când erau în pătuţ. Andy Gidney era cel mai bun. Dacă 
exista o persoană în această încăpere care putea smulge secretele 
laptopului, acesta era Gidney. 

Rye scoase copia hard-discului din computer, se ridică și se apropie 
de biroul lui Gidney. Acesta lucra tot la spargerea unei parole dintr-o 
schemă de plăți online. 

— Andy, am nevoie să lași tot ceea ce faci pentru câteva ore și să 
mă ajuţi cu ceva. Sunt două vieți în joc. 

— Hm, mormăi Gidney. Chestia este că sunt destul de prins acum. 

— Andy, nu îmi pasă cât de prins ești. 

— Dar dacă mă opresc, aș putea să pierd întreaga secvenţă! Asta e 
treaba! Gidney se răsuci cu scaunul pentru a sta cu faţa la Rye, cu ochii 


plini de emoție. Cred că sunt la un bit distanţă! 

— Cât de mult îți va lua? 

— Hmmmm, mda, hmmmmm, spuse el gândindu-se. Apoi închise 
ochii și încuviinţă furios: Hmmmmm, hmmm. Deschise ochii din nou 
și se uită în podea. Aș spera că până la sfârșitul săptămânii. 

— Îmi pare rău, replică Jon Rye. Va trebui să o lași puţin. Trebuie 
să lucrezi la asta chiar acum. 

— Hmmm, chestia e... sunt nouă persoane în departament, Jon, 
da? 

Ezitând, Rye răspunse: 

— Da? 

Concentrându-se puternic la covor, Gidney întrebă: 

— De ce tocmai eu? 

Roy se întrebă dacă avea rost să îl flateze: 

— Pentru că ești cel mai bun. Bine? 

Bosumflat, Gidney își roti scaunul și, cu spatele la Rye, ridică o 
mână, părând extrem de iritat: 

— Bine, dă-mi. 

— Dosarele sunt pe server la cazul numărul 340. 

— Și ce caut mai exact? 

Lui Rye nu îi plăcea să discute cu spinarea tânărului, dar învățase 
din experiență că nu avea nici un sens să încerce să schimbe ceva la 
acest ciudat; era cel mai bine să îi faci pe plac, dacă vroiai să obţii ce 
era mai bun de la el. 

— Adresă poștală, numere de telefon, adresă de e-mail. Orice care 
să ne poată sugera unde se află un cuplu, domnul și doamna Bryce, 
Tom și Kellie Bryce. Le spuse numele pe litere. 

— Fac ce pot. 

— Mersi, Andy. 

Rye se întoarse la biroul său și aproape imediat fu chemat în 
cealaltă parte a camerei de un alt coleg, John Shaw, un bărbat înalt, 
care arăta bine și pe care Rye îl plăcea. Shaw era extrem de inteligent, 
absolvise universitatea ca și Gidney, dar era cu totul deosebit de 
acesta, din toate punctele de vedere. 

Shaw lucra la un album foto aflat în memoria unui computer luat 
din casa unui suspect de pedofilie. Observase un model în gusturile 


bărbatului: bătea copiii înainte de a se fotografia făcând sex cu ei. 
Părea similar cu un alt caz la care lucraseră recent și vroia să știe 
părerea lui Rye. 

Zece minute mai târziu, Rye se întoarse la birou, adâncit în 
gânduri. Devenise imun la majoritatea lucrurilor scârboase pe care le 
vedea pe computere, dar abuzarea copiilor încă îl mișca. De fiecare 
dată. Când trecu pe lângă biroul lui Gidney, abia remarcă faptul că 
acesta nu mai era acolo. 

După puţin timp, făcând o pauză de la mesajele sale, se uită peste 
umăr și fu surprins - și totodată nervos, ținând cont de urgenţă - să 
vadă că Gidney nu se întorsese. Se ridică și merse la biroul aiuritului. 
Pe ecran scria: 


„Prognoza meteo pentru nave, elaborată de biroul Met, din partea Agenţiei Maritime și a 
Pazei de Coastă, la 0555, luni, 6 iunie 2005. 

Rezumatul general la oooo. 

Vestul sudic al Franţei 1014 se așteaptă Anglia sud-est 1010 până la 1300. Low Rockall 1010 


îndreptându-se constant spre sud-est. Fastnet 1010. Disipare.” 


Ce naiba făcea omul acesta uitându-se la prognoza meteo pentru 
nave când ei erau în mijlocul unei urgenţe? Și unde dracului era? 
Plecase de mai bine de douăzeci de minute, dacă nu mai mult. 

După ce mai trecură încă douăzeci de minute, lui Rye îi fu clar că 
Gidney dispăruse. Și în curând avea să constate că aiuritul ștersese 
toate datele de pe server și luase laptopul și copia acestuia cu el. 

Roy Grace plecă de la casa lui Harry Frame simțindu-se deprimat și 
foarte obosit, în ciuda ultimei cutii de Red Bull și a tabletelor de 
cofeină pe care le luase cu mai puţin de jumătate de oră în urmă. Era 
prea devreme ca să ia altele. Spera ca prietenul lui să aibă în curând 
unul dintre episoadele sale de inspiraţie. 

Apoi îi sună telefonul. Răspunse plin de speranţă. Era Branson, 
vesel ca de obicei. 

— Mai reziști, bătrâne? 

— Sunt frânt, spuse Grace. Ce vești ai? 

— Unul dintre membrii echipei lui Gaylor a umblat prin hârtiile lui 
Reggie D'Eath. A găsit un ordin de plată lunar de pe cardul său 
Barclaycard către o companie numită Scarab Entertainment. Suma 
este de o mie de lire. 

— O mie de lire? Pe lună? 

— Da. 

— De unde lua unul ca D'Eath asemenea sumă? 

— Procurând copii oamenilor bogaţi, ca formă suplimentară de 
venit. 

— Unde are sediul compania? întrebă Grace. 

— Asta e vestea proastă. În Panama. 

Grace se gândi un moment. Erau anumite ţări în lume în care legea 
garanta firmelor imunitate totală în faţa investigaţiilor. Își aducea 
aminte dintr-un alt caz că Panama era una dintre acestea. 

— Asta nu ne prea ajută pe termen scurt. O mie de lire pe lună? 

— Asta e o afacere bănoasă, spuse Branson. Nu am putea obţine un 
mandat care să forțeze toate companiile care emit carduri de credit să 
ne spună cine mai plătește o mie de lire către Scarab Entertainment? 

— Ba da, în astfel de circumstanţe, când sunt vieţi în pericol, am 
putea, dar nu ne ajută. Vom obţine o listă cu numele unor directori ai 
unei firme de avocatură din Panama care ne vor trimite la plimbare 
când îi vom aborda. 

Câţi clienți or avea? Nu ar fi nevoie de mulţi ca să fie o afacere 
substanţială. Una pentru care ar merge până departe ca să o protejeze. 


„Dragul nostru client. Sperăm că ţi-a plăcut micul nostru spectacol bonus. Nu uita să te 
conectezi marţi la ora 21.15, pentru următoarea Mare Atracţie: soţul și soția mor împreună. 


Prima noastră crimă dublă” 


Pentru o mie de lire pe lună, ai putea să le dai ciudaţilor un bonus 
gratis, nu-i așa? Nu trebuie decât să arunci un pedofil în cada cu acid. 

— Mai ești acolo, bătrâne? 

— Da? Ai mai aflat și altceva? 

— Avem o înregistrare de la o cameră de supraveghere: domnul 
Bryce în Espace, punând benzină la o benzinărie Texaco din 
Pyecombe. 

— Mai sunt și alte mașini înregistrate? 

— Nu. 

— Și nimic care să ne ajute în Espace? 

— Cei de la judiciar se ocupă numai de asta. Nimic până acum. 

— Mă întorc la birou, spuse Grace. Ajung în aproximativ douăzeci 
de minute. 

— Te aştept cu cafea. 

— Am nevoie de un espresso cvadruplu. 

— Și eu. 

Grace conduse mai departe, intrând pe drumul de coastă și 
apropiindu-se de oraș prin Kemp Town, pe lângă școala de fete, 
Spitalul Royal Sussex, apoi pe lângă clădirea în stil gotic a școlii mixte 
din Brighton. În stânga sa, la mică distanţă, văzu un bărbat musculos, 
cu un mers legănat, intrând într-un magazin de ziare. Ceva în legătură 
cu el părea familiar, dar nu își dădu seama imediat ce. 

Imediat însă, întoarse. Parcă mașina pe partea cealaltă a drumului, 
opri motorul și așteptă. Nu trecu nici un minut și bărbatul ieși cu o 
ţigară între buze, ducând o sacoșă din care ieșeau mai multe ziare, și 
se îndreptă către un Volkswagen Golf parcat cu două roţi pe bordură și 
cu avariile aprinse. 

Grace îl studie prin parbriz. Avea un mers ciudat, un fel de a păși 
legănat care îi aducea aminte de modul în care mergeau unii duri din 
armată. Ca și cum tot trotuarul ar fi fost al lor. 


Îmbrăcat cu o vestă, pantaloni și pantofi albi, bărbatul avea părul 
scurt dat cu gel în sus și purta un lanţ gros de aur în jurul gâtului. 
Unde naiba îl mai văzuse? Și apoi, memoria sa fotografică îi reveni și 
știu exact unde și când îl mai văzuse. Noaptea trecută. Pe înregistrarea 
camerei de la Karma Bar. 

Fusese partenerul lui Janie Stretton! 

Inima lui Grace bătea cu putere. Volkswagen-ul porni. Memoră 
numărul, așteptă câteva secunde, lăsă să treacă un taxi urmat de o 
dubă galbenă a celor de la British Telecom, apoi întoarse și porni, 
sunând la birou de pe telefonul mobil. De la primul apel îi răspunse 
Denise Woods, una dintre dactilografe, o tânără serioasă și eficientă. 

— Bună, sunt Grace. Am nevoie de o verificare rapidă a unui 
număr de înmatriculare. Acum urmăresc mașina. Este un Volkswagen 
Golf, număr Papa Lima Zero Trei Foxtrot Delta Oscar. 

Denise spuse că îl va suna imediat. 

La distanță mică înainte, Volkswagen-ul, tot în faţa taxiului și a 
dubei, se opri la un semafor. Când acesta se făcu verde, mașina făcu la 
stânga pe lângă Grădinile Lower Rock, îndreptându-se către mare. 
Celelalte două mașini merseră înainte. Grace se opri o secundă, apoi 
făcu la stânga, rămânând cât de în spate putea. 

„Haide, Denise!” 

Semaforul de la intersecţia cu Marine Parade era verde și Golf-ul 
făcu la dreapta, pe drumul de coastă. Grace trecu pe galben, rămânând 
cât mai departe de Golf, lăsând să treacă un Ford Focus și apoi un 
Porsche, dar nescăpându-l din vedere. În timp ce Golf-ul aștepta la 
sensul giratoriu de la Cheiul Palace, îi sună telefonul. Denise. Mașina 
era înregistrată pe numele companiei Bourneholt International Ltd, cu 
un număr de căsuță poștală din Brighton. Mașina nu fusese dată 
dispărută sau furată și nu era nici un comentariu în baza de date a 
poliției referitor la ea. 

— Bourneholt International Ltd, spuse Grace. Știu numele. Apoi își 
aduse aminte de ce. Denise, uită-te repede la numărul de 
înmatriculare al dubei lovite ieri noapte; rămân la telefon. 

Golf-ul continuă să meargă de-a lungul apei, pe lângă clădirea 
proaspăt renovată a Hotelului Royal Albion. Apoi, pe măsură ce se 


apropiau de Hotelul Old Ship, intră pe banda laterală, semnalizând că 
face la dreapta. 

Spre ușurarea sa, Mercedes-ul clasa S din faţă semnaliză tot pentru 
dreapta. Grace se așeză în spatele acestuia. Văzu Golf-ul rulând 
înainte, pe lângă hotel, apoi făcând la dreapta, în parcarea subterană a 
Pieţii Civice. La fel făcu și Mercedes-ul. Grace era chiar în spatele 
acestuia, așteptând la barieră. 

Denise reveni la telefon. 

— Este aceeași, Roy. Bourneholt International Ltd. 

Își strânse pumnii de entuziasm. 

— Minunat! 

Bariera automată se ridică și el înaintă, așteptă să îi iasă biletul din 
aparat și îl luă. 

— Bine lucrat! spuse el. 

Dar nu mai era semnal. Bariera se ridică din nou și Grace trecu. 
Imediat, un BMW seria 3 ieși din locul de parcare, blocându-i drumul. 
Dădea înapoi încet, rulând centimetru cu centimetru nenorocit. 

„Haide odată!” ţipă Grace în sinea sa. După ceea ce păru o 
eternitate, BMW-ul merse mai departe, apoi întoarse pe rampa de 
ieșire. Grace acceleră. Toate locurile de la acest etaj erau ocupate. 
Merse până la următorul. Și aici era plin. Dar în timp ce se strecura 
printre mașini, un microbuz Ford Galaxy plin cu copii, cu o mamă 
nervoasă la volan, ieși de pe locul său. 

„Doamne, femeie, dă-te din calea mea! 

Nu putea face altceva decât să aștepte. Și să aștepte. Și să aștepte. 

În sfârșit ajunse la nivelul 4 și văzu mai multe locuri libere. 
Acceleră, uitându-se după Golf și apoi îl văzu. Parcat. Şoferul 
dispăruse. 

Puse frână în spatele lui, înjurând. În urma sa auzi un claxon. În 
oglindă văzu un Range Rover. Ridică un deget, mai merse câțiva metri, 
apoi parcă pe primul loc liber pe care îl văzu, opri motorul și sări din 
mașină. Se îndreptă rapid spre ieșire, urcă treptele două câte două și 
ieși în piața largă, cu un restaurant japonez în centru, Hotelul 
Renaissance pe o latură și magazine pe celelalte două laturi. Dar nu 
era nici urmă de bărbatul cu mers legănat și părul ţepos. Mai existau 


trei ieșiri pe care le-ar fi putut folosi. Grace alergă de la una la cealaltă. 
Dar omul dispăruse. 

Grace înjură, stând lângă prima ieșire, cea mai aproape de Golf și 
de mașina sa. Se îndoia că bărbatul remarcase că îl urmărise. Dar cât 
va trece până când se va întoarce la mașină - cine putea ști? Puteau fi 
cinci minute, sau cinci ore. 

Apoi îi veni o idee. Sună la secţia la care lucrase înainte, Brighton 
Central, și ceru să i se facă legătura cu un vechi coleg, Mike Hopkirk, 
inspector la Divizia Brighton. Spre ușurarea sa, omul era disponibil. 

Hopkirk era un tip înţelept, cu mulți ani de lucru în spate, care se 
bucura de respectul și aprecierea unanimă a celor din poliție; Grace 
alesese cu grijă pe cine să sune pentru această sarcină: să îi pună pe 
toți în mișcare la viteza necesară era ceva ce numai Hopkirk putea 
face, dacă voia. 

— Roy! Ce mai faci! Tot văd numele tău în ziare! Îmi pare bine să 
constat că mutarea la sediul central din Sussex nu te-a făcut să-ţi 
pierzi obiceiul de a enerva oamenii! 

— Foarte amuzant! Fii atent, stăm la taclale mai târziu. Am nevoie 
de o favoare mare și am nevoie chiar acum. La mijloc e viaţa a două 
persoane; avem motive să credem că au fost răpite și că viețile le sunt 
într-un mare pericol. 

— Tom și Kellie Bryce? întrebă Hopkirk, surprinzându-l. 

— Cum dracului știi asta? 

Uitase că Hopkirk era ager ca un brici. Zgomotul făcut de un 
camion care trecea acoperi răspunsul acestuia. Astupându-și o ureche 
cu mâna și apăsând telefonul pe cealaltă, Grace strigă: 

— Poftim? Poţi să repeţi? 

— Sunt pe prima pagină în Argus! 

Deci șeful de la Relaţiile cu presa se descurcase. 

— Bine. Mike, uite ce vreau. Am nevoie să închizi parcarea 
subterană de la Piaţa Civică pentru o oră; să îmi dai suficient timp să 
cercetez o mașină. 

Auzi un icnet clar. 

— Să o închid? 

— Am nevoie de o oră. 


— Cea mai mare parcare din Brighton, în mijlocul zilei. Să o 
închid? Te-ai țăcănit? 

— Nu. Am nevoie să faci asta. Chiar acum, în acest minut. 

— Pe ce bază, Roy? 

— O ameninţare cu bombă. Ai primit un telefon de la o grupare 
teroristă. 

— La dracu’! Vorbești serios, nu-i așa? 

— Haide, este o dimineaţă liniștită de luni. Trezește-ţi trupele! 

— Și dacă se dovedește că e trasă de păr? 

— lau eu bobârnacele. 

— Nu tu vei fi acela, Roy, ci eu, și știi asta. 

— Dar ești de acord? 

— Piaţa Civică? 

— Piaţa Civică. 

— Bine, spuse el, părând resemnat. leși naibii de pe linia mea; am 
nevoie de ea! 

Și Grace avea nevoie de telefonul său. Sună la sediul central din 
Sussex și aranjă ca echipa de investigaţii să ajungă acolo imediat, 
însoțită de cineva de la Trafic capabil să treacă de portiera și de 
sistemul de alarmă al unui VW Golf. Apoi îi telefonă unui detectiv 
inspector, Bill Ankram, responsabil cu detașarea echipei de 
supraveghere. Printr-un noroc rar, Ankram avea vești bune. 

— Am fost să urmărim pe cineva în centrul orașului și n-am avut 
mult de lucru, fiindcă nu a apărut nimeni. Eram pe cale să chem 
echipa la un mic tur de pregătire, în lipsă de altceva. 

— Cât de repede puteţi să acoperiţi parcarea din Piaţa Civică? 
întrebă Grace. 

— Într-o oră. Nu suntem prea departe. 

Grace făcu aranjamentele în detaliu, îi dădu numărul de 
înmatriculare al mașinii și poziționarea acesteia. Apoi sună la birou și 
le spuse celor de acolo să îi trimită prin fax și e-mail lui Ankram 
fotografia șoferului Volkwagen-ului. Apoi vorbi cu Nicholl și îi 
transmise că până la urmă va trebui să se ducă singur la întâlnirea cu 
ofițerul de la Met. În timp ce vorbea cu el, fu asurzit de o explozie 
sonoră. Era ca și cum toate vehiculele de urgenţă din Brighton și Hove 
demaraseră simultan, cu sirenele în funcțiune. 

Kellie îl speria. Parcă era închis în întuneric cu o persoană complet 
străină. O persoană complet imprevizibilă. Erau perioade lungi de 
tăcere, apoi brusc începea să țipe și să îl acuze. Acum o făcea din nou, 
cu o voce spartă și nenaturală de la atât strigat. 

— Nenorocitule! Idiotule! Tu ne-ai băgat în asta! Dacă ai fi lăsat 
nenorocitul de CD în tren, nu s-ar fi întâmplat nimic! Nu ne vor da 
drumul niciodată! Înţelegi asta, nenorocitule, ratatule? 

Apoi începu să hohotească iar. 

Tom se simţea strivit în interior. Plânsul ei era teribil, ca o tortură. 
Dar nimic din ce putea spune el nu părea să ajungă până la ea. 
Încercase continuu să-i vorbească de când grasul părăsise încăperea. 
Încercase să o calmeze, să o încurajeze, să nu își piardă încrederea. 
Încerca să facă orice ca să nu se mai gândească la agonia arzătoare din 
vezica sa. La setea cumplită. La senzaţia de foame. 

Se întreba dacă era votca cea care vorbea, cea care o făcea pe Kellie 
să se comporte așa. Sau lipsa acesteia? Fusese pe marginea prăpastiei, 
așa cum se întâmplase la câteva luni după ce o născuse pe Jessica, și 
situația asta o făcuse să cadă peste margine? Toată chestia aceea cu 
eBay fusese un fel de avertisment sau un strigăt de ajutor pe care el nu 
îl înțelesese? 

— Ratat nenorocit! ţipă ea din nou. 

Tom icni. Ratat. Așa îl considera ea? Avea dreptate. Eșuase în 
afaceri, acum eșuase în cel mai important lucru, să își protejeze 
familia. Închise strâns ochii preţ de câteva minute și se rugă la 
Dumnezeul cu care nu mai vorbise de douăzeci și cinci de ani. Apoi îi 
deschise din nou, dar nu apăruse nici o diferenţă: era tot întuneric 
beznă. 

Picioarele îl dureau fiindcă erau legate strâns unul de celălalt. Se 
rostogoli, dar nu făcu decât o tură completă înainte ca lanţul din jurul 
gleznei să se strângă, iar el ţipă de durere când cătușa, sau sârma, sau 
ce-o fi fost acolo, îi intră în carne. „Gândeşte! își spuse el. „Gândeşte! 

Peretele și podeaua din apropierea lui erau netede; avea nevoie de 
ceva ascuțit de care să se frece și să taie frânghiile. Dar nu exista nimic, 


nimic, la naiba! 

— Mă auzi, prostule de ratat? 

Îi dădură lacrimile. „Oh, draga mea Kellie, te iubesc atât de mult. 
Nu îmi face asta!” 

Ce vroia nenorocitul acela gras? Cum ajungi la cineva de genul lui? 
Dar în adâncul sufletului știa cine este bărbatul și de ce erau ei doi 
aici. Pe măsură ce gândurile i se limpezeau, frica i se adâncea. Lăsase 
copiii la părinţii lui Kellie în urmă cu ceva timp, în toiul nopţii; mama 
ei era destul de în putere, dar tatăl ei bolnav era neajutorat, sărmanul. 
Avea de gând umflatul să îi ia și pe copii? Dacă el sau gorilele lui 
dădeau buzna când mama lui Kellie era plecată? 

Disperat, Tom se rostogoli; lanțul se strânse. El trase, ignorând 
durerea. 'Ținându-și respiraţia, trase din nou și din nou. Dar nimic nu 
cedă. Rămase un timp nemișcat. Apoi îi veni o idee. 

În acel moment, undeva la distanţă, văzu dreptunghiul de lumină 
apărând din nou: ușa. Două siluete intrară, fiecare cu o lanternă. I se 
acceleră pulsul; simți că îl strânge ceva de gât. Se ridică gata să se bată, 
în orice fel, în orice modalitate ar fi putut. 

O siluetă se apropia de Kellie, cealaltă de el. Kellie tăcea. În 
următoarea secundă, lumina lanternei îl orbi. Apoi se îndepărtă și 
lumină un pahar de hârtie cu apă și o pâine puse pe jos. 

— Mâncare pentru voi, spuse o voce într-o engleză stricată, o voce 
groasă care, după urechea lui neantrenată, părea că are accent est- 
european. 

— Trebuie să urinez, spuse Tom. 

— Fă-o, fă în pantaloni ca toată lumea de aici! ţipă Kellie. 

— Tu nu urinezi! răspunse bărbatul. 

— Trebuie, imploră Tom. Te rog, du-mă la toaletă. 

Bărbatul era înalt, bine făcut, aproape de treizeci de ani, îmbrăcat 
într-un costum elegant, cu o față osoasă și o pieptănătură modernă. 
Tom îi putea vedea acum trăsăturile. Dar, mai important, putea vedea 
în spatele lui. 

Cel mai apropiat rând de canistre. 

— Mănâncă, spuse bărbatul din nou, apoi se îndepărtă, însoţit de 
colegul său. 


În câteva secunde ieșiră; dreptunghiul de lumină dispăru. Tom și 
Kellie erau din nou în beznă. 

— Iubito? strigă Tom. 

Liniște. 

— Iubito, te rog ascultă-mă. 

— De ce nu mi-au adus nimic de băut? 

— Au adus apă. 

— Nu mă refeream dracului la asta. 

De cât timp bea? se întrebă Tom. De cât timp bea fără ca el să fi 
observat? 

— Și cum să beau cu mâinile legate? Îmi poţi spune asta, domnule 
Sot Deștept? 

Tom își mișcă încet capul spre locul în care erau apa și pâinea. 
Atinse cu nasul marginea paharului și înjură de indignare pentru ceea 
ce era nevoit să facă. Mișcându-și cu grijă buzele pe marginea 
paharului, disperat să nu piardă nici o picătură prețioasă, apucă până 
la urmă de margine cu dinţii, ridică paharul și bău cu lăcomie. 

Apoi, precum un animal nocturn orb, pipăi cu nasul până când 
găsi pâinea. Nu îi era foame, dar se forță să ia o înghiţitură. Se chinui 
să mestece și să înghită. Apoi mai mușcă o dată, înghiţi și lăsă restul. 

— Cred că ar trebui să plecăm acasă acum, spuse Kellie. Crezi că 
ne vor da pungi cu dulciuri? 

Și pentru prima oară în ultimele două zile, Tom zâmbi. Poate că ea 
se calma. 

— Nu sunt prea mulțumit de ospitalitatea lor până acum, spuse el, 
încercând să îi răspundă la glumă, dar cuvintele sale se pierdură în 
tăcerea întunecată. 

Apa și mâncarea îl făceau deja să se simtă mai bine, îi dădeau 
puțină putere. Se hotărî să-și urmeze planul. Pe jumătate 
rostogolindu-se, pe jumătate târându-se, înaintă încet, dureros, pe 
ciment, spre stânga, spre ceea ce văzuse în lumina lanternei în urmă 
cu câteva minute. 

Spre canistrele cu substanţe. Apoi intră în panică, atunci când 
lanţul i se strânse tare pe gleznă. „Ie rog, încă puţin, încă puţin.” Trase 
tare, dar fierul se înfipse și mai rău, făcându-l să urle de durere. 

— Tom, ești bine? lubitule? 


Mulțumită lui Dumnezeu, acum era calmă. 

— Da, șopti el, brusc îngrijorat că cineva i-ar putea asculta. Sunt 
bine. 

Apoi atinse ceva cu faţa. „Te rog, să nu fie peretele! 

Era ceva de plastic, rece, rotund. Era o canistră! 

Încercă să se ridice pe ea. Canistra se clătină. Tom se lăsă în jos. 
Rostogolindu-se pe burtă, cu picioarele strânse sub el, cu glezna în 
agonie, zvâcni, încercând iar să se ridice. În sfârșit, inspirând profund, 
expirând și ridicându-se în același timp cu toată forța, reuși. Își pusese 
bărbia pe marginea canistrei. Era excelentă, zimțată, ascuţită. 

Încet, retrăgându-se un centimetru, ţinând bărbia strâns, încercă s- 
o împingă înapoi; era prea grea, mai grea decât își imaginase, prea grea 
pentru el. Brusc, canistra se rostogoli și căzu pe ciment cu un zgomot 
puternic. 

— Tom? ţipă Kellie. 

— E în regulă. 

— Ce faci? 

— Nimic. 

Descurcându-se cât de repede putea, se ridică până la marginea 
canistrei, pipăi în întuneric să găsească sfoara care îl ținea legat și 
începu să o frece de marginea tăioasă. După câteva minute, aproape la 
fel de uimit că funcționa pe cât era de ușurat, izbutea să își miște 
mâna pe lângă corp. Era doar un pas mărunt, știa, dar se simţea ca și 
cum urcase pe Everest. Începu să se entuziasmeze. Putea să o facă! 

Acum își ridică mâinile în întuneric, încă legate strâns laolaltă, 
căutând marginea. O găsi și începu să frece sfoara dintre încheieturi 
cu furie. Încetul cu încetul, putea să simtă legătura cedând și 
strâmtoarea scăzând. Și, brusc, avea mâinile libere. Îndepărtă și ultima 
bucată de sfoară dintre încheieturi, se ridică, mișcându-și braţele și 
mâinile, încercând să-și repună sângele în mișcare. 

— Tom, o să murim aici? scânci Kellie. 

— Nu, nu o să murim. 

— Mama și tata nu pot crește copiii. Nu ne-am gândit niciodată la 
asta, nu-i așa? 

— Nu o să murim. 

— Te iubesc atât de mult, Tom! 


Vocea ei îl făcu să lăcrimeze din nou. Erau atâta gingășie, căldură și 
grijă în ea. 

— Și eu te iubesc mai mult decât orice pe lume, Kellie, spuse el, 
aplecându-se și pipăind sforile care îi legau picioarele până ce ajunse 
la nod. Era legat incredibil de strâns. Dar se concentră asupra lui și, 
după un timp, începu să cedeze. Și dintr-o dată, avea picioarele libere! 
Gândul că, dacă venea acum grăsanul, va trebui să plătească pentru 
asta nu-i ieșea din minte. Dar era un risc pe care trebuia să și-l asume. 

Îngenunche, apucă marginea canistrei, se ridică și, trăgând cât 
putea de tare, o îndreptă. Apoi pipăi în jur după capac și îl găsi repede. 
Își puse mâna în jurul lui, încercând să își dea seama cum se deschide 
și înțelegând pentru prima oară în viață cum este să fii orb. 

Deasupra capacului erau o sârmă răsucită și un sigiliu de hârtie. 
Tom băgă degetele sub sârmă și trase. Îi intră în carne. Căutând în 
buzunar, își scoase batista și o legă în jurul degetului, apoi încercă din 
nou. Sârma se rupse. 

— De ce suntem aici, Tom? întrebă Kellie plângăcios. Cine e 
nenorocitul ăsta jegos? 

— Nu știu. 

— Ce vroia să spună cu „să vă vedeți arătând bine morți”? 

— Vroia doar să ne sperie, răspunse Tom, încercând să pară 
convingător, luptându-se să miște capacul și conștient că vocea sa 
părea mai ridicată decât de obicei, un plan fragil dezvoltându-i-se în 
minte. 

Încet, capacul începu să se învârtă. ÎI roti de cinci, șase ori, înainte 
să îi cadă în palmă. O duhoare puternică, acidă, îi umplu nările. Se 
trase în spate, înecându-se, scăpând capacul, zgomotul acestuia 
răsunând în întuneric. 

— Tom? ţipă Kellie, alarmată. 

El continuă să tușească, plămânii parcă luându-i foc. Încercă să se 
gândească la orele de chimie de la școală, o materie la care fusese 
dezastruos. În laborator existau sticle cu acizi. Acidul sulfuric și acidul 
clorhidric erau cele pe care și le amintea. Oare chestia asta, orice ar fi 
fost, putea roade lanţul care îi atârna de gleznă? 

Dar cum ar fi putut să scoată lichid din canistră în întunericul 
ăsta? Dacă bidonul cădea și acidul începea să curgă, ar fi putut să se 


întindă pe ciment și să ajungă la Kellie. Sau să îi sufoce. 
Apoi simți că inima i se oprește. Văzu o rază de lumină cu coada 
ochiului. Dreptunghiul din depărtare. Venea cineva. 


79 


Jos, la nivelul 4 al parcării subterane din Piaţa Civică, câțiva ofițeri 
de poliție erau adunaţi în jurul Volkswagen-ului negru. Afară, alți 
ofițeri blocau fiecare intrare. Nu mai era nici un alt suflet în toată 
clădirea. 

— Nu vreau ca proprietarul să știe că l-am verificat, spuse Grace 
tânărului agent de la Circulaţie care îngenunchease lângă portiera 
șoferului, ţinând într-o mână un set de chei prinse pe un cerc și un soi 
de transmiţător radio în cealaltă. 

— Nici o grijă. Voi putea să o închid la loc. Nu va ști niciodată. 

Joe Tindall, într-un costum alb de protecţie, stătea lângă Grace și 
mesteca gumă. Părea într-o stare de spirit mai mohorâtă decât de 
obicei. 

— Nu ești mulțumit că îmi strici weekendurile, nu-i așa, Roy? 
spuse el. Te asiguri că îmi întorci săptămâna cu fundul în sus de la 
început, da? 

Se auzi un sunet puternic și portiera Golf-ului se deschise. 
Instantaneu, alarma începu să sune, un bip-bip asurzitor. Agentul de 
la Circulaţie deschise capota și se aplecă sub ea. În câteva secunde, 
sunetul se opri. 

— Bun, le spuse el lui Tindall și Grace. Este toată a voastră. 

Grace, îmbrăcat și el într-un costum alb de protecţie, îl lăsă pe 
Tindall să intre primul. O verificare rapidă a ceasului îi spunea că 
trecuseră douăzeci și cinci de minute de când închiseseră parcarea. 
Afară era un haos total: mașini de poliţie, ambulanțe, mașini de 
pompieri, cumpărători nedumeriți, oameni de afaceri, vizitatori. Și în 
cea mai mare parte, traficul din centrul orașului Brighton era blocat. 
Grace va primi multe șuturi dacă nu ieșea nimic din asta. 

Îl urmări pe Tindall cum ia amprente din cele mai la îndemână 
locuri: interiorul oglinzii, schimbătorul de viteze, mânerele interioare 
și exterioare ale portierei. Când termină cu acestea, Tindall luă cu o 
pensetă un fir de păr de pe tetiera șoferului și îl puse într-o pungă 
pentru dovezi. Apoi, folosind din nou penseta, luă unul dintre cele 
câteva mucuri de ţigară din scrumieră și îl puse într-o pungă separată. 


După încă cinci minute ieși din mașină, arătând mult mai vesel 
decât atunci când intrase. 

— Am niște amprente foarte clare, Roy. Mă întorc și îi pun pe 
băieţi să le verifice în SNVAA. 

SNVAA era Sistemul Naţional de Verificare Automată a 
Amprentelor. 

— Vin și eu, spuse Grace. Ajung la zece minute după tine. 

— O să te aștept cu rezultatul. 

— Aș aprecia. 

— De fapt, mă doare în fund dacă apreciezi sau nu, spuse Tindall, 
uitându-se urât la el. 

Uneori, lui Grace i se părea dificil să spună dacă Joe Tindall era 
serios sau glumea; omul avea un simţ al umorului deosebit. Dar n-avea 
acum vreme să-l analizeze. 

— Bine! spuse el, încercând să fie împăciuitor. Îți admir 
profesionalismul obiectiv. 

— Obiectiv pe dracu’! exclamă Tindall. O fac pentru că sunt plătit 
să o fac. Aprecierile nu mă încălzesc cu nimic. Se dezbrăcă de hainele 
de protecţie, le puse într-o pungă și se îndreptă spre scările de ieșire. 

Grace și agentul de la Circulaţie schimbară o privire. 

— Uneori e un ticălos ţâfnos! 

— Mişto ochelarii, în orice caz... spuse agentul. 

Grace verifică interiorul mașinii, uitându-se în compartimentul 
pentru mănuși, în care nu era decât un ghid de utilizare, în fiecare 
dintre compartimentele de pe uși, care erau goale. Se uită sub 
scaunele din față, scoase pernele de pe cele din spate și se uită și acolo. 
Nimic. Nu era nici un obiect personal în mașină; părea mai mult o 
mașină închiriată decât una personală. 

Apoi verifică portbagajul. Era fără pată; conţinea doar trusa de 
scule, roata de rezervă și un triunghi reflectorizant, despre care 
presupunea că fusese luat împreună cu mașina. La sfârșit, se ghemui 
dedesubt; nu era nici un pic de noroi, nimic care să indice ceva 
deosebit. 

Se ridică din nou în picioare, îi spuse agentului de la Circulaţie că 
putea să încuie mașina și să reactiveze alarma, apoi merse la mașina 
sa, nerăbdător să ajungă la sediul central din Sussex. Spera cu 


nerăbdare că Joe Tindall cel cu capsa pusă, dar extrem de inteligent, va 
reuși să afle ceva de la amprentele alea. Și că echipa de supraveghere 
nu va pierde din ochi VW-ul. 

Faptul că oprise circulaţia în Brighton și nu obținuse nici un 
rezultat nu va îmbunătăţi părerea lui Alison Vosper despre el. Și nici 
șansele de a nu fi mutat în Newcastle, cu sau fără Cassian Pewe în 
spital. 

Apoi, brusc, se gândi la Cleo. Era 12.20. Încă nu îl sunase. 

Tom se aruncă pe podea și căută sforile cu disperare, pipăind 
orbește pe suprafața de piatră. Raza lanternei străpunse întunericul; se 
opri puțin pe Kellie, apoi pe fața lui și în cele din urmă de-a lungul 
unui perete, luminând un rând de canistre cu substanțe chimice. 

Inclusiv pe cea cu capacul scos. „La dracu, la dracu, la dracu, la 
dracu!” 

Stătea întins pe o parte, nemișcat, ținându-și respiraţia, cu mâinile 
rigide pe lângă corp și picioarele strânse, transpirând din greu. Auzi 
zgomotul pașilor apropiindu-se. Inima îi bătea să îi spargă pieptul, în 
urechi îi bubuia sunetul sângelui care îi curgea prin vene. Un gust 
amar de groază îi venea în gât. 

Asta era momentul. Imediat va fi descoperit. lisuse, poate că făcuse 
o prostie din nou! O prostie că plecase de acasă, o prostie că îi lăsase 
să intre în mașina lui. Și acum, o prostie, o prostie imensă, că 
încercase să scape. Kellie avea dreptate în ce spusese mai devreme. Că 
era un ratat. 

Pentru o secundă, închise ochii rugându-se și luptându-se cu 
senzația de vomă. Oare așa va sfârși? Toate visurile sale... Fără să își 
mai vadă copiii din nou... Niciodată... 

Răsună un zăngănit puternic. Auzi ceva rostogolindu-se pe podea. 
Obiectul îl lovi într-o parte a capului. Un obiect tare, dar ușor. 

Se întoarse, având grijă să stea ca și cum ar fi fost legat. Pentru o 
secundă lumina se opri fix în ochii săi, orbindu-l. Apoi auzi acea voce 
care vorbea stricat, de acum câteva minute. 

— Pentru urină. Fără rahat. 

Lumina se mută de pe fața lui pe un obiect trântit la câţiva 
centimetri de el. Era o găleată portocalie de plastic. Pașii se 
îndepărtară. Tom se întoarse să se uite; văzu raza de lumină mișcându- 
se pe podea până când bărbatul ajunse la dreptunghiul de lumină din 
depărtare. O secundă îi trecu prin cap că individul mi se gândise cum 
va folosi el găleata cu mâinile legate pe lângă corp. Auzi zgomotul unei 
uși de metal trântite. 

Și, din nou, erau în întuneric. 

— Ţi-ai ieșit dracului din minţi? ţipă Carl Venner, cu fața mov 
precum cămașa ai cărei nasturi îi plesneau pe burtă. Venele îi pulsau 
pe tâmple. Zgârietura pe care i-o făcuse fata la ultima vizită era încă 
vizibilă. Ce dracu' crezi că faci venind aici? Ți-am zis ca niciodată, 
niciodată, să nu vii decât dacă ești chemat. Ce parte din „niciodată, 
niciodată să nu vii decât dacă ești chemat” nu ai înţeles, John? 

Andy Gidney se uita la mocheta bej ieftină, cu ochii fixaţi pe un 
ciucure; încerca să calculeze câte fibre de material ar putea fi în acesta. 
Venner își duse arătătorul la buze și începu să roadă pielea din jurul 
unghiei. O ţigară ardea încet într-o scrumieră de pe biroul de la 
ultimul etaj al depozitului. 

— Și, oricum, pe unde ai umblat? Am încercat să te tot sun în 
ultima oră! 

— Hm, am fost pe drum încoace. 

— Și de ce nu ai răspuns la nenorocitul de telefon? 

— Pentru că mi-ai spus să nu îl aduc niciodată aici. 

Spre satisfacția tăcută a lui Weatherman, Venner fu redus la tăcere 
temporar; acesta continuă să își roadă degetul, se opri să îl examineze 
ȘI reîncepu. 

— Avem de-a face cu un dezastru major, de aceea te sunam. 

„De fapt, ai de-a face cu două”, se gândi Weatherman. „Unul despre 
care încă nu știi” Nu că lui i-ar fi păsat. Carl Venner putea avea de-a 
face cu o mie de dezastre și lui nu i-ar fi păsat. Continuă să numere 
fibrele. 

Venner luă ţigara, o înfipse între buze și o aprinse din nou, scoțând 
fumul prin colțul gurii. 

— Un dezastru nenorocit, da? 

— Cromarty, patru, sud-est mergând spre nord patru sau cinci, 
ocazional șase în North Utsire, îl informă el, uitându-se încă la 
mochetă. Ploaie din când în când. Moderată sau puternică. 

— Ce dracului e cu prostia asta de prognoză meteo? 

— Hm, de fapt, hm... este prognoza meteo pentru nave. 

Venner dădu din cap. 


— lisuse! Unul dintre asociaţii noștri este în comă și tu îmi spui 
prognoza meteo pentru nave? 

— Hm, da. Hm, așa este. 

Venner se uită la el. Chiar nu îl înțelegea pe ciudatul ăsta. 

— John, nenorocirea este că asociatul nostru avea cu el un laptop 
pe care îl folosea ca să încarce ultimele oferte pentru clienţi. L-a luat 
însă poliţia, iar noi avem nevoie de el. 

— Îl am, spuse Gidney. Și copia pe care au făcut-o cei de la 
Departamentul IT. 

Venner îl privi plin de uimire. 

— ÎI ai? 

— Hm. Da. Ceva de genul acesta. 

— Ai recuperat laptopul? 

Weatherman încuviință. Întreaga expresie a grăsanului se schimbă. 
Se ridică șocat și îi strânse mâna lui Gidney, care rămase surprins. 

— Eşti inteligent dat dracului! Apoi se așeză la loc, ca și cum ar fi 
fost extenuat de efort, își puse ţigara între buze și întinse braţul, 
lacom, ca un școlar gras care mai vrea dulciuri. Păi, dă-mi-l! Îl ai în 
rucsac? 

— Hm, nu, acolo e sandvișul meu. 

Unul dintre cei doi ruși tăcuţi intră în cameră; era îmbrăcat ca de 
obicei într-un costum negru peste un tricou negru. Rămase la câțiva 
metri în spatele lui Venner, tăcut și încruntat. 

Weatherman se uită din nou la ciucurele de la covor, ignorând 
mâna întinsă și încercând să își adune curajul să spună lucrul pentru 
care venise aici. Se gândi din nou la Q din Star Trek și murmură 
cuvintele încet, pentru el: „Dacă nu poți face față unei răni ușoare, 
poate că ar fi mai bine să te duci acasă și să te bagi sub pat. Aici nu ești 
în siguranţă... nu-i un loc pentru cei timizi.” 

Bărbatul Care Nu Era Timid inspiră adânc și, bâlbâindu-se, cu fața 
roșie, spuse: 

— De fapt, nu le am cu mine. 

Faţa lui Venner se întunecă: 

— Și unde le ai de fapt? 

Gidney simţi niște pași aproape muţi în spatele lui. Văzu o umbră 
ușoară pe mochetă. Venner își aducea echipa: rusul în față, Albanezul 


în spate, pentru a-l intimida. Dar astăzi el era Bărbatul Care Nu Era 
Timid. Va fi neclintit. Tremura, fața îi ardea, râuri de transpiraţie îi 
curgeau sub cămașa albă. Dar era de neclintit. 

— Le-am pus într-un loc sigur. 

— Cât de sigur, mai exact? întrebă Venner rece. 

— Foarte. 

— Bine. Inteligent. 

— Dacă le vrei înapoi, trebuie să îmi plătești ce mi-ai promis. Și, și, 
și... se bâlbâi el, nu vreau să mai lucrez în echipa ta. 

Apoi se uită la mochetă, răsuflând adânc. 

— Așa deci, John, spuse Venner calm. Nu mai vrei să lucrezi în 
echipa noastră. 

— Hm, nu. 

— Sunt chiar rănit! Mi-am imaginat că ne înțelegem atât de bine! 
Șștii, John, am crezut că tu și cu mine devenim prieteni buni. Sunt 
chiar rănit. Bineînţeles, vrei să pleci, îți vrei banii, este absolut normal. 

Weatherman tăcea; nu se așteptase la această reacție. Se așteptase 
ca Venner să explodeze. 

— Și în ce loc sigur, mai exact, ai pus acest laptop și copia hard- 
discului? 

Zâmbind mândru, Gidney se uită la el: 

— Nu o să crezi niciodată. Nimeni nu va căuta acolo; nimeni nu le 
va găsi nici într-o mie de ani! 

— Așa deci? 

Weatherman încuviinţă entuziasmat. 

— Nici măcar poliția? 

— Nici măcar! 

Venner zâmbi fericit, apoi dădu scurt cu mâna stângă prin aer. 
Mişcarea îl nedumeri pe Weatherman. Părea că este un fel de semnal 
codificat. Dar nu avea să fie mult timp nedumerit. 

— Uite păsărica! spuse Venner. 

Weatherman era și mai confuz. Rusul de lângă Venner ținea în 
mână o cameră video mică. Albanezul, stând în spatele său, făcu doi 
pași rapizi în față și, cu o singură lovitură a brațului, îi rupse lui 
Weatherman gâtul și coloana. 

Departamentul de identificare a amprentelor ocupa unul dintre 
cele mai largi spaţii din sediul central. La parter, la distanță mică de 
Departamentul IT, se muncea în liniște ca într-un stup și, de fiecare 
dată când Grace intra aici, simţea un miros slab de cerneală. 

Derry Blane, unul dintre ofițerii seniori, stătea la biroul său aflat 
mai mult sau mai puţin în mijlocul labirintului de mese și dispozitive. 
Pe monitorul său era cea mai bună amprentă pe care o luase Joe 
Tindall de pe interiorul oglinzii din Volkswagen. Grace și Tindall 
stăteau în spatele lui, uitându-i-se peste umăr la monitor. 

Blane, un tip chel, cu ochelari, avea trăsături prietenoase și un stil 
calm, care inspira încredere. Apăsă o tastă și apăru un set complet de 
zece amprente. Mai apăsă o dată și inima lui Grace stătu în loc. Pe 
monitor apăru fotografia bărbatului căutat. Și numele lui. Șoferul din 
Golf. Partenerul lui Janie Stretton de la Karma Bar. 

— Se potrivesc, spuse Derry Blane. Le-am verificat prin SNVAA. I 
s-au luat amprentele în urmă cu un an, după o încăierare în clubul de 
noapte Escape din Brighton. A ieșit pe cauțiune. Numele lui este Mik 
Luvic. Este albanez și nu are o adresă stabilă. 

— Ce mai ai despre el? întrebă Grace. 

— Uite o chestie. Blane scrise ceva la tastatură. În baza de date 
PNC este înregistrată o cerere de supraveghere a lui, depusă de 
Interpol. 

Entuziasmul lui Grace crescu. PNC era baza de date naţională a 
poliţiei, în care se înregistrau infractorii. 

— Am dat o căutare internațională cu tot setul de amprente - 
avem nevoie de toate amprentele pentru a face asta - și a rezultat o 
trimitere către această persoană simpatică. 

Blane mai scrise ceva și, după un minut, apărură capul și bustul 
unui bărbat oribil de gras. Avea un cap mic în comparaţie cu grosimea 
corpului, cu părul argintiu dat cu gel și prins în coadă de cal. 

— Numele lui este Carl Venner. Se mai recomandă și Jonas Smith. 
Are o istorie interesantă, continuă Blane. Venner a lucrat în armata 
americană. A început ca pilot de elicoptere în Vietnam. A obţinut o 


Inimă Purpurie pentru că a fost rănit în luptă, apoi a renunţat la zbor 
din cauza unor probleme de sănătate și a devenit operator radio. Mai 
târziu a fost promovat și după asta a fost implicat într-un scandal. S-ar 
putea să vă aduceţi aminte: un cameraman de război și vreo doi 
fotografi au fost acuzaţi că au filmat torturarea și executarea unor 
vietnamezi, distribuind apoi înregistrarea. 

— Imagini cu crime reale? întrebă Grace. 

— Exact. Dar a reușit să scape de acuzaţii. A rămas în armată, în 
cadrul trupelor americane din Germania, apoi a fost trimis în Bosnia, 
unde a repetat isprava din Vietnam. În cele din urmă a ajuns în fața 
Curţii Marţiale pentru același gen de filme pe care le vindea pe piaţa 
internațională. 

— Serios? 

— Foarte serios. Tipul e o veritabilă scursură. Ultimul gunoi. Un 
avocat deștept l-a scos de sub acuzaţii, dar în final a fost dat afară din 
armată. În continuare, numele lui se intersectează cu un lanț 
internațional de pornografie cu minori, cu sediul în Atlanta. Doar că 
nu sunt doar bărbaţi care fac sex cu copii; sunt înregistrări cu copii 
uciși. Majoritatea asiatici, câțiva indieni, câţiva albi. 

— Tu chiar te amesteci cu cei mai buni, nu-i așa, Roy? spuse 
Tindall zâmbind, revenindu-i umorul. 

— Asta sunt eu. Ar trebui să vii la o petrecere de-a mea. 

— Aştept invitaţia. 

— Și ce s-a întâmplat cu el? întrebă Grace, întorcându-se către 
Blane. 

— Se pare că a fugit. A ieșit din raza FBI-ului. Dar în urmă cu trei 
ani a apărut în Turcia. Pe urmă în Atena. Apoi în Paris. O reţea 
simpatică de producători de asemenea filme a fost arestată acolo. 
Poliţia franceză a făcut o razie într-un apartament în Arondismentul 
XVI, în Paris. Au descoperit o grămadă de echipament și mai multe 
persoane care au zis că Venner este capul rețelei. De atunci nu a mai 
fost văzut. 

— Care este legătura cu Luvic? 

— Interpolul are o persoană de contact în Londra, care știe despre 
asta. Am numărul ei. Este vorba despre detectiv sergent Barry Farrier. 


— Mulţumesc, Derry, ai făcut o treabă extraordinară. Eşti 
incredibil de rapid! 

Din cauza traficului, lui Grace îi luase mai mult cu douăzeci de 
minute decât plănuise pentru a ajunge înapoi la sediul central. Dar cu 
siguranță Joe Tindall avusese aceeași problemă. Blane nu putea avea 
amprentele de mai mult de cincisprezece minute. 

Întors în biroul său de vizavi de MIR ONE, Grace verifică întâi 
echipa de supraveghere a Golf-ului. Şoferul încă nu apăruse. Apoi, 
când era pe punctul de a-l căuta pe Barry Farrier, îi sună telefonul. 
Când răspunse recunoscu vocea ascuţită și exuberantă a lui Harry 
Frame. 

— Ai aflat ceva? îl întrebă el. 

— Păi, nu știu dacă pentru tine înseamnă ceva sau nu; văd un ceas. 

— Un ceas? Un ceas de mână? 

— Exact! Un ceas de mână! Este ceva foarte important. Un ceas de 
mână te va duce către ceva foarte mulțumitor cu privire la un caz la 
care lucrezi acum. Cred că e cazul tău. 

— Poţi să fii mai exact? 

— Nu, eu... Nu, asta este tot. Așa cum spuneam, nu știu dacă 
înseamnă ceva. 

— O marcă anume? 

— Nu. Cred că e scump. 

— Scump? 

— Da. 

— De bărbat sau de damă? 

— Bărbătesc. Dar cred că ar putea fi mai mult de unul. 

Grace dădu din cap, gândindu-se. Chiar nu îi spunea nimic în acest 
moment. 

— Bine, răspunse el. Mulţumesc, Harry. Să îmi spui dacă afli și 
altceva. 

— Da, așa o să fac, stai fără grijă. 

Grace închise telefonul și sună imediat la Interpolul din Londra. 
Așteptă două minute ca Farrier să termine o conversaţie, ascultând 
Greensleeves pe o bandă, apoi auzi un accent Cockney. 

— Detectiv sergent Farrier, vă pot ajuta? 

Grace se prezentă. Imediat, Farrier deveni entuziasmat. 


— Am detectivi în Grecia, Turcia, Elveţia și Paris care ar dori să 
stea puțin de vorbă cu domnul Luvic. 

— Știu unde îi este mașina, spuse Grace. Ce aveţi despre Carl 
Venner? 

— Zero. Nu a mai fost văzut de trei ani. Și am avea suficient de 
văzut; e un ticălos gras. 

Se auzi o bătaie în ușă și Norman Potting intră, ţinând în mână o 
foaie de hârtie. Grace îi făcu semn că este ocupat. Potting rămase 
lângă ușă. 

— Aș fi foarte interesat de tot ce poţi să îmi spui despre Venner, îl 
înștiință Barry Farrier. Am o listă de acuzaţii în ceea ce-l privește cât 
brațul meu de lungă. În toată Europa. 

— Ar putea fi în Anglia? 

— Dacă Luvic este aici, s-ar putea. 

— Poţi să îmi spui mai multe despre Luvic? 

— Albanez. Treizeci și doi de ani. Un tip deștept. A studiat științe 
aplicate la universitate acolo, devenind campion la kick-boxing și 
luptător cu mâinile goale. Tipic pentru generaţia sa: după studii, fără 
slujbă. S-a alăturat unui grup de studenți care lansau viruși de 
computer, probabil din plictiseală. Apoi a intrat într-un alt grup, care 
șantaja marile companii. 

— Șantaja? 

— Afacere mare. Să luăm de exemplu un eveniment sportiv 
important aici, cum ar fi cursa de la Derby. Cu doar câteva zile înainte, 
majoritatea agenţiilor de pariuri sunt amenințate cu un virus 
electronic care le va închide sistemul de operare timp de douăzeci și 
patru de ore în ziua cursei. Dacă nu plătesc. Așa că firmele plăteau; era 
soluția cea mai ieftină. 

— Am auzit că se întâmplă așa ceva, spuse Grace. 

— Da, în stil mare. În orice caz, după aceea Luvic s-a întâlnit cu 
Venner. Probabil că a fost recrutat de el. Cu siguranţă au fost implicați 
ambii în rețeaua franceză de producători de filme snuff. Amândoi au 
dispărut în același timp. Pot să îţi trimit toate documentele pe e-mail. 

— Te rog. 

— Da, nici o grijă. Imediat. Să-ţi spun ceva. Am văzut și eu unele 
dintre filmele lor. Mi-ar plăcea ca Venner și Luvic să îmi cadă în mâini 


într-o noapte întunecată, pe o alee. Doar cinci minute cu ei mi-ar 
trebui. 

— Știu. Spune-mi un lucru: un scarabeu înseamnă ceva pentru 
tine, în legătură cu cei doi? 

— Un scarabeu? 

— Da. 

După câteva secunde de tăcere, Barry Farrier spuse: 

— În ceea ce făceau în Franţa - întotdeauna în fotografii sau filme 
apărea și o insectă, un scorpion. 

— Viu sau mort? 

— Mort. Pot să te întreb de ce te interesează? 

— Se pare că s-a apucat iar de entomologie, spuse Grace. Dacă e 
vorba de același personaj, de data aceasta folosește scarabei - gândaci 
de bălegar. 

— Foarte potrivit. 

Grace îi mulțumi, căzură de acord să se pună la curent reciproc și 
închise. Norman Potting apăru imediat lângă biroul său și îi întinse 
hârtia pe care o ţinea în mână. 

— Acidul sulfuric, Roy. Am obţinut ceea ce cred că este o listă 
cuprinzătoare cu furnizorii din Marea Britanie. Sunt cinci în sud și doi 
în zona noastră: unul în Newhaven și unul în Portslade. 

Grace, încă gândindu-se la informaţiile pe care i le dăduse Barry 
Farrier, luă lista și se uită repede peste nume și adrese. Îi ochi repede 
pe cei locali. Brusc, ușa se deschise și Glenn Branson intră, cu fața 
aprinsă de entuziasm. Ignorându-l pe Potting, își puse palmele pe 
biroul lui Grace. 

— Am un răspuns! anunţă el cu faţa la câţiva centimetri de cea a 
detectivului. 

— Spune-mi! 

Branson trânti triumfător fotografia șoferului din VW Golf. 

— Doar ce am primit un telefon de la un taximetrist care mă 
informează de obicei. 

Frivol și fără nici un motiv real, Grace întrebă: 

— Nu cel care m-a pârât pe mine și pe Cleo? 

— Ba chiar același. Branson zâmbi, apoi continuă, în culmea 
entuziasmului: Am dat fotografia tuturor celor pe care îi știam. Și 


omul meu m-a sunat. Tocmai a primit o comandă despre care zice că e 
de la tipul din fotografie; în centrul Brightonului, acum douăzeci de 
minute. Este convins ca e vorba de tipul ăsta. L-a lăsat la un depozit 
din Portslade. La adresa asta. 

Puse pe birou o bucată de hârtie scrisă de mână. Grace o citi. Apoi 
se uită din nou la lista pe care abia i-o dăduse Potting. La 
distribuitorul de acid sulfuric din Portslade. Era aceeași adresă. 

Tom își aduse aminte de ceva. Nu avea telefonul mobil, dar avea 
altceva. Simţise carcasa tare, stătea pe ea de ceva timp. De ce naiba nu 
se gândise la asta înainte? Băgă mâna în buzunar și scoase agenda 
electronică Palm Tungsten PDA. Apăsă pe unul dintre cele patru 
butoane de la bază. Instantaneu, ecranul se lumină. Ecranul avea o 
luminozitate care, date fiind circumstanţele, era la fel de bună ca 
aceea oferită de o mie de lanterne. Putea să vadă! 

— Ce e asta? întrebă Kellie. 

— Agenda mea! Putea să o vadă, să îi vadă fața! 

— Cum ai... Poţi să te miști? șopti ea. 

— Mâinile. 

Licărirea ecranului nu ajungea departe, lumina puţin în jur, dar 
pentru prima dată putea să se orienteze. Erau într-un depozit imens, 
înalt de aproximativ șase metri, cu pereţii plini de rafturi cu canistre; 
erau sute, dacă nu mii de canistre. Podeaua era de ciment, nu existau 
ferestre, iar lumina nu ajungea până la ușă. După temperatură și lipsa 
totală a luminii, bănui că erau sub pământ. 

Trebuia să existe o ușă suficient de mare încât să poată trece un 
cărucior pentru canistre. Și, cu siguranţă, un lift. 

Examină lanțul din jurul gleznei. Semăna cu cătușele pe care le 
folosea poliția pentru criminali și pe care le știa din filme: un inel 
metalic, încuiat, cu un lanţ agăţat de el și prins de un suport de metal 
din perete. Kellie era legată de un alt suport, la ceva distanţă. Lanţul ei 
era întins la maximum. Se ridică și merse către ea, dar când ajunse la 
capătul lanțului său, tot mai era o distanţă de trei metri între ei. 

— Nu poţi să telefonezi cu chestia aia, nu-i așa? întrebă ea. 

— Nu. 

— Dar să trimiți un mesaj? 

— Aș fi putut, dacă aș fi avut telefonul. 

Urină în găleata portocalie care îi fusese adusă cu câteva minute în 
urmă, iar ușurarea fu, pentru câteva secunde, aproape de extaz. 

— Nu uita să tragi apa, spuse Kellie. 


El zâmbi, iubindu-i curajul. Dacă puteai zâmbi, puteai rămâne 
optimist; așa supraviețuiau oamenii urgiilor. 

— Nu uit, răspunse el. Și las și capacul în jos. 

Se apropie cât îi permitea lanţul de canistra pe care o deschisese și 
o lumină, căutând eticheta pe care o simţise în întuneric. O găsi. Era 
albă, cu un avertisment galben cu negru: „Substanțe periculoase!” Pe 
partea albă scria: „H2So4 concentrat 25 |.” 

Tom se gândi din nou la lecţiile de chimie din școală. Oare chestia 
aia trecea prin metal? Cât de repede? Era o singură modalitate de a 
afla. Lăsă agenda pe ciment și luă găleata. În timp ce făcea asta, 
ecranul se stinse. Pentru o secundă, inima i se opri în loc, crezând că i 
s-a terminat bateria, dar realiză că agenda era programată să se 
oprească automat după două minute. Repede, o setă să rămână 
deschisă permanent. Apoi luă găleata și o goli cât mai departe de el și 
de Kellie. 

Se concentră asupra canistrei. Îi deschisese capacul mai devreme și 
simți un miros puternic, acru, când se apropie. Trase adânc aer în 
piept, ţinu canistra cu toată puterea, îngrijorat și conștient de 
consecințe dacă o scapă, și o înclină până ce niște picături căzură pe 
cimentul de lângă găleată. 

— Rahat! 

Din podea ieșiră vapori. Acidul reacționa cu ceva, ceea ce era un 
semn bun. 

— Ce faci? 

— Încerc un experiment. 

— Ce? Ce încerci? întrebă Kellie, cu vocea încordată. 

Din slabele sale cunoștințe de chimie, știa că unii acizi nu dizolvau 
și plasticul, și metalul. Faptul că aceste canistre erau din plastic îi 
spunea că acidul sulfuric nu va dizolva găleata. 

Mirosul acru, înțepător, se înrăutățea; putea să îl simtă de-a lungul 
gâtului. Se dădu un pas înapoi, inspiră adânc, apoi înclină câţiva 
centimetri canistra și încercă din nou. De data aceasta, acidul căzu cu 
zgomot în găleată. Continuă până când fu aproape pe jumătate plină, 
puse la loc canistra, apoi luă agenda electronică și examină cu grijă 
găleata, să se asigure că nu era acid pe mâner sau în alt loc pe care îl 
va atinge el. 


Turnă apoi câteva picături pe zalele lanțului. Nu se întâmplă nimic. 
Un jet de vapori urât mirositor se ridică de pe podeaua pe care atârna 
lanţul, dar nu se vedea nici o reacţie cu metalul. Tom se holbă plin de 
frustrare și înjură. Ar fi putut la fel de bine să toarne apă peste lanţ. 

Carl Venner se fâțâia de colo-colo prin biroul său, cu o altă țigară 
între buze; dădea din mâini, îndreptându-și mânia când spre Luvic, 
care mesteca gumă și fuma în același timp, când spre rus. 

— Băieți, nu e o situaţie roz. Pur și simplu, nu e deloc bine. 

Ridică mâna în dreptul gurii, scoase ţigara, apoi începu să își roadă 
din nou pielea din capătul degetului arătător, sfâșiind-o. Rusul, care 
deschidea gura foarte rar, spuse: 

— Trebuie să îl scoatem pe Yuri din spital înainte să se trezească. 

— Fie să îl scoatem, fi să îl reducem la tăcere, spuse Venner. 

— Nu îmi omor fratele, zise rusul încruntat. 

— Tu lucrezi pentru mine, Roman; faci dracului ce îţi spun eu. 

— Atunci nu mai lucrez pentru tine. 

Venner se repezi la el. 

— Ascultă, rahatule! Acum ai fi condus un tractor în Ucraina dacă 
nu eram eu, așa că nu mă ameninţa niciodată că pleci; pentru că s-ar 
putea să-ţi accept demisia, și atunci ce dracului ai să faci? 

Rusul se uită ursuz, dar nu spuse nimic. Luvic mimă o lovitură în 
dreptul gâtului său. 

— Eu repar. 

Rusul merse până la Albanez și se postă în faţa lui; era cu un cap 
mai înalt decât fostul luptător. 

— Tu ucizi fratele meu, spuse el, eu ucid pe tine. 

Albanezul se uită batjocoritor la rus, mestecând încă guma. Apoi 
duse ţigara la gură de două ori, una după cealaltă, inhală scurt și suflă 
fumul, replicând: 

— Fac ce spune domnul Smith să fac. 

— Avem o problemă și mai urgentă, spuse Venner. Scârnăvia asta 
de John Frost - Gidney - cu rapoartele lui nenorocite despre vreme... 
unul dintre ele a fost cu siguranţă greșit! 

Cei doi bărbați se uitară la el întrebători. 

— Ploaie acidă! Păi n-a fost o zi bună pentru el azi. 

Rusul zâmbi; Albanezul, care nu avea simţul umorului, nu înţelese. 
Pusese cadavrul lui Weatherman în cisterna cu acid sulfuric, așa cum 


obișnuia. Peste vreo două zile, va muta oasele în cea cu acid clorhidric. 
După aceea, nu va mai rămâne nici urmă de el. 

— Problema noastră, continuă Venner, este că nu știm ce a făcut, 
ce a spus altora. Și a minţit în legătură cu telefonul, nu-i așa? 

Albanezul încuviinţă. 

— Era în mașină, deschis. 

— Știm ce înseamnă asta, da? 

Ambii angajați încuviințară. 

— Poliţia poate afla de la firma de telefonie mobilă toate drumurile 
pe care amărâtul le-a făcut în Brighton și Hove, cu orele și locurile 
exacte. Domnilor, trebuie să ne cărăm, din nefericire. Trebuie să 
plecăm de aici și să ne întoarcem la bază, în Albania, până când se 
liniștesc lucrurile. 

— Aș prefera să rămân aici, spuse rusul. 

Venner se lovi în piept. 

— Am cincizeci și nouă de ani. Crezi că vreau să îmi petrec cât mi- 
a mai rămas de trăit în nenorocita aia de ţară, dacă nu aș fi nevoit? 
Acolo sunt până și cele mai urâte femei din lume. Suntem în ţara asta 
pentru că ne place aici. Dar voi aţi dat-o în bară. 

— Cum? spuse rusul, părând furios. 

— Cum? replică Venner, ca și cum ar fi fost uimit de întrebare. Mik 
este urmărit de undeva din Kemp Town până la o parcare din 
Brighton... 

Întrerupându-l, Albanezul spuse: 

— Da, dar am scăpat de mașină în parcare. 

— Da, și de Golf, și de restul. 

— Am să-l recuperez. 

Ignorându-l, Venner își focaliză furia pe rus. 

— Fratele tău idiot atrage atenţia poliției, apoi este implicat într- 
un accident și îi lasă să pună mâna pe laptopul pe care era filmul cu 
D'Eath, iar voi nu credeţi că aţi dat-o în bară? 

Rusul tăcu. 

— Uitaţi ce facem, spuse Venner cu un ton brusc conciliant. Facem 
filmul cu domnul și doamna Bryce acum și scăpăm de ei. Apoi plecăm. 
Mergem la Paris în această după-amiază. Și de acolo mai departe. 
Bine? 


Două aprobări tăcute, în silă. Apoi Albanezul întrebă: 

— Unde facem filmul? 

— Aici, răspunse Venner. În această cameră. Am niște ideei noi. 
Domnul Bryce ne-a făcut probleme mari; vreau să îl fac să sufere. Și 
vreau să vadă toată lucrurile pe care i le vom face întâi doamnei Bryce. 
Roman, du-te și adu-i aici. Desfă-le legăturile de la picioare și leagă-i 
cu bandă adezivă; întotdeauna mi-a plăcut să smulg chestia aia. 

Și brusc, cu starea de spirit înviorată la gândul unor lucruri extrem 
de incitante pe care le va face celor doi Bryce, Carl Venner începu să 
fredoneze. 

— Tom! 

Sunetul brusc, șoptit, al vocii lui Kellie îl făcu să se uite în sus. La 
dracu”! Dreptunghiul de lumină apăru din nou în partea cealaltă a 
camerei. Cineva intra, un bărbat înalt, slab, în costum. Est-europeanul. 

Tom se trânti la podea, peste agendă, pentru a ascunde lumina. 
Repede, pipăind cu mâinile, o găsi, localiză butonul de oprire și îl 
apăsă tare. Oare omul venise să golească găleata? se întrebă Tom, 
puţin ilogic. Își strânse mâinile pe lângă el și își lipi picioarele unul de 
celălalt, imitând poziţia în care fusese aruncat. Rămase nemișcat, 
urmărind lumina legănându-se încet pe podea, îndreptându-se spre ei. 
Apoi îl izbi direct în față. 

— Domnule Bryce, te duc sus acum. Vă facem pe tine și pe 
doamna Bryce vedete de film! 

Tom, tremurând de groază, se gândea că în următoarea secundă 
bărbatul va descoperi că s-a dezlegat. Nu se putea să nu vadă, decât 
dacă era orb! 

— Ce vrei să spui cu „vedete de film”? întrebă Kellie, cu vocea 
stinsă de frică. 

Bărbatul mută lumina pe faţa ei. 

— Destul vorbit! Poate place una mică? Domnule Bryce, place 
văzut pe mine sex cu nevasta? 

Groaza lui Tom se preschimbă în furie. 

— Atinge-te de ea și te omor, spuse el. 

Bărbatul se întoarse și începu să urle: 

— Destul vorbit am spus! Puse lumina lanternei direct pe faţa lui 
Tom. Tu liniște. Nu ameninţi pe mine! 

Apoi îngenunche. Tom auzi sunetul de bandă adezivă ruptă și își 
dădu seama ce urmează. Chinuindu-se, putea să vadă că bărbatul se 
apleacă asupra lui. Putea să îi miroasă parfumul, un miros puternic, 
masculin. 

Tom își luă avânt. Știa că are la dispoziţie o singură încercare. Atât. 
Nu avea timp să analizeze, trebuia doar să treacă la acţiune. 

Bărbatul ţinea în mână o bucată lungă de bandă adezivă. 


— Pot să îmi suflu nasul? întrebă Tom. 

— Nu suflat! 

— O să strănut! 

Și în acel moment simţi ezitarea, vaga șovăială a bărbatului. Era 
suficient. 

Se azvârli într-o parte, rostogolindu-se, apucă găleata cu ambele 
mâini și o ridică, apoi se întoarse și se trezi cu lumina drept în ochi. 
Kellie era în siguranță la stânga. Cu toată puterea, goli conţinutul 
găleţii chiar spre lumină. 

Simţi o durere ascuţită pe mâini, ca niște înțepături; erau picături 
de acid, dar abia le conștientiză când fu asurzit de un urlet de durere. 
Lanterna căzu pe ciment. Tom putea vedea cum bărbatul se trage în 
spate, punându-și mâinile pe față. Trebuia să îl prindă! Trebuia să îl 
prindă înainte de a fi prea târziu! 

Trebuia. 

Trase aer în plămâni și se aruncă înainte, ca și cum ar fi placat pe 
cineva la rugby, conștient că pe jos era acid, dar fără să îi pese. Asta era 
singura lui șansă. Cumva, cu brațele aproape ieșindu-i din umeri, reuși 
să îl prindă pe bărbat de glezna dreaptă înainte ca lanţul să se strângă 
puternic în jurul propriului picior, făcându-l să se oprească. Apoi, cu o 
forță pe care nu știa că o are, trase glezna spre el. 

Bărbatul căzu lângă el, contorsionându-se, ţipând, urlând, 
apucându-se cu mâinile de față. Kellie țipa și ea. 

— Tom! Tom! Tom! 

— Ajutor! striga rusul. Ajutor, tu ajuţi, ajută, te rog, ajutor! 

Apoi începu să se chircească ținându-se de față, în același timp 
tremurând și zvârcolindu-se, încercând să se depărteze de Tom. 

Bărbatul venise să îi ia, ceea ce însemna, se gândi Tom, că avea 
cheile de la cătușe. Luă lanterna și îi dădu una în cap, cu toată forța. 
Se auzi sticla spartă și lumina se stinse. Bărbatul era tăcut, nemișcat și, 
preţ de o secundă, singurul sunet din cameră fu șuierul groaznic 
venind din capul bărbatului, acompaniat de un miros nou, respingător, 
de carne și păr arse. Tom tuși; acidul părea să umple camera cu un 
abur caustic, invizibil. O putea auzi și pe Kellie tușind. 

Găsi agenda, o deschise și cotrobăi în buzunarele bărbatului. 
Aproape imediat găsi un lanţ cu două două chei și îl scoase. Se ridică, 


zguduit de șoc și frică, neștiind dacă în secunda următoare nu va mai 
apărea cineva. Îngenunche și, folosind lumina agendei, găsi gaura 
cheii. Dar mâna îi tremura atât de tare, încât n-o nimeri. 

„Lisuse! Haide, te rog! 

În sfârșit, reuși. Dar nu se răsucea. Trebuie să fie cealaltă, se gândi 
el. Cumva izbuti mai repede de data asta; o răsuci. Cătușa se deschise 
și în secunda următoare se duse, șchiopătând, spre Kellie. Acum 
mâinile chiar îl ardeau, dar nu avea timp să se gândească la asta. 
Îngenunchind lângă ea, o sărută și îi șopti: 

— Te iubesc. 

Ea îl privea cu ochii mari, nemișcată din cauza șocului. Îi desfăcu 
cătușa din jurul gleznei, apoi începu să dezlege nodul strâns al 
frânghiei din jurul picioarelor. Mâinile începuseră să îi tremure din 
nou; nodul era atât de strâns, al dracului de strâns! Nu se desfăcea. 
Încercă din nou. Apoi iar. 

— Eşti bine, iubito? 

Ea nu răspunse. 

— Iubito? 

Nimic. 

Apoi, cu o voce care îi trimise un fior de gheaţă pe spinare, Kellie 
spuse încet: 

— Tom, vine cineva. 

El se uită în sus. Chiar în lumina unei lanterne care venea din 
dreptul ușii. Apoi auzi vocea mustrătoare a americanului obez: 

— Eşti un tip tare prostuț, domnule Bryce. Foarte prostuţț, într- 
adevăr. 

Lumina se mișcă de pe fața lui Tom, prin cameră. În câteva 
secunde îl va descoperi pe rus pe podea. Cu nervii întinși la maximum, 
Tom luă o decizie rapidă; nu avea nici o idee care va fi rezultatul, dar 
nu putea fi mai rău decât să aștepte aici, ghemuit, să vină americanul. 

Se ridică brusc și fugi spre ușă, ţintind direct bărbatul în cămașă 
purpurie care stătea în dreptul acesteia. Alergă cu capul în jos, răcnind 
cât îl ţineau plămânii: 

— Ticălooooos nenorociiiit! 

Vag, observă că bărbatul încerca să scoată ceva din buzunar. Ceva 
negru, metalic. O armă. Apoi, fără a încetini, lovi cu capul drept în 


stomacul americanului. Simţi ca și cum ar fi izbit o pernă imensă. Auzi 
un icnet scurt, simți o durere pătrunzătoare în gât și urmă o secundă 
de întuneric. Americanul se împletici înapoi și Tom căzu o dată cu el, 
izbindu-și capul de ciment, între picioarele grăsanului. 

O mână îl apucă de ceafă, o mână rece și dură, mai mult o gheară 
metalică decât o mână de om. Îi lăsă gâtul și o secundă mai târziu îl 
apucă de păr, trăgându-l dureros în sus, apoi îl trânti pe spate, lipindu- 
i capul de ciment și ținându-l pironit acolo. Tom se uită la țeava 
căscată a armei și la ochii de gheaţă din spatele ei. 

Bărbatul era îndesat și musculos, cu păr țepos deschis la culoare, 
dat cu gel, și cu multe tatuaje pe braţe. Purta o vestă albă, cu un 
medalion de aur pe un lanţ care aproape îi atingea fața lui Tom, și 
mirosea a transpiraţie. În timp ce îl privea fără nici o expresie, mesteca 
gumă cu niște dinți mici, foarte albi, care îi aminteau lui Tom de peștii 
piranha. 

Americanul se ridică în picioare. 

— Vrei să îl ucid? 

— Nu, bolborosi americanul, pufnind și strănutând. O, nu. Nu vom 
termina așa de ușor... 

Brusc, se auzi un zgomot în apropiere. O voce de bărbat strigă: 

— Poliţia! Aruncaţi armele! 

Tom simți că i se dă drumul la păr. Își văzu agresorul întorcându-se 
șocat, apoi, fără nici o ezitare, ridicând arma și trăgând mai multe 
focuri succesiv. Zgomotul era asurzitor; timp de o secundă își pierdu 
auzul, iar nările i se umplură cu miros de cordit. Apoi agresorul său și 
americanul dispărură. 

O clipă mai târziu, auzi o altă voce, de englez, strigând: 

— Am fost împușcat! Iisuse, oh, lisuse, am fost împușcat! 

Grace, ieșind din liftul spaţios, intră pe o ușă întredeschisă pe care 
era lipit un avertisment cu litere galbene și negre: „Purtaţi haine de 
protecţie când intraţi.” Glenn Branson, care ieșise primul din lift, dădu 
colțul înaintea lui și Grace îl auzi strigând: 

— Poliţia! Aruncaţi armele! 

Câteva secunde mai târziu, răsunară cinci împușcături una după 
cealaltă. Apoi îl auzi pe Glenn ţipând. 

Trecând și el de colț, își văzu colegul la pământ, ţinându-se de 
stomac, cu sânge pe mâini și ochii ieșindu-i din orbite. Grace urlă în 
staţie: 

— Aici detectiv Grace. Avem un om rănit! Ne trebuie o ambulanţă! 
Trimiteţi ajutoare înarmate imediat! Și toate celelalte unități! 

Se opri, neștiind dacă să stea cu colegul său sau să îl prindă pe cel 
care îl rănise. În fața clădirii avea două mașini cu polițiști de la 
patrulare, o echipă de intervenţie de la Departamentul operaţional, o 
echipă de la ordine publică, cu scuturi și bastoane, și o alta cu arme de 
foc. 

Se întoarse către Nick Nicholl și Norman Potting, care erau chiar în 
spatele său. 

— Norman, strigă el, rămâi cu Glenn! 

Apoi o luă la fugă. În faţa sa văzu o ușă grea de metal pe care era 
scris „Doar în caz de urgenţă” și care fusese deschisă. Trecu de ea, urcă 
niște scări de beton, două câte două, auzindu-l pe Nicholl care venea 
în spatele său. Trecu de un colț, apoi de încă unul. 

La următorul îl văzu pe bărbatul în blugi, cu părul scurt, pe care 
Derry Blane de la Amprente îl identificase ca fiind Mik Luvic. 

— Poliţia! Oprește-te! ţipă Grace. 

Bărbatul se opri, se întoarse și îndreptă spre el ceea ce părea a fi o 
armă. Grace, lipindu-se de perete și reținându-l pe Nick Nicholl cu 
braţul, văzu o strălucire, auzi un zgomot și apoi valuri de praf îi 
ajunseră pe față. Bărbatul dispăruse. 

Grace așteptă câteva secunde, apoi alergă, uitând cu totul de 
pericol; era doar în culmea furiei, hotărât să îl prindă pe nenorocit, să 


îl prindă și să îl omoare cu mâinile lui. Dădu încă un colț și se opri. 
Nici un semn de Luvic. Mai urcă o scară, cu inima bubuindu-i, și trecu 
de un alt colț. Se opri, aplecându-se înainte cu atenţie. Tot nimic. 

Probabil că erau aproape de terasă. Alţi pași și alt colț. Mai mulţi 
pași. Alt colț. Apoi o ușă de metal pe care scria „leșire”, care se mișca. 
Grace alergă până la ea, apoi se întoarse către Nicholl: 

— Al grijă. 

Tânărul detectiv încuviinţă. 

Auziră sunetul unui motor și al unui rotor. Elicopterul pe care îl 
văzuse pe acoperiș, se gândi Grace. 

Deschise ușa. Un bărbat foarte gras, cu coadă de cal, pe care îl 
recunoscu imediat din fotografia pe care i-o arătase Derry Blane ca 
fiind Carl Venner, stătea pe locul pilotului. Era un elicopter mic, un 
Robinson cu patru locuri. Luvic desfăcea o funie care lega una dintre 
tălpicile elicopterului de un suport metalic. 

Intrând pe ușă, Grace urlă: 

— Stop! Poliţia! 

Albanezul ridică arma. Grace se aruncă la pământ. Bătea un vânt 
puternic, amplificat de rotorul în funcțiune. Adăpostindu-se de vânt și 
de arma Albanezului după o structură ce părea a fi casa liftului, auzi 
un trosnet aproape de urechea sa. Șapte împușcături, numără el. Câte 
cartușe o fi având? 

Funia se desfăcu. Luvic alergă pe partea cealaltă a elicopterului. 
Grace se întoarse spre Nicholl și urlă: 

— Stai acolo! 

Apoi începu să se târască pe burtă, căutând ceva ce ar fi putut să 
folosească drept armă. La distanță mică de el văzu mai mulţi saci cu 
ciment și o grămadă de cărămizi. Păr Țepos se lupta acum cu a doua 
funie. Grace se ridică și se aruncă asupra lui. Luvic ridică arma. Grace 
se aruncă într-o parte chiar când acesta trăgea, dorindu-și să fi fost 
mai inspirat și să-și fi pus o vestă antiglonţ. O secundă mai târziu auzi 
un nou trosnet. Bărbatul apăsă din nou pe trăgaci. 

De data aceasta nu se întâmplă nimic. Grace se repezi la el. În clipa 
următoare văzu picioarele Albanezului zburând către el și izbindu-l în 
gât, chiar sub bărbie. Se simţi catapultat pe spate, pe suprafața dură a 
acoperișului, năuc. Auzi zgomotul motorului devenind mai puternic. 


Se rostogoli clipind, încă ameţit, și văzu, printre acoperișurile din jur, 
un singur stâlp mai înalt, ceea ce mai rămăsese din staţia de înaltă 
tensiune de la Shoreham. Simţi că vântul se întețește. Luvic era la 
bord. Tălpicile elicopterului erau acum în aer. 

Disperat, se aruncă pe grămada de cărămizi. Apoi văzu o bucată de 
metal lângă el. O ridică și o aruncă din toate puterile către rotorul din 
coadă. Timp de o secundă, fierul zbură prin aer, cu încetinitorul, 
parcă. Crezu că l-a aruncat prea departe. Dar, spre uimirea sa, țintise la 
fix, chiar în mijlocul rotorului. 

Se auzi un zgomot metalic și urmă o explozie de scântei. 
Elicopterul începu să se clatine. 

Și crezu că totuși ratase, pentru că acesta, după mai multe 
încercări, se ridică brusc în aer, înainte de a începe să se învârtă în 
jurul propriei axe. Atunci Grace văzu că rotorul din coadă dispăruse. 

Elicopterul se învârti o dată, de două ori și a treia oară, ameţitor. Se 
îndreptă spre el, cu motorul scrâșnind, și se văzu nevoit să se arunce 
pe ciment pentru a nu fi lovit de tălpici. Vântul ameninţa să îi smulgă 
haina de pe el și părul din cap. Auzi o izbitură puternică și în secunda 
următoare fu acoperit de bucăţi de metal și de zid; elicopterul se lovise 
de casa liftului. Ca o insectă gigantică, înnebunită de un spray 
împotriva gândacilor, se lăsă pe o parte, aproape la orizontală, o pală a 
rotorului principal trecând la câţiva centimetri de Grace, care se trase 
într-o parte. 

Îl văzu pe Venner, în cămașa sa mov, în elicopter, îi văzu frica de pe 
față în timp ce se agita și văzu figura îngheţată de groază a lui Luvic. 

Elicopterul căzu pe o parte, apoi făcu o răsturnare completă, 
urmată de alta, îndreptându-se către marginea acoperișului și 
aducându-i aminte lui Grace de jucăriile ieftine pe care le vindeau 
comercianții ambulanți din Brighton și care erau împinse și se tot 
rostogoleau acționate de inerție. 

Și brusc, în aer se simţi miros de combustibil. Elicopterul se lovi 
pentru a doua oară de casa liftului și se roti, având încă elan, până 
când carlinga rămase atârnată pe marginea acoperișului; singurul 
motiv pentru care nu cădea era că se înfipsese în zidul de beton. 

Motorul se opri. Grace se ridică și începu să alerge. 


Elicopterul se legăna. Atârnând pe margine cu capul în jos pe 
acoperișul carlingii, Luvic era inconștient. Venner se agita, și el tot cu 
capul în jos, prins în centuri. În orice moment, elicopterul se putea 
prăbuși. 

— Ajută-mă! imploră bărbatul cu coadă, scoțând o mână pe ușa 
deschisă. Te rog, omule, ajută-mă! În numele lui Dumnezeu! 

Grace, căruia nu îi plăceau înălțimile, îngenunche uitându-se la 
parcarea aflată la mare distanţă în jos; vântul ameninţa să îl arunce de 
pe acoperiș. Apucă încheietura bărbatului, grasă ca o șuncă. 

Elicopterul se mișcă. Mirosul de combustibil era oribil. Grace simţi 
că ceva îi intră în carne. Era ceasul grasului. Apucă de carnea moale de 
deasupra acestuia și văzu ochii mici și îngroziţi ai bărbatului uitându- 
se fix la el. Implorându-l. 

Ajută-mă! Scoate-mă de aici! 

Medalionul îi atârna deasupra capului. Elicopterul se mișcă din 
nou. Grace fu tras înainte. Încă puţin și urma să fie aruncat peste 
margine. Își dădu seama ce trebuie să facă. 

— Centura! Desfă centura de siguranță! 

Panicat, omul nu mai gândea. 

— Ajută-mă! hohotea el. 

— Desfă nenorocita de centură! urlă Grace. 

Se auzi un zgomot. Elicopterul se mișcă și mai mult. Cădea. În 
doar câteva secunde, își dădu seama Grace. 

— Desfă centura! 

Brusc, simţi că mâna îi este aproape smulsă din umăr. Grace se 
lupta acum pentru viaţa sa. Încă mai rezista. Rezista. 

Rezista. 

Văzu încă o dată ochii aceia mici, înspăimântați. Apoi Nick Nicholl 
se apropie de el, întinzându-se spre interiorul elicopterului. Grace auzi 
un sunet slab. Apoi, ca într-un vis, elicopterul se rostogoli pe lângă el. 
Ca o jucărie uriașă. Până când lovi pământul, zdrobind un Mercedes 
negru și un Fiat alb. Aproape instantaneu, izbucni o flacără imensă. 

Venner, pietrificat, rămăsese atârnat dedesubt, peste margine, 
ținut numai de el și de Nicholl, de câte o încheietură. Grasul scoase un 
scâncet lung, tremurat. Căldura îi ardea fața lui Grace. Venner aluneca. 
Trebuia să îl ţină. Vroia ca nenorocitul să trăiască; moartea era mult 


prea bună pentru el. Cumva, nu știa de unde, găsi putere; în același 
timp o găsi și Nicholl. În secunda următoare, ca un pește gras, uriaș, 
bărbatul cu coadă fu tras peste marginea acoperișului. 

Venner stătea întins pe spate, tremurând îngrozit; în jurul scrotului 
avea o pată mare, unde urinase pe el. Câteva secunde mai târziu, fără 
să piardă timpul, Grace îl puse cu faţa la ciment, îi apucă mâinile și îi 
prinse cătușele. Duhoarea era înțepătoare: nenorocitul se scăpase pe el 
de tot, dar Grace nu remarcă; funcționa încă pe pilot automat. 

Țipând la Nicholl să îl scoată pe bărbat din clădire, Grace alergă 
spre ieșirea în caz de incendiu, sări pe scări și ajunse la subsol. 
Norman Potting, împreună cu doi agenţi în uniformă, era în genunchi 
lângă Glenn Branson, care părea semiconștient. 

— Clădirea o să explodeze! Hai să îl scoatem afară! strigă el. 

Își puse mâinile sub umerii prietenului său, un ofiţer îi sprijinea 
pieptul, iar Potting și celălalt ofițer îl ţineau de câte un picior. Îl duseră 
pe scări, apoi ieșiră în grabă pe ușa de incendiu în parcare, într-o 
căldură pârjolitoare de la mașinile arse și de la elicopter, în miros de 
vopsea și cauciuc arse, în urlete de sirene. ÎI transportară pe Branson 
cât mai departe de căldură, până când Grace văzu o ambulanță 
îndreptându-se spre ei. Se opriră. El se uită la Branson, apropiindu-și 
fața de a lui. 

— Cum te simţi? 

— Îţi aduci aminte de John Wayne, când a fost împușcat în filmul 
ăla?... întrebă Branson cu o voce moale. 

— A supraviețuit? îl întrerupse Grace. 

— Da, a trăit. 

— Așa te simţi și tu? 

— Da. 

Grace îl sărută pe frunte. Nu se putea abţine; îl iubea pe omul 
acesta. 

Apoi, trăgându-se într-o parte când medicii preluară controlul, 
simți că ceva îl taie în palmă. Se uită și văzu un ceas Breitling, cu 
ecranul albastru și cu brățara de metal ruptă. Era acoperit de sânge. 
Sângele lui. Realiză că era ceasul grasului. Cum dracului?... 

Și își aminti telefonul primit de la clarvăzătorul Harry Frame, cu 
vreo două ore în urmă: 


„— Văd un ceas. 

— Un ceas? Un ceas de mână? 

— Exact! Un ceas de mână! Este ceva foarte important. Un ceas de 
mână te va duce către ceva foarte mulțumitor cu privire la un caz la 
care lucrezi acum. Cred că e cazul tău. 

— Poţi să fii mai exact? 

— Nu, eu... Nu, asta este tot. Așa cum spuneam, nu știu dacă 
înseamnă ceva. 

— O marcă anume? 

— Nu. Cred că e scump. 

Ținând mâna la gură pentru a opri sângerarea, se întoarse către 
Nick Nicholl, care închidea portiera unei mașini de poliție după 
Venner. 

— Te pricepi la ceasuri de mână? 

Colegul său era alb la față și tremura. Rău de tot. Era în stare de 
şoc. 

— Nu foarte mult. De ce? 

Grace Îi arătă ceasul. 

— Ce știi despre asta? 

— E un Breitling, interveni Norman Potting. 

— Ce știi despre ele? 

— Doar că nu îmi voi putea permite niciodată unul. Sunt foarte 
scumpe. 

Un ofițer venea alergând spre ei, părând îngrozit. 

— Vă rog, plecaţi de aici! Ne temem că întreaga clădire va exploda. 
E plină de substanţe chimice. 

Cuprins brusc de panică, Grace exclamă: 

— lisuse, unde sunt domnul și doamna Bryce? 

— Sunt bine, domnule, spuse ofițerul. Sunt în ambulante, în drum 
spre spital. 

— Perfect. 

Cinci minute mai târziu, chiar când prima mașină de pompieri 
ajungea acolo, depozitul explodă. Puterea deflagraţiei sparse ferestrele 
clădirilor pe jumătate de kilometru în jur. Aveau să treacă două zile 
înainte ca echipa de investigaţii să își poată începe nefericita treabă. 

Până la urmă, în clădire au fost găsite două cadavre. Unul urma să 
fie identificat după câteva săptămâni de fratele său, aflat încă în spital 
sub supravegherea poliției, după medalionul parțial topit din jurul 
gâtului. Celălalt avea să fie identificat după amprenta dentară, ca fiind 
Andy Gidney. Căldura extrem de puternică și puținele rămășițe ale lui 
Gidney au făcut imposibilă stabilirea cauzei morţii acestuia. Și nimeni 
nu a fost în stare să găsească o explicaţie pentru prezenţa sa acolo. În 
răstimp de două luni, detectiv sergent Jon Rye de la Departamentul IT 
trebuia să întocmească un raport pentru Procuratură. Din cauza lipsei 
dovezilor, acesta a fost nevoit să lase cazul deschis. Un verdict succint, 
dar mai puţin informativ decât prognoza meteo pentru nave. 


La ora 16.30, Roy Grace părăsi locul incidentului, care încă nu se 
afla sub control. Conduse direct la Spitalul Royal Sussex și se duse să îl 
vadă pe Glenn Branson la urgenţe. Soţia drăguță a lui Glenn, Ari, era 
deja acolo. Nu îi arătase niciodată prea multă simpatie lui Grace 
fiindcă, bănuia el, îi ține bărbatul prea mult la serviciu. lar astăzi nu 
era nici o schimbare. 

Glenn avusese noroc. Un singur glonţ îl nimerise și îi trecuse prin 
abdomen, la doar jumătate de centimetru de coloană. Îl va durea o 
perioadă, dar Grace nu avea nici o îndoială că își va petrece mare parte 
a perioadei de convalescență urmărind filme în care eroii sunt 
împușcați și supraviețuiesc. 

Apoi, la Terapie intensivă, îi întâlni pe părinții Emmei-Jane. Mama 
era o femeie atrăgătoare, la patruzeci și ceva de ani, care îi zâmbi, iar 
tatăl era un bărbat foarte tăcut, care strângea o minge de tenis în 
mână ca și cum de aceasta ar fi depins viața fiicei lui. Emma-Jane 
părea că se simte mai bine; era cel mai optimist lucru pe care îl puteau 
spune. 


Când plecă de la spital, era deprimat, întrebându-se ce fel de șef 
era dacă lăsase doi oameni din echipă să se apropie atât de mult de 
moarte. Se opri la o cantină și își comandă o porție mare de friptură și 
o ceașcă cu ceai tare. 

După ce termină, simțindu-se deja mult mai bine, rămase la masă 
și dădu o serie de telefoane. Când se ridică să plece, îi sună telefonul. 
Era Nick Nicholl, să îl întrebe ce mai face și să îl informeze cu privire 
la întâlnirea cu ofițerul de la Met care investiga cazul femeii găsite 
moartă în Wimbledon Common, cu un colier cu scarabeu. Se dovedise 
că era o pistă greșită. O coincidenţă. Prietenul femeii recunoscuse 
crima. Bella Moy, care ţinuse legătura cu toate celelalte secţii de 
poliție, nu mai aflase despre nici o altă crimă la care să apară și un 
scarabeu. 

Poate că avuseseră noroc și îi prinseseră la început? se întrebă 
Grace. Dar nu suficient de repede pentru sărmana Janie Stretton. 

Îi spuse tânărului detectiv să se ducă acasă, să își îmbrăţișeze soția 
care trebuia să nască în orice moment și să îi spună că o iubește. 
Nicholl, uimit, îi mulțumi. Dar așa simţea Grace în acest moment. 
Viaţa era prețioasă. Și precară. Nu știai niciodată ce te așteaptă după 
colț. Prețuiește ceea ce ai atât timp cât ai. 

În timp ce se urca în mașină, sună Cleo, cu o voce veselă și vioaie. 

— Bună! spuse ea. Scuze că a durat atât până ce te-am sunat! Poţi 
să vorbești? 

— Desigur, răspunse el. 

— Bun. Am avut o zi groaznică. Patru cadavre; știi cum este după 
weekend! 

— Știu. 

— Un accident mortal cu motocicleta, un bărbat de cincizeci de 
ani care a căzut de pe o scară și două bătrâne, ca să nu mai pomenesc 
de un cap de bărbat care a apărut ieri. Dar presupun că despre el știi 
deja. 

— Oarecum. 

— Apoi, în pauza de masă a trebuit să merg în centrul orașului să 
cumpăr un cadou pentru aniversarea bătrânilor P. 

— Bătrânilor ce? 

— Părinţi. 


— Aha. 

— Și mi-a fost blocată mașina în parcarea de la Piaţa Civică. A fost 
o alarmă cu bombă, îţi vine să crezi? 

— Serios? 

— Când am reușit să îmi scot mașina, nu se circula în tot orașul! 

— Am auzit ceva despre asta, spuse el. 

— Și ziua ta cum a fost? întrebă ea. 

— Știi, obișnuită. 

— Nimic deosebit? 

— Nu. 

Câteva secunde, între ei se lăsă o liniște ciudată, dar confortabilă. 
Apoi ea spuse: 

— Toată ziua am vrut să vorbesc cu tine. Dar am vrut să o fac 
atunci când avem amândoi timp. Nu voiam să fie doar o chestie 
grăbită, de genul „Bună! Ce bine ne-am tras-o aseară! Pa!” 

Grace râse. Și dintr-o dată i se păru că trecuse o perioadă extrem 
de lungă de când râsese ultima oară. Fuseseră câteva zile teribil de 
lungi. 

Târziu, mult mai târziu, după câteva ore la birou în care demarase 
lucrul la teancul de hârtii care îl va ţine ocupat toată săptămâna sau 
chiar mai mult, Grace era în apartamentul lui Cleo. În noaptea aceea, 
după ce făcură dragoste, adormi în braţele ei ca un bebeluș. Dormi 
somnul morţilor. Și astfel, timp de câteva ore, se văzu scutit de 
temerile celor vii. 

Joi dimineața, cu mâna bandajată și durându-l îngrozitor de la 
arsurile cu acid, Tom Bryce stătu la birou câteva ore. Din felicitările 
exuberante ale colegilor și din titlurile de pe prima pagină a ziarelor 
locale și naţionale în care apăruse împreună cu Kellie, așezate acum pe 
birou, era evident că întâmplarea nu dăunase cu nimic imaginii 
BryceRight Promotional Merchandise. Cei doi agenţi de vânzare ai săi, 
Peter Chard și Simon Wong, erau fericiţi la culme; nu își aminteau de 
când nu mai avuseseră un așa nivel de comenzi de la actualii și 
potenţialii clienţi. 

— Oh, spuse Chard aplecându-se peste birou. Vestea bună este că 
i-am livrat ceasurile Rolex lui Ron Spacks. Toate douăzeci și cinci. 
Profitul nostru este de necrezut! 


— Eu încă n-am văzut produsul finalizat, spuse Tom, simțindu-se 
îngrijorat dintr-o dată. 

Dacă la gravarea celor douăzeci și cinci de Rolex-uri s-ar fi greșit 
ceva, ar fi fost un dezastru financiar. 

— Nici o grijă! L-am sunat ieri să îl întreb dacă sunt bune. E fericit 
ca un copil cu ele. 

— Să îmi dai hârtiile lor, da? 

După vreo două minute, Chard puse un dosar pe birou. Tom îl 
deschise și se uită la comandă. Profitul era fantastic, 1 400 de lire pe 
ceas. Înmulţit cu douăzeci și cinci, însemna 35 ooo de lire. Nu mai 
făcuse niciodată un asemenea profit dintr-o singură comandă. 

Apoi bucuria sa scăzu. Kellie fusese de acord să meargă la o clinică 
de dezalcoolizare. După aceea, o vor lua împreună de la capăt. Dar 
clinicile bune costau o avere; pentru cele excelente, te puteai aștepta la 
o notă de plată de câteva mii de lire pe săptămână - și asta trebuia 
înmulțit cu câteva luni. Dacă vroiai să ai un rezultat, aveai nevoie de 
cel puţin 30 000-40 ooo de lire. Plus costul unei persoane care avea 
grijă de copii cât era ea internată. 

Cel puţin cu această comandă va avea bani să achite totul; iar în cei 
șase ani de când lucra cu Ron Spacks, acesta plătise întotdeauna la 
timp. Șapte zile de la livrare. Niciodată o zi mai puţin. 

Uitându-se la dosar, Tom întrebă: 

— Când au fost livrate? 

— Ieri. 

— Ce rapid! A făcut comanda... 

— Joi! spuse Peter Chard. Da, am găsit un furnizor care avea 
ceasurile în stoc și l-am rugat pe cel care grava să lucreze și noaptea. 

— Nu am văzut modelul; trebuia să mi-l trimită. 

Chard întoarse câteva pagini din dosar și îi arătă o fotocopie pe o 
pagină A4. 

— Aceasta este imaginea mult mărită. În realitate, a fost gravat un 
punct mic, invizibil cu ochiul liber. 

Ron se uită la hârtie și văzu desenul unei insecte, una drăguță, dar 
cam amenințătoare, cu niște semne ciudate pe spate și un corn pe cap. 
Se încruntă. 


— Este un scarabeu, spuse Peter Chard. Se pare că era o creatură 
sacră în mitologia Egiptului antic. 

— Serios? 

— Mda. Dezgustătoare insectă. I se mai spune și gândacul de 
bălegar. 

— De ce să vrea asta pe ceasuri? 

Chard ridică din umeri. 

— El este distribuitor de DVD-uri, nu-i așa? 

— Da, pe scară largă. 

— Poate că există vreo firmă cu numele ăsta, presupuse agentul de 
vânzări, ridicând din nou din umeri. E clientul tău; credeam că știi. 

Tom simţi brusc un fior de gheaţă trecându-i prin corp. Poate că 
data viitoare când vorbesc, ar trebui să îi menţioneze asta detectivului 
Grace. Cel puţin ca o coincidență amuzantă, dacă nu ca altceva. 

Dar hotărî că ar fi mai bine să aștepte ca Ron Spacks să plătească 
mai întâi. 


la) Joc de cuvinte: Seagulls - labagii. (n. tr.). 
2 De Sus, în limba engleză (n. tr.). 

B) De Jos, în limba engleză (n. tr.). 

la) Meteorolog (n. tr.). 

(5) Actor de comedie american (1890-1977) (n. tr.). 
te! Viaţă ascunsă (n. tr.) 

(7 Formaţie de muzică rock (n. tr.). 

(8 Nimic, în limba spaniolă în text. 

(9) Rasă de vite 

(10) ; rican (n. tr.). 

in). ii A a Under Eight se traduce literal prin „sub opt, minor” (n. tr.). 
ia) Oraşul de jucărie (n. tr.). 


(5) Gen de film care descrie o crimă, fără efecte speciale (n. tr.). 


